
Într-o culegere de texte în limba germană destinată străinilor, am găsit 
o istorioară despre Goethe care poate sluji drept început la prefața celei 
de a patra ediţii a Istoriei sincere... Autorul lui Faust ar fi întâlnit (dacă 
istorioara este adevărată) la Karlsbad un bătrân general din Austria care 
auzise vag despre scriitor, deşi nu citise nimic din opera lui. Spre 
sfârşitul dialogului, generalul l-a întrebat pe Goethe dacă intenționa să 
tipărească noi ediții îmbunătățite ale scrierilor sale. La răspunsul afirmativ 
al lui Goethe, bătrânul general a replicat: „Atunci nu o să cumpăr 
lucrările Dvs. Vedeţi, eu cumpăr numai ultima ediție. Dacă trebuie să 
cumpăr a doua oară o carte, mă supără. De aceea aştept întotdeauna până 
moare autorul, şi numai apoi îi cumpăr lucrările, pentru că atunci sunt 
sigur că n-o să mai apară o «ediţie nouă, îmbunătățită». Acesta este 
principiul meu, şi de la el nu pot să mă abat pentru Dvs.” 

Este lesne de înţeles că dacă, în România, cititorii ar avea acelaşi 
principiu, cartea de faţă nu ar fi ajuns la a patra ediție. 

Dincolo de toate criticile scrise şi rostite la adresa acestei cărți, 
faptul este — nu poate să nu fie — un temei de satisfacție pentru autor. Cred 
că interesul publicului cititor pentru această carte se datorează, în primul 
rând..., sincerităţii ei! Am în vedere dezvăluirea acelor fapte ocultate de 
regulă, pentru a nu umbri imaginea de Feţi-frumoşi a românilor de-a 
lungul istorie noastre. Nu suntem singurii care suferim de această 
meteahnă. Un spiritual dicționar anecdotic, întocmit de Mina şi Andre 
Guillois (Liberte, égalité, hilarite, Paris, Fayard, 1972), ironizează 
prezentarea Franţei în cursul veacurilor ca un miel inocent în luptă cu 
lupi puternici şi răi. Este exact ce s-a ferit să facă O istorie sinceră... 
Acum, de curând, am avut satisfacția să constat că un factor poştal, iubitor 
de istorie şi cititor al cărții mele, reţinuse, înainte de toate, că, în ajunul 
intrării trupelor duşmane în Bucureşti (23 nov./6 dec. 1916), la Marele 
Cartier General s-a organizat „o masă comună”, pentru a sărbători 
avansările în armată! 

Să nu fiu greşit înţeles: astfel de episoade sunt amintite nu pentru a-i 
denigra sau descuraja pe români, ci pentru a-i face să-şi cunoască şi 
însușirile, şi defectele. Astăzi, mai mult ca oricând, a avea o imagine 
adevărată despre sine este esenţial pentru poporul român. O adevărată 
ofensivă împotriva a tot ce ține de identitatea şi conştiinţa națională se 
desfăşoară pe multiple planuri. Școala nu-şi mai îndeplineşte funcţia 
instructiv-educativă, elevii având cunoştinţe tot mai puţine şi mai 
precare. Privitul la televizor şi vorbitul la telefonul mobil nu mai lasă timp 
lecturilor formatoare, între care cele de caracter istoric. 

În anii scurși de la ultima ediţie a cărţii de faţă, istoriografia română 
s-a îmbogățit cu un mare număr de valoroase contribuţii. Includerea lor 
în bibliografia lucrării era practic imposibilă. În consecință, am păstrat 
numai colecţiile de izvoare, sintezele şi instrumentele de lucru, dar am 
introdus, după modelul colecţiei „Nouvelle Clio”, o prezentare a 
problemelor în dezbatere și a direcțiilor viitoarelor cercetări. 

Istoriografia română are mai mult ca oricând nevoie de dezbateri 
asupra problemelor de bază ale cercetării istorice — teorie şi metodă — 
şi ale trecutului naţional. Dezbateri ştiinţifice — nu politizate —, adică 
obiective şi documentate. Se conturează primejdia ca, în domeniul 
istoriei contemporane, să se instaureze o „gândire unică” păgubitoare. 
Mai mult ca oriunde, în cercetarea istorică este valabilă observaţia lui 
Benjamin Constant: „Diversitatea înseamnă viață, uniformitatea 
înseamnă moarte”. 

În aducerea la zi a capitolelor de istorie contemporană am beneficiat 
de informații documentare oferite de dl Dan Cătănușş, cercetător la 
Institutul Naţional pentru Studiul Totalitarismului, dl Constantin Moraru, 
de la Arhivele Naţionale ale României, şi dl Simion Gheorghiu, doctorand 
la Institutul de Istorie „N. Iorga”. Le aduc şi aici cele mai vii mulţumiri. 

Și de această ediţie am beneficiat de concursul competent şi atent al 
doamnei Maria Stanciu, în calitate de redactor de carte. Îi exprim şi aici 
gratitudinea mea. 


AUTORUL 

Orice nouă ediție la o carte de istorie pune pe autor într-o situație 
contradictorie: pe de o parte, satisfacția că necesitatea ei pe piaţa de carte 
este dovada interesului publicului cititor; pe de altă parte, teama că 
aşteptările acestuia ar putea fi înşelate de scrierea sa. 

Istoria, ca orice ştiinţă, este într-o permanentă reînnoire: apar surse 
noi, se formulează noi interpretări. Simpla parcurgere — pentru a da un 
singur exemplu — a inventarului fondului CC al PCR-Cancelarie de la 
Arhivele Naţionale ale României relevă bogăţia documentară şi, implicit, 
abundența informaţiilor privind istoria perioadei comuniste. Doar 
investigația acestui fond şi valorificarea lui solicită munca a numeroşi 
istorici. Arhivelor din ţară li se adaugă cele din străinătate, în primul rând 
cele din Rusia, care cuprind izvoare indispensabile cunoaşterii istoriei 
contemporane a României, îndeosebi a perioadei postbelice. 

„Explozia bibliografică” a devenit o realitate atât de obişnuită încât 
evocarea ei apare ca un clişeu. Bibliografia istorică, mai ales, peste 
hotare, sporeşte rapid şi în proporții masive. Precaritatea mijloacelor 
materiale de care dispun instituțiile cultural-științifice şi istoricii din țara 
noastră face foarte anevoioasă ţinerea la curent cu cele mai noi rezultate 
ale cercetării istorice. 

Este greu, aşadar, ca astăzi, aici, în România, o lucrare de istorie să 
poată prezenta corect şi complet stadiul actual al anchetei istorice. 
Faptul este valabil şi pentru noua ediție a /storiei sincere. 

Acestor dificultăți li se adaugă absenţa climatului necesar unor 
dezbateri fecunde între specialiştii români. Comunitatea istoriografică 
este profund divizată din alte rațiuni decât cele pur științifice. Imixtiunile 
şi constrângerile de ordin politic se fac din nou simţite. În ianuarie 
1990, am avut credinţa că de atunci înainte se va putea susține liber orice 
punct de vedere, cu condiția — evident — a onestităţii intelectuale şi a 
documentaţiei de rigoare. Din nefericire, nu s-a întâmplat aşa. 
„Corectitudinea politică”, poliţia de opinie au reluat practici ale vechii 

cenzuri comuniste: aceeaşi vigilenţă în detectarea „ereziilor”, aceeaşi 
intoleranţă față de ceea ce se abate de la canoanele lui political 
corectness. Atmosfera „vânătorii de vrăjitoare” este arhinocivă pentru 
studiul istoriei. 

Și totuşi, peste toate obstacolele întâlnite, cercetătorul trecutului are 
datoria de a-şi face acea meserie care, de la Herodot încoace, a conservat 
amintirea celor petrecute. În ultimă instanță, aşa cum spunea Eric 
Hobsbawm, rostul istoricilor este „să ţină minte ceea ce uită alții”. 


AUTORUL 


PREFAŢĂ la ediţia a Il-a 


Prima ediţie a Istoriei sincere a poporului român a fost primită cu 
un larg evantai de opinii, care au mers de la recenzii şi aprecieri elogioase 
(Gheorghe Buzatu, Paul Cernovodeanu, Paul Goma, George Pruteanu), 
trecând, apoi, prin asocierea mai mult sau mai puţin echilibrată dintre 
laudă şi critică (Z. Ornea) până la cele mai severe judecăţi: Adolf 
Armbruster s-a declarat, pe cale particulară, „decepţionat” după citirea 
volumului, iar dl Dan Amedeu Lăzărescu — care mă consideră încă „un 
tânăr istoric, nu lipsit de talent, dar fără obiectivitate” — a văzut în 
evaluarea dată de mine domniei lui Cuza, în comparație cu cea a lui 
Carol I, o „monstruozitate absolută, pe care n-a îndrăznit [-o] nici cel mai 
încăpățânat rollerian, academician sau nu”; şi titlul cărţii i s-a părut 
Domniei Sale „catastrofal! 

Spre deosebire de scriitor, care — cred eu — nu are de ce polemiza cu 
criticii, oricât de nedrepte i s-ar părea opiniile lor, istoricul trebuie — în 
principiu — să-și apere punctele de vedere. O voi face pe cale indirectă 
menținând, în paginile noii ediţii, acele interpretări, contestate de unii 
critici, pe care le socotesc a fi corecte, nuanţându-le însă pe cele prea 
categorice şi — poate de aceea — respinse. 

După apariţia primei ediţii, multă lume a fost surprinsă de titlu. 
Într-o librărie (mi s-a povestit), un cumpărător s-a arătat indignat: „Bine, 
domnule, dar ăsta vrea să spună că Iorga nu a fost sincer?” 

Am explicat în prefața la prima ediţie ce m-a determinat să adopt și 
să adaptez titlul cărţii lui Charles Seignobos, Histoire sincere de la 
nation française şi nu mai revin asupra acestor explicaţii. Vreau să 
stărui, însă, asupra unei probleme care mi se pare că nu este înțeleasă 
corect de o însemnată parte a publicului cititor. 

Încă din secolul al XVII-lea, cronicarii noştri (îndeosebi Miron 
Costin și Constantin Cantacuzino) şi-au asumat misiunea de a combate 
informațiile şi interpretările greşite sau răuvoitoare la adresa românilor, 
întâlnite în scrierile unor istorici străini, şi de a sădi în conştiinţa 

românilor mândria unei origini nobile: cea romană. „Caută-te dară 
acum cetitoriule — scrie Miron Costin — ca într-o oglindă şi te priveşte 
de unde eşti, lepădândiă de la tine toate celelalte basne, câte unii au 
însemnată de tine, din neştiință rătăciți, alţii din zavistie, care din lume 
întru neamuri n-au lipsită niciodată, alții din buiguite scripturi şi 
deşarte.” 

Această percepţie a funcţiei combativ-educative a istoriei a fost 
continuată şi amplificată de Școala Ardeleană, în condiţiile specifice ale 
lupte: pentru emancipare naţională a românilor transilvăneni, iar, mai 
târziu, lupta pentru înfăptuirea unităţii naţionale şi — după realizarea ei — 
pentru apărarea României Mari a perpetuat acest „militantism” 
istoriografic, dezvoltat — dar și denaturat — în perioada „comunismului 
naţional”. 

S-a ajuns astfel la o mentalitate de cetate asediată: orice abatere de 
la canoanele statornicite ale istoriografiei românești (vulgata, cum e la 
modă astăzi) — continuitate, unitate etc. — a fost privită ca un atac, dacă 
venea din exterior, ca o trădare dacă se manifesta în interior. 

Consecințele acestei mentalități au fost negative: ea a blocat, în 
multe privinţe, discuția obiectivă a unui şir de probleme ale istoriei 
naționale şi a inculcat în conştiinţa colectivă a naţiunii reprezentări 
greşite ca, de pildă, ideea că o continuitate de locuire într-un anumit spaţiu 
conferă, prin ea însăşi, anumite calități poporului care a cunoscut-o în 
istoria sa. Faptul că „De 2000 de ani suntem aici” (lozincă din timpul 
lui Antonescu, preluată şi „sporită” — 2050 şi 2500 de ani — în „epoca” 
lui Ceauşescu!) nu ne face nici mai „viteji”, nici mai „drepţi , nici mai 
buni, nici mai deştepţi decât alte popoare care au străbătut mari spaţii — 
de mii şi mii de kilometri — în istoria lor. 

Cred că astăzi mai însemnată pentru noi, ca istorici şi ca popor, nu 
este moştenirea cronicarilor sau a Școlii Ardelene — adică lupta cu 
„basnele” răuvoitoare sau cu contestatarii continuității daco-romane la 
nord de Dunăre — ci moştenirea lui Dimitrie Cantemir și a lui Dumitru 
Drăghicescu, a celor care, cu iubire adevărată pentru neamul lor, au ştiut 
a-i arăta defectele, nu pentru a-l înjosi, ci pentru a-l tămădui. Sinceritatea 
istoriei mele a venit din situarea în descendența orientării Cantemir- 
Drăghicescu, pentru că — nu voi înceta să o repet — istoricul, dacă vrea 
să fie de folos poporului său, trebuie să-i ofere o imagine exactă a tre- 
cutului: de cele bune să se mândrească, de cele rele să se ferească! 

Fac o mărturisire: am scris O istorie sinceră... fără nici un plan 
prestabilit: naraţia a „curs” — dacă pot spune astfel — de la sine, iar 
cuvintele au venit, adesea, năvalnic sub condei, pentru că eram 
nerăbdător, văzând rostogolirea societăţii noastre, care justifica teribila 
formulă a lui Cioran, „România — spaţiul ratării”, să-mi fac datoria de 
istoric — aşa cum o înţelegeam şi o înţeleg eu —, adică de a rosti 
adevărurile dureroase, dar necesare, despre trecutul nostru. În atâtea 
cazuri, păcatele de azi sunt păcatele de ieri, repetate, agravate, tocmai 
pentru că au fost ascunse, iar istoricii — de teamă că li se va reproşa lipsa 
de patriotism — au preferat să tacă. 

În febra redactării şi, apoi, a corecturilor am sărit sau, respectiv, nu 
le-am mai observat, greşeli şi scăpări. Pentru cine mă cunoaşte cât sufăr 
pentru ele, ştie că m-au îndurerat profund. Consolarea — dacă poate fi, 
în astfel de situaţii — vine de la exemple ilustre, alături de care, evident, 
nu îndrăznesc să mă aşez: erorile lui N. Iorga, semnalate în recenzia lui 
C. C. Giurescu la lucrarea /storia românilor și a civilizaţiei lor, şi cele 
ale lui C. C. Giurescu, enumerate de astă dată de N. Iorga în recenzia 
la primul volum al Istoriei românilor. Dar, după opinia mea, observaţiile 
cele mai de substanţă despre cum poate greşi un istoric le-a dat N. Iorga 
în lecţia de deschidere de la Universitatea din Bucureşti (noiembrie 
1935) intitulată „Adevăr şi greşală în scrierea istoriei”. Printre altele, el 
amintește de un profesor de la Paris căruia i se părea că „necontenit merge 
un demon al greşelii, care o să-l facă să spună un neadevăr”. Era şi 
motivul numărului redus de studii publicate. Într-o zi, a venit la curs şi 
a început să citească un text, până atunci, spunea el, publicat greşit şi 
căruia el îi dăduse o ediţie corectă: „foarte mulțumit — povesteşte Iorga — 
a început să ne cetească textul său. Într-un anume moment însă el a rămas 
pe loc; am crezut că i-a venit rău: scăpase un rând întreg şi era 
iremediabil, căci cartea se tipărise, se distribuise, era acum în mâna 
tuturor. Cu greu a avut curajul să ducă lecţia până la sfârşit”. 

Aş fi bucuros să existe un exorcist capabil să izgonească din mine 
„demonul greşelilor”, care m-a însoţit, oricât am vrut să mă feresc de el, 
la fiecare lucrare. Mă tem că şi acum se ascunde în paginile acestei cărți. 

O sinteză de istorie naţională realizată de o singură persoană 
reprezintă un pariu riscant. Nici acum nu ştiu dacă l-am câștigat sau l-am 
pierdut. Ceea ce ştiu cu certitudine sunt propriile limite. Sunt în situația 
alergătorului de cursă lungă care își cunoaşte, după încercare, 
posibilitățile. După această experienţă, încep să cred şi eu că epoca 

întreprinderilor științifice de tipul lucrării de față este încheiată. Faţă de 
diversificarea direcțiilor de cercetare — de la istoria preţurilor la istoria 
mentalităților — şi de fluxul masiv de informaţie şi, mai ales, bibliografic 
este greu pentru un singur om să se ţină la curent cu cele mai noi 
rezultate ale investigaţiilor. Or, o sinteză trebuie să reflecte întotdeauna 
stadiul actual al cercetărilor. Mă îndoiesc că aş fi reuşit s-o fac. 

Şi de astă dată am de adresat mulțumiri: acum, celor ce m-au ajutat 
la realizarea celei de a doua ediţii a cărții O istorie sinceră... Ei sunt mulţi 
şi îi rog să primească gratitudinea mea. În chip deosebit, vreau să 
amintesc pe fostul meu coleg de institut, dl Adolf Armbruster, care „a 
făcut zob” lucrarea, pe dl Nichita Adăniloaie, lector atent şi exigent, 
îndeosebi al paginilor consacrate istoriei moderne, şi pe dl Cătălin 
Pavel, student al Facultăţii de Istorie a Universităţii Bucureşti, care 
mi-a făcut folositoare observaţii. 

Închei cu cele spuse de marele istoric ceh Constantin Jirecek lui Iorga, 
şi la care subscriu în întregime (păstrând, evident, distanța ce mă separă 
de această personalitate): „Când scot o carte, cea dintâi impresie pe care 
o am este că trebuie să fie plină de greşeli, de aceea o iau şi o dau de-o 
parte să n-o văd. Trece ce trece, şi sunt silit să caut ceva într-însa. 
Cartea mi se pare neizbutită. O arunc din nou: să n-o văd în faţa mea. 
Mă adresez însă altă dată la altă carte a mea şi atunci îmi zic: această 
carte e foarte rea, dar ştii, parcă aceialaltă era ceva mai puţin rea —, şi 
așa, pe încetul, mă conving că poate se află ceva bun în cărţile mele”. 


AUTORUL 


PREFAŢĂ LA EDIŢIA | 


Titlul acestei cărți este inspirat din cel al lucrării lui Charles 
Seignobos, Histoire sincere de la nation française. Când am citit-o, 
acum patruzeci de ani, mi-a plăcut îndreptăţirea dată de autor titlului 
ales: „Titlul neobişnuit şi, probabil, ridicol dat acestei lucrări 
marchează sentimentul ce m-a inspirat. El înseamnă că am spus 
sincer cum înţeleg trecutul, fără reticente, fără nici un fel de consi- 
deraţie pentru ideile primite de-a gata, fără menajamente pentru 
conveniențele oficiale, fără respect pentru personajele celebre şi 
autorităţile stabilite”. 

Cartea istoricului francez nu mi s-a părut atât de iconoclastă pe 
cât o anunţa prefața. Întâmplarea a făcut ca, tot pe atunci, să citesc 
volumul lui Andrei Oțetea Tudor Vladimirescu și mișcarea eteristă 
în Țările Române, 1821-1822, care reproducea, ca unul din mottounile 
cărții, dialogul dintre Titu Maiorescu şi Gheorghe Panu; acesta, 
ajuns, în cercetările sale, la concluzii în răspăr cu părerile din 
istoriografia română a epocii, ceruse sfat mentorului Junimii: 

„— Eşti convins de ceea ce crezi? 

— Da, răspunsei eu. 

— Credinţa dumitale este bazată pe documente şi acte sigure? 

— Da, adăugai eu. 

— Apoi atunci te sfătuiesc să spui adevărul, aşa cum îl ştii şi-l crezi, 
fără să te preocupi de ceea ce se va întâmpla, adevărul înainte de toate.” 

Aceste citate mi-au venit în minte mai târziu, când, tânăr secretar 
al comitetului de redacţie al volumului al III-lea din /soria României, 
aveam, printre altele, obligaţia verificării corectitudinii citatelor date 
de autori. Am descoperit atunci în Descrierea Moldovei a lui Dimitrie 
Cantemir capitolul consacrat firii locuitorilor ţării şi am rămas 
surprins cu ce simţ critic îi prezintă prinţul-cărturar pe conaţionalii 
săi, cărora le găsea doar două calităţi: că sunt dreptcredincioşi şi 
ospitalieri. Restul numai defecte... 

Cantemir a fost cel dintâi învăţat român care a încercat o schiţă de 
psihologie națională, dar nici în şcoală, nici în facultate nu ni s-a spus — 
ŞI nu se spune nici astăzi — despre această performanţă a lui. De ce? 
Există la noi părerea veche, din secolul trecut, consolidată în anii 
comunismului național şi persistentă şi astăzi, că nimic din ceea ce nu 
este convenabil imaginii exaltat pozitive a neamului românesc şi 
trecutului său nu trebuie lăsat să pătrundă în cărți şi manuale de 
şcoală. Ocultarea, cenzura, exagerarea au făcut ca prezentarea-standard 
a istoriei noastre să fie o succesiune de victorii şi acte de eroism, 
săvârşite de viteji şi înţelepţi fără nici un cusur. Participarea României 
la primul război mondial — pentru a da doar un exemplu — înseamnă 
Mărăşti, Mărăşeşti și Oituz, dar nu şi Turtucaia! Pentru înfrângeri 
există întotdeauna „alibiuri perfecte”: superioritatea duşmanului sau 
complotul forțelor ostile nouă. Răspunderile interne, carenţele, 
calculele meschine ale politicienilor, laşităţile lor, acestea nu sunt mai 
niciodată dezvăluite şi analizate. Cine îndrăznește să o facă este privit 
sau denunțat public drept un adversar şi denigrator al naţiei! 

Dacă vrem, aşa cum repetăm mereu, să învăţăm ceva din istorie, 
atunci ea trebuie cunoscută „aşa cum a fost” (Ranke), cu cele bune 
şi rele ale ei. Şi aş îndrăzni să spun că, de obicei, se învaţă mai mult 
dintr-un eşec decât dintr-o izbândă. 

Dacă vrem să evităm răul, trebuie să-i cunoaştem cauzele. Nu 
facem un serviciu unui om bolnav tăinuindu-i maladia, ci spunându-i 
realitatea, pentru a şti cum trebuia să se trateze. Acesta şi este rostul 
înfățişării păcatelor din trecutul nostru. Nu pentru a-l întuneca sau 
diminua, ci pentru a îndrepta sau preveni repetarea unor greşeli, 
care, nemărturisite, continuă să apese, să stingherească sau chiar să 
blocheze progresul societăţii româneşti. 

Departe de mine gândul că judecata mea este fără de greş. De aceea 
am ŞI intitulat această carte O istorie sinceră... şi nu Istoria sinceră... 
Rostul articolului nehotărât este de a releva convingerea autorului că 
textul său este o explicație posibilă a faptelor, nu explicaţia infailibilă. 

Am scris aceste pagini cu strădania obiectivităţii şi cu dorinţa de 
a oferi imaginea adevărată a istoriei naţionale. Cititorii vor judeca dacă 
am izbutit sau nu. În ceea ce mă priveşte, nu pot repeta decât cuvintele 
lui Miron Costin: „Eu voi da seama de ale mele, câte scriu”. 


* Capitolele 3-4, din partea a Il-a, au apărut, cu minime deosebiri, şi în 
lucrarea colectivă A History of Romania, ed. Kurt W. Treptow, Iaşi, 1995. 

În redactarea acestei lucrări am contractat numeroase datorii de 
recunoştinţă. În primul rând faţă de domnișoara Irina Popa, care, prin 
îndemnul de a o scrie, se află la obârşia ei. Domnul Marcel Popa, 
vechiul meu prieten, mi-a stat permanent alături, încurajându-mă şi 
sfătuindu-mă cu ştiuta-i competenţă. Un ochi scrutător în descoperirea 
erorilor l-a avut doamna Maria Stanciu, model de rigoare editorială. 
Domnul Mircea Babeş mi-a făcut preţioase observaţii, după ce a citit 
paginile consacrate istoriei vechi. De la Marius Sala, membru 
corespondent al Academiei Române, am primit sugestii valoroase în 
privinţa problemelor formării poporului şi limbii române. Domnul 
Mircea Chiriţoiu mi-a semnalat izvoare de cea mai mare valoare 
pentru studiul istoriei contemporane. Domnul Florin Şperlea mi-a pus 
la dispoziție însemnări revelatoare pentru trecutul apropiat. Last but 
not least, domnul Vlad Popa, directorul Editurii Univers Enciclopedic, 
cu energia şi stăruința sa, a fost factorul decisiv în apariția acestei cărți. 

Tuturor le exprim profunda mea gratitudine. Dacă am greşit 
totuşi, e pentru că nu am urmat — din diverse pricini — întotdeauna 
sfatul lor. 


AUTORUL 

ISTORIA VECHE 


CAPITOLUL 1 


DE LA ANTROPOGENEZĂ LA 
ETNOGENEZA 


PUŢINĂ GEOISTORIE ȘI GEOPOLITICĂ 


Influenţa factorului geografic asupra evoluţiei comunităților 
umane a fost evaluată diferit de specialişti, dar toţi sunt de acord că 
ea nu poate fi ignorată. Nicolae Iorga aşeza „pământul” între 
„permanenţele istoriei”, arătând că el creează „o ţinută, un habitus 
local, ce se menţine sub vagabondajul întâmplător şi capricios al 
raselor. Fiindcă pământul suveran, cu vecinătățile şi cu orizontul lui, 
îşi va impune voia” (subl. lui Iorga). Lucian Blaga a considerat drept 
matrice stilistică a românilor „spaţiul mioritic”, cu un orizont ondulat, 
în care se succed suişurile şi coborâşurile, care capătă şi o conotaţie 
psihologică: „dealurile încrederii şi văile resignării”. Construcţie 
speculativă, într-un frumos veşmânt literar, dar fără legături cu 
realitatea. Raportul dintre pământ şi om rămâne însă o problemă de 
cercetat, mai ales când este vorba de istoria românească. 

Capitolele introductive de geografie din sintezele de istorie a 
românilor stăruie, de regulă, asupra caracterului armonios al spaţiului 
carpato-dunărean, ce se înfăţişează ca un amfiteatru cu a sa cetate a 
Carpaţilor în centru, străjuind Podişul Transilvaniei, pentru ca, apoi, 
crestelor de munte să le urmeze Subcarpaţii, acestora zona de dealuri, 
apoi câmpia şi, în sfârşit, lunca Dunării şi litoralul Mării Negre. 

Există tendința, mai mult sau mai puțin mărturisită, de a vedea în 
această alcătuire armonioasă a spaţiului carpato-danubian un fel de 
dar al Providenţei sau al Naturii făcut „vrednicilor” locuitori de mai 
târziu —românii —, ajutaţi astfel să-şi conserve şi să-și afirme unitatea. 

Fără a tăgădui — ar fi stupid — însemnătatea factorului geografic 
(să ne gândim doar la problema resurselor naturale), credem că, în 

raportul pământ—om, rolul decisiv aparţine celui din urmă, în funcţie 
de calitățile sau defectele sale. 

Discutând sfidarea (challenge) lansată de mediu omului, Arnold 
Toynbee a relevat cele două răspunsuri ale acestuia: fecund şi steril. 
Vechii egipteni, confruntaţi cu o climă secetoasă, au fertilzat ţara lor 
printr-un amplu sistem de canale de irigaţii și au creat o mare 
civilizație, admirată şi astăzi. Eschimoşii, la rândul lor, confruntaţi 
şi ei cu o climă defavorabilă — excesiv de friguroasă — n-au găsit decât 
soluția supravieţuirii. Popoarele vitale nu se sperie de „ostilitatea” 
mediului. 

Coordonatele geografice ale istoriei românilor au fost Carpaţii şi 
Dunărea. N. Iorga a rezumat perfect funcțiile acestor coordonate: 
„Dacă muntele a adăpostit generaţiile amenințate de nesfârşitele 
năvăliri, Dunărea a adunat elementele etnice, din contopirea cărora 
trebuia să se nască naționalitatea română”. 

„Unitatea armonică” a pământului românesc se întemeiază însă 
pe trei fațade: „faţada care priveşte spre Europa Centrală; faţada 
meridională; faţada continentală” (Vintilă Mihăilescu). Aceste trei 
faţade ne-au marcat istoria şi firea: suntem balcanici prin conduită, 
aspirăm spre Occident, de la care am luat o poleială, şi am fost loviți 
şi îngenunchiaţi de cei veniţi din stepă (de la migratorii turanici la 
sovietici). 

Astăzi, când geopolitica (şi geostrategia) cunosc o „a doua viaţă”, 
sumarele consideraţii de introducere geografică la istoria românilor 
nu pot lăsa la o parte o abordare din unghiul de vedere al acestor 
discipline. 

Definirea cea mai succintă a dat-o — din această perspectivă — 
Grigore Ureche, când a scris despre Moldova, dar constatarea e 
valabilă pentru tot spaţiul carpato-danubian, că este situată „în calea 
răotăţilor”. Des citata formulă a cronicarului moldovean este de 
înţeles — în sens geopolitic — ca relevând plasarea spaţiului românesc 
pe direcţia expansiunilor şi năvălirilor. Situat, în antichitate, la 
periferia lumii civilizate europene, el a fost mai întâi amenințat 
dinspre sud: persani, greci, romani, bizantini, bulgari şi-au îndreptat 
oştile spre Dunăre; ca o încununare a acţiunilor de cucerire din Sud, 
din secolul al XIV-lea, puterea otomană a ţinut mai întâi sub 

ameninţare, apoi sub dominație spaţiul românesc până în secolul al 
XIX-lea. 

De la sfârşitul secolului al III-lea, stepa şi-a trimis cetele de 
călăreţi; un mileniu de migrații, apoi, în secolele XIV-XVIII tătari, 
după ei ruşi şi, în fine, tot ei, dar sub steagul roşu al comunismului — 
sovieticii: de la copitele cailor la şenilele tancurilor. 

Dinspre vest şi nord, ungurii şi polonezii la începutul vieţii noastre 
medievale, apoi austriecii şi, la sfârşit, germanii s-au îndreptat spre 
spaţiul românesc. 

Am fost, rând pe rând, atacați prădaţi, dominați, ocupați, 
exploataţi. Am supravieţuit mai puţin prin luptă, şi mai mult prin fuga 
la munte şi în păduri, prin formule de acomodare cu succesivii 
cuceritori şi prin „valorificarea” neînțelegerilor dintre ei. 

Dunărea, ax strategic şi economic, i-a chemat pe aceşti puternici 
„pe care lumea nu putea să-i mai cuprindă”, dar, mai târziu, ne-a 
chemat şi pe noi la viața de stat modernă. Grigore Gafencu, 
diplomatul român care a avut cel mai acut simţ al istoriei, a relevat 
raportul dintre libertatea de navigaţie pe Dunăre şi apariţia statului 
român modern: „Dunărea, fluviu european, trebuia să aparțină în 
întregime Europei [...]. Principatele dunărene trebuiau să se bucure, 
la fel ca şi Dunărea, de garanţia Europei. Aceste condiţii jJustificau 
şi asigurau constituirea României, unită şi liberă. Noul stat care 
urma să se nască avea drept fundament un act ce stabilea un echilibru 
general. Destinul său era legat de acest echilibru, după cum acest 
echilibru depindea de existența lui” (subl. lui Gafencu). Atât timp 
cât a existat ordinea europeană asociată cu libertatea Dunării, stabilită 
de Congresul de la Paris din 1856, a existat şi statul român 
independent (din 1877). Când cei doi coloşi totalitari — Germania lui 
Hitler şi Rusia lui Stalin — au sfărâmat-o, România a fost amputată 
teritorial şi aservită. 

În lumea postcomunistă, în eforturile de integrare în structurile 
europene şi euroatlantice şi de edificare a economiei de piaţă, 
autorităţile române subliniază „valoarea geostrategică” a României 
şi aşteaptă prosperitatea de la conducte de petrol sau circuite 

economice care, unind Estul şi Vestul, să străbată şi teritoriul 
românesc. 

Nimic nu poate înlocui însă — aceasta e lecţia istoriei — munca 
proprie. Şi de ea se pare că fugim; în termenii comparaţiei lui 
Toynbee, citate mai sus, suntem mai mult eschimoşi decât vechi- 
egipteni. 


ZORI DE UMANITATE ȘI CIVILIZAȚIE 


Cele mai vechi vestigii ale existenţei şi activității omului în 
spațiul carpato-danubian urcă în paleolitic şi indică, după unii 
specialişti, apartenenţa acestui spaţiu la marea arie a antropogenezei. 
La Bugiulești (jud. Vâlcea), bogatele resturi de oase de animale, da- 
tând din Villafranchian, par a prezenta prelucrări ale unor hominide 
de tipul Australopithecilor sau Homo habilis. Cele mai vechi resturi 
osteologice umane au fost găsite în peştera de la Ohaba Ponor (două 
falange de la mână şi una de la picior), provenind de la tipul Homo 
sapiens neanderthalensis. Tipului mai evoluat de Homo sapiens 
fossilis (după alţi specialişti Homo sapiens sapiens) îi aparţine 
craniul, descoperit la Cioclovina (jud. Hunedoara), provenit de la o 
femeie de circa 30-40 de ani. Tot unei femei, dar de 40—50 de ani, 
îi aparține craniul descoperit în peştera de la Baia de Fier (jud. Gorj) 
având „unele caracteristici negroide şi trăsături mai vechi neander- 
thaliene” (Mircea Petrescu-Dâmboviţa). 

Despre aceşti îndepărtați strămoși ai omului nu se poate spune decât 
că trăiau în cete şi că îşi asigurau hrana prin vânătoare sau prin cules. 

Trecerea de la piatra cioplită (paleolitic) la piatra șlefuită (neolitic) 
a reprezentat un progres atât de însemnat, încât s-a vorbit chiar de o 
„revoluţie neolitică”. Ceata primitivă se structurează acum în ginţi, 
grupuri umane în care descendența este urmărită pe linie maternă 
(ginta matrilineală, care nu înseamnă o autoritate superioară a femeii, 
ci doar fixarea descendenţei pe linie maternă, într-o perioadă în care 
raporturile sexuale erau nereglementate, iar tatăl — semper incertus, 
întotdeauna nesigur — era mai incertus ca oricând) iar, mai târziu, o 
dată cu trecerea la căsătoria-pereche, pe linie paternă (ginta 

patrilineală, unde însă bărbatul îşi subordonează femeia). Mai multe 
ginți alcătuiau un trib, care, cu timpul, se impune în detrimentul 
ginţilor, devenind forma de agregare cea mai importantă în 
desfăşurarea vieții primitive. 

Odată cu trecerea la neolitic, în funcţie şi de condiţiile naturale, are 
loc o „specializare” a triburilor: unele devin crescătoare de vite, altele 
cultivatoare ale pământului. Apariţia ceramicii a fost una dintre cele 
mai importante componente ale „revoluţiei neolitice”, cele mai vechi 
recipiente din lut ars datând, în spaţiul românesc, din jurul anului 
6000 î.Hr. Confecţionarea, forma şi ornamentele vaselor îngăduie 
specialiştilor identificarea diverselor culturi. Originară din Grecia 
continentală, cultura Criș-Starcevo (mileniile VI-V î.Hr.) a cunoscut 
o largă răspândire în spaţiul carpato-danubian, purtătorii ei realizând, 
în lumina ultimelor cercetări, „prima unificare culturală şi etnică a 
populaţiei din regiunile carpato-dunărene” (Eugen Comșa). 

Dintre culturile neolitice din această arie cea mai cunoscută a 
devenit cultura Hamangia (mileniile IV—II î.Hr.), căreia îi aparține 
cimitirul de la „Dealul Sofia” de lângă Cernavodă, unde au fost 
găsite două statuete de lut, „Gânditorul” şi perechea lui, devenite 
celebre prin expresivitatea lor artistică. 

Apariția obiectelor din aramă marchează trecerea de la neolitic la 
eneolitic, cea mai reprezentativă cultură a perioadei — datorită şi 
ceramicii sale, de un remarcabil gust artistic — fiind cultura Cucuteni 
(mileniile IV—III î.Hr.), care a acoperit o vastă zonă, din Ucraina până 
în Transilvania, nucleul de formare aflându-se, probabil, în partea de 
sud-est a Transilvaniei şi în Moldova. Aşezările de la Hăbăşeşti, 
Cucuteni, Truşeşti şi Târpeşti, aduse la lumină de arheologi, sunt ale 
unei populaţii care asocia cultura pământului cu creşterea vitelor şi 
trăia în locuinţe de suprafaţă, uneori cu 2-3 încăperi, în sate apărate 
prin şanţuri. Ceramica acestei culturi — pictată bi sau tricrom — se 
aşază printre cele mai însemnate realizări ale artei preistorice în 
spaţiul carpato-dunărean. 

La cumpăna dintre mileniile III-II î. Hr. are loc pătrunderea indo- 
europenilor — triburi de păstori nomazi, folosind o ceramică orna- 
mentată cu șnurul şi aşternând peste morți ocru roşu (poate pentru a 
păstra culoarea vieţii) — în spaţiul carpato-dunărean. Între sedentarii 
neolitici şi migratorii indo-europeni a avut loc o sinteză etnico- 
lingvistică şi culturală în cursul căreia indo-europenii au impus 

limba, dar au fost asimilați cultural de către populaţia neolitică din 
spațiul carpato-dunărean. O expresie a acestei sinteze o constituie 
cultura Monteoru (mileniul II î. Hr.), caracteristică epocii bronzului 
din această zonă. 

Folosirea pe scară largă a bronzului (aliaj de cupru cu alte metale, 
de regulă, cositor) a determinat un însemnat progres economic, care 
a generat, la rândul său, o sporire a agresivităţii şi, deci, a ciocnirilor 
militare: de îndată ce au existat bunuri peste nivelul de existenţă, a 
sporit tentația însuşirii lor. Triburile din epoca de bronz încep, aşadar, 
să se organizeze militar: aşezările sunt apărate şi fortificate, se înalță 
cetățui, se înmulţesc armele din bronz. Războinicii încep să ocupe 
un loc tot mai important în comunitățile umane, graţie rosturilor lor 
însemnate. Bărbatul devine figura centrală, astfel că ginta patrilineală 
şi supremația bărbatului — patriarhatul — devin realitatea caracteristică. 

Desfăşurarea procesului de sinteză amintit a avut drept urmare 
individualizarea unor blocuri etnice precum — în spațiul sud-est 
european — grecii, ilirii şi tracii. 

În epoca fierului, consolidarea acestor mari familii etnico- 
linvgistice a continuat şi s-a încheiat. În aria carpato-danubiano- 
balcanică s-a constituit marele bloc tracic, a cărui ramură nordică au 
constituit-o geto-dacii, două denumiri ale aceluiaşi popor. 

Cea mai veche menţiune cu caracter istoric despre geţi provine 
de la Herodot. Relatând campania împăratului persan Darius | 
împotriva sciţilor (cel mai probabil în 514 î. Hr.), „părintele istoriei” 
scrie că, spre deosebire de alte neamuri trace, geții sud-dunăreni au 
hotărât să reziste, decizie considerată de Herodot ca „nesăbuită””, dată 
fiind disproporţia de forţe, şi cu consecinţe grele pentru geţi: „au fost 
robiți pe dată, măcar că ei sunt cei mai viteji şi cei mai drepți dintre 
traci”. Herodot menţionează că „geții se cred nemuritori”, în înțelesul 
că admit nemurirea sufletului, care, după moartea pământeană, merge 
la divinitatea lor, Zamolxis. Cu acest zeu geții păstrau legătura, 
trimițând la fiecare cinci ani un sol, ales prin tragere la sorți şi ucis 
prin aruncarea deasupra unor sulițe în ale căror vârfuri cădea (cel care 
nu murea era considerat un om rău). Herodot înregistrează tradiția 
că Zamolxis ar fi fost sclavul lui Pitagora, devenit apoi liber şi bogat, 
şi revenit între traci, care, potrivit istoricului grec, „duceau o viaţă 
de sărăcie cruntă şi erau lipsiţi de învăţătură”. El îşi mărturiseşte 

scepticismul faţă de legenda lui Zamolxis, care i-ar fi uimit pe geţi 
printr-o retragere subpământeană de trei ani. 

Pasajul din Herodot că geții „nu recunosc alt zeu afară de al lor” 
a fost interpretat de unii istorici — între care V. Pârvan — ca dovadă 
a unei religii monoteiste. De fapt, Zamolxis era zeul suprem, care din 
o divinitate chtoniană (subpământeană) a devenit una urano-solară, 
aflându-se în vârful unui panteon destul de restrâns. 

Informaţiile despre geţi apar în măsura în care ei au intrat în 
sfera de interes a lumii greceşti, ai căror istorici, începând cu Herodot, 
i-au amintit în scrierile lor. „Explozia” colonizării greceşti, care a 
cuprins şi bazinul pontic, a dus la legături nemijlocite, de durată, între 
geţi şi greci. Pe litoralul dobrogean (Pontul Stâng), grecii au întemeiat 
coloniile Histria, Tomis (Constanţa) şi Callatis (Mangalia). Cele 
mai vechi sunt Histria, întemeiată în 657 î.Hr., şi Tomis, fondat în 
secolele VII-VI î.Hr., ambele creaţii ale coloniştilor din Milet, oraş 
din Asia Mică, deţinătorul unui adevărat record în crearea de colonii 
în bazinul Pontului Euxin („Marea ospitalieră”, denumirea grecească 
a Mării Negre), numărul lor ridicându-se la 90. Callatis este o colonie 
întemeiată în secolul IV î.Hr. de către colonişti din Heracleea Pontică. 

Plecaţi din oraşele lor de baştină sau din alte colonii, coloniştii 
greci — întocmai ca viitorii emigranți în Lumea Nouă — căutau teritorii 
în care să-şi rostuiască pentru ei şi urmaşii lor condiţii mai bune de 
existenţă, graţie, în primul rând, negoţului. Din Pontul Stâng ei 
achiziţionau cereale, produse animaliere, robi etc., mărfuri vândute 
în orașele greceşti, ale căror produse manufacturate erau exportate 
sau tranzitate prin spațiul geto-dac. 

Contactele dintre autohtonii geţi şi coloniştii greci au fost, în 
general, paşnice, schimburile economice eliminând asperitățile şi 
integrând pe nou-veniţi în mediul getic. Grecii aduceau o civilizaţie 
superioară celei băştinaşe, încât, dacă influenţele au fost reciproce, 
este sigur că transmisia a fost precumpănitoare dinspre colonii spre 
interiorul getic. 

Coloniile aveau în jurul lor o zonă agricolă, în perimetrul căreia 
erau cultivate grânele necesare ahmentării populaţiei greceşti. 
Fondarea coloniei şi delimitarea teritoriului adiacent vor fi făcut 
obiectul unei înțelegeri cu localnicii, cum se va fi întâmplat la 
Callatis, ai cărui locuitori par a fi încheiat un acord cu geții din 
aşezarea apropiată, Cerbatis. 

Coloniile erau organizate şi guvernate după legile din cetatea- 
mamă, dar ele nu puteau ignora centrele de putere din vecinătatea lor. 
Astfel, coloniile din Pontul Euxin au recunoscut succesiv autoritatea 
Regatului tracilor odrizi (constituit pe la 480 î.Hr.), a Regatului 
macedonean (Filip al II-lea), apoi a celui traco-elenistic (Lysimachos). 
Încercările de emancipare — când dominaţia străină devenea prea 
apăsătoare — au dus la conflicte, în cursul cărora solidaritatea de 
interese s-a aflat la baza alianțelor dintre colonii, precum şi a 
cooperării cu băştinaşii traci sau sciți. 

Contactele cu lumea greacă au accelerat progresul geților dintre 
Carpaţi şi Dunăre şi din Scythia Minor (Dobrogea). În cadrul 
uniunilor de triburi, în secolele IV-III î.Hr. se constituie structuri 
militare şi politice embrionare ale viitoarei organizări statale. Faze 
ale acestui proces sunt puse în lumină de două episoade care au 
adus pe geţi în atenţia lumii greceşti. 

Înaintea angajării sale în marea campanie din Asia, Alexandru 
Macedon a decis să asigure securitatea frontierei de nord a Regatului 
macedonean. În acest cadru, el a organizat în 335 î.Hr. o expediţie la 
nord de Dunăre. Oastea macedoneană — circa 1 500 de călăreți şi 4 000 
de pedestrași — a trecut fluviul, probabil în dreptul vărsănii Oltului, 
folosind monoxilele (ambarcaţiuni scobite în trunchiul unu: copac) 
localnicilor, „căci acestea se aflau din belşug, deoarece locuitorii de 
pe malurile Istrului (Dunărea) le folosesc pentru pescuit în Istru sau 
când merg unii la alţii pe fluviu, iar mulţi fac cu ele piraterie” (Arrian). 
Zona în care s-a produs incursiunea macedoneană era una agricolă, 
pentru că, potrivit aceleiaşi surse, soldații macedoneni au străbătut 
locuri unde „holdele de grâu erau îmbelşugate . Regele macedonean 
a poruncit pedestraşilor „să înainteze, culcând grâul cu lăncile înclinate, 
până au ajuns la pământul necultivat ”. Atacul falangei și al cavaleriei 
macedonene i-a înspăimântat pe geţi, care au vrut mai întâi să se 
refugieze într-un oraș apropiat, intenţie abandonată, probabil, din 
cauză că oraşul „nu era bine întărit; geții „îşi luară copiii şi femeile 
pe cai, cât puteau duce caii”, şi s-au retras departe de Dunăre, „prin 
locuri singuratice”. Cu prada luată de la geţi oastea macedoneană a 
revenit, în cursul aceleiaşi zile, în dreapta fluviului. 

Incursiunea lui Alexandru Macedon a fost o demonstrație de 
forță, destinată să-i intimideze pe geţi, pentru a nu-i mai sprijini pe 

triballii (un neam trac) lui Syrmos, care refuzaseră să se supună lui 
Alexandru Macedon. 

Relatarea lui Arrian aduce în scenă lumea getă de la Dunăre: 
triburi de agricultori, practicând, evident, şi pescuitul, având o 
aşezare slab fortificată, incapabilă să reziste incursiunii armatei 
macedonene şi salvându-se cu familiile lor prin fugă. Ei nu vor fi fost 
chiar atât de rudimentari, de vreme ce macedonenii au părăsit 
feritoriul lor cu prada luată. 

Un stadiu mult mai avansat de organizare este surprins de Diodor 
din Sicilia şi de Strabon în relatarea lor despre campania lui Lysimach 
împotriva regelui get Dromichaites (pe la 293—292 î.Hr.). Originea 
conflictului este de căutat în aceeaşi preocupare de asigurare a 
frontierei nordice a Regatului traco-macedonean, desprins din 
imperiul lui Alexandru Macedon, la care se vor fi adăugat legăturile 
geților cu coloniile greceşti, răsculate împotriva lui Lysimachos, 
sprijinul geților fiind determinat, poate, şi de dorinţa lui Dromichaites 
de a trece sub autoritatea sa coloniile greceşti din Pontul Stâng. 

Cunoscuta relatare despre ospățul luxos, după obiceiul mace- 
donean, oferit de Dromichaites lui Lysimachos, luat captiv cu armata 
sa, ospăț aflat în vădit contrast cu modestia mesei geților, pentru a da 
o lecţie regelui traco-macedonean este, desigur, una din acele istonoare 
moralizatoare atât de folosite de scriitorii antici. Ceea ce se poate 
desprinde din informaţiile celor doi autori este că Dromichaites era 
conducătorul unei uniuni de triburi gete din Muntenia, reşedinţa sa 
aflându-se în oraşul Helis, imposibil deocamdată de localizat. În 
răstimpul celor patru decenii ce separă campania lui Alexandru 
Macedon de cea a lui Lysimachos, geții făcuseră însemnate progrese, 
în primul rând, în domeniul militar: ei nu numai că nu mai fug din calea 
invadatorului, dar îl înfrâng pe Lysimachos, încercuit, probabil, în 
Bărăgan. Dromichaites a avut înţelepciunea de a transforma victoria 
într-o alianţă, consolidată prin căsătoria sa cu fiica lui Lysimachos, ceea 
ce este şi un indiciu al statutului său politic. 

După acest episod, informaţiile despre geţi se răresc. Pe la 
200 î.Hr. o inscripţie de la Histria — decretul destinat să recompenseze 
meritele lui Agathocles — amintește de un rege din stânga Dunării, 
Rhemaxos, poate un urmaş al lui Dromichaites, devenit protector al 
coloniilor greceşti din Pontul Stâng, de la care primea un tribut. 
Decretul nu spune nimic despre etnia lui Rhemaxos. 

În aceeaşi perioadă este menţionat conducătorul dac Oroles, 
cârmuitorul unei uniuni de triburi situată, probabil, în sud-estul 
Transilvaniei şi sudul Moldovei, care poartă lupte împotriva neamului 
germanic al bastarnilor. 

Apoi, spaţiul carpato-dunărean iese din atenția lumii greceşti, 
scufundându-se în obscuritate. În această perioadă, un proces de 
gestație politică se desfăşoară la nord de Dunăre pentru ca, atunci când 
sursele greco-latine proiectează din nou lumina asupra acestei zone, 
în cuprinsul ei să se manifeste cel mai de seamă conducător al geto- 
dacilor, Burebista, şi statul său. 


„MAREA STĂPÂNIRE” 


Împrejurările ascensiunii la putere a lui Burebista nu sunt 
cunoscute. Strabon scrie că el a ajuns „în fruntea neamului său, care 
era istovit de războaie dese”, ceea ce înseamnă că o fază de lupte 
tribale a precedat efortul său de unificare, conflictele interne fiind 
curmate prin impunerea unei cârmuiri autoritare care a făcut din 
„ascultarea faţă de porunci” un adevărat principiu de guvernare. 

În acea perioadă, societatea geto-dacă avea o clasă politică, 
aristocrația tribală, ai cărei membri se numeau /arabostes în dacă şi 
pileati în latină (de la pileus — căciulă), întrucât purtau capul acoperit 
cu o căciulă, semnul ce îi deosebea de masa oamenilor liberi de rând 
(comati sau capillati — pletoşi). Sclavajul a avut o pondere cu totul 
redusă, activitățile productive (agricultură, creşterea vitelor, meşte- 
şuguri) fiind practicate de comati (capillati). 

Dezbinările din lumea geto-dacă au fost generate, evident, 
de încercările diverselor triburi sau uniuni de triburi de a-şi asigura 
preeminenţa în anumite zone, în scopul obţinerii de avantaje 
economice. Sursele nu spun aproape nimic despre modalităţile 
utilizate de Burebista pentru a realiza unificarea politico-militară a 
geto-dacilor într-un stat asemănător celui constituit de neamul trac 
al odrişilor. Mijloacele enumerate de Strabon a fi fost utilizate de 
Burebista pentru a da forță statului său — „prin exerciţii, abţinere de 
la vin şi ascultare faţă de porunci” — sunt prea vag înfăţişate pentru 
a desprinde anumite specificităţi, de remarcat doar că prohibirea 

alcoolului a reţinut în chip deosebit atenţia istoricului grec; el îl 
arată ca autor al deciziei pe marele preot Deceneu, al cărui prestigiu 
între geţi este ilustrat de Strabon prin „faptul că ei s-au lăsat 
înduplecaţi să taie viţa de vie şi să trăiască fără vin”. Fără a exagera 
însemnătatea acestei măsuri, menţionarea ei în două rânduri de către 
Strabon arată că ea a surprins pe contemporani. 

Eficacitatea acțiunii de unificare a triburilor geto-dace desfăşurate 
de Burebista este relevată indirect de dinamismul şi agresivitatea 
politicii sale externe. Burebista a fost, înainte de toate, un mare 
cuceritor. Extinderea teritorială a autorității sale nu s-ar fi putut înfăp- 
tui dacă el nu ar fi dispus de o puternică structură politico-militară. 
Nucleul statului său s-a aflat în colţul de sud-vest al Transilvaniei, în 
zona Munţilor Orăştiei, unde reşedinţa regelui, aflată la Sarmizegetusa, 
era protejată de un şir de cetăți (Costeşti, Piatra Roşie, Blidaru, 
Faeragul). Efectivul de 200 000 de soldaţi al armatei lui Burebista, 
indicat de Strabon, este vădit exagerat, dar numărul amintit de istoricul 
grec arată convingerea observatorilor contemporani că regele geto-dac 
dispunea de însemnate mijloace militare. 

Cuceririle lui Burebista s-au îndreptat spre „toate azimuturile”. În 
vest, neamurile celtice ale boilor şi tauriscilor din părțile Dunării de 
Mijloc şi ale Slovaciei de astăzi au fost primele care au primit șocul 
ofensivei regelui geto-dac. După ce i-a adus în supunerea sa, Burebista 
s-a îndreptat spre est, asupra coloniilor greceşti de pe litoralul pontic: 
unele i s-au opus şi au fost aduse în ruină, ca de pildă Olbia (aflată la 
vărsarea Bugului în Marea Neagră), altele, ca Dionysopolis (Balcic), 
i-au câştigat bunăvoința. În nord-est, Burebista i-a lovit pe bastarni, 
iar în sud a împins regatul său până dincolo de Dunăre. La apogeul 
expansiunii sale teritoriale, statul lui Burebista se întindea din Carpaţii 
Păduroşi până la Munţii Haemus (Balcani) şi de la Dunărea de Mijloc 
la Marea Neagră, litoralul pontic de la Olbia (Bug) până la Apollonia 
Pontica (Sozopol, Bulgaria) aflându-se sub autoritatea sa. 

Nu este, aşadar, de mirare că fondatorul acestei „mari stăpâniri” 
(ueyăin &pxT]) este calificat, în inscripţia închinată lui Acornion din 
Dionysopolis (trimis ca sol de oraş la Burebista, apoi îndeplinind o 
misiune diplomatică pentru regele geto-dac), drept „cel dintâi şi cel 
mai mare dintre regii care au domnit peste Tracia, stăpân al ținuturilor 
din stânga şi din dreapta Dunării”. 

„Ajuns să fie temut şi de romani” (Strabon), Burebista a intervenit 
în războiul civil din statul roman, trimiţându-l pe Acornion ca sol la 
Cnaeus Pompeius, rivalul lui Cezar. După victoria acestuia din urmă la 
Pharsalos, o ciocnire între romani şi geto-daci devenea inevitabilă. Ea 
nu a mai avut loc, întrucât ambii protagonişti au fost asasinați (44 î.Hr.; 
după alte opinii, Burebista a murit mai târziu, poate în anul 35 î.Hr.). 

Sfârşitul violent al lui Burebista şi destrămarea statului său au fost 
expresia unei reacţii tribale împotriva politicii de unificare întreprinsă 
de regele geto-dac. Aristocrația tribală (/arabostes) va fi suportat cu 
greu „ascultarea de porunci” impusă de Burebista. Atât timp cât 
cuceririle i-au adus beneficii, ea s-a resemnat cu îndeplinirea funcției 
sale militare, când însă Burebista, în perspectiva confruntării cu 
romanii, a trecut la o politică defensivă, aristocrația tribală, frustrată 
de prăzile cu care se obişnuise, nu a mai fost dispusă să-l accepte pe 
regele autoritar. Un complot i-a curmat domnia şi viaţa. 

În împrejurările tulburi create de înlăturarea regelui, a urmat un 
rapid proces de dezagregare a „marii stăpâniri” burebistane. Izvoarele 
indică existența mai multor cârmuitori în spaţiul carpato-dunărean, 
dar cronologia stăpânirii lor rămâne cu totul ipotetică. Primul este 
Deceneu, rămas conducător al nucleului transilvan al statului lui 
Burebista; succesorul, Comosicus, a asociat funcţia supremă politică 
şi sacerdotală, întocmai ca şi Deceneu; i-a urmat Coryllus, care ar 
putea fi aceeaşi persoană cu Scoryllus. În părţile Banatului şi Olteniei 
este semnalat regele Cotiso, care a făcut repetate incursiuni în dreapta 
Dunării, în timpul iernii, când apa fluviului era îngheţată. În legătură 
cu acest Cotiso, istoricul roman Florus scria că dacii „trăiesc 
nedezlipiţi de munţi” (inhaerent montibus). Într-o zonă greu de 
identificat (poate Câmpia munteană), a cârmuit Dicomes, care a 
intervenit şi el în luptele din statul roman, sprijinindu-l pe Marc 
Antoniu împotriva lui Octavian August. 

Poate ca un răspuns la această prezenţă politico-militară a geto- 
dacilor la Dunăre are loc campania proconsulului Macedoniei, 
M. Licinius Crassus, în Dobrogea. Avându-l ca aliat pe conducătorul 
geto-dac Roles, Crassus a înfrânt două căpetenii geto-dace locale, 
Dapyx şi Zyraxes, în a cărui reşedinţă Genucla se păstrau încă 
trofeele capturate de la romani, în urma înfrângerii armatei lui 
C. Antonius Hybrida, venit să reprime răscoala coloniilor greceşti din 
Pontul Stâng, beneficiare ale ajutorului dat de bastarni și geți. 
Campania lui Crassus, încheiată cu sărbătoarea triumfului său la 

Roma (27 î.Hr.), a integrat Dobrogea, pe plan militar, statului roman, 
deşi, formal, ea se mai afla sub stăpânirea Regatului odnzilor, tutelat 
de Roma. În anul 46, Regatul odrizilor a fost abolit şi teritoriul său 
transformat în provincie romană, încheindu-se astfel instaurarea 
stăpânirii romane asupra Peninsulei Balcanice. Dobrogea a devenit 
astfel o parte a provinciei Moesia, creându-se astfel condiţiile pentru 
desfăşurarea procesului de romanizare a spaţiului geto-dac. 

Prezenţa Romei la Dunărea de Jos, conjugată cu incursiunile 
dacilor în dreapta fluviului, făcea inevitabilă o ciocnire romano- 
dacă. Întocmai cum în Orient graniţa cu Regatul part era o frontieră 
„conflictuală”, tot astfel, la Dunăre, Roma era confruntată cu o 
perspectivă asemănătoare, deşi, evident, geto-dacii nu dispuneau de 
mijloacele de putere ale parților. 

Începând din anul 85 d.Hr., în Dacia au loc dese incursiuni, 
ciocniri, bătălii între daci şi romani, la capătul cărora, în 89, împăratul 
Domițian ajunge la încheiera păcii cu Decebal (devenit, din 87, rege 
al dacilor). Aparent, succesul era de partea Romei, pentru că Decebal 
a acceptat statutul de rege clientelar; în realitate, suveranul dac a 
folosit subsidiile şi asistența tehnico-militară romană pentru a-şi 
consolida puterea şi nu numai că a refuzat să înapoieze prizonierii 
romani, dar a primit chiar dezertori din armata imperială. 

Sfidarea lansată Romei de Decebal era de rău-augur. Regele dac 
putea deveni un nou Burebista, ceea ce romanii nu puteau tolera. 
Confruntarea decisivă se apropia. 


CUCERIREA DACIEI DE CĂTRE ROMANI 


În ajunul războaielor daco-romane, la nord de Dunăre luase sfârşit 
eclipsa puterii geto-dace. Restauratorul era regele Decebal (87—106), 
căruia Dio Cassius, om politic grec dar şi istoric din secolele II-III, 
îi face un portret entuziast: „Era foarte priceput în ale războiului şi 
iscusit la faptă, ştiind să aleagă prilejul pentru a-l ataca pe duşman 
ŞI a se retrage la timp. Abil în a întinde curse, era viteaz în luptă, ştiind 
a se folosi cu dibăcie de o victorie şi a scăpa cu bine dintr-o înfrângere, 
pentru care lucruri el a fost, mult timp, pentru romani un potrivnic 
de temut”. 

Însuşirile personale ale lui Decebal s-au unit cu progresele 
înregistrate de societatea geto-dacă, atât în sfera culturii materiale, 
cât şi a celei spirituale, pentru a conferi forță regatului din Carpaţi 
şi de la Dunăre. Cetățile din Munţii Orăştiei şi, în primul rând, 
complexul de la Grădiştea Muncelului, precum şi informaţiile surselor 
scrise atestă avansul cunoscut de geto-daci în secolul I d.Hr. Dacă 
statul lui Decebal era mult mai restrâns decât „marea stăpânire” a lui 
Burebista, în schimb, el se înfățișa mai omogen sub aspect etnic şi 
mai articulat în privinţa structurilor politico-militare. Aristocraţia — 
larabostes — se manifestă solidar cu regele ei în faţa primejdiei 
romane, iar oamenii de rând — comati — răspund ordinelor lui Decebal 
şi luptă cu îndârjire împotriva legiunilor romane. 

Regatul geto-dac nu a fost o simplă formaţiune „barbară, născută 
din unirea mai multor triburi sub autoritatea unui conducător militar 
de talent, ci statul unui neam a cărui elită politică avea un ansamblu 
de reprezentări şi concepte politice, religioase şi mentale revelate atât 
de descoperirile arheologice de la Grădiştea Muncelului (sanctuare, 
poate un calendar), cât şi de informaţiile furnizate de scriitorii antici 
Dion Chrysostomos şi Iordanes despre viaţa spirituală şi culturală a 
geto-dacilor. Chiar dacă afirmaţia celui din urmă este, desigur, 
exagerată — geții „au fost totdeauna superiori aproape tuturor 
barbarilor şi aproape egali cu grecii” —, este cert că ei s-au numărat 
printre populaţiile care au dezvoltat, în antichitate, o civilizaţie cu 
puternice elemente originale. 

Atacul roman din primăvara anului 101 a fost determinat de 
temerile lui Traian, generate de consolidarea puterii Regatului geto- 
dacilor, sau, cum relatează Dio Cassius: „văzând cum odată cu 
întărirea forţelor militare sporea şi trufia lor”. ` 

Replica lui Decebal dezvăluie o gândire strategică de vast orizont: 
în timp ce armata romană era angajată în Banatul de astăzi, forţele 
unite ale dacilor, burilor şi sarmaților au trecut în sudul Dunării şi au 
înaintat prin Dobrogea, unde a avut loc o mare bătălie. În cursul ei, 
pierderile romane au fost atât de mari (calculele specialiştilor le 
evaluează la 3 800 de militari), încât Traian şi-ar fi rupt veşmintele 
pentru a putea fi legate rănile soldaților săi. Amploarea bătăliei şi 
însemnătatea ei sunt relevate și de hotărârea împăratului de a înălța 
pe locul încleştării un monument triumfal, Tropaeum Traiani (ale 
cărui vestigii au fost numite de cuceritorii turci „Biserica Omului” — 

Adamclisi). Victoria din Dobrogea a decis soarta campaniei. Decebal 
nu mai dispunea de forţe pentru a continua războiul, astfel că 
încheierea păcii devenea o stringentă necesitate. Regele dac a acceptat 
condițiile dure impuse de Roma, care urmărea, pe această cale, să-l 
priveze pe Decebal de mijloacele sale de putere. 

Pentru Decebal pacea nu era decât un armistițiu. În vederea 
iminentului conflict, el a încercat să-l determine pe Pacorus al II-lea, 
regele partilor — căruia i-a trimis o solie —, să-i atace pe romani, 
constrânşi astfel să facă faţă unui război pe două fronturi. Regele part 
nu a dat curs îndemnului lui Decebal, rămas astfel singur în faţa noului 
atac roman. 

Armata romană, condusă de Traian, a trecut Dunărea, în vara 
anului 105, pe podul construit de vestitul arhitect al timpului, 
Apollodor din Damasc, la Drobeta (Turnu Severin), şi a înaintat 
spre Sarmizegetusa, încercuită şi apoi asediată. Decebal a reuşit 
să-şi părăsească reşedinţa, dar, urmărit, s-a sinucis, în momentul 
când era să fie luat în captivitate. S-a păstrat stela funerară a lui 
Tiberius Claudius Maximus, înaintat decurion de Traian deoarece , l-a 
prins pe Decebal şi i-a adus lui [Traian] capul la Ranisstorum"” 
(localitatea nu a putut fi identificată). 

Victoria decisivă şi deplină a lui Traian a însemnat dispariția 
Regatului dac şi transformarea teritoriului său în provincie romană 
(106). Împăratul şi-a sărbătorit triumful la Roma, capitala cunoscând 
apoi patru luni: de serbări (123 de zile); s-a acordat o scutire de un 
an pentru dări şi, mai mult, fiecare contribuabil a primit un dar de la 
împărat în valoare de 650 de dinari. La Roma a fost înălțată, în 
Forumul lui Traian, o coloană (Columna lui Traian), înaltă de aproape 
40 m, opera aceluiaşi Apollodor din Damasc, o cronică în imagini a 
celor două războaie daco-romane. Cu cele peste 2 500 de figuri 
umane ce apar în banda spiralică de 200 de m, Columna lu: Traian 
este „cea mai mare sculptură în relief din toată antichitatea” (Radu 
Vulpe). Ea oferea privitorilor ceea ce cititorii puteau afla din lucrarea 
sa Dacica (De bello dacico), o relatare a campaniilor sale din Dacia. 
Această operă s-a pierdut, din ea păstrându-se o singură propoziție: 
„inde Berzobim deinde Aizim processimus ” („de acolo am înaintat 
la Berzobis şi pe urmă la Aizis”). 

Amploarea manifestărilor consacrate cuceririi Daciei reflectă 
însemnătatea excepțională a victoriei lui Traian. Noua provincie nu 

era doar expresia extinderii Imperiului roman la nord de Dunăre; ea 
însemna asigurarea securităţii frontierei imperiale pe marele fluviu 
prin eliminarea unui adversar puternic şi generator de instabilitate; 
în același timp, cucerirea Daciei a avut şi însemnate consecinţe 
economice. Potrivit datelor oferite de Ioannes Lydus, istoric bizantin 
din secolele V—VI, Traian ar fi capturat în Dacia 165 000 kg de aur 
şi 331 000 kg de argint, cantităţi considerabile ce ridică semne de 
întrebare asupra vendicităţii lor. 

Noua provincie cuprindea interiorul arcului carpatic (Transil- 
vania), în afara colțului de sud-est (încorporat provinciei Moesia 
Inferior), Banatul şi aproximativ o jumătate — cea de apus — a Olteniei. 
Dacia avea statutul unei provincii condusă de împărat (existau şi 
provincii administrate de senat), reprezentat de un delegat: legatus 
Augusti pro praetore. O parte însemnată a teritoriului carpato- 
dunărean, aflată în afara provinciei Dacia (partea de est a Olteniei, 
Muntenia, sudul Moldovei şi colţul sud-estic al Transilvaniei), a 
fost inclusă în provincia Moesia Inferior, al cărei teritoriu era limitat 
de Munţi: Haemus (Balcani), Dunăre şi Marea Neagră. 

Provincia Dacia a cunoscut mai multe restructurări adminis- 
trative şi teritoriale. Prima a avut loc în anii 118-119, după ce succe- 
sorul lui Traian, Hadrian, a restabilit ordinea, tulburată de atacurile 
sarmaților (roxolanii şi iazigii). Un izvor târziu — Eutropius (a doua 
jumătate a secolului al IV-lea) — atribuie lui Hadrian intenţia de a 
părăsi Dacia, împăratul fiind însă disuadat de prietenii săi, care i-au 
atras atenţia că ar fi abandonat barbarilor un mare număr de cetăţeni 
romani. S-a obiectat că, față de însemnătatea strategică a Daciei, 
Hadrian, el însuşi un remarcabil comandant militar, nu putea avea 
gânduri de abandonare a provinciei. Este însă cert că el a ordonat 
distrugerea suprastructurii lemnoase a podului de la Drobeta pentru 
a împiedica pătrunderea lesnicioasă a adversarilor în Moesia. 

În urma deciziei lui Hadrian, Dacia a fost împărţită în două 
provincii: Dacia Inferior, cuprinzând Oltenia şi colţul de sud-est al 
Transilvaniei, apărată de Munţii Carpaţi şi de /imes Alutanus (frontiera 
pe Olt), întărită de numeroase tabere fortificate (castre), şi Dacia 
Superior, în limitele căreia intrau Banatul şi cea mai mare parte a 
Transilvaniei. Mai târziu (probabil în 167—168) teritoriul celor două 
Dacii a fost divizat în trei provincii: Dacia Malvensis (Oltenia), cu 
capitala la Malva (Romula); Dacia Apulensis (Banatul şi sudul 


43 De la antropogeneză la etnogeneză 


Transilvaniei), cu capitala la Apulum (Alba Iulia), şi Dacia 
Porolissensis (nordul Transilvaniei), cu capitala la Porolissum 
(Moigrad). 

Teritoriul provinciei (provinciilor) a cunoscut o masivă colo- 
nizare. Potrivit lui Eutropius, Traian, după cucerirea Daciei, a adus 
„O mulțime foarte mare de oameni din toate colţurile lumii romane 
pentru popularea oraşelor şi cultivarea ogoarelor, căci Dacia fusese 
secătuită de bărbaţi în urma lungului război al lui Decebal”. Afirmația 
este o vădită exagerare în ceea ce priveşte „secătuirea” de bărbaţi a 
Daciei, fie şi pentru că se întâlnesc în armata romană unităţi militare 
ale căror efective erau recrutate dintre daci, în timpul lui Traian şi 
Hadrian. Colonizarea a avut mai puţin rostul de a repopula un 
teritoriu devastat de două războaie purtate într-un scurt interval, cât 
mai ales de a consolida stăpânirea într-un mediu care, cel puţin la 
început, nu putea fi decât ostil. 

Stăpânirea romană a durat în Dacia timp de 165 de an: (106-271) 
şi ea reprezintă un exemplu de aculturaţie, întâlnirea între două 
culturi — cea autohtonă, geto-dacă, şi cea romană, a administraţiei, 
armatei şi coloniştilor —, o întâlnire în desfăşurarea căreia cele două 
culturi au dialogat dar s-au şi confruntat, una din ele — cea romană — 
impunându-se ca biruitoare întrucât a fost asimilată de băştinaşi. 

Sfera în care s-a manifestat din primul moment interacțiunea 
culturilor în contact a fost cea lingvistică. Veniţi de pe tot întinsul 
Imperiului roman, coloniştii nu puteau comunica între ei, cu 
autoritățile provinciei şi cu băştinaşii decât în limba latină. Aceasta 
a devenit principalul, dacă nu unicul mijloc de comunicare în Dacia 
romană, ceea ce a asigurat „victoria” limbii latine asupra celei dace, 
de la care, în limba română, au rămas, după unii specialişti, circa 80, 
după alţii circa 160-170 de cuvinte (balaur, baligă, barză, brad, 
brânză, cătun, droaie, fărâmă, gard, groapă, guşă, măgură, năpârcă, 
necheza, pârâu, ţap, vatră, viezure, zăr etc.). 

Numărul redus al cuvintelor de origine geto-dacă nu înseamnă că 
autohtonii au fost nimiciţi, au dispărut, ca urmare a războaielor și 
cuceririi Daciei de către romani. În limba franceză s-au păstrat 180 
de cuvinte celtice, fără ca supraviețuirea gallilor, după cucerirea 
romană, să fi fost contestată vreodată de cineva. În al doilea rând, aşa 
cum a remarcat I. I. Russu, filologul căruia îi datorăm cele mai 
importante contribuţii la cunoaşterea limbii geto-dace, se poate face 

o comparaţie instructivă între cuvintele de origine latină şi cele 
de origine geto-dacă în privinţa numărului derivatelor. Astfel, la 
2 099 de cuvinte latine (numărate într-unul din dicționarele de largă 
utilizare a limbii române) există 6 806 derivate, ceea ce înseamnă un 
raport de 1: 3,3, în timp ce cele 160-170 de cuvinte geto-dace au 
1 400 derivate. „Reducând cifra derivatelor la 1 200 ori chiar la 100 
(prin omiterea termenilor cu caracter special ori de însemnătate 
secundară), obținem un raport de 160 (170): 1 000 = 1:6, care ar fi 
minimal. Rezultă, aşadar, că elementele autohtone au derivate în 
număr mai mare decât oricare dintre celelalte categorii lexicale, 
dovadă și aceasta despre vechimea şi importanţa de care se bucură 
ele în alcătuirea şi economia generală a limbii române” (|. I. Russu). 

Latinofonia în Dacia nu implică dispariția geto-dacilor, aşa cum, 
în epocile modernă şi contemporană, francofonia şi anglofonia nu au 
însemnat dispariţia autohtonilor sau a celor care — în diverse 
împrejurări — au devenit vorbitori de limbă franceză sau engleză (şi 
astăzi, în SUA, limba engleză, ca mijloc de comunicare între 
imigranții de diverse etnii, sfârşeşte prin a-i „topi în cunoscutul 
„melting pot '—creuzet.) 

Limba latină a fost principalul factor al procesului de romanizare 
a geto-dacilor şi a Daciei. 

Dacă limba latină a fost factorul invizibil al romanizării şi 
unificării diverselor etnii aflate în Dacia, armata romană a reprezentat 
agentul cel mai vizibil al prezenţei imperiale la nordul Dunării. 
Ocupată cu prețul unor mari eforturi militare, noua provincie apărea 
ca un bastion expus atacurilor date de dacii liberi, apoi de neamurile 
germanice. O reţea de puncte militare de control şi de rezistenţă — 
castrele — a acoperit teritoriul provinciei. Din pământ, în prima fază 
a ocupaţiei romane, castrele au fost construite începând cu domnia 
lui Hadrian din piatră, putând fi ocupate, cele mai mici dintre ele, de 
efective de circa 500 de militari. Acolo unde staționau legiuni — 
marile unităţi ale armatei romane — castrele erau construcții ample 
şi solide. 

Dintre legiunile aflate pe teritoriul Daciei, legiunea XIII Gemina 
a staționat în provincie de-a lungul întregii perioade de ocupaţie, 
avându-și sediul la Apulum (Alba Iulia), iar legiunea V Macedonica, 
venită în 166/167, a rămas până la retragerea aureliană, reşedinţa ei 
fiind la Potaissa (Turda). 

Prezenţa militarilor romani — ei înşişi recrutaţi de pe tot întinsul 
imperiului, întocmai ca şi coloniştii — a antrenat difuzarea limbii latine 
şi romanizarea populaţiei. În jurul castrelor, pentru a răspunde 
nevoilor de tot felul ale militarilor romani, au apărut aşezări civile — 
în cadrul cărora negustorii şi meşteşugarii aveau o pondere impor- 
tantă — numite canabae. La Apulum, unde s-a aflat imediat după 
crearea provinciei şi legiunea I Adiutrix, care participase la război, 
pe lângă legiunea XIII Gemina, sunt semnalate canabae încă din 
primii ani ai ocupaţiei romane. 

Poate că mărturia cea mai elocventă a rolului armatei în 
romanizarea Daciei este faptul că bătrân provine din lat. veteranus, 
termenul folosit pentru a desemna pe soldații romani care, după 
25 de ani de slujbă militară, intrau în viaţa civilă. Cuvântul bătrân 
din limba română este un indiciu concludent că un mare număr de 
soldați romani, la încheierea serviciului militar, au rămas în Dacia, 
unde şi-au întemeiat familii şi, evident, gospodării. 

Un alt factor puternic al romanizării au fost oraşele. Geto-dacii nu 
ajunseseră la nivelul unei vieţi urbane. Așezările lor ar putea fi 
considerate — doar unele din ele — în cel mai bun caz ca având un 
caracter semiurban. Cucerirea romană a adus cu sine o autentică 
înflorire a oraşelor. Provincia a numărat 12 aşezări urbane, fondate de 
colonişti şi de veterani. Prima a fost însăşi capitala provinciei, Ulpia 
Traiana Augusta Dacica Sarmizegetusa, cu statut de colonie, 
întemeiată prin 108—110; alte oraşe — precum Drobeta, Napoca, 
Apulum, Potaissa etc. — au avut statut de municipii (inferior coloniei). 
Oraşele erau centre de producţie şi de schimb, reşedinţe administrative 
şi militare; ele aveau o intensă viață publică, sub conducerea colegiilor 
de magistrați. În oraşele din Dacia sunt semnalate numeroase asociaţii 
de meşteşugari, de zidari, lemnari, dulgheri, pietrari, plutaşi etc. 
Civilizația urbană nu s-a limitat la aria oraşelor, ci a invadat şi 
hinterlandul lor agrar. Aşezările urbane au îndeplinit pentru zonele 
săteşti din jurul lor — din unghiul de vedere al procesului de romani- 
zare — aceeaşi funcție ca şi castrele pentru canabae-le adiacente. 

În interiorul zonelor rurale, alte focare de romanizare au fost 
fermele agricole, întemeiate de colonişti (villae rusticae), ale căror 
pământuri erau cultivate şi prin munca băştinaşilor. Întâlnirea între 
coloniştii latinofoni şi autohtoni a deschis calea pătrunderii limbii 
latine şi în satele geto-dace. 

În sfârşit, un loc important în procesul de romanizare a revenit 
contactelor umane şi, în primul rând, căsătoriilor. Afirmația lui 
Eutropius despre Dacia „secătuită” de bărbaţi este evident o 
exagerare, dar nu se poate tăgădui că războaiele au provocat pierderi 
mari în rândurile populaţiei masculine a Regatului dac. Coloniştii au 
umplut aceste goluri şi, pe măsura amalgamării autohtonilor cu cei 
nou-veniți, căsătoriile mixte au devenit tot mai frecvente. 

Romanizarea intensă a autohtonilor geto-daci constituie esența 
procesului de aculturaţie. El a început înainte de cucerirea Daciei de 
către romani, prin legăturile economice dintre cele două maluri ale 
Dunării, şi a continuat şi după plecarea administraţiei şi armatei 
imperiale, prin legăturile economice şi religioase dintre sudul şi 
nordul Dunării de Jos şi prin prezenţa garnizoanelor romano-bizantine 
pe malul stâng al fluviului. 

Superioritatea categorică a civilizaţiei romane faţă de cea geto- 
dacă şi-a spus cuvântul; ea s-a impus în spaţiul carpato-danubian, a 
romanizat pe băştinaşi şi a făcut din geto-daci, mai întâi, romani, apoi 
romanici şi, în cele din urmă, români. 


RETRAGEREA AURELIANĂ 


Expusă atacurilor întreprinse de dacii liberi şi sarmaţi, iar mai 
târziu de goți, Dacia reclama — pentru apărarea ei — efective militare 
importante, într-o perioadă când criza Imperiului roman făcea 
vulnerabile frontierele, a căror securitate impuneau Romei mari 
eforturi. Dunărea — un obstacol natural — era mai uşor de apărat 
decât graniţele dace din nordul fluviului. Retragerea armatei romane 
la sud de Dunăre şi organizarea apărării pe limesul danubian apărea 
ca o soluţie pe cât de necesară pe atât de evidentă. 

Începutul retragerii pare a fi fost făcut în timpul domniei 
împăratului Gallienus (253-268), dar abandonarea Daciei este 
asociată de numele împăratului Aurelian (270-275) şi plasată de 
obicei în 271, deşi este evident că o operaţie de evacuare nu se putea 
încheia într-un singur an. 

În condiţiile declanşării — din raţiuni precumpănitor politice, cum 
se va vedea mai jos — a unei vii controverse în jurul continuității 

daco-romane şi române la nord de Dunăre, textele privind retragerea 
aureliană au fost supuse unei analize scrutătoare. Sursele care 
menţionează evenimentul sunt toate târzii. Ele vorbesc despre 
plecarea „romanilor” sau legiunilor şi a provincialilor (provinciales). 
Astfel, Eutropius — care scrie la circa o sută de ani de la eveniment — 
relatează că „Deoarece toată Illyria şi Moesia erau devastate şi nu mai 
spera să o poată păstra, el a golit provincia Dacia, pe care o crease 
Traian dincolo de Dunăre. Romanii pe care i-a scos din oraşele şi de 
pe ogoarele Daciei i-a aşezat în partea de mijloc a Moesiei. Şi astfel 
provincia Dacia este acum în dreapta Dunării, pe când înainte fusese 
în stânga ei”. 

Faţă de afirmarea răspicată a „golirii” Daciei de populaţie ca şi 
față de imposibilitatea practică a realizării unu: astfel de gol 
demografic — mai ales în condiţiile epocii — este tentant şi oportun 
de amintit remarca unui istoric francez (J. Nouzille), care rezumă în 
termeni sugestivi confruntarea dintre partizanii şi adversarii „golirii” 
Daciei de către Aurelian: cei dintâi au de partea lor izvoarele 
împotriva logicii, ceilalți logica împotriva izvoarelor. 

Există totuşi un izvor care, indirect, vine în sprijinul adversarilor 
tezei despre totala evacuare a Daciei: Iordanes, un got romanizat care 
a trăit în secolul al VI-lea, scrie numai despre retragerca legiunilor 
din Dacia („împăratul Aurelian, rechemând de acolo legiunile, le-a 
aşezat în Moesia”). Absența oricărei referiri la romani sau provinciali 
s-ar putea explica prin existenţa la nord de Dunăre a unei populaţii 
romanice, ceea ce l-ar fi făcut pe Iordanes să renunţe la afirmaţia că 
împăratul îi strămutase în sudul Dunării pe toți locuitorii Daciei. 

Părăsirea Daciei de către armata şi administrația imperiale a fost, 
cu siguranţă, însoțită şi de plecarea celor care aveau să-şi pună la 
adăpost bogății, expuse acum năvălitorilor. Care a fost numărul 
celor refugiați în sudul Dunării? Imposibil de evaluat! Dacă sursele 
literare latine vorbesc despre o evacuare totală a provinciei, ele o fac 
pentru a acredita imaginea punerii la adăpost a tuturor cetăţenilor 
romani. Realitatea istorică arată însă că — exceptând „purificările 
etnice” — războaiele, atacurile, calamităţile naturale etc. nu dislocă 
grupurile umane dintr-o regiune expusă vicisitudinilor. Logica istoriei 
obligă astfel la încheierea că grosul populaţiei daco-romane a rămas 
pe teritoriul fostei provincii romane Dacia. 

Se cuvine citată aici opinia lingvistului român Sextil Puşcariu: 
„Oricât de paradoxal ar părea, evacuarea Daciei de armată şi 
oficialități şi lăsarea ei pradă barbarilor a fost una din cauzele care 
au favorizat menţinerea romanismului în stânga Dunării. Dacă Roma 
ar fi opus aici o rezistenţă armată, năvălitorii ar fi distrus populația 
romană, trecând peste ea ca un ciclon peste un dig prea slab, mătu- 
rând tot ce i se opunea în cale. [...] Pe întinderea mare a provinciei 
lăsate în nordul fluviului în stâpânirea năvălitorilor, aceştia aveau loc 
să se răspândească în toate direcţiile; ei nu mai puteau izbi cu atâta 
putere, precum valurile mării se pierd pe o întinsă plajă nisipoasă”. 

Absența rezistenței militare a cruțat Dacia de devastările unui 
război între barbari şi legiunile romane, aşa cum s-a întâmplat, în 
repetate rânduri, în sudul Dunării, în secolele III-V, unde întinse 
regiuni au fost pustiite. 

„Năvălirile barbare”, astfel cum sunt cunoscute marile deplasări 
de populaţii din Europa de Est şi Asia Centrală, nu au însemnat, cum 
se crede îndeobşte, permanente distrugeri şi masacre. Unul dintre cei 
mai reputați specialişti în istoria nomazilor, americanul Owen 
Lattimore, exprimă părerea că „este o greşeală să se presupună că, 
în fapt, culturile nomade erau «mai primitive» decât culturile 
sedentare. Ele trebuie văzute mai degrabă ca tipuri alternative de 
specializare economică şi productivă. Este, aşadar, greşit să se 
presupună că, în fapt, culturile nomade erau mai războinice şi mai 
prădalnice decât culturile sedentare. Atât popoarele nomade cât şi cele 
sedentare s-au angajat în războaie de pradă, dar şi unele şi altele au 
fost de asemenea angajate în negoţ, în schimburi paşnice”. 

Observațiile de mai sus trebuie înţelese, în cazul Daciei, în sensul 
că, după primele contacte între migratori şi autohtoni, ce au putut avea 
un caracter violent, între ei s-au stabilit relații de schimb, care au 
asigurat o coexistenţă paşnică. 

Este adevărat că timp de aproape un mileniu — secolele III—XIII — 
informaţiile despre autohtonii din spaţiul carpato-danubian sunt cu 
totul sporadice. Puţinătatea ştirilor din sursele bizantine, slave, 
apusene şi orientale se explică prin două cauze. Mai întâi, odată cu 
ieşirea Daciei de sub autoritatea imperială, teritoriul din nordul 
Dunării a prezentat un interes mai redus pentru observatorii politici 
ai timpului, care erau cronicarii; în al doilea rând, când acest interes 

s-a manifestat, el s-a îndreptat spre neamurile care exercitau dominaţia 
politică şi militară asupra acestui spaţiu şi nu spre autohtonii dominați. 
S-a întâmplat şi în Dacia ceea ce avea să se petreacă, secole mai târziu, 
în coloniile din Africa şi Asia, unde populaţiile băştinaşe au „dispărut” 
din câmpul de vedere al observatorilor, atenţi numai la activităţile 
colonizatorilor albi. Valurile succesive ale populațiilor de stepă au 
acoperit ca un înveliş spaţiul carpato-danubian, sustrăgând populaţia 
băştinaşă observării cronicarilor. În anumite împrejurări, acest înveliş 
s-a destrămat, şi atunci, prin ruptură, s-au putut zări băştinaşii. 


OBȘTEA SĂTEASCĂ 


Timp de un mileniu, de la retragerea aureliană (271) şi până la 
marea invazie mongolă din 1241, spaţiul carpato-danubian a fost stră- 
bătut de populaţiile migratoare — germanice, slave şi turanice — în 
drum spre cele două capitale imperiale — Roma şi Bizanţ 
(Constantinopol). Goţi, huni, gepizi, avari, slavi, pecenegi, uzi, 
cumani, tătari s-au revărsat sau au atins acest spaţiu, lăsând urmele 
trecerii lor în descoperirile arheologice, în toponimie şi în limba 
română. 

Oraşele atrăgeau, cu precădere, pe migratori prin bunurile 
adăpostite. Era firesc, aşadar, ca ele să dispară, ca urmare a atacurilor 
invadatorilor şi a refugierii populaţiei urbane în zonele rurale. 
Apărarea orăşenilor în oraşe, apoi strămutarea lor în zonele rurale sunt 
reflectate de două cuvinte din limba română: cel dintâi, cetate, derivă 
din lat. civitas (oraş), ceea ce arată că, inițial, locuitorii oraşelor 
s-au apărat, la adăpostul fortificațiilor, de prădăciunile migratorilor; 
al doilea cuvânt, pământ, derivă din lat. pavimentum (pardoseală, 
pavaj), reflex al deplasării în aşezările săteşti a locuitorilor oraşelor. 
Ruralizarea vieţii din Dacia a fost fenomenul caracteristic al 
mileniului migraţiei. 

Formele comunitare de stăpânire şi cultivare a pământului, 
existente înaintea şi în perioada cuceririi romane, au devenit unica 
structură agrară. Obştile săteşti au constituit celula de bază a societății 
daco-romane, apoi româneşti, în mileniul migraţiilor. Ea a fost 

expresia unei multiple solidarităţi: de rudenie, de activitate 
economică, de viață socială, de afirmare militară. Obştea grupa 
inițial pe descendenţii unui strămoş comun, un moș (cuvânt de 
origine geto-dacă, dovadă vechimea acestei organizări), de la care a 
derivat cuvântul moșie, care desemna pământul stăpânit în devălmăşie 
de ceata de neam. Este caracteristic pentru convieţuirea daco-romană 
că moșul mai era numit şi bătrân, derivat — cum s-a arătat — din lat. 
veteranus (soldat lăsat la vatră, după terminarea serviciului militar); 
de asemenea, este la fel de sugestiv pentru simbioza daco-romană că 
descendenții moșului trăiau în sate, cuvânt ce îşi are originea în lat. 
fossatum, loc înconjurat cu şanţuri, ceea ce arăta că aşezările cetelor 
de neam (obştile) erau apărate cu şanţuri; este, de asemenea, vrednic 
de amintit, în acest context, că un şir de termeni privind conflictele 
militare și armamentul timpului sunt de origine latină: luptă < lucta; 
bătaie < batt(u)alia; armă < arma; arc < arcus; săgeată < sagitta; 
scut < scutum. Obştile săteşti au asigurat, în acelaşi timp, continuitatea 
etnică, fiind un puternic factor în procesul de asimilare a migratorilor. 
Faptul s-a datorat caracterului băştinaş al obştii. Intrarea în obşte se 
făcea prin căsătorie sau „înfrăţire”, iar mai târziu prin cumpărare de 
pământ, dar toate numai cu aprobarea comunității. „Obştea este 
băştinaşă şi tot băștinași trebuiau să fie toți membrii ei. Cum obştea 
era persoană juridică numai în deplinătatea membrilor săi, nu şi 
individual, este lesne de înţeles ce consecinţe pe plan lingvistic, 
etnic şi cultural a avut fixarea caracterului băştinaş al obştii în cadrul 
statutului său juridic.” (Eugenia Zaharia) 

Activităţile economice de bază ale obştilor săteşti erau cultivarea 
pământului şi creşterea sedentară a vitelor. Vatra satului era 
înconjurată de trupurile de moşie, care cuprindeau terenul arabil, 
izlazul şi pădurea. Chiar dacă practicile de cultură a pământului — 
folosirea până la epuizare a unui lot, lăsat apoi în moină, şi deplasarea 
pe un alt lot desţelenit — implicau mobilitatea culturilor agricole, 
rotirea se făcea în limitele trupului de moşie. Obştea sătească avea 
un suport teritorial, comunitatea umană şi pământul formând un 
ansamblu unitar. Atât de strânsă a fost legătura dintre om şi pământ, 
chiar în condiţiile atât de vitrege ale migraţiei popoarelor, încât în 
limba română — singura între limbile latine — termenul care 
desemnează organizarea politico-teritorială — fară — derivă din 

lat. terra (pământ), în timp ce în franceză, italiană, spaniolă şi 
portugheză el derivă din lat. pagus (sat): pays, paese, pais. Obştea 
sătească a fost cel mai important element al continuității etnice şi 
teritoriale. 

În Moldova, unde, cum se va vedea mai jos, întemeierea statului 
medieval a însemnat subordonarea structurilor politico-teritoriale 
faţă de domnia „descălecătoare”, s-a menţinut, câteva secole încă, 
autonomia unor confederații de obşti, numite de Dimitrie Cantemir, 
care le semnalează existența şi persistenţa, republici: Câmpu- 
lung-Suceava, Vrancea şi Tigheciul (Fălciu), zone de autoguvernare 
țărănească, aflate sub autoritatea domnului țării. 

În cadrul obştilor şi a confederaţiilor de obşti s-a elaborat, în 
timp, un ansamblu de norme ale dreptului consuetudinar, al cărui 
nume, obiceiul pământului, relevă încă o dată profunzimea legăturii 
dintre oameni şi pământ. 


AUTOHTONI ȘI MIGRATORI 


Asupra populaţiei daco-romane rămase în nordul Dunării s-au 
revărsat succesiv valurile populațiilor migratoare. Printre cei dintâi au 
fost goții, cu cele două ramuri — vizigoții şi ostrogoții. Este de amintit, 
dintru început, în ceea ce priveşte „năvălirile barbare”, că, de fiecare 
dată, a fost vorba de conglomerate etnice conduse de un grup etnic 
al cărui nume a fost înregistrat de istorici. Astfel, goții au fost însoțiți 
de taifali, sarmaţi etc., perioada prezenţei lor în Dacia (secolele II-IV) 
fiind atestată de cultura Sântana-de-Mureș-— Cerneahov, în cuprinsul 
căreia pot fi distinse mai multe componente: alături de migratori 
(goți, taifali, sarmaţi) se manifestă prezenţa autohtonilor. 

Pentru a pune capăt invaziilor goților în sudul Dunării, împăratul 
Constantin cel Mare a încheiat în anul 332 un tratat cu goții şi taifalii 
din Dacia, conferindu-le statutul de „aliaţi. După noi conflicte, 
generate de amestecul regelui vizigot Athanaric în luptele pentru 
tronul imperial (ceea ce a declanşat o campanie de trei ani — 367—369 — 
a împăratului Valens la nordul Dunării), s-a încheiat un nou tratat de 
alianţă cu vizigoții (369). 

Apariţia hunilor a determinat retragerea vizigoților lui Athanaric 
într-o regiune numită de Ammianus Marcellinus Caucal/and, probabil 
în zona de curbură a Carpaţilor unde, la Pietroasele (jud. Buzău), a 
fost descoperit cunoscutul tezaur „Cloşca cu pui” (din cele 22 de piese 
din aur s-au păstrat doar 12, cântărind 19 kg), aparţinând cu 
certitudine goților. Trecuţi în sudul Dunării, vizigoții au ajuns în 
conflict cu autoritățile romane, conflict ce a culminat cu bătălia de 
la Adrianopol, în cursul căreia împăratul Valens a fost ucis (378). 

Teritoriul Daciei a cunoscut trecerea rapidă a migratorilor care au 
înspăimântat cel mai puternic lumea antică: hunii lui Attila (434-453). 
Deşi de numele hunilor sunt asociate relatări de măceluri şi distrugeri, 
violențele ce au însoțit drumul lor spre Pannonia, unde s-au aşezat, 
nu au eliminat prezenţa autohtonilor. În relatarea soliei sale la Attila 
(448), Priscus din Panion, care a trecut și prin Banat, aminteşte de 
sate aflate în stăpânirea membrilor familiei conducătorului hun sau 
a dregătorilor săi; este vorba de aşezări locuite de autohtonii supuşi 
de huni, cărora le dădeau tributuri şi le prestau slujbe. Moartea lui 
Attila (453) a fost urmată de rapida destrămare a „imperiului său. 

Dispariția controlului exercitat de huni la Dunărea de Jos a deschis 
calea migraţiei slave în această arie. În secolele VI-VII, când slavii 
ajung şi se stabilesc în Dacia, în drum spre Peninsula Balcanică, ei 
au găsit în spaţiul carpato-balcanic o masă de traci (daci) romanizați, 
care reprezentau o populaţie romanică, denumită de specialişti 
protoromâni (cei dintâi români), pentru a fi distinşi de românii de mai 
târziu, când se încheiase formarea acestui popor neolatin (sccolele 
VIII-IX). 

Protoromânii sunt produsul sintezei dintre traco-daci şi coloniştii 
romani. Menţionarea tracilor nu are în vedere numai apartenenţa geto- 
dacilor la marele bloc tracic, ci şi pe tracii din sudul Dunării. Poporul 
romanic al protoromânilor s-a format pe o arie vastă, atât la nord cât 
şi la sud de Dunăre, adică peste tot unde s-a desfășurat procesul de 
romanizare. Componenta de bază a romanizării a constituit-o 
impunerea limbii latine ca mijloc de comunicaţie între autohtonii 
traco-daci, altfel spus, transformarea lor în latinofoni. 

Situarea traco-dacilor într-o zonă de margine a ariei de difuzare 
a limbii latine precum şi considerabila restrângere a vieţii urbane în 
Europa de Sud-Est, ca urmare a devastărilor migratorilor, au avut 

drept consecinţă un conservatorism lexical şi, respectiv, rusticizarea 
limbii latine. „Caracterul esențial popular al latinei, care se află la baza 
limbii române şi a evoluției ei ulterioare, în această direcţie, constituie 
trăsătura caracteristică a limbii române, singura reprezentantă din 
zilele noastre a latinei vorbite odinioară în Peninsula Balcanică şi în 
provinciile dunărene ale Imperiului roman.” (Al. Rosetti) 

Un episod din timpul luptelor dintre bizantini şi avaro-slavi în anul 
587 aduce — după unii specialişti — cea mai veche mostră a limbii 
romanice vorbite atunci în spaţiul carpato-balcanic. Vrând să atragă 
atenția unui camarad că de pe un catâr căzuse încărcătura, cineva i-a 
strigat în „limba băştinaşă” (Teofilact Simocata) sau în „limba 
maternă” (Theophanes Confessor): „Torna, torna, frater/fratre ” 
(Întoarce-te, întoarce-te, frate), avertismentul a fost înțeles de soldați 
ca un ordin de retragere, care, prin repetare, a provocat o mare 
panică în oastea bizantină. Ceea ce se cuvine reţinut din acest episod 
este folosirea limbii latine de către locuitorii spaţiului carpato- 
balcanic într-o formă evoluată spre română, după cum o dovedeşte 
vocativul fratre în loc de frater. 

La sfârşitul secolului al VI-lea exista un popor romanic, vorbitor 
al unei latine populare, avându-și individualitatea în familia limbilor 
latine care se formau în Imperiul roman (Peninsula Italică, Gallia, 
Peninsula Iberică). Astfel, doar în limba română — ca urmare a 
situării ei într-o arie periferică a latinofoniei — s-au păstrat cuvinte de 
origine latină ca ferice, ierta, lingură, oaie, plăcintă etc. 


RĂSPÂNDIREA CRESTINISMULUI 


Desfăşurarea etnogenezei românilor a fost însoţită de răspân- 
direa creştinismului în aria de formare a acestui popor, ceea ce a 
fundamentat afirmaţia că „românii s-au născut creştini”. 

Potrivit tradiţiei, Sf. Apostol Andrei, cel întâi chemat la apostolat 
de Hristos, ar fi predicat în Scythia Minor (Dobrogea). Dacă nu 
există o confirmare prin surse a acestei tradiții, este de netăgăduit că 
în Scythia Minor a pulsat de timpuriu o puternică viaţă creştină, 
atestată de numeroşii martiri din această zonă. Astfel, comunităţile 

creştine de aici au fost lovite în timpul persecuțiilor lui Dioclețian 
(284-305) şi a asociatului său, Galerius. Un prim grup de martiri este 
înregistrat la sfârşitul secolului al III-lea, toți fiind militari: Pasicrate, 
Valention, luliu Veteranul, Nicandru, Marcian, Hesichius. La 
Halmyris (în zona Deltei Dunării) au fost martirizaţi Epictet şi 
Astion, ale căror relicve au fost descoperite în zilele noastre. În 
timpul marii persecuții din 303-304, la Axiopolis au fost martirizaţi 
Chiril, împreună cu Chindeas şi Tasios (Dasius), amintiţi într-o 
inscripţie greacă descoperită la Hinog-Cernavodă. O descoperire de 
o excepţională însemnătate a fost făcută la Niculiţel: în cripta unui 
martyrium au fost găsite osemintele a patru bărbaţi, pe un perete fiind 
scrise cuvintele „Martirii lui Hristos” (în limba greacă) apoi „Zotikos, 
Attalos, Kamasis, Philippos”, având deasupra o cruce monogramată. 
De reţinut că Martirologiul ieronimian menționează la 4 iunie pe 
Zoticos, Attalos, Kamasis şi alți martiri, iar Martirologiul siriac 
prăznuieşte în aceeaşi zi pe martirul Filip. Ne aflăm, aşadar, într-unul 
din acele cazuri fericite când descoperirile arheologice confirmă 
sursele scrise. Opiniile specialiştilor diferă în privinţa datării 
martiriului celor patru: în timpul lui Dioclețian, Licinius, Iulian 
Apostatul sau chiar mai târziu (persecuțiile regelui got Athanaric). 
În Scythia Minor este amintit, în vremea lui Iulian Apostatul 
(361—363), martirul Emilian, executat la Durostorum. 

După edictul din Milano (313), care a dat libertate de cult creştinilor 
în Imperiul roman, episcopii de Tomis, Bretanion şi Teotim, se fac 
remarcați prin zelul lor. Cel dintâi îl înfruntă (368—369) pe împăratul 
Valens, partizan şi propagator al ereziei arene; cel de al doilea este 
enumerat între „bărbaţii iluştri” de Fericitul Ieronim în lucrarea sa 
De viris illustribus. 

Un rol însemnat în difuzarea operelor Sf. Părinți din Orient şi a 
monahismului în apusul Europei l-a avut Sf. loan Cassian, originar 
tot din Scythia Minor, din vicus (satul) Casii (Cassiani) de pe valea 
Casimcei. 

Un călugăr originar şi el din Scythia Minor, ajuns mai târziu la 
Roma (500-545), Dionisie cel Mic (Exiguus), este cel care a calculat 
era creştină după anul naşterii lui Hristos; deşi calculul este greşit (cu 
patru ani), el a rămas până astăzi la temelia calendarului nostru. 

Mult mai sărace sunt informațiile despre răspândirea creştinismului 
în stânga Dunării. Terminologia de origine latină este o dovadă pentru 
caracterul timpuriu al progreselor noii religii la nord de Dunăre. 
Noţiunile de bază ale creştinismului sunt în limba română de origine 
latină: Dumnezeu < Domine Deo; înger < angelus; biserică < basilica; 
creştin < christianus; cruce < crucem, acuzativul de la crux. 

Dintr-un poem al Sf. Paulin de Nola s-ar putea deduce că 
Sf. Niceta de Remesiana (azi Bela Palanka, la 30 km de Niš) ar fi pre- 
dicat şi la nord de Dunăre, dar textul este neclar şi argumentele în 
favoarea unei prezenţe a ierarhului în stânga fluviului nu sunt 
decisive. 

Dispunem, în schimb, de informaţii despre progresele creşti- 
nismului nord-dunărean în legătură cu persecuțiile împotriva creşti- 
nilor, dezlănţuite de regele vizigot Athanaric, în anii 348 şi 370-372. 
În legătură cu cea de a doua sunt semnalaţi mai mulţi martiri, între care 
cei mai cunoscuți sunt Niceta (Nichita) zis şi Romanul şi Sava Gotul, 
înecat în râul Buzău. În martiriul acestui din urmă sfânt este amintit 
un preot, Sansala(s), considerat de unii drept cel dintâi preot creştin 
daco-roman menţionat în surse. 

Printre cei refugiați în sudul Dunării, în timpul persecuțiilor lui 
Athanaric, s-a aflat şi episcopul Ulfilas/Wulfila (311—383), care a jucat 
un rol considerabil în răspândirea creştinismului (în varianta ariană) 
printre goți, pentru care a tradus în limba lor Biblia (cu excepţia 
Cărților regilor). Se cuvine amintit că unul din discipolii săi, 
episcopul de Durostorum, Auxentius, precizează că el predica în 
limbile greacă, latină şi gotică, ceea ce dovedeşte existența unei 
populaţii latinofone, dar nu avem certitudinea că informaţia se referă 
la nordul Dunării. 

Existenţa creştinilor în spaţiul carpato-danubian este dezvăluită 
de descoperirile arheologice, nu foarte numeroase; cel mai cunoscut 
între ele este donarium-ul de la Biertan (jud. Sibiu) din secolul al 
IV-lea, cuprinzând pe lângă monograma lui Hristos şi o inscripţie 
latină cu numele donatorului: EGO ZENOVIUS VOTVM POSVI 
(Eu Zenovie am pus această ofrandă). 

Creştinarea daco-romanilor nu s-a făcut nici prin apostolatul unor 
predicatori de prestigiu (chiar dacă admitem tradiția despre trecerea 
Sf. Andrei prin Scythia Minor, activitatea sa a fost de scurtă durată şi 

s-a desfăşurat într-o zonă periferică a ariei geto-dace) nici prin acțiunea 
unui conducător politic (Samo la cehi, Boris-Mihail la bulgari, Vladimir 
la ruşi etc.), ci prin penetrarea lentă şi tăcută a noii religii în comunitățile 
daco-romane. Preoţi de felul lui Sansala(s), îndrumătorul spiritual al 
Sf. Sava Gotul, vor fi fost, în egală măsură, slujitorii şi propovăduitoni 
noului cult. 


DESĂVÂRȘIREA ETNOGENEZEI ROMÂNILOR 


Pentru cunoaşterea nivelului de dezvoltare a daco-romanilor în 
perioada de început a creştinismului revelatoare sunt descoperirile din 
aşezarea de la Brateiu (jud. Sibiu), eponima culturii Brateiu, carac- 
teristică spaţiului carpato-danubian în secolele IV-VI. Ea asociază 
ceramica de tip provincial roman cu ceramica de origine dacică, 
relevând astfel procesul de fuziune între autohtoni şi colonişti. 
Purtătorii acestei culturi trăiau în bordeie, practicau agricultura şi 
creşterea vitelor, cunoşteau meşteşuguri şi erau organizaţi în obşti 
săteşti. 

Peste această populaţie daco-romană ducând o modestă viaţă 
rurală s-au revărsat în secolele VI-VH triburile slave, migrația lor 
desfăşurându-se pe două axe: valea Tisei şi Moldova. Ampla mişcare 
a triburilor slave a rupt limesul danubian al Imperiului bizantin şi a 
acoperit Peninsula Balcanică până în Grecia. Scriitorii bizantini 
(Procopius din Caesareea, loan din Efes etc.) oferă descrieri 
amănunțite despre atacurile şi prădăciunile slavilor, calificaţi de 
Joan din Efes „neamul blestemat al slavilor”, din cauza distrugerilor 
provocate în provinciile bizantine. 

Mauriciu, autorul unui tratat de strategie militară (secolul al 
VII-lea), scrie că slavii „Locuiesc în păduri şi pe lângă râuri, mlaştini 
şi bălți greu de pătruns şi îşi fac mai multe ieşiri din locuinţele lor, de 
bună seamă din pricina împrejurărilor în care se află. Lucrurile de 
trebuinţă le ţin ascunse în pământ şi nu agonisesc nimic de prisos, să 
se vadă. Duc o viaţă de jaf. [...] Folosesc cu pricepere năvălirile 
repezi, înfruntările pe neaşteptate şi loviturile pe furiş”. În privinţa 
organizării lor social-politice, Procopius informează că „Neamurile 

acestea, sclavinii şi anţii (două mari ramuri ale slavilor — n.n.), nu sunt 
conduse de un singur om, ci trăiesc încă din vechime în rânduială 
democratică şi de aceea treburile lor, atât cele prielnice cât şi cele 
neprielnice, sunt totdeauna dezbătute de obşte. La fel sunt comune la 
aceşti barbari mai toate celelalte obiceiuri ale lor, încă din vechime”. 
Structurile egalitare — acesta este sensul „democrației” slave — erau 
în curs de erodare, aşa cum rezultă din existenţa unor conducători cu 
rosturi militare şi politice. Mauriciu afirmă chiar că ei „au mulţi regi 
şi nu se înţeleg între dânşii”, dar nu era vorba de instituţia regalității, 
ci doar de căpetenii cu autoritate redusă. În perioada aşezării lor în 
Dacia, slavii aveau o economie mixtă: creşterea vitelor şi agricultura, 
aşa cum reiese din relatarea lui Mauriciu: „Au o mulțime de animale 
de tot felul şi de roade, care zac în grămezi, mai ales mei şi părâng, . 

Sedentarizarea slavilor şi lunga lor convieţuire cu romanicii nord- 
dunăreni au avut însemnate consecinţe asupra societății locale şi 
desfăşurării etnogenezei românilor. 

Mai întâi, invazia slavilor a spart blocul compact al romanităţii 
orientale din aria carpato-balcanică. Dacă la nord de fluviu populaţia 
romanică a asimilat — cum se va vedea — pe slavi, la sud de Dunăre 
aşezarea slavilor a destrămat populaţia romanică, al cărei caracter 
compact a fost definitiv compromis. Întocmai ca trunchiul unui 
copac lovit de topor, din blocul romanităţii orientale, sub şocul 
invaziei slave, au sărit aşchii de romanitate, care şi-au păstrat 
identitatea etnico-lingvistică, în pofida slavizării populaţiei romanice 
de la sud de Dunăre. 

În al doilea rând, convieţuirea romanicilor nord-dunăreni cu slavii 
a inaugurat a doua etapă a procesului de formare a poporului român. 
Cea dintâi, cum s-a văzut, a constat din sinteza daco-romană 
desfăşurată în secolele I-VI şi a avut drept rezultat formarea unei etnii 
şi a unei limbi romanice: protoromânii. Cea de a doua etapă a 
etnogenezei românilor a avut drept conţinut „păstrarea activă a 
romanizării” (Ion Nestor), în condiţiile sfidării (challenge, pentru a 
utiliza un concept al lui Arnold Toynbee) reprezentate de migrațiile 
slavilor, urmate de cele ale turanicilor. 

Prăbuşirea apărării la Dunăre (limesul danubian) a Imperiului 
bizantin în 602 şi destinele diferite ale romanităţii nord-dunărene şi 
a celei sud-dunărene necesită, evident, explicaţii. Efortul de refacere 
a unităţii imperiale romane, întreprins de Justinian (527-565), a 

sleit resursele militare ale Imperiului bizantin, devenit astfel incapabil 
de a opri la Dunăre mareea slavă. Slăbiciunea Bizanțului a fost 
agravată de instabilitatea internă şi de luptele pentru tronul imperial. 

Slavii au avut în Dacia o bază teritorială de atac împotriva 
Imperiului bizantin, dar — ca în cazul atâtor migratori — ei doreau tre- 
cerea Dunării şi aşezarea în Imperiu, atraşi, desigur, de o civilizaţie 
superioară. A avut loc, aşadar, scurgerea slavilor în Balcani, accelerată 
de căderea limesulu:i danubian, ceea ce a determinat reducerea 
numerică a slavilor la nord de Dunăre şi sporirea lor la sud de fluviu. 

Atât timp cât s-au aflat în fosta Dacie, slavii au fost o masă de 
izbire a turanicilor avari, sub a căror dominație se aflau. Trecuţi în 
sudul Dunării, ei au ajuns, după 679—681, sub autoritatea proto- 
bulgarilor. Aceştia din urmă, aparţinând şi ei marii familii a neamu- 
rilor tiurcice, au trecut Dunărea, venind din stepele nord-pontice, în 
Dobrogea (679) şi au constituit o structură politico-teritorială — 
hanatul bulgar — recunoscută de Bizanţ în 681. Slavii sud-dunăreni 
au sfârşit prin a-i asimila pe protobulgari, al căror nume a fost pre- 
luat de slavii asimilatori. Consolidarea statului slavo-bulgar, devenit 
apoi unul dintre cele mai puternice state din sud-estul european, a 
accelerat slavizarea populaţiei romanice dintre Dunăre şi Balcani. 

În spaţiul carpato-danubian, slavii împuţinaţi au fost asimilați de 
romanici. Prezenţa lor în fosta Dacie a fost mai îndelungată decât a 
altor migratori, iar relaţiile lor cu autohtonii mult mai strânse. 
O dovadă o constituie cuvintele de origine slavă plug, plăti, primi, 
iubi, prieten, drag, care dezvăluie atât conlucrarea cât şi contactele 
umane strânse. În formarea poporului român, ei au îndeplinit o 
funcţie de desăvârşire sau încheiere. 

Etnogeneza românilor apare astfel ca având trei componente 
fundamentale: substratul geto-dac; stratul roman; adstratul slav. 
Limba română este o limbă latină, structura gramaticală şi cea mai 
mare parte a fondului principal de cuvinte (60%) fiind de origine 
latină. Formarea poporului român a urmat aceleaşi faze ca şi 
etnogeneza italienilor, francezilor, spaniolilor şi portughezilor. Şi în 
cazul acestor popoare se întâlnesc cele trei componente de bază, 
substrat, strat şi adstrat. Astfel, de exemplu, la francezi, substratul este 
celto-gallic, stratul roman, iar adstratul germanic (numele însuşi al 
poporului vine de la neamul germanic al francilor). 

Aportul slav are o pondere însemnată în lexicul limbi române, dar 
el nu a afectat caracterul latin al acesteia. Sugestivă în această 
privinţă este statistica privind vocabularul poeziilor lui Mihai 
Eminescu, poetul nostru naţional: din cele 3 607 de cuvinte „46,60% 
sunt de origine latină şi au o frecvenţă de 83%, pe când cuvintele de 
origine slavă, reprezentând 18,81%, au o frecvenţă de 6,93%” 
(Al. Rosetti). 

Odată cu încheierea etnogenezei românilor, în secolele VIII-IX, 
apar şi primele menţiuni în sursele externe despre români. În aceste 
izvoare ei sunt denumiți vlahi, valahi, volohi, blachi, variante ale unui 
termen care, după ce a desemnat un trib celt, a fost folosit de vechii 
germani pentru a-i numi pe romani şi gallii romanizați şi a sfârşit prin 
a fi folosit pentru a-i numi pe locuitorii Peninsulei Italice. Din lumea 
germană el a trecut apoi în cea slavă, pentru a-i desemna pe romanici, 
iar de aici la bizantini, şi de la ei în alte zone etnico-culturale. 

Se pare că cea mai veche menţiune despre români (dacă se face 
abstracție de un izvor turcesc, Oguzname, de redactare târzie) se 
întâlneşte în Geografia armeanului Moise Chorenaţ'i (din Chorene), 
scrisă în a doua jumătate a secolului al IX-lea; autorul semnalează 
„țara necunoscută, căreia îi zic Balak”, plasată la nord de cea a 
bulgarilor. 

Românii sud-dunăreni sunt semnalaţi pentru prima dată de către 
cronicarul bizantin Georgios Kedrenos (care preia ştirea de la 
Skylitzes sau de la un interpolator contemporan) în legătură cu 
uciderea în 976 a lui David, fratele ţarului bulgar Samuil (980-1014), 
de către „vlahi călători” (în înţelesul de cărăuşi sau paznici ai 
drumurilor). 

Dacă sursele străine îi numeau pe români va/ahi, vlahi, volohi etc., 
ei s-au numit întotdeauna pe ei înşişi rumâni sau români şi au păstrat 
conştiinţa originii lor romane. Exceptându-i pe romanși (retoromani sau 
ladini), populaţie restrânsă din nordul Alpilor (fosta provincie romană 
Raetia), românii sunt singurul popor latin care a păstrat în numele său 
(etnicon) numele Romei. Formula fericită a lui N. Iorga „am rămas 
români pentru că nu ne puteam despărţi de amintirea Romei” trebuie 
înțeleasă în sensul că daco-romanii, după retragerea aureliană, iar mai 
târziu românii, au avut conștiința apartenenței lor la Imperiul romano- 
bizantin. Prezenţa acestuia la nordul Dunării, în timpul lui Constantin 
cel Mare şi Justinian, când garnizoane romano-bizantine, aflate pe 


Istoria veche 60 


malul stâng, asigurau controlul „Dunării imperiului” (N. Iorga) a 
consolidat această conştiinţă. Ea şi-a găsit expresia în păstrarea în 
limba română a termenilor de origine latină împărat < imperator şi 
domn < dominus, rămaşi, evident, din perioada stăpânirii romane în 
Dacia şi menţinuţi în condițiile defavorabile ale migraţiei popoarelor. 

Comunitățile de protoromâni şi, mai târziu, de români s-au integrat 
acelor formaţiuni denumite atât de corect de N. Iorga „romaniile 
populare”, forme de organizare politică-militară a populaţiei 
romanice aflate în zone de margine ale Imperiului roman, zone din 
care — ca în Dacia — au fost retrase armata şi administraţia romane. 
Ruralizarea ce a urmat, consecinţă a dispariţiei vieţii urbane ca 
urmare a insecurităţii create de năvălirile migratorilor, a fost acce- 
lerată — în concepţia marelui istoric român — de obârşia țărănească 
a coloniştilor romani (proveniţi, după opinia lui N. Iorga, din ţăranii 
italici), care s-au amestecat cu populaţia rurală din teritoriile intrate 
în stăpânirea Romei. Caracterul rural al ambelor componente ale 
sintezei — băştinaşi şi colonişti — şi-a pus sigiliul asupra romaniilor 
populare, ale căror structuri au conservat elemente arhaice, cum se 
poate constata în cazul „republicilor” ţărăneşti amintite de Dimitrie 
Cantemir. 

După răspândirea creştinismului, în cadrul romaniilor populare 
funcţia de conducere a revenit, de regulă, preoților sau episcopilor, 
aşa cum a fost cazul Sf. Severin în Noricum, a cărui viață (scrisă de 
Eugippius) i-a sugerat lui N. Iorga teoria romaniilor populare, ca 


principal factor al continuității romanice. 

Odată cu încheierea etnogenezei românilor, izvoare de mare 
diversitate, prin origine şi caracter, semnalează în cuprinsul ariei 
locuite de acest popor formaţiuni teritoriale de întindere restrânsă, 
aflate în diferite stadii de închegare a instituţiilor politice, admi- 
nistrative şi militare. 

Cele mai vechi sunt semnalate în interiorul arcului carpatic de un 
izvor controversat, Gesta Hungarorum (Faptele ungurilor), o cronică 
scrisă de notarul sau secretarul regelui Bela; autorul nu-şi dezvăluie 
identitatea (de aici termenul utilizat în istoriografie de Anonymus) şi 
nici nu arată cărui rege numit Bela i-a fost notar (majoritatea istoricilor 
înclină spre Bela al III-lea, 1173—1196). Potrivit relatării acestei 
cronici, ungurii, stabiliți în Câmpia Pannonică la sfârşitul secolului 
al IX-lea, ar fi întâlnit în incursiunile lor în interiorul arcului carpatic 
trei formaţiuni statale: cea a lui Menumorut, care îşi avea reşedinţa 
în cetatea „Byhor”, aşadar, în Ţara Crişurilor, cea a lui Gelu, arătat 
a fi „un oarecare român” (quidam Blacus) şi „duce (în înţelesul de 
conducător militar) al românilor” (dux Blacorum), a cărui formaţiune 
este desemnată cu numele „ Terra Ultrasilvana ” — „ţara de dincolo 
de pădure”, o variantă a numelui „Transilvania , care are acelaşi 
înţeles —, prin urmare, în zona Podișului transilvan (s-ar putea ca 
reşedinţa lui să fi fost în cetatea descoperită la Dăbâca, jud. Cluj) şi, 
a treia, cea a lui Glad, cu reşedinţa la Keve, pe malul stâng al Dunării 
(în Banatul sârbesc), despre a cărui armată Anonymus spune că era 
alcătuită din „cumani, bulgari şi români” (întrucât la acea dată 
cumanii nu pătrunseseră în spațiul românesc, este de presupus că 
autorul îi avea în vedere pe pecenegi). 

Istoriografia ungară contestă autenticitatea acestor informaţii şi 
consideră că Anonymus, care a scris la peste două secole de la des- 
făşurarea evenimentelor relatate, a inventat aceste personaje (de 
pildă, Gelu ar fi fost derivat din localitatea Gilău). N. lorga păstra şi 
el mari rezerve faţă de istoricitatea episoadelor narate de notarul 
anonim: „avem a face cu o înjghebare literară târzie, din vremea 
Asăneștilor (Iorga consideră că e vorba de regele Bela al IV-lea, 
1235-1270 — n.n.), în care elemente de geografie contemporană se 
unesc cu o interpretare raționalistă a legendelor venirii ungurilor, a 
cântecelor epice despre cucerire; se adaugă şi ca a treia parte consti- 
tutivă încercarea stângace de a scoate fapte istorice din înţelesul 
obişnuit al numelor geografice”. Pe temeiul examinării critice a 
acestui izvor, istoricul conchidea: „Nimic nu se poate păstra din 
această povestire decât că, la intrarea lor în părțile de dincolo de Tisa, 
ungurii au găsit o populaţie băştinaşă româno-slavă sau românească 
pe urma slavilor, având voievozi în fruntea ei, ba chiar cnezi”. 

Într-adevăr, din textul lui Anonymus importante pentru cercetarea 
istorică nu sunt peripeţiile — reale sau imaginare — ale luptelor dintre 
băştinaşi şi invadatori, ci realitatea fundamentală, a cărei amintire se 
păstrase la curtea regală ungară: la venirea lor în „ţara de dincolo de 
pădure” (Transilvania sau, în limba maghiară, Erdély, de unde a 
derivat românescul Ardeal), ungurii i-au găsit pe români, care le-au 
opus rezistență. Subliniem că, atâta vreme cât problema vechimii/ 
autohtoniei românilor în Transilvania nu a fost invocată ca argument 
pentru drepturile lor în/sau asupra Transilvaniei (aşa cum se va 
întâmpla în secolele XVIII-XX), în cercurile politice şi culturale ale 
Regatului ungar, anterioritatea românilor față de maghiari în interiorul 
arcului carpatic era o realitate istorică deasupra îndoielii. 

Formațiunile politico-teritoriale în cadrul cărora trăia populaţia 
română şi slavă din Transilvania erau cnezatele şi voievodatele, 
conduse de cnezi şi, respectiv, voievozi. Termenii sunt de origine 
slavă, dar conținutul instituției este românesc. 

În perioada migraţiilor, satele sau obştile săteşti erau conduse de 

juzi, al căror nume derivă de la lat. judex (judecător), principala lor 
atribuţie fiind împărțirea dreptăţii; în timpul convieţuirii româno-slave 
termenului de jude i s-a substituit cel de cneaz, care îl desemna pe 
conducătorul obștii gentilice. Dovada cea mai elocventă că a fost 

vorba numai de un împrumut lingvistic, nu şi de unul instituţional, 
este evoluţia total diferită a judelui şi a cneazului: în timp ce cneazul 
a devenit, în lumea slavă, conducătorul suprem politic şi militar, 
cneazul în societatea românească a rămas un simplu dregător sătesc. 

Un împrumut lingvistic, nu şi instituțional, se constată şi în cazul 
voievodatului. La origine, termenul desemnează un conducător 
militar (echivalentul lat. belli dux); în timp ce în structurile politico- 
militare ale societății medievale româneşti voievodul devine şeful 
suprem, adică al statului, în lumea slavă el rămâne un dregător 
minor. 

Două evoluții, în sens invers, ale unor instituții apărute în mediul 
românesc, dar având un înveliş lingvistic slav. 


OAMENII PĂMÂNTULUI SI 
NOMAZII TIURCICI 


În secolele X-XIII, cnezatele şi voievodatele — embrioane statale 
sau microstate — sunt semnalate în aria carpato-danubiană. Ele sunt 
expresia progresului înregistrat în viața obştilor teritoriale, unde 
clivajele sociale şi diferenţierile economice s-au manifestat în apariția 
unei pături de căpetenii locale cu atribuţii administrative, judecătoreşti 
şi militare. Autoritatea lor a fost consolidată prin rolul de intermediari 
între autohtoni şi migratorii care exercitau dominaţia asupra spațiului 
românesc. În strângerea tributului dat nomazilor, ei acționau ca 
delegaţi ai acestora, ceea ce sporea puterea fruntașilor locali în 
cadrul obştii. Structurile ei egalitare au fost astfel progresiv erodate. 

Fenomenul este mai uşor observabil la Dunărea de Jos, unde 
stăpânirea romano-bizantină, apoi cea bulgară, precum şi activitatea 
de schimb au favorizat diferențienile socio-economice din cadrul 
populaţiei: locale şi afirmarea aceste: aristocrații incipiente. Cronica 
rusă Povestea vremurilor de demult, relatând campania cneazului 
Sviatoslav al Kievului împotriva bulgarilor (968), stăruie asupra 
negoțului al cărui centru era localitatea Pereiaslaveţ (Micul Preslav) — 
neidentificată — unde, potrivit cronicii, „se adună toate bogăţiile: din 


Istoria medievală 66 


Grecia, aur, ţesături, vin şi diferite fructe; din Boemia şi Ungaria, 
argint şi cai; din Rusia, blănuri şi ceară şi miere şi robi”. Negoţul 
practicat aici a determinat şi o mare densitate demografică, acelaşi 
izvor menționând existenţa a 80 de goroduri (localități), număr 
desigur exagerat, dar reflectând mulțimea aşezărilor din zonă. 

O inscripție în limba slavă, descoperită în comuna Mircea-Vodă, 
aminteşte de un jupan Dimitrie, dar nici anul 943, nici cuvintele „pe 
greci” nu permit cunoaşterea împrejurărilor în care a trăit acest şef 
local. În legătură însă cu conflictul bizantino-rus din 971 şi campania 
împăratului loan Tzimiskes împotriva aceluiaşi Sviatoslav, asediat 
la Durostorum (Silistra), cronicarul bizantin G. Kedrenos scrie că la 
împărat s-au prezentat soli din Constanteia (poate Constanţa de azi 
sau o localitate dispărută, situată la Dunăre, Constantiana Daphne) 
şi din „alte fortărețe ridicate dincolo de Istru”, care au cerut iertare 
(probabil pentru pactizarea lor cu Sviatoslav) şi au acceptat autoritatea 
împăratului: asupra acestor cetăţi, precum şi instalarea de garnizoane 
bizantine în interiorul lor. Astfel de cetăţi vor fi fost ca acele de la 
Slon (jud. Prahova) — unde s-au descoperit două cetăţui din secolele 
IX-X — şi vor fi îndeplinit funcţia de reşedinţă a căpeteniilor locale 
şi de protecţie a membrilor obştii în caz de primejdie. 

Victoria lui loan Tzimiskes asupra lui Sviatoslav şi a Țaratului 
bulgar a readus Bizanțul la Dunărea de Jos. Teritoriul dintre Dunăre 
şi Marea Neagră a devenit thema bizantină (provincia) Paristrion sau 
Paradunavon (în traducere, „de lângă Dunăre”). Confirmare a infor- 
mațiilor din Povestea vremurilor de demult despre mulţimea 
aşezărilor întâlnite de cneazul Kievului, sursele bizantine folosesc, 
pentru a-i numi pe conducătorii acestei theme, formule precum: 
„comandant (strateg) al oraşelor paristriene” sau al „oraşelor și 
teritoriilor de la Dunăre”. Forţa lor era atât de însemnată, încât ele 
s-au răsculat, în anii 1072-1073, împotriva măsurilor luate de 
împăratul Mihail al VII-lea Ducas, care introdusese monopolul 
comerțului cu cereale, şi au atras de partea lor pe vestarhul Nestor, 
trimis să reprime răscoala. 

În aceeaşi zonă, scurt timp după înscăunarea lui Alexios 1 
Comnenul (1081), se manifestă din nou forțele locale, care, în alianță 
cu pecenegii — populație tiurcă, venită în spaţiul românesc către 

sfârşitul secolului al IX-lea —, sfidează autoritatea imperială. 
Conducătorii acţiunii antibizantine erau Tatos, avându-și reşedinţa la 
Dristra (Silistra), cel mai important oraş de la Dunărea de Jos, 
Sesthlav şi Satza, stăpâni la „Vicina şi celelalte” oraşe paristriene. 
Examinarea riguroasă a surselor nu îndreptățește opinia că aceste 
căpetenii locale s-ar fi aflat în fruntea unor formaţiuni politice 
româneşti. Este de presupus, mai degrabă, că populaţiei de o mare 
diversitate etnică a Dobrogei i s-a suprapus o pătură dominatoare 
pecenegă, din rândurile căreia s-au ridicat cei trei conducători. 
Victoria lui Alexios I Comnenul în bătălia de la Lebunion (1091) a 
pus capăt rolului politic şi militar al pecenegilor. 

Înrudiţi îndeaproape cu ei, cumanii, un alt neam tiurc, şi-a făcut 
apariţia în secolul al XI-lea în spaţiul românesc, continuând astfel o 
„simbiosă româno-turcă” devenită o „simbiosă româno-cumană” 
(ambele formule aparțin lui N. Iorga), cu însemnate urmări pentru 
procesul de constituire a statelor medievale româneşti de la sud şi est 
de Carpaţi. 

Funcţia de accelerator politic îndeplinită de cumani la nord de 
Dunăre nu a rămas fără urmări nici pentru romanitatea sud-dunăreană. 

Revenirea Imperiului la Dunărea de Jos, în timpul lui loan 
Tzimiskes, a fost urmată de consolidarea autorității bizantine, ca 
urmare a sângeroasei reprimări a răscoalei bulgare a comitopulilor 
(conducătorii ei erau patru fraţi, fiii unui comite) de către împăratul 
Vasile al II-lea, supranumit Bulgaroctonul (ucigătorul de bulgari), în 
1018. 

Fiscalitatea apăsătoare din timpul împăratului: Isaac al II-lea 
Anghelos a generat vii nemulțumiri, ce au culminat, în anii 

_1185-—1186, cu o mare răscoală, având în fruntea ei trei fraţi, români 
de origine: Petru, Asan şi Ioniță. Vlahiile sud-dunărene erau adevărate 
enclave autonome de populaţie românească — de aici şi numele lor, 
avându-și conducători proprii, cum pare să fi fost Niculiţă, 
conducătorul răscoalei din 1066, sub steagul său luptând bizantini, 
vlahi şi bulgari. 

Marea ridicare la arme din anii 1185-1186 a fost determinată tot 
de apăsarea dărilor, căreia i s-a adăugat refuzul împăratului de a 
acorda celor doi frați vlahi, Petru şi Asan, calitatea de pronoiari, adică 

de deținători ai unui domeniu beneficiind de privilegiul imunităţii, 
ceea ce implica apartenenţa lor la structurile feudale bizantine. 

Relatând izbucnirea răscoalei, cronicarul Nicetas Choniates oferă 
şi imaginea vieții vlahilor sud-dunăreni: „Aceştia, încredinţați de 
inaccesibilitatea ținutului <în care locuiau> şi bizuindu-se pe 
fortărețele <lor>, care sunt şi foarte numeroase și ridicate pe stânci 
abrupte, s-au sumeţit şi altă dată împotriva romeilor (bizantinilor — 
n.n.) . Peisajul înfăţişat de cronicarul bizantin ca şi referirile 
numeroase ale surselor la viaţa pastorală a vlahilor sud-dunăreni nu 
exclud însă şi existenţa îndeletnicirilor agricole: acelaşi cronicar 
menționează arderea, în cursul răscoalei, de către oastea bizantină a 
„Clăilor de grâne” ale vlahilor. 

Într-un moment critic al confruntării cu forţele imperiale, Asan 
trece la nord de Dunăre şi, în urma înţelegerii cu cumanii, înrolează 
„O mare mulţime de aliaţi” (N. Choniates), cu care revine la sud de 
fluviu, pentru a continua lupta. Din 1186, cumanii sunt mereu alături 
de vlahii sud-dunăreni în lupta împotriva Bizanțului. Întocmai ca în 
cazul asocierii dintre avari şi slavi — primii reprezentând forța de 
control politic şi militar —, tot astfel, sub numele cumanilor — semnalati 
de N. Choniates —, este de înțeles cooperarea dintre cumani, tiurcici 
dominatori la nord de Dunăre şi românii autohtoni; în „marea mulțime 
de aliați” s-au aflat şi unii şi alţii, ultimii fiind, desigur, precumpă- 
nitori, întrucât migratorii — cu excepţia slavilor — erau grupuri etnice 
puţin numeroase. 

Biruinţa răsculaților şi întemeierea Imperiului româno-bulgar (al 
doilea țarat bulgar) are o dublă semnificaţie: mai întâi, vlahii sud- 
dunăreni se manifestă ca o forță capabilă să colaboreze — alături de 
bulgari — la crearea unei structuri politico-teritoriale, plasată desigur — 
nu se putea altfel — în tradiția primului tarat bulgar, dar având o 
dinastie vlahă — cea a Asăneștilor. Dovada românității Asăneștilor este 
oferită — printre altele — de corespondenţa dintre Ioniță Caloian (cel 
Frumos), fratele lui Petru şi al lui Asan, şi papa Inocenţiu al III-lea, 
căruia Ioniță îi solicitase recunoaşterea titlului imperial. Şi unul, şi 
celălalt invocă originea romană a românilor sud-dunăreni, ceca ce 
relevă atât existenţa conştiinţei descendenţei din romani a vlahilor cât 
şi cunoaşterea şi recunoaşterea de către curia papală a acestei realități. 

În al doilea rând, victoria vlaho-bulgară a consolidat relațiile 
noului stat cu cumanii din nordul Dunării şi, prin ei, cu românii din 
spațiul carpato-dunărean. Colaborarea din anii răscoalei a favorizat 
extinderea stăpânirii Imperiului româno-bulgar dincolo de fluviu. Din 
perioada prezenţei noului imperiu la nord de Dunăre datează 
introducerea liturghiei slavone în spaţiul românesc nord-dunărean, 
ca şi puternicele influenţe slavo-bulgare în închegarea instituţiilor 
politico-administrative ale statului medieval. 

În acelaşi timp, Imperiul româno-bulgar, el însuşi o copie a 
Imperiului bizantin, a acționat ca intermediar în transmiterea, la 
nord de Dunăre, a modelului bizantin şi a înrâuririlor sale. 

Includerea spaţiului românesc în aria de civilizaţie bizantină — sau, 
după fericita formulă a lui D. Obolenski, în „Commonwealth-ul 
bizantin” — a fost înlesnită de legăturile pe care romanicii/românii 
nord-dunăreni le-au păstrat statornic cu Bizanțul. Într-o cuvântare din 
1049 a lui Ioan Mauropus, mitropolitul Euhaitelor, acesta, evocând 
năvălirile şi pustiirile pecenegilor la nord de Dunăre, subliniază că 
față de locuitorii acestui spaţiu „stăpânitorii <noştri> — adică, 
precizăm noi, împărații bizantini — din vechime nu și-au precupeţit 
grija”. 

În întreaga arie carpato-danubiană procesul de formare a statelor 
medievale sintetizează trei elemente fundamentale: autohtonii români, 
dominatorii tiurcici (numele însuşi de Basarab(ă) al dinastiei 
fondatoare a Ţării Româneşti este de origine cumană și înseamnă „tată 
autoritar”) şi influenţele slavo-bizantine. 

Studiul densității populaţiei şi a toponimelor de origine pecenego- 
cumană şi cartografierea lor (fixarea pe hartă) au pus în lumină 
existenţa în spaţiul dintre Carpaţi şi Dunăre a „două tipuri de zone 
social-politice” (Ion Donat): una în zona Piemontului getic (nordul 
Olteniei şi nord-vestul Munteniei), matca statalității româneşti, cu o 
populaţie autohtonă densă, aflată în raporturi tributare cu dominatorii 
tiurcici; cealaltă în Câmpia dunăreană, în întinsul căreia autohtonii 
au locuit laolaltă sau juxtapus cu pecenego-cumanii, a căror prezență 
este atestată de toponime terminate în -ui: Călmățui, Dăsnăţui, în 
sudul Moldovei, Covurlui etc. sau derivate din însuşi numele 
populațiilor tiurcice (Peceneaga, Comana) etc. 

Cumanii, întocmai ca, mai târziu, tătarii, au împiedicat extin- 
derea stăpânirii Regatului ungar dincolo de Carpaţi, oferind astfel 
populaţiei locale posibilitatea de a-şi crea propriile structuri şi 
instituţii statale, întrucât, spre deosebire de regalitatea ungară, călăreții 
de stepă nu exercitau decât un control nominal asupra teritoriilor de 
unde percepeau tributul şi alte prestații. 


VOIEVODATUL TRANSILVANIEI 


Luptele semnalate de notarul anonim al regelui Bela au constituit 

începutul unui efort îndelungat al Regatului ungar, după creştinarea 
regelui: Ștefan I (încoronat în 1001), de luare în stăpânire a interiorului 
arcului carpatic, efort prelungit până la sfârşitul secolului al XII-lea. 
După conflictul dintre Ştefan şi „eyula” (conducătorul) Transilvaniei, 
descrisă ca „foarte mare şi foarte bogată” (1003), a urmat lenta luare 
în stăpânire a ținutului „de dincolo de pădure”, până ce au fost atingi 
Carpaţii. 
*  Reduşi numeric, ungurii au făcut apel la alte elemente etnice 
care îi însoţiseră în migraţia lor, pentru a-şi consolida controlul 
asupra Transilvaniei şi a administra noua achiziţie teritorială. 
Ilustrativă, din acest punct de vedere, este prezenţa în Transilvania 
a başchirilor şi contactele lor cu românii. Populaţie tiurcică din zona 
Uralului de Sud, başchirii constituie astăzi o republică autonomă în 
cadrul Federaţiei Ruse. În secolul al IX-lea, o parte a lor s-a alăturat 
ungurilor, aflați în mişcare spre vest, fenomen obişnuit în cadrul 
marilor deplasări de popoare de la sfârşitul antichităţii şi începutul 
evului mediu, când un grup etnic îşi impunea autoritatea în cadrul unei 
conglomerat de populaţii, devenite auxiliare ale conducătorului şi 
folosite în valorificarea şi apărarea teritoriilor cucerite. 

Başchirii erau atât de numeroşi în Regatul ungar, încât în unele 
izvoare arabe el apare ca o ţară başchiră. Potrivit lui Virgil Ciocîltan, 
însoţind pe unguri în bazinul carpatic, ei au venit în legătură cu 
românii, mărturie a acestor contacte fiind verbul „a boscorodi”,, 
românii neînţelegând graiul başchirilor, ca şi termenul de „bozgor”, 
folosit întâi pentru a-i desemna pe bașchiri. După asimilarea acestora 

de către maghiari, denumirea, care a căpătat un sens peiorativ, a fost 
trecută asupra celor din urmă. 

În acelaşi scop, al consolidării dominației asupra Transilvaniei, 
regalitatea ungară a utilizat pe secui, de asemenea o populație tiurcică, 
folosiți inițial ca auxiliari militari, în cursul luării în stăpânire a 
bazinului carpatic, apoi ca paznici ai trecătorilor Carpaților Răsăriteni. 

Cu rosturi similare de pază, dar, mai ales, de agricultori şi 
meşteşugari, au fost aduşi în Transilvania colonişti germani (saşii), 
primul grup sosind în timpul regelui Géza al II-lea (1141—1162) şi 
fiind aşezat în zona Oltului şi a Sibiului de astăzi; potrivit estimărilor, 
acest grup număra circa 500 de familii. Colonizările erau un feno- 
men obişnuit în evul mediu, fiind generat de disproporția dintre 
fondul funciar şi numărul populaţiei şi de precaritatea mijloacelor şi 
metodelor de cultivare a pământului, care confereau factorului uman 
rolul decisiv în producţia agricolă. Noi grupuri de colonişti germani 
s-au aşezat în zona de sud a Transilvaniei şi în colțul ei de nord-est. 
Saşii au jucat rolul decisiv în apariţia vieţii urbane din Transilvania, 
oraşe ca Sibiul (Hermannstadt), Braşovul (Kronstadt), Sighişoara 
(Schăssburg) şi Bistriţa (Bistritz) fiind, în fond, creaţia lor. Privilegiile 
şi obligaţiile coloniştilor germani au fost consemnate într-o diplomă 
a regelui Andrei al II-lea din 1224 (Andreanum). 

În cadrul Regatului ungar, Transilvania a avut statutul de voievodat 
(primul voievod, Leustachius, apare în 1176). Folosirea instituției 
voievodale (aşadar, a unei structuri politice româneşti: termenul este 
de origine slavă, dar conţinutul, aşa cum s-a arătat, este românesc) 
de către regalitatea ungară pentru administrarea Transilvaniei a fost 
considerată de istoriografia română ca o dovadă a prezenţei masive 
a românilor în interiorul arcului carpatic în perioada cuceririi acestei 
zone de către unguri. În această interpretare, regalitatea ungară a 
trebuit să accepte structurile politico-administrative ale populației 
autohtone, rămasă majoritară şi după cucerirea ungară: românii. 

Regele Andrei al II-lea a chemat în 1211, în Transilvania, Ordinul 
cavalerilor teutoni (ordin monastico-militar, creat la sfârşitul secolului 
al XII-lea pentru a proteja posesiunile cruciate din Țara Sfântă şi 
Orientul Apropiat). Cavalerii teutoni au fost aşezaţi în Țara Bârsei, 
unde au construit mai multe cetăţi (Feldioara, Codlea etc.). Funcția 
lor era dublă: de apărare a frontierei regatului și de prozelitism 
catolic dincolo de Carpaţi, printre cumani şi români. 

Aducerea cavalerilor teutoni în Transilvania s-a integrat însă şi 
unei politici de mult mai larg orizont. Constituirea Imperiului româno- 
bulgar reprezenta o ameninţare pentru formaţia politică rezultată 
din devierea cruciadei a IV-a şi cucerirea Constantinopolului de 
către cruciați: Imperiul latin de Constantinopol. Cele două două 
imperii au ajuns curând în conflict: în bătălia de la Adrianopol 
(1205), oastea vlaho-bulgară a înfrânt-o pe cea latină, luându-l 
prizonier pe împăratul Balduin de Flandra, mort în captivitate, apoi, 
la Tîrnovo. 

Pentru a slăbi presiunea exercitată de Imperiul vlaho-bulgar 
asupra celui latin, papalitatea a conferit Regatului ungar funcția de 
fier de lance a lumii catolice împotriva adversarilor latinilor de la 
Constantinopol: cumanii şi vlaho-bulgarii. Activitatea cavalerilor 
teutoni şi episcopia cumanilor au avut drept obiectiv să creeze „o 
diversiune nordică” (Şerban Papacostea) pentru a degaja Imperiul 
latin de Constantinopol prin acţiuni militare şi de prozelitism catolic 
între cumani. 

Astfel, într-o scrisoare din 14 noiembrie 1234 adresată viitorului 
rege Béla al IV-lea (pe atunci asociat la domnie de tatăl său), papa 
Grigore al IX-lea deplânge faptul că în episcopia cumanilor „popoare” 
(populi) numite români (Walati) „primesc toate tainele bisericeşti [...] 
de la unii pseudoepiscopi de ritul grecilor”. 

Aşa cum a arătat recent Daniel Barbu, folosirea pluralului 
„popoare” dezvăluie absenţa unor structuri politico-juridice la românii 
amintiţi de papă. Prezenţa unor episcopi ortodocşi în vecinătatea 
episcopiei cumanilor poate fi însă considerată ca o dovadă indirectă 
a existenței unor formaţiuni politice ale românilor, situate în 
apropierea episcopiei catolice. Aşa cum crede părintele Mircea 
Păcurariu, episcopii ortodocşi („pseudoepiscopii” din scrisoarea 
papală) „trăiau pe lângă şefii unor formaţiuni politice româneşti [...], 
organizarea bisericească urmând întotdeauna celei politice”. 

Soliditatea unor formaţiuni de acest fel este relevată de supra- 
viețuirea lor şi după șocul devastator al marii invazii mongole din 
1241. 

Teritoriul românesc a fost străbătut de hoardele tătare, în drum spre 
Ungaria, care au pustiit şi masacrat totul în calea lor. Cronica 


persanului Ră5id od-Din aminteşte de două lupte date de ceata 
condusă de Böček cu românii: prima, probabil, prin părțile Vrancei 


73 Constituirea statelor feudale româneşti 


. w . . - 93 w . 
şi Buzăului, a doua „la hotarele lui Miselâv „al cărui nume ar putea 
fi citit şi Meseslav, ceea ce trimite la voievodul Seneslau sau Seneslav, 


menționat în Diploma ioaniților din 1247. 

Acest document, emis de regele Béla al IV-lea al Ungariei în 
beneficiul cavalerilor ioaniți, chemați să protejeze regatul împotriva 
altor năvăliri tătare, oferă imaginea teritoriului dintre Carpați şi 
Dunăre din unghiul de vedere al organizării politico-teritoriale, scurt 
timp după invazia mongolă. Fixând veniturile cavalerilor ioaniți, 
regele le dăruieşte „întreaga țară a Severinului, împreună cu munții 
ce țin de ea şi cu toate celelalte ce atârnă de ea, precum şi cu cnezatele 
lui loan şi Farcaş, până la râul Olt, afară de pământul cnezatului 
voievodului Litovoi, pe care îl lăsăm românilor aşa cum l-au stăpânit 
aceştia şi până acum”. Veniturile urmau să fie împărțite pe jumătate 
între rege şi cavaleri. Se precizează că „jumătate din toate veniturile 
şi foloasele ce se vor strânge pe seama regelui de la românii ce 
locuiesc în ţara Litua — afară de Țara Hațegului cu cele ce ţin de 
dânsa — să le culeagă” cavalerii ioaniţi. Ei mai primeau „toată 
Cumania, de la râul Olt şi munţii Transilvaniei”, de la care urmau să 
aibă toate veniturile timp de 25 de ani, „afară de ţara lu: Seneslau, 
voievodul românilor, pe care le-am lăsat-o acelora, așa cum au 
stăpânit-o şi până acum”, de unde veniturile urmau a fi împărţite pe 
din două între rege şi cavaleri. 

Diploma ioaniţilor relevă existenţa a trei categorii de formaţiuni 
teritoriale: Ţara Severinului, de fapt, Banatul de Severin, creație a 
regalității ungare, în jurul anului 1230, cu funcţie precumpănitor 
militară, apoi în zona Piemontului getic, două voievodate româneşti — 
unul în nordul Olteniei, trecând şi peste Carpaţi şi cuprinzând Țara 
Hațegului, condus de Litovoi, celălalt, în nord-vestul Munteniei, 
avându-l în frunte pe Seneslau, şi, în sfârşit, două formaţiuni, de rang 
inferior, cnezatele lui loan şi Farcaş. În legătură cu localizarea 
acestuia din urmă, s-a formulat ipoteza că, deşi numele cneazului ar 
putea fi traducerea în ungureşte a românescului Lupu, ceea ce trimite 
la Vâlcea (în slavonă vâlc înseamnă lup), cnezatul s-ar fi aflat în 
Câmpia olteană, în vecinătatea celui al lui loan, întrucât, aşa cum s-a 
văzut, structurile mai slab articulate se aflau în zone de şes. 

În cuprinsul acestor formaţiuni exista o populaţie ţărănească 
(rustici) care, prin prestațiile ei, asigura veniturile păturii conducă- 
toare, alcătuită din „mai marii pământului”, „ai țării”, aflaţi, evident, 

în jurul voievozilor. Existenţa unei organizări militare este atestată 
de obligaţia, impusă românilor de regele ungar, de a-i ajuta pe ioaniți 
„cu mijloacele lor ostăşeşti”. 

Cel mai bogat şi cel mai puternic, voievodatul lui Litovoi, şi-a 
asumat misiunea unificării formațiunilor politice dintre Carpaţi şi 
Dunăre. Voievodul Litovoi — cel din 1247 sau un urmaş omonim — 
a ajuns astfel în conflict cu Regatul ungar, ostil tendinţelor de 
unificare şi emancipare a structurilor politice de peste Carpaţi. În 
confruntarea militară ce a urmat, Litovoi a fost înfrânt şi ucis 
(1277/1279), iar fratele său, Bărbat, luat prizonier, a trebuit să 
plătească o însemnată răscumpărare, pentru a-şi redobândi libertatea. 


CELE „DOUĂ LIBERTĂŢI ROMÂNESTI” 


Eşecul încercării lui Litovoi a deplasat în stânga Oltului 
centrul politicii de unificare teritorială şi instituțională, preluată de 
voievodatul din nord-vestul Munteniei. Exponentul acestei politici 
a fost Basarab I, a cărui stăpânire va fi avut drept centru zona 
Câmpulung-—Argeş. Numele, de origine cumană, al fondatorului 
dinastiei Basarabilor şi al întemeietorului Ţării Româneşti se 
întâlneşte frecvent în secolul al XIII-lea în zona de sud-vest a 
Transilvaniei, adică în Ţara Hațegului, ceea ce ar fi un indiciu că în 
legenda „descălecatului ” din Transilvania există un nucleu de adevăr. 

Dacă Ţara Românească nu a fost „descălecată”, adică întemeiată 
de români veniţi din Transilvania, este incontestabil că a existat o 
„coborâre dinspre interiorul arcului carpatic spre Dunăre, semnalată 
de diverse surse şi confirmată de existenţa, la Câmpulung, a unui 
„comes Laurentius” la 1300 şi a unei comunităţi catolice, formată, 
desigur, din maghiari şi saşi. Din Transilvania au venit şi români, care 
sufereau rigorile procesului de feudalizare, pierzându-și pământul şi 
amenințați să fie reduşi la starea de dependenţă personală față de 
nobili. 

“Unificarea sub autoritatea lui Basarab a formațiunilor dintre 
Carpaţi şi Dunăre s-a făcut prin bună înțelegere, ca şi prin forță. 
Cronica țării a păstrat amintirea unei „închinări ” a căpeteniilor din 
dreapta Oltului (greşit identificate însă cu Basarabii) în faţa 

descălecătorului din Muntenia. Tradiţia este de înţeles, în sensul 
unui acord între Basarab şi urmașii lui Litovoi-Bărbat, ai lui loan şi 
Farcaș, care au recunoscut autoritatea voievodului de la Argeș, în 
schimbul păstrării unei autonomii, reflectate în individualitatea 
caracteristică Olteniei, ca şi în dregătoria de ban al Craiovei, al 
doilea demnitar al Ţării Româneşti, după domn. O individualitate mai 
puţin conturată decât cea olteană, dar perceptibilă, totuşi, se constată 
în partea de est a Munteniei, acolo unde mai târziu va fiinţa episcopia 
Buzăului. Cei care nu au acceptat stăpânirea lui Basarab au luat 
calea pribegiei în Transilvania. 

Efortul unificator desfăşurat cu succes a făcut din Basarab I un 
mare voievod şi domn a toată Țara Românească, întrunind în persoana 
sa autoritatea supremă pe plan politic şi militar. Voievodul era 
întruchiparea unui stat nou apărut în geografia politică a Europei de 
Sud-Est. 

În apariţia lui, în afara unificării voievodatelor şi cnezatelor dintre 
Carpaţi şi Dunăre, sunt de avut în vedere încă doi factori importanţi. 
Mai întâi, negoţul. Noul stat se afla axat pe segmentul final al unui 
mare drum comercial, care unea Europa Centrală cu Marea Neagră 
prin gurile Dunării. Nevoia de securitate a căii continentale de 
schimb, ca şi însemnatele venituri obţinute de voievodul român, în 
calitatea sa de „paznic” al acestei artere comerciale, au jucat un rol 
important în apariţia statului românesc de la sud de Carpaţi. Forţa sa 
economică este relevată de un episod al campaniei regelui 
Carol-Robert al Ungariei din 1330 împotriva lui Basarab: în faza 
inițială a acțiunii suveranului angevin, voievodul român i-a oferit, în 
schimbul retragerii oştii ungare, suma de 7 000 mărci de argint, 
adică echivalentul a circa 74 kg de aur, mărturie a bogăției de care 
dispunea Basarab (de reţinut însă că primele două răscumpărări din 
captivitate ale vestitului Bertrand du Guesclin au fost echivalente cu 
106 kg de aur în 1360 şi 155 kg în 1367) 

Al doilea factor implicat în geneza statului medieval dintre Carpaţi 
şi Dunăre a fost dominaţia mongolă. Spațiul moldo-muntean se afla 
sub controlul uneia dintre cele mai importante căpetenii din Hanatul 
Hoardei de Aur: Nogay, care izbutise să-şi asigure o adevărată 
autonomie. La moartea sa, hanul Hoardei de Aur, Toktay, într-un efort 
de restaurare a autorităţii sale asupra teritoriilor uzurpate de Nogay, 
a încredinţat fiului său Tukul (în altă sursă Mengli) Bugha posesiunile 

de la Dunărea de Jos ale lui Nogay: „În ceea ce-l priveşte pe Tukul 
Bugha — scrie cronicarul arab Baybars —, acesta s-a stabilit la Saqdja 
(Isaccea — n.n.) pe fluviul Dunărea şi până la vecinătatea Porţilor de 
Fier, unde se aflau reședințele lui Nogay”. 

Stăpânirea mongolă a înlesnit în două privinţe formarea Ţării 
Româneşti. Mai întâi, ea a blocat expansiunea ungară dincolo de 
Carpaţi; din solidaritatea de interese româno-mongolă în raport cu 
Regatul ungar s-a născut cooperarea militară dintre români şi tătari, 
în momentul campaniei lui Carol-Robert din 1330. 

Dominația mongolă a consolidat şi amplificat mecanismele de ex- 
ploatare a populaţiei autohtone, închegate în perioada stăpânirii pe- 
cenego-cumane. Sinteza româno-tiurcică a avut şi o componentă 
esenţială, reprezentată de substituirea păturii conducătoare autohtone 
celei a dominatorilor turanici. Sociologul Henri H. Stahl a explicat 
excelent acest proces: „Dintr-o asemenea simbioză se putea naşte o 
adevărată sinteză, grupul cuceritor şi grupul aristocratic autohton to- 
pindu-se laolaltă, în dauna populaţiei satelor. În caz că grupul cu- 
ceritor era silit să plece, aristocrația locală se putea ea însăşi substitui 
statului nomad, continuând pe seama proprie vechiul sistem de 
exploatare, faza de dezvoltare în care lăsaseră țara nomazii fiindu-le 
un punct de pornire spre dezvoltări sociale noi, în sensuri pe care 
numai un stat autohton sau complet autohtonizat le putea avea”. 

Este semnificativ, din acest punct de vedere, că numele dării în 
grâne, care se va percepe după întemeierea statelor feudale româneşti, 
iliș-ul, derivă din mongolul ülüs, ceea ce îi indică obârşia istorică. 
Termenul de tarhan, întâlnit în Moldova, cu sensul de „scutire”, 
este de asemenea de origine mongolă, dovedind că şi în spaţiul 
românesc dominatorii mongoli acordau scutiri de dări, aşa cum 
procedau în teritoriile ruseşti aflate sub stăpânirea lor. 

Faptul că, încă de la primele documente ale cancelariilor munteană 
şi moldoveană, aparatul de stat apare perfect articulat, este un indiciu 
că el începuse să se constituie încă din perioada dominaţiei cumane 
şi mongole şi că, odată cu dispariţia controlului călăreţilor stepei, 
structurile apărute în vremea lor au trecut sub autoritatea aristocrației 
locale. 

Unificarea formațiunilor politice dintre Carpaţi şi Dunăre a fost 
favorizată de conflictele interne din Regatul ungar, izbucnite odată 
cu stingerea dinastie! arpadiene (1301). De îndată ce noua dinastie 

de Anjou, prin regele Carol-Robert, a pus capăt acestor dezbinări, 
regalitatea angevină a încercat să lichideze statul de curând ivit 
dincolo de Carpaţi, care apărea ca o barieră în calea expansiunii 
ungare spre Dunăre şi Balcani. 

În toamna anului 1330, regele Carol-Robert a vrut să elimine, 
printr-o campanie împotriva lui Basarab I, obstacolul ridicat în calea 
extinderii autorităţii sale de „infidelul” (în înţeles de călcător al 
omagiului de vasalitate) voievod „transalpin” (de peste Carpaţi). 
Oferta de pace făcută de Basarab, astfel cum este ea redată de 
Cronica pictată de la Viena — plata a 7 000 mărci de argint, cedarea 
(în fapt, restituirea) Banatului de Severin, ocupat între timp de 
români, restabilirea raporturilor feudo-vasalice şi trimiterea drept 
chezaş a însuşi fiului lui Basarab la curtea ungară —, a fost respinsă 
de rege, hotărât să pună capăt definitiv rebeliunii basarabeşti. Fără 
resurse de aprovizionare pentru oastea sa, regele ar fi acceptat apoi — 
potrivit aceleiaşi surse — reconcilierea cu voievodul român, dar pe 
calea de întoarcere a fost atacat de români într-o trecătoare în munți — 
intrată, ulterior, în istoriografia română sub numele de Posada — şi, 
în decurs de câteva zile (9-12 noiembrie 1330), oastea atacatoare a 
fost supusă unei adevărate nimiciri; regele Carol-Robert — 
schimbându-și armura cu a unui credincios — a izbutit să se salveze. 

„Cădeau tineri şi bătrâni, principi şi nobili fără nici o deosebire. 
Căci această tristă întâmplare a ţinut mult, de la ziua a şasea a săp- 
tămânii până la ziua a doua a săptămânii viitoare, în care zile soldaţii 
aleşi aşa se izbeau unii de alții, precum în leagăn se leagănă şi se 
scutură pruncii sau cum se clatină trestiile în vânt. Și a fost aici un 
cumplit dezastru, căci au căzut o mulţime de ostaşi, de principi şi de 
nobili şi numărul lor nu se poate socoti...” (Cronica pictată de la 
Viena) 

Biruinţa de la Posada este importantă nu atât pentru că a întrerupt 
temporar raporturile feudo-vasalice dintre regele ungar şi voievodul 
român, ci, mai ales, pentru că a făcut dovada forţei statului român, 
nou apărut, devenit astfel o realitate politico-teritorială ireversibilă 
pe harta Europei medievale. 

Constituirea statului moldovean a urmat un tipar asemănător în 
multe privinţe. Teritoriul de la est de Carpaţi s-a aflat şi el sub do- 
minaţia mongolă, fiind controlat din centre militare, ca, de pildă, cel 
alcătuit din alani — numiţi şi iaşi —, aflat la originea oraşului laşi. 

Pentru a proteja frontiera de est a Regatului ungar şi a bloca pa- 
surile Carpaţilor Răsăriteni, în eventualitatea unor incursiuni tătare, 
zona din vecinătatea trecătorilor a fost organizată sub aspect militar, 
având statutul unei „mărci” (zonă de frontieră, cu funcţii militare de 
apărare), condusă de voievodul Dragoş din Maramureş (1347). 

Pe lângă „marca înfiinţată de regalitatea ungară, în teritoriul de 
la est de Carpaţi se aflau formaţiuni politice de felul celor semnalate 
de Diploma ioaniţilor din 1247 la sud de Carpaţi, aşa cum se 
desprinde din relatările unor surse. Astfel, în 1332, bunurile episco- 
piei cumanilor fuseseră luate arbitrar în stăpânire de „puternicii 
acelor locuri”, aceşti potentes fiind evident nişte „mai mari ai 
pământului”, ca cei de la sud de Carpaţi. Numele însuşi al viitorului 
stat românesc — Moldova — nu se poate explica altfel decât prin 
existenţa unei formaţiuni politice pe valea Moldovei — micul afluent 
al Siretului —, care, prin extindere, a sfârşit prin a îngloba întreg 
teritoriul dintre Carpaţi, Nistru, Dunăre şi Mare. În partea de sud a 
acestui spaţiu, se pare că a existat o altă formaţiune, inclusă apoi în 
frontierele statului moldovean, de vreme ce într-un document din 30 
martie 1392 titulatura lui Roman Voievod conţine formularea 
„stăpânind Ţara Moldovei, de la munte până la mare”. 

Spre deosebire de procesul petrecut la sud de Carpaţi, unificarea 
formațiunilor politice de la est de Carpaţi a fost asumată de un 
voievod „descălecat” de peste munţi: Bogdan din Maramureş. Intrat 
în conflict cu regele Ungariei, Ludovic I, el a părăsit reşedinţa sa voie- 
vodală de la Cuhea şi a trecut peste Carpaţi, înlăturându-i pe suc- 
cesorii lui Dragoş la conducerea „mărcii amintite. După o încercare 
ne:zbutită de a se emancipa de sub controlul ungar (1359), Bogdan 
a câştigat în iarna 1364-1365 o victorie similară celei a lui Basarab 
din 1330. Şi în cazul noului stat românesc de la est de Carpaţi, 
biruinţa lui Bogdan a pus capăt, temporar, suzeranității ungare asupra 
acestei noi țări românești, dar, fapt mult mai important, ea a consacrat 
caracterul ireversibil al existenței statului moldovean. 

Nu sunt cunoscute împrejurările în care s-a desfăşurat procesul 
de unificare a formațiunilor aflate pe teritoriul viitoarei Ţări a 
Moldovei. Ceea ce se desprinde însă cu certitudine este că — aşa cum 
a subliniat Gh. I. Brătianu —, în Moldova, domnia nu a izbutit, în 
această fază de întemeiere a statului medieval, să impună o 
centralizare de vigoarea celei muntene. Marii stăpâni de pământ 

(acei potentes, semnalaţi în 1332), anteriori „descălecatului” mara- 
mureşean, au păstrat o putere superioară celei deţinute de omologii 
lor munteni; zonele de autoadministrare ţărănească din Vrancea, 
Câmpulung şi Tigheci şi-au conservat individualitatea şi după 
„întemeierea” statului moldovean. 

Întocmai ca Țara Românească, şi Moldova s-a aflat la capătul unui 
mare drum comercial, care unea Marea Baltică şi Marea Neagră, 
statul moldovean îndeplinind, aidoma celui muntean, funcția de 
protector al segmentului final, devenit „drumul moldovenesc”, ale 
cărui puncte terminus erau Chilia şi Cetatea Albă. 

Însemnătatea economică a gurilor Dunării este ilustrată de efortul 
statornic al diverşilor factori de putere — economică sau militară — de 
a se implanta în acestă zonă. Mongolii — aşa cum s-a văzut — îşi 
asiguraseră controlul fluviului de la Porţile de Fier la vărsare, având 
ca reşedinţă de supraveghere Isaccea. Genovezii, veniţi în sprijinul 
restauratorului Imperiului bizantin, Mihai al VIII-lea Paleolog, 
izgonitorul latinilor din Constantinopol (1261), au beneficiat de 
eșecul rivalilor venețieni — artizanii deturnării cruciadei a IV-a — 
pentru a smulge însemnate avantaje comerciale de la Bizanţ şi a 
pătrunde masiv în Marea Neagră. Gurile Dunării ca şi litoralul vest- 
pontic au atras pe negustorii genovezi, interesați în aceste părți de 
comerţul cu grâne şi robi. Registrele notariale genoveze dezvăluie 
intensitatea schimburilor de la Dunărea de Jos, având ca principale 
centre Vicina (care nu a putut fi identificată cu certitudine, localizarea 
ei fiind făcută, mai ales, la Păcuiul lui Soare şi Măcin) şi Chilia. 

Ţara Românească şi Moldova au fost atrase şi ele spre gurile 
Dunării de comerţul practicat acolo. În împrejurări neelucidate până 
acum, cea dintâi a stăpânit în secolul al XIV-lea zona din nordul 
brațului Chilia, lăsându-i numele de Basarabia, după numele dinastiei 
fondatoare, trecut şi Ţării Româneşti (Ţara Basarabească); Ţara 
Moldovei a „coborât din nord spre sud şi a ajuns la sfârşitul secolului 
al XIV-lea să stăpânească atât Chilia cât şi Cetatea Albă. 

În acelaşi secol al XIV-lea, între Dunăre şi Marea Neagră a fiinţat 
o formaţiune politică teritorială — având ca nucleu de formare „Țara 
Cavarnei ” — ai cărei conducători, semnalaţi de izvoare, au fost Balica 
(c. 1346-1354), Dobrotici sau Dobrotiţă (1354-1386) şi Ivanco 
(1386-1391). Originea lor etnică a făcut obiect de controversă între 
istorici, care îi consideră fie români, fie bulgari, fie descendenții 

turcilor seldjucizi, colonizați în Dobrogea, în secolul al XIII-lea, 
cunoscuţi şi sub numele de găgăuzi. Controversat este şi raportul 
dintre numele lui Dobrotici și Dobrogea, unii cercetători văzând în 
el eponimul acestui teritoriu, alţii derivând numele Dobrogei dintr-un 
termen slav, transmițând alterat denumirea protobulgarilor, astfel 
cum ea fusese înregistrată de sursele arabe. 

Ceea ce se ştie cu certitudine este că atât Balica (în turcă Balik 
înseamnă peşte) cât şi Dobrotici au avut strânse legături cu Bizanțul, 
cel de al doilea primind titlul aulic de despot, acordat rudelor 
împăratului sau unor aliaţi. Despre Ivanco se ştie că s-a aflat — ca şi 
Dobrotici — în conflict cu genovezii şi a fost constrâns să încheie un 
tratat de pace şi de comerţ, în condițiile impuse de cei din urmă 
(1387). În împrejurările înaintării otomane spre nord-estul Peninsulei 
Balcanice, Mircea cel Bătrân, cum se va vedea, a luat în stăpânire, 
pentru a proteja frontiera dunăreană a Ţării Româneşti, ţara lui 
Dobrotici, adică Dobrogea. 

În timp ce în spaţiul românesc extracarpatic se formau cele trei 
state — Țara Românească, Moldova şi Dobrogea —, Transilvania, 
aflată sub stăpânirea Regatului ungar, prezenta o situaţie ambi- 
valentă: ca posesiune a regatului, ea a cunoscut, mai ales în timpul 
dinastiei angevine, introducerea unor structuri ale feudalismului 
apusean; ca teritoriu locuit de populaţia românească majoritară, ea 
şi-a păstrat individualitatea poltico-instituțională, exprimată precum- 
pănitor în menținerea instituţiei voievodatului, în timp ce românii 
transilvăneni trăiau sub conducerea cnezilor şi voievozilor proprii. 

Constituirea statelor româneşti la sud şi est de Carpaţi a avut 
însemnate urmări asupra românilor transilvăneni. Voievodatul din 
interiorul arcului carpatic exprima, prin însăşi originea sa româ- 
nească, o individualitate politico-administrativă în cuprinsul Rega- 
tului ungar. Structura sa social-politică era caracterizată — ca în 
întreaga lume medievală — de existenţa „stărilor” sau „ordinelor , gru- 
puri sociale sau etnice care beneficiau de un ansamblu de privilegii. 
Termenul latin pentru „stările” transilvane era natio/nationes, care la 
acea dată nu cuprindea, ca în accepţia modernă, o întreagă comunitate 
etnică, ci numai pătura privilegiată. În Transilvania existau trei 
națiuni (cărora, pentru a le deosebi de cele moderne, li se spune şi 
„naţiuni politice): nobilimea, , natio saxonica ” şi „natio siculica ” 

În fapt, prima cuprindea nobilimea maghiară, cea de a doua patriciatul 
săsesc, iar ultima pe fruntașii secuilor. 

Românii aveau şi ei o nobilime cnezială şi voievodală grupată în 
„țări” precum Țara Hațegului, Ţara Făgăraşului, Țara Maramure- 
şului etc. şi în districte româneşti (în Ţara Zarandului, în Banat etc.). 
Într-un regat cu misiune apostolică (de răspândire a creştinismului 
catolic) ca cel ungar, populaţia ortodoxă, considerată „schismatică”, 
era privită cu reticenţă. În evul mediu, primul criteriu de evaluare a 
condiţiei unui individ era religia şi, în cadrul ei, confesiunea: creştin 
sau păgân; creştin-catolic sau schismatic; al doilea criteriu era cel 
social: nobil, cleric, orăşean, ţăran; apartenenţa etnică nu avea 
relevanța din epoca modernă, întrucât regatele medievale erau 
adevărate conglomerate etnice, iar suveranii nu făceau discriminări 
de ordin etnic între supușii lor. În Transilvania, nobilimea română — 
cnezi! ŞI Voievozii — era însă de la început într-o poziţie de inferioritate 
faţă de nobilimea maghiară: schismatică faţă de catolici, îngenun- 
cheată de cuceritori. 

Întemeierea statelor medievale Țara Românească şi Moldova, 
creaţii politice ale românilor „schismatici”” — din perspectiva ungară —, 
făcea ca Transilvania, locuită de populaţia românească majoritară şi 
ortodoxă, să fie prinsă ca într-o îmbrăţişare, dinspre sud şi dinspre 
est, de aceste structuri politico-teritoriale, româneşti şi ortodoxe. 

Reacţia regalității ungare la această sfidare a lumii româneşti 
extracarpatice nu a întârziat să se manifeste. Când, în urma biruinţei 
din iarna 1364-1365 a lui Bogdan I asupra lui Ludovic I al Ungariei, 
Moldova a ieșit de sub controlul Regatului ungar, suveranul angevin 
a luat un şir de măsuri, destinate să consolideze autoritatea sa asupra 
Transilvaniei, prin slăbirea elitei politice româneşti. Cea mai impor- 
tantă, prin urmările sale, a fost decizia din 1366, care condiţiona 
recunoaşterea statutului nobiliar de apartenenţa la confesiunea 
catolică. Pentru nobilii români, hotărârea regală implica o dificilă 
alegere, o alternativă ai cărei termeni erau defavorabili: păstrarea 
calității nobiliare prin trecerea la catolicism, ceea ce însemna înstră- 
inarea de masa populației româneşti de confesiune ortodoxă sau 
fidelitatea față de confesiunea ortodoxă, ceea ce avea drept consecinţă 
pierderea privilegiilor nobiliare şi decăderea în rândurile țărănimii. 
Măsurile lui Ludovic I nu aveau un caracter naţional, ci confesional: 
nobilii români se vedeau ameninţaţi cu excluderea din viaţa politică 

a voievodatului transilvan pentru că erau „schismatici ”, deci pentru 
condiția lor confesională, nu pentru, sau numai în al doilea rând pentru 
că erau români. Odată cu trecerea la catolicism, nobilii români 
sfârşeau prin a fi asimilați de nobilimea maghiară. Cazul cel mai 
ilustru şi totodată cel mai concludent este cel al Huniazilor: familie 
de nobili români — originară din Țara Românească —, ea s-a maghi- 
arizat, în cele din urmă, odată cu îmbrăţişarea catolicismului, astfel 
că Matia Corvin, devenit rege al Ungariei, nu a mai arătat nimic din 
obârşia sa românească, fiind perfect integrat nobilimii ungare. 

Aşadar, dacă românii de la sud şi est de Carpaţi au reuşit să se 
emancipeze de sub dominaţia ungară şi mongolă, şi-au creat propriile 
state şi, prin ele, şi-au dobândit identitatea politică, românii 
transilvăneni au început să facă obiectul unei politici de discriminare 
care va duce, în cele din urmă, la eliminarea lor din viaţa politică a 
Transilvaniei şi la reducerea la situaţia de toleraţi. 

Folosirea sintagmei de „ţară românească” pentru Transilvania 
(inclusiv în acest volum) trebuie să aibă permanent în vedere această 
realitate: românii erau autohtoni şi majoritari, dar clasa politică era, 
în covârşitoarea ei majoritate, maghiară. 


FEUDALISMUL ROMÂNESC 


Discuţiile despre tipologia feudalismului au relevat diversitatea în 
unitate a structurilor economico-sociale şi politice ale societăţii 
medievale. În lucrarea sa Seigneurie et féodalité (Seniorie şi feuda- 
litate), Robert Boutruche a analizat cele două paliere ale societăţii 
feudale: senioria, adică domeniul funciar, cultivat de țărani dependenți, 
sub autoritatea de caracter personal a stăpânului de pământ, beneficiar 
al rentelor achitate de țărani; feudalitatea — ansamblul raporturilor de 
fidelitate personală, în cadrul clasei politice, întemeiat pe prestarea 
omagiului de către vasal faţă de suzeran și pe primirea, în schimbul 
îndatoririlor vasalice — auxilium (ajutor) şi consilium (sfat) — a unui 
feud, de regulă o stăpânire de pământ, oricum o sursă de venituri. Dacă 
senioria, altfel spus domeniul cu organizarea sa uman-teritorială 
(rezervă seniorială, loturile ţăranilor etc.), se întâlneşte practic 
pretutindeni în Europa medievală, relațiile feudo-vasalice au cunoscut 

forma lor clasică numai în câteva regiuni de pe continent, în restul lui 
ele înfățişându-se în forme variate. 

În raport cu marile tipuri ale feudalismului european, feudalismul 
românesc apare ca un subtip al celui bizantin: organizării domaniale 
de tip seniorial i se suprapune o clasă politică — boierimea — care 
datorează „credincioasă slujbă” domnului, o copie în mic a basileului 
(împăratului) de la Constantinopol. Autoritatea centrală domnească 
este atotputernică şi toţi îi datorează ascultare; nu există o piramidă 
a raporturilor fcudo-vasalicc, ca în feudalismul clasic, adică 
suzeran-vasali—subvasali, ci toţi stăpânii de pământ, mari sau mici, 
laici sau ecleziastici sunt în ascultarea domnului, de la care se 
consideră că, în virtutea autorității sale supreme (dominium eminens), 
pornesc toate stăpânirile de pământ. Uns al lui Dumnezeu (la 
înscăunare are loc ceremonia ungerii cu Sfântul Mir), domnul 
cârmuieşte „din mila lui Dumnezeu” şi are drept de viaţă şi de 
moarte asupra supuşilor de orice rang social ar fi. 

Boierii îşi datorează poziţia superioară în societate în dubla lor 
calitate, de mari stăpâni de pământ şi de dregători domneşti. Raportul 
dintre cele două ipostaze are un dublu sens: domnul face apel la acest 
„maiores terrae” pentru administrarea ţării, pentru că sunt bogaţi şi 
puternici, iar dregătorul, prin calitatea sa de agent domnesc, capătă 
putere şi bogăţie. 

Spre deosebire de feudalismul apusean, în feudalismul românesc, 
ca şi în cel bizantin, nu au existat ceremonii de depunere a omagiului 
de către boieri şi de primire din partea domnului a stăpânirii funciare. 
Raporturile dintre domn şi clasa politică se întemeiază pe ascultare 
din partea boierilor, care aşteaptă, în schimb, „mila domnească”, adică 
dregătorii şi danii de moșii. Boierii sunt îndatoraţi a-l însoţi pe domn 
în campaniile sale militare şi a-i aduce cetele de luptători, recrutate 
pe moşiile lor; în timp de pace, ei îl asistă pe domn în administrarea 
ţării şi în împărțirea dreptăţii. 

Pe moșiile lor, boierii sunt nişte mici suverani, mai ales dacă au 
primit privilegiul imunităţii, adică beneficiază de scutiri fiscale şi de 
interdicția pătrunderii pe domeniu a agenţilor puterii domneşti, sau 
dacă, prin propria putere, au instituit imunitatea (aşa-numita imunitate 
autogenă, adică născută prin actul de violenţă al stăpânului: de 
pământ). 

Forţa politică a boierimii avea ca fundament economic stăpâni- 
rea de pământ, deținerea unor întinse domenii, cultivate prin munca 
țăranilor, asupra cărora ei exercitau fie o autoritate de caracter per- 
sonal — în cazul celor aflați în dependenţă personală (vecini, 
rumâni) —, fie de caracter economic — în cazul oamenilor cu învoială, 
adică al ţăranilor liberi, fără pământ, acceptaţi pe domeniu în urma 
unui acord ce fixa îndatoririle lor faţă de stăpânul domeniului. 

Oblgaţiile ţăranilor faţă de boieri şi mănăstiri erau dijma (a zecea 
parte) din produse, claca (robota în Transilvania) şi unele taxe 
băneşti; îndatorirea cea mai: importantă era dijma, şi ea reprezenta una 
din principalele surse de venit ale stăpânilor de domenii. 

Bogăția cea mai însemnată o constituiau însă vitele. În condiţiile 
unei disproporţii între fondul funciar şi „inventarul uman” — călătorii 
străini din secolele XV-XVIII relevă cu toţii contrastul dintre 
fertilitatea excepțională a solului şi numărul redus al braţelor de 
muncă — şi ale stării de insecuritate, creată de frecventele războaie 
şi năvăliri, precum şi de practicarea de către domnie a tacticii 
„Pământului ars” în calea invadatorilor, creşterea vitelor a devenit 
principala sursă de venit atât la nivelul economiei domaniale cât şi 
la cel a țării. 

Atât timp cât marile artere de negoţ au continuat să funcționeze, 
altfel spus, Marea Neagră a acţionat ca o placă turnantă a comerţului 
medieval, vămile au asigurat şi ele venituri însemnate domniei, fapt 
ilustrat de răscumpărarea oferită de Basarab I lui Carol-Robert, 
echivalentă cu 74 kg de aur, şi de împrumutul acordat de Petru 
Muşat al Moldovei regelui polon Vladislav Jagiełło, echivalent cu 
aproape 52 kg de aur. 

Cele două „libertăţi româneşti”, cum a numit N. lorga Țara 
Românească şi Moldova, au avut de făcut faţă în primele decenii de 
existenţă efortului recuperator desfăşurat de regele Ludovic I al 
Ungariei, mai ales în faza finală a domniei lui (1370-1382). 
Expansiunea teritorială şi prozelitismul catolic au fost semnele noii 
ofensive a regalității ungare dincolo de Carpaţi. 

Ultimele decenii ale secolului al XIV-lea constituie perioada de 
consolidare a Țării Româneşti şi Moldovei, în condiţiile revenirii în 
forţă a Regatului ungar pe linia Carpaţilor. Victoria de la Posada a 
lui Basarab I şi cea nelocalizată a lui Bogdan I eliminaseră doar 
temporar primejdia lichidării structurilor politico-teritoriale de la 

sud şi est de Carpaţi. Fusese câştigată o bătălie, dar nu fusese câştigat 
războiul. lreversibilitatea celor două creaţii politice româneşti a fost 
confirmată şi consolidată în cursul domniilor lui Nicolae-Alexandru 
(1352-1364) şi Vladislav-Vlaicu (1364—1374) în Ţara Românească 
şi Laţcu (1365-1375) şi Petru Muşat (1375-1391) în Moldova. 

Sursele nu îngăduie cunoaşterea în măsura dorită a evenimentelor 
din aceste decenii, dar sunt evidente atât tentativele regelui Ludovic I 
de a impune fie chiar manu militari controlul asupra teritoriilor 
româneşti extracarpatice şi de a extinde aici confesiunea catolică, prin 
convertirea locuitorilor, cât şi rezistenţa voievozilor munteni şi 
moldoveni care a îmbrăcat diverse forme, mergând de la confruntarea 
armată (Vladislav-V laicu) până la adeziunea la confesiunea catolică, 
dar sub autoritatea directă a scaunului papal, ca scut împotriva 
expansionismului ungar (Laţcu), şi la recunoaşterea suzeranității 
polone (Petru Muşat), îndeplinind aceeaşi funcţie ocrotitoare. 

Rezistenţa Țării Româneşti şi Moldovei faţă de ofensiva politico- 
militară şi confesională a lui Ludovic I a beneficiat de sprijinul 
patriarhie: din Constantinopol, care, pe măsura declinului Imperiului 
bizantin, a preluat, în plan spiritual, autoritatea bazileilor pentru a se 
manifesta ca exponentă a formulei imperiale şi universale bizantine. 
Întemeiera mitropoliilor Ţării Româneşti (1359) şi Moldovei (circa 
1382) a fost expresia replicii date de patriarhia ortodoxă ecumenică 
ofensivei ungaro-catolice. Crearea celor două mitropolii româneşti 
a îndeplinit o dublă funcţie: consolidarea ortodoxiei în spațiul 
extracarpatic şi legitimarea ecleziastică a celor două state româneşti. 
În evul mediu european, orice autoritate politică era dublată şi 
confirmată de autoritatea religioasă, al cărei izvor de legitimitate era 
Roma sau Constantinopolul. Odată cu instalarea mitropoliților Ţării 
Românești şi Moldovei, voievozii de la Argeş și Suceava au devenit 
conducători politici recunoscuţi şi integrati în „familia” principilor 
europeni şi, mai ales, în-cea a „Commonwealth '-ului bizantin. 

Consolidarea şi legitimarea statelor Ţara Românească şi Moldova 
au creat cadrul politico-teritorial şi instituțional de afirmare a 
„naţiunii ' române medievale. 

Aşa cum a subliniat Şerban Papacostea, mergând pe firul unei 
constatări a lui Nicolae Iorga, „statul românesc a fost expresia unei 
națiuni în devenire, spre deosebire de statele de tip şi aspirații 
imperiale, cum erau cele din sudul Dunării, cuprinse în aria de 

dominație imperială a Bizanțului. [...] Statul românesc în secolul 
al XIV-lea, deşi în dublă alcătuire, a fost produsul unui singur şi 
aceluiaşi popor, cel român. [...] Şi autoritățile supreme de la Bizanţ, 
imperiul şi patriarhia, au recunoscut această unitate de bază a celor 
două state româneşti, care în terminologia cancelariilor lor s-au 
numit Ungrovlahia şi Rosso sau Maurovlahia . La Bizanţ, aşadar, cele 
două state de la sud şi est de Carpaţi erau considerate ca state 
româneşti — „Vlahii —, una în vecinătatea Ungariei, cealaltă în cea 
a spaţiului rus (cealaltă denumire de Maurovlahia — Vlahia Neagră — 
este în legătură cu semnificația geografico-politică a culorilor: negru 
însemnând o zonă marginală sau subordonată). 

În definirea şi afirmarea românităţii medievale, un rol de 
excepţională însemnătate a revenit limbii. După cum relevă acelaşi 
medievist român, papa Grigore al XI-lea, într-o scrisoare din 1374 
adresată regelui Ungariei precum şi celor doi arhiepiscopi din 
Ungaria, îşi anunţă intenţia de a înfiinţa o episcopie care să cuprindă 
o „parte a mulţimii naţiei românilor”, aflată la frontiera dinspre 
tătari a Regatului: ungar, şi carc îşi manifestaseră nemulțumirea faţă 
de preoţii unguri şi reclamau un ierarh care să le cunoască limba. În 
împotrivirea românilor extracarpatici faţă de clerul de altă limbă — 
în speţă de cel ungar — se manifesta acel atașament pentru limba 
proprie, ca semn al identităţii naţionale, despre care avea să scrie în 
secolul următor Antonio Bonfini: „Dacă va socoti cineva bine 
năvălinle necontenite ale sarmaților şi goților, apoi revărsările hunilor 
și gepizilor, ale germanilor şi longobarzilor, cum nu se va minuna că 
s-a păstrat până acum între daci şi geţi urmele limbii latine? Românii 
s-au luptat în aşa fel, încât par a se fi războit mai mult pentru păstrarea 
limbii decât pentru viaţă”. 

Contextul geopolitic şi geostrategic al consolidării statelor 
româneşti extracarpatice a fost modelat în chip precumpănitor de 
regatele ungar şi polon (reunite, pentru scurt timp, sub Ludovic I, între 
1370 şi 1382). După urcarea pe tronul polon a marelui cneaz al 
Lituaniei, Vladislav al II-lea Jagietto (1386), şi cucerirea, în acelaşi 
an, a Rusiei Roşii, la frontierele de nord ale Moldovei, Petru Muşat 
a depus omagiu de vasalitate noului suveran (1387), suzeranitatea 
polonă apărând ca un scut împotriva expansiunii peste Carpaţi a 
Regatului ungar. 


CAPITOLUL 2 


ÎN LUPTĂ CU SEMILUNA 


CONFLICTUL ASIMETRIC 


În această constelație politico-strategică irupe, spre sfârşitul 
secolului al XIV-lea, statul otoman, care manifestă un dinamism 
agresiv fără precedent în lumea ţărilor europene. Chemaţi, în timpul 
luptelor interne din Bizanţ, de împăratul Ioan al VI-lea Cantacuzino, 
care le-a solicitat sprijinul şi împotriva lui Ştefan Duşan al Serbiei, 
turcii ocupă Gallipoli (1354), din care fac baza lor de atac în Europa; 
ei cuceresc Adrianopolul (probabil în 1362), unde își mută reşedinţa 
sultanul Murad I (1365), zdrobesc pe sârbi în bătălia de la Cirmen 
(1371), apoi, după un eşec la Pločnik (1387), obţin asupra forţelor 
sârbo-bosniace marea victorie de la Kossovopolje (1389), urmată, 
câțiva ani mai târziu, de lichidarea Țaratului de Tîrnovo (1393), 
apoi a celui de Vidin (1396). La sfârşitul secolului al XIV-lea, aşadar, 
turcii otomani stăpânesc o întinsă parte a Peninsulei Balcanice şi ţin 
sub control alte zone; după victoria de la Cirmen, Imperiul bizantin 
acceptă să plătească tribut sultanului otoman, după cea de la 
Kosovopolje, Serbia devine vasala Porții; Dunărea este atinsă și ea 
tinde să devină frontiera nordică a ariei dominate de otomani. 

Ţările române au fost angajate succesiv în conflict cu statul 
otoman; mai întâi Dobrogea (1388) şi Ţara Românească (1388, 
1391), apoi Moldova (1420) şi Transilvania (1420-1421). Aceste con- 
fruntări au inaugurat un conflict de durată multiseculară, care, prin 
disproporţia de potenţial demomilitar dintre combatanți, aparţine, în 
tipologia războaielor, conflictelor asimetrice. Deşi conceptul a fost 
utilizat pentru conflicte postbelice (războiul din Vietnam, cel din 
Afghanistan etc.), el poate fi extrapolat şi în perioadele anterioare celei 
contemporane, evident, cu anumite specificităţi. În desfăşurarea 
conflictului asimetric, partea aflată în inferioritate nu poate să obţină 
succese de valoare strategică în câmp deschis şi cu atât mai puţin să 
amenințe direct teritoriul adversarului. Dacă o victorie militară 

hotărâtoare nu poate fi obţinută, din cauza resurselor demomilitare 
modeste ale celui slab, el poate, în schimb, printr-o rezistenţă 
îndelungată şi tenace, să obţină o victorie politică, în înţelesul că 
adversarul este constrâns fie să renunţe definitiv la continuarea 
conflictului, fie să accepte o formulă de pace, favorabilă, în parte, 
părții slabe. 

Ţările române nu dispuneau de mijloace de putere necesare unei 
victorii strategice sau măcar desfăşurării de operaţiuni ofensive de 
durată pe teritoriul adversarului (domnii români au trecut arareori 
Dunărea şi s-au retras în scurt timp). Strategia lor nu putea fi decât 
defensivă, o strategie de disuadare, destinată a constrânge Poarta să 
abandoneze intenţia de a instaura regimul de paşalâc în spaţiul 
românesc, prin lichidarea celor tre: Țări române. 

Pentru a atinge acest obiectiv, domnii români au evitat, de regulă, 
bătăliile în câmp deschis cu angajarea tuturor forțelor (ceea ce în 
terminologia lui Clausewitz se numește „bătălia de nimicire”), având 
drept scop zdrobirea forţelor adverse, și au urmărit să-l împiedice pe 
adversar să-şi valorifice superioritatea în oameni şi tehnică militară. 
În calea invadatorilor a fost creat un gol demoeconomic, prin 
evacuarea populaţiei şi distrugerea recoltelor şi a locuinţelor, astfel 
ca aprovizionarea trupelor otomane să fie pusă în pericol. 
Detaşamentele desprinse din oastea invadatoare, plecate în căutare 
de hrană, erau nimicite prin lovituri rapide, date prin surprindere. 
Hărţuirea adversarului împuţina treptat efectivele acestora şi-i 
demoraliza trupa, prin starea de insecuritate creată. 

Campania din 1476 a lui Mehmed al II-lea împotriva Moldovei 
oferă paradigma acestui tip de război. Martor ocular al evenimentelor 
relatate, italianul G. M. Angiolello, vistier al sultanului, prezintă 
imaginea unei Moldove pustiite, din ordinul lui Ștefan, pentru a-l slăbi 
pe adversar: ,„...noi am intrat în ţara <Moldovei>, unde am găsit toate 
satele şi aşezările părăsite şi ogoarele arse, deoarece contele Ștefan, 
dându-și seama că nu va putea ţine piept sultanului, se gândise să 
izbândească în alt chip. Astfel a pus pe locuitori să fugă din ţara sa 
dincolo de munţi şi să meargă spre Polonia. [...] De asemenea a 
poruncit ca toate grânele să fie tăiate, şi până şi <papura> din mlaștini 
Și, după ce s-au tăiat ierburile şi grânele, a pus să fie totul ars, astfel 
că sultanul a rămas păcălit deoarece crezuse că găseşte țara 

îmbelşugată în grâne şi păşuni, cum este ea într-adevăr, şi a găsit-o 
deşartă de oameni şi pretutindeni se ridica un praf de cărbune într-atât 
încât umplea cerul de fum şi de câte ori ajungeam la popas eram cu 
toţii negri la faţă şi de asemenea şi hainele noastre de sus până jos 
pătimeau”. Starea de insecuritate este, de asemenea, reflectată de 
Angiolello: „Niciodată sultanul nu se cobora de pe cal şi nici cetele 
<de pază> nu-şi rupeau rândurile până ce tabăra nu era alcătuită și 
paza asigurată din toate părţile”. 

În încleştarea de la Valea Albă, oastea moldoveană a fost înfrântă, 
Mehmed a înaintat până la Suceava, dar nu a putut ocupa cetatea. 
„Văzând sultanul că-şi pierde vremea şi că foametea e mare, căci cei 
mai mulți trăiau numai cu carne şi miere şi cu ceva brânză, deoarece 
pâine nu se mai putea avea, nici nutreţ pentru cai, câmpul fiind ars 
peste tot precum s-a spus mai sus, s-a ridicat tabăra şi am plecat spre 
Dunăre.” 

Campania otomană din 1476 are o valoare de model pentru 
conflictul asimetric româno-otoman: o expediţie sultanală, între- 
prinsă cu efective importante, în cursul căreia oastea otomană, deşi 
a repurtat o victorie, nu a putut valorifica superioritatea sa covârșitoare 
pentru a obţine un rezultat politic: îndepărtarea lui Ștefan. Mehmed 
a fost constrâns să se retragă, întrucât tactica „pământului pârjolit”, 
folosită de voievodul moldovean, debilitase forţa otomană. Sunt 
reunite, aşadar, în campania din 1476 toate elementele caracteristice 
conflictului asimetric şi, mai ales, cele care au asigurat succesul 
strategiei de disuadare a Porții, altfel spus, succesul politic în locul 
celui militar: menţinerea domniei româneşti şi înlăturarea primejdiei 
de transformare a Țărilor române în paşalâc. 

Succesul celui slab în conflictul asimetric depinde, în condiţiile 
epocii contemporane, de un şir de factori, între care un rol important 
revine unui factor intern (solidaritatea forțelor social-politice în 
sprijinirea efortului militar) şi unuia extern (asistența permanentă a 
unei mari puteri). 

Voievozii români au urmărit statornic să obțină ajutorul marilor 
puteri creştine prin integrarea "Ţării Româneşti şi Moldovei în cru- 
ciada târzie. Aceste eforturi au fost rareori încununate de succes. 
Solidaritatea statelor creştine în tentativa de a expulza pe turcii 
otomani din Europa a fost subminată de interesele divergente, adesea 
conflictuale, ale participanţilor la cruciadă, astfel că domnii români 

au primit încurajări şi elogii, dar asistenţa militară a fost sporadică 
şi, de cele mai multe ori, modestă. Pentru succesul deplin în con- 
fruntarea cu Imperiul otoman, concursul militar al lumii creştine 
acordat Ţărilor române a rămas insuficient. 

Pe plan intern, atitudinea clasei politice — boierimea — a oscilat 
între participarea devotată, sub steagul voievodal, la războiul 
antiotoman şi abandonarea domnului, în timpul invaziei turceşti. 
Modificările survenite în poziția boierimii au fost determinate de 
obiectivele Porții otomane în spaţiul românesc. De fiecare dată când 
a apărut primejdia instaurării administraţiei directe a Porții otomane 
ŞI, prin urmare, a lichidării elitei politice româneşti (exterminare 
fizică sau convertire la islam), boierimea a fost unită în jurul domnului 
pentru a respinge pe invadator. 

Tactica folosită în războiul antiotoman — cea a „pământului 
pârjolit” — implica mari distrugeri, slăbind puterea economică a 
boierimii. Prelungirea efortului militar antiotoman atrăgea după sine 
dislocarea sistemului domanial prin nimicirea recoltelor şi fuga 
ţăranilor. De îndată ce apărea posibilitatea unei înţelegeri cu Poarta, 
întemeiată pe recunoaşterea de către Imperiul otoman a statutului de 
autonomie al Ţărilor române, boierimea era dispusă să abandoneze 
steagul luptei antiotomane şi să accepte suzeranitatea Porții. Conduita 
politică a clasei conducătoare în războiul antiotoman s-a asociat cu 
evoluţia luptei pentru controlul puterii între domnie şi boierime. 

Exemplul cel mai concludent îl oferă, în această privinţă, campania 
lui Mehmed al II-lea împotriva Ţării Româneşti, în 1462. Cârmuirea 
autoritară a lui Vlad Ţepeş se integra efortului de consolidare a 
autorității domneşti în detrimentul marilor boieri, dispuşi — pentru a 
relua formula unor documente — să se facă „domni peste „capul” 
domnului ţării. Mâna de fier a lui Vlad Ţepeş şi ţeapa — ca simbol al 
represiunii domneşti ce lovea pe oricine era perceput de domn ca 
adversar — erau greu suportate de elita societății muntene. 

Tensiunile dintre domn şi boieri au dispărut de îndată ce oastea 
otomană — cea mai numeroasă de la cucerirea Constantinopolului în 
1453 — s-a aflat la Dunăre, amenințând cu dispariţia Țării Românești, 
ca entitate politică, şi cu transformarea ei în paşalâc. 

Vlad Ţepeş a utilizat şi el tactica „pământului pustiit” şi a 
atacurilor de hărțuire, după cum relatează raguzanul Michael 
Bocignoli; el arată că, atunci când Mehmed a trecut Dunărea, 

Vlad Ţepeş „nu i-a ieşit nicidecum înainte, căci el îşi dusese de pe 
ogoare şi din sate nu numai oamenii şi vitele, dar chiar şi toate cele 
trebuitoare traiului în adâncurile pădurilor înconjurate de mlaștini, 
astfel că armata turcilor trebuia să-şi aducă din altă parte cele de 
nevoie pentru hrană, iar Dragul (formă coruptă din «Dracul» —n.n.), 
pregătindu-și câţiva călăreţi noaptea, foarte adesea, sau ziua, de cele 
mai multe ori, ieşea din păduri, pe drumuri ocolite şi poteci cunoscute 
şi nimicea pe neașteptate pe mulţi turci fie în căutarea hranei, fie 
depărtați mai mult de trupă: uneori ataca tot grosul lor pe când nu se 
aşteptau nicidecum la aceasta şi, după ce răpunea pe mulți <din ei>, 
până să se adune <de luptă> fugea iarăşi în păduri şi nu-l lăsa pe 
duşman să dea lupta în condiţii egale”. 

Relatarea lui Bocignoli are meritul de a releva articulațiile de bază 
ale strategiei de disuadare, practicată de domnii români, precum şi 
rezultatul campaniei întreprinse în Țara Românească de cuceritorul 
Constantinopolului: „De aceea Mahomed, cum nu avea nici 
aprovizionare pentru armată şi cum nici nu voia să-şi primejduiască 
ostașii atacându-l pe Dragul ce stătea închis în desişurile pădurilor, 
a fost silit să se întoarcă pe unde venise, fără pradă, fără izbândă şi 
după ce a pierdut pe mulţi dintre ai săi”. Este limpede, în lumina 
acestui izvor, că Mehmed al II-lea nu a izbutit să obţină un succes 
militar hotărâtor împotriva lui Vlad Ţepeş. 

Eşecul campaniei sultanale a pus capăt solidarităţii dintre domn 
şi boierime. Atât timp cât se conturase primejdia transformării Ţării 
Româneşti în paşalâc, domnul şi boierii acționaseră uniţi împotriva 
invadatorului. De îndată ce a devenit evident că Mehmed al II-lea era 
înfrânt şi nu mai reprezenta o ameninţare pentru clasa politică a 
Ţării Româneşti, a reapărut conflictul dintre voievod şi boieri, „lar 
domnişorii (boierii — n.n.) românilor — continuă Bocignoli — scăpaţi 
de teama duşmanului, uitând tot binele ce au avut de la Dragul, au 
început să urzească lovituri duşmănoase întru răpunerea lui Dragul, 
să se dea în lături de la slujba ostăşească, să-i laude pe turci, să 
ponegrească isprăvile lui Dragul, să declare că izbânda va ajunge o 
dată mai dăunătoare învingătorilor decât învinşilor, și să susțină că 
ei nu pot răbda să-i aibă pe turci de dușmani, şi să-şi dea cu părerea 
că trebuie încheiată o alianţă cu ei chiar cu stabilirea unui tribut”. 

Epistola lui Bocignoli pune în lumină refuzul boierimii, după ce 
Mehmed al II-lea suferise un eşec, de a mai continua războiul. În 

condiţiile în care sultanul fusese silit să se retragă din Țara 
Românească, boierimea, în conflict cu domnul, ca urmare a politicii 
sale de întărire a autorităţii centrale, şi îngrijorată de consecinţele de 
lungă durată ale efortului militar antiotoman, a considerat că era în 
interesul ei şi al țării să pună capăt colaborării cu Vlad Ţepeş şi să 
găsească o formulă de compromis cu Poarta otomană. Ea le-a fost 
oferită de domnia fratelui lui Vlad Ţepeş, Radu cel Frumos. Între un 
domn autoritar, adversar necruţător al anarhiei boiereşti, promotor al 
confruntării cu Poarta şi pregătit, aşadar, să accepte sacrificiul pustirii 
țării pentru a-l priva pe invadator de surse de aprovizionare — Vlad 
Ţepeş — şi un voievod dispus să recunoască suzeranitatea Porții şi să 
asigure pe această cale liniştea ţării — Radu cel Frumos — alegerea la 
care erau chemaţi boierii nu era greu de făcut. Biruitorul lui Mehmed 
al II-lea a fost abandonat de clasa politică, captivată de mesajul lui 
Radu cel Frumos, prezentat astfel de Laonic Chalcocondil (evident 
forma stilistică aparține cronicarului bizantin): „Bărbaţi daci, ce 
credeți că o să mai vină asupră-ne în viitor? Au nu ştiţi împăratul ce 
putere mare are şi că foarte curând vor veni asupra voastră oştile 
împăratului, pustiind ţara, şi o să fim despoiaţi de orice ne-a mai 
rămas? De ce nu vă faceţi prieteni împăratului? Și veţi avea linişte 
în ţară şi în casele voastre. Știţi doar că acuma n-a mai rămas nici un 
capăt de vită... ”. Chalcocondil relevă rapiditatea cu care boierii au 
trecut de partea voievodului, partizan al bunelor raporturi cu Poarta — 
plata tributului şi recunoaşterea suzeranității — în schimbul confirmării 
statutului de autonomie. 

Conflictul româno-otoman a înregistrat, în desfăşurarea sa multi- 
seculară, această pendulare a clasei conducătoare între politica de 
rezistenţă armată şi cea de acceptare a suzeranității otomane. 
Obiectivul a fost întotdeauna acelaşi: salvarea identității politice, 
mijloacele au fost diferite: războiul sau negocierile. 

Umanistul italian Filippo Buonaccorsi-Callimachus (în calitate de 
trimis al regelui Poloniei a negociat cu Ştefan cel Mare) a exprimat cel 
mai bine esenţa relațiilor româno-otomane, la sfârşitul secolului 
al XV-lea: „Românii (Vlachi:), după ce au respins armele şi încercările 
ei (ale Porții otomane — n.n.) s-au învoit prin tratate nu ca învinşi, ci 
ca învingători”. Formularea umanistului italian cuprinde toate 
elementele definitorii ale conflictului asimetric dintre Ţările române 
Şi Imperiul otoman: respingerea tentativelor Porții de a include spațiul 
nord-dunărean în teritoriile administrate direct de Poartă; acceptarea 

suzeranității otomane; recunoaşterea statutului de autonomie al Ţărilor 
române prin acte scrise („tratatele” la care se referă Buonaccorsi), 
denumite în terminologia otomană ahdname, iar în cea europeană 
capitulaţii, în înţeles de acord (care nu trebuie confundat cu termenul 
de „capitulare”, convenţia prin care se fixează condiţiile de predare în 
faţa învingătorului). Ţara Românească, Moldova şi Transilvania au 
cunoscut în secolele XV-XVIII transformarea unor părți ale teritoriilor 
lor în raiale sau paşalâcuri, dar ele au rămas de-a lungul secolelor, când 
asupra lor s-a exercitat dominaţia otomană, entități politico-teritoriale 
cu propriile structuri politico-administrative, adică cu autoguvernare 
Şi cu autonomia recunoscută de Poartă. 


ROVINE: O BĂTĂLIE HOTĂRÂTOARE 


Avansul rapid al statului otoman în Peninsula Balcanică a creat — 
aşa cum s-a arătat — o ameninţare pentru Ţara Românească. Mircea 
cel Bătrân! a reacţionat luând sub autoritatea sa ţara despotului 
Dobrotici — Dobrogea — şi trimițând un corp de oaste pentru a-l 
sprijini pe cneazul Lazăr al Serbiei în bătălia de la Kosovopolje 
(1389), încheiată cu înfrângerea forțelor creştine. 

Scurt timp după biruință, noul sultan, Baiazid (fiul lui Murad, ucis 
la Kosovopolje), s-a angajat în operaţii militare în Anatolia, astfel că 
replica otomană la acţiunile lui Mircea a fost dată de unul din vestiţii 
comandanți otomani, Firuz-bei, care a efectuat o incursiune de pradă 
(akin) în Ţara Românească (probabil în a doua jumătate a anului 1389). 

Atacul otoman l-a găsit pe domnul Ţării Româneşti în raporturi 
tensionate cu regele Ungarici, Sigismund de Luxemburg, ca urmare 
a diferendulu: mai vechi privind Banatul de Severin. Pentru a 
contracara ameninţarea ungară, Mircea cel Bătrân a intrat în legătură — 


! Termenul „cel bătrân” nu are nici o legătură cu vârsta; el este traducerea în 
limba română a cuvântului slavon „starii ” (vechi, dar şi bătrân), folosit pentru a-l 
deosebi pe Mircea „cel vechi” (cel din 1386-1418) de Mircea „cel nou”, adică 
Mircea Ciobanul, domn al Ţării Româneşti în anii 1545-1552, 1553-1554, 
1558-1559, întrucât la noi nu s-a folosit sistemul numeralului ordinal la domnii cu 
acelaşi nume. Numerotările aparţin istoricilor moderni. 

prin intermediul domnului Moldovei, Petru Muşat — cu regele 
Vladislav Jagiełło al Poloniei şi a încheiat o alianţă (1389), reînnoită 
în 1390 şi 1391. 

Prezenţa otomană la Dunăre impunea însă cooperarea dintre Țara 
Românească şi Ungaria, astfel că Mircea cel Bătrân a tras concluziile 
din noul cadru geostrategic. În 1392, el şi-a coordonat acţiunea atât 
cu Sigismund de Luxemburg, intrat în campanie împotriva otomanilor, 
cât şi cu emirul de Sinop (Anatolia). Domnul Țării Româneşti a 
întreprins un atac asupra bazei de achingii de la Karinovasi, la sud 
de Munţii Balcani. Lovitura viza pe acei călăreți otomani (achingii) 
care efectuau incursiunile de pradă la Dunăre (akin). 

Prin relațiile sale cu emirii anatolieni şi cu regele Ungariei, 
precum şi prin iniţiativele militare, Mircea începea să reprezinte o 
primejdie pentru stăpânirea — încă neconsolidată — a Porții în Balcani, 
astfel că Baiazid a decis să elimine Țara Românească, în calitate de 
factor de putere, printr-o expediţie condusă chiar de el. 

Pentru a-şi consolida poziţia, în perspectiva iminentei invazii 
otomane, Mircea a încheiat un tratat cu Sigismund de Luxemburg 
(Braşov, 7 martie 1395) privind modalitatea de cooperare militară 
împotriva turcilor. 

Atacul otoman nu a întârziat: în mai sau, poate, la început de 
toamnă, Baiazid a trecut Dunărea. Domnul român a folosit tactica 
destinată să devină tradițională; „Mircea, strângând oastea ţării — scrie 
Laonic Chalcocondil — nu şi-a făcut planul să vină asupra lui 
(Baiazid — n.n.) şi să dea lupta, ci cu multă grijă şi-a pus la adăpost 
în muntele Braşovului femeile şi copiii. După aceea însă se ţinea şi 
dânsul cu armata pe urma lui Baiazid prin pădurile de stejar ale 
ţării, care sunt multe şi acoperă în toate părțile ţara, să nu fie uşor de 
umblat pentru duşmani şi nici lesne de cucerit. Și ținându-se pe 
urma lui, săvârşea isprăvi vrednice de amintit, dând lupte, când vreo 
unitate duşmană, rupându-se, se îndrepta undeva prin ţară după 
hrană sau la prădat vite; şi cu aşa mare îndrăzneală se ținea de 
armată. Ţinându-se de urma lui Baiazid, se lupta într-una cu dânsul 
în chip strălucit. Şi se zice că, armata fiind în cale, se ţinea strâns în 
urma ei punând-o la mare suferinţă şi o aducea în situaţii grele şi nu 
înceta să-i facă stricăciune”. 

Bătălia decisivă s-a dat la un loc întărit cu şanţuri (de aici Rovine). 
Sursele relevă amploarea încleştării; cronica bulgară afirmă — pentru 


95 În luptă cu semiluna 
a înfățişa pierderile mari suferite de ambele părți — că râul ce străbătea 
câmpul de bătălie „curgea roşu de sângele ce ieşea din mulțimea 
trupurilor căzute”. Victoria rămase, în cele din urmă, de partea lui Mircea 
(17 mai 1395). 

Eliberată de teama stăpânirii otomane, boierimea se scindează: o 
parte rămâne fidelă lui Mircea şi politicii sale de luptă antiotomană; 
alta, partizană a păcii prin plata tributului către Poartă, se grupează 
în jurul unei rude domnești, Vlad, care caută — evident — sprijinul 
Poloniei, recunoscându-l pe Vladislav Jagietto ca suzeran. 

Este foarte probabil ca Vlad să fi obținut — odată cu plata tributului 
către Poartă — recunoaşterea statutului de autonomie a Ţării 
Româneşti de către sultan. Tradiţia politică munteană a atribuit lui 
Vlad primirea celei dintâi capitulaţii (ahdname) otomane — în cazul 
de față de la Baiazid —, ceea ce ar putea fi o dovadă că în 1395—1396 
a avut loc prima reglementare a raporturilor româno-otomane. 

Succesele turcilor au revigorat — prin reacţie — idealul cruciadei 
târzii. O oaste de cavaleri — mai ales burgunzi — din Europa Apuseană 
şi Centrală, condusă de regele Sigismund de Luxemburg, alături de 
care se afla şi Mircea, a trecut Dunărea şi a întâlnit oastea otomană, 
condusă de sultanul Baiazid, la Nicopole (26 septembrie 1396). 
Experienţa căpătată de Mircea în confruntările româno-otomane nu 
a putut fi valorificată, cavalerii apuseni preferând să dea impetuos 
lupta după obişnuinţele războiului: din Vest, neadecvate confruntării 
cu otomanii. Dezastrul a fost total, sultanul însuşi fiind surprins de 
proporțiile victoriei sale. 

Înfrângerea de la Nicopole nu l-a împiedicat însă pe Mircea să 
restaureze autoritatea asupra întregii Ţări Româneşti. Voievodul 
Transilvaniei, Stibor de Stiboricz, l-a înlăturat din domnie pe Vlad, 
căzut în captivitatea voievodului. 

Anii 1395-1396 au avut o însemnătate capitală în istoria Țării 
Româneşti; ei au închis în sine evenimente cu valoare paradigmatică 
pentru desfăşurarea istoriei româneşti în secolele următoare: a 
falimentat încercarea sultanului Baiazid de a include spaţiul dintre 
Carpaţi şi Dunăre în aşa-numita Casă a Islamului, adică a teritoriului 
guvernat de legea islamică şi având împlântate structurile sistemului 
timariot (feudalismul otoman). În condiţiile eşecului invaziei 
otomane, clasa politică a Țării Româneşti a manifestat două atitudini: 
lupta armată prin integrarea în cruciada târzie şi recunoaşterea 

supremaţiei otomane, a cărei expresie era plata tributului. Istoria 
relațiilor româno-otomane are în filigran această paradigmă. 


FĂCĂTORUL DE SULTANI 


Înfrângerea lui Baiazid de către Timur Lenk în bătălia de lângă 
Ankara (1402) a deschis lupta pentru succesiunea sultanului, dus în 
prizonierat de Timur. Mircea s-a folosit de slăbirea statului otoman 
ŞI, în împrejurările create de răscoala bulgară condusă de Constantin 
şi Frujin, fiii ţarului din Tîrnovo, a reocupat Dobrogea (1404) şi a 
înfrânt forţele otomane la Silistra (c. 1407-1408). Domnul Ţării 
Româneşti era acum stăpânul unui întins teritoriu, descris astfel în 
titulatura sa: „lo Mircea mare voievod şi domn, din mila lui 
Dumnezeu şi cu darul lui Dumnezeu, stăpânind şi domnind peste toată 
țara Ungrovlahiei şi al părților de peste munţi, încă şi către părțile 
tătăreşti şi Amlaşului şi Făgăraşului herțeg şi domn al Banatului 
Severinului şi de amândouă părţile pe toată Podunavia, încă şi până 
la Marea cea Mare şi stăpânitor al cetăţii Dârstorului' . Niciodată un 
domn al Ţării Româneşti nu a avut sub autoritatea sa o asemenea 
întindere teritorială. 

După o întrevedere la Severin cu Sigismund de Luxemburg 
(1406), Mircea s-a angajat, prin intermediul emirului de Sinop, în spri- 
jinirea unuia din fiii lui Baiazid, Musa. În 1409 acesta a venit în Țara 
Românească, fiind primit cu solemnitate de Mircea. În anul următor, 
cu ajutor de la domnul român şi de la despotul Serbiei, Ştefan 
Lazarevici, forţele lui Musa au învins, nu fără dificultăţi, pe cele ale 
fratelui său Suleiman, ucis, după ce fugise de pe câmpul de luptă. 
La 17 februarie 1411, Musa era recunoscut ca sultan la Edirne 
(Adrianopol), Mircea apărând — păstrând, evident, proporțiile — în 
postura unui Warwick balcanic. 

Izbânda lui Musa nu a fost de lungă durată. Un alt frate, Mehmed, 
l-a înfrânt pe Musa (1413) şi l-a executat. Mircea a încercat să ridice 
pe tron pe un alt fiu al lui Baiazid, Mustafa, adăpostit şi el în Ţara 
Românească (1415). Reacţia lui Mehmed nu a întârziat să se producă. 
Iniţial, intenţia sultatului fusese de a-l priva pe Mustafa de 
„sanctuarul” de refugiu care era pentru el Ţara Românească, printr-un 
atac combinat al forțelor terestre şi al flotei otomane, coborâte pe 

Dunăre, soluţie militară inedită la care Mehmed | a trebuit să renunțe 
în urma înfrângerii flotei otomane de către venețieni la Gallipoli 
(1416). La rândul său, Mircea a recurs la o formulă neobişnuită: el 
a încercat să submineze din interior autoritatea lui Mehmed, 
încurajând activitatea unui partizan al lui Mustafa, şeicul Bedreddin, 
reformator social şi religios cu mare audienţă în mediile săteşti. 
Adăpostit şi el în Ţara Românească, Bedreddin a trecut în Rumelia, 
declanșând răscoale ale ţăranilor. Confruntat cu doi adversari — 
fratele-pretendent şi agitatorul social —, Mehmed l-a lovit, mai întâi, 
pe Bedreddin, care a fost capturat şi executat, apoi, printr-un acord 
cu Bizanțul (Mustafa se refugiase la Salonic), a obţinut făgăduinţa 
împăratului Manuel de a-l reţine pe pretendent la Constantinopol. 
Odată cu moartea lui Bedreddin şi cu eşecul lui Mustafa lua 
sfârşit o ipostază de „făcător de sultani” a lui Mircea. Domnul român 
trebuia acum să se aştepte la riposta lui Mehmed, restauratorul 
puterii otomane. Informaţiile privind desfăşurările militare de la 
Dunărea de Jos sunt lacunare şi confuze. Se pare că, preocupat, mai 
întâi, să pună capăt legăturilor dintre Mircea şi emirul de Sinop cu 
ceilalți emiri anatolieni, Mehmed s-a îndreptat asupra Dobrogei, pe 
care a cucerit-o. Versiunea îndeobşte acceptată a unei campanii 
sultanale împotriva Ţării Românești, urmată de o „închinare” a lui 
Mircea, nu are suport documentar. Probabil că Mehmed I, care abia 
restabilise forța statului otoman, a şovăit să se aventureze într-o 
acţiune de felul celei întreprinse de tatăl său, temându-se că o 
campanie la nord de Dunăre putea să se încheie cu un nou Rovine, 
în măsură să compromită rezultatele efortului său restaurator. 
Domnia lui Mircea cel Bătrân rămâne importantă, în primul rând, 
prin inaugurarea cu succes a strategiei de disuadare a Porții otomane 
de a introduce administraţia directă între Carpaţi şi Dunăre și prin 
oprirea temporară la Dunăre a expansiunii otomane, ceea ce a salvat 
Țara Românească, în faza consolidării statale, de anihilarea politică. 


CTITOR DE ŢARĂ 


Tradiţia istorică, păstrată în cronica lui Grigore Ureche, atribuie 
lui Alexandru cel Bun (1400-1432) o mare operă de organizare 
politică şi ecleziastică. Potrivit cronicii (probabil a interpolatorului 

Misail Călugărul), Alexandru ar fi creatorul dregătoriilor (logofăt, 
vornic, spătar, vistiernic etc.), al mitropoliei Sucevei şi al episcopiilor 
de Roman și Rădăuţi. 

Informaţia cronicărească este de înţeles în accepţia că domnul 
moldovean a consolidat şi sistematizat structurile bisericeşti şi admi- 
nistrative ale ţării. 

Prestigiul în conştiinţa contemporanilor şi a urmașilor i-a venit în 
primul rând de la încheierea conflictului cu patriarhia din Constan- 
tinopol, izbucnit ca urmare a refuzului scaunului ecumenic de a-l 
recunoaşte pe Iosif, o rudă a lui Petru Muşat, ca episcop. Prelaţii 
trimişi de la Constantinopol au fost respinşi de domn, astfel că ţara 
a căzut sub anatema (blestemul) patriarhului de Constantinopol. 

Reglementarea raporturilor dintre biserica Moldovei şi scaunul 
ecumenic prin recunoaşterea lui Iosif a legalizat prezenţa Moldovei 
în „Commonwealth''-ul bizantin şi a legitimat autoritatea voievodală. 
O consacrare a statutului legal al mitropoliei moldovene a fost 
aducerea de către Alexandru a moaştelor Sf. loan — un negustor din 
Trapezunt, martirizat de tătari la Cetatea Albă, însă nu cea de la Nistru, 
ci dintr-o localitate cu acelaşi nume din Crimeea, pe la 1330 — la 
Suceava. Rapiditatea răspândirii în Moldova a cultului celui devenit 
Sf. loan de la Suceava şi patron al ţării, precum şi asocierea lui cu 
domnul, strămutător al moaştelor martirului, a conferit lu: Alexandru 
ipostaza, preluată de istoriografi, de al doilea întemeietor al țării. 

Lunga domnie — de peste trei decenii — a corespuns unei perioade 
de pace, grație abilei politici de echilibru între Polonia şi Ungaria, 
desfăşurate de Alexandru. Prin recunoaşterea — reînnoită în câteva 
rânduri prin omagiu personal — a suzeranității polone, Alexandru s-a 
pus la adăpost de încercările lui Sigismund de Luxemburg de a 
revigora suzeranitatea ungară asupra Moldovei şi, mai ales, de a 
controla Chilia, punctul terminus al drumului central-european spre 
gurile Dunării. 

Prins între cele două regate — ele însele aflate în rivalitate, între 
altele şi pentru dominaţia Moldovei —, Alexandru a acceptat chiar o 
variantă a dublei suzeranităţi — polono-ungare —, dând prioritate, 
aşa cum o cerea omagiul-lige apusean, suveranului polon. 

Primejdia care ameninţa Moldova din partea celor două regate 
limitrofe şi-a găsit expresia în acordul de la Lublau (15 martie 1412) 

încheiat — într-o perioadă de înţelegere — Între Vladislav Jagietio şi 
Sigismund de Luxemburg; potrivit înţelegerii dintre cei doi regi, în 
cazul neparticipării lui Alexandru la campania antiotomană luată în 
considerare, țara sa urma să fie împărţită între cei doi suverani de-a 
lungul unei diagonale de la nord-vest la sud-est, care lăsa Poloniei 
Suceava şi Cetatea Albă, iar Ungariei Romanul și Chilia. Era pentru 
prima dată când teritoriul românesc — în cazul de faţă, partea sa 
dintre Carpaţi și Nistru — făcea obiectul unui acord de împărţire 
între mari puteri. De observat că, prin tratatul de la Lublau, Polonia 
îşi asigura Cetatea Albă, iar Ungaria, Chilia, aşadar, cele două porturi 
aflate la capătul marilor drumuri de comerţ, a căror securitate — în 
segmentele lor finale — revenea Moldovei şi, respectiv, Ţării 
Româneşti în secolul al XIV-lea. Intrarea Chiliei sub stăpânirea 
Moldovei — la o dată ce nu poate fi precizată cu exactitate — a sporit 
interesul Regatului ungar pentru ţara românească de la est de Carpaţi. 

Tratatul de la Lublau nu a fost pus niciodată în aplicare, pentru 
că Alexandru a îndeplinit obligaţiile asumate prin recunoaşterea 
suzeranității polone, iar divergenţele polono-ungare s-au dovedit 
întotdeauna mai puternice decât convergenţa de interese. 

În cadrul îndatoririlor sale vasalice, Alexandru a trimis corpuri de 
oaste care au luptat alături de forțele polone împotriva cavalerilor 
teutoni în marea bătălie de la Griinwald (1410), unde Ordinul teuton 
a suferit o mare înfrângere, și în războiul dintre Polonia şi Ordin 
din 1422. 

Spre sfârşitul domniei lui Alexandru cel Bun, relaţiile moldo- 
polone s-au deteriorat, ca urmare a „răsturnării alianțelor” domnului 
Moldovei. Informat, în ianuarie 1429, de marele cneaz al Lituaniei, 
Vitold, despre conţinutul acordului de la Lublau, Alexandru a sprijinit 
strădaniile lui Swidrigaillo, fratele regelui polon, de a constitui un 
mare stat lituanian, care îi apărea voievodului de la Suceava o 
contrapondere față de Polonia. În acelaşi timp, el s-a apropiat de 
Sigismund de Luxemburg, dispus să renunțe, fie şi temporar, la 
Chilia. În continuarea acestei politici active, Alexandru a intervenit 
şi în Ţara Românească, unde a instalat ca domn pe un boier Aldea, 
devenit, în cinstea protectorului său, Alexandru-Aldea. Apoi, domnul 
Moldove: a încununat acest şir de demersuri politice şi militare 

printr-o campanie împotriva Poloniei, care a dus oastea Moldovei 
până la Camenița. 

Moartea l-a surprins pe Alexandru în plină reorientare a politicii 
sale externe, la începutul anului 1432. 


VREMURI TULBURI 


După lungile domnii ale lui Mircea cel Bătrân şi Alexandru cel 
Bun, atât [ara Românească precum şi Moldova cad pradă unei tipice 
perioade de anarhie feudală, favorizată şi de amestecul marilor puteri 
vecine. Domnii se succed rapid, iar în Moldova se ajunge chiar la 
divizarea ţării într-o formulă de domnie asociată, la început între doi 
fii ai lui Alexandru (Iliaş şi Ştefan), apoi între un fiu şi un nepot 
(Ștefan şi Roman). Luptele interne din cele două Ţări române 
extracarpatice le-au slăbit până într-atât, încât ele au încetat să mai 
joace vreun rol politic în Europa de Sud-Est, devenind simple 
obiecte — sau obiective — ale Ungariei, Poloniei şi Porții otomane. 

Transilvania a străbătut şi ea o perioadă agitată, marcată de inva- 
zii otomane și tensiuni sociale. În stadiul actual al cercetării, este di- 
ficil de spus în ce măsură marea răscoală țărănească din 1437 a fost 
expresia crizei feudalismului din secolele XIV-XV; este însă sigur 
că ea se integrează manifestărilor paroxistice ale conflictelor socio- 
economice și confesionale din Europa Apuseană şi Centrală: Jacqueria 
în Franţa (1358), răscoala ciompilor în Italia (1378), a lui Wat Tyler 
în Anglia (1381), războaiele husite în Cehia (1419-1434). Răscoala 
țărănească din Transilvania (1437) apare astfel ca punctul cel mai estic 
al acestui val de tulburări ce a cuprins o mare parte a Europei. 

Dacă influenţa husită este de netăgăduit în răscoala din 
Transilvania, cauzele sunt locale: pe termen lung, agravarea regimului 
de obligaţii ale ţăranilor români şi maghiari şi limitarea până la 
suprimare a dreptului de liberă strămutare a ţăranului; pe termen scurt, 
nemulțumirea ţăranilor a fost provocată de măsurile represive ale 
episcopului György Lépes față de refuzul achitării dijmei: 
excomunicarea rău-platnicilor şi perceperea în moneda nouă — de zece 
ori mai mare — a dijmelor neachitate. 

În primăvara anului 1437, țăranii, împinşi, evident, şi de dificul- 
tăţile sfârşitului de iarnă, când proviziile alimentare erau pe terminate, 
s-au răsculat; ei s-au adunat pe dealul Bobâlna (tabăra lor fiind con- 
stituită după modelul husit), unde şi-au fixat revendicările şi au ho- 
tărât să negocieze cu notabilii adunaţi şi ei pentru a face față 
tulburărilor. 

Trimişii ţăranilor fiind executaţi din ordinul voievodului Ladislau 
Csâky, confruntarea a devenit inevitabilă; ea s-a încheiat printr-o mare 
biruință ţărănească, voievodul Transilvaniei căzând pe câmpul de 
luptă. 

Prin acordul din 6 iulie 1437, răsculații au smuls importante 
concesii nobililor: recunoaşterea drepturilor de liberă strămutare a 
țăranilor, suprimarea sau diminuarea unor obligații, întâlnirea anuală 
a delegaților celor două părți pentru a verifica respectarea condiţiilor. 

Nobilimea a considerat acordul un mijloc de a câştiga timp şi a-şi 
reface forţele. La iniţiativa voievodului Lorand Lepes, la Căpâlna 
(Kapolna) a avut loc o adunare a stărilor privilegiate: nobilimea 
(care, fără a i se specifica în vreun fel condiţia etnică, era cea 
maghiară şi cea română maghiarizată prin catolicizare), saşii (în 
fapt, patriciatul săsesc) şi secuii (pătura fruntașilor). Această Unio 
trium nationum era alianța dintre păturile privilegiate (acesta este 
sensul medieval al termenului natio) ale Transilvaniei; pregătită de 
măsurile lui Ludovic I de Anjou din 1366 şi consolidată sub 
ameninţarea ţăranilor răsculați, alianţa avea să devină baza regimului 
politic al Transilvaniei în cursul secolelor următoare. Unio trium 
nationum a atras după sine excluderea românilor — populația 
majoritară şi autohtonă — din viaţa politică a Transilvaniei. 

Ţăranii răsculați s-au constituit şi ei — poate sub influenţe ale radi- 
calilor husiţi — într-o „universitate? (universitas), în înţelesul de 
totalitate sau comunitate a iobagilor, încercând să statueze astfel o 
egalitate a stărilor, aşa cum era preconizată în Cehia. 

O nouă înţelegere încheiată între țărani şi nobili a păstrat 
câştigurile anterioare ale răsculaților, cu o excepţie — dar de însem- 
nătate majoră —, verificarea anuală a respectării acordului. 

Deşi țăranilor li s-au alăturat şi orăşenii din Cluj, ca în orice 
răscoală țărănească, era greu de menţinut coeziunea răzvrătiților. 
Nobilimea — consolidată prin „uniunea” de la Căpâlna — a trecut la 
acțiuni represive, a căror sălbăticie (execuţii, mutilări, torturi) urmărea 

să răspândească teroarea în lumea satelor, pentru a descuraja noi 
răscoale. Cele două înţelegeri convenite între țărani şi nobilime au 
fost date uitării. 


APĂRĂTORUL BELGRADULUI 


Din aceste tulburări de caracter diferit care au cuprins toate cele 
trei Ţări române, Transilvania a ieşit prima, graţie energiei, curajului 
şi spiritului de iniţiativă ale lui Iancu de Hunedoara. Descendent al 
unei familii româneşti transilvănene, originară însă din Ţara 
Românească, lancu era fiul lui Voicu, răsplătit de regele Sigismund 
de Luxemburg cu domeniul Hunedoarei. Integrat, prin confesiunea 
catolică şi stilul de viaţă, nobilimii ungare, Iancu de Hunedoara s-a 
sprijinit atât în cârmuirea Transilvaniei — ca voievod — cât, mai ales, 
în luptele sale cu turcii, pe cnejii români din Transilvania şi Banat, 
mulți din ei fiind ridicaţi la statutul nobiliar. 

Începuturile carierei sale militare l-au purtat succesiv în Serbia, 
Croaţia şi ducatul Milanului. Revenit în patrie, a cunoscut o carieră 
strălucită, devenind voievod al Transilvaniei şi comite al secuilor 
(întâia dată când demnităţile au fost cumulate), iar după moartea 
regelui Vladislav în bătălia de la Varna (1444) guvernator al Ungariei 
(1446). Pe măsură ce a urcat în ierarhia politică şi administrativă, 
Iancu a acumulat o imensă avere, stăpânirile sale de pământ însumând 
circa 1 000 de sate, 87 de târguri şi oraşe şi 28 de cetăţi. La o 
asemenea forță economică, Iancu de Hunedoara a devenit prima 
personalitate a Regatului ungar. 

Din 1437, când este prezent la bătălia de la Semendria, şi până în 
1456 când moare, după apărarea Belgradului, Iancu de Hunedoara 
a fost unul dintre reprezentanţii cei mai străluciți ai cruciadei târzii. 
În încleştarea cu Poarta otomană, el a încercat să facă din Țara 
Românească şi Moldova nu numai un glacis (zonă de protecţie) 
strategic al Ungariei şi Transilvaniei, ci şi — împreună cu cea din 
urmă — un adevărat bastion antiotoman, în vederea desfășurării 
ofensivei creştine în Balcani, apoi, după înfrângerea de la Varna, un 
adevărat zid al lumii creştine. De aici intervenţiile sale în Ţara 
Românească şi Moldova, unde a instalat sau înlăturat domni, în 
funcție de orientarea lor favorabilă sau, respectiv, ostilă luptei 

antiotomane. Din acest unghi de vedere, Iancu de Hunedoara apare 
într-o dublă ipostază: de continuator al regilor ungari, preocupaţi să-şi 
impună suzeranitatea la sud şi est de Carpaţi, şi de iniţiator al unui 
bloc antiotoman al celor trei Țări române. 

În 1442, după ce zdrobeşte forțele otomane, intrate în Transilvania, 
sub conducerea lui Mezid, beiul Vidinului, Iancu pătrunde în Țara 
Românească şi înfrânge pe beilerbeiul Rumeliei, Şehabeddin, pe 
cursul superior al Ialomiței. 

În anul următor, Iancu întreprinde o expediţie în Balcani — „campania 
cea lungă” —, în cursul căreia oastea sa, alături de care luptă şi un corp 
muntean trimis de Vlad Dracul (instalat de Iancu ca domn al Ţării 
Româneşti), a cucerit Nišul şi Sofia şi a ajuns până dincolo de Zlatiţa 
(ianuarie 1444), înaintarea fiind oprită de asprimile iernii. 

Încurajat de acest succes, regele Poloniei şi al Ungariei, Vladislav, 
a hotărât să încalce pacea — atât de avantajoasă, încheiată în vara 
anului 1444 la Seghedin, care, printre altele, instituia o dublă 
suzeranitate ungaro-otomană asupra Ţării Româneşti — şi să reia 
cruciada antiotomană. 

În toamnă, folosind şi situaţia confuză creată de retragerea 
sultanului Murad al II-lea pentru a asigura succesiunea fiului său, 
Mehmed al II-lea, precum şi faptul că grosul armatei otomane se afla 
în Anatolia, o oaste cruciată condusă de regele Ungariei şi Polonici 
şi de Iancu de Hunedoara a înaintat din nou în Balcani, ajungând până 
la Varna. Aici, forţele cruciate au suferit o gravă înfrângere, moartea 
regelui provocând o panică de nestăpânit (10 noiembrie 1444). 
Victoria otomană a fost facilitată de trecerea rapidă a trupelor otomane 
din Anatolia în Rumelia, cu ajutorul flotei genoveze, și de revenirea 
lu: Murad al II-lea la conducerea statului şi armatei. 

În primăvara anului 1445, corăbiile burgunde, participante la 
cruciada din 1444, cu misiunea — eşuată — de a împiedica trecerea oșştii 
otomane în Balcani, au coborât pe Dunăre, în căutarea regelui 
Vladislav, crezut încă în viaţă. În cursul campaniei dunărene, a fost 
ocupată cetatea Giurgiu, cucerită de turci de la Țara Românească. 
Vlad Dracul le spunea, cu acest prilej, burgunzilor: „Dacă îmi pot 
redobândi întreagă cetatea mea, pe care tatăl meu (Mircea cel Bătrân — 
n.n.) a pus să o ridice, atunci chiar şi femeile din Ţara Românească vor 
fi în stare să recucerească Grecia”, şi adăuga că „nu se află nici o piatră 
în acea cetate care să nu fi costat pe tatăl său cât un bolovan de sare”, 
referire la venitul obținut de domnie din exploatarea ocnelor de sare. 

Revenirea în forţă a puterii otomane în Balcani l-a făcut pe Vlad 
Dracul să reintre sub suzeranitatea Porții în 1447. Replica lui Iancu 
a fost rapidă: Vlad Dracul şi fiul său, Mircea, au fost decapitaţi, iar 
în domnie a fost înălţat un alt vlăstar domnesc, Vladislav. 

La începutul anului următor, 1448, Iancu a impus ca domn al 
Moldovei pe Petru, un fiu al lui Alexandru cel Bun, ce-i devenise 
cumnat, şi care, în schimbul ajutorului primit, i-a cedat Chilia. 

Odată refăcut „blocul românesc”, lancu a întreprins o nouă 
ofensivă împotriva Porții, dar ea s-a încheiat tot printr-o înfrângere, 
la Kosovopolje (1448). 

Pentru a apăra Constantinopolul, tot mai ameninţat de turci, lancu 
a intrat în negocieri cu împăratul Constantin al XII-lea Dragases, 
pentru a organiza, în comun, apărarea capitalei imperiale (1452). 
Refuzul bazileulu: de a permite staționarea unei garnizoane ungare 
la Mesembria a dus la eşecul negocierilor. 

Marea faptă de arme ce a încununat cariera militară a lui lancu 
de Hunedoara a fost apărarea Belgradului, a cărui cucerire a încercat-o 
Mehmed al II-lea, după căderea Constantinopolului (29 mai 1453). 
Puternica oaste otomană — unele surse vorbesc de 200 000 de oșteni — 
a asediat de la 4 la 21 iulie 1456 oraşul şi cetatea, considerată — dată 
fiind însemnătatea lor strategică — drept „cheia” Ungariei, în înţelesul 
că bloca drumul spre Buda. După respingerea asaltului dat de 
asediatori asupra cetăţii, forțele lui Iancu trec la atac şi silesc pe turci 
să se retragă, provocându-le grele pierderi. Victoria de la Belgrad a 
avut un puternic ecou în lumea creştină: papa Calixt al III-lea a 
considerat-o „evenimentul cel mai fericit al vieţii sale”. De la asediul 
Belgradului şi de la înfrângerea lui Mehmed al II-lea sub zidurile 
cetăţii s-a instituit în Biserica catolică obiceiul tragerii clopotelor la 
amiază (orele 12). 

lancu de Hunedoara nu a putut gusta bucuria succesului său, 
fiind răpus de ciumă, la 11 august 1456. A fost înmormântat în 
catedrala catolică din Alba Iulia. 


DRACULA 


In timp ce în Ungaria dispariţia lui Iancu a fost urmată de lupte 
interne (în cursul cărora cel mai mare dintre fiii săi, Ladislau, a fost 

decapitat), stindardul luptei antiotomane a fost preluat de domnul 
Ţări Româneşti, Vlad Ţepeş, supranumit şi Dracula, poreclă născută 
din asocierea poreclei tatălui său, Vlad Dracul, cu teroarea inspirată 
de crudele sale pedepse. Romanul irlandezului Bram Stoker i-a 
conferit o notorietate internațională poate încă și mai terifiantă, 
umbrind imaginea unui voievod care, dincolo de aplecările sale 
sangvinare, rămâne totuşi una dintre personalităţile cele mai remar- 
cabile ale istoriei românești. 

Vlad Ţepeş — pentru a fi înţeles — trebuie integrat acelui climat 
mental al secolului al XV-lea descris admirabil de Johan Huizinga, 
climat caracterizat printr-o mobilitate afectivă, exprimată simbolic 
în amestecul de „sânge şi trandafiri”. Cel care oferă cheia înţelegerii 
lui Vlad "Ţepeş este contemporanul său, regele Franţei, Ludovic al 
XI-lea (1461—1483), el însuşi o ciudată îmbinare de pietate şi cruzime, 
practicată în numele raţiunii de stat. 

Și unul, şi celălalt au avut de făcut faţă — evident, în condiţii 
diferite — anarhiei feudale; şi unul, şi celălalt au urmărit conso- 
lidarea autorităţii centrale; şi unul, şi celălalt au recurs — pentru a-şi 
atinge obiectivele — la mijloace care au frapat sensibilitatea şi 
imaginaţia contemporanilor: Ludovic al XI-lea a devenit „păian- 
jenul” ce ţese plasa pentru prinderea victimelor sale, iar Vlad sân- 
gerosul trăgător în ţeapă. 

Pentru domnul Ţării Româneşti, acest oribil instrument de 
pedeapsă a reprezentat mijlocul eficace al unei strategii de intimidare 
a adversarilor din ţară şi din afară. Faţă de boierii turbulenti şi turcii 
invadatori, el a utilizat teapa pentru a supune necondiţionat domniei 
elita politică şi pentru a pune la adăpost ţara de primejdia transfor- 
mării în paşalâc. 

Renumele de tiran dement i-a fost creat de orășenii saşi din 
Braşov și Sibiu, intraţi în conflict cu voievodul muntean din raţiuni 
economice şi deveniți protectorii pretendenților la scaunul de domnie 
de la Târgovişte, şi de regele Ungariei, Matia Corvin, care, obligat 
să justifice renunţarea la cruciada antiotomană pentru a cărei orga- 
nizare primise fonduri de la papa Pius al II-lea, l-a acuzat pe Vlad 
Ţepeş de trădare şi a declanşat un adevărat război propagandistic, 
destinat să-l înfăţişeze pe domnul român ca pe un monstru de cruzime. 

Raporturile lui Vlad Ţepeş cu clasa politică au fost încordate: 
domnul se voia un stăpân absolut al țării, boierii se considerau mici 
suverani pe domeniile lor. Conflictul era inevitabil şi el a cunoscut 

în iarna 1458—1459 un moment de vârf prin executarea unui mare 
număr de opozanți. Dialogul dintre domn şi boieri, astfel cum este 
prezentat de cronicarul M. Beheim, relevă esenţa conflictului: 
voievodul ar fi întrebat pe boierii invitați la un ospăț câţi domni 
cunoscuseră în viaţa lor. Constatând că „nici unul nu era atât de tânăr 
încât (să fi cunoscut) numai şapte”, domnul a denunţat consecinţele 
nefaste pentru ţară ale luptelor interne: „vina o poartă ruşinoasele 
voastre dezbinări'. Domnia voită de Vlad nu putea tolera astfel de 
„dezbinări”. 

Autocratul de la Târgovişte nu se putea împăca — desigur — cu 
situaţia de tributar al sultanului, astfel că, îndată ce autoritatea sa a 
fost solid stabilită în ţară, Vlad Ţepeş a refuzat să mai plătească 
haraciul cerut de Poartă, ceea ce a atras riposta sultanului. 

După dejucarea unei tentative turceşti de a-l captura pe domnul 
român, în urma căreia el a ocupat Giurgiu, Vlad a declanșat, în iarna 
1461—1462, operaţiile la Dunăre, atacând oraşele şi punctele fortificate. 
„Catastiful” de oameni uciși în această campanie (el însoţeşte scrisoarea 
adresată de Vlad lui Matia Corvin) este edificator atât pentru amploarea 
ravagiilor provocate, cât şi pentru minuţia înregistrării victimelor 
măcelului. După ce arată cum se repartizează pe localități cei 23 884 
de turci şi bulgari ucişi (Obluciţa şi Novoselo — 1350 etc.), catastiful 
continuă: „Aşijderea în locurile de mai sus, unde au fost vaduri care 
au fost arse şi nimicite, oamenii, bărbați şi femei, şi tineri şi copiii cei 
mici, împreună cu pruncii, deopotrivă, au fost ucişi, şi tot locul acela 
a rămas nimicit. lar cele de mai sus sunt numai numărul morţilor ale 
căror capete şi semne au fost aduse dregătorilor noştri, aşezaţi în toate 
părțile; cei care altfel n-au fost arătaţi, ori au ars prin case, al acelora 
nu-l ştim, că au pierit foarte mulți”. 

Proaspătul cuceritor al Constantinopolului, Mehmed al II-lea, a 
considerat că este necesar să pedepsească în persoană pe cel care îi 
sfidase atât de sângeros autoritatea. 

Vlad a aplicat — cum s-a arătat mai sus — tactica devenită 
caracteristică războiului asimetric: pustiirea zonei de înaintare a 
forţelor invadatoare şi lovituri rapide, date prin surprindere, ceea ce 
crea o stare de insecuritate. În cursul unei nopți, el a atacat tabăra 
otomană, ajungând până aproape de cortul sultanului. Un ienicer de 
origine sârbă — Constantin Mihailovici din Ostroviţa — participant la 
campanie a lăsat o relatare concludentă: „Totuşi ne cuprinsese o 

spaimă mare, deşi voievodul român avea o oaste mică şi peste tot 
eram cu mare grijă şi ne îngropam în fiecare noapte cu şanţuri, totuşi 
nu puteam fi siguri. Ne-au lovit într-o noapte încât au omorât oameni, 
cai, cămile, au omorât o sută de mii de turci (evidentă exagerare sau 
eroare de copiere — n.n.). Când toți turcii fugind din faţa lor au venit 
la noi, la ieniceri, ienicerii i-au alungat de la dânşii şi-i ucideau, ca 
să nu fie cotropiţi de dânşii, aşa încât au făcut mare pagubă 
împăratului (sultanului — n.n.) . Represaliile otomane au fost pe 
măsura frustrării lui Mehmed al II-lea: „lar după aceea, a doua zi, au 
prins câteva sute de români şi împăratul a poruncit ca pe toți să-i taie 
în două”. 

Când sultanul, incapabil să obțină o victorie decisivă asupra lui 
Vlad Ţepeş, a hotărât să se retragă, solidaritatea dintre domn și 
boieri, născută din teama lichidării statului muntean, s-a destrămat. 
În locul forţei brute, sultanul a utilizat arma politică: Radu cel 
Frumos, fratele lui Vlad, venit în oastea otomană (frumuseţea sa îl 
făcuse să fie râvnit de sultan, dar Radu se apărase, rănindu-l pe 
Mehmed cu un pumnal), a oferit altă soluţie raporturilor româno- 
otomane: recunoaşterea suzeranității Porții şi plata tributului. 
Abandonat de boieri, Vlad s-a retras în Transilvania, unde regele 
Matia, hotărât să nu se angajeze în confruntarea cu Poarta, a găsit un 
alibi în acuzaţia de trădare adusă lui Vlad şi arestarea lui, urmată de 
o îndelungată captivitate la Vişegrad şi Pesta. 

Revenirea în domnie — cu sprijinul lui Ştefan cel Mare — în 1476 
s-a dovedit efemeră, boierimea rămânându-i ostilă atât pentru stilul 
autoritar de cârmuire cât şi pentru politica sa de reluare a războiului 
cu Poarta. În 1490, umanistul italian Filippo Buonaccorsi- 
Callimachus făcea în aceşti termeni bilanţul domniilor lui Vlad 
Ţepeş: „Acei dintre ei (români — n.n.) care se numesc Besserabi nu 
numai că au rezistat timp îndelungat cu forţe atât de mici împotriva 
întregii puteri a turcilor, dar foarte adesea chiar i-au atacat, înainte 
de a-l pierde, din pricina luptelor interne crâncene, pe acel mare 
comandant şi domn al lor, Vladislav Dracula, de care fiind lipsiti de 
mirare că nu au sucombat pe dată”. 

Succesorii lui Vlad Ţepeş, începând cu Radu cel Frumos, au 
adoptat politica acceptării dominației otomane, în condiţiile recunoaş- 
terii statutului de autonomie a ţării. Obscure, anonime, aceste domnii 
lipsite de celebritatea lui Vlad au contribuit totuşi la fixarea regimului 

suzeranității otomane, cu menţinerea deplinei autoguvernări, aşa 
cum subliniază acelaşi Callimachus: muntenii „au ajuns totuşi la 
supunere, astfel încât să-şi păstreze toate legile lor, împreună cu 
avuţiile şi până aproape şi libertatea”. 


MOLDOVA LA APOGEU: ȘTEFAN CEL MARE 


În cronistica românească, Ştefan cel Mare a beneficiat de un 
portret celebru, datorat lui Grigore Ureche, şi vrednic de a fi cunoscut 
de oricine: „Fost-au acestu Ștefan Vodă om nu mare de statu, mânios 
şi degrabu vărsătoriu de sânge nevinovat; de multe ori la ospeţe 
omorâea fără judeţu. Amintrilea era om întreg la fire, neleneşu, şi 
lucrul său îl ştiia a-l acoperi şi unde nu gândiiai, acolo îl aflai. La 
lucruri de războaie meşter, unde era nevoie însuşi se vârâea, ca 
văzându-l ai săi, să nu îndăpărtieaze şi pentru aceia raru războiu de 
nu biruia. Și unde biruia alții, nu pierdea nădejdea, că ştiindu-se 
căzut jos, să rădica deasupra biruitorilor.” 

Cronicarul-boier a enumerat calităţile unei personalităţi politice 
cu adevărat excepționale, singura trăsătură negativă fiind aceea a exe- 
cuției unor inocenți, în viziunea sa, proveniţi din rândurile elitei 
conducătoare. 

Înscăunat după un sfert de secol de anarhie feudală, Ştefan a 
urmărit — şi a reuşit — să restabilescă autoritatea domnească, debilitată 
în perioada de după moartea lui Alexandru cel Bun. Voievodul 
moldovean a folosit mijloace dure pentru a frânge rezistenţa marii 
boierimi, mergând până la masive execuţii. 

Raporturile dintre domn şi marea boierime par a fi rămas până la 
sfârşitul cârmuirii lui Ştefan sub semnul suspiciunii și al ostilității 
latente. În ultimele zile de viață, domnul a avut de înfruntat opoziţia 
unei grupări boiereşti față de desemnarea ca urmaş la tron a fiului său, 
Bogdan. Bătrânul voievod nu a ezitat să-i decapiteze şi atunci pe 
boierii rebeli. 

Politica externă a lui Ştefan — cea care a adus Moldovei şi 
domnului o faimă cum nu cunoscuse şi nu a mai cunoscut după 
aceea — a fost determinată de triunghiul de forţe în care se înscria 
Moldova: Polonia, Ungaria şi Imperiul otoman. 

În raporturile cu cele două regate limitrofe, Ştefan s-a situat în 
descendența politică a bunicului său, Alexandru cel Bun, plasându-se, 
în funcţie de contextul politic, sub scutul unuia sau altuia. Față de 
tendinţa Ungariei de a aduce sub o autoritate efectivă voievodatul 
Moldovei, aflat altă dată sub suzeranitatea sa, Ştefan a preferat de 
regulă vasalitatea față de regele polon, satisfăcut numai de exis- 
tența raportului de fidelitate personală, care îl aşeza pe domnul 
Moldovei în subordinea sa, fără a transforma contractul feudo-vasa- 
lic într-o stăpânire polonă reală asupra Moldovei. Printr-un abil joc 
diplomatic, Ștefan a ştiut să estompeze orice formă de dependenţă 
adevărată faţă de cei doi suzerani, astfel că putea să declare în deplin 
adevăr că „este stăpân liber al țării şi al poporului său”. 

Ceea ce a conferit Moldovei, în timpul lui Ştefan, statutul de factor 
de seamă al relațiilor internaționale şi a adus domnului ei un renume 
fără egal în storia voievodatului a fost îndelungata confruntare cu 
Imperiul otoman, aflat în plină expansiune, sub cârmuirea lui 
Mehmed al II-lea, cuceritorul Constantinopolului. 

Mergând pe firul cauzal al evenimentelor, se constată că la 
originea acestei confruntări, ca — de altminteri — şi a unor însemnate 
orientări în politica externă a Moldovei, s-a aflat cucerirea Chiliei în 
1465 (după încercarea neizbutită din 1462, când, profitând de atacul 
lui Mehmed al II-lea împotriva lui Vlad Ţepeş, Ştefan crezuse că 
poate lua Chilia în stăpânire). Se vădeşte astfel, încă o dată, 
covârşitoarea însemnătate a controlului gurilor Dunării în 
determinarea politicii externe nu numai a Moldovei şi Ţării 
Româneşti, dar şi a marilor puteri — precum Regatul ungar şi Imperiul 
otoman —, pentru care marele fluviu însemna, în egală măsură, o axă 
strategică şi una comercială. 

Cucerirea Chile: în 1465 a adus Moldova în conflict cu Ungaria — 
ceea ce a determinat strângerea raporturilor moldo-polone —, cu 
Ţara Românească şi, în urma încercărilor lui Ștefan de a aşeza 
voievodatul muntean, vasal Porții otomane, în orbita Moldovei, cu 
Imperiul otoman. 

Matia Corvin a reacționat la cucerirea Chiliei prin organizarea unei 
campanii de anvergură împotriva lui Ștefan, având un obiectiv mult 
mai ambițios decât restaurarea controlului asupra cetăţii danubiene: 
înlăturarea lui Ştefan şi înscăunarea lui Petru Aron, ceea ce implica 
readucerea Moldovei sub autoritatea efectivă a coroanei ungare. 

Oastea lui Matia Corvin a înaintat până la Baia, unde, în noaptea 
de 14-15 decembrie 1467, a fost atacată de Ștefan. Infidelitatea 
unor boieri l-a lipsit pe Ştefan de victoria zdrobitoare pe care o 
aştepta. Matia, rănit, a fost constrâns să se retragă, abandonând 
definitiv intenţia de a restabili controlul asupra Moldovei. 

Conflictul cu Radu cel Frumos, început în 1469, a inaugurat o 
direcţie în strategia politică a lui Ştefan: instalarea în domnia Țării 
Românești a unui domn aliniat atitudinii Moldovei, adică transfor- 
marea voievodatului muntean într-un glacis al Moldovei. Intervenţia 
lui Ștefan în Ţara Românească a fost atât de stăruitoare, încât 
Letopisețul cantacuzinesc îi atribuie o domnie munteană de 16 ani. 
Eforturile lui Ştefan de a include „cealaltă ţară românească” — cum 
o numea el însuşi — în frontul antiotoman au eşuat. Realitățile 
geopolitice s-au dovedit mai puternice decât conştiinţa unităţii de 
neam sau spiritul de solidaritate creştină. Prezenţa turcilor la Dunăre 
a făcut de fiecare dată pe domnul înscăunat de Ștefan să-şi 
abandoneze patronul şi să stea sub ascultarea Porții. 

Ilustrativă pentru atitudinea boierimii muntene, ostilă amestecului 
vecinului de peste Milcov şi solidară cu domnul ei în refuzul de a 
urma politica antiotomană a lui Ştefan, este scrisoarea boierilor 
brăileni adresată în 1481 domnului Moldovei, care sprijinea atunci 
pe un fiu al lui Vlad Dracul, Mircea, pentru a-l face domn în Țara 
Românească, text savuros prin umorul său politic: „De la toţi boierii: 
brăileni şi de la toţi cnejii şi de la toţi românii îţi scriem ţie, Ștefane 
Voievod, Domn moldovenesc. Este în tine omenie, ai tu minte, ai tu 
creieri, de-ţi strici cerneala şi hârtia pentru un copil de curvă, fiul 
Călţunei, şi zici că-ţi este fiu? De-ţi este fiu şi vrei să-i faci bine, ci 
tu orânduieşte să fie după moartea ta domn în locul tău şi pe mă-sa 
ia-ọ şi o ţine, să-ţi fie ție doamnă, cum au ţinut-o, în ţara noastră, toți 
pescarii brăileni; ci tu ține-ţi-o să-ţi fie doamnă. Şi învaţă-ţi tu țara 
ta cum să te slujească, iar pe noi să ne laşi în pace, că, de-ţi cauţi 
dușman, îl găseşti! Și aşa să ştii: avem domn mare şi bun şi avem pace 
din toate laturile; să ştii că toţi pe capete vom veni asupra ta şi vom 
sta pe lângă domnul nostru, Basarab Voievod, până ce vom pierde 
capetele”. 

Politica antiotomană a lui Ştefan s-a integrat războiului veneto- 
otoman (1463-1479), domnul Moldovei alăturându-se unei coaliţii 
care cuprindea adversari ai Porții, de la Republica lagunelor până la 

hanul turcoman Uzun-Hassan, conducătorul statului „Mielul Alb” 
(cuprindea sudul Azerbaidjanului, Armenia şi părți ale Irakului şi 
Iranului, având capitala la Tebriz), cu care Ştefan a negociat prin 
medicul evreu Isaac Beg. 

Acţiunile militare şi diplomatice ale lui Ştefan i s-au părut 
sultanului Mehmed al II-lea atât de primejdioase, încât a trimis 
împotriva lui, în iarna 1474—1475, o oaste — evaluată de Ştefan la 
120 000 de oameni — sub conducerea beilerbeiulu: Rumeliei, Soliman, 
însoţit şi de trupele muntene ale lu: Radu cel Frumos. 

Ștefan dispunea de o armată de 40 000 de oameni, cărora li s-au 
alăturat un corp polon, trimis de regele Cazimir, şi un altul ungar, de 
la regele Matia Corvin. 

Bătălia s-a dat la Podul Înalt (10 ianuarie 1475) şi s-a încheiat cu 
biruinţa lui Ştefan. Şi-au spus cuvântul tactica „pământului pârjolit”, 
care a lipsit de hrană cavaleria otomană, precum şi judicioasa folosire 
a terenului, care nu a permis desfăşurarea oastei lui Soliman; ceața 
coborâtă în dimineaţa bătăliei a fost folosită de Ștefan pentru a 
dezorienta forțele invadatoare şi a le dezorganiza. 

Aşa cum arăta Ştefan, la 25 ianuarie 1475, în scrisoarea sa adresată 
principilor creştini: „am luat sabia în mână şi cu ajutorul Domnului 
Dumnezeului nostru atotputernic am mers împotriva duşmanilor 
creştinătăţi, i-am biruit şi i-am călcat în picioare şi pe toți i-am 
trecut sub ascuţişul sabiei noastre”. 

Caracteristică pentru credinţa lui Ștefan este conduita sa după 
victorie: „Nu s-a îngâmfat Ștefan în urma acestei biruinţe — scrie 
cronicarul polon Jan Dtugosz — ci a postit patru zile cu apă şi cu pâine. 
Şi a dat poruncă în ţara întreagă să nu cuteze cineva să-i atribuie lui 
acea biruinţă, ci numai lui Dumnezeu". 

Domnul Moldovei aştepta replica sultanului chiar în primăvara 
aceluiaşi an şi cerea ajutorul lumii creştine, subliniind că Moldova 
este „poarta creştinătăţii” şi că, odată cucerită de turci, „atunci toată 
creştinătatea va fi în primejdie. 

Atacul otoman s-a produs însă în anul următor, în fruntea oastei 
otomane aflându-se acum însuşi sultanul Mehmed al II-lea. În cursul 
anului pecedent, el cucerise colonia genoveză Caffa şi — fapt cu 
grave urmări pentru Moldova — adusese în dependenţa sa Hanatul 
tătarilor din Crimeea. Ei au devenit de atunci un instrument militar 

de mare eficacitate împotriva Moldovei, fie ca forţă de atac indepen- 
dentă, fie ca parte într-o acțiune conjugată turco-tătară. 

În 1476, Mehmed a folosit cea de a doua variantă. Atacul tătar l-a 
obligat pe Ştefan să îngăduie oştenilor — țărani, chemaţi sub arme 
pentru a respinge invazia otomană, să-și apere gospodăriile şi — 
după ce tătarii luaseră mulțime de robi — să-i elibereze pe captivi, cum 
s-a şi întâmplat. 

Împotriva sultanului, Ştefan a utilizat din nou tactica golului 
demoeconomic, producând astfel man dificultăţi de aprovizionare 
oştii otomane, iar prin atacuri de hărțuială a creat o stare de 
nesiguranţă. 

Înaintarea adversarului spre capitală trebuia însă oprită, şi Ştefan — 
cu toate că efectivele sale erau împuţinate — a încercat să-i oprească pe 
invadatori, dând bătălia de la Valea Albă sau Războieni (26 iulie 
1476), terminată cu înfrângerea moldovenilor, aşa cum spune Ştefan 
însuşi în pisania bisericii înălțate acolo: „S-a ridicat puternicul împărat 
Mahmet, împăratul turcesc, cu toate puterile sale răsăritene, şi încă şi 
Basarab voievod, numit Laiotă, a venit cu el cu toată ţara sa 
basarabească. Și au venit să prade şi să ia Țara Moldovei; şi au ajuns 
până aici, la locul numit Valea Albă. Iar noi, Ştefan voievod şi cu fiul 
nostru, Alexandru, am ieşit înaintea lor şi am făcut mare război cu ei, 
în luna iulie 26; şi cu voia lui Dumnezeu, au fost înfrânți creştinii de 
păgâni. Şi au căzut aici mulțime mare de oşteni ai Moldovei. Tot 
atunci şi tătarii au lovit Ţara Moldovei de ceia parte”. 

Victoria lui Mehmed al II-lea a rămas nefructificată: nici una din 
cetățile Moldovei — şi în primul rând Suceava — nu a putut fi cucerită; 
oastea otomană, slăbită de lipsuri şi privată de aportul tătarilor, siliți 
să revină în Crimeea, în urma unui atac al Hoardei de pe Volga, 
alăturată coaliţiei antiotomane, a început retragerea, mai ales că din 
Transilvania venea, în sprijinul lui Ștefan, un corp de oaste. 

Campania lui Mehmed al II-lea s-a soldat, aşadar, cu un eşec politic, 
dar Moldova a suferit mari distrugeri şi pierderi umane însemnate. 

Ştefan a trimis o solie la Veneţia, a cărei amplă expunere începe 
printr-un act de acuzare la adresa conducătorilor creştini, care l-au lăsat 
singur în faţa duşmanului: „Căci, deşi avea jurăminte şi învoieli cu 
dânşii, ei l-au înşelat şi astfel a păţit ce-a păţit. Învoielile şi jurămintele 
ce erau între ei cuprindeau [prevederea] că toți trebuiau să fie gata şi 
să ajute în orice loc pe acela dintre domni împotriva căruia ar fi mers 

turcii. Și totuşi, cu toată nădejdea mea într-înşii, mi s-a întâmplat 
nenorocirea pomenită”. După ce arată că neîndeplinirea promisiunilor 
de ajutor s-a răsfrânt negativ asupra planului său de campanie, Ştefan 
conchide cu resemnare creştină: „Eu, împreună cu curtea mea, am făcut 
ce-am putut și s-a întâmplat cum am spus mai sus, care lucru socotesc 
că a fost voia lui Dumnezeu, ca să mă pedepsească pentru păcatele 
mele; și lăudat să fie numele lui!” 

Ştefan sublinia din nou funcţia geostrategică a Moldovei de 
avanpost al lumii creştine în faţa expansiunii otomane: „Nu vreau să 
mai spun cât de folositoare este pentru treburile creştine această 
ţară a mea; socotesc că este de prisos, fiindcă lucrul e prea limpede, 
că ea este cetatea de apărare a Ţării Ungureşti şi a Poloniei şi straja 
acestor două crăiv Afară de aceasta, fiindcă turcul s-a împiedicat de 
mine, mulţi creştini au rămas în linişte de patru ani”; Domnul 
Moldovei avertiza că viitoarea lovitură otomană va fi îndreptată 
împotriva celor două cetăţi, Chilia şi Cetatea Albă. 

Apelurile lu: Ştefan nu au avut nici de astă dată ecou, cu atât mai 
mult cu cât, la începutul anului 1479, Veneţia a încheiat pace cu Poarta 
otomană. 

Ștefan a încercat să profite de situaţia creată de moartea lui 
Mehmed al II-lea, când între cei doi fii ai Cuceritorului (Fatih), 
Baiazid şi Cem Sultan, a izbucnit un violent conflict. Voievodul 
moldovean şi-a restabilit autoritatea asupra Ţării Româneşti, dar 
succesul a fost, iarăşi, efemer. Victorios în lupta cu fratele său, 
Baiazid al II-lea, aflat sub presiunea ienicerilor, care reclamau o 
campanie condusă de sultan, a hotărât să atace cei doi „plămâni ” ai 
Moldovei — Chilia şi Cetatea Albă —, pentru a desăvârşi stăpânirea 
otomană asupra Mării Negre. 

Chilia a capitulat după un asediu de zece zile (14 iulie 1484), iar 
Cetatea Albă a fost cucerită printr-un asalt turco-tătar după 15 zile 
de asediu (7-8 august). Absența oricărei intervenţii a lui Ștefan în 
apărarea cetăților este explicată de cronicarul Grigore Ureche prin 
faptul că „Ștefan Vodă la gol n-au îndrăznitu să iasă ci numai la 
strimtori nevoia de le făcea sminteală”. 

Pierderea Chiliei şi a Cetăţii Albe a privat Moldova de principalele 
centre ale comerțului său extern şi a produs o breșă, imposibil de 
colmatat, în sistemul său de apărare militară. Ștefan nu s-a putut 
resemna cu pierderea acestor „chei ale ţării sale. Mizând pe sprijinul 

Poloniei, el a acceptat să săvârşească un act pe care îl amânase 
mereu până atunci: la 15 septembrie 1485, voievodul moldovean a 
prestat personal la Colomeea omagiul de vasalitate regelui polon; nu 
a fost numai o ceremonie formală, ci şi recunoaşterea autorităţii 
efective de suzeran a lui Cazimir al IV-lea. 

Dacă jurământul de la Colomeea i-a ofent lui Ștefan posibilitatea 
de a respinge forţele otomane pătrunse în ţară în timp ce el se afla 
în Polonia şi de a le înfrânge la Cătlăbuga (domnul a beneficiat şi de 
concursul unui corp de oaste polon), Ştefan era hotărât să utilizeze 
jocul de basculă între Polonia şi Ungaria pentru a atenua suzeranitatea 
celei dintâi. Va fi jucat un rol în decizia sa şi revigorarea opoziţiei 
boiereşti, încurajată de slăbirea poziţiei domniei, opoziţie ce pare a 
se fi manifestat în timpul campaniei otomane din 1486, când, în 
bătălia de la Șcheia (6 martie), împotriva turcilor şi a pretendentului 
adus de aceştia, Petru cel Șchiop (Hronoda), domnul s-a aflat într-o 
situaţie critică, înainte de a obţine biruinţa. 

Ştefan s-a apropiat din nou de Ungaria, primind de la regele Matia 
Corvin cetățile Ciceiul şi Cetatea de Baltă, cea dintâi şi cu un întins 
domeniu. 

Cele două cetăți — cred Ștefan S. Gorovei şi Maria Magdalena 
Székely — aveau funcţia unei compensaţii pentru pierderea Chihei şi 
Cetăţii Albe, regele Ungariei încurajând încheierea păcii între Moldova 
şi Poarta otomană. În noile împrejurări, Ștefan a pus capăt confruntării 
cu Imperiul otoman, acceptând să plătească tribut Porții şi obținând 
recunoașterea statutului de autonomie a Moldovei (toamna 1486). 

Perspectiva unei noi uniuni personale polono-ungare — după 
moartea lui Matia Corvin (1490) —, care făcea imposibilă politica de 
echilibru a Moldovei între cele două regate, a deplasat spre nord 
centrul de greutate al politicii externe a lui Ştefan cel Mare. În 1490, 
el a ocupat Pocuția, obiectul vechiului litigiu moldo-polon, a făcut 
o incursiune pe teritoriul regatului vecin şi s-a apropiat de marele 
cneaz al Moscovei, Ivan al III-lea, şi chiar de Hanatul tătar din 
Crimeea, aflați în conflict cu Polonia şi Lituania. 

La rândul său, succesorul lui Cazimir al IV-lea, loan Albert, 
plănuia înlăturarea lui Ştefan şi instalarea în domnia Moldovei a 
fratelui său mai mic, Sigismund. 

Precedată de o perioadă de tensiune și negocieri diplomatice, 
destinate să o împiedice, campania lui loan Albert împotriva lui 

Ştefan s-a încheiat prin victoria strălucită a domnului Moldovei la 
Codrii Cozminului (26 octombrie 1497). 

Prin tratatul de pace încheiat la Hârlău (12 iulie 1499), erau anu- 
late constrângerile rezultate din jurământul de la Colomeea. Regele 
Poloniei se angaja să apere Moldova, iar cele două părți îşi asumau 
obligaţia de a fi „prieteni prietenilor şi neprieteni neprietenilor lor”. 

Ştefan a izbutit astfel, spre sfârşitul domniei lui, să pună capăt 
oricăror forme de dependenţă vasalică a Moldovei față de Polonia, 
aşa cum făcuse cu trei decenii mai înainte față de Ungaria. Cu 
autonomia recunoscută de Poarta otomană, Moldova se afla la 
apogeul puterii şi prestigiului ei. O realitate înţeleasă de supuşii săi, 
care, la moartea domnului (2 iulie 1504), „plângea toţi ca după un 
părinte al său, că cunoştiia toți că s-au scăpatu de mult bine şi de multă 
apărătură”, scria Grigore Ureche; cronicarul explică temeiurile 
percepției lui Ştefan ca sfânt în conştiinţa populației. „Ce după 
moartea lui până astăzi îi zice sveti Ştefan Vodă, nu pentru sufletu, 
ce iaste în mâna lui Dumnezeu, că el încă au fostu om cu păcate, ci 
pentru lucrurile lui cele vitejeşti, carile nimenea din domni, nici mai 
înainte, nici după aceia l-au ajunsu.” 

Într-adevăr, cei 47 de ani ai domniei lui Ştefan au dat Moldovei 
nu numai o glorie militară fără precedent, dar şi o înflorire culturală 
şi artistică, reflectată în cronica scrisă din iniţiativa domnului (păstrată 
în mai multe variante), în manuscrisele împodobite şi în obiecte de 
cult de o înaltă măiestrie artistică, precum şi în mulțimea bisericilor 
înălțate sau refăcute de piosul voievod. 


ÎN „CASA PĂCII” 


Început sub semnul morţii marelui Ștefan, secolul al XVI-lea va 
cunoaşte, la sfârșitul său, cea de a doua mare personalitate a evului 
mediu românesc, Mihai Viteazul, întâiul unificator al Țărilor române. 
În ansamblul său, secolul al XVI-lea a înregistrat agravarea dominaţiei 
Porții otomane asupra Țării Româneşti şi Moldovei şi intrarea 
Transilvaniei sub suzeranitatea otomană. Domnia lui Soliman 
Magnificul (1520-1566) a marcat apogeul puterii turceşti, care a 
făcut să planeze asupra celor două voievodate româneşti extracarpatice 

primejdia transformării în paşalâcuri. Dacă ele au izbutit să-şi păstreze, 
în cele din urmă, statutul de autonomie, părți ale teritoriului lor au fost 
transformate în raiale sau paşalâcuri: Tighina, devenită Bender, în 
1538, Brăila în 1542, Banatul în 1552. 

Obligaţiile materiale — în primul rând cele pecuniare — ale Ţărilor 
române, mai ales ale celor extracarpatice, au cunoscut o creştere 
continuă, atingând una din cele două cote maxime (cealaltă va fi în 
secolul al XVIII-lea) din timpul dominaţiei otomane şi amenințând, 
cum se va vedea, cu colapsul economic spre sfârșitul secolului. 

Dacă Transilvania a devenit, după zdrobirea Regatului ungar în 
bătălia de la Mohács (1526) şi instituirea paşalâcului de Buda (1541), 
un principat autonom sub suzeranitatea Porții otomane, instaurarea 
aceleiaşi suzeranități asupra Ţării Româneşti şi Moldovei s-a făcut 
printr-un proces mai îndelungat, început în secolul al XV-lea, odată 
cu plata tributului, şi cu ritmuri şi intensităţi diferite: mai rapid și mai 
puternic în Țara Românească, mai lent şi mai atenuat în Moldova. 

Cucerirea Belgradului (1521) a marcat începutul noii faze a 
expansiunii otomane și încheierea cuceririi Peninsulei Balcanice. În 
noul cadru geostrategic, profitând de minoratul lui Teodosie, fiul lui 
Neagoe Basarab, begul de Vidin, Mehmed, încearcă şi izbuteşte — 
pentru foarte puţin timp — luarea în stăpânire a Ţării Româneşti şi 
trecerea ei sub administraţie otomană. 

Reacţia a fost puternică şi ea s-a întruchipat în luptele numeroase 
cu turcii date de Radu de la Afumaţi, numit de N. Iorga „Domnul 
răzbunării creştine şi al mândriei româneşti”. 

Statutul Ţărilor române sub dominaţia otomană, astfel cum el s-a 
statornicit în secolul al XVI-lea, a decurs din apartenenţa lor la „Casa 
păcii” sau „a legământului” (dâr al- 'ahd), zonă intermediară între 
„Casa războiului” (dâr al-harb) şi „Casa Islamului” (dâr al-Islam), 
adică între zona ce urma a fi — teoretic — cucerită de Imperiul otoman 
şi teritoriul imperial, în limitele căruia se aplica legea islamică. 

Autonomia Ţărilor române însemna că principele era un 
pământean, aparținând de regulă familiei domnitoare, aşadar, un 
creştin, iar Ţările române își păstrau propriile instituţii politice, 
administrative, militare, judecătoreşti și ecleziastice. Domnul era 
ales de boieri (în Transilvania de dietă) şi confirmat de sultan. Pe 
măsură ce s-a consolidat dominaţia otomană asupra Țării Româneşti 

şi Moldovei, în primul rând domnii au început să fie demişi (maziliţi) 
şi numiți şi dintre străini, fără consultarea ţării, ceea ce a născut, în 
practică, o adevărată licitare a scaunelor de domnie, acordate 
ofertantului cel mai darnic. Rivalitatea dintre Petru Cercel şi Mihnea 
al II-lea, de exemplu, a adus sultanului şi înalţilor dregători ai Porții! 
sume exorbitante. 

Tările române erau obligate să plătească tributul (haraciul), care a 
străbătut o curbă ascendentă în cursul secolului al XVI-lea, nu numai ca 
urmare a înăspririi regimului de obligații materiale, dar şi a crizei monetare 
din acest secol, agravată de decalajul dintre anul cronologic și cel fiscal 
din sistemul otoman. Haraciului i se adăugau daruri (peşcheşuri), devenite 
din benevole obligatorii, apoi confirmările în domnie la fiecare trei ani 
(mucarerul mare) şi, apoi, anual (mucarerul mic). Ţările române mai erau 
obligate să livreze cereale, oi, lemne pentru construcția flotei turceşti. 
Treptat s-a instituit un cvasimonopol asupra grâului, Ţara Românescă şi 
Moldova devenind capanul (depozit de alimente) împărăției otomane. 
Într-adevăr, cele două principate reprezentau cel mai apropiat bazin 
cerealier de Constantinopol — această aglomerație urbană de mari proporții, 
adevărat megalopolis — şi ele erau, alături de Egipt, principalele fur- 
nizoare de hrană pentru capitala imperială. Autorităţile otomane erau, 
aşadar, vital interesate de funcționarea fluxului cerealier din Țara 
Românească şi Moldova către Constantinopol. Alături de poziţia lor 
strategică, determinată, în primul rând, de axul dunărean, cele două 
principate au avut o covârşitoare însemnătate economică pentru Imperiul 
otoman, ceea ce explică efortul de a le păstra sub controlul său. 

Din punct de vedere politic, dependenţa de Poarta otomană a 
însemnat pentru domni obligaţia de a-şi integra politica lor externă 
în aceea a politicii otomane. Iniţial, această încadrare a însemnat 
aplicarea riguroasă a cunoscutei formule de alianţă „prieten priete- 
nilor şi duşman duşmanilor” sultanului, pentru ca, mai târziu, pe 
măsura consolidării şi agravării dominaţiei otomane asupra Ţărilor 
române, îndeosebi a celor extracarpatice, iniţiativele de politică 
externă ale domnilor Ţării Româneşti şi Moldovei să se împuţineze 
până la dispariţie, iar voievozii de la Bucureşti și laşi să devină 
simpli observatori ai desfăşurărilor internaţionale, cu misiunea de a 
informa Poarta. 

Dependenţa politică a implicat şi obligația concursului militar — 
prin trimiterea unor corpuri de oaste —, când Poarta aflată în campanie 
o solicita. Pentru a îndeplini această obligaţie, domnii Ţării Româneşti 
şi Moldovei au însoțit oştile otomane în Transilvania, iar în 1683, 
principii celor trei Ţări române au participat la asediul Vienei. 

Oricât de apăsătoare a devenit în anumite perioade dominaţia 
otomană — mai ales în secolul al XVIII-lea, când, aşa cum se va vedea, 
statutul de autonomie al Ţării Româneşti şi Moldovei a cunoscut 
serioase limitări — niciodată nu s-a şters graniţa dintre dâr al-Islam 
şi dâr al- 'ahd. Turcii nu aveau voie să se instaleze permanent în 
spaţiul nord-dunărean şi nici să-şi înalțe aici moschei. Călătorii 
străini, venind din Balcani, înregistrează, de multe ori, trecerea din 
lumea reglementată de legea Islamului în lumea creştină a Ţărilor 
române prin dangătul clopotelor de la biserici, interzis în dâr al-Islam. 

Ţara Românească, Moldova şi Transilvania şi-au conservat 
individualitatea politică şi au beneficiat de o autonomie, similară celei de 
care s-au bucurat, în apropierea lor, Ragusa (Dubrovnik) şi Hanatul Crimeii. 


UN VEAC DE RĂSCRUCE 


Instaurarea dominaţiei otomane şi progresiva integrare a spațiului 
românesc în economia Imperiului otoman au avut însemnate urmări 
pentru societatea românească. 

Odată cu trecerea Măni Negre şi a bazinului pontic sub control 
otoman au încetat să funcționeze cele două mari drumuri conti- 
nentale de negoţ aducătoare de venit pentru domnie şi pentru elitele 
politice şi bisericeşti. Dispariţia acestor surse de venit şi stăpânirea 
otomană asupra Giurgiului, Brăilei, Chile: şi Cetăţii Albe au făcut 
ca elitele româneşti să caute în exploatarea pământului substitutul 
pentru beneficiile pierdute. Domeniul feudal sau seniorial devine în 
secolul al XVI-lea elementul fundamental al economiei româneşti. 
Se produce un mare transfer al stăpânirii de pământ de la țărănime 
la boierime şi biserică, favorizat de pauperizarea populaţiei rurale ca 
urmare a fiscalității apăsătoare, generată de exigenţele materiale ale 

Porții otomane şi de sumele considerabile plătite de domni pentru a 
se menţine în scaun. 

Potrivit unui calcul făcut de Damaschin Mioc, se constată în 
Ţara Românească următoarea creştere a cuantumului birului pe 
gospodăria ţărănească, în funcție de sporirea haraciului: 


Anii Haraciul Cuantum bir 
în galbeni anual în aspri 
1521-1557 24 000 86 
1558—1566 50 000 212 
1567—1581 65 000 265 
1582-1584 95 000 301 
1585-1591 125 000 550 
1592-1594 155 000 946 


Luând exemplul unui sat de țărani megieşi — Orleşti — care la 
începutul anilor '90 ai secolului al XVI-lea plătea un bir de 1 925 
aspri, acelaşi medievist arată că, pentru achitarea lui, țăranii 
contribuabili ar fi trebuit să vândă „42 de oi sau 16 obroace de grâu 
sau aproape cinci boi (4,81) sau doi cai sau 38 de fălci de ocină”. 
Utilizând prețurile epocii, Damaschin Mioc constată că plata celor 


1 925 de aspri implica vânzarea anuală a următoarelor bunuri: 


Un cal 900 aspri 
Un bou 400 aspri 
Două obroace de grâu 240 aspri 
Cinci oi 225 aspri 
Trei fălci de moşie 150 aspri 
Total l 915 aspri 


Povara dărilor constrânge pe ţăran să-şi înstrăineze pământul şi 
libertatea. Aservirea masivă a țărănimii şi extinderea marelui domeniu 
boieresc şi mănăstiresc au pus bazele așa-numitului „stat boieresc sau 
seniorial”, deosebit de „statul domnesc” din perioada anterioară. A 
început procesul unui alt transfer, de astă dată de putere, de la domnie 
la marea boierime. 

Secolul al XVI-lea apare astfel ca o perioadă de tranziţie atât pe 
planul structurilor social-agrare cât şi pe acela al structurilor politice; 
în acelaşi timp, se constată desprinderea progresivă a spaţiului 

românesc extracarpatic de Europa Centrală şi integrarea sa în lumea 
osmano-orientală. Începe acum orientalizarea societăţii moldo- 
muntene, de la costum la stil de viaţă și mentalitate. Convertirile la 
islamism ale lui Iliaș Rareş (1551) şi Mihnea al II-lea (1591) — 
primul a devenit paşă de Silistra, celălalt bei de Nicopole, ambii luând 
numele de Mehmed — au fost gesturi izolate, dar chiar prin caracterul 
lor excepțional, ele pun în lumină pătrunderea moravurilor orientale 
în societatea românească, un proces ce aparţine „duratei lungi” 
braudeliene (apogeul său va fi în secolul al XVIII-lea), cu consecinţe 
pe cât de nefaste pe atât de durabile asupra poporului român. 

Epocă de tranziţie, secolul al XVI-lea este ilustrat în istoria 
românească de personalităţi de o mare diversitate tipologică, de la 
monarhul bizantin (Neagoe Basarab) la adevăraţi cavaleri renas- 
centişti (Petru Rareş, Petru Cercel, Mihai Viteazul) şi de la aventurieri 
(Despot-Vodă) la domni de ţară (Mircea Ciobanul), a căror politică 
este tăierea boierilor. 

Confruntări între domn şi elita politică, între statul domnesc şi 
statul boieresc, confruntări între politica de cruciadă târzie şi politica 
de acceptare a dominației otomane, totul în umbra tot mai cuprinzătoare 
şi mai densă a Semilunii, acesta este conţinutul secolului al XVI-lea 
românesc. 


UN CONTINUATOR AL BASILEILOR 
ȘI UN PRINȚ RENASCENTIST 


Începutul veacului stă sub semnul domnului Țării Româneşti, 
Neagoe Basarab (1512-1521). De o filiaţie incertă, el pare a fi fost 
nu fiu de domn (cum pretindea), ci vlăstar de mare boier din familia 
Craioveştilor. Cârmuirea sa este importantă prin aspectele culturale 
și artistice şi prin patronatul munificent exercitat de domn în Orientul 
ortodox. 

Neagoe Basarab apare ca autorul unei lucrări monumentale a 
literaturii noastre vechi, Învățăturile lui Neagoe Basarab către fiul său, 
Teodosie, considerată, pe bună dreptate, de Constantin Noica drept 
„întâia mare carte a culturii românești”; tot el este ctitorul uneia 

dintre cele mai splendide opere de arhitectură, biserica din Curtea de 
Argeş, la a cărei sfințire (17 august 1517) a luat parte patriarhul 
ecumenic al Constantinopolului, Teolipt; cu acest prilej a fost cano- 
nizat (trecut în rândul sfinților) patriarhul de Constantinopol, Nifon, 
scurt timp mitropolit al Tării Româneşti (1503-1505). A fost prima 
canonizare săvârşită pe pământul românesc. Neagoe Basarab a înălțat 
biserici şi a făcut bogate danii la Muntele Athos (mai ales la mănăstirea 
Cutlumus, „lavra Ţării Româneşti”, ctitorie a lui Nicolae-Alexandru 
Basarab și a lui Vladislav-Vlaicu), patriarhiei din Constantinopol, la 
Muntele Sinai, la Ierusalim, la Meteore (Thesalia). Prin activitatea sa 
de ctitor şi de patron al culturii şi al lumii ortodoxe, Neagoe Basarab 
se înfăţişează ca un continuator al basileilor bizantini, preocupat să 
sprijine Biserica ortodoxă, ajunsă sub stăpânire otomană. 

De o cu totul altă factură a fost domnul Moldovei, Petru Rareș 
(1527-1538, 1541-1546), fiu natural al lui Ştefan cel Mare. După 
moartea marelui voievod, fiul său Bogdan (1504-1517) şi-a risipit 
incontestabilele calități militare în sterile conflicte cu Polonia şi 
Ţara Românească, iar fiul acestuia Ștefăniță (1517-1527) a reînnoit 
politica de consolidare a autorității domneşti, ajungând la o 
confruntare sângeroasă cu marea boierime (7 septembrie 1523), 
câştigată prin concursul acordat domnului de aceleaşi categorii 
sociale (mica boierime, slujitori, răzeşi) care îl sprijiniseră şi pe 
bunicul său: „i-au venit ţara întru ajutoriu', consemnează Grigore 
Ureche, pentru a explica deruta adversarilor domnului. 

Petru a fost ales domn pe când se îndeletnicea cu negoţul cu 
peşte. Personalitate puternică — dezvăluită pregnant mai ales de 
corespondenţa sa —, Petru Rareș este un prinţ tipic cinquecento-ului, 
năvalnic, sigur de el, gata să se măsoare oricând cu oricine. Un 
amănunt — dar caracteristic — dezvăluie firea acestui domn descins — 
parcă — din lumea prinților italieni descrişi de Machiavelli: când, în 
1538, pierzând domnia, s-a refugiat, în condiţii de mare primejdie, 
în Transilvania, unde a ajuns, cum notează Macarie cronicarul, „gol, 
rănit la mâini şi desculţ”, Petru Rareş, de îndată ce s-a aflat în 
Cetatea Ciceiului, şi-a dat, a doua zi, pintenii la aurit. 

Petru Rareş a desfăşurat o politică de larg orizont diplomatic şi 
militar, comparabilă cu cea a lui Ştefan cel Mare, dar i-au lipsit calitățile 
de om de stat ale tatălui său. Cumpănirea atentă a raporturilor de putere, 

atât de caracteristică lui Ştefan, a cedat locul unei impulsivităţi 
dezordonate, care a sfârşit prin a-l face să piardă, în 1538, domnia. 

La începutul cârmuirii sale, Petru Rareş a intervenit în Transilvania, 
în lupta pentru succesiunea regelui Ludovic al II-lea, mort în bătălia 
de la Mohács, sprijinindu-l pe voievodul Transilvaniei, loan Zápolya, 
împotriva lui Ferdinand de Habsburg. Partizanii acestuia fură zdrobiţi 
de oastea moldoveană, condusă de vornicul Grozav, la Feldioara (22 
iunie 1529). Petru Rareş, care primise de la loan Zápolya oraşele 
Bistriţa şi Rodna (Cicciul şi Cetatea de Baltă i-au fost reconfirmate), 
se considera — şi nu fără temei — după această victorie stăpân al 
Transilvaniei, cum se vede şi din răspunsul iritat dat unor soli 
transilvăneni din 1530, care îl numiseră „domn şi vecin onorat”: „În 
ce chip îndrăzniți să-mi ziceţi «vecin onorat»? Nu sunteţi destul de 
ştiutori cine sunt? Pe voi, eu v-am supus mie cu sabia; socoteam că voi 
sunteţi supuşii mei credincioşi”. Dacă Petru Rareş va fi avut intenţia 
de a exercita o autoritate efectivă în Transilvania — şi aproape sigur că 
a avut-o — Poarta nu ar fi permis-o, astfel că domnul Moldovei a 
restituit-o lui loan Zâpolya, cum o şi spusese într-o scrisoare adresată 
braşovenilor la începutul anului 1530: „lar pentru Ţara ardelenească, 
Domnia Voastră ştiţi că am câştigat Țara ardelenească cu sabia şi nu 
O voi da nimănui, nici unui crai, nici lui Ferdinand crai, nici la nimeni 
altul, numai am s-o dau lui loanăş craiul, căci mi-e frate bun şi prieten”. 

Abia încheiată acţiunea în Transilvania, Petru Rareş s-a întors 
asupra vecinului din nord, ocupând Pocuția, vechiul teritoriu în 
litigiu între cele două ţări. Conflictul moldo-polon, declanşat 
împotriva voinţei Porții, a slăbit poziţiile lu: Rareş la Istanbul, unde 
pentru prima dată a fost luată în considerare mazilirea turbulentului 
domn moldovean. 

Confruntarea moldo-polonă s-a soldat cu grava înfrângere suferită 
de Petru Rareş în bătălia de la Obertyn (22 august 1531), unde 
adversarul domnului a fost unul din marii comandanţi din istoria 
militară a Poloniei, Jan Tarnowski. 

Era inevitabil ca un domn cu ambițiile lui Petru Rareş să nu aibă 
în vedere ruperea legăturilor de dependenţă cu Poarta şi participarea 
la cruciada antiotomană. După ce a înlăturat pe favoritul marelui vizir 
Ibrahim, veneţianul Aloisio Gritti, care urmărea să consolideze 
controlul Porții asupra Transilvaniei, Petru Rareş s-a alăturat Ligii 
Sfinte, constituită la 7 februarie 1538 sub egida papei şi din care 

făceau parte Imperiul romano-german (Ferdinand de Habsburg), 
Veneţia şi loan Zápolya. 

Soliman Magnificul a hotărât să lovească articulaţia cea mai fragilă 
a coaliției: Moldova, aflată în conflict cu Polonia, expusă loviturii 
tătarilor şi dezbinată de gravele neînţelegeri dintre domn şi boieri. 

Politica autoritară, pe plan intern, şi aventuroasă, pe plan extern, 
crease o prăpastie între voievod şi elita politică; boierii n-au ezitat 
să se adreseze sultanului: Soliman, invitându-l în ţară pentru a-i 
scăpa de un domn incomod. În măsura în care puteau formula 
condiţii, ei cereau padişahului ca venirea sa să nu fie însoţită de 
devastări, iar statutul de autonomie să fie respectat. 

În timp ce, abandonat de boieri, Petru Rareş lua calea pribegiei 
în Transilvania, urmărit îndeaproape de adversarii săi, boierii erau 
siliți să-l primească drept domn pe un nepot al lui Ştefan cel Mare, 
purtându-i numele, însoțit, apoi, de o poreclă, din cauza unei invazii 
de lăcuste, Ştefan Lăcustă. Pe seama lui circula zvonul că avea de 
gând să „turcească” ţara. Întrucât nu era de ales, boierimea l-a 
acceptat. În schimbul confirmării autonomiei, sultanul, pentru a 
întări controlul asupra Moldovei, a impus cedarea Bugeacului şi a 
cetății Tighina, care au constituit raiaua Benderului (numele turcesc 
dat Tighinei, după refacerea acesteia, însemnând „Poarta întărită”). 
Sultanul a luat şi tezaurul domnilor Moldovei, ascuns la Suceava, 
mirându-se cum „într-o ţară atât de mică un domnitor a putut aduna 
o aşa de mare comoară”. 

În timp ce în scaunul domnesc al Moldovei s-au succedat doi 
voievozi — Ștefan Lăcustă, ucis de boieri, şi Alexandru Cornea, care au 
încercat să contrabalanseze presiunea otomană prin relații cu regele 
Poloniei şi Ferdinand de Habsburg —, Petru Rareş, pribeag în Transilvania, 
nu abandonase intenţia revenirii la domnie. „Vom fi ce-am fost şi mai 
mult decât atâta”, declara el optimist într-o scrisoare din 1540. 

Îndrăzneţ, el a mers la Constantinopol, unde sultanul, angajat în 
noi operaţii împotriva austriecilor, care aveau să se încheie cu 
transformarea Ungariei Centrale în paşalâc (reședința fiind la Buda), 
avea nevoie de talentele militare ale lui Rareş pentru a înlătura pe 
Ștefan Mailath din Transilvania şi a o readuce sub autoritatea lui loan 
Zápolya. 

Revenit în domnie, Petru Rareş nu şi-a văzut împlinite aşteptările 
aşa de încrezător proclamate în 1540. A pedepsit — prin execuţie — 

boierii care îl trădaseră şi s-a angajat într-o traiectorie obişnuită 
atâtor domni români: de la cel care îl califica pe sultan „nebiruitul 
împărat, preamilostivul nostru domn” (vizirii erau şi ei „îndurătorii 
noştri domni”) la planuri de cruciadă într-o coaliţie creştină, condusă 
de markgraful Ioachim de Brandenburg, căruia îi reînnoia 
devotamentul pentru lupta antiotomană, cu prețul sacrificării fiului 
său, chezaş la Poartă, şi în pofida experienţei dezamăgitoare cu 
principii creştini: „Și, de va ajunge la luptă — comunica domnul 
Moldovei —, aşa sc va purta că vor avea creştinii de dânsul bucurie, 
ŞI va fi spre toată îndatorirea cuvenită, deşi are la turci ca ostatic un 
fiu pe care a trebuit să li-l trimită şi cu toate că l-au părăsit creştinii 
faţă de turc şi de craiul leşesc, totuşi el vrea să rămână împreună cu 
creştinii şi are nădejde să le poată sluji mai mult decât alţii”. Ca atâtea 
alte proiecte de cruciadă, nici acestea nu s-au realizat, iar Petru 
Rareş a avut în a doua sa domnie (1541-1546) o activitate mai 
bogată în domeniul ctitoricesc. 

Aceluiaşi tip renascentist le aparţin alți doi domni: în Moldova, 
Iacob Eraclid Despot, în Țara Românească, Petru Cercel. 

Lui Rareș i-au urmat cei doi fii ai săi, care n-ar fi vrednici de o 
mențiune, dacă Iliaş — cel mai mare — nu s-ar fi turcit, iar celălalt, 
Ștefan, nu ar fi declanşat o persecuție de caracter confesional 
împotriva armenilor — percepuți de societate ca eretici (sunt 
monofiziţi, respingând hotărârile Sinodului al IV-lea de la Calcedon 
privind cele două naturi, divină şi umană, ale lui Hristos) —, acţiune 
ce îl particularizează între ceilalți domni români, îndeobşte toleranţi 
în materie religioasă (deşi nu au lipsit măsuri discriminatorii sau chiar 
de prigoană împotriva catolicilor, luteranilor şi evreilor). Persecuţia 
ordonată de Ştefan Rareş exprima reacţia domnului la răspândirea 
Reformei în Moldova. 

Încă din timpul lui Petru Rareş, progresele învățăturii lui Luther 
(„mântuirea prin credință”) erau atât de importante, încât un învăţat 
din Moldova urma să tipărească la Wittenberg, sub patronajul lui 
Luther, textul Evangheliilor şi al Epistolelor Sf. Pavel în latină, 
germană şi română. 

Deşi s-a afirmat că prigoana lu: Ştefan Rareş împotriva armenilor 
ar fi unică în istoria noastră, ea a fost continuată de succesorul său 
Alexandru Lăpuşneanu, care a încercat să impună trecerea silnică la 

confesiunea ortodoxă a ungurilor şi saşilor din Moldova, 
dărâmându-le bisericile. 

Prozelitismul reformat (luteran) în Moldova a avut şi un carac- 
ter politic, exprimând eforturile Imperiului habsburgic de a-şi extin- 
de dincolo de Carpaţi dominaţia instituită temporar în Transilvania. 
Din această perspectivă prigoanele lui Ștefan Rareş şi Alexandru 
Lăpuşneanu nu au fost numai o variantă sui-generis a „contrarefor- 
mei” româneşti, dar şi o formă de respingere a politicii ofensive 
desfăşurată de imperiali. 

Un succes de scurtă durată al acestei politici a fost domnia lui loan 
Iacob Erachd (1561-1563), cunoscut, mai ales, prin drama în versuri 
a lui Vasile Alecsandri ca Despot Vodă. Grec din insula Samos, 
student la facultatea de medicină din Montpellier, combatant în 
armata imperială şi autor al unei lucrări de artă militară, viitorul 
Despot Vodă a întreţinut strânse legături cu cercurile luterane, fiind 
în legătură chiar cu Filip Melanchthon şi convertindu-se la luteranism. 

Înscăunarea sa în Moldova cu ajutorul imperialilor şi al nobilului 
polonez Albert Laski a însemnat deopotrivă triumful efemer al 
Reformei — evident, la vârful puterii — şi al încercărilor Habsburgilor 
de a include Moldova în orbita lor. 

Adevărat meteor pe bolta politică a Moldovei, Despot Vodă 
rămâne în istoria românească prin două fapte de conţinut şi însem- 
nătate diferite, dar unite prin gândirea umanistă ce le-a inspirat. 

Ca domn al Moldovei, el a adresat boierilor țării o proclamaţie în 
cuprinsul căreia anunţa principiile guvernării sale pe plan intern şi 
extern. El făgăduia securitate deplină şi scutire de dări clasei boiereşti 
şi făcea cunoscută intenţia de a scoate ţara de sub ascultarea Porții 
şi chiar obiective mai îndrăzneţe: „nădăjduiesc, în puţină vreme, a 
dobândi iarăşi locurile Moldovei mele pe care le ţine păgânul, adică 
malul Dunării, şi nu numai acelea, dar şi Ţara Românească şi apoi 
toată Ţara Grecească”. 

Ceea ce distinge această proclamaţie cu proiecte atât de ambițioase 
este evocarea — în spiritul umanismului — a originii romane a 
moldovenilor: domnul se arată hotărât să lupte împotriva turcilor, 
„împreună cu voi, vitejilor şi neam războinic, ce vă coborâţi din vitejii 
romani, care au făcut să tremure lumea”, arătând că, prin izbânda lor, 
„ne vom face cunoscuţi lumii întregi ca adevăraţi romani şi coborâtori 
din aceia”. 

În acelaşi spirit umanist, Despot a înfiinţat Școala latină de la 
Cotnari, instituţie de învățământ care a numărat, printre profesorii ei, 
pe umanistul german Johann Sommer, autorul unei biografii a 
patronului său domnesc, operă ce face din el „primul istoric al 
fenomenului umanist pe pământ românesc” (Dan Zamfirescu). 

Despot nu a reuşit să câştige simpatia nici a boierilor şi nici a 
populației de rând, sfârşind ucis în urma unei răscoale boiereşti, dar stâpân 
pe estetica gestului, el a apărut în faţa răsculaților — când a fost silit să 
capituleze — înveşmântat în toată splendoarea costumului domnesc. 

În Țara Românească, o pâlpâire renascentistă este prezentă în 
scaunul de domnie de la Târgovişte al lu: Petru Cercel (1583—1585). 

Dintre predecesorii săi, se cuvine amintit Mircea Ciobanul 
(1545-1552; 1553-1554; 1558-1559), care, întocmai ca şi 
contemporanul său moldovean Alexandru Lăpuşneanu, a fost un 
mare tăietor de boieri, la originea conflictului aflându-se deosebirea 
dintre programele de politică externă: clasa boierească, doritoare să 
continue confruntarea cu Poarta, aşa cum o făcuse Radu de la 
Afumaţi, Mircea Ciobanul, convins că, în condiţiile apogeului puterii 
otomane, securitatea țării putea fi garantată numai prin recunoaşterea 
suzeranității Porții. 

Domniile lui Mircea Ciobanul au fost întrerupte de cea a lui 
Pătraşcu cel Bun (1554-1557), căruia i se potriveşte întru totul 
caracterizarea făcută de Grigore Ureche domnului Moldovei, Petru 
Șchiopul: „matcă fără ac”, cu atât mai prețuit fiind acest intermezzo 
de pace între cârmuirile de sânge ale Ciobanului (făcuse negoţ cu oi). 

Petru Cercel a fost fiul lui Pătraşcu, dar un raport englez trimis 
de la Constantinopol îl identifică drept un grec de condiţie umilă din 
Morea. Acelaşi raport semnalează „prestanţa, înfăţişarea sa, buna 
constituţie a trupului ca şi temperamentul, inteligenţa şi hărnicia” sa. 
Cu asemenea calităţi nu e de mirare că vlăstarul domnesc — sau 
aventurierul — este excelent primit la curtea lui Henric al III-lea, 
regele Franţei, pe care l-ar fi cunoscut în timpul scurtei domnii a 
acestuia în Polonia. De la „mignoni” (favoriţii regelui, unii pederaşti), 
Petru a luat obiceiul de a purta un cercel, cum este reprezentat şi în 
portretul de la mănăstirea Căluiu. 

Poliglot — vorbea 12 limbi —, Petru Cercel este şi autorul unui /mn 
către Creator (scris în 1579), în limba italiană, cu versuri ca acestea: 
„Tu nu pui preţ pe-averi sau pe odoare, / Pe perle, nici pe pietre 

nestemate, / Căci tot ce e, e-al Tău, Stăpâne mare. / De Tine-au fost 
făcute-n lume toate...” 

Boarea umanistă adusă de Petru Cercel nu pare să fi fost bine pri- 
mită la Târgovişte, unde domnul a înălţat un palat şi o biserică. Antu- 
rajul său, alcătuit din străini (un italian, Franco Sivori, a lăsat o amplă 
relatare despre Țara Românească şi despre domnia lui Petru Cercel), 
şi o fiscalitate aspră vor fi favorizat uneltirile boierilor legaţi de rivalul 
său şi predecesorul său Mihnea al II-lea, căci domnul execută câțiva 
dintre ei, apoi, concurat de acelaşi Mihnea (care se va turci), este silit 
să ia calea pribegiei. Încercarea de a reveni pe tron s-a sfârşit cu 
execuţia lui de către turci, bine plătiți de înverşunatul Mihnea. 

Cu dispariția lui, luminile Renaşterii se sting în spaţiul românesc 
extracarpatic. 

Dominația otomană impune obligaţi: pecuniare tot mai apăsătoare 
prin creşterea haraciului Țării Româneşti şi Moldovei, în timp ce 
concurenţa pentru scaunele de domnie aduce sultanului şi înalților 
demnitari ai Porții sume exorbitante, oferite de pretendenți care, 
când norocul le surâde şi ajung să fie unşi domni, se despăgubesc pe 
sine şi pe creditori prin stoarcerea contribuabililor. 

Pe măsură ce secolul se apropie de sfârşit, Ţara Românească şi 
Moldova se îndreaptă spre falimentul economic. Secătuirea resurselor 
materiale creează o stare de exasperare, ce cuprinde treptat toate 
clasele şi categoriile sociale, lovite de dificultăţi economice. 


„GROAZNIC” ȘI „VITEAZ” 


Semnalul împotrivirii armate l-a dat Moldova, sub domnia lui loan 
Vodă, căruia i s-a zis în istoriografie când „cel Cumplit” (după 
modelul lui Ivan Groznîi — cel Groaznic — ţarul Rusiei), când „cel 
Viteaz”. Primul atribut este de pus în legătură cu executarea 
adversarilor săi din rândurile boierimii şi ale clerului. 

Fiu natural al lui Ștefăniță cu o armeancă sau poate el însuşi armean, 
care, ca atâți pretendenți, își inventase o ascendență domnească, 
loan Vodă era şi el din plămada celor — ca şi Despot-Vodă — gata să se 
arunce în aventură. Confruntat cu opoziţia marii boierimi, torturează și 
execută pe boieri, fără şovăire, chiar şi în ziua de Paşti, ceea ce, evident, 


Istoria medievală 128 


a şocat pe contemporani. Fostul mitropolit din timpul lui Ştefan Rareş, 
Gheorghe, răspunzător şi el de persecuția armenilor, a fost ars de viu, 
sub acuzația de sodomie, deşi se poate ca domnul să fi fost atras de avuţia 
strânsă de înaltul ierarh. Grigore Ureche rezumă procedeele domnului 
prin „belituri şi morţi groaznice fără dumnezeire”. Acest „Groznii” din 
Moldova era însă — în termeni moderni — un populist, iubit de mulţime, 
bucuroasă, probabil, să vadă umilită elita ţării. 

Este de bănuit că personajul era şi charismatic, de vreme ce a iz- 
butit să convingă ceea ce va fi fost o adunare a stărilor de necesita- 
tea de a se opune cererii Porții de a dubla haraciul: „Și strângându 
țara către carei să ruga cu multe cuvinte blânde, ca să le poată 
întoarce inimile spre dânsul şi arăta nesaţiul turcescu şi lăcomia lor 
(că a lui nu o vedea) — scrie Grigore Ureche, critic al domnului —, 
zicându că turcii toate schimburile le fac pentru mâzdă (mită — n.n.), 
de-i îngreunează ca să-i sărăcească şi să-i slăbească”. De reţinut 
argumentul economic folosit de domn: exigenţele Porții pauperizează 
țara şi pe locuitorii ei. Decizia de ridicare împotriva Porții a fost pe 
moment unanimă, sub impresia cuvântării domneşti: „Aşa loan Vodă 
umplându pre toți cu nădejde, cu glas mare strigară că lângă dânsul 
vor pieri; cum s-a şi tâmplat , scrie Grigore Ureche. 

Alături de oastea ţării, loan Vodă a adus pe cazacii zaporojeni, 
dispuşi la un mercenariat care să satisfacă dorinţa lor de bogăție şi 
aventură. 

Învingător în bătălia de la Jiliştea, unde sunt înfrânte forțele 
turco-muntene, care aduceau pe noul domn al Moldovei, Petru, 
sprijinit de fratele său Alexandru-Mircea, domnul Țării Româneşti, 
loan Vodă şi cazacii ard Brăila, Tighina şi Cetatea Albă, fără a putea 
cuceri însă şi cetățile. Ca odinioară Ștefan cel Mare, loan a încercat 
să înscăuneze, dincolo de Milcov, un domn fidel politicii antiotomane, 
dar cel destinat să fie aliatul Moldovei, un Vintilă, nu a izbutit să 
domnească decât patru zile (cea mai scurtă domnie românească), fiind 
ucis de boierii fideli lui Alexandru-Mircea. 

Replica otomană nu a întârziat; o oaste otomană puternică a 
trecut Dunărea pe la Obluciţa, apropiindu-se de tabăra moldo-cazacă 
de lângă lezerul Cahulului. 

„Îi vom număra în luptă”, a spus domnul celor care îl întrebau despre 
efectivele otomane. Bătălia s-a dat la 10 iunie 1574 şi a fost de o 
violenţă care a lăsat o puternică amintire, de vreme ce Grigore Ureche 
a evocat-o cu un puternic dramatism: „Ci moldovenii aşa sta, cum s-ar 
fi gătit să moară au să izbândească. Și multă moarte s-au făcut între 

amândoao părţile, că nu cra loc a călca pre pământu, ci pre trupuri de 
om. Aşa mai apoi să bătiia de aproape, căt şi mâinile le obosisă şi armile 
scăpa. Acela praf să făcusă, cât nu să cunoştiia care de care-i aste, de 
săneaţe şi di trăsnetul puşcilor (tunurilor — n. n.) nu să auziia dispre 
amândoao părţile, nici puşcaşii nu mai ştiia în cine dau”. 

Cronicarul-boier aminteşte cu discreţie şi dubitativ un fapt 
important, cu semnificaţie politică: defecţiunea boierimii moldovene, 
în frunte cu Ieremia pârcălabul, trecut de partea turcilor şi a domnului 
adus de ei: „La începutul războiului zic că o samă de moldoveni să 
se fi închinat la turci şi turcii i-au pus în frunte, de s-au oprit focul 
într-înşii, de au perit cu totul”. 

Întocmai ca ploaia care la Waterloo a întârziat atacul lui Napoleon, 
o ploaie a „muiat” praful de puşcă al oştii moldovene, privând-o de 
artilerie, care era unul din elementele sale de forță. Moldovenii şi 
cazacii s-au întors la Roşcani, unde, încercuiți, au fost siliți să capituleze. 
În ciuda jurămintelor făcute de turci de a cruța viaţa domnului, acesta 
a fost legat de coada a două cămile şi despicat. Nici în faţa unei morţi 
atât de teribile loan Vodă nu şi-a pierdut stăpânirea de sine, făcând, 
potrivit tradiției, următoarea remarcă: „Caută că eu multe feliuni de morți 
groaznice am făcut, iară această moarte n-am știut să o fi făcut”. 


În timp ce în Moldova se succed cu repeziciune atacurile cazacilor 
care ridică din mijlocul lor „domnişori” pe cât de viteji pe atât de 
efemeri, tulburând domnia lui Petru Șchiopul, partizan al reconcilierii 
dintre domnie şi boierime (va părăsi țara când Poarta va impune o 
nouă majorare a haraciului), Țara Românească se îndreaptă — prin 
domnii obscure, strivite de povara cererilor turceşti — spre ceea ce va 
fi pagina de maximă strălucire a istoriei ei şi a evului mediu românesc: 
domnia lui Miha: Viteazul (1593-1601). 


ÎNTÂIUL UNIFICATOR AL ROMÂNILOR 


Dacă era sau nu fiul lui Pătraşcu cel Bun, aşa cum pretindea şi cum 
gruparea fidelă a boierilor Buzeşti a încercat să confirme 
(la mănăstirea Căluiu, Petru Cercel şi Mihai Viteazul, care ar fi fost 
astfel frați, sunt pictați alături), este o chestiune secundară, care a 
reținut prea mult interesul vechii istonografii. 

Obârşia nu are însemnătate, ci fapta, şi fiul Tudorei (pater semper 
incertus!) din Oraşul de Floci s-a ridicat în ierarhia politică şi 
administrativă a ţării înainte de a deveni întâiul unificator al Ţărilor 
române. 

Pentru a înţelege ascensiunea lui Mihai trebuie avută în vedere 
situația sa materială: domnul celei dintâi uniri a fost un, „moșnea- 
nofag”, un înghiţitor avid al stăpânirii de pământ țărănesc. - 

Ion Donat, care a studiat cel mai atent domeniul lui Mihai Viteazul, 
a făcut constatări relevante asupra mărimii şi structurii acestui 
domeniu. Astfel, înainte de a urca pe tron, situaţia era următoarea: 


Domeniul de boier al lu: Mihai Viteazul 


Felul satelor Numărul satelor 


În câte sate | Sate Părți de | Preţul de- 
a stăpânit | întregi | sate şi vii |clarat (aspri) 


|. Sate primite 
zestre 
70 000 
1 314 200 


5. Vii cumpărate de 
la persoane indicate 
numai nominal 


2. Sate cumpărate 
de la domni 
11 500 


3. Sate cumpărate 


de la boieri 
Extinderea domeniului lui Mihai Viteazul, devenit domn, a căpătat 


4. Sate cumpărate 
de la moşneni 
proporţii şi ritmuri fără precedent. 

Sate cumpărate de Mihai Viteazul ca domn 


Felul satelor 


Prețul satelor 
(sumele cunoscute) 


Sate cumpărate de 
la boieri 


299 000 
Sate cumpărate de 


. 113 103 704 330 
la moşneni 
la necunoscuți 


Ion Donat arată că „într-o domnie efectivă (în Ţara Românească) 
de aproximativ şase ani el a cumpărat 64,5% din totalul satelor 
cumpărate până la 1600 de toți domnii Țării Româneşti la un loc. [...] 
Predecesorii lui Mihai Viteazul şi-au cumpărat satele, în marea 
majoritate a cazurilor, de la boieri; pe când din cele 149 de sate ale 
lui Mihai numai 25 au fost boiereşti. În schimb, domnii de până la 
el au cumpărat doar cinci sate de moşnenı, față de 113 cumpărate de 
Mihai Viteazul. Aceasta insemnează că din totalul satelor rumânite 
prin cumpărare, până la 1600, Mihai Viteazul a rumânit 95,7%". 

Din acest întins domeniu, domnul a făcut danii unor boieri şi 
mănăstiri sau familiei sale, astfel că la moartea sa, în 1601, domnul 
dispunea de 83 de sate. 

Constituirea acestui domeniu-record al domnului s-a făcut adesea 
cu mijloace silnice, care au lovit nemilos în moşneni, ele fiind 
evocate, mai târziu, în documente. 

Ce a determinat acest apetit de pământ al domnului, apetit 
considerabil ma: puternic decât al predecesorilor săi? S-a avansat 
ipoteza urmăririi exemplului oferit de domeniul princiar ardelenesc, 
pe care Mihai Viteazul ar fi intenționat să-l copieze pentru a da o 
„bază economică” domniei, în perspectiva obţinerii, de la imperiali, 
a recunoaşterii caracterului ei ereditar (lon Donat). 

Este incontestabil că, în condiţiile societății medievale, 
fundamentul oricărei politici de consolidare a puterii centrale (regală, 
voievodală etc.) era domeniul regal sau princiar. Exponentul politicii 
de centralizare a puterii trebuia să dețină el însuşi o temelie de 
putere, reprezentată de o mare stăpânire de pământ, sursă de bogăţie 
ŞI, în acelaşi timp, prin perspectiva daniilor, mijloc de câştigare a 
fidelităţilor. 

În cazul lui Mihai Viteazul, încă un factor ar fi de luat în 
considerare, dacă se acceptă schema de evoluţie a structurilor 
economico-sociale ale Ţării Româneşti, elaborată de americanul 
Daniel Chirot. Potrivit acestuia, până la instaurarea controlului 
otoman asupra Mării Negre veniturile domniei erau asigurate de 
vămile percepute pe marele drum comercial, care unea Europa 
Centrală şi gurile Dunării. Declinul şi apoi dispariţia acestui drum — 
odată cu transformarea Mării Negre într-un „lac turcesc” (dar nu 
închis cu desăvârşire comerțului european, cum au arătat Mihnea 
Berindei şi Ștefan Andreescu) — a privat domnia de această sursă de 
venituri şi a determinat o nouă aşezare a izvoarelor de bogăţie: de la 
negoţul generator de avuţie prin vămi, dreptul de etapă etc. la 
domeniul funciar cu organizarea sa autarchică. 

Acelaşi curs ar fi fost urmat şi de clasa boierească, ea însăşi 
obligată să se adapteze noilor circumstanţe: din beneficiari ai 
veniturilor distribuite de domnie, boierii s-au transformat în deținători 
de mari domenii, secolul al XVI-lea fiind martorul unui asalt al 
boierimii asupra stăpânirilor de pământ ale ţăranilor liberi. 

Schema oferită de Daniel Chirot are un caracter ipotetic, întrucât 
puţinătatea documentelor din secolele XIV-XV nu îngăduie recon- 
stituirea exactă a funcţionării mecanismului economic al Ţării 
Româneşti (ca de altminteri şi al Moldovei). Este însă de observat că, 
odată cu extinderea domeniului boieresc, are loc şi un transfer de 
putere de la domnie spre boierime. De la statul domnesc se trece la 
statul boieresc (sau seniorial, cum îl numeşte istoricul american). 

Domnia lui Mihai Viteazul a exprimat confruntarea dintre cele 
două formule de organizare a statului: domnească şi boierească. Aşa 
cum se va vedea mai jos, boierii au încercat, prin tratatul de la Alba 
lulia (1595), încheiat în numele voievodului cu principele 
Transilvaniei, Sigismund Báthori, să reducă statutul domnului la 

acela de simplu reprezentant al suzeranului său transilvan şi să trans- 
fere autoritatea reală în mâinile marii boierimi. 

Mihai Viteazul a urmărit blocarea acestui proces şi revigorarea 
statului domnesc, ceea ce explică efortul său de a-şi constitui un mare 
domeniu, care să-i furnizeze forța economică necesară confruntării 
cu elita politică a ţării. 

Înainte însă de a ajunge la măsurarea forţelor, domn şi boieri au 
acţionat unitar în luptă pentru scoaterea ţării de sub dominația 
otomană. 

Sporul haraciului şi al altor obligaţii materiale către Poartă, intro- 
ducerea confirmării trienale şi anuale a domniei (mucarerul mare şi 
mic), darurile (peșcheşurile) pretinse de sultan şi marii dregători 
otomani, toate acestea au sleit resursele Țării Româneşti și Moldovei, 
amenințate de falimentul economic. 

Povara îndatoririlor către Poartă a lovit şi în țărănime şi în 
boierime, solidarizându-le temporar în încercarea de a înlătura 
exploatarea turcească. 

Uciderea creditorilor turci aflați în Ţara Românească este 
semnificativă pentru mobilurile economice ale ridicării antiotomane 
(creditorii turci au fost ucişi şi la laşi). 

Cele trei Țări române s-au alăturat marii coaliții — Liga Sfântă —, în 
care forţa principală era Imperiul habsburgic. 

În iarna 1594-1595 şi la începutul anului 1595, oastea munteană 
s-a aflat în ofensivă, obținând victorii asupra forțelor otomane la 
Oraşul de Floci, Hârşova şi Silistra şi a celor tătare (Putineiu). Mihai 
însuși a trecut Dunărea şi a ars Rusciukul, provocând mari pierderi 
turcilor. 

În martie, în timp ce muntenii, sprijiniți de ardeleni, pun stăpânire 
pe Brăila, moldovenii cuceresc Ismailul. 

Formal, conducătorul acestui front al Ţărilor române era principele 
Transilvaniei, Sigismund Bâthori, care se făcuse recunoscut ca 
suzeran de Aron Tiranul, domnul Moldovei, înlocuit apoi, în aprilie 
] 595, cu Ştefan Răzvan (calificat de Mihai Viteazul „nu ţăran, ci 
grădinar”, poate ţigan?), cu acelaşi statut de vasalitate. 

Pentru a reglementa raporturile munteano-transilvane, în acelaşi 
spirit, o delegaţie de boieri, trimisă de Mihai Viteazul, a semnat la Alba 
Iulia un tratat cu totul dezavantajos pentru voievodul muntean (20 mai 
] 595). Mihai a explicat foarte răspicat solului polonez Lubieniecki că 

boierii „au săvârşit nu ceea ce aveau în instrucțiunile lor, ci ceea ce 
era în interesul lor, obținând anumite privilegii pentru ei”. 

Analiza clauzelor acestui tratat confirmă evaluarea lui Mihai 
Viteazul. Domnul Țării Româneşti devenea un locțiitor, în propria sa 
țară, al principelui Transilvaniei, în timp ce puterea revenea în fapt 
sfatului domnesc alcătuit din 12 boieri, aflați la adăpost de primejdia 
de a-şi pierde capetele sau averile, întrucât condamnarea lor la 
moarte şi confiscarea bunurilor nu puteau fi pronunţate de domn decât 
cu aprobarea principelui Transilvaniei. 

Aflat în ajunul unei iminente invazii otomane, Miha: Viteazul nu-şi 
putea îngădui deteriorarea raporturilor cu Transilvania, care îi asigura 
atât spatele armatei, când avea să se declanşeze ofensiva otomană, 
cât şi un ajutor sub forma unui corp de oaste. 

Tratatul de la Alba Iulia a fost prefigurarea programului politic 
al clasei boiereşti, preocupată să instaureze un regim nobiliar, în 
cadrul căruia autoritatea domnească era subordonată sau controlată 
de marea boierime. 


Cu câteva zile înainte de semnarea Tratatului de la Alba Iulia, la 
14 mai 1595, marele vizir Ferhad paşa, care urma să conducă marea 
campanie împotriva Ţării Româneşti, a abolit statutul de autonomie 
al celor două principate extracarpatice şi le-a declarat provincii 
(vilâyet) ale Imperiului otoman, încredințate, Moldova lui Cafer 
paşa, fost conducător provincial în Azerbaidjan, iar Ţara Românească 
beilerbeiulu: Anatoliei, Satârc: Mehmed paga. A fost singura dată când 
Poarta otomană a trecut Moldova şi Țara Românească din zona dâr 
al- 'ahd (zona ţărilor tributare) în zona dâr al-Islam, zona admi- 
nistrației directe otomane. 

Aproape două luni mai târziu, Ferhad paşa a fost destituit şi 
executat, funcţia de mare vizir revenind lui Sinan paşa (ambii fiind 
albanezi de origine), care a trecut Dunărea şi a intrat în Ţara 
Românească, în fruntea unei armate de 100 000 de oameni. 

Mihai nu dispunea decât de circa 16 000 de oameni şi de un 
corp de oaste transilvan, condus de Albert Kirâly, numărând 7 000 
de oameni (aproape jumătate erau secui). Domnul a încercat să 
întârzie înaintarea otomană, dând bătălia de la Călugăreni 
(13/23 august 1595). A fost o victorie românească de prestigiu — am 
spune — prin pierderile grele provocate invadatorilor. Mihai Viteazul 

ne-a lăsat el însuși relatarea acestei biruinţe de o clipă: „plecai 
inimos să-l întâlnesc (pe Sinan — n.n.) cu acei puţini oameni ce-i 
aveam, şi când ajunsei la Călugăreni, aflai că toţi sunt gata de luptă; 
deci eu, chemând numele lui Dumnezeu, mă încăierai cu ei într-o 
bătălic, în aşa fel că ţinu toată ziua, unde făcu: mare pagubă turcilor, 
spre ruşinea lui Sinan paşa, căci în lupta aceea însuşi Sinan paşa se 
prăvăli de pe cal într-o mlaştină foarte întinsă, de unde cu mare 
greutate fu scos; așa că în acea bătălie au fost omorâţi patru paşi şi 
şapte sangeaci şi am câştigat 15 tunuri şi un steag verde al Profetului 
Mahomed, mult prețuit de dânşii şi foarte respectat, pe care l-am 
trimis Măriei Sale Împăratul (Rudolf al II-lea — n.n.)”. 

Pierderile suferite de oastea otomană la Călugăreni nu au împiedi- 
cat-o să ocupe de a doua zi Bucureştiul, unde, la mănăstirea Radu 
Vodă (de fapt ctitoria lui Alexandru-Mircea, refăcută de Radu 
Mihnea), Sinan, convins de caracterul definitiv al schimbării de 
statut al Țării Româneşti, a ridicat o fortificaţie — „palanca” lui 
Sinan — şi a început să numească subaşi, funcționari ai administraţiei 
otomane a vilâyetului nou constituit. Începea într-adevăr transfor- 
marea Ţării Româneşti într-o provincie a Imperiului. 

Oastea otomană a înaintat spre nord şi a ocupat Târgovişte, unde 
a construit o nouă fortificaţie, dar mai mică şi mai slabă (era din 
pământ). 

Atunci s-a produs contraofensiva forţelor unite ale celor trei Ţări 
române, reunite la Rucăr. Sinan paşa, care crezuse că a consolidat 
controlul Porții asupra vilâyetului muntean, a început o retragere 
precipitată, în cursul căreia au fost distruse — pentru a nu rămâne în 
stăpânirea românilor — cele două palănci. Urmărite îndeaproape de 
forţele munteano-moldo-transilvane, trupele otomane au fost atacate 
la Giurgiu, unde au pierdut 10 000 de robi luaţi, iar trecerea pe 
malul drept al Dunării s-a transformat într-o adevărată catastrofă: 
„Majoritatea trupelor de achingii — relatează cronicarul Mustafa 
Naima — aflându-se pe ţărmul de dincolo (muntean — n.n) nici un 
singur ins nu s-a salvat, şi în vremea aceea rădăcina achingiilor 
tăindu-se acolo, s-a stins”. Aşa cum a relevat Aurel Decei, dispariţia 
după două secole şi jumătate a achingiilor a avut drept urmare 
modificări importante în structurile militare ale Imperiului otoman: 
dispariţia achingiilor, ca şi cea a spahiilor, a făcut ca, din secolul 

următor, să sporească substanţial valoarea corpurilor de călăreți 
tătani. 

În ceea ce priveşte loviturile primite de oastea otomană ce 
invadase Ţara Românească în vara anului 1595, orientalistul român 
observă cu dreptate că victoria lui Mihai Viteazul şi a aliaților săi la 
Giurgiu este mai importantă decât cea de la Călugăreni, celebrată de 
toţi, de la Bălcescu încoace, drept marea biruinţă a Viteazului. 


Campania din 1595 a generat una dintre cele mai controversate 
probleme ale istoriei românești, care este „legământul lui Mihai 
Viteazul”, considerat de Nicolae Bălcescu drept începutul şerbiei/ 
iobăgiei țăranilor în Țara Românească. În temeiul documentaţiei 
actuale, hotărârea lui Mihai Viteazul ca ţăranii să rămână „legaţi ” de 
moşia pe care se aflau în momentul promulgării aşezământului 
domnesc apare mai mult ca având un caracter fiscal decât unul 
social. Voievodul, aflat în permanentă nevoie de bani pentru plata 
trupelor sale, s-a văzut confruntat cu o criză demofiscală, ca urmare 
a dislocării populaţiei, provocată de invazia lui Sinan paşa. Fuga 
țăranilor din calea năvălitorilor şi căutarea țăranilor plecaţi de către 
boieri şi egumeni pentru a fi readuşi „la urma lor” (adică pe moșiile 
de unde fugiseră) au provocat instabilitatea masei de contribuabili, 
cu grave repercusiuni asupra încasărilor vistieriei. 

Pentru a curma deplasarea ţăranilor şi litigiile privind readucerea 
lor pe domeniile pe care le părăsiseră, Mihai Viteazul a hotărât ca 
fiecare să rămână pentru totdeauna acolo unde şedea în data 
„legământului”. Supravieţuirea îndelungată a deciziei domneşti se 
explică prin „reperul” creat şi devenit atât de util în judecarea litigiilor 
privind statutul şi reşedinţa ţăranilor. 


Scriind despre Mihai Viteazul, Fernand Braudel îl califică drept 
„marea figură, greu de înţeles şi mai greu de judecat”. De fapt, 
discuţia despre „taina” lui Mihai Viteazul constă în împrejurările 
înfăptuirii primei uniri a Țărilor române în 1600. Două sunt întrebările 
de pus în legătură cu acest eveniment capital al istoriei româneşti: 
voievodul a acţionat potrivit unui plan chibzuit dinainte, având drept 
obiectiv aducerea sub autoritatea sa a celor trei Ţări române? Şi, a 
doua întrebare: indiferent de existenţa unui astfel de plan, poate fi 

considerată cea dintâi unire a românilor din anul 1600 o manifestare 
a conştiinţei unităţii lor de neam? 

Pentru a răspunde acestor întrebări este necesar ca unirea din 1600 
să fie raportată la două coordonate: legăturile dintre cele tre: Ţări 
române în secolele XIV-XVI şi contextul politico-militar de la 
sfârşitul secolului al XVI-lea în care s-a integrat acţiunea lui Mihai 
Viteazul. 


De-a lungul întregului ev mediu, unitatea lingvistică şi confesio- 
nală, căreia 1 s-au adăugat similitudinile instituţionale, cooperarea 
politică şi militară, legăturile economice şi schimburile culturale au 
favorizat dezvoltarea unor raporturi strânse între cele două state 
române extracarpatice şi românii transilvăneni. În acelaşi timp, Ţara 
Românească şi Moldova au avut relaţii la fel de strânse cu 
voievodatul/principatul Transilvaniei, care, deşi avea o populație 
majoritar românească, era condus de nobilimea maghiară, asociată, 
în exercitarea puterii, cu patriciatul săsesc şi fruntaşii secuilor. În 
Transilvania exista un clivaj socio-politic corespunzător unui clivaj 
etnic: elita politică era precumpănitor maghiară, populaţia supusă era 
precumpănitor română. 

În măsura în care erau conştienţi de originea lor romană (şi sursele 
istorice atestă această conştiinţă), românii din spaţiul carpato- 
danubian ştiau că, dincolo de fragmentările rezultate din pluralismul 
statal, aparţineau unei singure şi mari realități etnice: neamul 
românesc. 

Una dintre cele mai răspicate afirmări a conştiinţei unităţii de neam 
o oferă formula folosită de Ștefan cel Mare (în solia către Veneţia din 
anul 1477), pentru a desemna statul de dincolo de Milcov: „cealaltă 
Ţară Românească” (l’altra Vlachia). Voievodul moldovean ştia, 
aşadar, că ţara sa şi cea dintre Carpaţi şi Dunăre erau două structuri 
politice ale aceluiaşi popor. 

La fel de explicită, de astă dată pentru perceperea unităţii dintre 
românii extracarpatici şi cei din Transilvania, este formula din cere- 
rea lui Ştefan Mâzgă, pretendentul nenorocos la domnia Moldovei, 
care, pribeag în Transilvania, cerea împăratului, în 1577, să-i acorde 
o moşie pe domeniul cetăţii Ardudului, „cu oameni de-ai noștri, de 
lege și limbă românească”. Aşa cum remarcă loan-Aurel Pop, 

dispunem de „un exemplu de solidarizare în nume etnic: stăpânul 
român îşi strânge supuşi români”. 

Masa de populaţie românească din aria carpato-dunăreană avea 
sentimentul unității sale, chiar dacă trăia în formaţiuni politico- 
teritoriale distincte. 

Aşa cum s-a văzut, în numeroase împrejurări, în cursul desfăşu- 
rării luptei antiotomane, Transilvania, Ţara Românească şi Moldova 
au cooperat atât de strâns, încât s-a creat un adevărat front pan- 
românesc, care, însă, aşa cum s-a întâmplat pretutindeni în evul 
mediu, nu a exclus încordări şi confruntări între cele trei Țări române 
unele încheiate cu sfârşitul tragic al voievozilor români. 

Raporturile politice şi militare între Ţările române au avut şi un 
fundament economic, relevat într-o memorabilă formulare de 
N. lorga: „Pe o bază de interese comune, cea dintâi unire a românilor 
a existat, când în capul cărturarilor nu răsărise această idee, în 
unitatea perfectă a vieții economice, aşternută pe unitatea perfectă a 
vieții generale, şi Ardealul a intrat în această viață prin intercirculația 
românească: un singur corp, un singur sistem, am zice, vânos, prin 
care străbate acelaşi sânge viu”. 

Legăturile dintre românii intra- şi extracarpatici, întemeiate pe 
conştiinţa unităţii lor de neam, ca şi raporturile pe multiple planuri 
dintre Ţara Românească, Moldova şi Transilvania, au generat, atât 
la nivelul realității obiective cât şi la cel al conştientizării colective, 
o unitate de destin istoric a ariei carpato-dunărene. Voievozii 
Moldovei şi Ţării Româneşti — ei înşişi stăpâni de domenii în 
Transilvania (Ciceiul, Cetatea de Baltă, Bistriţa, Rodna, Geoa- 
giu etc.) — s-au simţit la ei şi între ai lor dincolo de Carpaţi, după cum 
principii Transilvaniei, cârmuitori peste cea mai bogată dintre cele 
trei Ţări române, s-au simţit tentaţi — şi în anumite momente au şi 
izbutit — să-şi extindă autoritatea şi dincolo de munţi. 

Ideea unei singure cârmuiri asupra celor trei Ţări române începea 
să prindă realitate. Principele Transilvaniei, Sigismund Báthori a 
încheiat în 1595 tratate cu Mihai Viteazul şi Ştefan Răzvan, prin care 
cei doi voievozi acceptau un statut de vasalitate față de principele 
Transilvaniei. 

La rândul ei, Poarta otomană a comunicat, în toamna aceluiaşi an, 
Poloniei că lua în considerare instalarea unui Bâthori din ramura 
poloneză ca domn al Transilvaniei, Moldovei şi Ţării Româneşti. Doi 

ani mai tâziu, nobilul polonez Andrei Taranowski îi promitea lui 
Mihai Viteazul „Moldova, Transilvania şi alte considerabile posesiuni, 
dacă li s-ar alătura (polonezilor — n.n.)”. 

Și în „durata lungă” — cea a legăturilor între cele trei Ţări române 
Şi cea a conştiinţei unităţii de neam a românilor — şi în evenimenţialul 
anilor '90 ai secolului al XVI-lea, unirea Ţării Româneşti, Moldovei 
şi Transilvaniei sub autoritatea unui singur cârmuitor era o soluţie 
politică preconizată în cercurile politice şi diplomatice din spaţiul 
românesc şi din afara sa, inclusiv Poarta. 


Deteriorarea relaţiilor cu Transilvania, după ce cardinalul Andrei 
Báthori devenise principe, ca urmare a cererii acestuia — sprijinită de 
Polonia — ca Mihai Viteazul să abandoneze domnia munteană, crea 
o gravă ameninţare pentru securitatea Ţării Româneşti, chiar dacă — 
după noi lupte, unele în sudul Dunării, desfăşurate în 1596 — 
voievodul primise la începutul anului 1597 confirmarea în domnie 
din partea Porții. Atât timp cât dincolo de Carpaţi — locul de refugiu 
în cazul invaziei otomane — era un principe ostil, domnia lui Mihai 
rămânea amenințată, cu atât mai mult cu cât voievodul era confruntat 
cu opoziția unor grupări boiereşti sprijinite de Polonia. 

Mihai a recurs la o lovitură preventivă, a trecut munţii şi a zdrobit 
oastea lui Andrei Báthori, în bătălia de la Șelimbăr (1599); cardina- 
lul, care izbutise să scape de pe câmpul de luptă, a fost ucis de secui. 

În timp ce Poarta otomană a recunoscut stăpânirea lui Mihai în 
Transilvania, împăratul Rudolf al II-lea, hotărât să aibă principatul 
sub autoritatea sa, a întârziat să-şi dea acordul pentru schimbarea sur- 
venită prin victoria de la Șelimbăr şi, în cele din urmă, a recunoscut 
lui Mihai doar calitatea de guvernator. 

Aceleaşi considerente de securitate — eliminarea lui leremia 
Movilă, care se manifestase ca duşman al lui Mihai — au determinat 
campania domnului muntean în Moldova, adusă şi ea sub autoritatea 
sa (1600). 

Pentru prima dată în istoria românilor, un voievod putea să se 
intituleze — ca Mihai Viteazul — „din mila lui Dumnezeu, domn al 
Ţării Româneşti, al Ardealului şi a toată ţara Moldovei”. 

Unirea din 1600 fusese înfăptuită de Mihai Viteazul sub presiunea 
împrejurărilor — primejdia reprezentată de atitudinea ostilă a lui 
Andrei Bâthori şi leremia Movilă —, dar ca soluţie politică ea, unirea, 

fusese luată în considerare, cum s-a văzut, sub diverse forme, şi în 
alte medii politice. 

Dacă Mihai a avut dintru început gândul unirii, sursele de care 
dispunem până acum nu spun nimic. În nici un caz nu poate fi 
considerat ca o dovadă a planului domnesc de unire un text din 
1600 al voievodului, care ar fi sunat astfel: „Și hotaru Ardealului/ 
pohta ce-am pohtit/ Moldova Țara Românească”. În realitate, aşa cum 
a arătat C. Rezachevici, este vorba de alăturarea arbitrară a unor 
notații făcute de domn pe dosul unui: document în limba maghiară, 
şi larg spaţiate între ele (deci nu un text unitar), rezumând pro- 
blemele cuprinse în document: frontierele Transilvaniei; reven- 
dicările domnului (în vechea limbă românească: „pohtă'); domnia 
ereditară în Ţara Românească şi Moldova. 

Intrarea domnului muntean în Transilvania a fost precedată şi 
urmată de mari mişcări ale ţăranilor români, „încurajați de încrederea 
că au un domn de neamul lor”, explică un cronicar maghiar, 
Szamoskâzy. Exista, la nivelul conştiinţei populare, percepția unității 
dintre românii de la nord şi de la sud de Carpaţi — comunitate etnică 
şi de destin istoric. Este acea realitate descrisă de un profesor din 
Amberg, loannis Bisselius: „provinciali (transilvăneni — n.n.) ţineau 
mai mult la unul de-al lor, un dac ca Mihai, decât la un străin ca Basta. 
Căci oare ce-i este mai apropiat Transilvaniei decât valahul din 
vecinătate?” Şi „care alt popor, în afară de valahi, poate fi într-atât 
de asemănător şi într-atât de plăcut transilvănenilor. Căci mai toţi sunt 
de acelaşi sânge, de aceeaşi origine, de acelaşi nume: daci sunt și unii 
şi ceilalți”. 

Mihai, la rândul său, a desfăşurat în Transilvania o politică în al 
cărei filigran se descifrează conturul său de principe român. S-a 
stăruit, pentru a se releva această realitate, asupra măsurilor luate în 
favoarea iobagilor români şi a preoţilor români. Pentru cei dintâi, 
Mihai a solicitat dreptul de a-şi paşte vitele „în locurile libere şi în 
hotarul necultivat” ale satelor maghiare şi săsești. În beneficiul 
preoților, Mihai a obţinut scutirea lor de robotă. 

Mai concludentă pentru politica „românească” a lui Mihai Viteazul 
în Transilvania a fost încercarea sa de a disloca regimul politic 
întemeiat pe Unio trium nationum Şi care excludea pe români din viaţa 
politică a principatului. Aşa cum s-a văzut, la originea măsurilor 

dictate în 1366 de regele Ludovic I de Anjou s-a aflat discriminarea 
confesională. Ea s-a menţinut în secolele XV-XVI. Transilvania, 
considerată, după instituirea, la începutul celei de a doua jumătăţi a 
secolului al XVI-lea, a regimului celor patru religii (de fapt 
confesiuni) recepte (catolică, luterană, calvină şi unitariană) drept un 
model de toleranţă, nu a cunoscut însă şi o egalitate confesională, 
întrucât ortodoxia, confesiunea majorității populaţiei, nu a fost 
recunoscută ca având un statut legal („receptă”), ci i-a fost doar 
îngăduită practicarea. 

Mihai Viteazul a încercat să obţină statutul de „religie receptă” şi 
pentru ortodoxie. Prin tratatul din 1595 cu principele Transilvaniei, 
atât de păgubitor pentru el, voievodul muntean avusese un singur 
beneficiu: extinderea autorității mitropolitului Ţării Româneşti asupra 
clerului român din Transilvania, fiind astfel instituţionalizată „unitatea 
spirituală a românilor din Ardeal cu cei din Țara Românească” 
(Victor Papacostea). 

După biruinţa de la Șelimbăr, Mihai a mers mai departe; el a 
înfiinţat (sau reînfiinţat, între specialişti se poartă încă discuţii) 
mitropolia ortodoxă de la Alba Iulia, primul pas spre recunoaşterea 
oficială a confesiunii ortodoxe. Odată atins acest obiectiv, românii 
ortodocşi ar fi căpătat un statut egal cu cel al credincioşilor celor patru 
religii recepte. Pentru a relua formula lui Șerban Papacostea, românii 
care fuseseră scoşi, pe cale confesională, din viaţa politică a 
Transilvaniei ar fi fost reintroduşi, pe aceeaşi cale confesională, de 
unde fuseseră excluşi. Mihai nu a mai avut însă răgazul pentru 
înfăptuirea acestei politici. 

Împotriva domnului muntean se ridica un formidabil val de 
ostilitate: Polonia nu putea accepta pierderea Moldovei, iar Movileştii, 
conducătorii grupării polonofile a boierimii moldovene, râvneau nu 
numai reîntoarcerea în scaunul de la Suceava, dar îl voiau şi pe cel 
de la Bucureşti, pentru fratele lui Ieremia, Simion. Împăratul Rudolf 
al II-lea nu dorea domnia lui Mihai în Transilvania, iar generalul său, 
Basta, era unul din adversarii cei mai înverşunaţi ai voievodului 
muntean. Nobilimea maghiară din Transilvania nu se putea resemna 
să se afle sub autoritatea „valahului”, care adusese cu el şi boieri 
români de peste Carpaţi, pentru a le încredința demnități în Principatul 
transilvan. În sfârşit, în rândurile boierimii din Țara Românească, 

opoziţia față de încercările domnului de a impune statul domnesc în 
detrimentul celui boieresc avea numeroşi aderenți. 

Dincolo de succesele sale militare, poziţia lui Mihai rămânea 
fragilă, în primul rând din cauza precarităţii mijloacelor sale pecuniare 
şi militare, strâns corelate. Mihai a trăit drama marii schimbări 
survenite în organizarea armatelor, ca urmare a răspândirii armelor 
de foc, care a produs o adevărată revoluţie în domeniul militar. Pe 
de o parte, statele au trebuit să-şi înnoiască arsenalele (arme de foc 
pentru pedestraşi şi artilerie), pe de alta, ele au trebuit să facă apel 
la profesioniştii războiului (mercenari), a căror angajare reclama 
iarăşi mari fonduri băneşti. Veniturile suveranilor/statelor au fost 
supuse unor puternice presiuni, cărora nu li s-a putut face față 
întotdeauna. Mihai s-a aflat mai tot timpul în criză de mijloace 
pecuniare pentru plata trupelor sale. Confruntat cu un larg spectru de 
adversari şi adversităţi, el nu a dispus de forţa ce i-ar fi permis să 
conserve ceea ce cucerise. Căderea devenea inevitabilă. 

Înfrângerile s-au succedat rapid: în Transilvania, nobilimea 
maghiară şi generalul Basta şi-au manifestat deschis ostilitatea față 
de Mihai. În lupta de la Mirăslău (16 septembrie 1600), Basta l-a 
înfrânt pe domnul român. Atacat în Ţara Românească de forțele 
polone conduse de marele om de arme Jan Zamoyski şi de Movileşti, 
Mihai a sufenit noi înfrângeri, a pierdut ţara şi a fost constrâns să plece 
la curtea imperială pentru a cere ajutor. 

Rudolf al II-lea a impus o împăcare de formă a lui Mihai şi Basta, 
care a permis victoria celor doi, la Guruslău (1601), asupra lui 
Sigismund Báthori. Câteva zile mai târziu, domnul român era ucis pe 
Câmpia Turzii, din ordinul lui Basta; capul retezat a fost adus în Ţara 
Românească, iar trupul îngropat într-un loc neştiut până azi. „V lahul, 
se cuvine/fietecine, / să poarte cernit strai / că a murit Mihai/ că și- 
au pierdut domnul / viteazul şi omul, / cu nume de faimă / de-l 
rosteau cu teamă/ cari mai de cari/ turcii şi tătarii / ungurii şi leşii / 
tremurând ca peştii”, scrie vistierul grec Stavrinos într-o poemă 
redactată în 1601. Aceste versuri sunt ale unui fidel şi ale unui 
admirator, dar contemporanii şi succesorii lor imediaţi nu au avut 
preţuire pentru performanţa domnului muntean — întâia unire a 
românilor. Miron Costin, care a scris atât de mult şi de adânc despre 
unitatea moldovenilor, muntenilor şi transilvănenilor, se mărginește 

la următorul comentariu, după ce relatează uciderea lui Mihai: „Şi 
așea s-au plătitu lui Mihai Vodă slujbele ce-au făcutu nemților”. 
Nici un cuvânt, aşadar, despre marea faptă a Viteazului — unirea din 
1600 —, ceea ce arată că, la data înfăptuirii ei, conştiinţa unității de 
neam nu devenise conştiinţă naţională. Abia generația paşoptistă, 
angajată în lupta pentru crearea statului naţional român, îl va 
recunoaşte pe Mihai Viteazul ca pe un ilustru predecesor. 


CULTURA SUB OBLĂDUIREA DOMNILOR 


Statul voievodal sau domnesc din secolele XV-XVI a încurajat 
ȘI patronat o activitate culturală pusă în serviciul eforturilor 
voievozilor de la Suceava și Târgovişte de a consolida autoritatea 
centrală şi a restrânge şi subordona puterea clasei boiereşti. 

Ştefan cel Mare a inițiat redactarea, la curtea sa, a unei cronici, 
care nu s-a păstrat în forma ei originară, ci într-o variantă ulterioară, 
cunoscută sub numele de Letopisețul de când s-a început, cu voia lui 
Dumnezeu, Țara Moldovei, continuată, după anul 1507, în alte 
variante şi prelucrări străine, precum Cronica moldo-polonă. Alte 
prelucrări străine — Cronica moldo-germană şi Cronica moldo-rusă — 
se opresc la anul 1499 şi, respectiv, 1504. Toate au ca figură centrală 
pe Ştefan cel Mare, a cărui personalitate copleșitoare domină 
evenimentele relatate. 

Cronicile redactate în limba slavonă, în secolul al XVI-lea, au la 
origine tot iniţiative domneşti: episcopul Macarie scrie din îndemnul 
lui Petru Rareş o cronică a anilor 1504-1551; egumenul Eftimie de 
la mănăstirea Căpriana (Basarabia) continuă cronica lui Macarie, sub 
patronajul lui Alexandru Lăpuşneanu, ducând relatarea evenimentelor 
până la anul 1554, iar călugărul Azarie, la porunca lui Petru Șchiopul, 
narează istoria Moldovei între anii 1551 şi 1574. 

În Țara Românească, Neagoe Basarab îşi leagă numele de o 
operă monumentală, Învățăturile lui Neagoe către fiul său, Teodosie, 
o adevărată enciclopedie a artei guvernării, considerată „una din 
marile cărţi ale literaturii europene din veacul al XVI-lea” (Dan 
Zamfirescu). 

Domniile muntene nu au avut nici durata, nici puterea celor 
moldovene, astfel că în Ţara Românească nu se întâlnesc, precum în 
Moldova, cronici scrise din iniţiativă voievodală. Doar în timpul lui 
Miha: Viteazul s-a redactat o cronică, la îndemnul domnului, de 
către Theodosie Rudeanu, cunoscută însă într-o variantă favorabilă 
familiei marilor boieri Buzeşti şi numită de aceea Cronica Buzeștilor, 
folosită şi de silezianul Balthasar Walther în cronica sa consacrată, 
de asemenea, domniei lui Mihai Viteazul. 

Arta statului domnesc a dat monumente de mare valoare artistică. 
Ştefan cel Mare a desfăşurat o intensă activitate ctitoricească, 
acoperind Moldova cu biserici şi mănăstiri, stabilindu-i reputaţia nu 
numai de mare domn de oaste, dar şi de ziditor de cele sfinte 
(mănăstirile Neamţ, Voroneţ, Putna etc.). 

Fiul său, Petru Rareş, a continuat această tradiţie (mănăstirile 
Probota, Moldoviţa, Humor etc.), ducând la forme desăvârşite pictura 
exterioară, care face astăzi faima mănăstirilor din Bucovina. Contrar 
celor afirmate de unii istorici ai artei, aceste picturi nu au nici un mesaj 
politic. Asediul Constantinopolului — este vorba de cel avaro-slav din 
626! — era strâns asociat, precum se poate lesne constata din sinaxarul 
celei de-a cincea vineri a marelui post, de imnul-acatist al Maicii 
Domnului, reprezentat iconografic în picturile exterioare 
(vestimentația turcească este un anacronism obişnuit picturii medie- 
vale şi renascentiste). Pictura exterioară este una din culmile artei 
medievale româneşti şi „albastrul de Voroneţ” precum şi „Judecata de 
apoi” de la aceeaşi mănăstire au căpătat o binemeritată notorietate 
internaţională. 

În Țara Românească, două ctitorii — mănăstirea Dealul a lui Radu 
cel Mare şi mănăstirea Curtea de Argeş a lui Neagoe Basarab — 
frapează prin originalitatea şi bogăţia omamentaţiei, cea din urmă 
impresionând atât de puternic pe contemporani, încât a intrat în 
mitul Meşterului Manole. 


CAPITOLUL 3 


ȚĂRILE ROMÂNE SI „DESCRESTEREA” 
PUTERII OTOMANE 


Tratatul de pace dintre Imperiul otoman şi cel habsburgic, încheiat 
la Zsitvatorok (11 noiembrie 1606), a pus capăt războiului de peste 
13 ani dintre cele două mari puteri. Prin câştigurile teritoriale — deşi 
modeste — ale Porții otomane, ea putea apărea ca partea biruitoare; 
în realitate, tratatul cuprindea clauze care constituiau primele 
simptome ale „descreşterii” puterii otomane: împăratul era acceptat — 
practic — ca partener egal al sultanului, recunoscându-i-se titlul 
imperial (caesar), şi nu mai plătea anual tribut Porții. Însuşi faptul că, 
la capătul unui efort militar de peste un deceniu, Imperiul otoman era 
constrâns să accepte o pace de echilibru cu marele său rival european 
constituia o probă elocventă că vremile lui Soliman Magnificul erau 
apuse. Nu însă de tot, pentru că, la est de Carpaţi, Poarta a izbutit să 
pună capăt condominiului polono-otoman asupra Moldovei, 
restaurându-şi autoritatea deplină asupra acestui principat. 

Confruntat cu tulburări interne şi angajat într-un nou conflict cu 
Imperiul persan, Imperiul otoman nu a putut interveni în Războiul de 
30 de ani, mărginindu-se să sprijine campaniile antihabsburgice ale 
principilor Transilvaniei, Gabriel Bethlen şi Gheorghe Rákóczi I. 

În a doua jumătate a secolului al XVII-lea, sub conducerea marilor 
viziri din famila Köprülü, forţa otomană cunoaşte o revigorare care 
a culminat cu asediul Vienei (1683). Eşecul sufenit de armata otomană 
sub zidurile capitalei imperiale a dat semnalul unei rapide 
degringolade a stăpânirii otomane la Dunărea de Mijloc. Reconquista 
imperială smulge Porții Ungaria şi Transilvania, înstăpânind Curtea 
de la Viena până la Carpaţi şi Slavonia (pacea de la Carlowitz din 
26 ianuarie 1699). 

O scurtă revenire a Poloniei în Moldova, — printr-o politică de 
ofensivă militară condusă de regele loan Sobieski — nu a izbutit să 
elimine dominaţia otomană. Poarta a mai avut resurse pentru a 
respinge prima tentativă a Rusiei de a pătrunde în sud-estul Europei 
(înfrângerea de la Stănileşti a lui Petru cel Mare), dar în spaţiul 
nord-pontic îşi făcuse apariţia un nou factor politico-militar — Imperiul 
rus — pretendent şi combatant pentru ceea ce se configurase a fi 
„moştenirea? Imperiului otoman, angajat ireversibil pe panta 
„descreşterii” puterii sale. 

Ţările române au folosit dificultăţile Porții pentru a se angaja în 
acţiuni de anvergură — precum Transilvania în Războiul de 30 de ani 
sau încercarea lui Gheorghe Rákóczi al II-lea de a obţine coroana 
polonă — ori pentru a-şi consolida autonomia. Încercarea comună din 
1658—1662 de a se emancipa de sub suzeranitatea otomană va 
falimenta însă, astfel că abia peste câteva decenii, când armatele 
austriece, poloneze şi ruse vor fi la frontierele lor, efortul de ieşire 
de sub dominaţia Imperiului otoman va fi reluat, determinând astfel 
elaborarea de către Poartă a unei noi formule politice a suzeranității 
sale asupra Principatelor române (Transilvania fusese pierdută, s-a 
arătat, în 1699). 


STATUTUL POLITIC AL ȚĂRILOR ROMÂNE 
ÎN SECOLUL AL XVII-LEA 


Din campaniile lui Mihai Viteazul la Dunăre şi dincolo de ea — 
care au provocat o vie nelinişte la Constantinopol —, ca şi din acţiunea 
solidară a celor trei Ţări române pentru ieşirea de sub dominaţia 
otomană, Poarta a desprins două concluzii: necesitatea de a menţine 
regimul de obligații materiale al Ţărilor române la un nivel care să 
nu provoace un colaps economic şi respectarea statutului de 
autonomie rezultat din includerea Ţării Româneşti, Moldovei şi 
Transilvaniei în zona numită de turci „Casa păcii” sau a „legă- 
mântului” (dâr al-sulh, dâr al-'ahd), adică a teritoriilor care îşi 
păstrau structurile politice, administrative şi militare proprii. 

Dacă cea dintâi unire a românilor sub Mihai Viteazul a fost percepută 
abia din secolul al XIX-lea ca o prefigurare a aspiraţiei de unitate a 

românilor, consecinţele luptei antiotomane s-au resimțit în tot cursul 
secolului al XVII-lea: de fiecare dată când la Constantinopol a câştigat 
teren intenţia de a transforma Ţările române în paşalâcuri, ca a sfârşit 
prin a fi abandonată de teamă că lichidarea statutului de autonomie va 
declanşa o reacție de proporțiile acțiunii militare a lui Mihai Viteazul 
şi va solidariza din nou cele trei Ţări române, punând astfel în pericol 
suzeranitatea însăși a Porții otomane asupra spațiului românesc. 

Conservarea statutului de autonomie nu a ferit însă acest spaţiu 
de unele răşluiri din partea Porții, care a trecut zone româneşti sub 
regimul administrației directe otomane, în urma marii răscoale 
antiotomane a celor trei Țări române din anii 1658-1662. Încă din 
faza incipientă a noului conflict româno-otoman, Poarta a extins 
teritoriul paşalâcului de Timişoara prin alipirea la el a cetăților 
Lugoj, Caransebeş şi Ineu, precum şi a zonei de munte a Banatului 
ŞI a ținutului Hălmagiu (1658). După ocuparea Oradei, cetatea şi 
aproape întreg comitatul Bihor au alcătuit un nou paşalâc, cel de 
Oradea (1660). Controlul otoman asupra spaţiului românesc a fost 
astfel consolidat. 

Regimul obligaţiilor materiale către Poartă — haraciul, muca- 
rerurile (confirmări trienale şi anuale), peşcheşurile (darurile), furni- 
turile de cereale, animale, cherestea, mână de lucru etc. — au cunoscut 
la începutul secolului al XVII-lea o scădere simţitoare în raport cu 
nivelul atins la sfârşitul secolului precedent (mai ales în ceea ce 
priveşte haraciul și sumele plătite pentru dobândirea domniei). 
Reducerea simţitoare a cuantumului obligaţiilor materiale a fost 
consecința directă şi imediată a efortului de ieşire din dependenţa 
Porții, desfăşurat de cele trei Ţări române în cadrul războiului Ligii 
Sfinte cu Imperiul otoman. La Constantinopol, s-a înţeles că explo- 
atarea până la sleire a Ţărilor române este contraproductivă, întrucât 
criza economică, provocată de agravarea obligaţiilor materiale către 
Poartă, solidarizează toate forţele social-politice ale societăţii 
împotriva dominaţiei otomane. 

Modificările în cuantumul haraciului sunt ilustrative pentru evoluția 
regimului de obligaţii materiale al Ţărilor române către Poartă. Dacă 
în 1593, deci în ajunul războiului cu Poarta, haraciul Ţării Româneşti 
era de 155 000 de galbeni, cel al Moldovei de 65 000 de galbeni, iar 
cel al Transilvaniei de 15 000 de galbeni (Transilvania a beneficiat, 
în tot timpul dominaţiei otomane, de un regim mult mai uşor de 
obligaţii către Poartă), la începutul secolului: al XVII-lea, când cele 

trei Ţări române au reintrat sub suzeranitatea otomană, haraciul Ţării 
Româneşti a scăzut la 32 000 de galbeni, iar cel al Moldovei la 30 000 
de galbeni (haraciul Transilvaniei a rămas neschimbat). 

În cursul veacului al XVII-lea şi la începutul secolului al XVIII-lea, 
haraciul Țărilor române a înregistrat, în cazul Ţării Româneşti şi al 
Transilvaniei, o creştere continuă, ajungând pentru cea dintâi, în 
1703, la 92 000 de galbeni, iar pentru cea de a doua, în 1686 (când 
forțele imperiale au pătruns în principat), la 40 000 de galbeni; tributul 
Moldovei a cunoscut o evoluţie sinuoasă; de la scăderea masivă, la 
începutul secolului al XVII-lea, haraciul moldovean a crescut şi el, 
ajungând la 1654 la 41 000 de galbeni; campaniile otomane şi polone, 
la sfârşitul secolului, vor ruina atât de grav principatul, încât Poarta 
a consimțit să reducă haraciul la 26 000 de galbeni. 

Statutul personal al domnilor Ţării Româneşti și Moldovei 
înregistrează însă o diminuare, mai ales când la Bucureşti şi laşi s-au 
aflat personalități şterse. Dacă în capitalele celor două principate 
domnii continuau să se comporte ca stăpâni autocraţi, cu un fast aulic 
amintindu-l pe cel al împăraţilor bizantini — Radu Mihnea şi Vasile 
Lupu au excelat în această privință —, la Constantinopol domnii 
români sunt consideraţi tot mai mult ca integrându-se ierarhiei 
administrative a statului otoman, rangul lor fiind echivalat cu cel al 
unui paşă cu două tuiuri (o singură excepţie a constituit-o domnul 
Moldovei, Gheorghe Duca, care, primind de la Poartă în 1681 şi 
funcția de hatman al Ucrainei, a mai căpătat un tui — coadă de cal alb, 
prinsă pe o lance, reprezentând un însemn al puterii —, având astfel 
trei tuiuri). 

Îndelungata experienţă a relaţiilor româno-otomane convinsese 
Poarta că fidelitatea domnilor români faţă de suzeranul lor — sultanul — 
este nesigură. După defecţiunea lui Ștefan Petriceicu, domnul 
Moldovei, şi a lui Grigore Ghica, domnul Ţării Româneşti, care au 
trecut de partea polonilor în bătălia de la Hotin (1673), Poarta a 
încercat, pentru scurt timp, o formulă care după 1711-1716 avea să 
se dovedească de o remarcabilă durabilitate: cârmuirea celor două 
principate prin greci intraţi în slujba Imperiului otoman. Pătrun- 
derea masivă a elementului grecesc în cele două principate a început 
în secolul al XVI-lea şi s-a intensificat, la adăpostul dominaţiei 
otomane, în secolul al XVII, provocând — cum se va vedea mai Jos — 
reacţii viguroase ale boierimii autohtone, care vedea în clientela 
grecească a domnului o concurentă de temut în obținerea dregătoriilor 

şi a altor surse de venituri, în primul rând acapararea de moşii. 
„Experimentul” din anii 1673-1678/1683 a reprezentat o efemeră 
perioadă „protofanariotă”, care a pregătit însă lunga perioadă, de peste 
un secol, a domniilor fanariote (1711-1821). 


TRANSILVANIA, PROMOTOARE A UNITĂȚII 
SPAŢIULUI ROMÂNESC 


Transilvania a beneficiat masiv de pe urma conflictului austro- 
otoman ŞI a păcii ce i-a urmat în 1606. Adversar al Habsburgilor și 
combatant cu succes împotriva lor, principele Ștefan Bocskai a fost 
răsplătit de Poartă prin acordarea titlului de rege al Ungariei de 
Mijloc şi încoronarea lui de către marele vizir pe câmpia Râkos, locul 
tradițional de încoronare a regilor Ungariei; poziţia sa a fost 
consolidată prin tratatul încheiat cu împăratul Rudolf al II-lea, care 
îl recunoștea principe al Transilvaniei şi-i ceda Tokay şi Sătmarul, 
precum şi comitatele Bereg şi Ugocsa (23 iunie 1606). 

În prima jumătate a secolului al XVII-lea, Transilvania devine, sub 
domniile lui Gabriel Bethlen, Gheorghe Râkoczi I şi Gheorghe 
Rákóczi al II-lea, centrul unor încercări de unificare sau confederare 
a celor trei Ţări române. 

Înainte de ei, principele Gabriel Bâthori, care se voia stăpân al 
Ţărilor române şi rege al Poloniei, a încercat cucerirea Țării 
Româneşti, dar a fost înfrânt de voievodul Radu Șerban în bătălia de 
lângă Braşov (1611). 

Dacă a avut şi el visul unei coroane regale, succesorul lui Bâthori, 
Gabriel Bethlen (1613-1629), a făcut, în schimb, dovada unor 
remarcabile calităţi politice şi militare. Principele a urmărit conso- 
lidarea autorităţii centrale în detrimentul marii nobilimi şi a izbutit 
să-şi asigure importante resurse pecuniare, veniturile sale ridicându-se 
anual la o jumătate de milion de florini, şi să-şi organizeze o armată 
de 15 000 de oameni, bine echipată şi instruită. 

Conflictul cu Habsburgii a fost reluat, Gabriel Bethlen apărând 
ca exponent al protestantismului împotriva Contrareformei catolice. 
Luptele au alternat cu tratatele de pace (Tirnavia în 1615, Mikulov 

în 1622, Viena în 1624, Bratislava în 1626). Apogeul acţiunii militare 
a lui Bethlen împotriva Habsburgilor l-a constituit asediul Vienei — 
Transilvania, folosind dificultăţile imperialilor, create de izbucnirea 
Războiului de 30 de ani, şi aliindu-se cu cehii —, dar rezultatele nu 
au fost pe măsura intenţiilor lui Bethlen; el nu a căpătat recunoaşterea 
titlului regal, ci doar stăpânirea viageră a celor şapte comitate din 
vestul Transilvaniei. 

Relațiile lu: Gabriel Bethlen cu voievozii români de peste Carpaţi 
au fost strânse. Chiar înscăunarea lui ca principe (1613) se făcuse cu 
concursul domnului muntean Radu Mihnea şi a celui moldovean, 
Ștefan Tomşa, cei trei jurând „să fie ca fraţii şi să nu se lase unul pe 
altul până la moarte”. Un adevărat tratat de alianţă a încheiat Gabriel 
Bethlen cu domnul Ţării Româneşti, Gavril Movilă, la 5 ma: 1619, 
părțile angajându-se să-şi acorde asistenţă în cazul unui atac şi să 
conlucreze în apărarea intereselor lor la Poartă; în formularea lui 
Gabriel Bethlen, tratatul era o „confederație confirmată”. 

După rezultatele modeste obținute în războiul cu Habsburgii, 
Gabriel Bethlen s-a voit un „rege al Daciei”, prin unirea sub autoritatea 
sa a celor trei Ţări române. Intenţia nu a ieşit din faza de proiect, care 
este însă semnificativ prin raportarea la antecedentul lui Mihai Viteazul 
şi la politica celor doi Rákóczi, succesori ai lui Bethlen. 

Principele a desfășurat o politică de prozelitism calvinist printre 
românii transilvăneni. El a încercat chiar să obțină acordul patriarhului 
Chiril Lucaris al Constantinopolului, invocând posibilitatea ridicării 
nivelului cultural al clerului, grație cărților bisericeşti în limba 
română. Răspunsul patriarhului dă la iveală cât de puternică era 
percepţia în străinătate a unității românilor aflați de o parte şi alta a 
Carpaţilor. Refuzând să-şi dea încuviințarea la cererea lui Bethlen, 
Chiril Lucaris sublinia că, pentru a reuşi planul principelui de 
convertire a românilor transilvăneni la calvinism, „ar trebui, mai întâi, 
să se rupă legătura de sânge şi de simţire care zvâcneşte în taină, dar 
cu multă putere, între românii din ţara Transilvaniei şi locuitorii din 
ţările Munteniei şi Moldovei. Negreşit, domnii vecini ai ziselor țări 
nu vor îngădui aceasta niciodată şi foarte sigur vor pune piedici, dacă 
nu cu armele, cel puţin cu îndemnuri tainice”. 

Dacă planurile lui Gabriel Bethlen de creare a unui regat al Daciei 
şi al convertirii la calvinism a românilor transilvăneni au eșuat, 

principele a lăsat ca moştenire succesorilor săi Râk6czeşti politica 
de patronat al Transilvaniei asupra voievodatelor de peste Carpaţi. 


DOUĂ FORMULE POLITICE ALE PORŢII 


Continuatorul direct al lui Mihai Viteazul în ceea ce priveşte 
lupta antiotomană şi colaborarea cu imperialii a fost Radu Şerban 
(1602-1611). El l-a alungat pe Simion Movilă din Ţara Românească 
ŞI i-a învins pe tătarii chemaţi de acesta în ajutor. La solicitarea 
imperialilor, Radu Șerban l-a atacat pe Moise Szekely (Secuiul), 
exponentul curentului antiaustriac şi de cooperare cu Poarta, şi l-a 
învins lângă Braşov (17 iulie 1603). 

Isprăvile de arme ale voievodului muntean au constituit de fapt 
epilogul epopeii lui Mihai Viteazul. Atât timp cât exigenţele mate- 
riale ale Porții amenințau cu prăbuşirea economică şi statutul de 
autonomie era în primejdie de a fi abolit, clasa politică — boierimea — 
era solidară cu domnii, angajaţi în politica de cruciadă târzie. Sleirea 
economică, rezultată din stoarcerile sub diverse forme ale resurselor 
economice ale țării de către Poartă, la sfârşitul secolului al XVI-lea, 
urmată de introducerea structurilor administrative otomane în Țara 
Românească, în timpul campaniei din 1595, generaseră unirea tuturor 
stărilor sociale ale țării sub steagul antiotoman al lui Mihai Viteazul, 
apoi sub cel al lui Radu Șerban. 

Restaurarea suzeranității otomane s-a făcut în condiţii care 
satisfăcuseră deopotrivă Poarta şi clasa politică munteană. Renunțând 
la proiectul transformării ţării în paşalâc, Poarta a încredinţat domnia, 
în condiţiile scăderii simţitoare a haraciului, lui Radu Mihnea, fiul 
lui Mihnea al II-lea, fostul domn muntean, care se convertise la 
islam; calitatea de fiu al „Turcitului” conferea un statut special lui 
Radu Mihnea şi constituia, în acelaşi timp, o garanţie de fidelitate față 
de Imperiul otoman. 

La rândul ei, pentru boierime, soluţia oferită de Poartă era 
acceptabilă, aşa cum fusese în 1462 numirea lui Radu cel Frumos. 
În locul unor domni gata să se integreze cruciadei târzii, expunând 
țara ripostei armate a Porții şi solicitându-i un mare efort militar şi 
economic, Radu Mihnea asigura funcționarea vechii formule a lui dâr 
al-'ahd, a recunoaşterii statutului de autonomie, asociat unui regim 

moderat de obligații materiale. Cronicarul Radu Popescu rezumă 
corect luarea domniei muntene de către Radu Mihnea în 1611, când 
scrie: „toţi i s-au închinat cu bucurie”. 

În Moldova, unde în rândurile boierimii se constituise o puternică 
grupare filopolonă, Poarta a considerat necesară o altă formulă: aceea 
a unei domnii autoritare, gata să-i extermine pe opozanți. În scaunul 
de la Iaşi a fost înălţat Ştefan Tomșa (1611), a cărui asprime — mergând 
până la execuţie — făcuse ca boierimea să simtă că „îmbla în tot ceas, 
cum să dzice, cu dzilele amână” (Miron Costin). Călăul, un ţigan, nu 
se sfia să spună domnului arătându-i pe boieri: „S-au îngrăşat, 
Doamne, berbecii, buni sântu de giunghiat”. Tomşa gusta gluma şi-l 
răsplătea cu bani pe călău. Cârmuirea prin teroare a provocat răscoala 
boierimii, favorizând astfel din nou amestecul polon, pe care Poarta 
îl voia înlăturat definitiv. Zdrobirea boierilor răsculați de către Ştefan 
Tomşa nu i-a salvat tronul. Poarta l-a înlocuit cu omul reconcilierii: 
Radu Mihnea (1616). 


REACȚIA ANTIGRECEASCĂ 


În timp ce Transilvania cunoştea o perioadă de stabilitate prin 
domnia lui Gabriel Bethlen şi apoi a celor doi Rákóczi, Țara 
Românească şi Moldova au străbătut până la începutul anilor '30 o 
perioadă de frământări, generate de conflictul dintre boierimea 
autohtonă şi grecii veniţi în anturajul domnilor sau cu afaceri de negoţ 
ŞI rămaşi în cele două Ţări române, prin cumpărarea de moşii şi 
obţinerea de dregătorii. 

Pătrunderea elementului levantin în Țara Românească şi Moldova 
începuse încă din secolul al XVI-lea. Pe măsură ce apelul tot mai larg 
al Porții la colaborarea grecilor transforma statul otoman într-o 
Turco-Grecia, Țara Românească şi Moldova (Transilvania, unde 
ortodoxia era doar tolerată, nu constituia un pământ ospitalier) 
deveneau zone de penetrare, afirmare socio-politică şi înavuţire a 
acestor supuşi de odinioară ai basileului bizantin. 

Reacţia autohtonă nu a întârziat să se manifeste şi ca a îmbrăcat, 
în secolul al XVII-lea, forme violente, prin atacarea şi izgonirea din 
țară a grecilor deveniți indezirabili. 

Sub presiunea boierimii pământene, Leon Tomşa, domnul Ţării 
Româneşti, a fost obligat să promulge, la 15 iulie 1631, un aşezământ 
ale cărui prevederi sunt pătrunse de spiritul antigrecesc. După ce în 
preambulul aşezământului se afirmă că „toate nevoile şi sărăcia ţerăi 
se începe de la greci striini, carii ameastecă domniile şi vând ţeara 
fără milă şi o precupescu pre camete asuprite”, se decide expul- 
zarea grecilor din ţară, cu excepţia celor căsătoriți cu pământence şi 
stăpâni de moşii, dar şi aceştia sunt lipsiţi de orice scutiri fiscale 
(„Aceia să fie într-una cu teara”); sunt, de asemenea, expulzați 
călugării greci („să fie numai călugări rumâni, cum au fost de veac”). 
Această reacție antigrecească şi de afirmare a identității naționale a 
fost însoţită şi de un şir de scutiri de dări ale boierilor şi ale cetelor 
de slujitori, ceea ce relevă că atitudinea xenofobă a privilegiaţilor era 
generată de interese economice şi de promovare socială. 

În Moldova, boierimea a antrenat în acţiunile antigreceşti şi 
populaţia ţării, căreia grecii i-au fost denunţaţi drept cauza tuturor 
relelor. Sub presiunea unei puternice agitații ţărăneşti, domnul ţării, 
Alexandru Iliaş, a hotărât să abandoneze domnia şi să părăscască 
Moldova (1633). Pe drum este asaltat de mulțimea care striga: 
„Dă-ne, Doamne, pre greci!”, ceea ce îl face pe voievod să sacrifice 
pe câțiva din grecii din anturajul său, ucişi îndată de nemulţumiţi. 


DOUĂ DOMNII STRĂLUCITE 


Boierimea manifestă o energie politică în cele din urmă încunu- 
nată de succes; exponențţii ei — Matei Basarab în Țara Românească 
și Vasile Lupu (albanez de origine, dar integrat societăţii autohtone) 
în Moldova urcă în scaunele de domnie. Domniile lor — cele mai lungi 
din secolul al XVII-lea în cele două Țări române — sunt expresia 
victoriei curentului autohton, ostil penetraţiei levantine. 

Matei Basarab şi-a raliat boierimea, cârmuind într-o perfectă 
înțelegere cu ea. Cele peste două decenii de cârmuire (1632-1654) 
constituie o perioadă de reacţie seniorială pe toate planurile: de la cel 
social (aservirea masivă a ţăranilor liberi) la cel cultural (efemera 
reînviere a slavonismului cultural). Cronicarul Miron Costin, al 
cărui ideal politic era o conducere bipolară — domn şi boieri — aflată 
în deplin acord, îi face un portret elogios: „omul fericit preste toate 

domniile aceii țări, nemândru, blândă, direptii om de ţară, harnic la 
războaie, aşea neînfrântù şi nespăimat, cât poţi să-l asameni cu marii 
oşteni a lumii”. Matei Basarab a reuşit să asigure Ţării Româneşti o 
perioadă de stabilitate şi prosperitate vizibilă, între altele, prin marele 
număr de biserici şi mănăstiri înălțate, care îl aşază, între domnii Ţării 
Româneşti, drept cel mai mare ctitor de lăcaşuri de cult. 

Contemporanul său din Moldova, Vasile Lupu (1634—1652), adus 
şi el la domnie de mișcarea boierimii împotriva grecilor, nu a rămas 
în acord cu cei cărora le datora domnia. Dacă Matei Basarab a 
domnit în spiritul „patriarhalismului boieresc” (N. lorga), Vasile 
Lupu s-a voit o reîncarnare a basileului dispărut de la Constantinopol. 
Miron Costin a surprins perfect personalitatea voievodului: „om cu 
hirea înaltă şi împărătească mai mult decât domnească”. 

Dacă în ceea ce priveşte fastul la curte Vasile Lupu a avut un 
precursor în Radu Mihnea, el l-a depăşit pe acesta în dorinţa de a se 
comporta ca un succesor al împăraţilor bizantini. Spnjinul financiar 
acordat Patriarhiei ecumenice de la Constantinopol, asupra căreia a 
exercitat o adevărată tutelă, şi sinodul — „o întâlnire de experţi”, după 
formula lui Al. Elian, convocat la Iaşi, unde au participat reprezentanţi 
ai Patriarhiei ecumenice şi ai mitropoliei Kievului —, sinod care a 
adoptat un text dogmatic fundamental, Mărturisirea ortodoxă, îl arată 
pe domnul Moldovei ca pe un împărat bizantin, domnind însă la laşi. 

Pentru un domn cu ambiţii atât de mari, Moldova era prea mică! 
Încercările de a-l înscăuna pe fiul său, loan, în Ţara Româncască, 
apoi de a domni el însuşi în cele două țări (Vasile Lupu se intitulează 
în 1639 domn al Moldovei şi al Ţării Româneşti) au generat conflicte 
armate cu Matei Basarab, încheiate, toate, cu înfrângerea şi, în cele din 
urmă, cu alungarea din domnie a ambiţiosului voievod moldovean. 


CONSOLIDAREA RELAȚIILOR ÎNTRE ȚĂRILE 
ROMÂNE 


Războaiele dintre Matei: Basarab şi Vasile Lupu nu au estompat 
nici conştiinţa unității de neam a românilor şi nici proiectele de 
confederare — un „surogat” pentru visatul „regat al Daciei”. 
Consolidarea autorităţii princiare în Transilvania, sub Gabriel Bethlen, 

a continuat şi sub cei doi Rákóczi. Înscăunarea lui Matei Basarab ca 
domn s-a făcut cu sprijinul lui Gheorghe Rákóczi I (1629—1648), între 
cei doi încheindu-se mai multe tratate de prietenie şi alianţă, prin ale 
căror clauze principele transilvan câştigă o anumită preeminenţă 
faţă de omologul său muntean. Colaborarea munteano-transilvană 
(care nu a fost însă lipsită de unele reticenţe din partea transilvană) 
a continuat şi sub Gheorghe Rákóczi al II-lea (1648—1657) şi a găsit 
expresia cea mai grăitoare în spusele lu: Matei Basarab: „De cine ne 
vom teme, dacă ţările noastre, Muntenia şi Transilvania, vor păstra 
buna înţelegere de până acum? În afară de Dumnezeu, de nimeni”. 

Veleităţile imperiale ale lui Vasile Lupu, care vizau fie 
Transilvania, fie, mai ales, Ţara Românească, aliata celei dintâi, au 
creat încordări şi conflicte în relaţiile moldo-transilvane, care au 
culminat cu campania comună a forţelor transilvane şi muntene 
împotriva lui Vasile Lupu, înlocuit cu logofătul său, Gheorghe Ștefan, 
căruia Miron Costin i-a făcut un portret memorabil: „om deplinu, capu 
întregu, hire adâncă, cât poţi dzice că nascu şi în Moldova oameni”. 

Principele Transilvanie: apărea acum ca un şef al confederației 
celor trei Ţări române, mai ales după ce, graţie sprijinului său militar, 
domnul Ţării Româneşti, Constantin Şerban (1654—1658), izbutise 
să reprime o răscoală a seimenilor şi dorobanțţilor (categorii militare), 
provocată de refuzul domnului de a le satisface revendicările de 
ordin material. 

Cei doi Rákóczi nu s-au mărginit la afirmarea preeminenţei lor în 
spațiul românesc. Gheorghe Rákóczi I a redeschis conflictul cu 
Habsburgii, intervenind în Războiul de 30 de ani. Soarta armelor a 
fost însă schimbătoare — după biruinţa părții transilvane de la 
Drégelypalánk (5 mai 1645), unde alături de transilvăneni au luptat 
ŞI corpuri de oaste din Țara Românească şi Moldova —, Gheorghe 
Rákóczi a fost confruntat cu intervenţia polonă şi ordinul Porții de 
a pune capăt acţiunii sale — astfel că la 29 august 1645, prin pacea 
de la Linz, s-au reînnoit clauzele păcii de la Mikulov, comitatele Satu 
Mare şi Szabolcs fiind acordate principelui transilvan cu drept de 
moştenire. 

Pacea din Westfalia (1648), care a încheiat Războiul de 30 de ani, 
a numărat printre semnatarii ei şi Transilvania, devenită, prin politica 
lui Gabriel Bethlen şi a lui Gheorghe Rákóczi I, un factor important 

al îndelungatei confruntări ce avea să stabilească, pentru mai bine de 
două secole, fărâmițarea Imperiului romano-german. 

Aceeaşi voinţă de depăşire a cadrului transilvan l-a determinat pe 
Gheorghe Râkoczi al II-lea să încerce dobândirea — ca şi înaintaşul 
său din secolul al XVI-lea, Ştefan Báthori — a coroanei polone. 
Aceste ambiţii nu mai puteau fi tolerate de Poartă, care i-a mazilit atât 
pe Gheorghe Rákóczi al II-lea, cât şi pe voievozii Ţării Româneşti 
şi Moldovei, Constantin Şerban şi, respectiv, Gheorghe Ştefan, 
sprijinitori ai principelui Transilvaniei în aventura sa polonă, în 
virtutea alianţei ce îi unea. 


PE URMELE LUI MIHAI VITEAZUL 


Refuzând să accepte mazilirea, cei trei au decis să lupte împotriva 
Porții, ceea ce a dus la un război îndelungat (1658-1662), în cursul 
căruia protagoniştii din tabăra antiotomană s-au schimbat. 

În Țara Românească, în locul lui Constantin Şerban Poarta a 
numit pe Mihnea al III-lea, personaj obscur şi bizar (susţinea că e fiul 
lui Radu Mihnea, dar altă sursă contesta filiația), obsedat de modelul 
oferit de Mihai Viteazul (şi-a luat chiar numele acestuia), şi, ca 
atare, decis să se emancipeze — aliindu-se cu Gheorghe Rákóczi al 
II-lea — de sub dominaţia Porții. Intenţiile domnului au provocat 
spaima boierilor: „Doamne, bun lucru ar fi acesta! Iar noi ne temem 
că nu vom putea plini desăvârşit, ci numai vom zădări şarpele şi ne 
va înghiţi cu totul. Căci noi suntem o ţară mică şi făr'de oameni, 
neputiincioasă şi făr'de ajutor de nici o parte, iar turcii sunt puternici, 
mari şi biruiesc toată lumea, de la răsărit până la apus”. Adversarii 
războiului cu Imperiul otoman îl denunţă pe Mihnea turcilor, dar 
voievodul, cu o abilitate remarcabilă, reuşeşte să evite bănuielile şi 
execută masiv pe adversarii politicii sale antiotomane. 

Un adevărat front al celor trei Ţări române (Constantin Şerban, 
renunțând la Țara Româncască, luase pentru scurt timp domnia 
Moldovei) a făcut faţă atacului otoman, sprijinit de tătari. Lupte cu 
victorii Şi înfrângeri s-au desfăşurat pe cea mai mare parte a spaţiului 
carpato-dunărean. Victoria lui Mihnea al III-lea la Frăteşti 


157 Ţările române şi „descreşterea ” puterii otomanei 


(23 noiembrie 1659) a fost ultima victorie românească împotriva 
otomanilor până la Războiul de independenţă din 1877-1878. 

Superioritatea militară a Porții avea însă să-şi spună cuvântul. 
Constrâns să se refugieze în Transilvania, Mihnea a murit în 
împrejurări obscure; Constantin Şerban a luat calea pribegiei în 
Polonia. Gheorghe Rákóczi al II-lea, înfrânt în bătălia de la Gilău (22 
mai 1660), moare de pe urma rănilor căpătate. Cel care a încercat să-i 
continue politica, loan Kemeny, este înfrânt şi ucis de turci în bătălia 
de la Seleuşul Mare (22 ianuarie 1662). 

Cu această biruinţă, Poarta otomană şi-a restaurat suzeranitatea 
asupra celor trei Țări române; pentru a întări controlul asupra zonei 
carpato-dunărene, Poarta a creat — aşa cum s-a arătat — paşalâcul de 
Oradea. . 


REGIMUL NOBILIAR: DEZIDERAT 
| ȘI REALITATE 


Cea de a doua jumătate a secolului al XVII-lea a fost, în Ţara 
Românească şi Moldova, perioada încercării boierimii de a instaura 
un regim nobiliar. Această structură politică era voită de clasa 
conducătoare încă de la sfârşitul secolului al XVI-lea şi ea îşi găsise 
expresia cea mai răspicată în tratatul încheiat — împotriva 
instrucţiunilor lui Mihai Viteazul — de boieri cu principele 
Transilvaniei, Sigismund Bâthori, tratat care făcea din domn un 
simplu locţiitor în Ţara Românească al principelui de peste Carpaţi 
şi lăsa în fapt puterea în mâinile boierimii. - 

Programul politic al boierimii, în tot secolul al XVII-lea, este 
reductibil la instaurarea regimului nobiliar, adică la menţinerea unui 
stat cârmuit de o autoritate centrală — domnul —, aflată însă sub con- 
trolul boierimii sau al unei grupări boiereşti. 

Domnia lui Matei Basarab oferise exemplul conlucrării perfecte 
între domn şi boieri, aşa cum remarcă boierii munteni într-o scrisoare 
adresată în 1639 lui Gheorghe Rákóczi I, adică atunci când Vasile 
Lupu voia să aducă şi Țara Românească sub cârmuirea sa de tip 
autocratic: „De la Şerban Vodă (Radu Şerban — n.n.) până la 

Leon Vodă ne-am pierdut toate libertăţile de nu s-a ales nimica din 
ele, iar măria-sa (Matei Basarab — n.n.) ni le-a dat îndărăt, întocmindu- 
le după toată rânduiala [...]. Dacă ar veni Lupu să stăpânească asupra 
noastră, ar ridica biruri noi şi ne-ar nimici toate libertăţile, cum a făcut 
cu moldovenii, care ţipă ca din gură de şarpe. Doar şi Măriile voastre, 
dacă ar voi împăratul să vă ia libertăţile ați sta împotrivă până la unul”. 

„Libertăţile” invocate atât de frecvent de boieri sunt privilegiile 
acordate sau smulse de elita politică a societăţii româneşti, o elită 
ostilă oricărei încercări venite din partea domniei de a guverna într-o 
manieră autoritară. Modelul urmat de boierime a fost cel aflat în 
imediata vecinătate — Polonia —, unde regele era, practic, prizonierul 
politic al nobilimii, astfel încât regatul era în fapt o republică nobiliară. 

Când, spre sfârşitul secolului al XVII-lea, declinul puterii otomane 
deschidea perspectiva înlăturării suzeranității Porții, boierii s-au 
grăbit să se adreseze puterilor creştine, de la care aşteptau eliberarea 
pentru a le obţine acordul la instaurarea unui regim boieresc: un 
memoriu moldovenesc cerea ţarului Rusiei în 1674 limitarea 
prerogativelor domneşti: „nimeni şi mai ales domnul să nu aibă 
treabă cu averile țării şi să nu pună nici un fel de dări pe ele, numai 
stăpânilor lor şi ţării să le fie supuse”. Modelul polon este invocat 
limpede într-un alt memoriu — redactat în 1684 — şi adresat regelui 
loan Sobieski: boierii cer scutirea integrală de dări şi „aceleaşi 
libertăţi de care se bucură șleahta”. 

Grupările boiereşti — Cantacuzinii şi Bălenii în Ţara Românească, 
Costineştii și Cupăreştii în Moldova — au fost angajate într-o acerbă 
concurenţă pentru a-şi asigura tutela domnului, redus, uneori, la 
situaţia unei simple marionete. Cazul cel mai tipic este cel al lui 
Antonie Vodă din Popeşti (1669-1672), omul de paie al puternicilor 
Cantacuzini, constrâns — de este să dăm crezare cronicarului partidei 
adverse, a Bălenilor — să-şi întregească rația de mâncare şi băutură 
fixată de patronii săi. 

Strădaniile boierimii de a impune regimul nobiliar nu au reuşit, 
pentru că Poarta nu era de acord cu o conducere colectivă, fie ea şi 
de facto, aşa cum ar fi rezultat din controlul boierimii sau al unei 
facțiuni boiereşti asupra domnului (se ştie că raporturile turco- 
ragusane au fost stânjenite uneori tocmai pentru că la Ragusa func- 
ționa o conducere colectivă, cu care turcii nu erau însă obişnuiţi). La 
Constantinopol se voia o conducere şi o răspundere (pentru 

îndeplinirea poruncilor) unice, asociate cu persoana voievodului 
(sau a „beiului”, cum îi spuneau turcii). Poarta admitea alegerea lui 
de către boieri, dar, odată învestit de sultan, voievodul şi numai el avea 
autoritatea de a decide. 

În practică, s-a ajuns, cum s-a văzut, la situaţii de felul celei a lui 
Antonie din Popeşti, pentru că atât la Iaşi cât şi la Bucureşti cârmuirea 
a rămas expresia unui raport de putere între domn şi boieri. Un 
exemplu caracteristic îl oferă din acest punct de vedere Constantin 
Cantemir (1685-1693). Ridicat în domnie pentru că, fiind de origine 
răzeşască (ţăran liber) şi cvasianalfabet (nu ştia decât să se iscălească), 
se credea că se va lăsa lesne manevrat de către boieri. Constantin 
Cantemir formulează însă principiul unei domnii autoritare — „domnul 
face neamurile (boiereşti — n.n.), domnul le stânge” —, pe care îl şi 
pune în practică, executând pe doi din cei mai de seamă boieri ai ţării, 
Velicico Costin şi fratele său, celebrul cronicar Miron Costin, cel mai 
profund gânditor politic şi istoric din literatura română veche. 

Tentativele boierimii de a face din Ţara Românească şi Moldova 
două mici Polonii au eşuat. În afara unor succese efemere — când pe 
tron s-au aflat doar simpli figuranţi, executând voinţa facțiunii ce îi 
înscăunase —, singurul rezultat al acestor eforturi a fost convocarea 
mai frecventă, în secolul al XVII-lea, a adunării stărilor din Țara 
Românească și Moldova. 

Adunarea reprezentativă a societăţii divizate în stări privilegiate 
(cler, boieri, categorii de slujbaşi şi militari) — poporul de rând fiind 
exclus — delibera asupra problemelor fiscale şi politice. Secolul al 
X VII-lea a fost epoca lor de aur, în înţelesul celei mai mari frecven- 
te a convocării lor, ceea ce pune în lumină un nou raport între dom- 
nie şi boierime faţă de perioada anterioară, un raport în cadrul căruia 
ponderea politică a boierimii a sporit, făcându-şi auzit mai puternic 
glasul. Cele mai importante adunări au fost cea amintită, din 1631, 
ŞI cea din 19 decembrie 1668, când fiul lui Leon Tomşa, Radu Leon, 
este. constrâns să promulge un nou aşezământ — similar celui din 
1631 — împotriva grecilor, denunţaţi, iarăşi, ca „oameni răi şi 
neprieteni ai țării”. 

Boierimea a elaborat şi un program de politică externă, rezumat 
de ideologul ei, Miron Costin: „De laudă este hie la care domnu să 
hie spre partea creştinească, că această ţară căci trăieşte aşea în 
statul său pănă acmu, pentru țări creştine stă pănă astădzi în rândurile 

sale, însă cu înţelepciune, nu fără socoteală şi fără temeiu, în loc de 
folosul țărâi, să-i aducă perire”. Acest program proclamă, aşadar, 
solidaritatea de principiu cu lumea creştină, a cărei parte integrantă 
erau şi Ţările române, dar condiţiona punerea în practică a acestui 
principiu de asigurarea securităţii țării. Altfel spus, dacă raportul de 
forţe nu era favorabil lumii creştine, colaborarea, în cadrul unei 
acțiuni antiotomane, putea aduce cu sine primejdii şi chiar ruina 
ţării. S-a văzut că aceasta fusese şi poziţia boierilor munteni, ostili 
dorinţei lui Mihnea al III-lea de a reedita faptele de arme ale lui Mihai 
Viteazul. O nouă situaţie de acest fel avea să apară în 1673. 


EXPERIMENTUL PROTOFANARIOT 


În cadrul noii politici ofensive a marelui vizir K&priiliizade 
Ahmed paşa, a fost ocupată cetatea poloneză Camenița (1672). 
Prezent, ca trimis al domnului Moldovei, în tabăra otomană şi întrebat 
de marele vizir dacă moldovenii se bucură de succesul Porții, Miron 
Costin a dat un răspuns rămas celebru: „sântem noi moldovenii 
bucuroşi să să lățască (împărăţia) în toate părțili cât de mult, iar peste 
țara noastră nu ne pare bine să să lățască”. 

La reluarea campaniei în anul următor, în timpul bătăliei de la 
Hotin (10-11 noiembrie 1673), cei doi domni români, Ştefan 
Petriceicu al Moldovei şi Grigore Ghica al Țării Româneşti, trec de 
partea polonezilor (ulterior, Grigore Ghica, a cărui defecțiune se 
camuflase într-o luare în captivitate, s-a reîntors în tabăra turcească). 
Oastea otomană a suferit o gravă înfrângere. 

Primind ordin de la Ştefan Petriceicu să se alăture polonilor, 
boierii moldoveni, care înţeleseseră că biruinţa de la Hotin a lui 
loan Sobieski — pe atunci mare hatman — avea o valoare tactică şi nu 
strategică, au refuzat să se conformeze poruncii domneşti, prin 
răspunsul aceluiaşi Miron Costin, semnificativ pentru raportul de 
putere dintre domn şi boieri: „Ori să fie voia mării tale, ori să nu fie, 
noi nu ne vom lăsa casăli ca să li iè tătarâi . 

Defecţiunea lui Ștefan Petriceicu la Hotin a determinat Poarta să 
ia o măsură gravă, pentru a-şi menţine controlul asupra celor două 
principate române. Dimitrie Cantemir o prezintă astfel: „Poarta 

otomană, văzând că domnul Moldovei a trecut la duşmani chiar în 
focul luptei şi că începutul înfrângerii s-a tras de la moldovenii şi 
muntenii trădători, socoate că este mai chibzuit ca pe viitor să nu mai 
numească niciodată domn pe un moldovean, ci pe un grec care să-şi 
aibă casa şi neamurile la Țarigrad şi pe lângă aceasta să fie neştiutor 
în ale războiului”. 

Existaseră în trecut cazuri când Poarta numise ca domn un străin 
(de exemplu, Gaspar Graţiani, un dalmat, în 1619), dar aceasta 
fusese excepţia de la regula numirii unui pământean de „os dom- 
nesc” — real sau pretins — sau a unui boier, desemnat de omologii săi. 
Poarta experimenta în 1673 o nouă formulă politică în privinţa 
statutului Moldovei şi Ţării Româneşti: menţinerea autonomiei, dar 
numirea în scaunele de domnie de la laşi şi Bucureşti a unui grec de 
la Constantinopol, bucurându-se de încrederea Porții. Era o anticipare 
a regimului fanariot din veacul următor. 

Aceste domnii — care sunt de încadrat într-o epocă protofanariotă — 
au fost în număr de trei în Moldova (Dumitraşco Cantacuzino, 
Antonie Ruset şi Gheorghe Duca) în perioada 1673—1685, şi doar una 
(acelaşi Gheorghe Duca) în Țara Românească, în anii 1673-1678. 

Luptele dintre cele două grupări boiereşti din Țara Românească — 
Bălenii şi Cantacuzinii —, generatoare de tensiuni politice, şi resurecția 
forţei ofensive a Poloniei au determinat Poarta să încheie ceea ce s- 
a dovedit un experiment, numind în Țara Românească un membru 
al familiei Cantacuzino, Şerban, iar în Moldova un soldat pe cât de 
experimentat pe atât de fidel Porții, Constantin Cantemir. 

Ambii domni au pus capăt prin mijloace violente tentativelor 
boierimii de a instaura un regim nobiliar. Şerban Cantacuzino 
(1678-1688) a lovit nemilos în partida adversă a Bălenilor (arestări, 
torturi, execuţii) şi a sfârşit prin a instaura o domnie autoritară, care 
nu mai avea să se teamă de nici o contestaţie. În Moldova, cum s-a 
arătat, Constantin Cantemir, în care boierii văzuseră un bătrân lesne 
de dirijat, a condus cu o mână de fier, ordonând execuţia celui mai 
ilustru reprezentant al boierimii moldovene, Miron Costin. 

Moartea neașteptată a lui Şerban Cantacuzino a adus în domnie 
pe nepotul său, Constantin Brâncoveanu (1688-1714), aflat la început 
sub tutela unchiului său, stolnicul Constantin Cantacuzino, un boier 
de mare cultură şi, în acelaşi timp, un abil om politic. 

Încă din timpul domniei lui Şerban Cantacuzino se conturase o 
politică de reconciliere a celor două grupări boiereşti, aflate până 
atunci în conflict. Succesorul său, Constantin Brâncoveanu, a 
continuat-o, izbutind să-şi asigure o lungă şi stabilă domnie, care va 
aduce Ţării Româneşti o perioadă de bunăstare şi progres, ce a coincis 
cu deschiderea Problemei orientale sau a luptei pentru succesiunea 
Imperiului otoman în Europa. 


SUB ZIDURILE VIENEI ȘI DUPĂ... 


Succesele militare ale Porții otomane sub marii viziri din familia 
Köprülü au fost ultimele raze înainte de apusul puterii turceşti. 
Semnele înainte-mergătoare ale acestei „descreşteri”” se manifestaseră 
încă de la cumpăna secolelor XVI-XVII, dar evenimentul care a 
conferit un caracter dramatic declinului Porții a fost despresurarea 
Vienei, asediată de marele vizir Kara-Mustafa, în urma înfrângerii 
armatei otomane în bătălia de la Kahlenberg de către forţele unite 
austro-poloneze (1683). Eşecul suferit sub zidurile capitalei imperiale 
a fost urmat de reculul stăpânirii otomane la Dunărea de Mijloc, recul 
marcat de înfrângeri (Salankemen, Zenta) care au constrâns Poarta 
să încheie pacea de la Carlowitz (1699). 

Șerban Cantacuzino, Gheorghe Duca şi principele Transilvaniei, 
Mihail Apaffy, fuseseră siliți să însoţească armata otomană şi să 
participe la asediul Vienei. Domnii Țării Româneşti şi Moldovei au 
întreținut legături secrete cu asediaţii. Șerban Cantacuzino, care 
avea o adevărată aversiune față de turci, era hotărât să împiedice o 
biruinţă a oştii otomane. În apropierea Vienei s-a păstrat mult timp 
o cruce, înălţată de Şerban Cantacuzino în tabăra sa, înaintea căreia 
se oficia serviciul divin. 

Din deruta armatei lui Kara-Mustafa, Şerban Cantacuzino a tras 
imediat concluzia ce se impunea: declinul puterii otomane deschidea 
Ţării Românești perspectiva emancipării de sub dominaţia Porții, cu 
ajutorul imperialilor. El avea să intre în lungi şi dificile tratative cu 
împăratul Leopold I. 

Gheorghe Duca, reîntors în Moldova, a avut de făcut faţă încer- 
cării lui Ștefan Petriceicu de a-şi relua domnia, sprijinit de polonezi 

și cazaci. După un succes iniţial — capturarea lui Duca —, încercările 
Poloniei (reluate în 1684 de loan Sobieski şi continuate până în 
1691) de a aduce Moldova sub autoritatea ei s-au încheiat cu tot atâtea 
eşecuri. 

Ofensiva imperială de după despresurarea Vienei găseşte, aşadar, cele 
trei Ţări române în situații diferite: în timp ce Țara Românească, sub 
Șerban Cantacuzino şi Constantin Brâncoveanu, cunoaşte stabilitatea 
şi, după 1700, prosperitatea, Moldova, devenită câmp de bătălie prin 
repetatele incursiuni poloneze, înregistrează un însemnat recul 
demografic şi economic, în vreme ce se succed domnii scurte şi şterse, 
iar Transilvania ajunge în prima linie a „reconquistei imperiale”, având 
ca principe pe Mihail Apaffy, om slab şi şovăitor, incapabil să facă față 
noilor sfidări politico-militare. 


TRANSILVANIA SUB STĂPÂNIREA 
HABSBURGICĂ 


Pentru Curtea din Viena, Transilvania însemna un teritoriu asociat 
de Ungaria, dar distinct de aceasta. Individualitatea principatului se 
impunea imperialilor cu atât mai mult cu cât, după alungarea armatei 
otomane dincolo de frontierele austriece, ei întâlneau pentru prima 
dată o entitate politico-teritorială creştină (Ungaria Centrală fusese 
transformată din 1541 în paşalâcul de la Buda). 

Factorul decisiv în extinderea autorităţii Habsburgilor asupra 
Transilvaniei a fost armata imperială, care, prin acţiuni directe sau 
numai prin posibilitatea utilizării ei, l-a făcut pe Mihail Apaffy să iasă 
din politica echivocului (în 1686, Transilvania acceptase „protecţia 
împăratului”, dar în anul următor ea încheia un tratat de apărare cu 
Poarta, căreia continua să-i plătească tribut!). În timp ce trupele 
imperiale, conduse de generalul Caraffa, ocupau un şir de cetăţi, 
Transilvania a declarat la 9 mai 1688 că renunţă la suzeranitatea 
otomană şi trece sub protecţia împăratului Leopold I (o încercare a 
locuitorilor Braşovului de a se opune ocupării oraşului a fost reprimată 
cu mare duritate de către Caraffa). 

Moartea lui Mihail Apaffy (15 aprilie 1690) a deschis impe- 
rialilor calea spre înlăturarea ultimei ficțiuni de autoritate transilvană 

(fiul principelui, un copil de 14 ani, Mihail Apaffy al II-lea, deşi 
proclamat principe, a fost constrâns să plece la Viena). 

Poarta otomană a numit ca principe pe Emeric Thököly, care, spri- 
jinit de nobilimea maghiară reformată şi de Constantin Brâncoveanu, 
a câştigat bătălia de la Zărneşti (11 august 1690), comandantul 
trupelor imperiale, generalul Heissler, fiind luat prizonier. 

Urmând sfatul generalului Caraffa de a asocia presiunile cu 
concesiile (timor et amor — teama şi iubirea), împăratul a dat la 
4 decembrie 1691 aşa-numita Diplomă leopoldină, care fixa, în cele 
18 articole ale ei, statutul politic şi regimul intern ale Transilvaniei. 

Principatul îşi păstra individualitatea şi structurile sale politice şi 
confesionale. Autoritatea stărilor — aşa cum se constituiseră ele în 
secolul al XV-lea — era recunoscută, Transilvania rămânând sub 
regimul lui Unio trium nationum, adică al cooperării între nobilimea 
maghiară, patriciatul săsesc şi pătura de fruntași ai secuilor. Sunt de 
asemenea recunoscute cele patru religii (de fapt confesiunile) recepte 
(catolică, luterană, calvină, unitariană). Dieta, precum şi vechile 
instituții din sfera administrativă şi judiciară rămân neschimbate, iar 
codurile de legi (7ripartitum-ul lui Werboczi, Approbatele şi 
Compilatele) continuă să fie aplicate. 

Deşi, în principiu, Mihail Apaffy al II-lea nu cra înlăturat, sub 
pretextul minoratului său, cârmuirea Transilvaniei a fost încredinţată 
unui guvernator, ales de dietă. În 1696, Mihail Apaffy al II-lea a fost 
silit să abdice, iar titlul de principe al Transilvaniei a revenit 
împăratului. Curtea din Viena a preluat progresiv cârmuirea efectivă 
a Transilvaniei, care şi-a văzut astfel lichidată treptat autonomia (nu 
însă şi individualitatea politică, rezultată din statutul de principat). 

Dozarea abilă între timor şi amor nu putea înşela nobilimea 
transilvană asupra schimbării intervenite în statutul principatului, 
chiar dacă Diploma leopoldină conserva vechile structuri şi instituţii 
ale ţării. Autoritarismul Curţii din Viena, prozelitismul catolic şi 
frustrările populaţiei majoritare a Transilvaniei, românii — în aştep- 
tarea avantajelor făgăduite de Diploma din 19 martie 1701 (vezi mai 
jos) — au creat o stare de nemulţumire şi tensiune care a dus la 
izbucnirea răscoalei lui Francisc Rákóczi al II-lea (1703—1711), aflat 
în fruntea unei coaliţii de forțe de mare eterogenitate etnică, socială 
şi confesională, expresie a spectrului larg al categoriilor social- 
politice nemulţumite de stăpânirea habsburgică. Elanul inițial al 
răscoalei, beneficiind şi de un context internaţional favorabil (în 
război cu Imperiul habsburgic, regele. Franţei Ludovic al XIV-lea a 

asigurat sprijin financiar lui Francisc Rákóczi al II-lea), a scăzut pe 
măsură ce imposibilitatea reconcilierii intereselor divergente ale 
participanţilor diminua concursul țărănimii, a cărei majoritate în 
Transilvania o alcătuiau românii. 

Pacea de la Satu Mare (1711) a marcat sfârşitul răscoalei, adică 
stingerea ultimei convulsii din şirul generat de instaurarea stăpânirii 
habsburgice în Transilvania. După formula cancelarului Mihail 
Cserei, principatul schimbase jugul de lemn al Porții otomane cu cel 
de fier al Imperiului: habsburgic. 


„UNIREA” CU ROMA 


Participarea românilor la răscoala lui Francisc Rákóczi al II-lea 
a exprimat dubla lor nemulțumire: faţă de apăsătorul regim de obli- 
gaţii către stăpânii de domenii şi față de neîndeplinirea promisiunilor 
făcute celor care acceptaseră unirea cu Biserica romano-catolică. 

Curtea din Viena dăduse stărilor Transilvaniei asigurări în ceea 
ce priveşte deplina libertate religioasă (faţă de religiile recepte, 
ortodoxia fiind însă în situaţia de „tolerată ), dar ea nu intenţiona să 
renunţe la prozelitismul său catolic. Convertirea românilor, care 
formau majoritatea populaţiei Transilvaniei, apărea Curţii imperiale 
ca un mijloc de modificare esențială a raportului de putere din 
principat. Celor trei „naţiuni politice, câştigate, în mare parte, de 
Reformă, ea putea să le opună — dacă românii ar fi fost convertiți la 
catolicism — o forţă social-politică de mare pondere. 

La rândul lor, unii clerici români se arătau receptivi la propaganda 
catolică, preocupată mai mult să pună în lumină avantajele de ordin social, 
economic şi politic — pe scurt, materiale — decât foloasele spirituale. 

Curtea imperială şi Biserica catolică au dovedit, în faza iniţială, o 
remarcabilă flexibilitate: ele nu cereau o convertire integrală, ci 
acceptarea a patru puncte considerate ca esenţiale — recunoaşterea 
supremaţiei papale; purcederea Sfântului Duh şi de la Fiul filioque); 
recunoaşterea existenţei purgatoriului; folosirea pâinii nedospite la 
euharistie — cei „uniţi " astfel cu Roma urmând să-şi păstreze riturile şi 
datinile. În schimbul acceptării unirii cu Biserica Romei, clerul până 
atunci ortodox avea să beneficieze de privilegiile acordate clerului 
catolic. Românilor li se deschidea astfel perspectiva de a ieşi din situația 

de marginalizați sau toleraţi, prin acceptarea unor schimbări de doctrină, 
ținând de subulități teologice, inaccesibile masei credincioșilor. 

Întrucât de promovarea socială adusă de unirea cu Roma beneficia, 
în primul rând, clerul, el s-a arătat cel mai dispus să înceapă tratativele 
în vederea primirii condiţiilor puse de Biserica catolică. În urma 
convorbirilor purtate cu iezuitul Paul Baranyi, sinodul ortodox 
prezidat de mitropolitul Teofil şi întrunit la Alba Iulia (februarie 
1697) s-a declarat de acord cu unirea. Textele redactate cu acest 
prilej de iezuiţi — nu există o hotărâre elaborată de clericii ortodocşi — 
justifică unirea cu Roma prin nevoia eliminării ereziilor reformate şi 
înregistrează cererea ca şi mirenii uniţi să beneficieze de aceleaşi 
drepturi ca membrii „naţiunilor” politice, având deschisă promovarea 
în ierarhia publică. 

Moartea, la scurt timp după sinod, a mitropolitului Teofil a făcut 
necesară convocarea unui nou sinod, tot la Alba Iulia, sub conducerea 
mitropolitului Atanasie Anghel. Hotărârea, semnată de mitropolit şi de 
38 de protopopi, la 7 octombrie 1698, subliniază răspicat voinţa 
semnatarilor de a condiţiona acceptarea unirii de păstrarea riturilor şi 
tradiţiilor bisericeşti: „toată legea noastră, slujba besearicii şi carindariul, 
leturghia şi porturile şi darul nostru să stea pre loc, iară de n-ar sta pre 
loc aceale, nici aceste peceţi să n-aibă nici o tărie asupra noastră”. 

Decizia sinodului a fost consacrată prin diploma imperială din 
16 februarie 1699 (Prima diplomă leopoldină), care acorda preoților 
uniţi aceleaşi privilegii şi scutiri de care beneficia clerul catolic, 
specificând că lor nu li se putea cere prestarea obligaţiilor ce 
decurgeau din condiţia de iobag. 

Unirea primită de sinodul de la Alba Iulia a fost întâmpinată cu 
ostilitate atât de dietă şi de „naţiunile” politice, hotărâte să păstreze 
regimul, vechi de peste două secole şi jumătate, care le asigurase 
controlul deplin asupra structurilor politice ale Transilvaniei, cât şi de 
marea majoritate a populației românești; pentru ea, unirea cu Roma 
apărea, în lumina diplomei din 16 februarie 1699, ca o tranzacție între 
cler şi „papistaşi” pentru a se împărtăşi de privilegiile celor din urmă. 

Pentru a elimina rezistența populaţiei față de unire, Curtea imperială 
a dat, la 19 martie 1701, o nouă diplomă (A doua diplomă leopoldină); 
ea confirma clerului unit aceleaşi privilegii ca şi clericilor catolici; 
statua prezenţa unui teolog catolic pe lângă episcopul unit, în calitate 
de consilier în problemele confesionale (în realitate un „tutore”), și 
adăuga o prevedere de mare însemnătate şi atractivitate: mirenii care 

românii transilvăneni însemna marea masă a țărănimii —, urmau să 
beneficieze de toate drepturile civice, ieşind astfel din situația de 
„toleraţi”. Prin această clauză, diploma din 1701 a fost percepută de 
românii transilvăneni ca o abolire — evident, cu condiţia acceptării 
unirii cu Roma — a statutului de inegalitate în care fusese aruncată până 
atunci populaţia autohtonă şi majoritară a Transilvaniei. 

Diploma din 1701, mai mult decât cea din 1699, leza interesele 
stărilor privilegiate din Transilvania. Între sprijinul lor şi al românilor, 
Curtea de la Viena a sfârşit prin a-l prefera pe cel dintâi. Decizia a 
pecetluit soarta diplomei: ea nu s-a aplicat niciodată. Spenată de propriu-i 
„radicalism ”, Curtea imperială nu a întreprins nimic când prevederile 
diplomei nu au fost puse în aplicare. Pentru românii transilvăneni, ea a 
rămas doar ca un temei legal pentru revendicările de egalitate în drepturi 
cu naţiunile privilegiate de-a lungul întregului secol al XVIII-lea. 

Evaluarea consecințelor unirii cu Roma a unei părți — rămase 
minoritare — a românilor transilvăneni trebuie să ia în considerare atât 
aspectele pozitive cât şi pe cele negative. 

Unirea a restabilit canalul de comunicaţie cu Roma, a cărei 
prezenţă în conştiinţa colectivă a românilor nu dispăruse niciodată. 
„Am rămas români pentru că nu ne puteam despărți de amintirea 
Romei”, spunea N. Iorga. Acum, după unire, această amintire era 
revigorată prin contactul direct cu Cetatea eternă şi cu marea ei 
moştenire culturală. Un contact, desigur, limitat la o minoritate a 
minorităţii unite, dar ea — această minoritate — avea să devină nucleul 
elitei politice şi intelectuale a românilor transilvăneni, care îşi va 
asuma conducerea efortului de emancipare naţională a acestora. De 
la începutul secolului următor, efervescenţa culturală şi politică 
declanşată în Transilvania de această elită va trece Carpaţii, 
contribuind la intensificarea luptei de eliberare de sub dominaţia 
Porții, la consolidarea identităţii şi ideologiei naționale. 

În acelaşi timp, unirea cu Roma a fost un factor de dezbinare atât 
între românii din Transilvania și cei de peste Carpaţi, cât şi între 
românii transilvăneni. 

Hotărârea mitropolitului Atanasie Anghel a fost considerată în 
lumea ortodoxă ca o abjurare a adevăratei credinţe. Înalţii ierarhi ai 
Bisericii ortodoxe — de la patriarhul ecumenic al Constantinopolului 
până la mitropolitul Țării Româneşti, Teodosie — au condamnat şi 
anatemizat pe cel care era considerat — aşa cum scria mitropolitul 

„Mincinosul mitropolit și vânzător de credinţă şi noul Iuda, Atanasie”. 

Acţiune a unei minorităţi, unirea cu Roma nu a întrerupt legăturile 
dintre românii transilvăneni şi cei din Țara Românească şi Moldova, 
dar le-a făcut mai anevoioase. În calitate de „exarh al plaiurilor”, 
mitropolitul Țării Româneşti avea sub jurisdicţia sa pe credincioşii 
ortodocşi din Transilvania, cărora le trimitea cărți de cult tipărite în 
Țara Românească. După adeziunea lui Atanasie, autorităţile imperiale, 
pentru a consolida Unirea, au urmărit limitarea până la anulare a 
legăturilor confesionale dintre ortodocșii aflaţi de o parte şi alta a 
Carpaţilor. Peste orice piedici ridicate de oficialități, în cursul tulbu- 
rărilor socio-confesionale din Transilvania secolului al XVIII-lea, 
românii transilvăneni au privit spre Biserica de peste Carpaţi ca 
păstrătoare a adevăratei credinţe şi, în perioadele de represiune, au 
căutat refugiu în principatele muntean şi moldovean. 

Alăturarea consecinţelor pozitive şi negative ale uniunii cu Roma 
într-o evaluare de ansamblu, dă un incontestabil avantaj celor dintâi. 
Determinată de raţiuni politice, unirea a furnizat românimii 
transilvănene o remarcabilă elită politică și culturală, care a jucat un 
rol fundamental în elaborarea ideologiei naționale. 


NEGOCIERI CU VIENA 


Rapida înaintare a armatelor imperiale după despresurarea Vienei 
şi intrarea Transilvaniei în stăpânirea Habsburgilor aduceau Țara 
Românească şi Moldova în „prima linie” a frontului. Pentru domnii 
celor două principate reglementarea raporturilor cu marile puteri 
creştine, participante la coaliția antiotomană, devenea o imperioasă 
necesitate. 

În Moldova, succesiunea rapidă a domnilor nu a îngăduit elaborarea 
unei politici de durată în raport cu noul context geostrategic. 

În spiritul acelei Realpolitik, preconizate de Miron Costin, de a 
fi alături de creştini, dar nu cu preţul „pieirii” ţării, domnul Moldovei 
Constantin Cantemir (1685-1694) — chiar dacă l-a decapitat pe 
înțeleptul boier — nu s-a aventurat într-o alianţă cu loan Sobieski, 
căruia îi lipseau, evident, forțele pentru izgonirea turcilor din 


169 Țările române şi „descreşterea ” puterii otomanei 


Moldova, ci a luptat împotriva regelui polon, ca vasal fidel Porții, iar 
în tratatul secret, încheiat cu imperialii la 5/15 februarie 1690, a 
condiționat trecerea sub suzeranitatea împăratului de prezenţa trupelor 
acestuia la Brăila şi pe Siret, ceea ce nu s-a întâmplat. 

Contemporanul său din Țara Românească, Şerban Cantacuzino 
(1678-1688), s-a angajat însă în lungi tratative cu împăratul Leopold, 
în încercarea de a obţine recunoașterea ncatârnării de facto a Ţării 
Româneşti şi domnia ereditară în familia sa, ca premisă a unui plan 
grandios de restaurare a Imperiului bizantin, unde domnise odinioară 
familia sa. 

Curtea din Viena, care lichidase autonomia Principatului transil- 
van, nu era dispusă să accepte un stat românesc puternic la sud de 
Carpaţi, un posibil obstacol în calea expansiunii Imperiului habs- 
burgic în sud-estul Europei. Ea s-a declarat totuşi de acord cu cererile 
lui Şerban Cantacuzino (11 februarie 1688), dar, întrucât domnul 
român, îngrijorat de conduita imperialilor în Transilvania, şovăia să 
facă pasul decisiv şi deschis al alăturării la coaliția antiotomană, 
trupele imperiale au pătruns — ca mijloc de presiune — pe teritoriul 
Ţării Româneşti. 

Şerban Cantacuzino s-a grăbit să trimită o solie la Viena pentru 
a finaliza negocierile şi a aduce închinarea sa şi a țării faţă de împărat. 
Moartea lui neaşteptată a surprins solia în drum spre Viena. 
Succesorul său, Constantin Brâncoveanu (1688-1714), exponent 
remarcabil al politicii de echilibru între imperiile habsburgic, otoman 
şi rus, a refuzat să se angajeze alături de imperiali atât timp cât 
victoria lor nu apărea sigură. Supus şi el, mai mult decât Şerban 
Cantacuzino, presiunilor militare — trupele imperiale au reintrat în ţară 
ŞI i-au impus domnului să le asigure aprovizionarea —, Constantin 
Brâncoveanu s-a alăturat turcilor, veniţi să-l sprijine pe candidatul lor 
în Transilvania (Emeric Thököly), şi i-a înfrânt pe imperiali la 
Zărneşti (11 august 1690). 

Anexarea Transilvaniei şi prozelitismul catolic promovat de 
Curtea de la Viena în principatul intracarpatic au făcut ca domnii Ţării 
Româneşti şi Moldovei să-şi întoarcă privirile spre Rusia, ai cărei țari 
ortodocși se prezentau drept succesonii împăraților bizantini, Moscova 
fiind — în viziunea lor — a treia Romă. 

Comunitatea de confesiune ortodoxă dădea Rusie: un avantaj 
însemnat în raport cu Imperiul habsburgic în politica externă a 
Ţărilor române. Distanţa era, desigur, un handicap (Rusia nu va 

ajunge să aibă frontieră cu Moldova decât în 1792-1793), dar victoria 
lui Petru I asupra regelui Suediei, Carol al XII-lea, la Poltava (1709) 
a sporit prestigiul Rusiei. 

Domnul Moldovei, Mihai Racoviţă, a luat în considerare o 
legătură cu Rusia, dar a fost de îndată mazilit, defecţiunea sa generând 
temeri că Moldova ar putea fi transformată în paşalâc. Dacă statutul 
de autonomie a fost, în cele din urmă, menţinut, Poarta a numit în 
schimb ca domn pe Nicolae Mavrocordat, fiul marelui dragoman 
Alexandru Mavrocordat, negociatorul păcii de la Carlowitz, 
personalitatea cea mai de seamă a Fanarului (cartierul grecesc al 
Constantinopolului). 

Numirea lui Nicolae Mavrocordat ar putea părea accidentală — 
contracandidatul său, Antioh Cantemir, nedispunând de suma cerută 
de Poartă pentru acordarea domniei — dar ea constituia în fapt prelu- 
diul epocii fanariote. Noul domn — care nu cunoştea limba ţării — a 
introdus un stil autoritar de cârmuire, tratându-i dur pe boieri şi 
arătând solicitudine contribuabililor ţărani. Funcţia sa de căpetenie 
era, însă, aceea de observator al desfăşurănlor din vecinătatea acestui 
avanpost al împărăției otomane, care era Moldova. 

Încordarea, generată de autoritarismul domnului, în raporturile cu 
boierii şi, mai ales, intervenţia hanului Crimeii în favoarea lui 
Dimitrie Cantemir au pus capăt domniei lu: Nicolae Mavrocordat, şi 
în scaunul de domnie de la Iaşi a urcat Dimitrie Cantemir. 

Hanul Crimeii justificase recomandarea prin nevoia de a avea în 
Moldova un domn în măsură să anihileze orice tentativă de ieşire a 
lui Constantin Brâncoveanu de sub suzeranitatea Porții şi de a-l 
remite turcilor pe domnul „hain” (trădător). 


AJUNUL EPOCII FANARIOTE 


Cel numit de turci „Altân-bey” (Prinţul de aur), Constantin 
Brâncoveanu, a reuşit, de-a lungul unei domnii de peste un sfert de 
secol, să asigure ţării sale, după încheierea păcii de la Carlowitz 
(1699), o perioadă de propăşire şi, printr-o activă şi abilă diplomaţie, 
să se menţină în domnie, în pofida suspiciunilor Porții, alarmată de 
activitatea diplomatică — evident, cât o cunoştea — a vasalului ei. 

Scurt timp după terminarea războiului, Brâncoveanu a promulgat 
o reformă fiscală asemănătoare celei realizate de omologul său 
moldovean, Antioh Cantemir (1700). Prin hotărârea din 1701, 
sistemul învoielii (rupta) între vistierie şi anumite categorii de 
contribuabili (de regulă, colonişti, care beneficiau de diverse înlesniri) 
privind cuantumul obligaţiilor fiscale şi termenele de achitare a fost 
extins la scara întregii ţări. S-a stabilit mărimea sumei ce urma a fi 
plătită de contribuabili la patru termene. Ieşirea din haosul fiscal a 
avut drept urmare stabilitatea şi sporul populaţiei, printr-un flux 
important de ţărani din zonele limitrofe Ţării Româneşti (Balcani, 
Moldova, Transilvania). Deplângând faptul că rapacitatea Porții 
otomane, care s-a grăbit să „valorifice” în beneficiul ei aceste creşteri 
ale masei de contribuabili, prin sporirea obligaţiilor Țării Româneşti 
faţă de Istanbul, avea consecinţe nedorite, Constantin Brâncoveanu 
sublinia rezultatele dobândite prin reforma lui: „veţi şti şi dumnea- 
voastră — scrie el braşovenilor în 1705 — că ajungând ţara aceasta 
(Țara Românească) la mare greu, de vreme ce i s-au dus numele la 
Poarta Împărăției turceşti cum că într-această ţară s-au strânsu atâta 
om şi atâta dobitoc şi den ţara turciască şi den ţara ungurească şi den 
Moldova de iaste plină de oameni şi de dobitoace”. 

Bogăția ţării îi pune domnului la îndemână mijloacele materiale 
pentru o mare politică: el obţine, mai întâi, graţie darurilor distribuite 
la Constantinopol, instalarea în domnia Moldovei a ginerelui său, 
Constantin Duca (1693-1695, 1700-1703), apoi pentru el însuşi 
domnia pe viaţă (1699). Întrucât la Poartă astfel de decizii nu implicau 
ŞI respectarea lor, Constantin Brâncoveanu se simte în primejdie 
când este chemat la Adrianopol, în 1703, şi acceptă o creştere 
importantă a haraciului (cu 260 pungi). Reîntoarcerea în ţară este 
percepută însă de domn ca un mare triumf. 

Experienţa frustrantă a relațiilor cu imperialii şi, mai ales, politica 
Curţii din Viena, de prozelitism în Transilvania, l-au determinat pe 
Brâncoveanu să se îndrepte spre marea putere ortodoxă din Răsărit — 
Rusia —, unde trimite ca emisar al său pe transilvăneanul David 
Corbea (din 1707, acesta va intra în serviciul lui Petru), misiuni în 
urma cărora domnul muntean se obliga să sprijine pe ţar cu un corp 
de oaste de 20 000 de oameni în eventualitatea unei campanii 
împotriva Porții. 

Domnul Moldovei, Dimitrie Cantemir (1710-1711), cel numit — 
cum s-a văzut — pentru a zădărnici defecţiunea așteptată de Poartă a 
lui Brâncoveanu, urmează însă aceeaşi orientare antiotomană, 
preocupat în egală măsură să scoată Moldova de sub ascultarea 
Porții şi să asigure o domnie autoritară şi ereditară. În acest scop, el 
a semnat la Luck (Luţk) un tratat cu ţarul Petru I (13/24 aprilie 
1711) prin care se stipula că domnia va rămâne, prin descendență 
masculină, în familia Cantemir, exceptându-se abandonarea 
ortodoxiei: sau încălcarea credinţei faţă de ţar (art. II), „toată puterea 
statului va fi în mâna domnului” (art. VI) şi se indicau hotarele 
Moldovei: Nistrul, Dunărea, Transilvania, Țara Românească, 
menționându-se apartenenţa la Moldova a Tighinei şi Bugeacului 
(art. XI). 

Campania antiotomană a lui Petru I s-a încheiat însă cu înfrângerea 
de la Stănilești (1711), astfel că Dimitrie Cantemir a fost constrâns 
să se refugieze în Rusia, unde a rămas până la moarte. 

Defecţiunea celui considerat a fi un fidel al Porții şi atitudinea 
ambiguă a lui Constantin Brâncoveanu (în timp ce domnul a rămas 
în expectativă, pentru a vedea cui revine victoria, spătarul Toma 
Cantacuzino a trecut deschis de partea ruşilor) au determinat Poarta 
să adopte măsuri care să-i consolideze controlul asupra celor două 
Țări române, pe punct de a se „haini”. 

În locul fugarului Cantemir a fost trimis din nou la Iaşi Nicolae 
Mavrocordat, care, de astă dată, pentru a-şi asigura concursul 
boierimii a adoptat o neaşteptată — pentru elita moldoveană — atitudine 
conciliantă. Subminat şi de intrigile la Poartă ale unchiului său, 
stolnicul Constantin Cantacuzino, care voia să obţină domnia pentru 
fiul său Ștefan, Constantin Brâncoveanu a fost mazilit şi decapitat cu 
cei patru fii ai săi şi ginerele său, lanache Văcărescu (15 august 
1714). 

După scurta domnie a lui Ştefan Cantacuzino, acesta, împreună 
cu tatăl său, stolnicul Constantin, au fost şi ei executaţi, domnia 
fiind încredinţată aceluiași Nicolae Mavrocordat (1716). 

Ar fi fost de aşteptat ca între un domn, patron al culturii şi al artei, 
aşa cum a fost Constantin Brâncoveanu, şi cei doi cărturari — stolnicul 
Constantin Cantacuzino şi Dimitrie Cantemir — să existe relații 
strânse, mai ales că erau şi rude. În loc să discute despre manuscrise 

ŞI ctitorii, cei trei au fost în vrajbă: stolnicul a urzit căderea nepotului, 
a lui Brâncoveanu, iar Cantemir şi-a exprimat satisfacția pentru 
sfârşitul tragic al Brâncovenilor şi Cantacuzinilor. 

Începea epoca fanariotă. 


SENSIBILITATEA BAROCĂ 
ÎN CULTURĂ ȘI ARTĂ 


Secolul al XVII-lea este considerat „epoca de aur” a literaturii 
române vechi. Operele remarcabile ale literaturii şi artei româneşti 
dat de literatul român Edgar Papu: manifestarea „unei realităţi largi, 
evoluate, însă ameninţată a fi supusă nimicirii de către forțe supe- 
rioare. Ca urmare a acestei situaţii tragice, trăirea barocă adoptă o 
poziţie defensivă cu totul specială, apărându-se printr-o explozie de 
strălucire, care se substituie efectivei puteri. De aici derivă splen- 
doarea exuberantă a stilului baroc”. 

Atât pe plan cultural cât şi pe plan artistic, sensibilitatea de tip 
baroc — în înţelesul definit mai sus — se manifestă plenar. Societatea 
românească, apăsată permanent de ameninţarea otomană, adopta o 
atitudine de apărare, iar elita ei politică — domnul şi boierii — privată 
de puterea efectivă, ca urmare a subordonării faţă de Poarta otomană, 
caută o compensație în creaţia culturală şi artistică. 

În cazul boierimii, frustrarea resimţită era agravată de eşecul 
tentativelor de instaurare a regimului nobiliar, care i-ar fi asigurat în 
țară controlul autorității domneşti. Din rândurile marii boierimi, 
conştientă de forța ei şi mândră de trecutul ei, s-au ridicat marii 
cronicari, care au conferit strălucire literaturii române din secolul 
al XVII-lea: Grigore Ureche şi Miron Costin în Moldova, stolnicul 
Constantin Cantacuzino în Ţara Românească. 

Ideea fundamentală a scrierilor lor, care abandonează veşmântul 
slavon şi sunt redactate în limba română -— istorii ale Moldovei şi 
Ţării Româneşti —, este originea romană a românilor și, pe cale de 
consecinţă, unitatea de neam a românilor moldoveni, munteni şi 
transilvăneni. Dacă în Letopisețul Țării Moldovei al lui Grigore Ureche 

(c. 1590—1647) ideea romanităţii românilor este exprimată succint în 
formula „de la Râm (Roma) ne tragem”, Miron Costin (1633-1691), 
autor şi el al unui Letopiseţ al Țării Moldovei — opera cea mai 
realizată sub unghiul unităţii între adâncimea conţinutului şi distincţia 
formei —, consacră o scriere specială — De neamul moldovenilor — 
originii romane şi unităţii românilor. Formulările sale sunt sugestive 
şi memorabile: „măcară că ne răspundem (numim — n.n.) acum 
moldoveni, iară nu întrebăm «știi moldoveneşte?» ce «ştii 
româneşte?», adecă râmleneşte, puţin nu zicem: «sțis romaniţe?» pre 
limba latinească. Stă dară numele cel vechiii ca un temei neclătit, deşi 
adaog ori vremile îndelungate, ori streinii adaog şi alte numere 
(nume — n.n.), iară cela din rădăcină nu să mută. ȘI aşa ieste acestor 
ţări şi ţărâi noastre, Moldovei şi Ţărâi Munteneşti numile cel direptu 
de moşie, ieste rumân, cum să răspundi (numesc — n.n.) şi acum toți 
aceia din țările ungurești (Transilvania — n.n.) lăcuitori şi muntenii 
țara lor şi scriu şi răspundă cu graiul: Ţara Românească. 

Student la Universitatea din Padova în tinereţea sa, stolnicul 
Constantin Cantacuzino (1640-1716) ambiţionează o lucrare şi mai 
vastă decât cele ale contemporanilor săi moldoveni: istoria Ţării 
Româneşti de la originile sale cele mai îndepărtate, întemeiată pe o 
amplă bază de informaţie, care alături de sursele narative urma să in- 
cludă şi pe cele documentare, epigrafice, folclorice etc. Stolnicul 
este singurul dintre cronicarii din secolul al XVII-lea care, odată cu 
relevarea latinităţii românilor, menţionează şi pe geto-daci şi prezintă 
sinteza dintre aceşti autohtoni şi coloniştii romani. Și mai apăsat 
subliniază el continuitatea şi unitatea românilor din aria vechii Dacii: 
„ară noi, rumânii, sântem adevărați romani și aleşi romani în credință 
Şi în bărbăţie, den carii Ulpie Traian i-au aşezat aici în urma lui 
Decheval, dupre ce tot l-au supus şi l-au pierdut, şi apoi şi alalt tot 
şiragul împăraților aşa i-au ținut şi i-au lăsat aşezaţi aici şi dintr-acelora 
rămăşiţă să trag pănă astăzi rumânii aceştea. Însă rumânii înţeleg nu 
numai ceştea de aici (din Țara Românească —n.n.) ce şi den Ardeal, 
carii încă mai neaoşi sânt, şi moldovenii şi toți câţi şi într-altă parte 
să află şi au această limbă, măcară fie şi cevaşi mai osebită în nişte 
cuvinte den amestecarea altor limbi, cum s-au zis mai sus, tot romani 
îi ţinem, că toţi aceștea dintr-o fântână au izvorât şi cură”. 

Afirmarea conştiinţei originii romane a românilor în scrierile 
cronicarilor din secolul al XVII-lea a fost expresia sensibilităţii 

baroce, amintite mai sus. Românii păstraseră conştiinţa descendenţei 
lor din coloniştii romani (sursele medievale o atestă cu prisosință), 
dar evocarea ei atât de frecventă în secolul al XVII-lea a fost 
determinată de dorința compensării prin relevarea unei obârşii nobile 
a declinului de putere al Ţărilor române, după Mihai Viteazul, şi a 
subordonării lor tot mai apăsătoare faţă de Poarta otomană. Miron 
Costin pune cel mai puternic în lumină raportul dintre istorie şi 
contemporaneitate, altfel spus, funcţia ideologică a cercetării istorice, 
când scrie în De neamul moldovenilor: „Caută-te, dară, acum, 
cetitoriule, ca într-o oglindă şi te priveşte de unde eşti, lepădândiă de 
la tine toate celelalte basne, câte unii au însemnatii de tine, din 
neştiință rătăciţi, alții din zavistie, care din lume între neamuri n-au 
lipsită niciodată, alţii din buiguite scripturi şi deşarte”. 

Literatura cronicărească a marilor boieri din secolul al XVII-lea 
exprimă, în acelaşi timp, şi programul clasei politice moldo-muntenc: 
instaurarea regimului nobiliar. Faptele istorice şi personalitățile sunt 
judecate prin această prismă. În celebrul portret al lui Ştefan cel 
Mare, alături de marile sale însuşiri politice şi militare, Grigore 
Ureche ţine să amintească cititorilor că marele voievod era „de grabu 
vărsătoriu de sânge nevinovat”, referire la execuțiile de boieri, în cadrul 
luptei pentru consolidarea autorității domneşti. Pentru acelaşi cronicar, 
obscurul Petru Șchiopul apare ca un model al colaborării dintre domn 
şi clasa boierească, fiind caracterizat plastic drept „matcă fără ac”. 

Sentimentul tragicului se resimte în paginile acestor cronici, mai 
ales la Miron Costin, sortit el însuşi unei morţi violente (a fost 
decapitat în 1691 din ordinul domnului Constantin Cantemir). Supus 
„cumplitelor” vremi, omul este neputincios în faţa vicisitudinilor 
existente, care îl înalță spre cele mai înalte culmi, pentru a-l prăbuşi 
apoi în mizerie şi moarte (fortuna labilis). Această existenţă instabilă 
şi incertă trebuie compensată prin scrierile şi monumentele care dau 
durată şi păstrează memoria. 

Cu acest gând s-a pornit, în Ţara Românească, la o operă de 
proporţii: traducerea în limba română şi tipărirea Bibliei. Prin 
strădania unei echipe de învăţaţi, între care frații Radu şi Şerban 
Greceanu, tălmăcirea şi imprimarea s-au încheiat, în 1688, Biblia lui 
Șerban Cantacuzino — cum este ea cunoscută — având o mare 
însemnătate culturală, spirituală şi filologică. 

De sub teascunile tipografiilor din cele trei Țări române au apărut, 
în secolul al XVII-lea, numeroase lucrări de caracter religios şi 
juridic, mărturii ale maturității elitei culturale româneşti, tot mai 
conştientă de unitatea ei etnică peste frontierele politice. Este 
semnificativ, din acest punct de vedere, că primul cod de legi în limba 
română, tipărit la laşi în 1646, poartă titlul Cartea românească de 
învățătură de la pravilele împărăteşti şi de la alte judeţe. Mitropolitul 
Varlaam publicase în 1643 o Cazanie pentru „toată seminţia 
românească” având un titlu asemănător, Carte românească de 
invățătură, care va cunoaşte o largă difuzare în spaţiul românesc. 
Expresie deopotrivă a „compensaţiei” prin cultură a frustrării resimţite 
de elita culturală românească, dar şi a reacției conservatoare boiereşti 
este apariţia în 1647 a traducerii în limba slavonă — realizată de 
boierul cărturar Udrişte Năsturel — a cunoscutei cărţi atribuită lui 
Thomas a Kempis /mitatio Christi, dar, în prefaţă, traducătorul relevă 
că limba latină este „nouă vădit înrudită”. Lovit şi el de „cumplitele 
vremi” evocate de Miron Costin, fiind constrâns să ia calea pribegiei, 
mitropolitul Dosoftei al Moldovei traduce Psaltirea în versuri (tipărită 
în 1673), cea dintâi scriere de mare întindere versificată din literatura 
română. 

Un deţinător de „recorduri” culturale a fost spătarul Nicolae 
Milescu (1636-1708), autorul celei dintâi lucrări româneşti, publicată 
în Franţa — o scriere de caracter teologic, apărută în 1669 —, şi al 
primei lucrări de filosofie, tipărită în româneşte: tălmăcirea tratatului 
Despre rațiunea dominantă, atribuită greşit lui Josephus Flavius 
(Pentru singurul țiitorul gând a tradus Milescu titlul), şi inclus în 
Biblia din 1688, odată cu traducerea dată de spătar Vechiului 
Testament (uşor revizuit). În calitate de ambasador al ţarului Alexei 
Mihailovici a fost la Beijing, lăsând o amplă relatare a călătoriei şi 
o Descriere a Chinei. 

La cumpăna dintre secolele al XVII-lea şi al XVIII-lea îşi începe 
activitatea culturală Dimitrie Cantemir, a cărui lucrare apărută în 
1698, Divanul sau gâlceava ințeleptului cu lumea Sau giudețul 
sufletului cu trupul, este prima operă originală cu caracter filosofic 
din cultura română. Scrierile care îi vor aduce celebritatea principelui 
cărturar aparţin însă secolului următor. 

Activitatea tuturor acestor cronicari şi cărturari dă contur unui 
umanism românesc, prelungire tardivă a umanismului clasic, apărut 

în secolul al X V-lea, din care a selectat şi adaptat un şir de idei ce 
răspundeau intereselor şi aspirațiilor elitei culturale şi politice a 
societăţii moldo-muntene. Acest „umanism civic” (M. Berza) sau 
„umanism popular” (Virgil Cândea) — popular, evident, prin destinaţia 
dată unui şir de lucrări reprezentative care se îndreptau către întreaga 
obşte românească — a urmărit să împlânte în conştiinţa colectivă a 
neamului ideea nobilei origini latine, a unităţii etnice și lingvistice 
a moldovenilor, muntenilor şi transilvănenilor şi a înălțării prin 
cultură. 

Umanismul românesc nu a fost, ca în Europa Centrală şi 
Apuseană, expresia, în plan cultural, a emergenţei noilor relaţii 
capitaliste şi a afirmării burgheziei cu o altă viziune despre om decât 
de realităţile aspre ale lumii românești, aflată „în calea răotăţilor” din 
care ea, această lume, a încercat o evadare prin creaţia elitei sale 
intelectuale. 

„Splendoarea” barocă este observabilă în artă şi, mai ales, în 
arhitectură, construcțiile secolului al XVII-lea şi cele de la începutul 
secolului al XVIII-lea distingându-se printr-o exuberanţă a formelor 
şi a decoraţiunilor. Ctitorie a mitropolitului Anastasie Crimca, mănăs- 
tirea Dragomirna, zidită în anii 1606-1609, impresionează prin 
zvelteţea cu care „ţâşneşte” îndrăzneață spre ceruri. Unică prin 
bogăţia uluitoare: dantele din piatră ce o îmbracă în întregime este 
biserica Trei Ierarhi din lași, înălţată de Vasile Lupu în 1639; tot în 
capitala Moldovei, acelaşi domn este ctitorul bisericii Golia, 
construită în anii 1650-1653, a cărei decorație fastuoasă o face 
expresia cea mai tipică a barocului românesc. 

În Țara Românească, lunga domnie a lui Constantin Brâncoveanu 
(1688-1714) concordă cu afirmarea unui stil specific, denumit 
brâncovenesc, sinteză a unor elemente renascentiste și baroce, grefată 
pe vechile tradiţii artistice locale. Monumentele cele mai de seamă 
ale acestui stil sunt Palatul domnesc de la Mogoşoaia, construit în 
1702, şi mănăstirea Hurezi, zidită în anii 1690-1697 şi pictată de o 
echipă de zugravi — în frunte cu Constantinos — care s-au aflat la 
originea celei mai importante şcoli de pictură din arta noastră, în faza 
de tranziţie de la ev mediu la modern. 

Pentru a înţelege mai bine această sensibilitate barocă aflată la 
temelia creaţiei culturale şi artistice româneşti din secolul al XVII-lea 

se cuvin amintite cuvintele adresate de generalul Heissler lui 
Constantin Brâncoveanu, după ce fusese luat prizonier în bătălia de 
la Zărneşti (1690): „Nu te bucura de această întâmplare, că de am 
pierdut noi războiul, împăratul nostru mai are ca noi mulți, ci te bucură 
de vrăjmașul tău, de Bălăceanu (ginerele fostului domn Șerban 
Cantacuzino — n.n.), că au pierit, că eu ca să-l mântuiesc pe dânsul 
am căzut în robie şi de sunt rob, astăzi am căzut în robie, însă tu eşti 
rob de când te-au făcut tată-tău'. Cel care, în scaunul de domnie, se 
ştia „unsul lui Dumnezeu” şi cârmuia ca un basileu din Bizanţ avea 
acuta percepţie a situaţiei sale de „rob” al sultanului, care îl putea 
mazili sau — mai cumplit — executa după bunul său plac. Această 
existență precară şi „dedublată”, amestec de fast şi umilinţă, a generat 
situația tragică a unei societăți vieţuind permanent sub ameninţarea 
unei superputeri strivitoare. Elita politică şi culturală a societăţii 
românești a căutat compensarea realității prin crearea unei literaturi 
istorice — destinată să releve originea „nobilă” a românilor — şi a unei 
arte în care exuberanţa formelor (la mănăstirea Golia, fiecare din cele 
trei turnuri are altă decorație) dă senzația opulenţei şi strălucirii. 


CAPITOLUL 4 


ABSOLUTISMUL LUMINAT 


POLITICA DE REFORMĂ A FANARIOȚILOR 


Prin instaurarea regimului fanariot în Moldova și Țara 
Românească, Poarta otomană a urmănit consolidarea controlului său 
asupra celor două principate, în condiţiile instaurării stăpânirii 
habsburgice în Transilvania şi a apariției Rusiei ca factor de putere 
în Europa de Sud-Est, precum şi a manifestării tot mai viguroase a 
mişcării de emancipare de sub dominaţia otomană. 

Faţă de domnii pământeni, tentaţi, în noul context strategic şi 
politic, să colaboreze cu adversarii Porții — imperiile habsburgic şi 
rus — fananoții, greci sau români grecizaţi, integrați în ierarhia de stat 
otomană (înainte de a fi domni, ei dețineau, de regulă, funcția de mari 
dragomani ai Porții), apăreau ca mandatari fideli ai sultanului în 
scaunele de domnie de la Iaşi şi Bucureşti. 

Formula fanariotă era în fapt un compromis între statutul de 
autonomie al Principatelor române şi cel al administraţiei directe. In- 
stituirea paşalâcului la nord de Dunăre nu mai era posibilă în secolul 
al XVIII-lea, întrucât nici Viena, nici Petersburgul nu ar fi tolerat-o, 
iar impunerea ei ar fi dezlănţuit reacția violentă a elitei politice a 
societății moldo-muntene. Statutul de autonomie a fost, aşadar, păs- 
trat, dar el a înregistrat o considerabilă limitare. Alegerea domnilor 
de către boieri — devenită ea însăşi mai mult formală — a fost definitiv 
abolită în 1730, ei fiind numiţi de către sultan și consideraţi ca înalţi 
dregători a Porții otomane. Noua situaţie a conferit domnilor fanarioți 
o autoritate mai mare, făcând ca în raportul domn-boieri balanța să 
încline, în chip hotărât, în partea celui dintâi. 

Instaurarea regimului fanariot nu a fost percepută ca o cezură de 
societatea moldo-munteană. Şi înainte de 1711/1716 în scaunele de 
domnie de la Iaşi şi Bucureşti urcaseră, în câteva rânduri, domni greci. 
Nicolae Mavrocordat, cel care a inaugurat regimul fanariot în ambele 
principate domnise — cum s-a văzut — în Moldova (1709-1710), era 
înrudit cu Constantin Brâncoveanu şi, devenit domn al Ţării 

Româneşti, a stăruit prin cronicarul său de curte, Radu Popescu, să 
arate că era descendent din domnul Moldovei Alexandru cel Bun 
(1400-1432). Abia după câteva decenii, când politica de reformă a 
domnilor fanarioți, ce a lovit în privilegiile boierimii, a început să-şi 
facă simţite efectele, clasa politică moldo-munteană a înţeles că în 
1711/1716 a avut loc o importantă schimbare în viaţa politică a 
celor două Principate române. 

Într-adevăr, secolul fanariot (1711-182 |) poate fi numit „secolul 
reformelor”, întrucât de-a lungul a peste o sută de ani toate sectoarele 
vieţii sociale — fiscalitate, relaţii agrare, administraţie, justiție, biserică 
și cultură — au făcut obiectul unei ample restructurări, vizând, în 
ultimă instanță, instaurarea ordinii şi modernizarea. 

Reforma fiscală — s-a arătat mai sus — fusese încercată şi de pre- 
decesorii pământeni (Antioh Cantemir şi Constantin Brâncoveanu), 
îndată după încheierea păcii de la Carlowitz (1699), când încetarea 
ostilităților făcea posibilă stabilitatea, evidența şi sporul 
contribuabililor. Reformele fiscale din 1700 şi 1701 au rămas însă fără 
o continuare în alte sectoare. 

În cazul domnilor fanarioţi— mai ales Nicolae şi Constantin 
Mavrocordat, Alexandru şi Constantin Ipsilanti — efortul reformator 
a fost pe cât de amplu pe atât de sistematic. 

Întocmai ca şi Antioh Cantemir sau Constantin Brâncoveanu, şi 
ei au fost confruntaţi cu crize demefiscale, generate de războaiele 
ruso-austro-turce, desfăşurate în spațiul românesc, de rapacitatea 
altor domni fanarioți, călăuziţi de singurul gând al înavuţirii, şi de 
agravarea considerabilă a regimului obligaţiilor materiale către 
Poartă. Toate provocau evaziunea fiscală prin ascunderea sau fuga 
contribuabililor. 

Secolul al XVIII-lea marchează, după sfârşitul secolului 
al XVI-lea, cel de al doilea vârf al exploatării otomane, prin cereri 
de bani, grâu, lemn, oi etc. La aceste exigenţe se adăugau sumele con- 
siderabile plătite de fanarioți pentru a obţine domnia sau a se men- 
ține în scaun. S-au păstrat rapoartele din perioada august 1741 — 
decembrie 1742 ale capuchehaielelor (reprezentanților) la Poartă 
ale lui Constantin Mavrocordat, personalitatea cea mai remarcabilă, 
totuşi, din şirul domnilor fanarioți; aceste rapoarte arată că 
reprezentanţii domnului la Constantinopol practicau o adevărată 
„diplomaţie a bacşişului””, încercând să câştige, prin daruri de bani, 

blănuri, obiecte preţioase, bunăvoința înalților dregători ai Porții. 
Schimbarea frecventă a domnilor era prilej de noi cheltuieli, sumele 
de bani fiind, de regulă, obţinute prin dări impuse contribuabililor, 
astfel că unii demnitari ai Porții avertizau asupra caracterului contra- 
productiv al unei practici ce încălca principiul tradițional al 
administraţiei otomane — dar, vai, de câte ori încălcat — al protejării 
contribuabililor („sărmanele raiale”). „Ce va să zică asta — se întreba 
chehaiaua (dregător al Porții — n.n.) — să ceară să schimbe pe domni 
la fiecare zece luni? Această nedreptate [...] nu se face numai unui 
singur om, ci unei ţări întregi şi raialei (contribuabilii — n.n.) pentru 
că beii (domnii — n.n.) nu dau de la ei, ci sug sângele raialei şi ne 
adapă pe noi.” E vorba însă de o excepţie, regula era cea descrisă de 
acelaşi capuchehaie în martie 1742: „mulţi (din demnitarii Porții — 
n.n.) sunt supăraţi că nu primesc des daruri, dar dacă o să vrem să-i 
cultivăm pe toţi, nu ajung nici veniturile Moldovei şi nici ale unei 
împărăţii, mai ales în vremuri ca acestea, când cei mari nu au nici un 
pic de milă”. 

Domnii fanarioți erau astfel antrenați într-un gerc vicios: satis- 
facerea cererilor Porții şi criza demofiscală d clamau reforma 
sistemului fiscal pentru a asigura stabilitatea şi, eventual, creşterea 
numărului țăranilor birnici; absenţa oricăror reglementări în ceea ce 
priveşte exigenţele materiale ale Porții și concurenţa pentru domnie 
condamnau la eşec toate încercările de a introduce disciplina fiscală 
prin fixarea exactă a cuantumului dărilor şi a termenelor de achitare. 

În pofida acestor obstacole, Nicolae şi, îndeosebi, fiul său, 
Constantin Mavrocordat, au încercat reorganizarea sistemului fiscal. 
Măsurile celui din urmă preluau generalizarea ruptei, adică introdu- 
cerea unei dări globale, ce urma a fi plătită la patru termene, abolirea 
răspunderii fiscale colective — care era unul din factorii generatori ai 
fugii contribuabililor — şi reducerea drastică a categoriilor de scutiți 
sau privilegiați fiscal, pentru a spori astfel numărul birnicilor. 

Reforma fiscală a declanşat „reacţia în lanţ” a reformelor. Domnii 
fanarioți şi-au dat repede seama că sectorul fiscal nu putea fi izolat 
de celelalte sectoare ale vieţii sociale, altfel spus, că stabilitatea 
contribuabililor era afectată de existenţa servituţii corporale, care îl 
punea pe țăranul şerb sub autoritatea deplină a stăpânului său, precum 
şi de abuzurile administrative şi judiciare. 

Eliminarea tuturor acestor realităţi generatoare de nemulțumiri 
în rândurile țărănimii şi, deci, de fugă — fenomen caracteristic secolu- 
lui al XVIII-lea în Moldova şi Muntenia — se asocia, în politica de 
reformă a domnilor fanarioți, cu cel de al doilea obiectiv major al 
prezenţei lor în scaunele de domnie de la Iaşi şi Bucureşti: limitarea 
puterii clasei boiereşti. 

În condiţiile menţinerii statutului de autonomie al Moldovei şi 
Ţării Românești, clasa politică îşi păstrase funcţia de partener exclu- 
siv al domnului în guvernarea ţării. Prin forţa ei economică şi socială, 
prin prestigiul de care se bucura în societate, boierimea se putea 
substitui domnilor pământeni în conducerea efortului de ieşire de sub 
dominaţia Porții. Subordonarea ei faţă de domnie devenea astfel 
necesară pentru întărirea controlului otoman asupra principatelor. 
Reformele aveau să realizeze în bună măsură acest obiectiv. 

Populaţia domanială se împărțea în două categorii: ţăranii şerbi 
ŞI ţăranii liberi, ale căror obligaţii erau fixate prin învoială cu stăpâ- 
nul moşiei. 

Populaţia rurală de condiţie servilă (rumânii în Ţara Românească 
ŞI vecinii în Moldova) se aflau sub autoritatea de caracter personal 
a stăpânului lor, laic sau ecleziastic. În ciuda opiniei că ţăranii şerbi 
erau nişte marginalizați ai societății medievale româneşti, Stelian 
Brezeanu a demonstrat că ei aparţineau „normalităţii” sociale, ceea 
ce explică de ce în Țara Românească nimeni nu era şocat că numele 
statului muntean amintea de numele clasei ţăranilor şerbi, după cum 
numele poporului, românii, ce-l locuia — sau chiar al neamului 
autohton din spaţiul carpato-dunărean — era acelaşi cu al amintiţilor 
țărani. Servitutea corporală îi obliga pe ţăranii şerbi să se afle în 
permanență la dispoziţia stăpânului, ceea ce însemna că obligațiile 
lor în muncă nu cunoşteau, în principiu, nici o reglementare. În 
cazul unui litigiu între ţăranii şerbi şi stăpânul lor privind îndatoririle 
faţă de acesta, domnia nu putea interveni, întrucât între domn și 
țăranii şerbi se interpunea autoritatea personală a stăpânului de 
domeniu. În prima jumătate a secolului al XVIII-lea, se constată, mai 
ales în Moldova, tendinţa de a-i asimila pe ţăranii şerbi cu robii 
țigani şi de a-i trece în rândurile şerbilor pe țăranii liberi cu învoială 
care stătuseră 12 ani sau mai mult pe aceeaşi moşie. Paralel cu acest 
curent, prezent şi în Ţara Românească, se manifestă unul de sens 

contrar, adică fixarea unui regim de obligații al rumânilor, ceea ce îi 
asimila, practic, cu oamenii liberi cu învoială. 

Pentru a pune capăt deplasării populaţiei rurale aflate în cău- 
tarea unui regim de obligaţii domaniale mai uşoare, domnia a urmărit 
uniformizarea îndatoririlor ţăranilor faţă de stăpânii de moşii. 

Reglementarea domnească i-a vizat, în prima etapă, pe oamenii 
liberi cu învoială, obligația lor fiind fixată la 12 zile clacă pe an, dijmă 
din produsele cultivate şi anumite taxe în bani. 

Pentru ca ţăranii șerbi să poată fi trecuţi din regimul muncii 
nereglementate în acel al muncii reglementate era necesară abolirea 
autorităţii senioriale, altfel spus, a şerbiei. 

Sub presiunea crizei demofiscale, provocată de fuga contri- 
buabililor, striviți de dănile impuse de predecesorul său Mihai Racoviţă, 
Constantin Mavrocordat a hotărât, la 1 martie 1746, că rumânii care 
vor reveni în ţară vor deveni oameni liberi. O astfel de măsură nu putea 
fi urmată decât de desfiinţarea şerbiei. Ea s-a făcut, la 5 august 1746, 
pe calea unei condamnări canonice, adică a relevării incompatibilităţii 
dintre morala creştină şi instituţia şerbiei (un creştin nu-l poate ţine 
„în robie” pe fratele său!); stăpânii rumânilor erau invitaţi să-i elibereze 
pe aceştia pentru a-şi mântui sufletele, cei care nu voiau să o facă 
urmând a primi de la țărani suma de 10 taleri. Pe această cale au fost 
unificate cele două categorii ale populaţiei domaniale — rumâni şi 
oameni liberi cu învoială —, devenind cu toţii clăcaşi îndatoraţi la 12 
zile de clacă pe an, îndatorire care nu s-a generalizat însă, dată fiind 
întinderea modestă a rezervei senioriale; munca de clacă a fost mai 
puțin utilizată în agricultură, cât mai ales în activităţile gospodărești. 
Dijma a rămas forma cea mai importantă a rentei feudale. 

În Moldova, unde rezistenţa boierimii la abolirea şerbiei era mai 
puternică iar criza demofiscală nu putea sluji ca instrument de 
presiune, la 6 aprilie 1749 s-a redefinit statutul de vecin, arătându-se 
că ei nu sunt robi (era răspândit abuzul de a-i trata pe ţăranii şerbi 
întocmai ca pe robii țigani), ci ţărani ce nu-şi pot părăsi satul şi au 
obligația de a presta o clacă de 24 de zile anual. Diferenţa de cuan- 
tum a clăcii — 12 zile oamenii liberi cu învoială şi 24 zile vecinii — 
constituia un factor de tensiune, astfel că, în 1766, Grigore Ghica a 
fixat îndatorirea generală de 12 zile de clacă pe an, dar a introdus 
nartul (norma de muncă), ceea ce sporea, în fapt, numărul zilelor de 
clacă, întrucât normele fixate nu puteau fi realizate într-o zi. 

Politica de reforme s-a extins şi în domeniul administraţiei şi al 
justiției. Pentru a întări controlul domniei şi a elimina jurisdicţiile par- 
ticulare, Constantin Mavrocordat a pus în fruntea fiecărui județ 
(Ţara Românească) şi ținut (Moldova) câte doi ispravnici cu com- 
petenţe administrative, fiscale şi judiciare. Pentru a proteja contribua- 
bilii de abuzurile dregătorilor, care se retribuiau pe seama supușilor, 
Constantin Mavrocordat a introdus salarizarea dregătorilor. 

Pentru modernizarea justiţiei s-a introdus protocolul, care fixa în 
Scris, în condica domnească, judecata şi sentința domnului, şi au fost 
promulgate ample coduri de legi precum Pravilniceasca Condică a 
lui Alexandru Ipsilanti (1780), Legiuirea Caragea (1818) în Ţara 
Românească şi Codul lui Scarlat Callimachi (1816-1817) în 
Moldova, în cuprinsul lor făcându-și loc influenţe franceze (Legiuirea 
Caragea) sau austriece (Codul Callimachi). 

Politica de reformă a domnilor fanarioți a fost lipsită de continu- 
itate, întrucât alături de cârmuitori luminaţi precum Nicolae şi 
Constantin Mavrocordat şi Alexandru şi Constantin Ipsilanti s-au aflat 
personalități şterse şi, ceea ce a fost mult mai grav, simpli spoliatori. 
Eşecul ei a fost însă provocat de caracterul arbitrar al dominaţiei 
otomane, pentru că orice reglementare de caracter fiscal — şi 
fiscalitatea era sectorul esenţial al vieţii publice — era anulată, în cele 
din urmă, de absenţa oricărei reglementări în regimul de obligaţii ale 
Principatelor române către Poartă. 

Prin străduinţa lor de a elimina elementele perimate ale feuda- 
lismului şi a promova modernizarea — într-un cuvânt încercarea de 
aggiornamento (aducere la zi) al structurilor de bază ale societăţii 
moldo-muntene — domnii fanarioți s-au integrat marelui curent 
reformator al absolutismului luminat, în unele cazuri manifestându-se 
chiar ca precursori ai unor figuri de marcă — precum Iosif al II-lea — 
ai amintitului curent (abolirea şerbiei a avut loc în Țara Românească 
şi Moldova cu patru decenii înainte de măsura similară a lui Iosif al 
II-lea în Transilvania). A existat însă o deosebire de esenţă între 
reformele domnilor fanarioți şi cele ale „despoţilor luminaţi” din 
Europa secolului al XVIII-lea: în timp ce aceştia din urmă au încercat 
integrarea elementelor capitaliste în regimul feudal, modernizându-l, 
dar fără a se atinge de bazele sale, domnii fanarioți au încercat 
modernizarea societății moldo-muntene pentru a perfecționa 

mecanismul de exploatare în beneficiul Porții. Dominația otomană — 
prin arbitrarul ei — constituia principalul obstacol în calea dezvoltării 
capitalismului în societatea moldo-munteană. Mai mult, suzeranitatea 
otomană a contribuit decisiv la „periferializarea” acestei societăți mai 
întâi în cadrul Imperiului otoman, apoi, după intrarea ei în circuitul 
european, în urma păcii de la Adrianopol (1829), care a abolit 
monopolul comercial otoman, la aceeaşi „periferializare”, de astă dată 
în cadrul Europei capitaliste. 

Politica de reforme a domnilor fanarioți s-a lovit de rezistența 
clasei politice româneşti. Împotrivirea ei a avut două motivații: 
socială şi națională. Asaltul dat de domnii fanarioți împotriva 
privilegiilor boierimii a determinat reflexul conservator al acesteia. 
În timpul războiului ruso-austro-ture din 1787-1792, când trupele 
austriece au ocupat temporar Țara Românească, boierii au cerut 
comandantului trupelor imperiale, prințul de Coburg, să anuleze 
măsurile fanariote, denunţate de a fi vrut să ruineze clasa boierească 
şi să le restituie „cel mai vechi privilegiu, spre a ne da sate întregi, 
precum am avut de la cei mai vechi domni”. 

În acelaşi timp, ostilitatea boierimii față de domnii fanarioți a fost 
expresia voinţei de ieşire de sub dominația otomană a întregii societăți 
moldo-muntene. Eforturile de înlăturare a suzeranității Porții au 
valorificat contextul creat de declinul puterii otomane şi războaiele 
ruso-austro-turce, în timpul cărora, temporar, Moldova şi Țara 
Românească au fost sustrase controlului otoman, ca urmare a ocupării 
lor de către trupele austriece sau ruse. 


PROBLEMA ORIENTALĂ ȘI ȚĂRILE ROMÂNE 


Secolul fanariot a coincis cu intensificarea ofensivei austriece și 
ruse pentru adjudecarea moştenirii „omului bolnav” care începea a 
fi Imperiul otoman. Teatrul de operaţii l-a constituit spațiul românesc, 
îndeosebi Moldova şi Ţara Românească. Devastănile şi dislocănile de 
populaţie au fost însoţite de consecințe mult mai grave şi de durată: 
intrarea unor părți ale teritoriului românesc sub stăpânirea străină; prin 
pacea de la Passarowitz (1718), încheiată în urma războiului 

austro-turc din anii 1716-1718, Imperiul habsburgic a anexat Banatul 
Şi Oltenia, cea din urmă restituită Porții otomane, în urma războiului 
ruso-austro-turc din anii 1735-1739. Pentru neutralitatea sa în 
războiul ruso-turc din anii 1768-1774, Imperiul habsburgic a cerut 
ca „răsplată Bucovina (nordul Moldovei), în 1775. Prin pacea de la 
Bucureşti (1812), care a pus capăt războiului ruso-turc din anii 
1806-1812, Rusia a anexat teritoriul dintre Prut şi Nistru (Basarabia). 

Iniţial, intenţia țarului Alexandru I fusese să anexeze ambele 
principate (el a obţinut satisfacerea acestei dorinţe la întâlnirea din 
1808 de la Erfurt cu Napoleon). Țarul nu era încă decis dacă să 
păstreze cele două Ţări române sau să le cedeze — total sau parțial — 
Austriei, în schimbul unei provincii austriece, ca, de pildă, Galiția. 

Pe măsură deteriorării raporturilor cu Franţa şi în fața refuzului Porții 
de a ceda principatele, ţarul a renunţat progresiv la planul său „maxi- 
mal” — hotarul la Dunăre şi, cu numai câteva săptămâni înainte de atacul 
francez, s-a resemnat cu anexarea teritoriului dintre Prut şi Nistru. 

În nici un moment al tratativelor ruso-turce, reprezentanţii Curţii 
din Petersburg nu au invocat „drepturi istorice” asupra principatelor 
sau a viitoarei Basarabii, ci au negociat în funcţie de raporturile de 
putere. 

Statutul politic al Principatelor dunărene a constituit o problemă care 
s-a bucurat de un interes tot mai sporit din partea cabinetelor marilor 
puteri europene. În cursul războiului ruso-turc din anii 1768-1774, de 
exemplu, planul de anexare a Moldovei şi Țării Românești de către 
Rusia, ale cărei trupe ocupaseră cele două Țări române, a întâmpinat 
rezistenţa viguroasă a Curţii din Viena. Tensiunea austro-rusă 
amenințând să escaladeze până la conflictul armat şi să antreneze — în 
virtutea tratatului de alianţă dintre Rusia şi Prusia — şi pe aceasta din 
urmă în război, regele Frederic al II-lea a propus ca în locul anexării 
Principatelor dunărene — generatoare de conflict — Rusia, Austria şi 
Prusia să încorporeze părţi ale teritoriului polonez. La originea primei 
împărțiri a Poloniei s-a aflat, aşadar, confruntarea dintre Viena şi 
Petersburg privind statutul Țării Româneşti şi Moldovei. 

În noua fază a Problemei orientale, elita politică a societății moldo- 
muntene s-a angajat în elaborarea unui număr tot mai mare de memorii 
şi proiecte privind reorganizarea structurilor politico-administrative ale 
principatelor şi statutul lor internațional. Revendicarea cea mai frecvent 
susținută în cererile adresate marilor puteri a fost reconfirmarea 

autonomiei depline a Moldovei şi Ţării Românești de către Poarta 
otomană, potrivit vechilor „capitulaţii” (ahdname). În timpul 
congresului de pace de la Focşani și Bucureşti (1772-1773), delegaţiile 
de boieri moldo-munteni au prezentat texte ale pretinselor capitulaţii 
acordate de Poartă celor două principate: redactate în realitate de 
boieri, aceste „capitulaţii” exprimau tradiţiile deplinei autonomii a 
Moldovei şi Țării Românești, boierii cerând reînnoirea ei, sub garanția 
Austriei, Rusiei şi Prusiei. Faptul că Poarta nu a contestat, în principiu, 
„capitulaţiile” arată că, deşi redactări târzii ale boierilor, ele reflectau, 
în esenţă, realitatea raporturilor româno-otomane. 

Pe planul organizării interne, monarhia, „limitată” în prerogativele 
domnului, a fost considerată ca slujind cel mai bine progresul 
societății româneşti, deşi a existat o gamă variată de soluţii, de la 
despotismului luminat la democrația nobiliară. 

Efervescenţa gândirii politice româneşti — exprimată în memoriile 
ȘI proiectele înaintate marilor puteri — a fost expresia în plan ideologic 
a efortului de emancipare de sub dominaţia otomană şi de eliminare 
a regimului fanariot. 


UN MARE LUPTĂTOR PENTRU DREPTURILE 
ROMÂNILOR TRANSILVĂNENI 


În Transilvania, secolul al XVIII-lea a fost martorul începutului 
aceleiaşi lupte de emancipare politică a românilor. În timp ce lumea 
satelor era străbătută de valuri de împotrivire faţă de unirea cu Roma 
şi de afirmare — viguroasă până la violenţă — a fidelității față de 
ortodoxie (mişcarea lui Visarion Sarai din 1744 şi cea a lui Sofronie 
din Cioara în 1757-1761), episcopul Bisericii unite, Inochentie Micu 
declanşează lupta pentru egalitatea în drepturi a românilor cu celelalte 
„naţiuni ”” politice din Transilvania. 

Devenit episcop în 1729, Inochentie Micu a încercat, în răstimp 
de două decenii (1732-1751), să obţină pentru românii transilvăneni 
aceleaşi drepturi politice de care se bucurau maghiarii, saşii şi secuii. 
În favoarea cererii sale, Inochentie Micu a invocat faptul că românii 
erau locuitorii cei mai vechi ai Transilvaniei, în calitatea lor de 
coborâtori din coloniştii romani, că ei erau cei mai numeroşi locuitori 

ai Transilvaniei, în raport cu maghiarii, saşii şi secuii şi că, prin 
dările plătite de ei, acopereau cea mai mare parte (fiind majoritari) 
a cheltuielilor publice. 

Memoriile prezentate de Inochentie Micu Dietei transilvane şi 
Curţii de la Viena au întâmpinat rezistenţa înverşunată a stărilor 
privilegiate din Transilvania. Pe măsura desfăşurării acţiunii sale, 
Inochentie Micu a trecut de la conceptul medieval al naţiunii (pătura 
privilegiată a unei comunităţi etnice) la cel modem, de drepturile 
cerute de el urmând a beneficia nu numai clerul şi românii uniţi, ci 
întrega populaţie românească a Transilvaniei. 


RĂSCOALA LUI HOREA (1784) 


Eşecul luptei lui Inochentie Micu (în 1751, el a fost constrâns să 
renunţe la demnitatea episcopală şi să plece la Roma, unde a şi 
murit) a deplasat confruntarea din Dieta Transilvaniei în lumea 
rurală. . 

Încurajat de „demofilia” manifestată de împăratul Iosif al II-lea, 
exponentul cel mai hotărât al absolutismului luminat, țăranul Horea 
(Vasile Ursu Nicola), iobag fiscal de pe domeniul Zlatnei, a mers la 
Viena pentru a prezenta împăratului situația grea în care se aflau 
țăranii români, supuşi vexațiilor nobilimii şi ale aparatului de stat. 

În Transilvania, peste trei pătrimi din iobagi erau ţărani români, 
ceea ce explică strânsa asociere dintre lupta socială şi.cea naţională. 
Mai apăsat, prin regimul de obligaţii, decât iobagul maghiar, cel 
român încerca — în absenţa unei clase politice româneşti — sentimen- 
tul unei ostilități generale într-o societate care nu-l recunoștea decât 
ca „tolerat” şi bun de exploatat. 

Nemulţumirile acumulate în timp au ţâșnit violent, în toamna 
anului 1784. Ţăranii speraseră, inițial, să iasă din condiţia de iobagi 
prin înscrierea în regimentele grănicereşti. Suspendarea înscrierilor 
a scos curentul de emancipare din albia legalităţii şi l-a îndreptat spre 
făgaşul violenţei. Adunați la Mesteacăn (31 octombrie), ţăranii, con- 
duşi de Crişan, iobag din Zarand, hotărâseră să plece la Alba Iulia 
pentru a se înrola ca grăniceri, convinşi că aceasta era voinţa 
împăratului. Încercarea de a-l aresta pe Crișan la Curechiu 

(1 noiembrie) s-a soldat cu uciderea de către țărani a trei dregători; 
speriaţi de fapta comisă, ţăranii începuseră să şovăie, când Crişan, 
în cadrul unor noi adunări, ţinute în acel sat, a lansat chemarea la ni- 
micirea nobilimii (2 noiembrie). 

Sub conducerea lui Horea, Cloşca (Ion Oargă, iobag din Cărpiniş) 
şi Crişan, ţăranii atacă reședințele nobiliare, jefuiesc, ucid sau 
constrâng pe nobili să se boteze ortodox, iar fetele nobile să se căsă- 
torească de îndată cu iobagi. După ocuparea Abrudului (6 noiembrie), 
răsculații au încercat, fără succes, ocuparea Devei. La 11 noiembrie, 
ei prezintă un ultimatum nobilimii refugiate la Deva, care cuprinde 
programul răscoalei: un radicalism țărănesc vizând lichidarea 
structurilor feudale: „Nobili să nu mai fie, ci fiecare dacă va putea 
găsi undeva o slujbă împărătească, din aceea să trăiască. Nobilii 
stăpâni de moşii să-şi părăsească o dată pentru totdeauna moşiile. Și 
ei să plătească dare ca şi poporul de rând. Pământurile lor să se 
împartă între poporul de rând, după porunca ce o va da înălțatul 
împărat”. 

David Prodan, exegetul eminent al ridicării lui Horea, relevă 
caracterul social al răscoalei, al cărei radicalism merge „mai departe 
decât programele agrare ale revoluţiei secolului următor”, dar 
subliniază totodată că „lupta socială a iobăgimii române îşi are 
inevitabil şi temeiul său naţional [...]. Înainte de toate, pentru că 
lobăgimea română constituie partea cea mai covârşitoare, mult peste 
trei pătrimi, a iobăgimii Transilvaniei”. 

Amploarea şi violenţa răscoalei l-au determinat pe Iosif al II-lea 
să ordone armatei reprimarea răscoalei. Prinşi, Horea şi Cloşca au fost 
executaţi cu roata, Crişan s-a sinucis în închisoare. 

La 22 august 1785, Iosif al II-lea a abolit servitutea corporală în 
Transilvania şi a acordat ţăranilor dreptul de liberă strămutare. 


SUPPLEX LIBELLUS VALACHORUM 


După reprimarea răscoalei lui Horea, intelectualitatea română 
din Transilvania, formată mai ales din „uniţi” care avuseseră 
posibilitatea să frecventeze instituţii de învăţământ superior la Viena 
şi Roma, reia lupta lui Inochentie Micu pentru egalitatea în drepturi 

a românilor transilvăneni cu maghiarii, saşii şi secuii. Reprezentanţii 
cei mai de seamă ai elitei intelectuale, cunoscută sub numele de 
Școala ardeleană, Samuil Micu, Gheorghe Şincai, Petru Maior, Ion 
Budai-Deleanu, dr. loan Piuariu-Molnar etc. au redactat un memoriu, 
înaintat Curţii din Viena, în martie 1791 — Supplex Libellus 
Valachorum —, în care era reluată şi aprofundată argumentaţia lui 
Inochentie Micu (între altele, era invocată pe baza cronicii notarului 
anonim al regelui Bela, descoperită în 1746, anterioritatea românilor 
față de maghiari în Transilvania); memoriul cerea deplina egalitate 
în drepturi a românilor și reprezentarea lor proporţională în dietă şi 
în aparatul de stat, ceea ce, în condiţiile demografice din Transilva- 
nia, ar fi dus la precumpănirea elementului românesc. Întocmai ca 
ȘI cererile lui Inochentie Micu, şi Supplex-ul a fost respins de Dieta 
Transilvaniei, dar întocmirea lui a fost expresia progresului remar- 
cabil înregistrat în închegarea ideologiei naţionale a românilor. 


CULTURA ÎN EPOCA FANARIOTĂ 
ŞI A LUMINILOR 


Instaurarea regimului fanariot în Moldova și Ţara Românească a 
pus capăt literaturii cronicăreşti avându-i drept autori pe marii boieri. 
Regimul fanariot nu a urmărit nici grecizarea românilor, nici eli- 
minarea limbii române ca mijloc de comunicație. Dovadă supărarea 
lui Constantin Mavrocordat când boierii îi scriau în grecește („„pentru 
ce să ne scrii greceşte? Au aşteptaţi să-ţ dăm noi logofăt să scrie ru- 
mâneşte? Să-ţ cauţi logofeţăl să ne scrii rumâneşti! Să nu ne mai scrii 
greceşte”, îl mustră domnul pe vel căpitanul de Soroca) şi întocmirea, 
din îndemnul aceluiaşi domn, a unei gramatici a limbii române 
(redactată de Dimitrie Eustatievici, profesor la şcoala românească din 
Șcheii Braşovului, dar rămasă în manuscris, este cea dintâi gramatică 
a limbii române). Restrângerea privilegiilor boierimii a slăbit această 
clasă, iar salarizarea dregătorilor a pus-o în dependenţă de domnie, 
astfel că ea nu a mai fost în măsură să continue marea creaţie 
istonografică din secolul al XVII-lea. 

Direcţia în care se îndrepta cronistica moldo-munteană, în 
momentul în care ca a fost retezată de regimul fanariot, este relevată 
de opera lui Dimitrie Cantemir, care face trecerea de la istoriografia 
medievală la cea modernă. Hronicul vechimii a romano-moldo- 
vlahilor este încununarea erudită a eforturilor întreprinse de prede- 
cesori pentru a dovedi orginea romană a românilor şi unitatea lor de 
neam. Descrierea Moldovei constituie prima prezentare interdis- 
ciplinară (geografie, demografie, etnografic, cartografie, psihologie 
colectivă) a Moldovei şi locuitorilor ei. Chiar dacă, uneori, exage- 
rările autorului depăşesc limitele admise de vreme, este remarcabilă 
evaluarea critică, lucidă, a aspectelor negative — „păcate” prelungite 
până azi — ale firii locuitorilor. În severitatea sa — ce nu poate fi lăudată 
îndeajuns — Dimitrie Cantemir recunoaşte doar două calităţi compa- 
trioţilor săi: „în afară de credinţa cea adevărată (ortodoxia — n.n.) şi 
ospeţia nu găsim prea lesne ceva ce am putea lăuda”. Despre această 
critică severă, dar dreaptă, făcută de Dimitrie Cantemir, Constantin 
Noica scria: „Dacă vreun român citeşte Descriptio Moldaviae şi 
trece cu ușurință peste capitolul acesta — cum din păcate o facem prea 
des — atunci e spre ruşinea şi netrebnicia sa”. Capacitatea de istoric 
universalist a lui Dimitrie Cantemir este ilustrată de marea sa sinteză 
de istorie otomană Creșterea şi descreșterea Porții otomane, tradusă 
în germană, engleză şi franceză, semn al deosebitei ei preţuiri. 

Ultimul mare cronicar moldovean a fost Ion Neculce cu al său 
Letopiseţ al Ţării Moldovei, care, continuându-l pe Miron Costin, a 
relatat istoria Moldovei de la domnia lui Eustratie Dabija la a doua 
domnie a lui Constantin Mavrocordat, o narație de om învăţat de viaţă, 
sfătos, şugubăţ, cu oralităţi şi jelanii de mare efect artistic, marele 
precursor al lui Ion Creangă. 

Ceilalţi cronicari, români sau greci (Nicolae Chiparissa, Petru 
Depasta, Nicolae Muste, Enache Kogălniceanu) sunt înregistratori — 
cu mai mult sau mai puțin talent — de interes pentru istorici, dar fără 
valoare literară. 

O artă fanariotă nu s-a putut închega, pentru că instabilitatea 
domnilor nu a permis-o. Dar când vremurile şi mijloacele băneşti au 
permis-o, au răsărit construcţii impunătoare ca mănăstirea Văcăreşti 
(1716-1722), ctitorie a lui Nicolae Mavrocordat, cea mai mare zidire 
bisericească din sud-estul Europei în secolul al XVIII-lea (demolată 

de N. Ceauşescu), şi mica bijuterie care este biserica Stavropoleos 
(1724), ambele continuări ale stilului brâncovenesc, deschis spre 
receptarea a ceea ce ar fi fost stilul fanariot, care nu a mai reuşit să 
se impună. Biserica Frumoasă, ctitorie a lui Mate: Ghica (1753), 
anunţă stilul neoclasic. 

Unirea cu Roma s-a dovedit fecundă în plan cultural. Accesul la 
instituţiile de învățământ de la Viena şi Roma a pus pe românii din 
Transilvania în contact cu o lume a culturii, de înaltă ținută şi pătrunsă 
de ideile luminismului. Cu gândul la stările de acasă, unde neamul 
lor era ţinut într-o situaţie de inferioritate, ei s-au străduit să-l ridice, 
relevându-i originea sa romană şi creându-i condiţii — prin şcoli şi prin 
literatură didactică — să se culturalizeze. Pleiada de învăţaţi, care, la 
sfârşitul secolului al XVIII-lea şi la începutul celui următor, şi-a 
asumat cu totală dăruire această misiune este cunoscută sub numele 
de Şcoala Ardeleană, având în fruntea sa trinitatea Samuil Micu, Petru 
Maior şi Gheorghe Șincai. 

Cel dintâi a publicat prima carte în limba română cu litere latine, 
o carte de rugăciuni, apărută la Viena în 1779. În anul următor, 
Samuil Micu, avându-l în final drept colaborator pe Gheorghe Şincai, 
a tipărit ampla gramatică a limbii române Elementa linguae daco- 
romanae sive valachicae. În domeniul istoric, el a proiectat o mare 
sinteză de istorie naţională, rămasă însă în manuscris (cu excepţia unui 
fragment tipărit în 1806-1807). Mai norocos în această privinţă, 
Petru Maior a publicat două lucrări fundamentale — Istoria pentru 
începutul românilor în Dachia (1812) şi Istoria besericei românilor 
atât a cestora din coace precum și a celor din colo de Dunăre 
(1813). Petru Maior este un polemist plin de nerv, hotărât să 
dovedească originea pur romană a românilor. O lucrare monumentală 
a elaborat Gheorghe Şincai, Hronica românilor și a mai multor 
neamuri, îmbrățişând perioada 86-1739. Autorul a cules informații 
şi date din numeroase şi variate surse pentru a reconstitui trecutul 
românilor, fiind călăuzit şi el de dorinţa de a dovedi originea latină 
a românilor (în timpul vieţii lui Şincai a apărut doar un fragment din 
această operă). 

În manuscris a rămas şi cea mai valoroasă realizare beletristică 
a intelectualilor români din perioada Școlii Ardelene: Tiganiada lui 
Ion Budai-Deleanu, „om cu desăvârşire occidental, fără a pierde 

nimic din spiritul ţăranului ardelean” (G. Călinescu); el a oferit, 
într-o formă alegorică, o imagine satirică a oamenilor şi timpului său. 

Opera istorică și culturală a Şcolii Ardelene a devenit o 
componentă esențială a ideologiei naţionale, care exprima aspirațiile 
de emancipare naţională şi modernizare a forțelor novatoare ale 
societăţii româneşti. 


PARTEA a Ill-a 


ISTORIA MODERNĂ 


CAPITOLUL 1 


FRĂMÂNTĂRI SOCIAL-POLITICE 


„MERSUL REVOLUȚIEI” ÎN SOCIETATEA 
ROMÂNEASCĂ 


Încheierea aventurii napoleoniene și instituirea Sfintei Alianțe 
(având ca nucleu Austria, Rusia și Prusia), în 1815, au pus continentul 
european sub semnul unei viguroase reacţii conservatoare, aflate 
sub egida curților de la Viena, Petersburg şi Berlin. 

Spaţiul românesc s-a aflat astfel inclus într-un triunghi geopolitic 
având unghiurile la Viena, Petersbug şi Istanbul (sultanul, fiind 
musulman, nu fusese invitat să se alăture Sfintei Alianțe, întemeiată pe 
principiile moralei creştine), triunghi în care Rusia era forța hotărâtoare. 

Asumându-şi supravegherea continentului şi reprimarea oricăror 
tulburări ce ar fi putut pune în primejdie statu-quo-ul socio-politic, 
Sfânta Alianţă delega unul din statele membre pentru a restaura 
ordinea când ea era în primejdie (Austria în Peninsula Italică, Franţa 
în Spania). Pilon al Sfintei Alianțe şi mare putere cu interese 
continentale, Rusia căpăta tacit un „droit de regard” (drept de 
supraveghere) asupra spaţiului sud-est curopean, devenită zonă de 
interes a împărăției ruseşti, fascinată şi obsedată de „oraşul țarilor” — 
Țarigrad —, în care stătea însă sultanul. 

Mentinerea integrităţii Imperiului otoman era însă unul din 
principiile de bază ale echilibrului de forţe (balance of power), 
fundamentul politicii britanice. Anglia, care nu se alăturase Sfintei 
Alianțe, veghea ca învingătorul lui Napoleon — ţarul Alexandru I — 
să nu se substituie teribilulu: corsican. La rândul ei, Curtea de la 
Viena — a cărei politică era condusă de un foarte abil partizan al 
aceluiaşi echilibru de putere, Metternich — nu era dispusă să accepte 
căderea Balcanilor sub controlul rusesc. 

Aşa cum s-a văzut, ţarul Alexandru I, care voise, la începutul războiului 
ruso-turc din anii 1806—1812, să anexeze Principatele dunărene, fusese 
constrâns, în cele din urmă, să se limiteze la teritoriul dintre Prut şi 

Nistru. Devenit, după căderea lui Napoleon, suveranul cel mai puternic 
al continentului, Alexandru I dispunea acum de mijloacele de a-şi 
adjudeca moștenirea balcanică a „omului bolnav” care era Imperiul 
otoman. De astă dată, țarul nu mai intenționa să recurgă la război — 
sistemul Sfintei Alianțe îl excludea —, ci la o nouă formă, insidioasă, 
compatibilă cu noile realități politice europene: pregătirea unei mişcări 
de emancipare a popoarelor din sud-estul Europei, aflate sub dominaţia 
Porții, la a cărei izbucnire Rusia să fie mandatată pentru a restabili 
ordinea. Prezenţa militară rusă în Balcani avea să fie premisa rezolvării 
Problemei orientale în conformitate cu interesele Curţii de la Petersburg. 

Între aceste interese şi cele ale popoarelor sud-est europene 
aspirând la independenţă exista o convergenţă căreia i se adăuga 
comunitatea de confesiune ortodoxă. Spre deosebire de Curtea de la 
Viena, care însoțea expansiunea politică de prozelitismul catolic, 
Curtea de la Petersburg, pravoslavnică, beneficia de creditul unei lupte 
dezinteresate pentru eliberarea fraţilor întru ortodoxie. 

Între popoarele sud-est europene supuse Porții, grecii erau cei mai 
avansați din punct de vedere economic şi cultural, cei mai implicaţi 
în structurile administrative şi politice ale Imperiului otoman, şi 
deţinătorii celei mai vechi tradiţii de neatârnare. Era, aşadar, firesc 
ca ei să se situeze în fruntea efortului de emancipare. 

Societatea secretă „Eteria”, constituită la Odessa în 1814, şi-a 
asumat pregătirea şi conducerea răscoalei eliberatoare, iar reţeaua de 
consuli și agenți ruşi din Imperiul otoman a desfăşurat o intensă 
activitate de susținere a preparativelor secrete greceşti. 


TUDOR DIN VLADIMIRI 


Principatele dunărene reprezentau pentru aristocrația fanariotă 
obiectivul suprem şi încununarea carierei administrative, în slujba 
Porții. În rândurile fanarioţilor s-a produs o sciziune: „colabora- 
ţioniştii”” au rămas fideli patronului otoman, care tolera, în fapt, 
existenţa unei Turco-Grecii; ceilalţi s-au alăturat Eteriei şi au luptat 
pentru independenţa patriei lor. 

Boicrimea moldo-munteană, ostilă regimului fanariot şi dominaţiei 
otomane, s-a integrat curentului de eliberare naţională care cuprinsese 

sud-estul Europei. Angajarea ei în lupta de emancipare era asociată 
de credinţa că Rusia va da concursul său hotărâtor popoarelor 
ortodoxe. Fără sprijinul rus, o ridicare împotriva Porții era un act de 
sinucidere. În al doilea rând, participarea Rusiei era o garanţie a 
stabilităţii sociale, a anihilării oricărei manifestări — fie şi timide — a 
„duhului franţozesc”, adică revoluţionar, altfel spus a unui program 
de restructurare profundă a societății moldo-muntene. Rusia apărea, 
astfel, în dubla ipostază, de protector militar şi de garant al 
monopolului politic deţinut de elita boierească. 

Omul asupra căruia şi-au îndreptat privirile fruntaşii boierimii a 
fost slugerul Tudor (Theodor) din Vladimiri, numit de aceea şi 
Vladimirescu. Originar din zona de ţărani liberi (moşneni), el 
dobândise experienţă militară, luptând ca voluntar în armata rusă în 
războiul din anii 1806-1812 (meritele sale au fost recunoscute în 
numeroase atestate date de comandanții ruşi şi prin decorarea cu 
crucea Sf. Vladimir). După încheierea războiului, Tudor Vladimirescu 
s-a angajat atât în activităţi negustoreşti cât şi în cariera administra- 
tivă. Era un om energic, decis, cu spirit de iniţiativă şi cu lecturi 
istorice. Capacitatea de comandă şi prestigiul de care se bucura în 
Oltenia erau temeiuri hotărâtoare de a-i încredința lui conducerea 
mişcării de emancipare. 

Nimeni nu concepea atunci ieșirea de sub dominaţia Porții doar 
a unui singur popor: eliberarea trebuia să fie rodul luptei tuturor, astfel 
că libertatea avea să fie câştigată simultan. Dacă în Eterie erau 
admişi numai greci, în schimb legăturile eteriştilor în Europa de 
Sud-Est erau foarte întinse. 

Principatele dunărene, beneficiind de un statut — fie şi drastic 
limitat — de autonomie şi devenite una din zonele preferate de 
reşedinţă ale grecităţii postbizantine, s-au aflat între spaţiile de 
intensă activitate eteristă, unii fanarioți, ca de pildă însuşi domnul 
Moldovei, Scarlat Callimachi (1812-1819), aparţinând acestei 
societăți secrete. 

La 15 ianuarie 1821, cei trei mai mari boieri ai Țării Românești, 
Grigore Brâncoveanu, Grigore Ghica şi Barbu Văcărescu, care peste 
câteva zile aveau să devină, alături de alți mari boieri, membri ai 
Căimăcămiei constituite în urma morţii domnului Alexandru Suţu, 
au dat o împuternicire lu: Tudor pentru a declanșa acţiunea militară: 
„Fiindcă este să se facă obştescul folos neamului creştinesc şi patriei 

noastre, drept aceea ca nişte buni şi credincioşi frați creştini toți și 
iubitori neamului [pe] dumneata sluger Teodore te-am ales să rădici 
norodul în arme şi să urmezi precum eşti povăţuit”. Evocarea 
„neamului creştinesc” şi a „patriei noastre” în al căror interes era 
pornită acțiunea arată limpede că lupta românilor se integra efortului 
de eliberare a popoarelor creştine supuse Porții, adică a celor 
balcanice. Formula „să urmezi precum eşti povăţuit ” — voit imprecisă 
din motive de conspirativitate — dezvăluie existenţa unor înţelegeri 
ŞI instrucțiuni prealabile. 

Între aceste preliminarii ale ridicării la arme s-a aflat şi înțelege- 
rea — secretă şi ea — dintre Tudor Vladimirescu şi fruntaşii eterişti, 
Iordache Olimpiotul şi loan Farmache; cei trei se angajau: „să ducem, 
prin cea mai dârză activitate, la îndeplinire planul nostru cel spre 
obştescul folos şi anume ca, prin puterea armelor noastre, să ne 
eliberăm de sub jugul apăsător al barbarilor şi să ridicăm semnul 
biruitor al crucii izbăvitoare”. Semnatarii acordului erau autorizaţi 
„să se prefacă a provoca dezordini, a stâmi complicaţii interne şi 
externe și a se folosi de toată viclenia care poate duce la atingerea 
scopului nostru comun”. Formularea lasă să se întrevadă că semnatarii 
intenționau să recurgă — pentru a utiliza o formulă de astăzi — la 
„intoxicarea strategică” a adversarului, adică să-l inducă în eroare în 
ceea ce priveşte ţelurile şi diversele componente ale mişcării. Acordul 
sublinia obligativitatea consultărilor și a deciziilor comune („Nimeni 
dintre noi nu e îndreptăţit a lucra de capul lui, fără ştirea şi 
consimțământul tuturor fraţilor”) şi condamna dinainte orice 
discriminare etnică: „nimeni să nu îndrăznească prin vorbe sau fapte 
echivoce, semănând zâzanie, a insinua că, de exemplu, românul de 
baştină nu trebuie să se supună arnăutului, nici arnăutul grecului, 
grecul sârbului, sârbul macedoneanului, ci toţi să lucreze de comun 
acord şi unitar”. 

În planul iniţial al Eteriei, Peloponesul trebuia să fie locul de 
izbucnire a răscoalei; ulterior, conducătorul Eteriei, Alexandru 
Ipsilanti, a decis să dea semnalul de începere a luptei în Principatele 
dunărene. 

Misiunea încredinţată lui Tudor Vladimirescu era de a crea o 
diversiune în Ţara Românească, făcând Poarta să creadă că este 
vorba de o mişcare împotriva domnilor fanarioți şi a clasei boiereşti, 
mișcare rămasă însă în limitele supunerii față de Poartă. 

Proclamația lansată de Tudor Vladimirescu de la mănăstirea 
Tismana (intrată în conştiinţa publică drept cea de la Padeș!) era 
redactată în acelaşi spirit, denunțând culpele elitei politice: „Dar 
pre bălaurii care ne înghit de vii, căpeteniile noastre, zic, atât cele 
bisăriceşti, cât şi cele politiceşti, până când să-i suferim a ne suge 
sângele din noi? Până când să le fim robi”, retorică destinată să 
înflăcăreze populaţia stoarsă de o fiscalitate nemiloasă. Proclamaţia 
introducea însă o rezervă, menită să evite obişnuitele — în astfel de 
împrejurări — acte de jaf şi, în aceleaşi timp, să acţioneze ca un 
mijloc de presiune asupra boierilor care nu s-ar fi alăturat mişcării: 
„să ştiţi că niminea dintre noi nu este slobod, în vremea aceştii 
Adunări — obştii folositoare —, ca să să atingă măcar de un grăunţi, 
de binele sau de casa vreunui neguţători, oroşan sau ţăran, sau de al 
vreunui lăcuitori, decât numai binele şi averile cele rău agonisite ale 
tiranilor boieri să să jărtfească: însă ale cărora nu vor urma noaă — 
precum sânt făgăduiţi — numai ale acelora să să ia, pentru folosul de 
obşte”. 

Asigurându-şi baze întărite în mănăstirile oltene (Tismana, Crasna, 
Polovraci, Hurezi, Bistriţa, Cozia), Tudor Vladimirescu s-a îndreptat 
spre Bucureşti în fruntea armatei sale, denumită „Adunarea 
norodului”. Căimăcămia, în care se aflau şi boierii „făgăduiți”, a luat 
măsuri pentru potolirea tulburării. Este greu de descifrat în „dialogul 
epistolar” angajat de cârmuire cu Tudor cât este atitudine adevărată 
Şi cât mimată, pentru a păstra aparenţa de apărare a legalităţii, precum 
ŞI cât este — în acțiunile lui Tudor Vladimirescu — urmare a 
instrucţiunilor triumviratului Brâncoveanu-Ghica—Văcărescu şi cât 
iniţiativă pusă în slujba propriei promovări. Pentru că este evident — 
din fapte şi din textele redactate de el — că Tudor Vladimirescu nu 
era dispus să fie un instrument al grupării boierești antiotomane, ci 
voia să fie părtaş la putere şi — de se putea — deţinătorul singur al 
puterii. El îşi dădea seama că are în „Adunarea norodului” o solidă 
bază socio-militară, capabilă să-l poarte spre putere. Scrisoarea din 
11 februarie 1821, adresată marelui vornic Nicolae Văcărescu, 
începută: „Cu multă plecăciune sărut mâna cinstită dumitale”, se 
transformă într-un rechizitoriu la adresa clasei politice şi cu relevarea 
legitimităţii autorităţii sale, conferită de adeziunea populară: „Dar, 
cum nu socotiți dumneavoastră că patrie se cheamă popolul, iar nu 
tagma jJăfuitorilor? Și cer ca să-mi arăţi dumneata ce înpotrivire arăt 
cu înpotriva popolului? Că eu alta nu sunt decât numai un om luat 

de cătră tot norodul țării cel amărât şi dosădit din pricina jăfuitorilor 
ca să le fiu chivernisitor în treaba cererii dreptăților!” 

Deplasarea „Adunării norodului” spre Bucureşti a avut caracterul 
unui „marş strategic”, disciplinat (Tudor a reprimat sever dezor- 
dinile), al unei armate ale cărei cadre de conducere erau furnizate de 
moşnenii din nordul Olteniei. Formula de „revoluţie țărănească” 
folosită de K. Marx pentru acțiunea lui Tudor este corectă în măsura 
în care „Adunarea norodului” apare ca manifestare politică a ţărănimii 
libere, vizând eliberarea țării de sub dominaţia otomană şi 
restructurarea organizării politice. 

În afara zonei aflate sub controlul lui Tudor, țărănimea clăcaşă 
(fără pământ) a înţeles să profite de starea de confuzie din ţară 
pentru a ataca şi prăda bunurile stăpânilor de pământ. Au existat, 
aşadar, două paliere de desfăşurare a evenimentelor în 1821: o 
acţiune organizată, urmărind scopuri politice, şi o alta anarhică, 
fărâmiţată în răfuieli domaniale. 

Trecuse o lună de la lansarea Proclamaţiei lui Tudor când, la 
laşi, şi-a făcut apariţia conducătorul Eteriei, Alexandru Ipsilanti, 
fiul fostului domn Constantin Ipsilanti şi, până de curând, aghiotant 
al ţarului Alexandru I, dar nu cu sprijinul armatei ruse, cum se 
aşteptau „iniţiații” mişcării, ci în fruntea unui modest grup de aderenţi 
(22 februarie). În timp ce eteriştii masacrau pe turcii din Galaţi şi din 
laşi, Alexandru Ipsilanti a lansat a doua zi o proclamatie, arătând că 
scopul său este trecerea în Grecia şi că, dacă turcii ar invada ţara, o 
„straşnică putere se află gătită să pedepsească îndrăzneala lor”. În 
aceeaşi zi (23 februarie), ministrul de Externe al Rusiei, contele 
Capodistria, anunţa desolidarizarea „straşnicei puteri” — pentru că 
Alexandru Ipsilanti spusese tuturor că sosirea armatei ruse este 
iminentă — de faptele și declarațiile lui Ipsilanti şi exprima acordul 
pentru intervenţia militară otomană. 

Câteva zile mai târziu, la 28 februarie, triumviratul Brâncoveanu-— 
Ghica—Văcărescu lua cunoştinţă că ţarul însuşi, aflat la Congresul 
Sfintei Alianțe de la Laibach (Ljubljana), dezavuase acțiunea lui 
Tudor şi a lui Alexandru Ipsilanti. Era ora adevărului: fără asistența 
Rusiei, totul era pierdut. Cei care îndrumaseră pe Tudor să ridice 
poporul la arme au fugit la Braşov, lăsându-l pe conducătorul 
„Adunării norodului” fără ghidajul politic pe care şi-l asumaseră. 


203 Frământări social-politice 


Tudor, rămas acum singur, avea — deşi în alte condiţii decât cele 
imaginate la începutul acţiunii sale — o totală libertate de acțiune. El 
a intrat în Bucureşti (21 martie) şi, pentru a păstra continuitatea 
politică şi cadrul legal, ambele necesare din momentul spulberării 
speranţei în „umbrela protectoare” a Rusici, a încheiat o înţelegere 
cu boierii rămaşi — între care figura cea mai proeminentă era marele 
vistier Alexandru Filipescu- Vulpe —, lăsându-le lor aparenţa puterii. 

După câteva zile, Tudor s-a întâlnit cu Alexandru Ipsilanti, dar cei 
doi conducători, aflaţi acum cu totul în afara scenariului iniţial, nu 
s-au putut pune de acord decât asupra unei delimitări teritoriale a 
autorităţii lor: zona de sub munte din Muntenia intra sub controlul 
eterişilor, Oltenia şi judeţele din Câmpia munteană sub acela al lui 
Tudor. 

Dezavuat şi el de ţar, Alexandru Ipsilanti intenționa să-şi 
organizeze o bază de rezistenţă în teritoriul aflat sub controlul lui, ceea 
ce a determinat plecarea sa la Târgovişte. Mitropolitul ţării, Dionisie 
Lupu, şi boierii rămaşi în Bucureşti, prin vechiul reflex al refugiului, 
în fața năvălirii, în aceeaşi zonă de „podgorie” (submontană), ar fi 
vrut să-l urmeze pe Ipsilanti, dar Tudor, preocupat să-şi asigure 
„scutul legal” acum, când se afla, practic, singur în faţa puterii 
otomane, i-a împiedicat să fugă şi le-a fixat un domiciliu obligatoriu 
în casa lui Dinicu Golescu, „Belvedere”. 

Avându-şi principala sa tabără la mănăstirea Cotroceni, Tudor a 
căutat soluția în noul context creat de dezavuarea sa de către 
Alexandru I: atât timp cât, aşa cum se specificase în acordul cu 
Iordache şi Farmachc, el fusese autorizat „să se prefacă (subl. n.) a 
provoca dezordini”, adică să camufleze răscoala antiotomană într-una 
antifanariotă şi antiboierească, el mai putea nădăjdui la o înţelegere 
cu Poarta, mai ales că, formal, la Bucureşti continua să existe o 
autoritate legală (mitropolitul şi boierii, aflaţi la casa „Belvedere'””). 
Tudor a intrat în negocieri cu paşalele de la Vidin, Silistra şi Brăila, 
dar turcii au cerut, mai întâi, depunerea armelor, apoi şi alăturarea la 
anihilarea detaşamentelor eteriste. 

Tudor a preferat să temporizeze şi, după ce forţele turceşti au trecut 
Dunărea, el a părăsit Bucureştiul, îndreptându-se spre Piteşti. În 
oastea pandurilor se produsese o ruptură profundă între Tudor şi o 
mare parte din ostaşi: săi: disciplina severă, absenţa unor beneficii 
ŞI perspectivele întunecate subminaseră încrederea în comandant. 

Tudor a vrut ca toţi căpitanii să-şi formuleze în scris totala lor 
subordonare față de el, dar patru au refuzat. 

Blocat de trupele lui Iordache Olimpiotul, care ocupau podul 
peste Argeş, Tudor s-a dus la Goleşti, unde a executat pe unul din 
căpitanii recalcitranți. A fost picătura care a umplut paharul: un 
complot care mijea în rândurile armatei sale s-a închegat imediat şi 
legătura a fost stabilită cu Iordache Olimpiotul. 

Comandantul eterist a venit în tabăra lui Tudor şi, după ce a 
prezentat pandurilor corespondenţa acestuia cu turcii, l-a arestat, 
fără ca vreunul din ei să încerce măcar să-şi apere conducătorul. El 
a fost dus la Târgovişte şi, după ce a fost torturat, a fost tăiat cu săbiile. 

Forţele otomane au zdrobit detaşamentele cteriste din Țara 
Românească (o luptă s-a dat la Drăgăşani, fiind precedată de o alta, 
între panduri şi turci) şi Moldova şi au instituit un regim de ocupație 
deosebit de apăsător. 

Alexandru Ipsilanti s-a refugiat în Transilvania, unde a fost arestat 
de autoritățile austriece. 

Istoriografia regimului comunist a purtat o îndelungată şi sterilă 
discuție despre evenimentele din 1821: care a fost caracterul lor, răs- 
coală, mişcare revoluţionară sau revoluţie? Scolastica unui marxism 
osificat cerea încadrarea într-o definiţie pe cât de rigidă pe atât de 
discutabilă. Ironia situaţiei a fost creată de faptul că, deşi marxism- 
leninismul exclude posibilitatea revoluțiilor făcute de țărănime (doar 
burghezia şi proletariatul ar avea această „capacitate'!), Marx a 
numit, cum s-a arătat, acţiunile lui Tudor „revoluţie țărănească”. 

Desfăşurarea acţiunii lui Tudor Vladimirescu a fost mai întâi 
abătută de la cursul ei inițial de dezavuarea de către ţar, apoi între- 
ruptă de execuţia liderului şi de intervenţia otomană. Ceea ce se 
anunţa o revoluţie a rămas o răscoală. De reținut este solidaritatea, 
din faza de pregătire şi de debut, a tuturor forţelor social-politice ale 
societăţii româneşti în efortul de emancipare de sub dominaţia Porții, 
solidaritate care a unit sub acelaşi steag pe marele boier şi pe pan- 
durul ţăran. Evident, „a doua zi” după ce Principatele dunărene ar fi 
devenit libere unitatea forțelor combatante s-ar fi destrămat şi 
conflictul dintre programele şi aspiraţiile claselor şi categoriilor 
sociale participante la luptă ar fi fost inevitabil. 

Sfârşitul răscoalei din 1821 a fost urmat de abolirea regimului 
fanariot şi restaurarea domniilor pământene. Raport de cauză—efect? 
Mai mult decât nemulţumirea localnicilor, exprimată de evenimentele 

din Țara Românească şi Moldova, în decizia Porții a cântărit evaluarea 
defecţiunii unor familii fanariote, care s-au alăturat acţiunii lui 
Alexandru Ipsilanti precum și revoluției înseşi din Grecia, în urma 
căreia ea avea să dobândească independenţa în 1829. Principatele 
dunărene nu mai puteau fi cârmuite cu elemente care pierduseră 
complet încrederea Porții; ea a revenit, după 110 ani de regim 
fanariot, la domnii autohtoni, numind în Moldova pe Ioniță Sandu 
Sturdza, iar în Ţara Românească pe Grigore Ghica. 

Schimbarea de regim politic survenită în 1822 nu a adus cu sine 
lichidarea tuturor practicilor nefaste, introduse sau consolidate de 
regimul fanariot, între care, în primul rând, se afla corupția. Într-o 
vreme, însă, când conştiinţa naţională făcea progrese rapide, revenirea 
pământenilor în scaunele de domnie de la Iaşi şi Bucureşti a fost 
percepută, mai ales în perspectiva desfăşurărilor ulterioare, ca 
începutul „renaşterii naţionale”. 

Epilogul anului 1821 a fost constituit de două evenimente: unul 
de ordin intern, celălalt de ordin extern. 

Forţele social-politice intrate în acţiune în 1821 nu mai puteau fi 
oprite în manifestarea lor. Mica boierime, blocată în afirmarea ei 
socio-politică de marii boieri, revendica o participare mai impor- 
tantă în conducerea statului. Domnia moldoveană a lui Ioniță Sandu 
Sturdza (1822-1828), ridicat din rândurile ei, a oferit cadrul pentru 
manifestarea voinţei de putere a micii boierimi. Obiectivele ei şi-au 
găsit expresia în proiectul de constituţie zisă a „Cărvunarilor” (aluzie 
la societatea revoluţionară secretă italiană a Carbonarilor), în care 
A.D. Xenopol a văzut „cea dintâi manifestare politică a cugetării 
liberale”, întrucât în textul ei se formula fără echivoc „principiul 
constituţional: domnia legilor”, în înţelesul că autoritatea domnului 
era limitată şi subordonată organismului reprezentativ — Sfatul obştesc. 
„Constituţia " cuprindea un şir de principii şi drepturi, precum respectul 
proprietăţii, egalitatea în faţa legilor, libertatea persoanei etc., care se 
inspirau, evident, din ideologia Revoluţiei franceze. Aceste principii 
nu erau aplicate însă consecvent, întrucât, în problema esenţială — cea 
a puterii —, mica boierime se arăta preocupată exclusiv de a-şi asigura 
un cuvânt decisiv în Sfatul obştesc. Constituţia Cărvunarilor a fost 
violent combătută de marea boierime şi ea a rămas un simplu proiect. 

Victoria protipendadei a fost asigurată şi de înţelegerea turco-rusă 
fixată prin convenţia de la Akkerman — numele turcesc al Cetăţii Albe 

(1826). Acordul confirma restabilirea domniilor pământene, stabilea 
alegerea domnilor de divan şi fixa durata domniei la şapte ani; rolul 
Rusiei era consolidat; se prevedea elaborarea unor regulamente 
generale care să amelioreze situaţia celor două principate prin 
reorganizarea sistemului de conducere şi administraţie. 


„ADO BANII!” 


Anul convenției de la Akkerman este şi cel al apariţiei în tipografia 
de la Buda a cărţii lui Dinicu Golescu Insemnare a călătoriei mele!, 
cuprinzând impresiile autorului din călătoriile făcute în anii 
1824-1826 în Transilvania, Ungaria, Austria şi Italia. Însemnătatea 
cărții stă în dezvăluirea şocului resimțit de un boier care are percepția 
acută a catastrofalei înapoieri a ţării sale. Comparaţiile făcute, de 
îndată ce trece Carpaţii, îi dezvăluie consecinţele teribile ale 
procedeelor barbare ale administraţiei locale, preocupate doar să 
stoarcă de la contribuabil venituri pentru stat şi pentru slujbaşi, de la 
domn la cel mai mărunt slujitor. 

Străbătând pusta ungară, bine cultivată de ţăranii obligaţi la 104 
zile de clacă pe an — în Transilvania se făceau 198 —, Dinicu Golescu 
face următoarea constatare: „Şi cu toate acestea sunt mai fericiţi decât 
românii noştri, care lucrează numai 12 zile pe an. Acum judece 
fieşcare, care pot fi pricinile de a fi mai în bună stare aceia care 
muncesc altora peste 200 zile pă an, de cei care lucrează numai 12, 
decât numai căci nu-i lipseşte din auzul urechii, de cum se naşte şi 
până moare, cuvintele: «ado banii!» cu feliurimi de mijloace 
prefăcute, în auzire numai drepte”. 

Funcționarea poştelor la Viena, cu multele înlesniri pentru cei care 
le foloseau, îi aduce în minte, prin contrast, disprețul pentru solicitantul 
mărunt din ţara sa, pe care l-ar fi vrut scăpat de practicile de-acasă, „să 
nu mai tremure cei ce vin la răspunsuri prin săli şi prin tinzi ŞI să vie 
şi de doaăzeci de ori pentr-o treabă; şi să nu mai auză tnimişii «Vino 
mâine la cutare vreme», când, viind, boieru a fost de mult plecat”. 


! Anul înscris pe coperta cărții; în realitate ea a apărut la începutul anului 1827. 

Strângerea dărilor se făcea cu mijloace de constrângere vrednice 
de vremuri barbare: „Să cutremură mintea omului când îş va aduce 
aminte că făptura dumnezeirii, omenirea, fraţii noştri, au fost câte 10 
aşternuţi pe pământ cu ochii în soare şi o bârnă mare și grea pusă pe 
pântecile lor, ca muşcându-i muştele şi tântarii, nici să poată a se feri”. 

Consecințele? „Aceste nedrepte urmări şi nepomenite peste tot 
pământul i-au adus pe ticăloşii lăcuitori întru aşa stare încât, intrând 
cinevaş într-acele locuri, unde să numesc sate, nu va vedea nici 
biserică, nici casă, nici împrejurul casii, nici car, nici bou, nici vacă, 
nici oaie, nici pasăre, nici pătul cu sămănăturile omului pentru hrana 
familii lui, Şi, în scurt, nimică, ci numai nişte odăi de pământ, ce le 
zic bordeie, unde intrând cinevaş, nu are a vedea alt decât o gaură 
numai în pământ, încât poate încăpea cu nevasta şi cu copiii împre- 
jurul vetrii, şi un coş de nuiele scos afară din fața pământului şi lipit 
cu balegă. Şi, după sobă, încă o altă gaură, prin care trebuie el să scape, 
fugind cum va simți că au venit cinevaș la uşă-i; căci ştie că nu poate 
fi alt decât un trimis spre împlinire de bani. Şi el neavând să dea, ori 
o să-l bată, ori o să-l lege şi o să-l ducă să-l vânză, pentru un an, doi 
şi mai mulți, sau la un boiernaş, sau la un arendaş, sau la oricine să 
va găsi, ca el să-i slujească acei ani, şi banii ce să dau pentru slujba 
acelor ani să să ia pentru birul lui (iarăş zic că, adevărat, milostivul 
Dumnezeu este foarte răbdător). Ce era dator această făptură 
dumnezeiească să şi robească ca să dea şi ce nu are domnului?” 

Sărăcia contribuabililor îi condamnă la o primitivitate greu de 
imaginat: „Și apoi intrând cinevaş întru acele bordeie ale lor, peste 
putinţă era de a găsi pe trupurile lor şi în casă lucru de zece lei: căci 
ŞI căldarea cu care o să-şi facă mămăliga nu o are fiecine, ci sunt 5-6 
tovarăşi pe una. Şi când aceştia, din norocire, prindea de veste când 
vinea în satul lor zapciu, po(l)covnicu, căpitanu, mumbaşir ispră- 
vnicesc, mumbaşir domnesc, fugea atât ei cât şi muierile lor, şi 
copiii care puteau fugi, prin păduri şi pe munţi, întocmai ca dobi- 
toacele cele sălbatice când le gonesc vânătorii cu câinii, căci ştia că, 
prinzându-i, nu mai este altă vorbă decât cerere de bani, şi ei, neavând 
bani, vor lua gârbaciuri pe spinare”. 

Aceste realități au generat şi o mentalitate surprinsă de viitorul 
feldmareșal Helmuth von Moltke, care, tânăr căpitan, a străbătut Ţara 
Românească în 1835: „Orice om bine îmbrăcat face impresie asupra 
românului, acesta îl consideră pe deplin îndreptățit să-i poruncească 

ȘI să-i pretindă servicii. Niciodată nu se va vedea un român 
mulțumind, chiar dacă un dar i-ar întrece toate aşteptările; însă 
primeşte tot aşa de tăcut şi maltratările; el socotește că nu e cuminte 
ŞI că ar fi fără rost să-și trădeze bucuria sau durerile; în schimb, îl 
găseşti mereu voios, când poate să-şi usuce zdrenţele ude la un foc 
zdravăn într-un bordei mizerabil, adâncit în pământ, când poate să 
coacă porumb sau chiar să fumeze o pipă”. 

Însemnările de călătorie ale lui Dinicu Golescu dezvăluie o primă 
falie între spaţiul moldo-muntean, primitiv, sărac, pradă unei 
administrații barbare, şi Europa care începe dincolo de Carpaţi, o 
Europă a civilizației, a ordinii, preocupată de bunăstarea şi demnitatea 
cetățeanului. Spre această Europă boierul luminat tânjeşte ca după 
o Țară a Făgăduinţei. A doua falie relevată de Dinicu Golescu este 
cea dintre clasa politică şi populaţie. El explică stoarcerile fiscale la 
care este supusă masa contribuabililor, ajunsă la mizerie şi înfometare 
prin deplina ignorare de către elita socio-politică a condiţiilor de 
existenţă ale ţăranilor: „Ci pricina este căci domnii şi noi, boierii, nu-i 
vedem pe aceştea niciodată, ci îi văd numai aceia care merg să-i 
siluiască, să-i pedepsească şi să împlinească, care au suflete otrăvite 
şi fără nici o cunoştinţă de datoriile către omenire”. 

Atât timp cât curmarea acestei stări şi practici era dorită doar de 
minţi luminate și suflete generoase, şansele de realizare rămâneau 
practic nule. Era nevoie ca o forță social-politică să se angajeze în 
modernizarea societăţii moldo-muntene şi, pe acestă cale, să 
reintegreze, sub acest aspect, Europa. Evenimentul — de capitală 
importanţă — aflat la originea apariţiei acestei forțe — burghezia — a 
fost pacea de la Adrianopol. 


UN EVENIMENT CAPITAL 


În şirul războaielor ruso-turce din secolele XVII-XIX, războiul 
din anii 1828-1829 a avut (alături de cel din anii 1806-1812, în urma 
căruia a fost pierdută Moldova dintre Prut şi Nistru) consecinţele cele 
mai importante pentru evoluţia societăţii româneşti. 

Tratatul de la Adrianopol (2/14 septembrie 1829) cuprindea un 
articol şi un act separat relativ la Principatele dunărene, care reafirma 

şi consolida autonomia lor administrativă, lichida raialele turceşti de 
pe malul stâng al Dunării şi prevedea abolirea regimului de furnituri 
de grâne, oi, lemne şi alte produse şi, ceea ce era de excepţională 
însemnătate, „deplina libertate a comerțului pentru toate produsele 
solului şi industriei lor”. 

Înlăturarea monopolului otoman asupra comerțului Principatelor 
dunărene a deschis calea pentru pătrunderea lor în marele circuit 
economic european, ceea ce a avut drept urmare integrarea în sistemul 
capitalist mondial şi, pe această cale, accelerarea ritmului de 
dezvoltare a capitalismului românesc precum şi a formării burgheziei 
româneşti. Aşa cum a remarcat Ștefan Zeletin, „Era burgheză în 
România nu ia ființă sub influența ideilor liberale aduse din Apus 
(subl. lui Şt. Z.); pricina ei stă mult mai adânc, în revoluționarea 
economiei noastre naţionale”. Şi această revoluţie economică a 
început prin includerea Țării Româneşti şi a Moldovei în comerțul 
european şi prin pătrunderea capitalismului englez la Dunărea de Jos. 

Pentru a înţelege corect naşterea capitalismului şi a burgheziei 
româneşti trebuie avut în vedere că una din premisele de bază ale 
procesului este securitatea personală a întreprinzătorului (negustor 
sau industriaș) şi a actului economic (vânzare, producţie). Dominația 
otomană şi regimul fanariot, ale căror sechele s-au prelungit şi după 
1821, cu violențele şi abuzurile lor, nu puteau garanta nici persoana 
întreprinzătorului, nici beneficiul activită ii sale economice. Prima 
condiție a dezvoltării capitalismului era! înlăturarea climatului de 
insecuritate creat de dominaţia otomană şi de regimul fanariot. 

A doua condiţie cră)iibertatea comerțului cu Apusul capitalist, care 
să permită pe de o parte integrarea spaţiului românesc extracarpatic 
în sistemul capitalist mondial, iar pe de altă parte să înlesnească 
penetraţia capitalismului apusean în acest spațiu. Aşa cum a remarcat 
corect Eric Hobsbawm, „forţele care făceau posibilă evoluția 
economică a Europei existau pretutindeni (subl. n.), fără a duce, în 
mod obligatoriu, la aceleaşi rezultate, dată fiind diversitatea 
împrejurărilor sociale şi istorice. Trebuie însă ținut seama de faptul 
că, la scară mondială, trecerea de la feudalism la capitalism este un 
tip de evoluţie nelineară. Triumful capitalismului nu se produce 
complet decât într-o singură parte a lumii, care, în schimb, transformă 
restul lumii”. 


Istoria modernă 210 


Capitalismul apusean — în primul rând, cel mai avansat, cel 
englez — şi-a croit drum, după 1829, în Ţara Românească și Moldova 
şi le-a scos, lent, cu multe dificultăţi şi nu pe de-a-ntregul, din 
înapoierea la care le condamnase dominaţia otomană. Pentru ca 
această pătrundere să fie asigurată şi amplificată, era însă necesar ca 
Rusia să fie înlăturată de la gurile Dunării. Prin Tratatul de la 
Adrianopol, Delta Dunării intrase în stăpânirea Rusiei, astfel că ea 
putea intercepta, în orice moment, fluxul cerealier, care începea să 
se scurgă dinspre Moldova şi Ţara Românească spre Anglia (ţară 
puternic industrializată, aceasta avea nevoie pentru aglomerările ei 
urbane de cereale româneşti). Îndepărtarea Rusiei de la gurile Dunării 
avea să fie obţinută însă abia prin Războiul Crimeii (1853—1856). 

Potrivit Tratatului de la Adrianopol, până la achitarea despăgu- 
birilor de război ce trebuiau a fi plătite de Imperiul otoman, Principa- 
tele dunărene urmau să rămână — drept gaj — sub ocupaţia rusă. 

Condusă de generalul Pavel Kiselev (Kisseleff este grafia franceză 
a numelui), administraţia rusă a avut drept obiectiv să consolideze 
condominiul ruso-turc instituit asupra principatelor şi să pregătească 
anexarea lor de către Rusia. Câştigarea simpatiei populaţiei şi, în 
primul rând, a clasei politice trebuia asigurată printr-o politică 
luminată, de reforme, care să contribuie, prin modernizare, la 
progresul societății moldo-muntene. Principatele dunărene urmau să 
devină o „vitrină” atrăgătoare, care să arate și celorlalte popoare 
creştine din Balcani cât de benefic este protectoratul rus. 

Se impune, din acest punct de vedere, o comparaţie între epoca 
fanariotă şi epoca regulamentară. Și una şi alta au stat sub semnul 
reformelor şi al modernizării. Și domnii fanarioți, şi generalul Kiselev 
au promovat reformele şi modernizarea în beneficiul unei autorități 
externe: cea a Porții otomane, în primul caz, cea a Curţii de la 
Petersburg, în cel de al doilea. Dacă politica de reformă a domnilor 
fanarioți a trezit ostilitatea boierimii, ale cărei privilegii au fost 
simţitor limitate, politica rusă a câștigat prin conservatorismul ei 
sprijinul marii boierimi. În timp ce domnii fanarioți au impus 
boierimi! reformele, Curtea de la Petersburg a solicitat concursul 
boierimii la elaborarea Regulamentelor organice. Impuse din afară, 
reformele fanariote și Regulamentele organice aveau, în cele din 
urmă, să fie percepute — indiferent de laturile lor pozitive — de către 
forţele de progres ale societăţii româneşti ca obstacole în afirmarea 

emancipării naționale şi sociale: în 1821, abolirea regimului fanariot 
era dorită de toţi, de la marele boier la umilul clăcaș; în 1848, 
revoluționarii au ars la Bucureşti Regulamentul organic, simbol al 
conservatorismului şi al controlului rusesc. 


PRIMA CONSTITUȚIE ÎN VIGOARE 


Începând din a doua jumătate a secolului al XVIII-lea, boierii 
moldoveni şi munteni adresaseră curților de la Petersburg, Viena, 
Paris şi Berlin numeroase memorii prin care solicitau sprijinul în 
vederea reorganizării principatelor. La originea acestor memorii s-a 
aflat ostilitatea boierimii faţă de regimul fanariot, generată de politica 
de reformă, şi față de dominaţia otomană care îl impusese. Memoriile 
propuneau un larg evantai de soluţii politice, dar ele reclamau, toate, 
confirmarea și consolidarea autonomiei (sau chiar independenţa); 
odată redobândită deplina autonomie, domnul — ce ar fi urmat să aibă 
domnia pe viață — şi-ar fi văzut limitate atribuţiile, boierimea urmând 
să se împărtășească masiv din putere. 

Preconizate încă de Convenţia de la Akkerman, Regulamentele 
organice au fost redactate de comisii de boieri, deținători, aşadar, ai 
unei vechi „experienţe” în acest domeniu, sub supravegherea 
autorităților ruseşti, preocupate să facă din textele fundamentale 
elaborate un mijloc de consolidare a influenţei Petersburgului în 
Principatele dunărene. 

Regulamentele organice au introdus separarea puterilor în stat. 
Puterea legislativă era reprezentată de o Adunare obştească, aleasă 
pe cinci ani, în care ponderea importantă avea să o aibă marea 
boierime; Adunării îi revenea inițiativa şi redactarea legilor, prezentate 
apoi domnului. Acesta era ales pe viață de o Adunare obştească 
extraordinară, cuprinzând, alături de boieri şi reprezentanţi ai 
„isnafurilor”, corporaţiile orăşeneşti, adică ai burgheziei în formare. 
Dacă în Adunarea obştească marea boierime avea cuvântul hotărâtor, 
în cea extraordinară, care alegea pe domn, boierii de treapta a doua 
ŞI a treia precum şi reprezentanții oraşelor întreceau, ca număr, 
marea boierime. O „stare a treia” păşea în viaţa politică românească. 
ȘI ea putea să spună, ca omoloaga ei franceză în 1789, că deocamdată 

nu este nimic, dar că va fi totul, cu deosebirea — capitală — că drumul 
avea să fie foarte lung, iar la capătul lui țelul avea să fie atins 
incomplet. Puterea judecătorească era alcătuită dintr-o reţea de 
tribunale judeţene, urmată la nivel superior de trei divane (două în 
Ţara Românească şi unul în Moldova), forul suprem de apel fiind 
Înaltul divan. Regulamentele organice au abolit pedeapsa cu moartea 
Şi tortura şi au introdus perechea de bază în împărțirea dreptății: 
procurorul şi avocatul. 

O cotitură esenţială şi benefică au făcut Regulamentele organice 
în domeniul fiscalităţii. Ele au abolit sistemul atât de apăsător pentru 
contribuabili al numeroaselor dări directe şi indirecte, instituite şi 
percepute arbitrar, precum și categoriile de scutelnici şi posluşnici şi 
a introdus un impozit unic. Reglementarea riguroasă a cuantumului 
dărilor a făcut posibilă întocmirea bugetului de stat. Dacă Regu- 
lamentele organice au rămas prizoniere principiului medieval al 
privilegiului, scutind de impozite boierimea şi clerul, ele au curmat 
fuga țăranilor, pentru a se sustrage de la achitarea dărilor a căror 
„veşnică nestare” a fost cauza evaziunii contribuabililor. Instabi- 
litatea fiscală generase instabilitatea demografică; stabilitatea fiscală 
a generat — din epoca regulamentară — stabilitatea demografică, 
creându-se asfel o premisă fundamentală pentru progresul societăţii. 

Pus la adăpost de o fiscalitate anarhică, ţăranul a fost supus însă 
unei exploatări domaniale mai aspre. Regulamentele organice au 
deplasat centrul de greutate al exploatării populației ţărăneşti lipsită 
de proprietate funciară de la dările către stat la obligațiile faţă de 
stăpânul moşiei pe care locuia. Indicele cel mai vizibil al agravării 
regimului de îndatoriri al clăcaşilor faţă de boieri şi mănăstiri a fost 
creşterea rentei în muncă: în principiu, Regulamentele organice au 
menţinut cele 12 zile de clacă — tradiționale — pe an, dar, prin 
generalizarea şi precizarea nartului (norma de muncă zilnică), au 
multiplicat acest număr, astfel că, practic, în Ţara Românească, se 
prestau 56 zile de clacă anual, iar în Moldova — unde încă din secolul 
al XVIII-lea renta în muncă era mai mare — 72 de zile. 

Agravarea obligațiilor în muncă se explică prin perspectivele 
deschise exportului producţiei de grâne, odată cu abolirea 
monopolului otoman. Moșiile boiereşti — într-o măsură mai mică acele 
mănăstireşti, gestionate mai prost — devin producătoare de cereale- 
marfă, ceea ce atrage şi o restructurare domanială. Aşa cum s-a 

văzut, domeniul feudal cunoştea o suprapunere de stăpânire: 
„dominium eminens ” al voievodului ţării, stăpânirea boierului sau 
a mănăstirii, dreptul de folosinţă al ţăranului; Regulamentele organice 
au degrevat o treime din întinderea moșiilor de orice drept de folosință 
al țăranilor şi au transformat-o într-o proprietate absolută, de tip 
capitalist, dar l-au obligat pe stăpânul moşiei (numit acum proprietar) 
să dea țăranilor, considerați chiriaşi, întinderi de pământ în funcție 
de numărul de vite de muncă. Criteriul de împărțire al acestora, avut 
în vedere de stăpânire era: patru vite de muncă şi o vacă — fruntașii; 
două vite de muncă şi o vacă — mijlocaşii; doar braţele proprii 
(codaşii). Cei care aveau mai mult de cinci vite mari puteau încheia 
învoieli pentru întinderi suplimentare de pământ. Prevederile 
regulamentare au contribuit la o modificare structurală în economia 
Principatelor dunărene: până la 1829, principalul venit al locuitorilor 
provenea din negoţul cu vite, iar în comerțul exterior — exceptând 
livrările de cereale către Poarta otomană — vitele, marfa care se 
transporta singură, au reprezentat articolul cel mai important. Epoca 
regulamentară a dezavantajat pe ţăranii cu mai mult de cinci vite mari, 
supuşi, pentru a obţine surplusul de pământ necesar, regimului de 
învoieli cu proprietarul moşiei, în condiţii dezavantajoase pentru ei. 
În același timp, ca urmare a libertăţii comerţului, instituită pentru 
Principatele dunărene prin pacea de la Adrianopol, grânele din Țara 
Românescă şi Moldova au găsit în Europa Apuseană, în Anglia în 
primul rând, un debuşeu permanent şi remunerator. Dacă până în 1829 
cele două Principate române au fost grânarul Porții, după această dată 
ele au devenit un grânar al Europei, exportul de cereale începând să 
constituie principala sursă de venit a ţării. 

Regulamentele organice au îndeplinit funcţia unei constituţii şi, 
în pofida unor vestigii ale medievalităţii şi a consacrării poziţiei 
predominante a marii boierimi, ele au contribuit la modernizarea, în 
ansamblu, a societății româneşti. Epoca regulamentară a pus bazele — 
imperfect şi incomplet, e drept — vieţii politice întemeiată pe principii 
moderne, adică pe confruntarea unor grupări/partide reprezentative 
pentru diverse forțe social-politice în vederea obţinerii unei 
reprezentări în forul legislativ, pentru a impune acolo interesele 
acelor forţe ai cărui exponenţi erau. Privită din acest unghi, epoca 
regulamentară a însemnat un început pe drumul vieţii politice 
constituționale. 

Această evaluare derivă din „regula epilogului” (perspectiva 
cuprinzătoare a istoricului, cunoscător al desfăşurării ulterioare) 
pentru că, în epocă, percepţia a fost diferită. Elementele înaintate ale 
societății au criticat prevederile conservatoare ale Regulamentelor, 
mai ales privilegiile şi puterea recunoscute marii boierimi, în timp 
ce ţăranii au considerat că au primit un „jug de fier”, greu de îndurat. 
S-a ajuns astfel la situația ca acest instrument de modernizare să 
devină obiectul condamnării în cea mai mare parte a opiniei publice, 
ceea ce a făcut ca, în timpul revoluţiei muntene din 1848, textul 
Regulamentului să fie ars ca simbol al privilegiilor abolite. 


Epoca regulamentară a adus intensificarea relațiilor cu Occi- 
dentul, în primul rând cu civilizaţia şi cultura franceze. Contactele 
au fost directe sau mediate. S-au înmulţit călătoriile de agrement sau 
de studii ale boierilor la Paris, iar literatura, teatrul şi presa franceză 
au pătruns masiv în Principatele dunărene. Neagu Djuvara a scris 
corect că „nicăieri în Europa influența franceză nu va fi fost mai 
adâncă şi mai durabilă decât în Ţările române. Se poate spune, fără 
exagerare, că, vreme de un veac, de la începutul secolului al XIX-lea 
ŞI până după primul război mondial, românii au fost literalmente 
«colonizați» de francezi — fără prezenţa colonizatorului. Avem, 
probabil, de-a face cu cea mai frumoasă reuşită a influenţei prin 
cultură înregistrată de istoria modernă”. 

În afara contactelor directe cu cultura franceză, au existat şi 
contacte mediate. Încă din secolul al XVIII-lea, când cultura franceză 
a cunoscut o largă difuzare în Europa, ofiţerii austrieci şi ruşi, 
prezenţi în Principatele dunărene, au fost adevăraţi agenţi de 
răspândire ai limbii şi civilizaţiei franceze. Epoca regulamentară, 
începută sub semnul prezenţei militare ruseşti, a înregistrat inten- 
sificarea influenţei franceze. Nobilimea rusă, din care se recruta 
corpul ofițeresc, era impregnată de cultura franceză, astfel că ofiţerii 
armatei imperiale au devenit, la rândul lor, agenţii de transmitere a 
influenţei franceze. 

Se produce un fenomen de aculturaţie la nivelul elitei româneşti, 
care asimilează rapid şi masiv civilizaţia şi cultura occidentale, în 
primul rând, cele franceze. Crusta orientală, formată în secolele de 
dominație otomană, a fost spartă. Giubeaua şi işlicul au fost lepădate 
în beneficiul hainelor „nemţeşti '. Occidentalizarea stilului de viaţă 

a frapat pe apuseni, care descopereau în saloanele boiereşti lumea din 
care veneau ei înşişi. Dacă Brăila și Galaţii devin porțile deschise spre 
şi dinspre capitalismul apusean, Bucureştiul şi Iaşul se transformă — 
la nivelul elitei — în minireplici ale Parisului: un proces de aculturaţie 
de lungă durată, favorizat, după mijlocul secolului al XIX-lea, şi de 
contextul politic, graţie căruia România şi „sora mai mare latină”, cum 
începe să fie percepută Franţa, s-au aflat adesea alături. 

Până atunci însă Principatele dunărene au trăit sub un condominiu 
ruso-turc, curtea suzerană — Istanbul şi curtea „protectoare” —, 
Petersburg, aflându-se într-un puternic dezechilibru de putere în 
beneficiul celei din urmă. 

Reprezentantul Rusiei în principate era generalul Pavel D. Kiselev, 
un militar de mare integritate, cu vederi înaintate (în 1816, el a 
propus lui Alexandru [Į abolirea treptată a iobăgiei), iar după revenirea 
lui în Rusia, în 1835, a făcut parte din mai multe organisme secrete, 
create de Nicolae I, pentru a elabora propuneri în vederea desființării 
iobăgiei, realizată abia în 1861. 

Oricât ar părea de surprinzător, generalul P. D. Kiselev prezintă, 
cum am arătat, izbitoare analogii cu domnii fanarioți. Aceştia fuseseră 
trimişi de Poarta otomană în Moldova şi Ţara Românească pentru a 
consolida controlul otoman şi pentru a asigura buna funcţionare a 
mecanismelor de exploatare a resurselor celor două principate, 
scopuri pentru a căror atingere ei au desfăşurat o amplă politică de 
reforme, pusă în slujba intereselor otomane. Generalul Kiselev a fost 
trimis în Moldova şi Ţara Românească pentru a consolida controlul 
Rusiei asupra celor două principate, în vederea unei viitoare anexări 
de către Împărăţia rusă. Măsurile sale — un vestigiu sui-generis al 
absolutismului luminat din secolul al XVIII-lea — au contribuit la 
modernizarea structurilor societății româneşti — întocmai ca şi politica 
de reformă a domnilor fanarioți — dar ele serveau, în primul rând, 
interesele Rusiei. 

Ca şi un Constantin Mavrocordat — de pildă —, generalul Kiselev 
a intervenit pentru a curma sau tempera abuzurile boierimii, dar 
când în Moldova s-au produs, în primăvara anului 1831, mişcări 
ţărăneşti, provocate de aplicarea prevederilor Regulamentului organic, 
el nu a ezitat să trimită detașamente de cazaci şi artilerie pentru a 
reprima tulburările. Kiselev a fost un reformator, un promotor al 
modernizării graduale, călăuzit, în tot şi în toate, de interesele țării 

sale, Rusia. Şi totuși, gratitudinea românilor faţă de el a fost atât de 
trainică, încât, într-o ţară în care numele străzilor se schimbă mereu 
în funcție de contextul politic, marea arteră (şoseaua) deschisă în 
timpul lui i-a purtat numele constant, chiar şi în anii când România 
a fost în război cu Uniunea Sovietică. 


DOMNIILE REGULAMENTARE 


Deşi Regulamentele organice prevedeau alegerea domnilor, Rusia 
Și Turcia au decis să numească, pentru început, domni în cele două 
principate: Alexandru Ghica în Țara Românească și Mihail Sturdza 
în Moldova. Ambii domni au fost confruntaţi cu acţiuni de opoziţie 
ale boierimii, generate de două atitudini diferite: vechiul reflex al elitei 
politice de rezistență față de autoritatea domnească și de tendinţa 
acesteia de a-şi spori puterea în detrimentul clasei politice; în al 
doilea rând, încercarea — vizibilă mai ales în Ţara Românească — de 
a limita imixtiunea Rusiei în afacerile interne ale principatelor. 
Exemplul cel mai concludent, în această din urmă privinţă, l-a 
constituit controversa din Ţara Românească privind „articolul 
adițional”, un articol introdus de ambasadorul rus la Istanbul (1833), 
prin care orice modificare a Regulamentelor trebuia să aibă aprobarea 
Petersburgului şi Istanbulului, ceea ce însemna o simţitoare limitare 
a autonomiei administrative prevăzută de tratatul de la Adrianopol. 
Opoziția puternică, manifestată în Adunare, a putut fi învinsă cu mari 
dificultăți şi, în 1838, articolul a fost votat. 

În Moldova, Mihail Sturdza s-a pus cu totul în serviciul Rusiei şi 
şi-a asigurat astfel sprijinul Petersburgului în toate conflictele cu 
boierimea. Conservatorismul domnului s-a acordat, cel puţin, până 
la un punct, cu cel al boierimii. În absenţa unor studii aprofundate 
asupra boierimii româneşti — sursele ei de venituri (moşie sau slujbe), 
gradul de participare la viaţa publică, orizontul mental etc. — este 
dificil de explicat riguros diferenţele dintre boierimea moldoveană 
ŞI cea munteană. S-a afirmat, fără probe concludente, că boierii 
moldoveni îşi trăgeau grosul veniturilor din administrarea moșiilor, 
în timp ce omologii lor munteni găseau în slujbele la stat principala 
sursă de venit. Ceea ce se poate afirma cu certitudine este că în 

Moldova exploatarea ţărănimii pe domeniile boiereşti a fost mai 
apăsătoare decât în Țara Românească şi că tendinţa de sporire a 
numărului zilelor de clacă s-a manifestat mult mai de timpuriu în 
Moldova. Teza lui L. Pătrăşcanu după care regimul mai greu al 
obligaţiilor ţărăneşti din Moldova s-ar explica prin uşurinţa 
transportării cerealelor pe Siret şi pe Prut, două axe de apă străbătând 
(până în 1812) principatul, are nevoie de confirmare. 

Din nefericire, nu există în istoriografia română studii solide 
despre formarea şi dezvoltarea burgheziei române. Începutul atât de 
promiţător făcut de Ştefan Zeletin nu a fost continuat. Ca şi în cazul 
boierimii, se constată o diferențiere şi în privința burgheziei între 
Moldova şi Ţara Românească: la nord de Milcov, ea este firavă şi, 
în mare parte, alogenă (evreiască), la sud ponderea ei este mult mai 
însemnată, putându-se vorbi, în Ţara Românescă, de o clasă de 
mijloc tot mai dinamică, în ceea ce priveşte voinţa de schimbare, pe 
măsură ce baza ei economică se consolidează. 

Diferenţierile dintre cele două principate sunt vizibile şi, în ceea 
ce priveşte mişcările politice, mai numeroase şi mai radicale la sud 
de Milcov, unde se naşte de fapt liberalismul românesc. G. Ibrăileanu 
susţine că „umilirea naţională, interesele de clasă ale boiernașilor — 
şi ale negustorilor în Muntenia —, presiunea europeană, idealismul, 
snobismul sunt cauzele mişcării liberale de la jumătatea veacului 
al XIX-lea”. Voința de putere a „stării a treia” (boierimea mică şi 
mijlocie, precum şi burghezia incipientă) a fost decisivă pentru 
afirmarea tot mai viguroasă a vederilor liberale. 

Ca pretutindeni în Europa, revoluţia burgheză a fost precedată şi 
la noi de revolta aristocratică. Întocmai ca în Franţa de dinaintea lui 
1789, unde nobilimea a fost cea care s-a opus absolutismului monar- 
hic, sau, mai aproape de noi, ca în Rusia, unde nobilii „decembriști” 
s-au ridicat împotriva autocrației (1825), şi în spaţiul românesc unii 
mari boieri au acţionat sau complotat pentru eliminarea structurilor 
socio-economice şi politice perimate şi pentru triumful idealurilor 
Revoluției franceze. 

În 1838, marele boier muntean lon Câmpineanu, fruntaş a ceea 
ce începe să se numească „partida naţională” — alianţa între boierimea 
liberală şi starea a treia —, se pune în fruntea unei mișcări al cărei 
program intitulat Act de unire și independență condamnă 
Regulamentul organic, cere unirea celor două principate sub un 

principe ereditar şi adoptarea unei constituţii printre ale cărei 
prevederi se aflau votul universal și emanciparea personală — deci nu 
însoţită de împroprietărire — a clăcaşilor. 

Mult mai radical a fost doi ani mai târziu (1840) programul 
conjuraţiei altui mare boier muntean, Dimitrie (Mitică) Filipescu — 
căruia i s-a alăturat şi Nicolae Bălcescu —, urmărind independenţa 
țării, egalitatea tuturor în faţa legii, instituirea unei republici demo- 
cratice, emanciparea şi împroprietărirea ţăranilor prin transformarea 
lor, în schimbul unei rente în bani, în deținători viageri ai loturilor 
avute în folosinţă. Descoperită, conjuraţia lui Mitică Filipescu a fost 
anihilată de autorități, promotorul ei murind în închisoare, iar Nicolae 
Bălcescu, condamnat la închisoare, a fost eliberat după trei ani, timp 
în care condiţiile de detenţie i-au alterat ireversibil sănătatea. 


REVOLUȚIILE PASOPTISTE 


Toate aceste conspirații au fost semnele înainte-mergătoare ale 
seismului revoluţionar din 1848. Două teze diametral opuse au fost 
formulate în privinţa revoluţiei paşoptiste: simplă imitație a revoluției 
franceze din februarie 1848 sau produs firesc al dezvoltării societății 
româneşti, care reclama cu necesitate schimbările preconizate de 
revoluționari. 

De fapt, fiecare teză are o parte de adevăr şi nici una nu este 
corectă până la capăt. Tineretul intelectual moldo-muntean ce avea 
să furnizeze grosul „cadrelor de conducere” ale revoluţiei se afla, în 
permanență, pe lungimea de undă a Parisului. Mulţi dintre ei se 
aflau în capitala Franţei când Ludovic-Filip a fost răsturnat şi au 
participat la manifestaţiile şi luptele de stradă (N. Bălcescu a tăiat o 
bucată din catifeaua tronului regal). Declanşarea revoluţiei la Viena 
(13 martie) i-a convins pe tinerii moldo-munteni din Paris de 
proliferarea exemplului francez. Era firesc să se gândească la o 
răsturnare în ţările lor. Mărturia lui Ion Ghica şi N. Bălcescu este 
edificatoare: „În Paris, îndată după revoluţiea Vienii, Bălcescu 
convocă la dânsul o adunare [...]. Toţi moldo-rumânii, afară de fraţii 
Brătieni, se adunară la 20 martie seara. Acolo s-a hotărât în cea 
dintâi adunare a se face o mişcare; s-a făcut un program potrivit 

proclamaţiei ce s-a făcut pe urmă în iunie; acest program, afară de 
chestiunea proprietăţii, era acelaşi de la 1840. În pricina proprietăţii, 
s-a hotărât în unanimitate de toţi moldo-rumânii prin împroprietărirea 
ţăranului cu despăgubire”. 

Impulsul venit de la Paris este, aşadar, de netăgăduit. Integrarea 
spaţiului românesc în marele curent revoluţionar de la 1848 — numit 
„Primăvara popoarelor” — a însemnat, cum a remarcat Catherine 
Durandin, şi cea dintâi sincronizare, în sensul riguros al termenului, 
a fenomenului românesc şi a celui european, chiar dacă promotorul 
revoluţiei române a fost un grup minoritar. 

La rândul lor, paşoptiştii, pentru a înlătura imaginea unor simpli 
imitatori, au stăruit asupra rădăcinilor interne — foarte adânci — ale 
revoluţiei. N. Bălcescu a exprimat răspicat acest punct de vedere: 
„Revoluţia română de la 1848 n-a fost un fenomen neregulat, efemer, 
fără trecut şi viitor, fără altă cauză decât voinţa întâmplătoare a unei 
minorităţi sau mişcarea generală europeană. Revoluţia generală fu 
ocazia, iar nu cauza revoluţiei române. Cauza ei se pierde în zilele 
veacurilor”. Istoriografia română postbelică a preluat şi fundamentat 
teza lui Bălcescu: Gh. Platon vede în revoluţia paşoptistă punctul de 
convergenţă a patru revoluții: demografică, agrară, industrială şi 
ideologică. 

Este incontestabil că în toate aceste sectoare — populaţie, relaţii 
agrare, progres tehnic, afirmarea conştiinţei şi a ideologiei naționa- 
le — progresele spre societatea modernă sunt evidente, chiar dacă 
inegale. Schimbările survenite în sfera producţiei şi a schimbului nu 
erau însă atât de profunde încât să ceară schimbări și la nivelul 
structurilor politice. Ştefan Zeletin a dezvăluit corect esența 
evenimentelor: „elementele ideologiei burgheze au pătruns în 
Principatele române înaintea elementelor economiei burgheze”. 
Atât timp cât economia capitalistă rămânea slab dezvoltată, 
încercarea de a construi structuri politice corespunzătoare unui 
stadiu mult mai avansat era sortită eșecului. Revoluţia din 1848, 
conchide Ştefan Zeletin — şi are dreptate —, era „un gest prematur, 
osândit mai dinainte de a da greş”. | 

În ultimele decenii s-a scris mult în istoriografia noastră despre 
caracterul unitar al revoluţiei române din 1848. Teza este numai 
parțial justificată. Este adevărat că evenimentele revoluţionare s-au 
petrecut aproape concomitent în Moldova, Transilvania şi Țara 

Românească şi că programele au cuprins multe revendicări comune, 
ceea ce relevă dezvoltarea unitară a celor trei Ţări române. Deosebirile 
sunt însă notabile: în Moldova, practic, totul s-a desfăşurat în trei zile 
(27-29 martie st. v.); în Țara Românească, revoluționarii au izbutit 
să se menţină la putere trei luni (11 iunie —13 septembrie), iar 
problema capitală cu care s-a confruntat guvernul provizoriu a fost 
rezolvarea chestiunii agrare; în Transilvania, revoluţia s-a preludgit 
până în 1849, iar socialul a cedat în întâietate naţionalului. 

Petiţia-proclamaţie prezentată de paşoptişti la Iaşi începea — 
desigur şi din considerente tactice, altfel spus, pentru a sublinia 
caracterul legal al acțiunii — cu punctul „Sfânta păzire a Regula- 
mentului în tot cuprinsul său şi fără nici o răstălmăcire ”; celelalte 
revendicări păstrau un caracter moderat: combaterea corupţiei, 
siguranţa persoanei, îmbunătățirea situației țăranilor, măsuri pentru 
încurajarea agriculturii şi comerțului, crearea unei bănci naţionale etc. 
Cu tot conținutul ponderat al petiţiei, Mihail Sturdza a reacţionat rapid 
Şi dur, arestându-i şi exilându-i pe principalii promotori ai acțiunii. 
Unii (ca Alexandru loan Cuza, Vasile Alecsandri şi Mihail Kogăl- 
niceanu) s-au refugiat în Bucovina. Aici, M. Kogălniceanu a redactat 
un nou program, intitulat Dorinţele partidei naţionale în Moldova, 
mai radical decât cel prezentat la laşi; de astă dată, Regulamentul 
organic este condamnat, întrucât constrânge societatea la imobilitate 
şi „ne-au tăiat toată relaţia cu trecutul fără a ne întemeia presentul'; 
principala cerinţă este „neatârnarea administrativă şi legislativă în 
toate cele dinlăuntru fără amestec a orice puteri străine”, egalitatea 
în drepturi civile şi politice, garantarea individului şi a domiciliului, 
libertatea tiparului, învățământ egal şi gratuit, secularizarea averilor 
mănăstirilor închinate, desfiinţarea rangurilor şi privilegiilor, 
împroprietărirea ţăranilor prin despăgubire, eliberarea robilor ţigani 
(cei particulari, întrucât ai statului şi ai mănăstirilor fuseseră eliberaţi 
în 1844) şi altele. Ca încununare a acestor revendicări, Partida 
Naţională cerea unirea Moldovei cu Țara Românească, considerată 
drept „cheia bolţei fără care s-ar prăbuşi tot edificiul naţional”. 

În Transilvania, revoluţia a început ca o continuare a revo- 
luțiilor de la Viena şi Buda, dar şi ca o reacţie faţă de aceasta din 
urmă, mai exact, față de decizia dietei ungare de a vota unirea 
Transilvaniei cu Ungaria, altfel spus, încorporarea administrativă 

a Transilvaniei la Ungaria, aşadar, lichidarea individualităţii ei 
politico-administrative. 

Această decizie a provocat o adevărată furtună între românii din 
Transilvania. La marea adunare de la Blaj (3/15-5/17 mai), poziţia 
şi revendicările românilor ardeleni au fost cxpuse într-un magistral 
discurs de către Simion Bărnuţiu. El a condamnat vehement „unirea” 
Transilvaniei cu Ungaria: „uniunea nu e nimic mai puţin decât 
contopirea care o doresc ungurii demult; adecă ungurii vor, prin 
uniune, să şteargă deocamdată privilegiile Ardealului şi împreună cu 
privilegiile să stângă pe toate popoarele, ca să facă din toate numai 
o națiune, care să se numească națiunea cea mare și tare ungu- 
rească ”'; el conchidea că uniunea „pentru unguri e viață, moarte 
pentru români; pentru unguri, libertate nemărginită, pentru români, 
servitute eternă”. Românii transilvăneni nu pot accepta o astfel de 
decizie, întrucât, „afară de o mână de saşi şi unguri mestecați printre 
români, Ardealul e proprietate adevărată a naţiunii române”. Din 
această premisă fundamentală decurgea concluzia că nu se poate vorbi 
decât de libertate naţională şi că libertățile proclamate de revoluţia 
ungară trebuiau să aibă — pentru a fi reale — o determinare naţională. 

Celelalte revendicări formulate la Blaj fie decurgeau din afirmarea 
identităţii naţionale a românilor — reprezentare proporţională în dietă, 
utilizarea limbii române în administraţie şi în legislaţie, biserică 
națională de sine stătătoare cu rang de mitropolie —, fie preluau şi 
adaptau la realitățile locale libertățile cetăţeneşti cuprinse în 
programul revoluțiilor paşoptiste: desființarea iobăgiei, libertate 
pentru comerţ şi industrie, libertatea cuvântului şi a tiparului, abolirea 
privilegiilor etc. 

Respingerea unirii Transilvaniei cu Ungaria şi afirmarea răspicată 
a drepturilor naţionale ale românilor au fost însoţite de exprimarea 
voinţei de convieţuire paşnică şi perfectă egalitate a tuturor etniilor 
din Transilvania: „națiunea română dă de ştire naţiunilor conlo- 
cuitoare că, voind a se constitui şi organiza pe temeiul naţional, 
n-are cuget duşman în contra altor naţiuni şi cunoaşte același drept 
pentru toate”. 

Încă înainte de adunarea de la Blaj, George Barițiu formulase o 
atitudine de remarcabilă modernitate şi toleranţă, subliniind 
necesitatea încetării controverselor istorice, hrană a extremismelor 
naţionale: românii, scria el, „vor părăsi toate secile dispute istorice 

despre vechitatea popoarelor, despre numirea istorică a cutărui 
pământ nemeşesc, săsesc ori crăiesc-săcuiesc, prietenesc, duşmănesc, 
care toate pe viitor vor da nutreţ numai istoriei, iar nu politicei, cu 
atât mai puţin dreptului. Românii vor cunoaşte o patrie comună 
tuturor, în care nu numai vechii şi străvechii locuitori, ci şi cel 
naturalizat după locuinţă de 10 ani în puterea legii se va bucura de 
drepturile celor mai râncede diplome şi privilegiuri'. 

Refuzul guvernului revoluționar ungar de a ţine seama de voinţa 
românilor transilvăneni făcea inevitabilă alăturarea lor la cauza 
Curţii din Viena, aflată în conflict cu guvernul ungar. Naționalismul 
lui Kossuth şi teama naționalităților nemaghiare (români, croaţi etc.) 
de a fi deznaţionalizate a fost valorificată de Curtea imperială, care 
le-a atras de partea sa împotriva maghiarilor. S-a ajuns astfel la 
strania situaţie ca revoluția română din Transilvania să fie solidară 
cu autoritatea imperială împotriva revoluţiei ungare. 

Confruntarea între revoluționarii români şi maghiari devenea 
inevitabilă şi ea a fost precipitată de măsurile dure luate de autorităţile 
maghiare. Printre cei executaţi s-a aflat şi pastorul sas Stephan 
Ludwig Roth, care, încă din 1842, relevase că limba de comunicaţie 
în Transilvania este cea română: „A declara o limbă drept limba 
oficială a țării nu e nevoie. Căci noi avem deja o limbă a țării. Nu 
este limba germană, dar nici cea maghiară, ci este limba valahă. 
Oricât ne-am suci şi ne-am învârti noi, naţiunile reprezentate în 
dietă, nu putem schimba nimic. Asta este realitatea. Pst, pst! mi se 
spune şi cineva mă trage de mânecă. Nerodule! Aşa ceva nu se 
spune!” 

Trupele maghiare şi-au impus controlul asupra Transilvaniei, cu 
excepția Munţilor Apuseni, ocupați de forțele lui Avram Iancu şi 
deveniți cetatea de rezistenţă a românimii transilvănene. Încercarea 
unui corp maghiar, condus de maiorul Hatvani, de a pătrunde în 
această zonă s-a soldat cu înfrângerea sa deplină în mai 1849, la lupte 
participând, în oaste, preoţi şi femei. 

N. Bălcescu, care izbutise să scape, după reprimarea revoluţiei 
muntene, a încercat o conciliere româno-ungară, convins că soarta 
revoluţiei depindea numai de menţinerea guvernului Kossuth: „Dacă 
Ungaria va căda — îi scria el lui Ion Ghica la 13/25 iunie 1849 — apoi 
noi cădem cu totul și pentru mult timp. Eu le-am zis adesea: în 
politică eu nu cred mult la simpatii, ci la interesuri [...]. Ungarica are 

doă căi: sau să fie aristocratică-monarşică şi în legătură cu Austriea, 
sau democratică şi unită laolaltă cu românii”. 

„Proiectul de pacificare” (2/14 iulie 1849), rodul discuţiilor din- 
tre Kossuth, N. Bălcescu şi C. Bolliac, cuprindea un şir de concesii 
făcute de guvernul ungar românilor, mai ales în ceea ce priveşte folo- 
sirea limbii române în Transilvania; proiectul era însoțit de un tratat 
privind constituirea unei legiuni române destinate să lupte împotriva 
Austriei şi Rusiei. Avram lancu a considerat tardivă încercarea de a 
edifica o alianță româno-ungară şi a anunțat doar că va rămâne 
neutru în confruntarea dintre armata ungară și forțele de intervenţie 
ruse, intrate în Transilvania la cererea împăratului Franz Josef. 

Înfrângerea armatei ungare la Şiria (1/13 august 1849) a pecet- 
luit soarta revoluției ungare şi a asigurat victoria Curţii de la Viena. 


În Ţara Românească, unde, după izbucnirea revoluţiei la Paris şi 
Viena „duhurile erau foarte agitate”, revoluționarii erau divizați în 
privinţa modalităţii de declanşare a acţiunii. Ion Brătianu ar fi vrut 
să strângă români transilvăneni cu care să coboare în ţară, Bălcescu, 
fost iuncher în armată, era favorabil unei lovituri date de militari. Încă 
din 1844, el îşi exprimase convingerea că regenerarea românilor va 
porni din instituţiile lor ostăşeşti. Generalul rus A.O. Duhamel, sosit 
în ajunul revoluţiei la Bucureşti, constata că „ofiţerii erau contaminaţi 
de spiritul revoluţionar”. 

În cele din urmă, după un atentat neizbutit împotriva domnitorului 
Gheorghe Bibescu, revoluţia a fost declanşată la Islaz (9/21 iunie) de 
un grup condus de Ion Heliade Rădulescu, autorul Proclamaţiei ce 
cuprindea şi revendicările paşoptiştilor, sub deviza „Respect către 
proprietate. Respect către persoane”, destinată să calmeze aprehen- 
siunile moşierilor: autonomie administrativă, Adunare obştească 
reprezentativă, domn ales pe cinci ani, adoptarea unei constituții, 
responsabilitatea miniştrilor, egalitate în drepturi, impunere fiscală 
după venit, gardă naţională, secularizarea averilor mănăstirești, 
emanciparea şi împroprietărirea clăcașilor prin despăgubire etc. 

Două zile mai târziu, revoluția izbucnea şi la Bucureşti. Bibescu 
a semnat „constituţia”, dar, speriat de plecarea din Capitală a 
consulului rus, a abdicat şi a părăsit ţara. Puterea a fost preluată de 
un guvern provizoriu, în care erau reprezentate atât aripa moderată 
cât şi cea radicală ale revoluţionarilor. Guvernul, sprijinit de populaţia 


Istoria modernă | 224 


Capitalei, a reuşit să înfrângă tentativele forţelor conservatoare de a-l 
răsturna şi a început aplicarea programului de la Islaz. 

Cucerirea puterii s-a dovedit mai lesnicioasă decât soluţionarea 
problemei agrare. Comisia proprietăţii, instituită de guvern și alcătuită 
dintr-un număr egal de reprezentanţi ai moşierilor şi clăcaşilor (câte 
unul de judeţ) urma să găsească formule de realizare a emancipării 
clăcaşilor. Discuţiile au fost furtunoase, dezvăluind rezistenţa tenace 
a celor dintâi față de împroprietărirea celor din urmă. Dacă, după 
confruntări aprige, s-a admis principiul împroprietăririi prin 
despăgubire, modalitățile de realizare — în primul rând, întinderile de 
pământ acordate țăranilor — au adus lucrările Comisiei în impas și au 
impus dizolvarea ei. 

Măsura era determinată de ameninţarea invaziei ruse, care se 
contura tot mai mult. Radicalii, favorabili măsurilor drastice, trebuiau 
să cedeze teren. Bălcescu — cu tonalități amintind de iacobini și 
vestind pe bolşevici — fusese de la început pentru mijloacele de 
forță: „Acum avem mijloc de a ne scăpa de toţi reacţionarii. Trebuie 
ca judecata să fie foarte expeditivă. O comisie ostăşească ar fi de 
trebuință pentru aceasta, mai cu seamă de veţi simţi că complotiştii 
tot lucrează, cum auzisem ieri; atunci nu trebuie a ne feri de-a 
proclama chiar legea marţială pentru dânșii. În împrejurările grele şi 
extraordinare, trebuie măsuri extraordinare. Nu faceţi poezii și 
sentimentalism, ci dreptate straşnică”. 

Politica preconizată de Bălcescu nu ar fi făcut decât să grăbească 
intervenția ruso-turcă, ceea ce doreau să evite noii cârmuitori de la 
Bucureşti. 

Poarta otomană privea cu neutralitate binevoitoare desfăşurările 
din Țara Românească. Deşi la Istanbul împroprietărirea clăcaşilor era 
considerată o măsură „comunistă ”, orientarea antirusă a revoluţiei era 
în concordanţă cu interesele turceşti. Revoluţionarii paşoptişti 
înțelegeau că, tot mai mult nominală, suzeranitatea otomană nu mai 
putea constitui un obstacol serios în calea progresului societăţii 
româneşti, ba mai mult, ea putea reprezenta un scut față de 
expansionismul rus, devenit cea mai mare primejdie pentru 
românime. 

Declaraţiile de fidelitate față de Poartă ale noilor lideri de la 
Bucureşti sunt de înțeles din această perspectivă. Din nefericire 
pentru ei, Poata nu era în măsură să ignore injoncţiunile Rusiei, 

hotărâtă să nu tolcreze la frontierele ei un focar revoluţionar. La 28 
iunie/10 iulie, trupele ruseşti au intrat în Iaşi, iar la 19/31 iulie forţele 
otomane au pătruns în Țara Românească. În timp ce primele inspirau 
repulsie elementelor progresiste, ultimele au fost primite cu declaraţii 
de devotament față de puterea suzerană. Comandantul otoman, 
Soliman paşa, deconcertat, a fost înlocuit, la cererea rușilor, cu Fuad 
paşa, omul măsurilor dure. În cursul intrării trupelor otomane în 
Bucureşti, un incident a dus la lupta din Dealul Spirii, în cursul 
căreia pompierii — dar şi alte trupe — au opus, în ciuda inferiorităţii 
numerice, o dârză rezistenţă ocupanților (13/25 septembrie). 

În Principatele dunărene, „ordinea” fusese restaurată prin 
intervenţia ruso-turcă. Regimul Regulamentului organic, ars de 
revoluționari împreună cu arhondologia (cartea rangurilor boiereşti) 
la 6/18 septembrie, era restaurat. 

Menţinerea la putere răstimp de trei: luni a puterii revoluţionare 
şi necesitatea de a recurge la intervenţia externă pentru a-i pune 
capăt sunt indiciile forţei „stării a treia” şi a boierimii liberale, 
promotorii acestei rupturi novatoare, dar, în acelaşi timp, şi ale 
limitelor lor. În fapt, ele au acţionat ca nişte comandanți fără armată, 
întrucât, cum remarcă Ștefan Zeletin: „în Principatele române nu 
exista la 1848 o producţie capitalistă, deci nici o armată proletară 
revoluționară; de aceea comanda «la arme!» a revoluţionarilor s-a 
împrăștiat fără ecou”. Apelul adresat substitutului acestui necesar 
„proletariat” — țărănimea — nu a avut, practic, mai mult succes. 
Acţiunile ei în favoarea revoluţiei s-au consumat dezordonat, în acte 
izolate de răfuială cu moşierii. Mizeria şi înapoierea satelor îşi 
spuneau cuvântul. 

În timp ce Moldova şi Ţara Românească, prin Convenţia ruso- 
turcă de la Balta-Liman (19 apnilie/l mai 1849), erau readuse sub un 
control riguros al celor două puteri, emigrația paşoptistă românească 
a desfăşurat o intensă activitate, mai ales în Franţa, pentru a edifica 
opinia publică şi, îndeosebi, cercurile politice asupra situaţiei 
Principatelor dunărene şi a cerinţelor lor. Un ecou deosebit a avut 
lucrarea lui N. Bălcescu Question économique des Principautes 
Danubiennes, cercetarea cea mai solidă a structurilor economice, 
sociale şi politice ale societății moldo-muntene, a anacronismelor şi 
disfuncționalităților sale, a căror eliminare nu se putea face decât pe 

cale revoluţionară. Question économique... este opera fundamentală 
a liberalismului radical românesc. 

Propaganda paşoptiştilor moldo-munteni a fost bine receptată în 
cercurile intelectualității liberale franceze, unde s-a constituit un 
influent lobby (avant la lettre!) românesc: Jules Michelet, Edgar 
Quinet, Paul Bataillard şi alții, care au jucat un rol important în 
împlinirea aspirațiilor generație: pașoptiste, prin impulsionarea unui 
curent filoromân în Franţa. 


CAPITOLUL 2 


UNIREA ȘI DOMNUL EI 


Dum spiro, spero (Cât respir, sper), cunoscuta maximă latină, 
avea să-şi găsească ilustrarea în desfăşurarea evenimentelor 
postrevoluţionare. A „doua zi” după reprimarea fenomenului revolu- 
ționar în spațiul românesc, împlinirea idealurilor paşoptiste părea 
amânată pentru mult timp. Consolidată în rolul de „jandarm al 
Europei”, Rusia era atotputernică, iar Moldova şi Țara Românească 
păreau să rămână, pentru un viitor îndelungat, sateliți ai Petersburgului. 

Întregul context politico-strategic şi, odată cu el, prognoza geo- 
politică au fost profund modificate de Războiul Crimeii (1853-1856), 
încheiat cu înfrângerea Rusiei. Victoria coaliției franco-anglo-turco- 
piemonteze a adus un nou raport de forțe în Europa, privând Rusia 
de mijloacele de intervenţie în Principatele dunărene. 

Statutul internațional al Moldovei şi Ţării Româneşti a devenit o 
problemă a echilibrului european. Importatoare de grâne româneşti, 
Anglia dorea să scoată circuitul cerealier de sub ameninţarea 
interceptării sale de către Rusia, stăpână a Deltei Dunării, de îndată 
ce interesele Petersburgului ar fi cerut-o. În acelaşi timp, libertatea 
de navigaţie pe Dunăre şi crearea unei zone tampon durabile între 
Rusia și Imperiul otoman îndreptau interesul marilor puteri europene 
asupra statutului Principatelor dunărene. Aşa cum drumurile de 
negoţ au jucat un însemnat rol în apariţia statelor medievale Țara 
Românească şi Moldova, tot astfel libertatea de navigaţie pe Dunăre, 
pusă sub control internaţional, a îndeplinit o funcţie esenţială în 
crearea statului român modern. Cu adâncimea şi claritatea ce-i sunt 
caracteristice, Grigore Gafencu a fixat raporturile de determinare 
cauzală dintre Războiul Crimeii, statutul Dunării şi apariția României: 
„Războiul Crimeii avusese drept scop să stabilească în Răsărit o 
ordine şi o limită. Tratatul de la Paris a fixat această limită la Dunărea 

de Jos: Dunărea, fluviu european, trebuia să aparţină în întregime 
Europei; Basarabia, pământ moldovenesc, urma să revină statului care 
asigura libertatea Dunării (de fapt, numai partea sa sudică — n.n.); 
Principatele dunărene trebuiau să se bucure, la fel ca şi Dunărea, de 
garanția Europei. Aceste condiţii justificau şi asigurau constituirea 
României, unită şi liberă. Noul stat, care urma să se nască, avea drept 
bază un act ce stabilea un echilibru. Destinul său era legat de acest 
echilibru, după cum acest echilibru depindea de existenţa lui”. 

Principatele dunărene au fost, aşadar, scoase de sub condominiul 
ruso-turc şi, rămânând sub suzeranitatea Porții, au fost puse sub 
regimul garanţiei colective a celor şapte puteri (Turcia, Franţa, 
Anglia, Prusia, Austria, Rusia, Sardinia). Pentru a asigura securitatea 
fluxului cerealier din principate spre Anglia, Rusia a fost îndepărtată 
de la gurile Dunării: Delta şi Insula Şerpilor au revenit Imperiului 
otoman, iar sudul Basarabiei a fost restituit Moldovei. 

Tratatul de pace de la Paris (1856) a mai stabilit consultarea populației 
celor două principate în privința statutului şi organizării lor. Divanurile 
ad-hoc, alese în 1857, au cerut unirea Moldovei şi Țării Româneşti 
într-un singur stat numit România, cârmuit de un prinț aparținând unei 
dinastii europene şi beneficiind de autonomie şi neutralitate. 

Cererea domnului străin, care, astăzi, poate nedumeri, era deter- 
minată de dorinţa de a pune capăt luptelor pentru domnie între 
familiile boiereşti, lupte folosite de marile puteri vecine pentru a 
interveni în afacerile interne ale principatelor. 

Dorinţele Divanurilor ad-hoc nu au fost decât parţial satisfăcute. 
Turcia, Austria şi Anglia erau împotriva constituirii unui stat român: 
Istanbulul şi Londra, interesate în păstrarea integrităţii Imperiului 
otoman, îl considerau un pas al moldo-muntenilor spre indepen- 
denţă, iar Viena se temea de atracţia pe care el avea să o exercite 
asupra românilor din Imperiul austriac. Conferinţa de la Panis (1858) 
a hotărât ca principatele să rămână entități politice separate, avându-și 
fiecare domnul şi adunarea sa, dar să se numească Principatele Unite 
ale Moldovei şi Țării Româneşti, singurele instituţii comune fiind 
Curtea de Casaţie şi o Comisie Centrală, cu sediul la Focşani, pentru 
elaborarea legilor de interes comun. 

Opoziţiei marilor puteri europene, românii din principate le-au 
răspuns cu un act de mare abilitate politică. Întrucât Convenţia de la 
Paris nu interzicea explicit alegerea aceleiași persoane ca domn în 


229 Unirea și domnul ei 


ambele principate, unioniştii l-au ales pe colonelul Alexandru loan Cuza 
domn al Moldovei (5 ianuarie 1859), apoi şi al Țării Românești (24 
ianuarie 1859). Dubla alegere a lui Cuza a avut o îndoită semnificaţie: 
mai întâi, ea a fost manifestarea a ceea ce N. Iorga a numit „Sistemul 
«faptului împlinit», acest element de originalitate, creat de români”; 
în al doilea rând, ea a pus temeliile statului român modern. 

Sprijinul lu: Napoleon al III-lea a fost decisiv pentru dezarmarea 
opoziției Turciei şi Austriei față de dubla alegere, astfel că la 1/13 
aprilie 1859 Conferinţa de la Paris a puterilor garante dădea 
recunoaşterea oficială a faptului împlinit de la 24 ianuarie 1859. 

De la începutul lui 1859, nucleul de bază al românimii — moldo- 
munteni sau Principatele Unite — devine centrul polarizant şi — în 
perspectivă — unificator al întregii naţiuni române, fragmente ale 
căreia se aflau sub stăpânirea otomană, austriacă şi rusă. Ceea ce a 
reprezentat regatul Sardiniei (Piemontului) pentru unificarea Italiei 
ŞI Prusia pentru cea a Germaniei au fost și Principatele Unite (numite 
tot mai frecvent, dar neoficial, România) pentru unitatea românească. 

Izbânda, pe cât de neaşteptată pe atât de lesnicioasă, repurtată 
prin dubla alegere a lui Cuza conferă „decolării” din 1859 spre 
modernitate o conotaţie optimistă. Dacă românii au fost în măsură 
să-şi impună voinţa lor Europei, de ce n-ar fi putut să recupereze rapid 
întârzierea lor şi să se integreze în civilizația occidentală, în civilizația- 
pilot, cea franceză, de aceeaşi esenţă latină ca şi cea românească. 
Drumul de parcurs se conturează aproape de la sine: înlăturarea 
scoriilor orientale, turceşti, fanariote, ruseşti şi introducerea 
structurilor şi instituţiilor apusene. 


REFORMELE LUI CUZA VODĂ 


Domnia lui Cuza Vodă stă sub semnul acestei nerăbdătoare dorinţe 
de a ajunge din urmă Occidentul, dar efortul domnului şi al 
sprijinitonilor săi întâmpină rezistenţa forţelor conservatoare şi a iner- 
iilor colective. Mai grav, el stă sub semnul provizoratului, căci domnia 
lui Cuza este percepută ca pasageră; ţara a vrut domn străin, l-a 
acceptat, faute de mieux, pe cel autohton, dar n-a renunţat la vechea 
doleanţă; în aşteptarea contextului prielnic, ea îngăduie un provizorat. 

Sub această sabie a lui Damocles, Cuza realizează, în şapte ani, 
performanţe ce fac din el un semănător — în sens evanghelic — al 
modernizării; nu există ogor al vieţii publice în care el să nu fi arun- 
cat sămânţa înnoirii, doar că roadele nu vor fi întotdeauna însutite — 
ca în cunoscuta parabolă — şi ele vor fi culese târziu, de alţii. 

Cuza este una din cele mai de seamă personalităţi ale istoriei 
româneşti. Inteligent, voluntar, abil, hotărât să meargă până la capăt 
(sunt indicii că el s-a aflat la originea asasinării primului-ministru 
Barbu Catargiu, în 1862), Cuza a lăsat să-i fie umbrite calitățile de 
o viaţă privată dezordonată şi de o camarilă de joasă calitate. 

Începuturile domniei au fost anevoioase, domnul fiind obligat să 
facă naveta între laşi şi Bucureşti şi să folosească două guverne. Abia 
la sfârşitul anului 1861 Poarta, urmată de celelalte puteri garante, a 
recunoscut unirea politico-administrativă a principatelor pe timpul 
domniei lui Cuza, care a anunţat izbânda la 11/23 decembrie. Ea s-a 
materializat prin crearea unui singur guvern (22 ianuarie /3 februa- 
rie) şi a unui singur parlament, deschis la 24 ianuarie /5 februarie la 
Bucureşti, devenit capitala ţării. 

Unirea, odată realizată, diviziunile politice au reapărut cu puteri 
sporite de însemnătatea problemelor de rezolvat, între care cea mai 
dificilă era, desigur, elaborarea legii rurale, câmpul de bătălie dintre 
conservatori şi liberali. Oratoria politică românească avea să 
cunoască, în această confruntare, unele dintre cele mai izbutite 
mostre ale sale. 

Deschizând marea dezbatere la 25 mai/6 iunie 1862, Mihail 
Kogălniceanu a cerut emanciparea clăcaşilor prin împroprietărire şi 
s-a adresat reprezentanţilor moşierimii în termeni patetici, ca aceştia: 
„O, nu drămuiţi brazda de pământ trebuitoare hranei țăranilor. Gândiţi 
la durerile, la patimile, la lipsurile trecutului lor. Gândiţi la originea 
averilor dv.; gândiţi că cea mai mare parte din ele o datoriți muncii 
şi sudoarelor lor. Închipuiţi-vă că părinţii lor s-au luptat alăturea cu 
părinţii noştri pentru salvarea țării şi a altarului. Gândiţi-vă că mâine, 
poate, ora pericolului poate iarăşi suna; că fără dânşii nu veţi putea 
apăra nici Patria, nici averile, nici drepturile voastre şi că, odată 
țara căzută, nu veţi fi decât slugile străinilor, când astăzi sunteţi în 
capul României, în capul unei ţări libere şi autonome”. 

Barbu Catargiu a răspuns rece: „Dacă voiți să faceți pe ţăran 
liber, nu-l învăţaţi a hrăpi ce este a altuia” și a cerut ca emanciparea 

să se limiteze la persoana ţăranului: „Daţi țăranilor libertatea şi ei vor 
cumpăra pământ, când vor socoti de trebuinţă [...]. Şi apoi ce credeţi 
că numai în proprietatea cea mică stă scăparea și puterea unei ţări?” 
A invocat apoi un argument de etnopsihologie/,„românul nu are atât 
nevoie de pământ cât de a scutura lenea care este la el un viciu de veci, 
acel al rasei latine, mai fiind încă adaosă şi prin lipsa de trebuinţi”., 

Impasul era total. O altă problemă a estompat temporar confrun- 
tarea în jurul legii rurale: secularizarea averilor mănăstirești, adică 
luarea pe seama statului a întinsclor domenii acumulate de-a lungul 
timpului, mai ales prin daniile domnilor şi boierilor. Un număr 
însemnat de mănăstiri (35 din 69 în Ţara Românească, şi 29 din 122 
în Moldova) fuseseră închinate mănăstirilor de la Muntele Athos, 
patriarhiilor şi altor aşezăminte religioase din Orientul ortodox, 
astfel că avea loc o mare scurgere de venituri către aceste fundaţii 
bisericești din afara țării, care îşi delegau reprezentanți pentru a 
gestiona ca egumeni sau a strânge veniturile realizate pe moşiile 
mănăstirilor închinate. 

Iniţial a fost luată în considerare numai secularizarea averilor mă- 
năstirilor închinate, dar, prin legea din 13/25 decembrie 1863, au fost 
trecute în proprietatea statului „toate averile mănăstirești din 
România”. Aproximativ un sfert din teritoriul țării a devenit pa- 
trimoniul statului, ceea ce a mărit suprafaţa de care dispuneau auto- 
rităţile pentru viitoarea împroprietărire. În acelaşi timp, dacă 
secularizarea a readus sub autoritatea statului român marile întinderi 
de pământ sustrase controlului său, ea a privat şi Biserica ortodoxă 
română de proprietățile ei, fără a exista temeiuri pentru această 
etatizare. 

Satisfacţia cu care a fost întâmpinată secularizarea nu a îmbunătățit 
climatul în vederea discutării reformei agrare. Dispariţia violentă a 
lui Barbu Catargiu nu a slăbit rezistenţa conservatorilor. Pentru a 
elimina obstacolele din calea împroprictăririi, ca şi a altor reforme, 
Cuza a dizolvat Adunarea electivă — aşa-numita lovitură de stat din 
2 mai (modelul era Napoleon al III-lea, cu a sa lovitură de stat din 
2 decembrie 1851) — şi a promulgat — camuflat — o nouă constituţie 
(Statutul dezvoltător), care întărea puterea domnului în detrimentul 
legislativului, şi o nouă lege electorală, care sporea considerabil 
numărul alegătorilor. „Nici într-o ţară din lume — scria A.D. Xenopol — 
nu se făcuse o săritură aşa de uriaşă de la un regim electoral atât de 

restrâns — încât în judeţul Ismail nu se găsea decât un singur fegător, 
care se alegea pe el însuşi ca deputat — la unul aşa de larg ca acel 
reprezentat prin noua lege electorală.” 

Dacă în 1859 românii învinseseră prin politica „faptului împlinit”, 
de astă dată domnul punea el în practică aceeaşi politică şi cu acelaşi 
succes. Confirmat de rezultatul favorabil al plebiscitului organizat în 
problema Statutului dezvoltător, el a obţinut, în cursul unei vizite la 
Istanbul, recunoaşterea de facto a actului său de autoritate. Drumul 
spre reforma agrară era acum liber. 

Fa a fost promulgată la 14/26 august 1864. Țăranii, împărțiți în cele 
trei categorii, după numărul vitelor de muncă, au primit: fruntaşii — 
5 1/2 fălci; mijlocaşii — 4 fălci; pălmaşii — 2 1/2 fălci. În total, prin 
prevederile legii, 511 896 de familii (ţărani și „însurăţei ”) au primit 
2 038 640,2 ha. Reforma, cu toate carenţele ei, a însemnat o cotitură 
în Viața țărănimii. A fost un adevărat şoc psihologic primirea de la stat 
a unui pământ — chiar dacă neîndestulător — râvnit cu atâta sete. În 
memoria colectivă a satelor, Cuza a rămas ca marele binefăcător. 

Reforma agrară aducea doar temporar rezolvarea problemei 
ţărăneşti. Era limpede că, pe măsura sporului de populaţie şi a 
diviziunilor prin moştenire ale parcelelor primite, lipsa de pământ îşi 
va face reapariția în lumea țărănească. Soluţia adevărată stătea în 
industrializare, care, prin crearea de întreprinderi, să absoarbă braţele 
de muncă de la sate. Dincolo de limitele ei, reforma agrară a contribuit 
la progresul societății româneşti, angajând-o mai stabil pe făgaşul 
capitalismului. 

Politica externă a lui Cuza a fost la fel de îndrăzneață ca şi cea 
internă sau cel puţin aşa poate fi ea interpretată de istoric. Noul stat 
românesc era prins între trei imperii — otoman, rus şi austriac —, 
toate trei stăpânind teritorii locuite de români şi fiind interesate, în 
grade diferite, să intervină în treburile româneşti. România lui Cuza 
Vodă nu dispunea de mijloacele eficace de rezistenţă. Domnul a 
sprijinit mişcările celor care se opuneau din interior celor trei imperii: 
polonezii în Rusia, ungurii în Austria, bulgarii şi sârbii în Imperiul 
otoman. A avut Cuza un plan de slăbire a presiunii imperiilor 
limitrofe, creându-le dificultăţi interne? Dacă un răspuns cert nu 
poate fi dat acum, este sigur că Rusia, cea mai preocupată de 
desfăşurările românești, era pregătită să reacționeze. Curtea de la 
Petersburg sprijinise Unirea principatelor, convinsă că noul stat va 

gravita în orbita sa. De îndată ce ea a constatat că, dimpotrivă, Cuza 
se străduia să împiedice pătrunderea influenţei ruseşti, a hotărât să 
acţioneze pentru a anula actul de la 24 ianuarie 1859 şi a separa 
principatele. Percepția rusă era că România lui Cuza şi-a dat un 
potențial militar superior ponderii sale politice şi că, prin sprijinul 
acordat mişcărilor naţional-revoluţionare, a devenit un factor de 
instabiliate în Europa de Sud-Est; în consecinţă, ea trebuia să dispară, 
revenindu-se la situaţia de dinainte de 1859. 

În timp ce uneltirile rusești pregăteau „dezunirea” principatelor, 
forţele din interior, ostile domnului, se aliau în ceea ce s-a numit 
„monstruoasa coaliţie”: radicalii îşi dădeau mâna cu conservatorii 
pentru a-l răsturna pe Cuza. Primii îi reproșau moderaţia, ceilalți un 
pretins revoluţionarism. Se născuse o solidaritate temporară între 
adversari, ce avea să fie fatală domnului Unirii. 

Câştigând sprijinul unor militari, care şi-au asumat înlăturarea 
domnului, „monstruoasa coaliţie” l-a silit pe Cuza să abdice (11/23 
februarie 1866) şi să părăsească ţara. În timp ce o Locotenenţă 
domnească (Lascăr Catargiu, N. Golescu şi colonelul N. Haralambie) 
prelua puterea, agenţii ruși organizau o mişcare separatistă la Iaşi. Sub 
lozinca „Jos unirea!”, tânărul boier Neculai Rosetti-Roznovanu 
(cumnatul său, Constantin Moruzi, era supus rus!), devenit exponentul 
celor frustraţi de pierderea suveranității moldoveneşti, a încercat să 
ia domnia, printr-o mişcare repede reprimată de Locotenenţă (3/15 
aprilie), în pofida prevestirilor sumbre ale separatiştilor (Constantin 
Moruzi i-a scris atunci lui Ion Ghica, prim-ministru: „Credeţi că veţi 
putea săvârşi crima ce se numeşte unire; credeţi că ea va putea avea 
viaţă? Nu, nu, niciodată”). Unirea din 1859 se dovedea însă irever- 
sibilă. 


CAPITOLUL 3 


„DOMNUL STRĂIN” DEVINE 
SUVERAN ROMÂN 


În timp ce emisarii Bucureştiului căutau prințul străin voit de țară 
(la început Filip de Flandra, care a refuzat, apoi Carol de Hohenzollern- 
Sigmaringen), Locotenenţa avea de făcut faţă unei situaţii dificile. 
Austria adoptase o atitudine amenințătoare, dar, spre norocul 
românilor, conflictul cu Prusia avea să-i abată atenţia de la România. 
În primăvară, izbucniseră mişcări ţărăneşti, urmate de cele ale 
grănicerilor de la Dunăre. Printr-o reacţie tipică de mentalitate 
țărănească, abdicarea lui Cuza, domnul care dăduse pământ ţăranilor, 
a fost percepută ca o ameninţare la adresa recentei împroprietărini. 

Locotenenţa a izbutit să traverseze cu bine cele trei luni de interimat. 
Fa s-a dovedit destul de sigură pentru a legifera în domenii atât de deose- 
bite ca cel agrar şi cel cultural: legea învoielilor agricole (18/30 martie), 
favorabilă moşierilor, care inaugura un capitol extrem de dureros pentru 
țărani, obligaţi de lipsa de pământ îndestulător să lucreze pe moşiile 
boierimii în condiţii vitrege, şi crearea „Societăţii Literare Române” — 
viitoarea Academie Română (1/13 aprilie) — cu misiunca de a alcătui un 
dicționar al limbii române și de a-i fixa gramatica și ortografia. 

Noul domn, principele Carol I, avea să cunoască domnia cea mai 
lungă (1866-1914) din istoria românească. Cu un remarcabil simţ al 
datoriei, el avea să-și îndeplinească obligaţiile de suveran cu conşti- 
inciozitatea şi rigoarea caracteristice spiritului prusac. Deşi declara la 
venirea în ţară: „punând piciorul pe acest sfânt pământ, am devenit 
român”, Carol nu s-a integrat moravurilor bizantino-orientale ale clasei 
politice româneşti, a rămas întotdeauna fidel patriei şi rasei sale şi a tratat 
altitudinar pe oamenii politici români. Puşi în paralel, cei şapte ani de 
domnie ai lui Cuza întrec, dacă se ia în considerare amploarea şi, mai 
ales, ritmul problemelor abordate şi soluționate, cei patruzeci şi opt de 
ani ai domniei lui Carol. Și totuşi, rolul lui în edificarea României 

moderne a fost considerabil pentru că, aşa cum a relevat I.G. Duca: „el 
avea tocmai însuşirile care ne lipseau nouă, românilor”. Din portretul 
antologic făcut regelui în amintirile sale politice, rândurile de mai jos 
sunt, poate, cele mai edificatoare: „Într-o ţară care n-avea noţiunea 
timpului, regele Carol aducea simţul exactității matematice [...]. Într-o 
țară de aproximaţie în toate, el a adus conştiinciozitatea impusă până 
la meticulozitatea germană. Într-o ţară de zvâcnituri, de entuziasm 
violent şi de descurajare pripită sau cel puţin de rapidă plictiseală, el a 
adus o stăruinţă nezdruncinată, liniştită şi regulată ca bătăile nume- 
roaselor orologii ce umpleau apartamentele sale. Într-o ţară plină de 
nerăbdare și de neastâmpăr, el a adus răbdarea care ştie să pregătească 
şi astâmpărul care ştie să-i menţină seninătatea [...], într-o ţară cu 
mentalitate orientală, el a adus un spirit occidental în vremea tocmai când 
acea țară se străduia să se avânte în marea vâltoare a civilizațiunii 
occidentale [...], într-o ţară care, din cauza vicisitudinilor e1 istorice, nu 
era obişnuită cu planuri dinainte făcute şi bine definitivate, el a venit 
urmărind un scop precis, a făcut un program şi l-a îndeplinit întocmai”. 

Programul lui Carol I a avut trei obiective fundamentale: stabilitate 
politică prin regim constituţional, modernizare şi continuitate 
dinastică. În primii ani ai domniei, rodajul politic a fost foarte 
anevoios şi formula părea să falimenteze. Caracterul acerb al luptei 
politice s-a răsfrânt şi asupra domnitorului, astfel că prinţul străin, 
cerut atât de stăruitor, a fost şi el atacat cu violențele de limbaj al unei 
vieţi politice încă primare. 

Mai grav, un grup de liberali radicali — în frunte cu Eugeniu 
Carada — a organizat o conspirație republicană, care a izbutit să 
instaureze o republică de o zi (8/20 august 1870) la Ploieşti, lipsită 
de sprijin popular şi rapid pulverizată de un batalion al armatei. 
(Pentru fermitatea convingerilor politice, de amintit că liderul 
republican Alexandru Candiano-Popescu a devenit, zece ani mai 
târziu, aghiotantul lu: Carol I.) 

În primăvara anului următor, o manifestaţie de simpatie pentru 
Franţa înfrântă (în războiul franco-prusac din anii 1870-1871) 
desfăşurată la București (ea a izbucnit când colonia germană celebra 
ziua împăratului Wilhelm I) a sfârşit prin a-l exaspera pe domnitor, 
care a vrut să abdice. „Aiasta nu se poate, Măria Ta”, i-a spus Lascăr 
Catargiu, fostul membru al Locotenenţei domneşti din 1866, care a 
constituit un guvern conservator de lungă durată (1871-1876). 
Momentul critic odată depăşit, viaţa politică avea să intre pe făgaşul 

normalităţii, adică al alternării la guvernare a celor două partide: 
conservator şi liberal. 

I.L. Caragiale a formulat o evaluare aspră a partidelor din 
România: „Partidele politice, în înţelesul european al cuvântului, adică 
întemeiate pe tradiţiune, pe interese vechi sau nouă de clasă şi, prin 
urmare, pe programe de principii şi idei, nu există în România”. 
Formulare excesivă, dar, în esență, corectă. 

Evident, identitatea politică a conservatorilor şi liberalilor rămâne 
inconfundabilă. Ele pun, însă, înainte de realizarea programului lor 
politic, dobândirea puterii. O clientelă flămândă de avantaje aşteaptă 
„venirea la guvern” pentru a-și spori veniturile prin exploatarea 
locului dobândit în ierarhia de stat (primar, prefect etc.). Activitatea 
politică nu este desfăşurată de partizanii de rând ai partidelor pentru 
a servi interesul naţional, ci ca un mijloc de chivernisire personală. 
„Bacşiş şi hatâr”, coordonatele vieţii publice fixate în epoca fanariotă, 
se dovedesc a aparţine duratei lungi. 

Manifestările primitive ale setei de putere a partidelor au creat o 
imagine defavorabilă românilor, națiunea fiind confundată cu clasa po- 
litică, bântuită de venalitate şi oportunism. „Românii nu sunt o naţiu- 
ne, ci o profesie”, spunea Bismarck, care recomanda, pentru progresul 
societăţii româneşti, nu construcția de căi ferate, ci folosirea biciului. 

În acest tablou sumbru răsar şi luminile unor personalităţi excepțio- 
nale: liberalul Ion C. Brătianu, unul din marii artizani ai României 
moderne, servitor devotat şi eficace al interesului național, şi 
conservatorul-junimist Petre P. Carp, omul convingerilor ferme, pentru 
care semnul autenticului om politic era capacitatea de a merge împo- 
triva curentului de opinie politică, atunci când el era greşit orientat. 

Începutul de domnie a lui Carol stă sub semnul modelului belgian: 
România se voia o „Belgie a Orientului”, adică prosperă în interior, 
şi la adăpost de primejdiile din exterior. Constituţia României din 
1866 a fost, în bună parte, o copie a celei belgiene din 1831. Aceasta 
din urmă era croită pentru o ţară în care secole de viaţă urbană 
creaseră un climat de disciplină şi o tradiție solidă de ordine în viaţa 
publică. Liberalismul constituţiei belgiene era perfect adecvat 
societăţii pe care era chemată să o cârmuiască. Nu acesta era cazul 
în România, unde secole de-a rândul obiceiul pământului fusese 
invocat împotriva legii, iar legea împotriva obiceiului pământului, 
pentru ca arbitrarul domnesc şi corupția dregătorilor să desăvâr- 
şească haosul. Doamna Hortense Cornu (sora de lapte a lui Napoleon 
al III-lea), consultată la alegerea lui Carol, era de părere că lipseşte 

constituțici un „mic grăunte de absolutism, de neapărată trebuință 
pentru a face să precumpănească bunele gânduri ale lui Carol”. 

Domnitorul însuşi considera constituţia inadecvată nivelului de 
educaţie politică a opiniei publice româneşti: „această nenorocită ţară — 
scria el tatălui său la 10/22 decembrie 1870 —, care a fost totdeauna sub 
jugul cel mai aspru, se pomeneşte trecând fără tranziție de la un regim 
despotic la o constituţie atât de liberală, încât nici un popor din Europa 
n-are alta la fel. După experienţa făcută, țin aceasta drept o nenorocire 
cu atât mai mare cu cât românii nu se pot măguli că au vreuna din 
virtuțile civile ce aparţin acestui fel de constituţie a statelor quasi- 
republicane” (scrisoarea a fost publicată, ca fiind adresată unui prieten, 
în „Augsburger Allgemeine Zeitung” din 15/27 ianuarie 1871). 

Este închisă în aceste cuvinte drama societăţii româneşti în epocile 
modernă şi contemporană, dramă reductibilă la formula „formă fără 
fond”. Elita politică și poporul, fără acel simţ civic, format şi modelat 
în „durata lungă” a istoriei, s-au trezit propulsaţi într-o viaţă politică 
pentru care nu erau pregătiți. De aici îmbinarea — deseori grotescă — 
între forma occidentală şi fondul oriental, dar nu Orientul care a dat 
ŞI el valori cu nimic mai prejos de cele ale Occidentului, ci, pentru 
a relua o formulă a lui Octavian Goga, un „Orient putred”, care şi-a 
înscris pecetea în fizionomia vieţii noastre socio-politice. 

Societatea românească se angaja în viața parlamentară în straie ce 
nu erau tăiate pe măsura ei. Ea începea o școală — cea a parlamen- 
tarismului, apoi a democraţiei — pe care, din pricina vicisitudinilor 
istorice, nu a absolvit-o nici astăzi. 


PRELUDIILE INDEPENDENȚEI 


În timp ce lunga guvernare conservatoare dădea un răgaz de 
stabilitate țării, Problema orientală cunoştea o nouă criză, ca urmare 
a tulburărilor din Balcani. Răscoala antiotomană din Bosnia şi 
Herţegovina (1875), apoi din Bulgaria (1876), urmată de izbucnirea 
ostilităţilor dintre Serbia şi Muntenegru de o parte şi Turcia de alta 
(1876), au creat un cadru prielnic pentru intervenţia Rusiei, al cărei 
țar, Alexandru al II-lea, era hotărât să recupereze tot ce pierduse ţara 
sa în urma tratatului de la Paris (1856). 

Decizia României de a folosi acest prilej pentru a dobândi inde- 
pendenţa a fost precipitată de noua constituţie otomană, care califica 
România drept „provincie privilegiată” (11/23 decembrie 1876). 

Încă de la 29 septembrie /11 octombrie 1876, în cursul unei în- 
trevederi la Livadia între primul-ministru Ion C. Brătianu, secondat 
de ministrul de Război, colonelul Gh. Slăniceanu, cu ţarul Alexandru 
al II-lea şi cancelarul A.M. Gorceakov a fost luată în considerare 
izbucnirea războiului ruso-turc şi trecerea trupelor ruse prin România. 

Colaborarea cu Rusia în vederea obţinerii independenţei era 
strâns asociată de problema sudului Basarabiei (jud. Bolgrad, Cahul 
şi Ismail), restituit Moldovei prin Tratatul de la Paris (1856), dar pe 
care Alexandru al II-lea voia să-l recupereze. 

Convenţia negociată de Brătianu cu diplomatul rus A.I. Nelidov 
părea să înlăture această primejdie; ea asigura armatei ruse libera 
trecere prin România, iar Rusia îşi asuma obligaţia de „a menţine şi 
a face a se respecta drepturile politice ale statului român, cum rezultă 
din legile interioare şi tratatele existente, precum și a menţine și a 
apăra integritatea actuală a României”, formularea „integritatea 
actuală” vizând apartenenţa sudului Basarabiei la România. 

În memoriile sale, A. I. Nelidov atribuie însă lui Ion Brătianu 
următoarele cuvinte în legătură cu sudul Basarabiei: „Am avut la 
Livadia sentimentul că aceasta este o chestiune de onoare pentru 
împărat..., vom căuta o compensație şi eu voi putea să pregătesc 
opinia noastră publică”. 


INDEPENDENȚA ȘI O COOPERARE 
CU ECHIVOCURI 


Colaborarea româno-rusă debuta cel puţin cu un echivoc. De 
fapt, de la începutul războiului (declarat de Rusia Turciei la 12/24 
aprilie), atitudinea Rusiei era lipsită de bunăvoință: la intrarea trupelor 
ruse în România, marele duce Nicolae, comandantul-şef al armatei, 
a adresat un manifest „locuitorilor României”, ignorând, aşadar, 
autorităţile statului. În ceea ce priveşte o posibilă cooperare militară 
româno-rusă, ea a fost categoric refuzată. A.M. Gorceakov a declarat 
generalului lancu Ghica, agentul diplomatic al României la 

Petersburg; „Maiestatea Sa m-a însărcinat să vă comunic că nu ţine 
la cooperaţia României şi n-o îndeamnă la aceasta”. 

Pătrunderea forțelor ruse pe teritoriul României şi refuzul 
domnitorului de a se concerta cu comandantul-şef al armatei turceşti, 
în vederea apărării teritoriului românesc, a determinat bombardarea 
de către artileria turcă a oraşelor de la Dunăre: Calafat, Bechet, 
Olteniţa şi Călăraşi (26 aprilie/8 mai). Artileria română a ripostat 
prompt, bombardând Vidinul. Ostilitățile între România şi Turcia 
izbucniseră. 

La 29 aprilie /11 mai şi 30 aprilie /12 mai cele două Camere au 
votat rezoluții care declarau starea de război între România şi Imperiul 
otoman. 

La 9/21 mai, Mihail Kogălniceanu, ministru de Externe, 
răspunzând unor interpelări, a declarat: În stare de rezbel, cu 
legăturile rupte (cu Poarta — n.n.), ce suntem? Suntem independenţi, 
suntem naţiune de sine stătătoare XCamera deputaţilor şi senatul au 
votat ulterior moţiunea de proclamare a independenţei României. 

Participarea armatei române la operațiile militare din sudul Dunării 
s-a produs în urma unei telegrame a marelui duce Nicolae, care 
solicita domnitorului Carol asistenţă militară: „Turcii, adunând cele 
mai mari mase la Plevna, ne zdrobesc. Rog a se face fuziune, de- 
monstraţie şi, dacă este posibil, trecerea Dunării pe care tu doreşti să 
o faci, între Jiu şi Corabia. Această demonstraţie este indispensabilă 
pentru a facilita mişcările mele”. 

Trupele române (care executaseră anterior acţiuni în sudul Dunării 
ŞI ocupaseră, la cererea rușilor, Nicopole) au trecut Dunărea numai 
după ce comandamentul rus a acceptat ca ele să-și păstreze atât 
individualitatea, cât şi unitatea de comandă. În urma unei întrevederi 
între Carol, Alexandru al II-lea și marele duce Nicolae, prinţul român 
a primit comanda trupelor de la Plevna, avându-l ca şef de stat major 
pe generalul rus Pavel D. Zotov. 

N. lorga reproşează domnitorului şi sfetnicilor săi de a nu fi 
profitat de situaţia grea a armatei ruse pentru a pune anumite condiţii: 
„În momentul acela — scrie marele istoric —, turcii îi prăpădeau pe ruşi; 
atunci trebuiau lămurite lucrurile. Ai noștri n-au vrut să aducă însă — 
din acelaşi motiv de dureroasă aprehensiune — chestiunea judeţelor 
basarabene”. 

Pentru cunoscutul istoric englez A.J.P. Taylor, Plevna este „una 
din puţinele bătălii care au schimbat cursul istoriei”; el îşi motivează 
afirmaţia prin faptul că rezistenţa lui Osman paşa a oprit înaintarea 
năvalnică a ruşilor, care ar fi putut ocupa întreaga Turcie europeană 
şi ar fi făcut ca şi astăzi Strâmtorile să aparțină Rusiei. Ceea ce se 
poate afirma cu certitudine este că Plevna a pus capăt speranţei unui 
sfârşit rapid al războiului și a devenit un adevărat abces de fixaţie a 
conflictului. 

La Plevna, trupele ruse, apoi şi cele române au întâlnit un adversar 
bine pregătit (turcii aveau tunuri Krupp, de care nu dispuneau ruşii, 
dar aveau, în schimb, românii) şi bine condus. O excelentă îmbinare 
între organizarea genistică a terenului (tranșee, redute etc.) şi a unui 
foc de mare densitate au prefigurat o situație ce se va întâlni în 
războiul de poziție de pe frontul de vest din anii 1915-1917. Aşa se 
explică adevăratele hecatombe din rândurile atacatorilor, situaţie 
care se va repeta în primul război mondial. 

Trupele române s-au confruntat, aşadar, cu o realitate nu numai 
deosebit de grea, dar inedită în raport cu modul de desfăşurare a 
războiului în epocă. Conduita lor a fost remarcabilă, cu atât mai mult 
cu cât experienţa lor de război era nulă. Nu ocuparea Griviței — suc- 
ces parţial, căci o altă redută aflată în vecinătate a rămas necucenită —, 
ci dârzenia şi curajul arătate sub focul ucigător al turcilor — care au 
uimit pe observatori — au fost semnul maturității armatei române 
renăscute. 

După o încercare neizbutită de a sparge încercuirea, Osman pașa, 
rănit, a capitulat (el nu a remis însă sabia sa colonelului Cerchez, ci 
generalului rus Ganeţki, întucât, aşa cum se arată în memoriile lui 
Carol I, „colonelul Cerchez nu se crede competent să primească 
sabia mareşalului. Deoarece dânsul nu ştie unde se află prinţul, 
trimite un ofiţer la generalul Ganeţki ca să-l înştiinţeze despre situație 
şi declară lui Osman pașa că aşteaptă instrucții de la cel mai apropiat 
general”. Hotărâre explicabilă, poate, dar sigur regretabilă, întrucât 
a privat armata română de un meritat gest — fie şi simbolic — al 
adversarului). 

După capitularea Plevnei, centrul de greutate al acţiunilor militare 
româneşti s-a deplasat spre Vidin, în imediata vecinătate a căruia, în 
urma unui atac, imortalizat în celebrul tablou al lui N. Grigorescu, 
a fost-cucerit Smârdanul (12/24 ianuarie 1878). La scurt timp după 

ce artileria română a început bombardarea Vidinului, s-au început 
negocierile ruso-turce, încheiate prin armistițiul de la San Stefano 
(19 februarie/3 martie 1878). 


DE LA ALIANŢĂ LA CONFRUNTARE 


Sub pretextul că independenţa României nu era recunoscută şi că 
aliatul rus îi va reprezenta corect interesele, delegatul român nu a fost 
admis la discuţiile de la Kazanlik, care au precedat tratatul preliminar 
de la San Stefano (în apropiere de Adrianopol). Clauzele armistiţiului 
erau pentru România temei şi pentru satisfacţie şi pentru frustrare. 
Satisfacţie pentru că îi era recunoscută independenţa; frustrare pentru 
că Rusia relua sudul Basarabiei — violând astfel convenția din 4/16 
aprilie prin care garantase integritatea teritorială a României — şi 
pentru că îşi aroga dreptul de tranzit prin teritoriul României spre 
Bulgaria, unde trupele ar fi urmat să rămână încă doi ani. 

Deși Rusia a oferit drept compensație pentru Basarabia Dobrogea 
(iniţial, Gorceakov a vrut să dea României Delta Dunării şi Vidinul), 
pierderea județelor Bolgrad, Cahul şi Ismail a fost un adevărat şoc, 
dureros resimțit de întreaga opinie publică, de la domnitor, preocupat 
de soarta ţării şi de prestigiul dinastiei, şi până la ultimul locuitor, 
indignat de ingratitudinea fostului aliat. 

Unanimitatea forțelor politice româneşti în a respinge atât cedarea 
sudului Basarabiei cât şi tranzitul armatei ruse a creat o acută tensiune 
în relaţiile dintre Bucureşti și Petersburg. Țarul Alexandru, care 
ameninţase cu ocuparea ţării şi dezarmarea armatei române, a primit 
răspunsul de curaj şi demnitate al domnitorului Carol I: „armata 
care s-a luptat la Plevna sub ochii împăratului şi ai Alteţei Sale 
Imperiale (marele duce Nicolae — n.n.) va putea fi zdrobită, dar nu 
va reuşi nimeni niciodată să o dezarmeze”. 

Ameninţările nu erau un bluf: trupe ruse au fost aduse în jurul 
Capitalei; s-au păstrat exemplarele tipărite în limbile rusă, română 
şi franceză ale decretului pentru introducerea stării de asediu în 
Bucureşti, precum şi o proclamaţie către locuitorii Capitalei, ce 
urmau să fie publicate de îndată ce Bucureştiul va fi fost ocupat de 
către trupele ruse. Armata română a ocupat un dispozitiv, pe linia 


Istoria modernă 242 


Calafat-Craiova-Slatina-—Piteşti—Târgovişte, care să-i permită să 
facă faţă acţiunilor ostile ale forțelor ruse. Foştii aliaţi se îndreptau 
spre o confruntare, când schimbările din contextul internațional au 
venit în sprijinul României. 

Marile avantaje pe care şi le asigurase Rusia prin Tratatul de la 
San Stefano îngrijorau Anglia şi Austro-Ungaria. Pentru a evita noi 
conflicte a fost convocat Congresul de la Berlin, care a revizuit 
clauzele de la San Stefano. România nu a fost admisă ca stat 
participant, dar, nu fără eforturi şi străduinţe din partea ei, s-a acceptat 
ca primul-ministru, Ion C. Brătianu, și ministrul de Externe, Mihail 
Kogălniceanu, să prezinte doleanţele ţării. Ei şi-au declarat dezacordul 
cu cedarea sudului Basarabiei şi au cerut Delta Dunării şi Insula 
Şerpilor: „Trataţi puţin cam dur” (după opinia delegatului francez 
Waddington), cei doi delegaţi nu au putut modifica deciziile marilor 
puteri: independența României era recunoscută, dar se puneau două 
condiţii: să accepte încorporarea la Rusia a sudului Basarabiei şi să 
acorde cetăţenia română şi celor care nu erau creştini (adică, în 
speță, evreilor). Ca o compensație tacită pentru teritoriul luat de 
Rusia, României i se atribuia Dobrogea (cu Delta Dunării) şi Insula 
Şerpilor. Deşi avantajele economice rezultate din deținerea Dobrogei 
erau incomparabil mai mari decât cele oferite de sudul Basarabiei, 
România nu a acceptat principiul schimbului. Autorităţile române au 
părăsit judeţele Bolgrad, Cahul şi Ismail fără a semna vreun act cu 
cele ruseşti, venite să preia teritoriul recucerit. Delimitarea frontierei 
în Dobrogea de Sud a creat noi tensiuni în raporturile româno-ruse, 
cele două părți fiind în pragul unei ciocniri la Arab-Tabia, în apropiere 
de Silistra. i 

Experiența cooperării cu Rusia a fost traumatizantă pentru 
România şi ea a avut repercusiuni pe planul politicii externe a 
proaspătului stat independent. 

Dacă Unirea din 1859, prin succesul politicii „faptului împlinit”, 
generase un sentiment colectiv de autoîncredere, independenţa din 
1877 a fost primită de opinia publică — de îndată ce, în lunile 
următoare, s-a manifestat atitudinea marilor puteri — cu un simţământ 
de frustrare: frustrare faţă de „ingratitudinea” Rusiei, frustrare față 
de recea indiferenţă a Europei, frustrare faţă de atitudinea ţării de 
baştină a domnitorului Carol, Germania, al cărei „cancelar de fier”, 
Bismarck (care nu ascundea că românii îl interesează tot atât de 
mult ca şi paharul său de bere, când este...gol!), se arăta preocupat, 

în primul rând, să obțină lichidarea afacerii Strousberg, păguboasă 
pentru România. 

Modificarea articolului 7 din Constituţie, care prevedea acordarea 
cetăţeniei române numai pentru străinii de religie creştină, a declanșat 
o vie dezbatere şi a generat un curent antisemit în societatea 
românească. Aşa cum a relevat A.D. Xenopol, curentul antisemit „se 
născu în ţară atunci când evreii începură a năzui la cetăţenia română”. 

Momentul istoric în care a apărut dorinţa despre care scrie istoricul 
român a coincis cu apariţia statului român modern. Până atunci 
evreii, ba chiar şi românii, preferau să beneficieze de avantajele 
statutului de supus (sudit) străin, care îi plasau sub jurisdicţia 
consulatelor străine, punându-i astfel la adăpost de abuzurile 
administrației locale (termenul peiorativ de târtan provine din 
germanul Untertan — supus). Odată cu Unirea principatelor şi abolirea 
jurisdicției consulare, evreii au căutat să se „împământenească”, 
pentru a beneficia — acum — de avantajele situaţiei de cetăţeni ai noului 
stat. Atitudine întru totul de înţeles, dar care a provocat nemulţumirea 
unor segmente ale populaţiei din rațiuni economice. 

Numărul evreilor crescuse în chip însemnat, ca urmare a unui flux 
de populaţie iudaică venită din Galiţia în Moldova. Elemente energice 
şi dinamice, evreii şi-au asigurat repede o situație economică 
superioară localnicilor, în calitate de cârciumari, negustori, creditori. 
În oraşele din nordul Moldovei, ei alcătuiau o importantă parte — 
uneori chiar majoritatea — a populației. Frustrarea pământenilor s-a 
transformat adesca în ostilitate. Pretutindeni şi oricând, antisemitis- 
mul — la fel ca şi şovinismul sau rasismul, cu care se confundă — este 
manifestarea unui filon primitiv al spiritului. 

Primele izbucniri antisemite de amploare au fost prilejuite de 
elaborarea Constituţiei din 1866, când, iniţial, se acceptase principiul 
că „religiunea nu poate constitui un obstacol la împământenire”. 
Proiectul a provocat o reacție puternică, mergând până la violenţă (la 
Bucureşti o sinagogă a fost devastată). Faţă de această situaţie Ion C. 
Brătianu — care, ca marea majoritate a oamenilor politici, nu voia să-şi 
compromită popularitatea — a aderat la principiul contrar, potrivit 
căruia cetățenia română nu putea fi acordată decât străinilor de 
religie creştină, şi a atacat în termeni violenţi pe evrei, taxați de el 
drept „plagă socială” şi „lepră”. 


Istoria modernă 244 


Cu excepția părții de nord a Moldovei, unde prezenţa masivă a 
evreilor a generat animozități în cercurile largi ale populaţiei 
româneşti, antisemitismul s-a manifestat la nivelul elitei politice şi 
intelectuale. 

A nega antisemitismul românilor sub motiv că ei sunt un popor 
tolerant este fals. Nu a exista la noi un antisemitism de masă, de felul 
celui care, în anumite zone ale Rusiei, a făcut posibile pogromurile, 
dar, iarăşi, nu se poate nega că personalităţi de primă mărime ale 
culturii noastre (B.P. Hasdeu, M. Eminescu, V. Conta etc.) au avut 
atitudini antisemite. Discuţia în jurul articolului 7 din Constituţie a 
prilejuit lui Eminescu pagini de rară violență împotriva evreilor. 

Sentimentele antisemite au fost exacerbate de intervenţiile din 
străinătate în favoarea evreilor, căci — în chip firesc — în faţa ostilităţii 
manifestate faţă de împământenire ei au căutat sprijin la influente 
organizaţii evreieşti internaționale sau la guverne dispuse să-i sprijine. 

Din a doua jumătate a secolului al XIX-lea, în gândirea politică 
românească apare un curent antisemit ce va fi exacerbat în anii 
'30—'40 ai secolului următor de Mişcarea legionară. 


CAPITOLUL 4 


INAUGURALUL UMBRIT 


Un termen des utilizat de Catherine Durandin în a sa Histoire des 
Roumains este acela de „inagural”, în înţelesul de început. Inauguralul 
din 1877-1878 — aşa cum am arătat — nu a mai stat sub semnul 
concordiei, încrederii şi al entuziasmului, ci sub cel al confruntării, 
frustrării şi scepticismului. România devenise independentă, dar 
prețul plătit apărea ca fiind prea ridicat: nu pe câmpul de luptă (deşi 
hecatombele de la Plevna nu puteau fi uitate), ci la masa verde a păcii, 
unde marile puteri nu arătaseră nici simpatie, nici înţelegere față de 
doleanţele româneşti. Mai mult, un act internaţional — convenția 
româno-rusă din 4/16 aprilie 1877 — considerat a garanta integritatea 
teritorială a ţării se dovedise inoperant. România era, în principiu, 
independentă, dar marile puteri ceruseră modificarea constituției (în 
cazul împământenirii evreilor). Era independenţa reală? 

Noul inaugural se afla, aşadar, sub semnul dezamăgirilor, dar şi 
al unei mai lucide percepții a realităţii. 

O primă problemă de rezolvat era securitatea noului stat indepen- 
dent. Acum, când garanţia colectivă a celor şapte puteri dispăruse, 
România trebuia să caute o umbrelă protectoare, căci mijloacele ei 
militare nu-i puteau, singure, asigura nici suveranitatea, nici 
integritatea. Rusia se dovedise — şi ca aliat — un vecin primejdios. Atât 
timp cât Strâmtorile rămâneau un obiectiv, fie şi îndepărtat, al 
Petersburgului, România, aflată în drumul spre Țarigrad, era în 
primejdie. 

Nu pentru că în fruntea ţării era un prinţ german, ci dintr-un 
elementar calcul geopolitic, Germania apărea ca marea putere în 
măsură să constituie un scut pentru România în fața expansionismului 
rus. Apariția în 1871 a Imperiului german, sub egida Prusiei, rupsese 
echilibrul de putere în Europa. Prusia, țara despre care Mirabeau 

spusese în secolul al XVIII-lea că are drept industrie naţională 
războiul, înfăptuise unitatea Germaniei „prin foc şi sabie”, dar 
Bismarck trăia cu coşmarul coaliţiilor care ar fi încercuit şi nimicit 
opera sa. Rusia trebuia, din această perspectivă, câştigată sau neu- 
tralizată. Exista, aşadar, o coincidenţă parţială de interese între 
România şi cel de al doilea Reich. 

Întrucât din 1879 Bismarck făcuse din alianţa cu Austro-Ungaria 
piatra unghiulară a politicii sale, el a avertizat Bucureştiul că alianța 
cu Germania o reclamă automat pe cea cu dubla monarhic. 

Alianţa României cu Puterile Centrale (18/30 octombrie 1883) 
apărea ca o alianţă „împotriva firii”: Austro-Ungaria stăpânea teritorii 
locuite de români (Transilvania, Banatul, Bucovina), iar guvernul de 
la Budapesta desfăşura o politică de discriminare şi deznaționalizare 
faţă de românii din Transilvania. Între securitatea naţională şi 
solidaritatea naţională s-a acordat prioritate celei dintâi. 

Pe plan intern, burghezia, forța motrice a modernizării, şi-a 
îndreptat eforturile spre crearea unei baze economice solide — 
industria naţională. Legea de încurajare a industriei (12/24 mai 1887) 
a slujit acestui obiectiv, acordând scutiri de impozite, reduceri pe calea 
ferată şi întâietate la furniturile publice. Complementul necesar al 
încurajării industriei naționale a fost protecţionismul vamal, destinat 
să ocrotească acele industrii care aveau de făcut faţă concurenţei 
străine. Un șir de tarife protecționiste au fost adoptate; ele au culminat 
cu cel din 1906, considerat a exprima o concepţie unitară despre 
încurajare. 

Faţă de 39 de fabrici, câte existau în 1866, dezvoltarea industriei, 
mai ales după 1900, a fost remarcabilă: 


Perioada Număr de fabrici 
nou înfiinţate 


1866-1887 173 
1887—1893 83 
1893—1906 215 


Mihail Manoilescu a atras atenția asupra unui aspect specific al 
dezvoltării industriei româneşti în această perioadă. El constată că, 
în 1901, întreprinderile cu mai mult de 25 de lucrători dispuneau de 

o forță de muncă reprezentând opt muncitori industriali la mia de 
locuitori, fiecare muncitor dispunând de un cal putere în utilajul 
industrial. În 1915, raportul numeric a înregistrat o creştere modestă: 
zece muncitori la mia de locuitori, dar fiecare dispunea acum de 
aproape doi cai putere, ceea ce reprezenta un spor considerabil. 
Mihail Manoilescu conchide: „ținând seama că cei 2 CP de lucrător 
aflați în 1915 se raportează la o masă muncitorească mult crescută 
faţă de 1901, urmează că puterea mecanică a României s-a triplat în 
timp de 14 ani, pe când, în acelaşi interval de timp, cea a Americii, 
de pildă, n-a făcut decât să se dubleze. Numai în epoca eroică a 
dezvoltării sale, adică înainte de 1879, industria americană reuşise 
să-şi tripleze puterea mecanică în 20 de ani. România însă a izbutit 
aceasta numai în 14 ani”. 

Aceste evaluări şi comparații nu trebuie înţelese în sensul unor 
performanţe care ar fi conferit României statutul unei puteri 
industriale. Ea rămânea o ţară agricolă, în al cărei export, în perioada 
1910-1914, produsele agricole reprezentau în lei-aur 82,8% (în tone 
73,7%, restul revenind lemnului şi produselor petrolifere). 

Structura proprietăţii funciare precum şi funcţionarea economiei 
agrare erau departe de relaţiile capitaliste. Marea proprietate (de 
peste 100 ha), aflată în mâna a 5 385 de moşieri, reprezenta 47,7% 
din terenul arabil, în timp ce mica proprietate (de până la 10 ha) era 
deţinută de 920 939 de proprietari, reprezentând 41,3%. 

Precaritatea condiţiilor materiale de existenţă ale ţăranilor 1-a 
obligat să încheie învoieli cu proprietarii sau arendaşii, pentru a-şi 
asigura, adesea, minimum de trai, în condiţii oneroase. Pe măsură ce 
spaţiul românesc, ca zonă periferială, a fost integrat sistemului 
mondial capitalist, sporul producţiei cerealiere destinată exportului 
s-a făcut pe seama înăspririi exploatării țăranilor prin învoielile 
agricole. În timp ce capitalismul promova în ţările dezvoltate fie mica 
proprietate ţărănească prosperă fie fermele întinse (ca în SUA), în 
România avea loc recrudescenţa aservirii economice şi sociale a 
țărănimii, amintind de formele medievale, ceeca ce explică termenul 
de „neoiobăgie” folosit de C. Dobrogeanu-Gherea şi, mai ales, 
ţâșnirile violente ale nemulțumirii ţărăneşti în răscoalele din 1888 şi 
1907. În decalajul economic al României independente, mizeria 
rurală rămânea un lest deosebit de stânjenitor. 

Angajarea societăţii românești pe drumul modernizării era o 
necesitate conştientizată de întreaga opinie publică, dar modalităţile 
şi ritmul de atingere al acestui obiectiv au dezlănțuit pasionate 
discuţii. 

O societate agrară și patriarhală ca aceea românească nu se putea 
deschide cu uşurinţă modernizării şi capitalismului. De la forţa 
obiceiurilor şi tradiţiilor atât de puternice în lumea rurală până la 
percepţia încă medievală a timpului (altfel spus, irosirea timpului în 
locul folosirii lui eficace, după principiul capitalist „timpul e bani”), 
aproape totul în societatea românească din a doua jumătate a secolului 
al XIX-lea era ostil afirmării bughezici şi economiei pe care ca o 
sprijinea. 

Rezistenţele au fost multiple şi diverse: critica junimistă a „formei 
fără fond”, nostalgia patriarhală a lui Eminescu, exaltarea ţărănimii 
prin curentele poporanist şi semănătorist şi condamnarea oraşelor ca 
adevărate pandemonii corupătoare, toate aceste componente ale 
culturii politice şi ale culturii, în general, ale societăţii româneşti au 
fost expresia opoziţiei față de burghezie şi de capitalism. Ceea ce nu 
înseamnă că în această „contraofensivă” conservatoare nu au existat 
şi evaluări corecte, „forma fără fond”, denunţată atât de viguros de 
junimişti, însoțind, ca un blestem, societatea românească până în ziua 
de astăzi. Poate cel mai bun indiciu al acestor rezistenţe ale lumii 
rurale față de lumea industrială e faptul că triada fabuloasă a culturii 
româneşti — Creangă-Eminescu-Caragiale — se integrează acestei 
rezistențe: Creangă evocă în tonalități mirifice universul sătesc, 
Eminescu se dezlănţuie împotriva „străinilor” care surpă aşeză- 
mintele voievodale, susţinute de fraternitatea dintre boieri şi ţărani, 
Caragiale acoperă cu sarcasmele sale burghezia, înfăţişată ca primară 
şi incultă. 

Oricâte valori estetice a creat această cultură, ca a fost, în esenţa 
ei, reacționară. Cuvântul nu trebuie să sperie şi nici să indigneze. E 
o realitate istorică, pe care Ştefan Zeletin a avut pătrunderea să o 
analizeze şi curajul să o formuleze (în 1925): „Reacţiunea română, 
în deosebitele ei curente, a repurtat o desăvârşită izbândă. Nu există 
la noi un curent de idei burghez: spiritul public a căzut cu totul sub 
stăpânirea reacţiunii. Aceasta e ceea ce dă nota predominantă culturii 
române în epoca de prefacere burgheză. Numească-se această 
perioadă culturală era spiritului critic, ori mai bine era Junimii, care 

a dat culturii noastre pecetea ei proprie; sub orice denumire s-ar 
adopta, se ascunde acelaşi cuprins: predominarea spiritului reacţionar 
în gândirea românească”. 

Încărcătura dată termenului „reacţionar” în perioada regimului 
comunist întunecă, în bună măsură, înţelegerea tezei — în perfectă con- 
cordanţă cu realitatea istorică — a lui Ştefan Zeletin. În fapt, reacțiune 
(şi reacționar) înseamnă opoziţie (sau persoana care se opune) schim- 
bărilor structurilor şi instituţiilor tradiționale. Şi această opoziţie s-a 
manifestat, în România, şi pe plan politic, şi pe plan cultural. 


O VIAŢĂ POLITICĂ ANOSTĂ 


Înfruntarea dintre conservatori şi liberali a reprezentat conţinutul 
vieţii politice româneşti între 1866 şi 1918. Într-o ţară în care cultura 
politică şi spiritul civic erau atât de puternic grevate de moştenirea 
practicilor orientale („Suntem la porțile Orientului, unde totul este 
luat în mod uşuratic”, a spus Raymond Poincaré, după ce a cunoscut 
rânduielile din România), într-o ţară în care bacşişul şi hatârul 
rămâneau coordonatele vieții publice, confruntarea dintre partide 
se deplasa adesea din zona politică în aceea a politicianismului, 
adică din zona servirii interesului naţional (evident, perceput diferit 
de partide) în aceea a servirii interesului personal, prin accesul la 
putere sau prin câştigarea favorurilor puterii. 

Mai mult, în funcţie de ambiţii personale decât din necesități 
programatice, apar partide şi grupări, unele având în titulatura lor 
apropieri neobişnuite: liberal-conservator (Lascăr Catargiu, 
Gh. Vernescu) sau conservator-democrat (Take Ionescu). 

Lunga guvernare a lui Ion Brătianu — supranumit „Vizirul” pentru 
spiritul şi stilul său autoritar — a înregistrat două realizări importante: 
rezistenţa încununată de succes față de tentativa Austro-Ungariei de 
a impune controlul ei asupra Dunării fluviale (deosebită de Dunărea 
maritimă, între Galaţi şi vărsarea în Marea Neagră, aflată sub 
administraţia Comisiei Europene a Dunării) şi proclamarea Regatului 
(14/26 martie 1881), precedată de reglementarea succesiunii lui 
Carol I (care nu a avut decât o fiică, moartă la vârstă fragedă) prin 
desemnarea ca prinţ moştenitor a nepotului lui Carol, Ferdinand. 

Dinastia de Hohenzollern-Sigmaringen avea astfel asigurat tronul 
României, al cărei prestigiu internațional sporise atât prin noul 
statut — regal — cât şi prin numele de rezonanţă al dinastiei (înrudită 
cu împăratul Germaniei). Rămânerea liberalilor la putere timp de 12 
ani (1876-1888) a exasperat opoziția conservatoare, care aştepta 
revenirea la putere. Împotriva lui Ion Brătianu au fost organizate 
campanii, însoţite şi de acte de violenţă, „Vizirul” fiind constrâns, în 
cele din urmă, să se retragă. 

Cei aproape 30 de ani de până la izbucnirea primului război 
mondial s-au scurs în confruntări sterile şi mărunte, generate şi 
dominate de setea de putere a partidelor. „Marile probleme” care au 
agitat puternic viaţa politică a tării apar astăzi ca derizorii: scandalul 
provocat de depunerea mitropolitului Ghenadie Petrescu, acuzat de 
malversaţiuni (1896), şi „afacerea tramvaielor” — declanşată de 
desfiinţarea „Societăţii tramvaielor” de către ministrul conservator 
Al. Marghiloman, măsura sa fiind acerb contestată de liberali și 
takişti (1909-1912). În cursul disputei privind această afacere a 
lansat P.P. Carp memorabila formulă: „Pe principii se fac revoluţii, 
pe afaceri nu”. 

Ceea ce surprinde în viaţa politică a acestei perioade este discre- 
panţa dintre valoarea personală a oamenilor politici şi micimea 
mizei, reductibilă — în esenţă — la exercitarea puterii, nu pentru a 
îndeplini un program, ci pentru a căpătui partizanii. Încercările con- 
servatorilor junimişi — ,, the best and the brightest” (cei mai buni şi 
cei mai luminaţi) ai clasei politice (P.P. Carp, Titu Maiorescu etc.) — 
de a înfăptui schimbări de structură (precum descentralizarea admi- 
nistrativă) au eşuat din cauza caracterului efemer al prezenţei la 
guvern. 

Schimbările de atitudine pentru a accede în râvnitul fotoliu 
ministerial sunt frecvente şi, uneori, deconcertante. Fruntaşul liberal 
Dimitrie A. Sturdza (de patru ori prim-ministru) cere, mai întâi, 
guvernului conservator să intervină în favoarea românilor 
transilvăneni (1892), pentru ca, devenit prim-ministru (1894), să 
declare — aşa cum ceruse ministrul Austro-Ungariei la Bucureşti — 
că „Avem să ne abținem de la orice act de agitaţie în afacerile 
interioare ale Regatului ungar”, declaraţie urmată de sistarea unor 
ajutoare acordate de guvern românilor transilvăneni. 

În interiorul celor două mari partide — liberal şi conservator — se 
fac mari eforturi pentru a bloca sau promova anumite personalități. 
Astfel, la liberali, Vasile Lascăr, cel care spusese „„Voiesc să fac din 
administraţie o a doua magistratură”, este urmărit de ostilitatea lui 
Eugeniu Carada şi a partizanilor săi („oculta”). Steaua în ascensiune 
este Ion I.C. Brătianu, fiul lui Ion C. Brătianu, de la care moştenise 
toate darurile, mai puţin hărmnicia. La conservatori — partid dominat 
de boieri — fiul unui negustor falit din Ploieşti, Take Ionescu, face 
dovada unei inteligenţe politice ieşite din comun, dublată de un 
mare talent oratoric („„Tăkiţă gură-de-aur "). Oportunismele acestui 
„...escu”, determinate de marea lui ambiţie — îndreptăţită prin 
calitățile sale remarcabile — i-au atras observația lui P.P. Carp, rămasă 
celebră: „Talentul nu justifică toate incarnațiile precum frumuseţea 
nu justifică toate prostituţiile”. 

Între aceşti oameni politici avizi de putere, se distinge o figură 
care — prin excepţionalul ei — adânceşte contrastul: Spiru C. Haret, 
fondatorul învăţământului modern românesc. Întocmai ca şi Take 
Ionescu, Spiru Haret era de origine socială modestă (fiu de notar) şi, 
ca şi cel dintâi, şi-a câştigat, printr-o muncă asiduă (primul român care 
a susținut un doctorat în matematici), locul în viaţa politică. „Omul 
şcoalei”, aşa cum a fost numit Spiru Haret, s-a identificat cu 
învățământul românesc, căruia i-a consacrat o excepțională putere de 
muncă şi un rar devotament. Alături de problemele şcolu, Spiru 
Haret a fost preocupat de starea de mizerie a ţărănimii, căreia a 
încercat să-i pună capăt, prin încurajarea mișcării cooperatiste. 

Sub agitația apelor de suprafaţă ale politicii, forţele profunde ale 
dezvoltării societăţii erau la lucru. În sfera economici, aşa cum s-a 
văzut, industria — în primul rând cea cu bază internă de producţie, 
adică aceea de prelucrare a produselor agriculturii şi cea extractivă — 
a cunoscut progrese evidente, deşi inegale. România era o mare 
exportatoare de cereale şi începea să se anunţe ca un producător de 
luat în seamă pe piaţa petrolului. Capitalurile german, olandez, 
american şi britanic pătrund în industria petrolieră: iau fiinţă 
societăţile „Româno-Americană”, „Steaua Română” (cu capital 
englez), „Astra Română” (cu capital englez şi olandez) etc. În 1914, 
producţia de petrol brut a României se ridica la 1 783 947 tone, iar 
din 1912 Anglia se plasează pe primul loc în importul de petrol din 
România (239 629 tone în 1913). Sunt începuturi încă modeste, dar 

vestitoare de mari performanţe. Este adevărat că ponderea 
capitalurilor româneşti era redusă (6,3% din capital; 3,8% din 
producție; 8,9% din capacitatea de distilare), dar, în ultimă instanță, 
investiţiile străine contribuie şi ele la dezvoltarea capitalistă a ţării. 

Zonă periferică a sistemului mondial capitalist, cu trăsături 
coloniale (după Daniel Chirot), România apare în jurul anului 1900 — 
ŞI Situația se va continua şi în următoarele patru decenii — ca o ţară 
a contrastelor: lux rafinat, de stil occidental la nivelul elitelor, trai cu 
moșşteniri orientale la nivelul claselor de mijloc şi sărăcie — întâlnite 
azi în lumea a treia — în lumea satelor. 

Pendularea între Orient şi Occident a fost sugestiv redată de 
I.G. Duca în descrierea casei lui Take Ionescu, omul politic ridicat 
ca şi Ștefan Tomşa din „pulberea pământului”, dar ajuns — prin 
meritele sale — să fie comeseanul suveranilor: 

„Casa lui Take Ionescu, ce curiozitate şi ce simbol! Jos, camera 
de aşteptare, intrarea până în sufrageria ticsită de lumea cea mai 
neaşteptată, diplomaţi cunoscuţi, senatori respectabili, deputaţi 
grăbiţi, arivişti de tot felul, clienţi bogaţi, ziarişti serioşi sau lihniţi, 
şantajişti de meserie, solicitatori de rând, văduve, orfani, bancheri, 
cămătari, femei suspecte, toată zgura politicianismului român [...]. 
Porţile Orientului în toată oroarea lor şi, desigur, cel mai tipic colț 
al Bucureştilor antebelici. Sus, linişte şi seninătate. Dna Bessie 
Ionescu (Take Ionescu era căsătorit cu o englezoaică — n.n.), 
înconjurată de câteva englezoaice şi de nenumărați câini, citind, 
cântând la pian şi ocupându-se cu o britanică tenacitate de protecţia 
animalelor. Occidentul în toată splendoarea lui, un colţ al civilizaţiei 
Angliei pripăşit pe malurile Dâmboviţei. O scară numai despărțea 
aceste două lumi, între care în realitate erau atâtea secole de credinţe, 
de lupte şi de vitregii deosebite.” 

Astfel de contraste existau şi la nivel macrosocial. Fractura dintre 
elită şi mase e atât de profundă, încât ele apar ca două lumi între care 
comunicarea autentică e practic inexistentă. Fenomenul e lesne de 
constatat în 1907, când se produce marea răscoală ţărănească. 
Izbucnită îndată după celebrănile fastuoase ale celor 40 de ani de 
domnie a regelui Carol, ea a fost tot atât de neaşteptată ca şi un seism. 
ȘI, întocmai ca şi la un cutremur, întâia reacţie a fost panica, o 
panică atât de mare încât, sub imperiul spaimei, au fost voci în 
favoarea chemării trupelor austro-ungare pentru a restabili ordinea. 

Izbucnită în satul cu nume parcă predestinat — Flămânzi —, pe una 
din moşiile arendate de trustul lui Mochi Fischer (deţinătorul unui 
număr atât de mare de moșii arendate încât s-a vorbit de 
„Fischerland”), răscoala a cuprins întreaga ţară, cunoscând 
manifestările cele mai violente în Muntenia şi Oltenia, unde 
represiunea armatei a căpătat forme deosebit de brutale. Numărul 
exact al victimelor a rămas necunoscut; el este, probabil, de ordinul 
miilor. 


UN „RĂZBOI FULGER” 


Convulsiile politico-militare din Balcani, provocate de agonia 
Imperiului: otoman, de efortul de consolidare a statelor creştine din 
zonă — generator, la rândul său, de conflicte între aceşti succesori ai 
stăpânirii turceşti — şi de amestecul marilor puteri (Austro-Ungaria 
şi Rusia) au oferit României prilejul de a se afirma ca principală putere 
în zonă. 

În urma primului război balcanic (1912-1913), purtat de Serbia, 
Muntenegru, Bulgaria şi Grecia împotriva Turciei, Bulgaria şi-a 
sporit teritoriul. La Bucureşti, extinderea şi — implicit — întărirea 
vecinului din sud a fost percepută ca o ameninţare pentru securitatea 
frontierei dintre cele două ţări în Dobrogea (care, cum s-a văzut, 
fusese trasată ignorându-se cerințele României). Guvernul român a 
cerut, drept compensație pentru anexiunile bulgare, rectificarea 
frontierei dobrogene. După lungi negocieri, la care au luat parte şi 
marile puteri, concesia maximă acceptată de Bulgaria a fost cedarea 
Silistrei cu o zonă de 3 km în jurul ei. 

Soluţia a fost considerată la Bucureşti ca nesatisfăcătoare, iar 
opinia publică, favorabilă Serbiei (în cel de al doilea război balcanic, 
Bulgaria s-a aflat în conflict cu foştii aliați din 1912-1913, cărora li 
s-a alăturat Turcia), a devenit tot mai ostilă Bulgariei. Guvernul 
conservator, prezidat de Titu Maiorescu (evident, cu consimțământul 
regelui Carol), a optat pentru calea militară de rezolvare a diferendului 
româno-bulgar. 

Campania armatei române a fost un fel de „război fulger” 
sui-generis, căci ea s-a desfăşurat rapid (C. Kirițescu o califică drept 

o „campanie de viteză”) şi cu pierderi reduse. Succesul fulgerător 
(Bulgaria a cerut pace, pentru a evita intrarea armatei române în Sofia) 
a avut însă consecinţe nefaste pentru apropiata angajare a României 
în primul război mondial. Aşa cum a remarcat C. Argetoianu, iuțeala 
cu care s-a obținut victoria a ascuns gravele carenţe ale armatei (de 
amintit că trupele bulgare nu au opus rezistență, astfel că nu a existat, 
în realitate, nici botezul şi cu atât mai puţin proba focului). 

Au fost însă şi minți lucide, care au avut curajul să spună lucrurilor 
pe nume şi să tragă semnalul de alarmă, cum a făcut-o Gheorghe 
Tătărescu: „Cei care au văzut la lucru, dincolo (în Bulgana — n.n.), 
pe soldaţii noştri au venit cu o constatare: trupa nu e suficient de 
pregătită pentru război, nu are destulă rezistenţă fizică şi îi lipsesc, 
într-o mare măsură, putinţe sufleteşti care îi asigură izbânda”. Nici 
la nivelurile de comandament situaţia nu era mai bună. Marele Stat 
Major pregătise planul de campanie după harta prezentată de Bulgaria 
la expoziţia de la Liège, unde figurau şosele inexistente. Deşi ataşatul 
militar român, colonelul Dabija, furnizase date corecte, ele au fost 
ignorate. Un comandant de armată, negăsind şoseaua indicată în 
ordin, a telegrafiat: „Blocat în deplasare de absenţa drumului. Vă rog 
dispuneţi”. 

Pacea semnată la Bucureşti a dat satisfacție României, care a 
primit aşa-numitul Cadrilater (viitoarele judeţe Durostor şi Caliacra), 
considerat ca dând ţării noastre o frontieră sigură în Dobrogea. 
Găzduirea acestui congres de pace balcanic (pentru prima dată țările 
din Europa de Sud-Est discutau şi rezolvau problemele lor fără ca 
marile puteri să fie de față!) la Bucureşti a fost un indiciu al 
prestigiului căpătat de România pe plan internațional. 

Mai mult decât aceste succese spectaculoase, anul 1913 a 
înregistrat un eveniment ştiut numai în cercurile diplomatice: formal 
aliată cu Austro-Ungaria, România a desfăşurat în criza balcanică o 
politică contrară intereselor Vienei, interesată să consolideze Bulgaria 
şi să slăbească Serbia, percepută ca o amenințare pentru securitatea 
Duble: Monarhii. 

În ajunul primului război mondial, alianţa României cu Puterile 
Centrale era puternic erodată de divergenţele dintre Viena şi Bucureşti 
şi de puternicul curent de opinie publică favorabil românilor 
transilvăneni, deveniți victimele unei brutale politici de maghiarizare. 


CAPITOLUL 5 


PĂMÂNTURI ROMÂNEȘTI 
SUB STĂPÂNIRE STRĂINĂ 


OPRIMARE ȘI REZISTENȚĂ 


Fidelitatea arătată de români faţă de Curtea din Viena în timpul 
revoluţiei din 1848-1849 a fost modest răsplătită. Între ungurii răs- 
culaţi, dar având o masivă pondere politică în împărăția Habsburgilor, 
ŞI românii credincioși, dar una din numeroasele mici comunități 
etnice, Curtea imperială nu putea să şovăie în alegere: în pilda 
evanghelică, viţelul cel mai gras a fost tăiat pentru fiul risipitor, nu 
pentru cel cuminte, rămas alături de tatăl său. 

Până la reorganizarea Imperiului austriac pe baze dualiste, Curtea 
din Viena a oferit câteva satisfacţii românilor transilvăneni. Mai 
întâi, crearea în 1851 a mitropoliei unite de la Blaj şi a două episcopii 
unite (Gherla şi Lugoj), care au fost, totuşi, cel puţin în parte un „dar 
otrăvit”, întrucât a provocat noi încordări între românii ortodocşi şi 
cei greco-catolici. 

Un succes aparent important, dar, în realitate efemer, a fost 
acceptarea de către autorităţile imperiale a cererilor formulate în 
1861 de reprezentanţii populaţiei româneşti din Transilvania privind 
reprezentarea în dietă, ca bază pentru alegerea dietei în 1863. 
Caracterul majoritar românesc al populaţiei Transilvaniei îşi spune 
cuvântul: în dietă intră 46 români, 42 unguri şi 32 saşi. Iniţial, 
reprezentanţii maghiari au decis să boicoteze lucrările dietei, apoi 11 
deputaţi au participat. Dieta, ale cărei lucrări s-au deschis la 16 iulie 
1863 la Sibiu, a votat egalitatea națiunii române şi a confesiunilor sale 
cu celelalte naţiuni şi confesiuni şi legea prin care limbile română, 
maghiară şi germană erau recunoscute ca limbi ale administraţiei 
publice. Hotărârile dietei au fost confirmate de împărat la 26 
octombrie 1863. Victoria revendicărilor româneşti părea deplină şi 
ireversibilă, ceea ce explică entuziasmul ce a cuprins pe românii 
transilvăneni: „precum 1848 a fost anul învierii noastre ca popor — 

scria «Telegraful român» — aşa anul 1863 ne inaugură ca naţiune. 
Acesta e câştigul cel grandios, ce ni-l aduce Dieta transilvană” . 

Românii ortodocşi căpătau şi ei o satisfacţie: biserica lor era 
scoasă de sub autoritatea ierarhilor sârbi şi înălțată la rang de 
mitropolie (cu reşedinţa la Sibiu), având două episcopii în subordine 
(Arad şi Caransebeș). Mitropolit a devenit episcopul Andrei Şaguna, 
un pasionat combatant pentru drepturile românilor, dar în limitele 
acordului cu autoritățile imperiale. 

Andrei Şaguna a fost ultimul din şirul de oameni ai Bisericii 
aflaţi la conducerea mişcării de emancipare națională a românilor 
transilvăneni. Încă dinainte de revoluţia din 1848, statutul de lideri 
naţionali al clericilor a început să fie contestat de intelectualitatea 
laică. Sub influenţa luminismului, ea a început să manifeste indi- 
ferenţă, ba chiar scepticism faţă de Biserică şi de teologie, dar nu a 
manifestat atitudini ostile religiei sau clerului. Aşa cum a subliniat 
Keith Hitchins, „Intelectualii considerau Biserica, datorită condițiilor 
istorice în care se dezvoltase, în primul rând drept o instituţie 
națională, care avea sarcina de a fi receptivă la nevoile materiale şi 
spirituale ale poporului. Intenţionau astfel să transforme Biserica şi 
clerul în instrumente ale schimbării sociale şi să le pună în armonie 
cu ceea ce ei numeau spiritul vremii”. 

Conflictul cu o personalitate atât de autoritară şi copleşitoare 
cum era Andrei Șaguna devenea inevitabil. Intelectualii laici voiau 
să preia conducerea mişcării naționale şi să o orienteze spre un 
program de revendicări economice — ignorate de conducerea 
ecleziastică — și politice în concordanță cu interesele şi aspirațiile 
clasei de mijloc ce apăruse în rândurile românilor transilvăneni. 

Evenimentele au favorizat eforturile intelectualilor laici. Preocupat 
să nu agraveze conflictul cu ungurii, împăratul a pus capăt Dietei din 
Sibiu (1 septembrie 1865) şi a convocat o alta, aleasă prin vechiul 
sistem din 1791, ceca ce a readus o mare majoritate maghiară. 
Deputaţii majoritari s-au grăbit să voteze unirea Transilvaniei cu 
Ungaria, ignorând protestele reprezentanţilor români și saşi. 

Războiul Austriei cu Prusia şi înfrângerea armatei austriece la 
Sadowa (1866) a precipitat decizia lui Franz Josef de a aşeza pe noi 
baze Imperiul austriac. Pentru a curma tensiunile şi conflictele cu 
ungurii, care reclamau o efectivă recunoaştere a identităţii lor politico- 
naționale, reorganizarea imperiului s-a făcut pe temeiul constituirii 

unei monarhii dualiste, Austro-Ungaria, având ca urmare intrarea sub 
administraţia guvernului de la Budapesta a teritoriilor care 
aparținuseră regatului medieval ungar, inclusiv Transilvania. După 
o existență multiseculară, vechiul voievodat/principat îşi pierdea 
individualitatea politico-teritorială şi era încorporat Ungariei. Ceea 
ce au vrut revoluționarii unguri în 1848 era acum acordat oficial de 
Curtea din Viena. 

„Legea naționalităților” din 1868 (legea XLIV) şi legea învăţă- 
mântului: (legea XXXVIII) din acelaşi an au agravat politica de 
maghiarizare forțată. 

În partea „ungară” a Dublei Monarhii, legea naționalităților a 
proclamat existența unei singure naţiuni — cea ungară, „una şi 
indivizibilă” —, ce cuprindea toate celelalte naţionalităţi nemaghiare, 
alcătuind laolaltă majoritatea populaţiei (ungurii reprezentau, aşadar, 
o minoritate şi în partea încredinţată lor din Dubla Monarhie). 
Singura limbă oficială era cea maghiară. În ceea ce priveşte 
învăţământul, limba maghiară era predată în toate şcolile şi avea 
„monopolul” în învăţământul universitar. Limbile naționalităților 
nemaghiare puteau fi folosite numai în învăţământul confesional. 

Andrei Șaguna a izbutit să obţină prin Statutul Organic (28 mai 
1869) existenţa unei structuri bisericeşti beneficiind de o reală 
autonomie şi întemeiată pe principiul electiv: atât clerul cât şi corpul 
didactic din şcolile confesionale urmau să fie aleşi la toate nivelurile 
(inclusiv episcopii şi mitropolitul). 

Deşi poziţia lui Şaguna a fost slăbită — prin eşecul final al politicii 
sale de colaborare cu autoritatea imperială — în beneficiul intelec- 
tualității laice, „în mod paradoxal — cum remarcă Keith Hitchins — 
pe măsură ce presiunea constantă de maghiarizare a limitat activitatea 
în toate celelale domenii, Biserica şi școlile ei au rămas, ca şi mai 
înainte, principalele bastioane ale naţionalităţii române”. 

Afirmarea răspicată a intelectualităţii laice a coincis cu sciziunea 
apărută în elita politică a românilor transilvăneni în privinţa atitudinii 
de adoptat față de noua situaţie creată de dualismul austro-ungar. 
Şaguna se pronunţa în favoarea acceptării realității şi a prezenţei 
româneşti — oricât de modeste — în Parlamentul de la Budapesta. 
Majoritatea fruntașilor politici români era favorabilă refuzului de a 
participa la viaţa politică („„pasivismul'”), pentru a exprima astfel 
nerecunoaşterea noilor structuri politice. 

Necesitatea organizării politice era tot mai acut resimţită de 
românii din Austro-Ungaria. Întemeiat pe ideea „activismului”,, ia 
fiinţă în 1869 Partidul Naţional al românilor din Banat şi Ungaria, 
condus de Alexandru Mocioni (Mocsonyi), urmat, la scurt timp, de 
Partidul Naţional Român din Transilvania, condus de Ilie Măcelariu, 
care adoptă tactica „pasivistă” (la circa o lună de la întemeiere, 
partidul a fost interzis de autorităţile ungare). 

Pe măsură ce statul român, născut din Unirea principatelor, se con- 
solidează, se amplifică şi relațiile dintre românii de dincolo şi de din- 
coace de Carpaţi. Încă la Adunarea de la Blaj, din timpul revoluţiei 
din 1848, ţăranii prezenţi strigaseră „Noi vrem să ne unim cu Ţara; 
pentru ei, muntenii şi moldovenii întruchipau „Țara” lor, a tuturor 
românilor. În timpul Războiului de independenţă (1877-1878), 
românii transilvăneni şi-au exprimat, prin diverse forme (colecte, 
voluntari etc.), solidaritatea cu statul român. 

În 1881, puţin timp după proclamarea regatului, românii din 
Transilvania şi Banat s-au unit în Partidul Naţional Român, având ca 
principale obiective autonomia Transilvaniei, folosirea limbii române 
în justiţie şi administraţie; autonomie bisericească şi școlară; o nouă 
lege electorală, întemeiată pe votul universal etc. Lui N. Iorga 
programul i se părea „fără nici o legătură aparentă şi mărturisită cu 
programul de la 3 mai 1848 şi iarăşi fără vreo legătură cu tendinţe 
mai înaintate şi mai îndrăzneţe ale generaţiei ce se ridica [...], foarte 
rigid în aparenţă, dar foarte slab în ce priveşte sistematizarea”. 

Acţiunea cea mai spectaculoasă a Partidului Naţional Român a fost 
Memorandumul prezentat împăratului; cei cinci semnatari (loan 
Raţiu, Gh. Pop de Băseşti, Eugen Brote, Vasile Lucaciu şi Septimiu 
Albini) denunţau gravele inechităţi şi brutalități ce loveau populaţia 
românească pe plan naţional, electoral, şcolar, administrativ, agrar şi 
al presei. Franz Josef a refuzat să primescă Memorandumul şi l-a 
expediat guvernului ungar, care a intentat proces autorilor săi şi 
altor fruntaşi ai Partidului Naţional Român. 

Procesul memorandiştilor a prilejuit puternice manifestații de 
solidaritate românească şi de simpatie din partea unor personalități 
de prestigiu din Europa. 

Politica de maghiarizare promovată de guvernul de la Budapesta 
şi persecuțiile — mai ales cele care au lovit presa românească — au 
alimentat curentul de simpatie din cadrul opiniei publice din România, 

tot mai atentă la suferințele conaţionalilor de peste Carpaţi. Un rol 
important în consolidarea acestui curent a jucati, Liga pentru unitatea 
culturală a românilor”) creată la Bucureşti în 1891 în scopul cooperării 
cu românii din teritoriile ajunse sub stăpânire străină şi al sprijinirii 
ridicării lor culturale. Sub îndrumarea lui N. lorga, Liga a desfăşurat 
o activitate rodnică, unul din centrele ei cele mai importante fiind 
Universitatea populară de la Vălenii de Munte, ale cărei cursuri au 
fost frecventate de români de pretutindeni. 

În conştiinţa colectivă românescă, Ardealul a căpătat prepon- 
derenţă în raport cu celelalte teritorii româneşti aflate în frontiere 
străine, şi a sfârşit prin a deveni o obsesie naţională: „Ardealul, 
Ardealul, ne trebuie Ardealul”, proclama un foarte popular marş. 

Curentul de opinie publică favorabil eliberării Ardealului a căpătat 
asemenea amploare, încât a jucat un rol hotărâtor în a face inoperantă 
în 1914 alianța României cu Puterile Centrale. 


ÎN ŢARA FAGILOR 


Mai puţin agitată a fost viața românilor bucovineni. Partea de nord 
a Moldovei, anexată de Imperiul habsburgic în 1775, a căpătat 
numele de Bucovina de la întinsele păduri de fagi (bucovine). După 
o perioadă de administrație militară, Curtea din Viena, ignorând 
dorinţa localnicilor de a avea statutul unei provincii distincte, 
Bucovina a fost inclusă ca al 19-lea cerc al Galiției, iar boierimea 
moldoveană a fost integrată nobilimii poloneze, făcându-se şi o 
echivalare a titlurilor de nobleţe (baroni şi cavaleri). 

Administrația austriacă a introdus schimbări importante în 
structurile agrare. În cuprinsul marilor domenii, ţăranii au devenit 
proprietari pe loturile avute în folosinţă (pământuri), iar „rezerva” 
stăpânului a rămas în deplina sa proprietate (pământuri dominicale); 
au fost menținute însă obligaţiile de clacă şi dijmă ale ţăranilor față 
de stăpânul domeniului. Moșiile mănăstireşti au fost secularizate şi 
din veniturile lor s-a constituit Fondul religionar, care asigura 
întreținerea Bisericii şi a şcolilor. Numărul mănăstirilor a fost redus 
la trei (Putna, Suceviţa şi Dragomirna). 

Din ordinul împăratului losif al II-lea, moaştele Sf. loan cel Nou 
duse de mitropolitul Dosoftei la Zolkiev, când părăsise Moldova, au 
fost readuse la Suceava şi aşezate în biserica Sf. Gheorghe. 

Revoluţia din 1848 a atins şi Bucovina, în două privinţe. Mai întâi, 
în cadrul creat de seismul revoluționar, la Cernăuţi a avut loc o Mare 
Adunare Naţională a românilor, care a redactat un memoriu în 12 
puncte, pentru a fi prezentat împăratului; se cerea statutul de ţară de 
coroană autonomă pentru Bucovina, prin separarea de Galiţia; păstrarea 
identităţii naţionale a românilor, crearea de şcoli, abolirea clăcii şi a 
dijmei, libertatea şi egalitatea cultelor, libertatea comerţului şi crearea 
unui institut de credit, scoaterea Bisericii româneşti de sub autoritatea 
mitropolitului sârb din Carlowitz etc. Ion Nistor subliniază că aceste 
revendicări „constituiră multă vreme programul politic al românilor 
bucovineni, în lupta pentru dobândirea şi consolidarea autonomiei 
tării, pentru conservarea caracterului românesc al fostei Ţări de Sus a 
Moldovei prin biserică şi şcoală şi pentru redresarea ei economică”. 

În al doilea rând, Bucovina a devenit un teritoriu de refugiu și de 
consultări pentru revoluționarii paşoptişti din Moldova şi, respectiv, 
Transilvania. În primitorul conac de la Cernauca al fraților 
Hurmuzachi au venit Mihail Kogălniceanu, Vasile Alecsandri, 
Alexandru loan Cuza şi alți inițiatori ai mişcării revoluționare eșuate 
de la Iaşi. După sosirea unui grup de paşoptişti transilvăneni (Timotei 
Cipariu, George Barițiu şi alţii), discuţiile dintre revoluționarii români 
au dus la concluzia că Principatele dunărene, Bucovina, Basarabia 
şi Transilvania trebuie să se unească într-un stat daco-român, aflat sub 
autoritatea împăratului de la Viena sau cârmuit de un arhiduce din 
Casa de Habsburg. 

În discuţiile din Bucovina apar atât prefigurarea României Mari, 
prin unirea provinciilor româneşti, cât şi prefigurarea proiectului lui 
Aurel C. Popovici de unire a românilor sub egida Curţii din Viena. 

Desfăşurarea evenimentelor — reprimarea revoluţiei şi intervenția 
rusă — au făcut ca aceste planuri să rămână simple exerciții de gândire 
politică. Dintre revendicările prezentate de românii bucovineni, 
unele şi-au aflat împlinirea: provincia a căpătat în 1849 individualitate 
administrativă, ca „ţară de coroană ereditară” având statutul de 
ducat, iar limba română a fost introdusă la Institutul Teologic, ca 
limbă de predare, şi la Liceul latino-german, ca limbă de studiu 
(ambele, instituţii de învățământ din Cernăuţi). 

Un rol important — dar de scurtă durată — în promovarea limbii şi 
identităţii româneşti a îndeplinit ziarul „Bucovina” (primul număr a 
apărut la 4 octombrie 1848, la Cernăuţi), avându-i ca redactori pe 
Gheorghe şi Alexandru Hurmuzachi, iar printre colaboratori pe 
Vasile Alecsandri, Mihail Kogălniceanu, Dimitrie Bolintineanu, 
Andrei Şaguna şi alții, reprezentanţi de seamă ai spiritualităţii 
româneşti din Moldova, Muntenia şi Transilvania. 

Imigrația masivă a elementelor ucrainene (rutene) şi evreieşti a 
modificat substanţial caracterul etnic — de zonă românească — al 
Bucovinei. Fără a fi supuşi unei politici sistematice de deznaţio- 
nalizare, ca românii din Transilvania, cei din Bucovina au avut de 
făcut față unui adevărat asalt demografic alogen. 

Viaţa cultural-spirituală a populaţiei româneşti a cunoscut 
manifestări mai importante cu prilejul aniversării unor evenimente 
ale trecutului românesc: în 1871 s-au celebrat la Putna 400 de ani de 
la zidirea mănăstirii (sărbătoarea a fost amânată cu doi ani, din cauza 
diverselor evenimente). Iniţiativa aparținea unui comitet studenţesc — 
între membrii săi aflându-se şi Mihai Eminescu —, iar la ceremonia 
de la ctitoria lui Ştefan cel Mare au participat Mihail Kogălniceanu, 
Grigore Tocilescu şi Iacob Mureşanu, prezenţa lor simbolizând 
unitatea culturală a românilor din aria vechii Dacii. La centenarul 
morţii lui Grigore Ghica (1877), prezent la comemorarea de la Iaşi, 
poetul bucovinean Dimitrie Petrino a rostit o înflăcărată cuvântare, 
din care nu au lipsit însă atacuri antisemite. 

O contribuţie importantă la afirmarea identităţii şi sentimentului 
naţional al românilor bucovineni au adus „Societatea pentru cultura 
şi literatura română în Bucovina”, creată în 1864 sub preşedinţia lui 
Gheorghe Hurmuzachi, şi Societatea Academică studenţească „Arbo- 
roasa”, prezidată de Ciprian Porumbescu, care, la scurt timp după 
începerea activităţii (13 februarie 1876), a fost dizolvată, iar 
conducătorii ei arestați, sub acuzația de înaltă trădare (pentru legăturile 
cu statul român şi pretins separatism). Achitaţi de Curtea cu juri din 
Cernăuţi, studenţii — membri ai „Arboroasei” — au creat o nouă 
societate, numită „Junimea”, avându-l ca preşedinte pe istoricul 
Dimitre Onciul, iar ca emblemă o panglică tricoloră, roşu, galben şi 
albastru, culorile fiind aşezate orizontal. 

Crearea structurii politice a mişcării de emancipare naţională a 
românilor bucovineni a întâlnit mari obstacole ca urmare a divizării ei 

în conservatori şi liberali, mai întâi, împărțire agravată prin apariția 
democraţilor, favorabili colaborării cu rutenii (ucraineni). Atacuri şi 
împăcări s-au succedat, ducând la sciziuni în Partidul Naţional, creat 
la 7 aprilie 1892, la apariția de noi formaţiuni politice, când aliate, când 
adversare. Demisionând din postul de preşedinte al Partidului Naţional 
Român în 1910, Iancu Flondor scria: „Discordia şi lupta între fraţi, care 
a cauzat neamului nostru din Bucovina multe şi numeroase scăderi, 
consumând cu desăvârşire puterile româneşti şi rezistența lor contra 
deznaţionalizării, încep din nou a se încuiba în rândurile noastre”. 

Diviziunea şi conflictele — uneori foarte ascuţite — din cadrul mişcării 
naţionale românești a făcut ca ea să nu aibă forța celei din Transilvania. 
Nici Biserica ortodoxă din Bucovina nu a jucat rolul — atât de important — 
avut de cele două Biserici (ortodoxă şi unită) din Transilvania. Unu din 
ierarhii bucovineni — ca episcopul Eugenie Hacman, profesor de limba 
română al viitorului împărat Ferdinand, şi luptători, la început, pentru 
afirmarea limbii române — au intrat în conflict şi cu clericii şi cu mirenii, 
iar alţii s-au arătat mai mult sau mai puţin indiferenți față de aspiraţiile 
naționale ale românilor. După instituirea dualismului, Curtea din Viena 
a creat o ciudată mitropolie a Bucovinei şi Dalmației (1873), care avea 
drept obiectiv, cum scria un ziar austriac, „a confirma definitiv despărțirea 
teritorială între ambele jumătăți de imperiu, deci despărțirea românilor 
din Bucovina de românii transilvăneni şi a sârbilor din Dalmația de 
conaţionalii lor sârbi din ţările Coroanei ungare”. Imaginaţia autorităţilor 
imperiale în practicarea politicii divide et impera se dovedea încă o dată 
foarte bogată. 


SUB APĂSAREA ȚARISTĂ 


Teritoriul dintre Prut şi Nistru, anexat de Rusia în 1812, a primit 
de la noul stăpân numele de Basarabia prin extinderea denumirii avute 
până atunci numai de zona învecinată braţului Chilia, unde se 
exercitase în secolul al XIV-lea stăpânirea Ţării Româneşti, numită 
şi Basarabească, după dinastia Basarabilor. 

În primii ani ai ocupaţiei, Basarabia a beneficiat de un regim de 
autonomie, cu o administraţie bilingvă (română/,,moldoveană” şi 
rusă) şi cu păstrarea legislaţiei locale, primul guvernator civil fiind 

boierul moldovean Scarlat Sturdza. Statutul din 1818 a introdus 
primele limitări ale autonomiei, care a fost deplin abolită în 1828. 
Legea promulgată în acest an a inclus Basarabia în gubernia 
Novorossiisk, desființând funcția de guvernator, şi a făcut din limba 
rusă unica limbă în administraţie și în justiție, dar, întrucât locuitorii 
români nu cunoşteau rusa, s-a admis, în „caz de necesitate”, şi 
traducerea în română, care a continuat să fie folosită în redactarea 
cererilor; în 1836 s-a stabilit o perioadă de tranziţie de şapte ani, în 
cursul căreia limba „moldovenească” mai putea fi utilizată, urmând 
ca din 1843 să fie întrebuințată în toate actele numai limba rusă. 

În şcoli şi biserici limba română a fost folosită până la sfârşitul 
anilor '60-—începutul anilor '70, când întrebuinţarea ei a fost oprită 
de autorități. Unii preoţi şi învățători au îndrăznit însă să eludeze 
dispoziţiile. 

Ultimele vestigii ale individualității administrative a Basarabiei 
au dispărut odată cu transformarea ei în gubernie, în:1873. 

A.V. Boldur a distins în perioada stăpânirii ruseşti a Basarabiei 
succesiunea a trei perioade de libertate şi a trei perioade de reacțiune, 
astfel: 1812-1828 (libertate); 1828-1856 (reacțiune); 1856-1866 
(libertate); 1866-1904 (reacțiune); 1905—1906 (libertate); 1907-1912 
(reacțiune). El remarcă — întemeiat — că perioadele de libertate 
(termenul este de înțeles în sensul că autoritățile ruse au lăsat mai multă 
libertate iniţiativelor locale) au fost inaugurate de un război. După cel 
din 1812, Petersburgul a lăsat un regim de autonomie destinat să 
evite nemulțumirea populaţiei intrate în frontierele ruseşti; înfrângerea 
Rusiei în Războiul Crimeii (1853—1856) a dezvăluit criza regimului 
absolutist al lui Nicolae I şi a generat politica de reforme a lui 
Alexandru al II-lea; în sfârşit, înfrângerea Rusiei în războiul ruso- 
japonez (1904-1905) a precipitat izbucnirea primei revoluţii ruse şi 
a constrâns pe ţarul Nicolae al II-lea la un şir de concesii. 

Perioada cea mai bogată în reforme a fost deceniul 1856-1866, 
când ţarul Alexandru al II-lea a încercat modernizarea imperiului prin 
reforma agrară, crearea administraţiei locale (zemstve), reforma 
Justiţiei etc. 

În Basarabia, ţăranii fuseseră eliberaţi din şerbie (vecinie) încă din 
timpul lui Constantin Mavrocordat, dar, în 1861, boierii şi clerul, adică 
3,3% din populaţie, stăpâneau 72% din pământul productiv. Reforma 
agrară a fost aplicată în Basarabia şapte ani mai târziu decât în Rusia, 

adică în 1868. Ţăranii au devenit proprietani pe lotul (nadel) de pământ şi 
l-au răscumpărat, plătind valoarea lui, în decurs de 49 de ani, statului, care 
despăgubise pe moșieri. În urma reformei, în Basarabia, ţăranii au 
devenit stăpâni a peste 1,5 milioane de desiatine de pământ (1 desiatină =1,09 
ha), iar boierimea şi clerul stăpâneau aproape două milioane de desiatine. 

Administraţia locală a revenit zemstvelor, introduse în Basarabia 
în 1869 (cinci ani mai târziu decât în Rusia). Ele erau alese de 
Moşieri, industriaşi şi reprezentanţi ai ţărănimii, activând sub auto- 
ritatea Ministerului de Interne. Administraţia locală a contribuit la 
crearea unei rețele de instituţii de asistență medicală, de învățământ 
agricol şi de cultură. 

Autoritățile ruse au încurajat imigrarea în Basarabia şi au făcut 
colonizări în partea de sud a provinciei. În urma acestei politici 
demografice, în Basarabia au venit ruşi, ucraineni, bulgari, găgăuzi 
(populație de origine seldjucidă, convertită la creştinism), germani 
etc. În 1897, dintr-o populaţie de aproape două milioane de locuitori, 
românii (moldovenii) reprezentau 47,58%, ucrainenii 19,75%, evreii 
11,79%, ruşii 8,05% etc. 

Autorităţile ruse au vegheat ca în Basarabia să nu se înfiripe o 
mişcare naţională românească, având în vedere că dincolo de Prut 
statul român începea să devină un pol de atracţie. În 1865, prinţul 
Obolenski cerea schimbarea numelui provinciei din Basarabia în 
Alexandrovskaia sau Alexandroslavskaia, întrucât „însăşi denumirea 
aminteşte o altă patrie, are o însemnătate mare politică, născând 
visuri separatiste”. ? 

În rândurile moşierilor şi ale intelectualilor din clasa de mijloc au 
apărut proiecte şi intenţii de ridicare culturală a populației româneşti, 
prin tipărirea unui ziar, precum şi a abecedarelor, a unor broşuri de 
cultură generală etc. Atente la astfel de inițiative, autorităţile 
supravegheau pe cei „care visează o Românie unită şi contopită şi 
semnalau „spiritul patriotic românesc”, manifest încă în forme 
incipiente la începutul celei de a doua jumătăți a secolului al XIX-lea. 

După existenţa cu totul efemeră a primului ziar românesc din 
Basarabia, „Mesagerul Basarabiei” (1884), apare hebdomadarul 
„Basarabia” (1906-1907), care, profitând de atmosfera mai liberă 
creată de revoluţia din 1905, a militat pentru autonomia provincială 
a Basarabiei, revigorarea sentimentului național românesc şi 
promovarea limbii române în şcoală şi în Biserică. 

În Basarabia, spre deosebire de Transilvania şi Bucovina, 
rusificarea elitei româneşti — mentală (devotament faţă de ţar) sau et- 
nică — a privat populația de o pătură conducătoare, angrenată în 
efortul de emancipare națională. Un exemplu concludent este Leon 
(Leonid) Casso (1865-1914), care, după studii universitare la Paris, 
Berlin şi Heidelberg, a făcut o strălucită carieră didactică în Rusia şi 
a devenit ministru al Învăţământului al Rusiei (1910-1914). Absența 
unei activităţi sistematice de luminare a țărănimii prin şcoală a 
favorizat politica de rusificare a autorităţilor ţariste. Lipsa unei 
burghezii naționale româneşti, ca în Transilvania şi Bucovina, a 
făcut ca mişcarea națională să se reazeme pe intelectuali, câştigaţi tot 
mai mult de idealul unităţii naţionale şi masa ţărănească românească, 
simțind instinctiv româneşte. 

Enumerând figurile reprezentative ale mişcării național-culturale 
din Basarabia — arhimandritul Gurie Grosu, Alexis Nour, Emil 
Gavriliţă, Ștefan Ciobanu, Alexei Mateevici, Pan Halippa şi mulţi 
alţii; din ultimul deceniu al stăpânirii ţariste —, Ion Țurcanu subliniază 
corect că „în 1917 mişcarea națională din ţinut n-a luat naştere pe un 
teren gol”. 

Ceea ce se cuvine subliniat în chip răspicat este că, spre deosebire 
de stăpânirea rusească în Basarabia, care a ţinut într-o stare de 
înapoiere provincia, cea austro-ungară în Transilvania, Banat şi 
Bucovina, cu toate laturile ei negative, a contribuit, prin spiritul de 
ordine, şi prin racordarea lor la civilizația Europei Centrale 
(„Mitteleuropa”), la propăşirea materială şi spirituală a românilor. 

Mirarea lui Dinicu Golescu se reîntâlneşte şi la Constantin Stere 
în cursul călătoriei sale în Ardeal, în 1906, în faţa nivelului ridicat 
atât material cât şi cultural al ţărănimii transilvănene. De atunci şi 
până astăzi oricine traversează Carpaţii sau merge în Bucovina 
constată imediat deosebirea — în rău — pentru Vechiul Regat, 
împovărat de moştenirea nefastă a Orientului. Faptul că în zilele 
noastre Samuel Huntington susţine existenţa unei linii de fractură între 
civilizaţii (slavo-ortodoxă şi occidentalo-catolică) prin mijlocul 
spaţiului românesc nu trebuie privit — abia dacă mai este de spus — 
ca un act de ostilitate şi nici ca o negare a unităţii naţiunii române, 
ci ca expresia unei realități de netăgăduit — societatea românească a 
evoluat până în 1918 în două cadre de civilizaţie diferite, care i-au 
imprimat faciesuri culturale diferite şi ritmuri de dezvoltare deosebite. 


CAPITOLUL 6 


„ROMÂNIA MARE” 


Izbucnirea primului război mondial a găsit România într-o situație 
ambiguă: aliată cu Puterile Centrale — Germania şi Austro-Ungaria 
(cărora din 1888 li se alăturase şi Italia) —, dar cu opinia publică, în 
majoritate, ostilă Austro-Ungariei şi câştigată eliberării teritoriilor 
româneşti stăpânite de Dubla Monarhie, în primul rând a Ardealului. 

Pacea de la Bucureşti consacrase rolul României ca una din 
puterile mijlocii pe plan european şi cu mare pondere în Europa de 
Sud-Est şi, în acelaşi timp, făcuse perceptibilă falia dintre Bucureşti 
şi Viena. Consecvent principiului rotației, regele Carol I lăsase ca, 
după liberalii asociaţi cu proclamarea independenţei, conservatorii 
să patroneze acest moment de apogeu al prestigiului României. 

Reveniţi la putere, liberalii au anunţat două mari reforme — agrară 
şi electorală —, dar primul război mondial a pus România în faţa unei 
probleme cruciale: desăvârşirea unităţii naţionale. 


NEUTRALITATEA 


Consiliul de Coroană (21 iulie/3 august 1914) a hotărât ca 
România să rămână neutră. Oficial, poziţia era motivată de acelaşi 
argument, invocat şi de Italia: Austro-Ungaria avusese iniţiativa 
declarării războiului, nefiind victima unui atac neprovocat; ea nu se 
consultase cu România, în timpul crizei politice, al cărei deznodământ 
a fost războiul. În fapt, regele, care văzuse întotdeauna destinul 
României solidar cu cel al Germaniei, dorise — sprijinit de P.P. Carp — 
intrarea în război alături de Puterile Centrale, dar nici el nu putea 
ignora amploarea curentului popular ostil Austro-Ungariei. Regele 

Carol a decis să abdice. În actul de justificare a abdicării, el scrie: 
„Foşti miniştri, profesorii universităţilor şi ai şcolilor superioare, 
precum ŞI toate clasele societăţii au astăzi numai un singur ţel înaintea 
ochilor: acela de-a pune mâna pe Transilvania”. Moartea l-a oprit pe 
bătrânul rege de la acest gest deznădăjduit. 

Timp de doi ani, scena politică românească a fost ocupată de o 
dezbatere aprinsă: alături de cine trebuie să participe România la 
război: de Puterile Centrale sau de Antantă? Confruntarea celor două 
puncte de vedere a avut loc la nivelul elitei politice, pentru că la cel 
al opiniei publice ea era tranşată: „Vrem Ardealul!” S-au înfruntat 
atunci partizanii securităţii naţionale (P.P. Carp, C. Stere etc.) şi cei 
ai unității naționale (Ion I.C. Brătianu, Take Ionescu, Nicolae 
Filipescu, N. Iorga etc.). Evident, şi unii şi alții voiau securitatea țării 
ŞI nimeni nu respingea idealul unităţii; era, prin urmare, vorba, de 
prioritatea acordată securității sau unităţii naționale. 

P.P. Carp, C. Stere şi aderenţii lor atrăgeau atenția asupra 
primejdiei reprezentate de Rusia pentru România, aflată în drumul 
ei spre Țarigrad şi Strâmtori. Într-o dezlănţuire pasionată, C. Stere îi 
explica lui I.G. Duca: „Rusia nu poate fi decât bătută, armatele ţarului, 
care acuma (discuţia a avut loc la 21 ma: 1915 — n.n.) se retrag, nu 
vor fi niciodată în stare să se reorganizeze [...]. Rusia nu ne va da 
Transilvania, Rusia vrea Strâmtorile, va trece peste trupul nostru ca 
să le obțină. Alianţa cu dânşii nu ne va duce decât la sclavie. Trebuie 
să fie cineva orb, incapabil, nu om politic ca să nu înțeleagă, ca să 
nu vadă un lucru atât de sigur, de limpede [...]. Gândeşte-te la 
răspunderea ce o luaţi în faţa istoriei, distrugeţi opera tuturor 
generaţiilor de la 1848 încoace! Ele v-au lăsat un stat neatârnat, 
având putinţa de-a juca un rol aici, în Orientul Europei, voi îl 
transformați într-o gubernie rusească. N-au să fie destule blesteme 
ca să pedepsească în vecii vecilor crima ce o pregătiţi azi împotriva 
românismului ”. 

„Ardealul — exclama Stere la tribuna Camerei — nu a pierit într-o 
mie de ani (de stâpânire străină — n.n.), nu va pieri nici de azi 
înainte.” 

Partizanii Antantei, de fapt ai desăvârşirii unității naționale (dar 
fără Basarabia!), argumentau că România nu putea rata prilejul oferit 
de marele război pentru a recupera teritoriile locuite de români şi 
stăpânite de Austro-Ungaria; indiferent de deznodământul 

conflictului, faptul că România îşi va fi prezentat revendicările 
teritoriale şi va fi căpătat recunoaşterea unor mari puteri ca Anglia, 
Franţa şi Rusia avea o mare însemnătate pentru viitorul neamului: „nu 
ştiu cum se va desfăşura războiul — încredința Ion I.C. Brătianu pe 
fiul său, Gheorghe, la 8 august 1916 —, putem avea soarta Serbiei (la 
data aceea complet ocupată — n.n.), dar vom fi confirmat, în mod 
imprescriptibil, drepturile noastre asupra pământului nostru. Vezi, 
momentul de față e hotărâtor. Dacă se încheie pacea fără noi, vom 
fi zdrobiţi între o Ungarie mare și o Bulgarie mare. Trebuie să vază 
lumea ce voim şi pentru ce voim”. 

În ceea ce priveşte Rusia, partizanii Antantei, fără să conteste 
ameninţarea venită din direcția ei (experienţa din 1878 nu fusese 
uitată), considerau că tocmai de aceea e mai bine ca România să-i fie 
aliată, nu dușmană. 

Timp de doi an: (1914-1916), Brătianu a pregătit intrarea în 
război a României, preocupat ca satisfacerea revendicărilor ei să 
facă obiectul angajamentului ferm al Aliaților, iar situaţia de pe 
fronturi să permită României o cât mai mare economie de sânge. 

Primul-ministru a obținut un însemnat succes, când la 18 sep- 
tembrie/l octombrie 1914, printr-un acord secret între ministrul de 
Externe al Rusiei, S.D. Sazonov, şi ministrul României la Petersburg, 
C. Diamandy, Rusia şi-a asumat obligația de a apăra integritatea 
teritorială a României şi i-a recunoscut drepturile asupra teritoriilor 
din Austro-Ungaria locuite de români, în schimbul neutralității ţării 
noastre. 

Cu minutia venită din profesia de inginer şi cu credinţa ances- 
trală — de sorginte ţărănească — în angajamentul scris, Brătianu a 
negociat aproape doi ani, în secret, cu reprezentanţii Antantei pentru 
a găsi redactarea cea mai favorabilă intereselor României a tratatului 
de alianţă cu Antanta şi condiţiile cele mai convenabile pentru 
intrarea armatei române în acţiune. Se temea să nu repete şi el cu 
Antanta experienţa nefericită din 1877—1878 a tatălui său cu Rusia 
ŞI, de aceea, voia ca documentele semnate cu viitorii aliați să fie atât 
de precis întocmite încât să nu lase partenerilor săi vreun mijloc de 
eludare. 

Odată războiul început, combatanții s-au străduit să atragă de 
partea lor pe neutrii, folosind o gamă largă de mijloace, de la 
promisiunile ademenitoare la presiunile brutale. După intrarea în 

război a Italiei şi Bulgariei, în 1915, România a devenit obiectul 
solicitărilor celor mai presante din partea celor două coaliții. Puterile 
Centrale îşi dădeau seama că, în cel mai fericit caz pentru ele, 
România va rămâne neutră, Antanta, aflată în progres statornic la 
Bucureşti, voia să grăbească intrarea României în război, pentru a 
slăbi presiunea germană pe frontul din Franţa. Faţă de manevrele şi 
tergiversările lui Brătianu, Antanta îşi va pierde răbdarea, în vara 
anului 1916, punând România în faţa alternativei „acum ori 
niciodată”. 

În faţa presiunilor Aliaților (la 25 martie 1915, Brătianu, exasperat, 
a exclamat: „Când vezi tonul cu care Aliaţii ne vorbesc, regret timpul 
când Germania avea preponderența în Europa”), Brătianu a sfârşit 
prin a semna la 4/17 august 1916 tratatul de alianță cu Antanta, 
însoţit de o convenţie militară. România se angaja să intre în război 
împotriva Austro-Ungariei, iar Antanta îi recunoștea dreptul de a alipi 
teritoriile româneşti din Austro-Ungaria: Transilvania cu Crişana, de 
la vărsarea Someşului în Tisa până la vărsarea Mureșului în Tisa, 
Bucovina şi Banatul (inclusiv cel sârbesc). Aliaţii se angajau să 
declanşeze, cu opt zile înainte de intrarea României în război, o 
ofensivă cu trupele de la Salonic, pentru a reţine trupele germano- 
bulgare, şi să desfăşoare, de asemenea, o ofensivă pe frontul austriac, 
pentru a înlesni viitoarele acțiuni ale armatei române în Transilvania. 
Rusia urma să trimită trei divizii (două de infanterie şi una de 
cavalerie), România avea să primească, prin Rusia, zilnic, câte 300 t 
de muniţie şi materiale de război. Brătianu se putea declara satisfăcut 
pentru condiţiile obţinute, pentru că ele asigurau deopotrivă interesele 
pe termen lung şi pe termen scurt ale României. Ceea ce primul- 
ministru român omisese să ia în considerare era lipsa de bună- 
credinţă a Aliaților, care nu vor îndeplini — sau când o vor face, cu 
totul neîndestulător — obligaţiile asumate. 

În pregătirea armatei române pentru război, Brătianu a săvârşit 
mari erori. Întocmai cum la Ministerul de Externe îl pusese pe slabul 
Emanoil Porumbaru pentru a conduce el întreaga activitate diplo- 
matică, tot astfel, la Marele Stat Major, în locul unui general capabil, 
l-a numit pe generalul Dumitru Iliescu (titular era generalul Zottu, 
bolnav de nervi, care s-a sinucis la intrarea Românie! în război), total 
obedient față de primul-ministru, tipul generalului fanfaron şi ires- 
ponsabil, anunțând că tot este pregătit şi că victoria e sigură. Brătianu 

însuşi evalua eronat viitoarea campanie: el îi spunea generalului 
Averescu, în 1915, că eliberarea Transilvaniei se va face în 15 zile! 

Aprovizionarea armatei a dat naştere la un boom afacerist, în 
care venalitatea a căpătat proporţii considerabile. Un publicist nota 
în jurnalul său la 13 august 1916: „Nu mai e nimic de... operat. 
Aproape două miliarde de lei ai Ministerului de Război s-au mistuit 
pentru ca, peste o lună de zile, să se adreseze acel apel deznădăjduit 
ca să-şi facă pomană şi să dăruiască obiele pentru soldaţi. Samsarii, 
deci, au intrat în vacanţă — nu se mai cumpără, nu se mai vinde, şi 
bursa permiselor de export s-a închis”. 

Guvernul liberal a angajat România în război cu armata 
nepregătită, a subevaluat capacitatea de ripostă a adversarului și 
şi-a întemeiat planurile de luptă pe promisiunile Aliaților. Corupţia 
şi dezordinca din anii neutralității şi-au spus cuvântul la începerea 
operaţiilor militare, haosul căpătând, în anumite segmente ale 
articulaţiilor militare şi civile, proporţii uriaşe. C. Argetoianu oferă 
o imagine sugestivă a coloanei sanitare care urma să se organizeze 
în Parcul Carol: „Un talmeş-balmeş de ambulanţe vechi şi noi, de 
furgoane, de căruţe rechiziționate, de automobile hodorogite, de 
cuptoare şi de bucătării de campanie amestecate unele cu altele, în 
voia Domnului. O forfoteală de ofiteri, de gradați şi de civili, zbierând 
ŞI înjurându-se între ei, ierarhic, blestemând cu toții «organizarea» 
(ar fi fost mai exact «dezorganizarea»), încurcau şi mai rău, parcă 
dinadins, ceea ce fusese deja atât de bine încurcat în zilele 
precedente”. Generalul Berthelot, şeful misiunii militare franceze, a 
sintetizat corect situaţia găsită, când a spus că eram „admirabil de 
dezorganizaţi” . 

Planul de campanie — ofensivă în Transilvania, apărare pe Dunăre 
şi în Dobrogea — avea în vedere mai mult starea de spirit a populaţiei 
decât necesitățile militare. Nu atât eliminarea primejdiei ca adversarul, 
străpungând liniile româneşti de la cotul Carpaţilor, să separe 
Moldova de Muntenia, cât mai ales satisfacerea sentimentului public 
obsedat de eliberarea Ardealului a determinat opţiunea strategică a 
ofensivei peste Carpaţi. Acest masiv muntos, lesne de apărat cu 
efective reduse, ar fi putut să constituie o pavăză sigură pentru o 
ofensivă în sud care să scoată Bulgaria din război, să întrerupă 
legătura dintre Puterile Centrale şi Turcia şi să asigure securitatea 
flancului sudic românesc pentru a permite desfăşurarea operațiilor din 

Transilvania (aşa cum se va vedea mai jos, debutul fericit al ofensivei 
în Ardeal a fost compromis la câteva zile de catastrofa de la 
Turtucaia). 

Intrarea în război a fost decisă formal (căci hotărârea fusese deja 
luată de rege şi de guvern) la Consiliul de Coroană din 14/27 august, 
tinut la Palatul Cotroceni, unde s-a desfăşurat o dezbatere dramatică, 
situată, prin măreția ei, la înălțimea momentului istoric. Partizanii 
celor două orientări — securitate națională şi unitate națională — și-au 
expus din nou argumentele, de astă dată protagoniştii duelului de idei 
fiind P.P. Carp şi regele Ferdinand. 

„Din acest război — a spus P.P. Carp — va ieşi sau egemonia 
germană sau egemonia rusească. Egemonia germană înseamnă pentru 
noi mântuirea, cea rusească sfârşitul, fiindcă vom sta în drumul 
Rusiei către Constantinopole. lată de ce nu putem, oricum ar fi şi în 
orice împrejurări, să fim decât împotriva ruşilor. De altminteri, Sire, 
acesta nu este numai interesul ţării, el este şi interesul Dinastiei. Să 
nu-şi închipuiască Maiestatea Voastră că o Rusie învingătoare va 
tolera vreodată în România o dinastie Hohenzollern.” Și într-o 
supremă consecvență cu convingerile sale — rarisimă în clasa noastră 
politică din toate timpurile — P.P. Carp a rostit cuvinte coborâte parcă 
din tragedia unui mare scriitor din Grecia veche: „Am trei fii, îi dau 
Maiestăţii Voastre să se bată şi să moară. lar eu mă voi ruga lui 
Dumnezeu ca armata română să fie bătută, căci numai astfel România 
va putea să fie scăpată”. 

Replica regelui Ferdinand a fost pe măsura acestei admirabile 
afirmări de onestitate politică şi intelectuală, dusă până la ultimele 
ei consecinţe, care îl condamna în ochii posterității pe P.P. Carp, cel 
rămas credincios sie însuși: „Aţi greşit şi adineauri — a spus suveranul, 
după ce încercase să-l facă pe P.P. Carp să-şi retragă cuvintele despre 
înfrângerea armatei — când aţi vorbit de interesele Dinastiei, nu 
cunosc decât interesele țării. În conştiinţa mea aceste două interese 
se confundă. Dacă m-am hotărât să fac acest pas grav, e fiindcă, după 
matură chibzuinţă, cu am ajuns la convingerea adâncă şi nestră- 
mutată că el corespunde cu adevăratele aspiraţiuni ale neamului a 
căror răspundere o port în ceasul de față. Dinastia va urma soarta țării, 
învingătoare cu ea sau învinsă cu ea. Deoarece, mai presus de toate, 
să ştiţi, domnule Carp, că Dinastia mea este română. Rău ați făcut 
când aţi numit-o străină, germană. Nu, e românească! Românii nu au 

adus aici pe unchiul meu, regele Carol, ca să intemeieze o dinastie 
germană la gurile Dunării, c1 o dinastie naţională, şi revendic pentru 
casa mea cinstea de a fi îndeplinit în întregime misiunea pe care acest 
popor i-a încredinţat-o”, Regele german se dovedea a fi un admirabil 
patriot român. 


O SUCCESIUNE DE ÎNFRÂNGERI 


Zarurile erau aruncate. În aceeaşi zi, ministrul României la Viena 
prezenta declaraţia de război a României. Pentru a releva că intrarea 
sa în vâltoarea curentului era determinată exclusiv de un obiectiv 
legitim — eliberarea românilor din Austro-Ungaria — România a 
declarat război numai Dublei Monarhii, subliniind, în declaraţia de 
război, că speranţele într-o ameliorare a situaţiei conaționalilor din 
Austro-Ungaria, după alianța României cu Puterile Centrale, nu se 
împliniseră, românii — era vorba de cei din Transilvania şi Banat — 
fiind trataţi ca o „rasă inferioară” şi supuşi unui grup minoritar 
(referire la situaţia minoritară a ungurilor în raport cu naţionalitățile 
nemaghiare). 

Declaraţia de război a României — deşi începea să fie aşteptată — 
a produs totuşi surpriză, întrucât se credea că ea se va produce în 
toamnă, după strângerea recoltei. Împăratul Wilhelm al II-lea a avut 
o prăbuşire nervoasă, iar cancelarul Bethmann-Hollweg a crezut că 
războiul era pierdut. Șeful Marelui Stat Major, generalul von 
Falkenhayn, a fost demis, iar cuplul militar Hindenburg-—Ludendorff 
a fost adus în avanscenă pentru a reda încrederea populaţiei (după 
restabilirea situaţiei militare cei doi nu au mai permis civililor să 
deţină pârghiile puterii, astfel că la originea instaurării puterii 
Cartierului General în detrimentul autorităţii împăratului şi a 
cancelarului, situaţie ce avea să dureze până la sfârşitul războiului, 
s-a aflat intrarea României în marea conflagrație). 

Începutul campaniei a fost foarte promiţător. Unităţile române au 
intrat în Transilvania într-o atmosferă de entuziasm, atât în rândul 
trupei cât şi al românilor ardeleni. Ocuparea Braşovului: (16/29 
august) a fost punctul culminant al ofensivei din Transilvania, unde 

nu au lipsit însă şovăielile precauției exagerate, ca acelea care au făcut 
ca Sibiul, evacuat de adversar, să rămână neocupat de trupele române. 

În memoriile sale, generalul Erich Ludendorff este un critic sever 
al greşelilor săvârşite de comandamentul român: „Românii ar fi 
trebuit, intervenind viguros împotriva concentrărilor noastre de trupe, 
să deschidă, pe la spate, ruşilor trecătorile Carpaţilor. Au făcut 
contrariul. Ignoranți într-ale marelui război, nu au tras nici un profit 
din circumstanţele favorabile care li se ofereau fără încetare [...]. 
Intrarea în campanie a României s-a făcut fără nici o metodă, iar 
cooperarea cu Rusia părea compromisă . Generalul Alexandru 
Averescu rezuma în 1918 intrarea noastră în război în următorii 
termeni: „Punerea în aplicaţie a monstruosului nostru plan de 
operaţiuni a fost nu mai puţin monstruoasă”. 

Bucuria şi încrederea victoriei din Transilvania au fost spulberate 
de ruşinoasa înfrângere de la Turtucaia (24 august /6 septembrie). 
Incompetenţa şi laşitatea comandanților (generalii Aslan şi 
Teodorescu) au făcut ca trupele române, abandonate de comandantul 
lor (Teodorescu), să fie încercuite şi anihilate (160 ofiţeri și 6 000 
soldaţi morți şi răniţi, față de 480 ofiţeri şi 28 000 soldaţi prizonieri 
ŞI 5 500 militari scăpați din încercuire). 

C. Argetoianu a înţeles cel mai bine însemnătatea dezastrului de 
la Turtucaia: „Turtucaia înseamnă o dată mare în evoluţia politică a 
ţării noastre. [...] Cu Turtucaia a început la noi ura împotriva 
partidelor. Turtucaia a pus în plină lumină goliciunea oamenilor 
cărora țara le încredințase soarta ei, aproape fără nici un control. Cu 
Turtucaia a luat naştere la noi o mentalitate nouă și se poate zice că, 
odată cu dezastrul de la Turtucaia, s-a trezit şi opinia noastră publică 
la conştiinţa datoriilor ei”. 

ŞI totuşi, aşa cum scrie acelaşi Argentoianu — să recunoaştem cu 
dreptate: „O dată mai mult românii s-au arătat blegi”. De ce acest 
calificativ? „Tot putregaiul nostru politic ar fi putut să fie măturat 
într-o clipă [...]. Şi totuşi, deşi trezită în conştiinţa ei, opinia noastră 
publică nu s-a ridicat prin acte de violenţă împotriva unor vinovaţi 
care aşteptau cu capul plecat să li se dea lovitura de graţie”. Această 
condamnabilă pasivitate avea să-şi găsească, peste decenii, în epoca 
lui Ceauşescu, explicaţia în formula Anei Blandiana: „popor vegetal”. 

Catastrofa de la Turtucaia a obligat factorii de decizie politici şi 
militari să înţeleagă că efortul de război avea să fie de lungă durată 

şi că el trebuia temeinic pregătit; în al doilea rând, prin discreditarea 
clasei politice şi prin frustrare, care avea să fie amplificată de 
desfăşurările ulterioare, ea s-a aflat la originea curentului totalitarist 
de extremă dreaptă. 

Pentru a face faţă situaţiei amenințătoare create pe frontul de 
sud, generalul Averescu a pregătit singura operație militară a armatei 
române, având la bază o idee strategică ingenioasă: trecerea Dunării, 
pe la Flămânda, pe teritoriul bulgar, şi încercuirea trupelor inamice 
printr-un atac conjugat dat de forţele trecute pe malul drept al 
fluviului și de cele româno-ruse din Dobrogea. Punctul slab al 
operaţiei îl constituia dependenţa ei de situația meteorologică: atât 
timp cât apele Dunării rămâneau scăzute, monitoarele austro-ungare 
aflate la Orşova nu puteau cobori pentru a ataca podul de vase 
construit peste Dunăre. 

Începută la 18 septembrie /1 octombrie 1916, trecerea trupelor 
române pe malul drept a provocat derută în comandamentul bulgaro- 
german al feldmareșalului von Mackensen. Ca şi cum soarta s-ar fi 
înverşunat împotriva noastră, după acest început promițător, ploaia 
torențială, însoţită de o furtună, a rupt podul de vase şi — ceea ce a 
fost mult mai grav —, făcând să crească apele Dunării, a permis 
venirea monitoarelor austro-ungare, care au început să bombardeze 
podul. 

Agravarea situaţiei pe frontul din Transilvania, unde forțele 
germano-austro-ungare conduse de generalul E. von Falkenhayn 
trecuseră la ofensivă, s-a repercutat asupra frontului din sud. La 
22 septembrie / 5 octombrie operaţia a fost oprită şi trupele readuse 
pe malul stâng al Dunării, iar mare parte trimise pe frontul din 
Carpaţi. La întâlnirea sa cu Averescu, în 1918, Mackensen i-a spus: 
„Ştii d-ta că, dacă continuai, eram pierdut?”, iar când generalul 
român a explicat că situaţia din nord determinase oprirea operaţiei, 
interlocutorul german a replicat: „Aţi fi avut vreme, după ce m-aţi 
fi nimicit”. 

După o rezistenţă la trecători, în care capacitatea de a îndura a 
ţăranului român şi-a spus cuvântul (mai ales pe Valea Jiului, unde 
populaţia din Tg. Jiu s-a alăturat armatei), forţele Puterilor Centrale 
au izbutit să pătrundă pe Valea Jiului, au cucerit Tg. Jiu (2/15 noiem- 
brie), au ocupat Oltenia şi au pătruns apoi în Muntenia (11/24 no- 
iembrie). Cu o zi mai înainte, forțele germano-bulgare au trecut 

Dunărea la Zimnicea. Situaţia României a devenit critică. Pentru a 
nu ceda Capitala fără a se fi încercat apărarea ei, s-a hotărât să se dea 
o bătălie pe Neajlov şi Argeş, destinată a fi o „Marna română”. 
Începută cu succese promițătoare, ea s-a încheiat cu înfrângerea 
forţelor noastre (neşansa a mai făcut ca planul de operaţii al armatei 
române să fie capturat de inamic la Găeşti). Autorităţile au părăsit 
Capitala, în care trupele Puterilor Centrale şi ale aliaţilor lor au 
intrat la 23 noiembrie /6 decembrie. Retragerea populaţiei din Oltenia 
şi Muntenia s-a făcut în condiţii cumplite. 

lată descrierea zguduitoare a lui I.G. Duca: „Spectacolul 
drumurilor era de nedescris: bărbaţi, femei, copii, bolnavi, bătrâni, 
schilozi, pe jos, în trăsuri, în căruțe, călăi, umblau în ploaie, pe vânt, 
pe frig, pe ninsoare. Unii adunaseră în grabă ce putuseră din avutul 
lor şi îl târau după e1. Alţii nu mai puteau înainta şi cădeau sleiți de 
puteri şi lihniţi de foame de-a lungul şoselelor. Alții mureau prin 
şanţuri şi trupurile lor descompuse erau lăsate în prada corbilor. Pe 
lângă aceasta, exodul populaţiei civile se amesteca cu convoiurile 
armatei în retragere, soldaţii, grăbiţi să treacă spre a executa ordinele 
ce aveau, răsturnau tot ce le stătea în cale, se năşteau astfel învălmăşeli 
îngrozitoare, în depărtare se auzeau focurile inamicului, copiii țipau, 
femeile plângeau, oamenii răcneau, ploaia nu mai înceta, gerul se 
întețea, într-o parte un sat era bombardat, într-alta se vedeau flăcări 
de incendiu. Era o viziune de infern”. 

Într-un mic volum de amintiri din 1916, intitulat simplu 
Retragerea, Ştefan Zeletin (ofiţer de rezervă) a întregit tabloul 
dantesc al lui I.G. Duca, prin relatarea retragerii armatei: soldaţii, 
flămânzi, cerşeau mâncare la porțile caselor sau furau prin spatele 
curților. Au murit mai puţini soldaţi în încleştările cu inamicul şi mai 
mulţi din cauza lipsei de hrană şi de istovire de pe urma marşurilor 
(unele ordonate inutil de ofiţeri incompetenți). 

În jurnalul său personal, Octavian Goga, refugiat din Transilvania 
în Regat, a scris cele mai aspre rânduri de condamnare a clasei politice 
româneşti: „Ţară de secături, țară minoră, căzută ruşinos la examenul 
de capacitate în fața Europei [...]. Aici ne-au adus politicienii ordinari, 
hoţii improvizaţi astăzi în moralişti, miniştrii cari s-au vândut o viață 
întreagă, deputaţii contrabandişti. [...] Nu ne prăbuşim nici de numărul 
dușmanului, nici de armamentul lui, boala o avem în suflet, e o 
epidemie înfrcoşată de meningită morală. Țara în care un Morţun e 
ministru de Interne, un aşa-zis Porcu (Al. Constantinescu — n.n.) stâlp 

de partid, cu conducători simpli hoţi la drumul mare, trebuia să ajungă 
la marginea prăpastiei”. Poetul avea dreptate: în ajunul ocupării 
Capitalei de către adversar, la Marele Cartier General s-a organizat „o 
masă comună”, pentru a se sărbători înaintările din armată, făcute 
pentru „a se ridica moralul ofiţerilor”, după cum arată în jurnalul său 
viitorul general Radu R. Rosetti. Printre cei înaintați „de-a valma şi fără 
discernământ” s-a numărat şi prinţul moştenitor Carol (motivul „mesei 
comune'!), care, iniţial, refuzase să meargă, evident simbolic, pe 
front, apoi, când se dusese organizase chefuri care sustrăgeau pe ofiţeri 
de la îndatoririle lor. Îndurerată, regina Maria i-a scris lui Carol că, 
mamă şi regină, îi era ruşine să aibă un asemenea fiu. Un banchet la 
Marele Cartier General în ajunul căderii Capitalei în mâinile 
duşmanului e un fapt unic în istorie! 

După căderea Capitalei, Goga notează: „Piramida noastră socială 
e morbidă — vârful bolnav de sifilis, temelia de pelagră. A trebuit 
acest cataclism ca să crape mincinoasa fațadă occidentală, ca să vedem 
în dosul ei [...]. Într-o asemenea situaţie tragică, cu elementele de-aici, 
nefiind o ţară de opinie publică sau de libertate constituțională, nu se 
așteaptă nimeni la o schimbare de politică internă. Guvernul, care în 
Franţa ar fi căzut din primele zile, şi în Italia ar fi fost asasinat, e tot 
atât de sigur la locul lui”. 

Goga avea dreptate: schimbănle s-au mărginit la constituirea unui 
nou guvern, prezidat de Ion I. C. Brătianu, în care au intrat și 
conservatorii lui Take lonescu (devenit vicepreşedinte al Consiliului 
de Miniştri), iar compromisul general D. Iliescu, în loc să fie trimis la 
Curtea Marţială, a plecat în Franţa ca reprezentant al armatei române! 

ȘI totuşi campania din 1916 a jucat un rol capital în viitoarea 
destrămare a Austro-Ungariei: „Intrarea României [în război] — scrie 
Glenn Torrey — a adus liderilor Antantei constatarea amară că 
recrutarea de noi aliaţi îi obligase vrând, nevrând şi fără un plan 
prestabilit la distrugerea Austro-Ungariei. Mai târziu, aceste anga- 
jamente (față de Serbia, Italia şi România, privind teritorii din Austro- 
Ungaria — n.n.) au devenit o obligaţie când au început iniţiativele de 
pace de la Viena. [...] Astfel, campania României din 1916, deşi 
terminată cu o înfrângere, a pecetluit soarta Austro-Ungariei şi a făcut 
posibilă unitatea naţională a românilor”. 

Iarna 1916-1917 a fost iarna durerii, dar şi a speranţei. Muntenia 
şi Oltenia ocupate, Moldova plină de refugiaţi şi bântuită de o 
epidemie de tifos exantematic, aliatul rus din ce în ce mai nesigur se 

scufunda în haosul tulburărilor interne, care aveau să ducă la căderea 
ţarismului (2/15 martie), iar, câteva luni mai târziu, la instaurarea 
regimului comunist-bolşevic (25 octombrie / 7 noiembrie 1917). 
În momentul celor mai devastatoare îndoieli asupra deznodămân- 
tului, N. Iorga, cu acea experienţă venită istoricului din cunoaşterea 
trecutului naţional şi universal, a rostit în parlamentul refugiat la Iaşi 
poate cel mai frumos discurs din cariera sa politică, reamintind 
cuvintele lui Petru Rareş, când se afla şi el în pribegie: „Vom fi 

ce-am fost şi mai mult decât atât”. 


REÎNVIEREA MILITARĂ 


Lunile de iarnă şi de primăvară au constituit totodată şi perioada 
de refacere a armatei române. Înfrângerile din 1916 au adus şi o 
dureroasă „epurare” a elementelor incapabile, dintre care unele s-au 
eliminat de la sine. Misiunea militară franceză condusă de generalul 
Henri Berthelot, deşi uneori a rănit orgoliul ofițerilor români (generalul 
Averescu a fost criticul cel mai acerb al misiunii franceze), a insuflat, 
mai ales, încredere şi a contribuit la buna desfăşurare a refacerii 
armatei. Se întărea tot mai mult convingerea că, odată cu reluarea 
operaţiilor militare, armata română va fi în măsură să câștige victoria. 

Pentru a ridica moralul soldaţilor, dar şi din teamă că Averescu, 
cel mai popular general, bănuit tot timpul la Curtea regală de mari 
ambiţii politice, ar putea să facă agitaţie în armată, regele Ferdinand, 
venit în inspecţie la Armata 2 a lui Averescu, a ținut, la Răcăciuni 
(23 martie/5 aprilie) un discurs în care le-a promis reforma agrară şi 
votul universal: „Vouă, fiilor de ţărani care ați apărat cu braţul vostru 
pământul unde v-aţi născut, unde aţi crescut, vă spun eu, regele 
vostru, că, pe lângă răsplata cea mare a izbândei, care va asigura 
fiecăruia recunoştinţa neamului nostru întreg, ați câştigat totdeodată 
dreptul de a stăpâni într-o măsură mai largă pământul pe care v-aţi 
luptat. Eu, regele vostru, voi fi întâiul a da pilda. Vi se va da şi o largă 
participare la treburile politice”. Cuvântul regal a avut o extraordinară 
forță de consolidare şi amplificare a motivaţiei soldaţilor-țărani de 
a continua lupta. Pentru ci, sfârşitul războiului trebuia să însemne, 
în primul rând, împroprietărirea. Este ceea ce explică soliditatea 

„frontului intern” — absenţa oricăror tulburări în rândurile populaţiei 
şi ale armatei — precum şi imunitatea manifestată față de propaganda 
comunistă desfășurată de soldaţii ruşi, câştigaţi de ideile lui Lenin. 

Generalul Constantin Prezan, numit şef al Marelui Stat Major şi 
secondat de maiorul lon Antonescu, „braţul drept al generalului 
Prezan [...], un element de o deosebită valoare şi care prin inteligenţa, 
priceperea şi activitatea sa şi-a adus personal, dar a adus şi ţării 
nepreţuite servicii” (I.G. Duca), a fost un bun organizator, astfel că, 
în vara anului 1917, armata română avea să dovedească aliaţilor şi 
adversarilor că reprezintă o forţă vrednică de respect. 

În vara anului 1917 s-au desfăşurat o operaţie ofensivă — Mărăşti 
(11/24 iulie-19 iulie/l august) şi două operaţii defensive — Mărăşeşti 
(24 iuhe/6 august-6/19 august) şi Oituz (26 iulie/ 8 august-—9/22 august). 

Cea dintâi, desfășurată de Armata 2, condusă de generalul 
Averescu, în cooperare cu Armata 4 rusă, a luat prin surprindere pe 
adversar, convins că nici soldaţii români, nici cei ruși nu mai erau 
capabili de un efort ofensiv. Deşi a trebuit să fie întreruptă din cauza 
ordinului guvernului lui Kerenski de a suspenda acţiunile ofensive ale 
armatei ruse pe toate fronturile şi a situaţiei create în Bucovina, unde 
trupele austro-ungare au reocupat Cernăuţii, bătălia de la Mărăşti, fără 
să fi avut o mare însemnătate strategică (au fost cuceriţi 500 km? cu 
30 de sate), a însemnat totuși o cotitură, întrucât, cum se arată într-o 
istorie a războiului, „pentru întâia oară, după 11 luni de la intrarea 
României în război, ei (soldaţii români — n.n.) au văzut că inamicul 
atacat fuge din faţa lor, că el le cedează terenul, că-i iau prizonieri, că-i 
capturează material (arme, mitraliere, tunuri)”. 

Înaintarea Armatei 2 a creat un ieşind ale cărui baze au fost 
atacate violent de inamic, decis să rupă frontul, să ocupe Moldova 
ŞI să scoată astfel România din război. Bătălia de la Mărăşeşti a fost 
episodul cel mai glorios al Războiului de întregire şi ea se aşază alături 
de cele mai mari izbânzi din istoria militară a românilor. Meritul 
acestei victorii revine generalilor Constantin Cristescu — schimbat, 
în urma neînțelegerilor cu comandaţii ruşi — şi Eremia Grigorescu. 
Rezistenţa eroică a trupelor şi rapida înlocuire a unităţilor rusc, 
intrate în panică sau fără voinţă de luptă, ca urmare a propagandei 
bolşevice, au făcut ca planul inamicului să se năruie. România a 
rezistat şi a continuat lupta, iar autoritățile — regele, parlamentul, 
guvernul — au rămas pe teritoriul naţional (existase intenţia retragerii 

în sudul Rusiei; încă de la sfârşitul lui 1916 începuse transportul 
tezaurului Băncii Naţionale şi a altor valori, între care bijuteriile 
reginei Maria, la Moscova). 

Încheierea bătăliei Moldovei — cum s-a propus să fie numite cele 
trei încleştări de la Mărăşti, Mărăşeşti şi Oituz — părea să ofere un 
răgaz României, dar evenimentele din Rusia au creat un nou cadru 
militar şi politic cu totul defavorabil țării noastre. Îndată după luarea 
puterii, Lenin a anunţat intenția noii puteri, comuniste (bolşevice), 
de a încheia pacea. Dispozitivul mixt româno-rus pe front, dar, mai 
ales, poziția Moldovei, prinsă între Rusia, Austro-Ungaria şi teritoriile 
româneşti ocupate de Puterile Centrale şi aliații lor, făceau, practic, 
imposibilă continuarea războiului. 


O PACE DRACONICĂ 


Brătianu a avut abilitatea de a-i trece puterea lui Averescu pentru 
a negocia pacea (încă de la 22 noiembrie/5 decembrie se încheiase 
un armistițiu la Focşani, dar el avea un caracter strict militar). 
Discuţiile începute la Buftea au relevat disensiuni între Germania şi 
Austro-Ungana ce se sperau a fi exploatate, dar şi duritatea condițiilor 
impuse României, căreia 1 se cerea cedarea Dobrogei, rectificarea 
frontierei cu Austro-Ungaria Şi concesii economice. 

S-a crezut atunci că un guvern prezidat de Alexandru Marghi- 
loman rămas la Bucureşti, sub ocupaţie, și bine văzut la Viena şi 
Berlin (P.P. Carp se pronunţase răspicat pentru schimbarea dinastiei) 
ar putea obține condiţii mai bune de pace. 

Liderul conservator, convins de victoria germană, a crezut că poate 
asigura României o situaţie mai bună, prin cooperarea cu Germania şi 
prin desolidarizarea clară de politica lui Brătianu, al cărui guvern a fost 
dat în judecată. C. Argetoianu a explicat eroarea acestei proceduri: 
„Brătianu şi guvernul lui meritau să fie dați în judecată pentru uşuratica 
lipsă de pregătire cu care s-a intrat în război, pentru nerușinatele 
potlogării pe care unii miniştri şi partizanii lor le comiseseră înaintea 
şi în timpul războiului; Brătianu și guvernul lui meritau să fie aspru 
osândiţi pentru sutele de mii de oameni morţi de frig, de foame şi de 
boală, fără nici un folos pentru scopul urmărit — dar Brătianu şi 

guvernul lui nu puteau fi dați în judecată şi cu atât mai puţin osândiţi 
de prepuşii inamicului şi de slugile Komandaturilor nemţești 

Pacea de la Bucureşti (24 aprilie/7 mai 1918), semnată la Palatul 
Cotroceni, în aceeaşi sală unde se decisese intrarea României în 
război, a impus țării învinse condiţii deosebit de aspre: Dobrogea era 
pierdută, Cadrilaterul şi o parte a judeţului Constanţa erau anexate 
de Bulgaria, iar restul trecea sub condominiul Germaniei, Austro- 
Ungariei, Bulgariei şi Turciei, statutul definitiv al acestui teritoriu 
urmând a fi reglementat mai târziu; în regiunea munților, Austro- 
Ungaria, invocând securitatea frontierei carpatine, a anexat circa 
5 600 km?, adică aducând graniţa pe versantul sudic şi estic şi luând 
în stăpânire masivele muntoase; principalele ramuri ale economiei — 
agricultura, industria petrolieră, pădurile etc. — treceau, practic, sub 
controlul Puterilor Centrale. 

Odată cu semnarea păcii de la București, războiul României, 
astfel cum fusese el pregătit de guvernul liberal, lua sfârșit. Irespon- 
sabilitatea şi corpuția au lipsit armata de pregătirea necesară, iar 
când ea s-a refăcut, contextul militar şi politic (defecţiunea rusă) a 
împiedicat-o să dea măsura calităților ei. 


O GEANĂ DE LUMINĂ 


Când idealul desăvârşirii unității naţionale părea compromis, au 
început să dea roadele două procese istorice la care nu se gândise 
nimeni la începutul războiului, dar care aveau să joace rolul decisiv 
în apariţia României Mari (este adevărat că, îndată după izbucnirea 
războiului, perspicacele Take Ionescu, printre multe preziceri corec- 
te, anunţase şi o „cascadă a tronurilor” şi o cotitură spre stânga, dar 
nu intrase în detalii): căderea autocrației ţariste, urmată de instaurarea 
regimului comunist și destrămarea monarhiei austro-ungare. 

Haosul provocat în Rusia de marile prefaceri politice au atins şi 
Basarabia, unde se aflau depozite ale armatei române şi căi de 
comunicaţii prin care veneau — atât timp cât Rusia era în război — 
muniții și material de luptă. Securitatea spaţiului basarabean era o 
componentă a securității spaţiului moldovean, care, în acel moment, 
reprezenta statul român liber. 

Dincolo de considerentele militare, existau și cele politice: fruntașii 
români din Basarabia înțelegeau că, în condițiile create de dispariția 
autocrației, apoi de hotărârea guvernului prezidat de Lenin de a 
recunoaşte dreptul la autodeterminare (până la despărțire) a popoarelor 
din fostul Imperiu rus apărea posibilitatea unirii Basarabiei cu 
România; în acelaşi timp, Puterile Centrale, pentru a da o compensație 
României, în schimbul teritoriilor ce aveau să fie cedate prin pacea 
de la Bucureşti, acceptau încorporarea Basarabiei la România. 

Pentru a proteja depozitele şi căile de comunicație, dar şi pentru 
a răspunde apelului autorităților „moldovene” din Chişinău, 
amenințate de forțele bolşevice şi îngrijorate de intențiile puterii de 
la Kiev de a încorpora, total sau parțial, Basarabia, în această 
provincie au intrat patru divizii române (două de infanterie şi două 
de cavalerie). 

Elementele românofobe, provenite dintr-un spectru mixt politico- 
etnic (extrema stângă, minoritari etnici etc.), erau, evident, ostile 
prezenței militare româneşti în Basarabia. „În sfârşit, vie orice 
armată, nu însă cea românească”, a sintetizat poziţia acestor elemente 
deputata menşevică Nadejda Grindfeld. 

Înainte de venirea trupelor române în Basarabia, mişcarea 
românească de emancipare naţională înregistrase progrese. La 31 
martie/ 13 aprilie a luat ființă Partidul Naţional Moldovenesc printre 
al cărui fruntaşi se aflau Gurie Grosu, Pan Halippa, Pavel Gore, 
Vladimir Herţa, Elena Alistar ş.a. Marele congres ostăşesc, reunit la 
Chişinău (20 octombrie/2 noiembrie—27 octombrie/7 noiembrie 
1917), într-o atmosferă de avânt (era prezent, pe lângă militarii 
moldoveni, şi un batalion de voluntari ardeleni, proveniţi din foştii 
prizonieri din armata austro-ungară, aflaţi în Rusia), a proclamat auto- 
nomia politică şi teritorială a Basarabiei, a hotărât constituirea for- 
telor armate proprii şi convocarea unui organ reprezentativ, destinat 
să conducă Basarabia: Sfatul Țării, stabilind numărul membrilor şi 
repartiţia între „moldoveni ” şi „celelalte neamuri din Basarabia”. Aşa 
cum a subliniat istoricul Ion Ţurcanu, „Congresul militar 
moldovenesc a creat o nouă formaţiune statală de sine stătătoare, 
prima în istoria românilor basarabeni”. 

Întrunit la 21 noiembrie/4 decembrie, Sfatul Ţării era alcătuit din 
120 reprezentanţi ai diverselor categorii socio-profesionale şi etnice, 
aleşi de diverse partide, organizaţii, comitete; sub aspect etnic, în 

Sfatul Ţării se aflau 84 deputaţi moldoveni şi 36 ai diverselor 
minorităţi (ruşi, evrei, bulgari etc.); zece locuri erau destinate 
românilor/moldovenilor transnistreni. În funcţia de preşedinte al 
Sfatului Ţării deputaţii l-au ales pe Ion Inculeţ. Conferenţiar la 
Universitatea din Petrograd, el fusese trimis, în iunie 1917, împreună 
cu Pantelimon Erhan, în Basarabia de guvernul provizoriu al lui 
Kerenski pentru a încuraja schimbările revoluţionare, dar nu pe baze 
naționale, ci sociale, ambii fiind inițial ostili separării de Rusia şi 
apropierii sau unirii cu România. 

Curentul favorabil unirii cu România a avut ca exponenţi pe 
Pantelimon Halippa, editorul gazetei „Cuvânt Moldovenesc” (potrivit 
unor informaţii neconfirmate, el ar fi discutat în primăvara lui 1917 
şi cu Lenin, pe atunci doar liderul bolşevicilor, care i-ar fi spus: 
„procedaţi cum vă dictează conştiinţa națională şi interesul politic, 
dar hotărârea să fie luată prin Sfatul Țării” — întrucât sovietele erau 
instituţia creată de revoluționari, este evident că Lenin avea în vedere 
un soviet basarabean), şi pe Ion Pelivan, sprijiniți de inimosul şi 
energicul transilvănean Onisifor Ghibu, stabilit din martie 1917 la 
Chişinău, unde a editat ziarele „Ardealul” şi „România Nouă”, având 
printre redactori pe foarte tânărul Andrei Oțetea, transilvănean şi el. 

La 2/15 decembrie 1917, Sfatul Ţării proclamă Republica 
Democratică Moldovenească Autonomă în cadrul Federaţiei Ruse, 
iar la 24 ianuarie/6 februarie 1918 independenţa noii republici (în 
Basarabia folosindu-se stilul vechi, Pantelimon Halippa a propus ca 
proclamarea independenţei să se facă în ziua Unirii Principatelor). 

Preşedintele Republicii era Ion Inculeţ, iar guvernul, numit 
Consiliu de directori, îl avea în frunte pe Pantelimon Erhan, apoi pe 
Daniel Ciugureanu. 

Paralel cu structurile de putere, organizate în virtutea dreptului la 
autodeterminare recunoscut de regimul comunist, în Basarabia 
acționau detașamente înarmate ale Rumcerod (abreviere de la 
Comitetul Executiv Central al Sovietelor Frontului român, Flotei 
Mării Negre şi regiunii Odessa), care, la sfârşitul anului 1917, trecuse 
sub controlul bolșevicilor şi acţiona pentru instaurarea puterii sovietice, 
sub preşedinţia lui V.G. Ludovski. Adevăratul conducător era însă 
Christian Rakovski, fostul fruntaş al PSD român, fugit în Rusia, după 
ce fusese eliberat din detenţie, în urma manifestaţiei de 1 mai 1917 
de la Iași, şi hotărât să impună regimul sovietic şi în România. 

Într-un haos total, creat de formațiunile înarmate ale Rumcerodului 
şi de ezitările unora dintre fruntașii politici de la Chişinău, trupele 
române au intrat în Chişinău, iar generalul Ernest Broşteanu, 
comandantul lor, invitat în Sfatul Țării (14/27 ianuarie) a atras atenția 
că rostul prezenței militare româneşti este exclusiv păstrarea ordinii. 
„Creaţi-vă viața dvs. cum credeți şi nimeni nu se va amesteca în ea, 
în organizarea ei, noi nu vă vom împiedica”, a spus generalul 
membrilor Sfatului Țării. 

Dezarmarea trupelor sovietice aflate în Basarabia a atras o replică 
dură din partea guvernului sovietic: după ce la 1/14 ianuarie 1918 
ministrul României la Petrograd, C. Diamandy, şi membrii misiunii 
militare române au fost arestați (ceea ce a provocat protestul întregului 
corp diplomatic acreditat la Petrograd, întrucât ministrul beneficia de 
imunitate diplomatică), la 13/26 ianuarie guvernul sovietic a decis 
ruperea relațiilor diplomatice cu România şi confiscarea tezaurului. 
(„Rezervele de aur ale României — se arăta în declaraţia sovietică — 
în păstrare la Moscova se declară intangibile pentru oligarhia română. 
Regimul sovietic își ia răspunderea integrităţii acestor rezerve şi le 
va remite în mâinile poporului român.) 

La Odessa, Rumcerod a început să facă arestări printre românii 
refugiați, ameninţându-i cu deportarea sau executarea. Pentru a salva 
ostaticii luați la instigarea lui Rakovski, generalul Averescu a semnat 
un acord cu Rumcerod (20 februarie/5 martie, confirmat la 24 
februarie/9 martie la Odessa), interpretat de partea sovietică drept un 
angajament de retragere a trupelor române din Basarabia în decurs 
de două luni (cu excepţia a 10 000 de militan pentru paza depozitelor) 
ŞI, implicit, de recunoaştere a autorităţii Rumcerod. Acest acord, 
invocat mereu de sovietici ca un argument în favoarea recunoaşterii 
apartenenţei Basarabiei la URSS şi considerat de I.G. Duca o gravă 
eroare a lui Averescu, cuprinde în fapt „o greșeală de redactare 
datorată grabei” (F. Nanu), în înţelesul că Averescu acceptase cererile 
Rumcerodului pentru a-i salva pe ostatici, cu excepția celei privind 
retragerea trupelor române din Basarabia, dovadă că, în telegrama 
trimisă generalului Broşteanu, Averescu preciza că „linia noastră de 
demarcaţie, dincolo de care nici măcar patrulele nu vor trece, va fi 
malul drept al Nistrului”. 

Intensificarea curentului unionist s-a manifestat prin numeroase 
adrese trimise de zemstve, organizaţii, studenţi etc. Sfatului Ţării de 

a proclama unirea cu România. Venit în Basarabia, C. Stere a 
desfăşurat o prodigioasă activitate de sprijinire a acestui curent. La 
27 martie/ 9 aprilie 1918, cu 86 de voturi pentru, trei contra şi 36 
abţineri (întrucât deputaţii nu aveau mandat de la alegători să voteze 
în problema unirii), Sfatul Ţării a decis unirea condiţionată a 
Basarabiei cu România: „Republica Democratică Moldovenească 
(Basarabia) — se arată în declaraţie — în hotarele ei dintre Prut, Nistru, 
Marea Neagră şi vechile graniţe cu Austria, ruptă de Rusia acum o 
sută și mai bine de ani din trupul vechii Moldove, în puterea dreptului 
istoric şi al dreptului de neam, pe baza principiului ca noroadele 
singure să-şi hotărască soarta lor, de azi înainte şi pentru totdeauna 
se uneşte cu mama sa, România”. Declaraţia specifică, în continuare, 
că Sfatul Ţării avea să-şi continue activitatea de înfăptuire a reformei 
agrare; Basarabia îşi va păstra „autonomia având un Sfat al Ţării 
(dieta), ales pe viitor prin vot universal, egal, direct şi secret, cu un 
organ împlinitor şi administraţie proprie”; celelalte prevederi 
urmăreau să consolideze libertatea și drepturile câştigate în 1917. 

După vot, primul-ministru, Al. Marghiloman, venit la Chişinău, 
a fost invitat în sala de şedinţe a Sfatului Ţării, unde, într-o atmosferă 
de emoție şi entuziasm, a declarat: „În numele poporului român şi al 
regelui său, M.S. Ferdinand I, iau act de hotărârea Sfatului şi proclam 
Basarabia unită, de data aceasta pentru totdeauna, cu România una 
şi nedivizibilă. Să ne înclinăm în faţa geniului rasei noastre, care a 
permis poporului Basarabiei să-şi păstreze vie, prin veacuri, scânteia 
care la prima suflare a libertăţii a aprins inimile lor şi să salutăm adânc 
pe acești oameni (cei din conducerea Republicii Moldoveneşti — n.n.), 
care, fără preocupări egoiste, putând să rămână conducătorii unui stat, 
au voit mai bine să fie servitorii unei naţiuni”. 

Votul Sfatului Țării privind unirea Basarabiei cu România nu a fost 
determinat de prezenţa şi cu atât mai puţin de o pretinsă presiune a 
armatei române trecute peste Prut. Aveam să învăţăm mai târziu, din 
„experienţa” Armatei Roşii, că, în condiţiile prezenţei militare 
sovietice, s-au obţinut surprinzătoare unanimităţi sau voturi de 99,9%! 
Trupele române au făcut imposibilă acţiunea unei minorități agresive — 
cea comunistă — care acţiona la ordinele bolşevicilor, dar nu au 
intervenit, direct sau indirect, în discuțiile din Sfatul Ţării. Mai mult, 
aşa cum remarcă Ştefan Ciobanu, Sfatul Ţării a votat legea reformei 
agrare, vădit inspirată din decretul lui Lenin despre pământ, lege 
care abolea „proprietatea «asupra pământului, pădunilor, subsolului şi 

apelor» fără despăgubiri. Ar fi putut oare o armată chemată «pentru 
apărarea boierilor» să permită votarea unei legi de această natură?” 

După desăvârşirea unității naționale, la 27 noiembrie/10 de- 
cembrie 1918, Sfatul Țării a adoptat o declarație prin care renunță la 
condițiile fixate în actul de unire, „fiind încredinţat că, în România 
tuturor românilor, regimul curat democratic este asigurat pe viitor”. 
În consecinţă, el a hotărât să se autodizolve. 


BUCOVINA REDOBÂNDITĂ 


În Bucovina, diviziunile din rândul elitei politice româneşti şi, mai 
ales, agresivitatea naționaliștilor ucraineni au creat obstacole în calea 
realizării unirii cu România, obstacole în înlăturarea cărora rolul 
armatei române a fost de cea mai mare însemnătate. Forţele aflate în 
prezență erau autoritățile austriece, întruchipate în persoana 
guvernatorului Etzdorf, mişcarea unionistă românească, avându-l 
în frunte pe energicul Iancu Flondor, şi separatiştii ucraineni, 
beneficiind de sprijinul unui român (Aurel Onciul). 

În timpul războiului, Bucovina fusese teatru de operaţii militare, 
fiind ocupată — total sau parțial — în trei rânduri de trupele ruse şi de 
tot atâtea ori recucerită de forțele austro-ungare (în partea ei sudică, 
după 1916, când România a intrat în război s-au aflat, pentru prima 
dată de la anexarea provinciei de către Austria, soldați români). 
Convinse că populaţiile română și ruteană nu sunt fidele monarhiei 
(în timpul ocupaţiei ruse, ele manifestaseră o atitudine amicală faţă 
de trupele ţariste), autorităţile imperiale au luat măsuri deosebit de 
aspre — mergând până la execuţii — împotriva celor vinovaţi sau 
numai bănuiţi de necredinţă față de Viena. 

Procesul de dezagregare a Dublei Monarhii a descătuşat şi în 
Bucovina energiile naționale. Spre deosebire de Basarabia, unde 
populaţia română, majoritară, nu a lăsat loc tendinţelor separatiste, 
în Bucovina, pătrunderea masivă a elementului rutean/ucrainean, 
mai ales în partea nordică a provinciei, între Nistru și Prut, a modificat 
raportul demografic între autohtonii români şi nou-veniţii slavi, iar 
în zona amintită l-au inversat în defavoarea pământenilor. 

Curtea din Viena avusese, la începutul lui 1918, intenţia de a reuni 
într-o unitate administrativă distinctă părțile bucovinene locuite 

masiv de ucraineni cu teritoriile est-galiţiene, dar precipitarea 
evenimentelor a făcut imposibilă realizarea proiectului. Când 
naționalitățile din Austro-Ungaria au început, în toamna anului 1918, 
să-şi revendice drepturile, Bucovina era ameninţată cu divizarea, 
întrucât ucrainenii erau hotărâți să-şi asigure controlul asupra zonei 
dintre Nistru şi Prut şi, în măsura posibilităţilor, şi a unor părţi ale 
zonei dintre Prut şi Siret. 

Întocmai ca în Basarabia, unde, la sfârşitul anului 1917, se impusese, 
pentru scurt timp, formula republicii autonome în cadrul Federaţiei Ruse, 
tot astfel, iniţial, C. Isopescu-Grecul, preşedintele Consiliului Naţional 
Român din Viena (de fapt, Clubul celor şase parlamentari români din 
Parlamentul de la Viena, transformat în Consiliu), s-a pronunţat în 
favoarea constituirii unui stat autonom bucovinean în cadrul imperiului 
federalizat. Obiectivul reprezentanţilor români era de a salva unitatea 
istorico-teritorială a Bucovinei româneşti, ameninţată de intenţia 
ucrainenilor de a înfiinţa şi ei un stat autonom, care ar fi cuprins 
Bucovina în întregime sau numai partea ei nordică. Pentru împărțirea 
Bucovinei între români şi ucraineni se pronunţa şi deputatul Aurel 
Onciul, care, în întreaga perioadă de până la unirea Bucovinei cu 
România, a acţionat ca un factor de subminare a mișcării unioniste 
româneşti. Spre deosebire de români, ucrainenii s-au organizat în 
formaţiuni paramilitare, în rândurile cărora au intrat şi militari ucraineni 
proveniţi din armata austro-ungară. 

De mare însemnătate în organizarea forțelor româneşti unioniste 
a fost ziarul „Glasul Bucovinei”, condus de eminentul filolog Sextil 
Puşcariu. În primul său număr din 22 octombrie 1918 erau fixate 
obiectivele mișcării naţionale a românilor bucovineni: „Vrem să 
rămânem români pe pământul nostru strămoșesc şi să ne ocârmuim 
singuri, precum o cer interesele noastre româneşti”. În privinţa unei 
posibile uniri cu România, textul făcea o vagă aluzie: „Pretindem ca, 
împreună cu frații noştri din Transilvania şi din Ungaria, cu care ne 
găsim în aceeaşi situaţie, să ne plăsmuim viitorul care ne convine nouă 
în cadrul românismului (subl.n.)”. 

În acest spirit s-au desfăşurat la Cernăuţi, în ziua de 14/27 octom- 
brie 1918, lucrările Adunării Naţionale a românilor, care s-a declarat, 
„în puterea suveranităţii naționale, Constituantă a acestei Ţări 
române” şi a hotărât „unirea Bucovinei integrale cu celelalte Ţări 
româneşti într-un stat naţional independent”, în care scop va acţiona 
„în deplină solidaritate cu românii din Transilvania şi Ungaria”. 
Absența unei referiri clare la unirea cu România se explică prin 

situaţia politică şi militară din acel moment: Puterile Centrale erau 
încă în război, la Viena se menținea — oricât de şubredă ar fi fost — 
o autoritate imperială (reprezentată la Cernăuţi de contele Etzdorf), 
iar România se afla sub regimul Păcii de la Bucureşti, adică nu era 
liberă pe mişcările ei. 

A fost constituit Consiliul Naţional Român, alcătuit din 50 de 
membri, având un comitet executiv prezidat de Iancu Flondor. De a 
doua zi, el a cerut guvernatorului Etzdorf să transfere puterea noului 
organism, ceea ce contele a refuzat. 

În aşteptarea momentului în care ar fi putut acţiona în forță, 
ucrainenii au rămas, iniţial, în expectativă, apoi, la 31 octombrie/ 
12 noiembrie, Adunarea Naţională a ucrainenilor a refuzat să 
recunoască hotărârile Adunării Naţionale a românilor pentru teritoriile 
în care ucrainenii erau majoritari. De îndată ce haosul a cuprins 
Austro-Ungaria, ei au declanşat acţiunile de înstăpânire asupra 
zonelor ce pretindeau că le aparțin. Reprezentanţii ucraineni au 
cerut — şi ei — guvernatorului Etzdorf să le transmită puterea, având 
concursul lui Aurel Onciul, partizanul împărţirii Bucovinei între 
români Şi ucraineni. 

Confruntat cu primejdia divizării provinciei şi a dezordinilor ce 
amenințau — din cauza agresivităţii legiunii ucrainene — să esca- 
ladeze până la vărsări de sânge, lancu Flondor a decis să facă apel 
la guvernul român pentru a restaura ordinea şi a trimis la laşi pe unul 
din membrii Consiliului Naţional Român, Vasile Bodnărescu, care 
s-a întâlnit în două rânduri cu Alexandru Marghiloman. Aflat în 
ultima zi de existenţă a guvernului său (24 octombrie/6 noiembrie), 
primul-ministru şi-a dat acordul şi a informat, în acest sens, cabinetul 
din Viena, dat fiind Tratatul de la Bucureşti. (De reţinut că în timpul 
hulitului Alexandru Marghiloman s-a înfăptuit unirea Basarabiei cu 
România şi s-a făcut un pas important spre unirea Bucovinei cu 
Vechiul Regat, dar „vai de cei învinşi” !) Noul guvern, prezidat de 
generalul Constantin Coandă, care avea să tragă concluzia din 
schimbările dramatice ce se pregăteau la Viena şi Berlin, ca urmare 
a eşecurilor militare ale Puterilor Centrale, era hotărât să ofere tot 
concursul românilor bucovineni, inclusiv trimiterea de trupe, în care 
scop s-a ordonat Diviziei 8 infanterie a generalului I. Zadik să intre 
în Bucovina. Încercările lui Aurel Onciul de a opri venirea trupelor 
române — el ameninţa chiar cu o baie de sânge — au eşuat. 

Legiunea ucraineană s-a retras precipitat, iar ostaşii români s-au 
bucurat de o primire călduroasă. 

Consiliul Naţional Român, asumându-și rolul de Adunare Consti- 
tuantă, a hotărât, la 31 octombrie / 12 noiembrie, crearea unui guvern, 
condus de Iancu Flondor, preşedinte al Consiliului Naţional fiind ales 
Dionisie Bejan. În timp ce secretarul de stat pentru Afacerile Externe, 
Sextil Puşcariu, şi profesorul Dimitrie Marmeliuc perfectau în țară 
măsurile pentru Unire (cel din urmă va merge şi la Chişinău, unde 
se afla un grup de refugiați bucovineni, printre care istoricul Ion 
Nistor, în vederea revenirii lor în Bucovina), la Cernăuţi se continuau 
pregătirile în acelaşi scop. 

Guvernul bucovinean a convocat pentru 15/28 noiembrie 
Congresul General al Bucovinei, la care, în afară de Consiliul 
Naţional Român şi guvernul bucovinean, au luat parte reprezentanţi 
ai Consiliilor Naţionale german şi polon, populaţia ucraineană fiind 
reprezentată de 13 primari şi delegați din localităţi unde ea forma 
majoritatea. În unanimitate, Congresul a votat „unirea necondiționată 
şi pe veci a Bucovinei în vechile ei hotare, până la Ceremuş, Colacin 
şi Nistru, cu Regatul României”. 

După entuziasmul unei zile istorice, autorităţile bucovinene 
aveau de îndeplinit integrarea administrativă în Regatul României, 
unde Ion I. C. Brătianu, revenit la putere, era exponentul inflexibil 
al politicii de centralizare. 


ALBA IULIA: UN VIS DEVINE REALITATE 


În Transilvania, mişcarea naţională română era cea mai puternică 
din toate teritoriile locuite de români şi aflate sub stăpânire străină. 
Aici exista o puternică burghezie română, cu solidă cultură politică, 
iar cele două biserici, ortodoxă şi greco-catolică, peste anumite 
suspiciuni și neînţelegeri între ele, dăduseră un sprijin masiv efortului 
de emancipare națională; se manifestase, de asemenea, ca o forță 
politică vrednică de luat în seamă, secţia română a Partidului Social- 
Democrat din Ungaria, care, în toamna anului 1917, pentru a-şi 
marca individualitatea, a luat numele de „Comitetul Central român 
al Partidului Social-Democrat din Ungaria”. 

Intrarea României în război şi primirea entuziastă făcută de 
românii transilvăneni trupelor eliberatoare au determinat măsuri 

represive ale autorităților maghiare: arestarea și internarea în lagăre 
a unui mare număr de români, îndeosebi intelectuali (între care 
istoricul loan Lupaș), suspendarea publicațiilor românești, 
maghiarizarea şcolilor confesionale româneşti din zona de frontieră; 
au fost luate în considerare şi au cunoscut un început de aplicare 
planuri de colonizare maghiară în zonele româneşti. 

Situaţia românilor transilvăneni, obligați să lupte în armata austro- 
ungară, drama lor de conştiinţă au fost ilustrate de personajul Yateru 
Bologa din romanul Pădurea spânzuraților al lui Liviu Rebreanu. Cei 
ajunşi în prizonierat pe frontul rus au putut să-şi exprime liber 
convingerile politice. Ei s-au constituit în detașamente de voluntari 
pentru a lupta pe frontul din România. Transilvănenii, bănăţenii şi 
bucovinenii din lagărul de la Darniţa (în apropiere de Kiev) au 
redactat un manifest, în aprilie 1917, în care se spunea: „cerem cu 
voinţă nestrămutată încorporarea noastră la România liberă, pentru 
a forma împreună cu ea un singur stat național român, pe care îl vom 
zidi pe bazele celei mai înalte democraţii”. 

Declaraţia de la Darniţa dă glas asocierii dintre aspiraţiile naționale 
şi cele sociale; revoluţia din Rusia şi orientarea spre stânga, generată 
de suferinţele războiului, au potenţat curentele favorabile schimbărilor 
economice şi sociale — unele radicale, mergând până la instaurarea 
unor regimuri comuniste. Astfel de orientări se făceau simţite şi în 
Ungaria, unde criza militară şi politică era văzută ca un prilej prielnic 
de ieşire din monarhia habsburgică. Apariţia unei Ungarii indepen- 
dente însemna deopotrivă împlinirea unei aspirații ce urca la revoluția 
din 1848 şi desprinderea de o Austrie considerată a fi, alături de 
Germania, culpabilă de declanşarea războiului. 

Agitaţiile de la Budapesta şi asasinarea contelui Tisza, fostul prim- 
ministru identificat ca simbol al conservatorismului și ultranaţio- 
nalismului ungar, au deschis calea spre putere contelui Mihâly Kârolyi, 
un aristocrat veleitar, cu simpatii de stânga. Încă înainte de a fi numit 
prim-ministru, el intrase, prin Oszkár Jászi, un intelectual ce se 
manifestase încă dinainte de război ca apărător al naționalităților 
nemaghiare oprimate, în legătură cu fruntașii mișcării naționale române. 

Discuțiile cu naționalităţile nemagbhiare şi recunoaşterea, în 
principiu, a dreptului lor la autodeterminare urma, aşa cum se arăta 
în Declaraţia din 26 octombrie 1918 a Consiliului Naţional Ungar (ce 
reunea partidele Independent, Radical şi Social-Democrat) „să asigure 
o bază mai solidă integrităţii teritoriale a Ungariei”. 

Partidul Naţional Român, al cărui Comitet Executiv îşi afirmase 
încă de la 12 octombrie intenţia de a asigura românilor transilvăneni 
statutul unei „naţiuni libere” şi de a-şi asuma conducerea Transil- 
vaniei, ca organ de putere, a învestit pe Alexandru Vaida-Voevod să 
prezinte în Parlamentul de la Budapesta poziţia partidului şi a 
constituit o delegaţie permanentă — o adevărată conducere operativă — 
alcătuită din Iuliu Maniu, Ştefan Cicio Pop, Vasile Goldiș, Theodor 
Mihali, Al. Vaida- Voevod şi Aurel Vlad. 

La 18 octombrie, într-o cuvântare ţinută în atmosfera tensionată 
a Parlamentului ungar, Al. Vaida-Voevod a rostit cuvintele care 
aveau să declanşeze furia deputaţilor ostili, gata să-l linşeze: 
„Națiunea română aşteaptă şi pretinde, după multe suferinţe de 
veacuri, afirmarea şi valorizarea drepturilor ei nestrămutate şi 
inalienabile la deplina viaţă naţională”. Era întâia afirmare oficială 
a dreptului românilor la autodeterminare, în concordanță cu principiul 
inclus de preşedintele Wilson în cele 14 puncte ale sale, destinate a 
deveni fundamentul păcii ce urma a fi încheiată. 

În acest timp, venit la Viena de pe frontul italian, Iuliu Maniu găsea 
capitala imperială pradă haosului şi descurajării. Hotărât să pună 
bazele unei armate române, el a găsit nucleul ei în Regimentul 64 din 
Orăştie, care, cu un efectiv de 5 000 de militari, rămăsese singura 
unitate militară unde disciplina continua să fie respectată. Preluând 
comanda regimentului — deşi avea doar gradul de locotenent —, 
Maniu s-a prezentat ministrului de Război, generalul Stâger-Steiner, 
pentru a-l informa că își asumase comanda unităților române din 
armata austro-ungară (în Capitală şi la Wiener-Neustadt se aflau 
circa 60 000 de militari români). Unităţile române, al căror coman- 
dament s-a instalat în Ministerul de Război, au fost, în acele zile, 
singurele forțe de ordine într-o Capitală anarhizată, pe ale cărei 
străzi răsuna „Deşteaptă-te, române!”. Pamfil Şeicaru consideră că, 
în acel moment, „Iuliu Maniu înlesnea revanşa lui Avram Iancu şi a 
unchiului său (al lui I. Maniu — n.n.) Simion Bărnuţiu. Niciodată în 
cursul vieţii lui politice Iuliu Maniu nu a mai atins culmea la care s-a 
înălţat în octombrie şi noiembrie 1918”. 

La iniţiativa fruntaşului socialist Ion Flueraș, s-a constituit la 31 
octombrie 1918, pe baze paritare — şase reprezentanţi ai Partidului 
Naţional Român și şase ai Partidului Social-Democrat — Consiliul 
Naţional Român, organism destinat să coordoneze eforturile celor 
două partide în conducerea luptei naţionale. Câteva zile după crearea 

lui la Budapesta, Consiliul şi-a mutat sediul la Arad şi a dat publicităţii 
un manifest în care, după ce denunța politica de oprimare şi 
deznaționalizare dusă de guvernul ungar, declara: „Națiunea română 
din Ungaria şi Transilvania nu urmăreşte să stăpânească asupra altor 
neamuri. Lipsită cu desăvârşire de orice clasă stăpânitoare istorică, 
națiunea română, prin fiinţa ei însăşi, este întruparea democraţiei celei 
mai desăvârşite. Pe teritoriul său strămoşesc, națiunea română este 
gata a asigura fiecărui popor libertatea naţională, şi organizarea sa 
în stat liber şi independent o va întocmi pe temeiurile democraţiei, 
care va asigura tuturor indivizilor aflători pe teritoriul său egalitatea 
condiţiunilor de viaţă, unicul mijloc al desăvârşirii omeneşti”. 
Manifestul respingea, în termeni categorici, orice formă de menţinere 
a românilor în frontierele unui stat maghiar, indiferent de regimul său: 
„Națiunea română din Ungaria şi Transilvania [...] nu mai voiește, 
sub nici o condiţiune, să trăiască în legătură de stat cu națiunea 
maghiară, ci este hotărâtă a-și înfiinţa pe teritoriul locuit de români 
statul său liber şi independent”. 

În Transilvania şi în Banat, în timp ce maghiarii încercau, mai ales 
după răsturnările din Budapesta, în urma cărora puterea fusese luată 
de Mihály Károlyi (iar Oszkár Jászi devenise ministrul Naţionali- 
tăților), să-şi asigure controlul, românii se organizau atât pe plan 
politic cât şi militar. Simultan cu lupta naţională se desfăşurau şi 
acţiuni violente de caracter economic şi social. La Făget, țăranii 
români, care atacaseră niște magazii cu alimente — potrivit versiunii 
ungare —, au fost supuşi focului jandarmilor, dar, în imposibilitate de 
a restabili ordinea, s-a făcut apel la ...aviaţie! Un avion a bombardat 
țăranii revoltați, provocând 104 morți. La Giurcuţa, în urma atacării 
de către ţăranii români a castelului lui Urmanczy, deputat maghiar, 
detașamentul sosit pentru restabilirea ordinii a executat 44 de 
persoane, arse apoi pe un rug improvizat. 

Acte de violenţă s-au comis şi în Secuime, unde fruntaşi locali sau 
simpli locuitori români au fost oribil torturați înainte de a fi executați. 

Guvernul ungar a încercat să oprească secesiunea românilor 
prin trimiterea ministrului Naţionalităților, Oszkár Jászi, la Arad 
pentru a duce tratative cu fruntaşii Consiliului Naţional Român. 
Încercarea reprezentantului Budapestei de a păstra Transilvania în 
cadrul statului ungar, beneficiind de un statut de autonomie, a eșuat: 
Iuliu Maniu a rezumat la 14 noiembrie în două cuvinte obiectivul 
mişcării naţionale române: „Separarea deplină”. 

Ea — separarea — trebuia să fie proclamată în cadrul unui for 
național repezentativ, a cărui convocare ar fi fost anunţată de Consiliul 
Naţional Român. Guvernul ungar încheiase la 13 noiembrie un 
armistițiu, la Belgrad, cu generalul Franchet d'Esperey, coman- 
dantul trupelor Antantei, în urma căruia ele puteau să înainteze, în 
Transilvania, până la Mureş. 

În vederea desfăşurării Marii Adunări Naţionale, în întreaga 
Transilvanie, în condiţii de insecuritate, create de atacurile unor cete 
înarmate maghiare, românii şi-au desemnat delegaţii pentru adunarea 
ce urma să se desfășoare la Alba Iulia, oraşul încărcat de amintiri 
istorice: cârmuirea lui Mihai Viteazul asupra Transilvaniei şi martiriul 
lui Horea şi Cloşca. 

Pentru socialiştii români adeziunea politică unionistă nu a fost 
lipsită de întrebări asupra corectitudinii opțiunii lor. Keith Hitchins 
a explicat corect dilema socialiştilor români: „puteau ei însă să 
abandoneze cu conştiinţa împăcată o republică democratică (Ungaria 
după 31 octombrie 1918 — n.n.) în care se câştigase cea mai amplă 
libertate pentru un regat cu o lungă tradiţie a opresiunii de clasă, chiar 
dacă el era de aceeaşi naţionalitate cu ei? Astfel de considerente i-au 
determinat să stăruie ca Transilvania și alte zone din Ungaria locuite 
de români să rămână autonome până când ar fi existat suficiente 
garanţii că România va deveni o ţară democratică şi că liderii ei vor 
înfăptui reforma constituțională şi cea agrară, garantând poporului 
bunăstarea şi o voce dominantă în conducerea propriilor treburi. 
Hotărârea lor de a sprijini unirea finală cu România, dacă aceasta era 
voinţa poporului român, nu a şovăit, totuşi, niciodată”. 

Socialiştii (Iosif Jumanca, Ion Flueraș şi alții) au înţeles că 
obiectivele lor social-economice nu puteau fi obținute decât într-un 
stat național, în cadrul căruia, prin unificarea partidelor socialiste, avea 
să se creeze un partid socialist puternic, în măsură să promoveze 
interesele muncitorimii Şi ţărănimii. Este un semn al maturității lor 
politice faptul de a nu fi cedat la cântecul de sirenă al socialiştilor 
unguri şi de a fi acordat prioritate naţionalului faţă de social. 

La marea Adunare Naţională de la Alba Iulia din ziua de 18 
noiembrie/1 decembrie 1918 au participat 1 228 de delegaţi; prezidată 
de Gh. Pop de Băseşti, adunarea a ascultat mai multe cuvântări 
(Şt. Cicio Pop, Iuliu Maniu şi alţii) rostite şi primite într-o atmosferă 
de mare entuziasm, în timp ce în afara clădirii peste 100 000 de 

români, veniți din întreaga Transilvanie, fremătau, în așteptarea unei 
decizii care li se părea încă a fi un vis minunat. 

Hotărârea de la Alba Iulia aducea o notă distinctă, în raport cu cele 
de la Chişinău şi Cernăuţi. În primul său articol, ea proclama solemn 
că „Adunarea naţională a românilor din Transilvania, Banat şi Țara 
Ungurească, adunaţi prin reprezentanţii lor îndreptăţiţi la Alba Iulia, 
în ziua de 18 noiembrie (| decembrie) 1918, decretează unirea acelor 
români şi a teritoriilor locuite de dânşii cu România. Adunarea 
naţională proclamă îndeosebi dreptul inalienabil al naţiunii romAffe 
la întreg Banatul cuprins între râurile Mureş, Tisa şi Dunăre”. În 
continuare, hotărârea formula un şir de prevederi destinate să asigure 
individualitatea acestor teritorii în faza de tranziţie spre desăvârşirea 
instituțională şi, mai ales, îndeplinirea dezideratelor de ordin social, 
economic ŞI politic, în care se recunoştea ușor programul socialiștilor. 
Cea de a doua prevedere, imediat după unire, era cea a autonomiei 
tranzitorii: „Adunarea naţională rezervă teritoriilor sus-indicate 
autonomia provizorie până la întrunirea Constituantei aleasă pe baza 
votului universal”. Principiile pe temeiul cărora urma să fie organizată 
Transilvania erau riguros formulate: „Deplina libertate naţională 
pentru toate popoarele conlocuitoare. Fiecare popor se va instrui, 
administra şi judeca în limba sa proprie prin indivizi din sânul său 
şi fiecare popor va primi drept de reprezentare în corpurile legiuitoare 
şi la guvernarea ţării în proporţie cu numărul indivizilor ce-l 
alcătuiesc”; egalitatea şi autonomia confesională: „Înfăptuirea 
desăvârşită a unui regim curat democratic pe toate terenurile vieţii 
publice. Votul obştesc, direct, egal, secret, pe comune, în mod 
proporțional, pentru ambele sexe în vârstă de 21 de ani la reprezentare 
în comune, judeţe ori parlament”. O atenţie deosebită era acordată 
viitoarei împroprietăriri a ţăranilor: „Reforma agrară radicală. Se va 
face conscrierea tuturor proprietăţilor, în special a proprietăților 
mari. În baza acestor conscrieri, desfiinţând fideicomisele şi în 
temeiul dreptului de a se micşora după trebuinţă latifundiile, i se face 
posibil ţăranului să-şi creeze o proprietate (arător, păşune, pădure), 
cel puţin atât cât să o poată munci el şi familia lui. Principiul 
conducător al acestei politici agrare e pe de-o parte promovarea 
nivelării sociale, pe de altă parte potențarea producțiunii”. În privinţa 
condiţiilor de viaţă ale muncitorilor, hotărârea prevedea: „Muncito- 
rimii industriale i se asigură aceleaşi drepturi şi avantagii care sunt 
legiferate în cele mai avansate state industriale din Apus”. 

Hotărârea de la Alba Iulia apare ca o sinteză între programul 
național şi cel social precum şi o sinteză între unirea necondiționată 
şi unirea condiționată. (Există mărturii că un grup de tineri ofiţeri 
ardeleni alarmaţi de zvonurile despre o unire condiţionată au pătruns 
în camera în care se redacta hotărârea şi au exercitat presiuni pentru 
proclamarea unirii necondiționate. În cele din urmă, Iuliu Maniu avea 
să găsescă formula finală, dar numai după lungi discuţii cu Al. Vaida- 
Voevod, partizan ferm al unirii necondiționate.) Ea exprima o anu- 
mită rezervă critică față de rânduielile din Vechiul Regat, rezultată 
dintr-un amestec de repulsie față de orientalismul moravurilor, mize- 
ria țărănimii şi imaginea creată de îndelungata propagandă maghiară, 
ostilă României. Teama de politica de centralizare autoritară, atribuită 
lui Ion I. C. Brătianu, i-a făcut pe basarabeni să voteze iniţial o 
unire condiționată, pe bucovineni să facă referiri la viitorul regim 
democratic şi pe transilvăneni să expliciteze amănunțit libertăţile 
democratice, reforma agrară radicală şi drepturile muncitorimii. 
Românii din Basarabia, Bucovina, Transilvania şi Banat voiau 
unirea cu Vechiul Regat şi crearea statului naţional român, dar, în 
acelaşi timp, voiau şi garanţii că acele aspecte negative din societatea 
românească de peste Prut şi, respectiv, Carpaţi — adică din patria- 
mamă — nu se vor extinde şi asupra lor. 
„Dincolo de aceste rezerve — lesne de înțeles şi, în fond, benefice 
pentru națiunea română —, Marea Unire din 1918 a fost — şi rămâne — 
pagina cea mai minunată a istoriei româneşti. Măreţia ei stă în faptul 
că desăvârşirea unităţii naționale nu este opera nici unui om politic, 
a nici unui guvern, a nici unui partid; este fapta istorică a întregii 
națiuni române, realizată într-un elan ţâşnit cu putere din străfundurile 
conştiinţei unității neamului, un elan controlat de fruntaşii politici, 
pentru a-l călăuzi cu inteligenţă politică remarcabilă spre țelul dont. 
Marea Unire nu a fost rezultatul participării României la război. Nici 
partizanii Antantei, nici cei ai Puterilor Centrale nu au avut în vedere 
revoluţia din Rusia şi destrămarea monarhiei austro-ungare. Raţio- 
namentul lor s-a înscris formulei tradiţionale a raportului de putere 
interstate: victoria Antantei ne va da Bucovina, Transilvania şi Banatul, 
victoria Puterilor Centrale ne va da Basarabia; o biruinţă o excludea 
pe cealaltă, astfel că nimeni nu vedea cum ar fi cu putinţă ca toate aceste 
provincii să intre aproape simultan în frontierele Vechiului Regat. 
Războiul început de România în 1916 s-a încheiat prin Pacea de 
la Bucureşti din 1918. Prost pregătit, el a cunoscut înfrângerile din 

1916 şi izbânzile din 1917, care nu au mai putut modifica însă situ- 
ația frontului, aşa cum el fusese fixat în iarna 1916/1917; ieşirea 
Rusiei din război a făcut imposibilă continuarea operaţiilor militare 
de către România, singură, şi a impus, ca urmare a Păcii de la Brest- 
Litovsk, pe cea de la Bucureşti. 

În acele zile, când se plăteau deopotrivă păcatele guvernului liberal 
din anii 1914-1916 şi se îndurau urmările defecţiunii ruse, au intervenit 
cele două evenimente de însemnătate continentală şi universală graţie 
cărora românii din teritoriile stăpânite de Rusia şi Austro-Ungaria au 
putut să-şi exprime şi să înfăptuiască voinţa lor de a se uni cu Țara, 
cu România. Nu o victorie militară a stat la temelia României Mari, 
ci actul de voinţă al naţiunii române de a-şi da armătura teritorial- 
instituțională care este statul naţional. Aşa cum în secolul al XIX-lea, 
în Peninsula Italică, atunci când se discutau modalităţile de unificare 
a statelor italiene (sub egida Papei, a Regatului Sardiniei etc.) se 
spunea /talia fară da se (Italia se va face prin ea însăşi), tot astfel, 
România — căreia îi spunem Mare, pentru a o deosebi de cea mică 
(Vechiul Regat), dar care este, de fapt, România nu mare, ci firească, 
un stat ce corespunde frontierelor ei fireşti —, această Românie s-a făcut 
de la sine, peste erorile şi îndoielile clasei politice. O necesitate 
istorică — națiunea trebuie să trăiască într-un stat naţional — s-a dovedit 
mai puternică decât orice guvern sau partid, culpabil de egoisme sau 
incompetenţă, şi, punând în mişcare națiunea, i-a dat acea forță unaşă 
ca peste toate adversităţile să dea viaţă aspiraţiei sale: statul naţional. 


DIN NOU ÎN PRIMEJDIE 


Marea Adunare Naţională de la Alba Iulia a încheiat în 1918 
procesul, început în 1859, de creare a statului naţional român. Ceea 
ce se ştie mai puțin este că, în lunile următoare, el a trecut printr-o 
mare primejdie, ale cărei dimensiuni sunt puse în lumină de docu- 
mentele date la iveală în ultimii ani. 

Nici Rusia Sovietică, nici Ucraina Sovietică nu acceptau unirea 
Basarabiei şi a Bucovinei cu România. La Kiev, în fruntea Consiliului 
Comisarilor Poporului, Lenin îl numise pe bulgarul Christian 
Rakovski, adversar înverșunat al României, convins că o intervenţie 

militară împotriva acestei ţări avea să se soldeze cu prăbuşirea regi- 
mului „claselor exploatatoare” şi instaurarea unei republici sovietice. 

Încă din a doua jumătate a lui ianuarie 1919 au avut loc în zona 
Hotinului incursiuni în dreapta Nistrului ale detaşamentelor sovietice 
care au beneficiat de complicitatea unor localnici. Generalul Stan 
Poetaş, comandantul Brigăzii 17 infanterie, a fost ucis de elemente 
comuniste, în apropiere de Atachi (jud. Soroca), iar trupele române 
dispuse la frontieră au fost, temporar, constrânse să bată în retragere. 
Abia fusese restabilită situaţia în această parte, când s-a produs un nou 
atac în regiunea Hotin-Atachi, dat de forţele sovietice, care au reuşit 
să ocupe Hotinul (23 ianuarie), unde puterea a fost preluată de un 
directorat sovietic ce şi-a exercitat autoritatea până la 1 februarie, când 
trupele române au expulzat, după lupte grele, pe invadatori şi au 
restabilit ordinea. 

Situaţia s-a agravat considerabil după instituirea regimului sovietic 
în Ungaria, unde, la 21 martie 1919, a fost proclamată „Republica 
Sfaturilor” (sovietelor), conducătorul de fapt al noului regim fiind 
Bela Kun, comunist, originar din Transilvania. Republica Sovietică 
Ungară crea pentru România primejdia de a fi atacată din est şi din 
vest, de Armata Roşie sovietică şi de cea ungară. Christian Rakovski 
stăruia pentru un atac conjugat sovieto-ungar împotriva României, 
convins că, de îndată ce joncţiunea celor două Armate Roşii avea să 
se facă pe teritoriul acestei ţări, ea avea să devină o republică 
sovietică. 

Faţă de diviziunile şi șovăielile Consiliului Suprem Interaliat de 
la Paris şi de ameninţarea care plana asupra Transilvaniei, ca urmare 
a prezenţei unităţilor militare ungare în Crişana, Înaltul Comandament 
român a hotărât să treacă la ofensivă. În ziua de 16 aprilie, după ce 
respinseseră un atac ungar dat în cursul nopții, trupele române străbat 
defileurile Munţilor Apuseni şi, câteva zile mai târziu, ocupă oraşele 
Satu Mare, Carei, Salonta şi Oradea Mare, după care continuă ofensiva 
până la Tisa, pentru a aşeza un obstacol natural în măsură să asigure 
securitatea teritoriului controlat de trupele române (1 mai). 

În timp ce situaţia se stabiliza pe frontul de vest, Rakovski şi 
Cicerin, comisarul poporului pentru Afacerile Străine în guvernul 
sovietic de la Moscova, au trimis note ultimative guvernului român, 
cerând imediata evacuare a trupelor române din Basarabia şi 

Bucovina (1-2 mai). Moscova şi Kievul pregăteau astfel intervenţia 
militară, coordonată cu autorităţile de la Budapesta, destinată să 
includă România în sistemul republicilor sovietice. 

În proclamația adresată soldaţilor unguri, Rakovski spunea: 
„Consiliul Comisarilor poporului din Ucraina declară că aderă ferm 
la politica unui front revoluţionar comun cu Ungaria roşie, pe care 
noi o ajutăm prin ultimatumurile adresate României şi prin ofensiva 
noastră”. 

Pentru a testa rezistența trupelor române şi franceze (în Basarabia 
se aflau și trupe franceze) a fost pregătită o incursiune pe malul 
drept al Nistrului, în timp ce forțele ungare dezlănțuiseră ofensiva 
împotriva recent constituitului stat cehoslovac (20 mai). La 27 mai, 
trupele sovietice au trecut Nistrul şi au ocupat Tighina. Speranța 
atacatorilor că soldații francezi li se vor alătura din considerente 
ideologice s-a spulberat, replica militarilor algerieni fiind pe cât de 
promptă pe atât de eficace. Soldații roşii au fost constrânşi să se 
retragă, cu mari pierderi, însoţiţi — totuşi — de circa 60 de francezi. 

Defecţiunea din mai 1919 a atamanului G. Grigoriev (un ofiţer 
țarist trecut de partea bolșevicilor, apoi intrat în conflict cu ei), 
comandantul Diviziei 6 ucrainene (sovietice), căreia i se atribuia un 
rol important în acțiunea împotriva României, şi ofensiva forţelor 
anticomuniste în Rusia, conduse de generalul A.I. Denikin, au pus 
capăt încercărilor de organizare a atacului conjugat sovieto-ungar 
împotriva României. Rakovski s-a resemnat să renunţe la acest 
proiect numai după ce a primit de la Lenin o telegramă prin care era 
făcut răspunzător dacă trupele destinate atacului împotriva României 
nu erau trimise imediat să apere puterea sovietică, ameninţată de 
înaintarea albilor. 

Primejdia prin care a trecut România în primăvara anului 1919 este 
astăzi puţin cunoscută în țara noastră. Se crede că odată cu 
| decembrie 1918 s-a încheiat desăvârşirea unităţii naționale şi că totul 
a fost... OK! În realitate, în anul următor, Marea Unire a fost 
ameninţată cu anihilarea. Documentele sovietice arată cât de ample 
şi de minuţioase au fost pregătirile pentru a ataca România şi a face 
joncţiunea între Armata Roşie şi forțele ungare. Dacă aceste planuri 
ar fi fost puse în practică este puţin probabil că armata română, abia 
ieşită din război, ar fi putut rezista. Defazarea acţiunilor (sovietică 

şi ungară), amintita defecţiune a lui G. Grigoriev şi ofensiva lui 
Denikin au făcut să eşueze planul sovietic de a vedea înălțându-se 
steagurile roşii la Chişinău, laşi şi Bucureşti, aşa cum se spunea 
într-un apel al Sovietului Revoluţionar-Militar al Aramatei a 3-a 
ucrainene sovietice. 


LA BUDAPESTA 


Dacă frontul de est a cunoscut, în urma desfăşurării războiului civil 
din Rusia, un calm relativ după atacul de la Tighina, cel de vest a 
înregistrat o escaladare a confruntării cu un final la care puţini se 
aşteptau. Încurajat de succesele obţinute împotriva Cehoslovaciei, 
guvernul ungar a hotărât să treacă la ofensivă pe frontul românesc 
de la Tisa, prezentându-se ca executor al cererii adresate de Consiliul 
Suprem Interaliat guvernului român de a-şi retrage trupele de la 
Tisa pe linia de demarcaţie din Crişana. 

La Paris, atitudinea Aliaților față de România era ambiguă. Pe de 
o parte, preşedintele SUA, Wilson, şi premierul britanic, Lloyd George, 
puneau căderea guvernului Kârolyi — pentru ei un moderat — pe scama 
ofensivei trupelor române şi reproşau lui Brătianu înaintarea până la 
Tisa; pe de altă parte, față de succesele ungare împotriva cehoslovacilor, 
mareșalul Foch considera necesară o campanie militară împotriva 
Ungariei, pentru care doar România nu făcea rezerve şi nu prezenta 
cereri. 

Atitudinea Bucureştiului era determinată de două considerente: 
primejdia ungară şi dorința de a ameliora relațiile cu Aliații — 
nemulțumiți de fermitatea lui Brătianu în refuzul de a accepta clauze 
ce atingeau suveranitatea țării. 

Istoriografia ungară (chiar cea postcomunistă!) prezintă Republica 
Sovietică Ungară drept „alternativa socialistă” — spre deosebire de 
cea „burgheză” — a rezolvării problemei naționale. Referindu-se la 
Republica Sfaturilor, proclamată la 21 martie 1919, Histoire de la 
Transylvanie (1992) scrie că „s-a văzut constituindu-se, după Rusia, 
al doilea stat proletar care a făcut ca națiunile din bazinul dunărean 
să întrevadă o cotitură istorică”. Autorii susțin că „Republica 
Sfaturilor a instaurat o nouă orientare în politica externă şi în politica 

naționalităților. Ea nu se mai fonda pe integritatea teritorială — se 
desolidariza clar de politica naţională a regimului democratic al lui 
Károlyi —, dar ea refuza de asemenea să cedeze fără condiţii anumite 
regiuni ale țării armatelor ţărilor vecine cu intenţii vădit imperialiste 
(subl.n.)”. De reţinut terminologia autorilor maghiari, moştenită de 
la istoriografia marxistă! Ei amintesc faptul că Republica Sfaturilor 
„a promis de asemenea lupta «împotriva boierilor români», invitând 
proletariatul din România să constituie o alianţă” şi că liderii de la 
Budapesta „erau ferm convinşi că mişcarea muncitorească revolu- 
ționară avea să abolească frontierele şi să creeze un stat internațional 
unit a cărei condiţie prealabilă ar fi fost «alianţa frățească a 
muncitorilor, republica federativă». 

Este de netăgăduit că la Budapesta existau socialişti şi comunişti 
cu vederi „internaţionaliste”, că cei din urmă aşteptau izbucnirea 
revoluției mondiale, prăbuşirea statelor burgheze şi fraternitatea 
universală a proletariatului. Naționalismul însă era mai puternic decât 
ideologiile de stânga. Şeful Misiunii militare franceze la Praga, 
generalul Pellé, scria, la 6 iulie 1919, că „ungurii arată că sunt hotărâți 
să restabilească vechile hotare ale ţării lor”: aşadar nu abolirea 
frontierelor, ci restaurarea lor. 

Consiliul Suprem Interaliat, divizat şi indecis, nu dăduse curs 
propunerii mareșalului Foch când autorităţile de la Budapesta au luat 
inițiativa, declanşând, la 20 iulie, ofensiva pe frontul de pe Tisa. Deşi 
aşteptat, şocul a fost resimţit de dispozitivul românesc: trupele 
ungare au trecut Tisa şi au reuşit să-şi creeze un cap de pod. După o 
săptămână de lupte înverşunate, ofensiva ungară a fost stăvilită şi 
inamicul aruncat peste Tisa. 

De astă dată, ignorând îndemnurile — uneori imperative — ale 
Consiliului Suprem Interaliat ca trupele române să nu înainteze, 
Brătianu şi Înaltul Comandament erau decişi să meargă până la 
capăt în confruntarea româno-ungară. Decizia avea o dublă motivaţie: 
de securitate şi de prestigiu. 

Până în ajunul căderii sale, Bela Kun nu a abandonat speranţa că 
România poate fi eliminată din luptă prin atacul conjugat sovieto- 
ungar şi a păstrat un neîntrerupt contact telegrafic cu Lenin în acest 
scop (relațiile cu Rakovski au fost tensionate). Amenințarea unui 
război pe două fronturi exista atât timp cât Budapesta şi Moscova 
formau o alianţă roşie. Era, aşadar, imperativ necesar ca guvernul 
controlat de comunişti — în speţă, de Bela Kun — să fie înlăturat. 

Intervenția română împotriva regimului sovietic ungar era 
solicitată până şi de reprezentanţii fostei clase politice, înlăturate de 
la putere. Încă de la 10 iulie, fostul prim-ministru Gyula Andrássy, 
prințul de Windischgrätz şi fostul ministru Vázsonyi Vilmos au 
solicitat lui N. Petrescu-Comnen (pe atunci şeful Biroului român de 
presă de la Berna) să contribuie, alături de forţele anticomuniste din 
Ungaria (un guvern conservator se constituise la Szeged), la 
răsturnarea regimului comunist prin ocuparea Budapestei. După 
opinia lui Vázsonyi, „singura putere în măsură de a lichida 
bolşevismul, în centrul Europei, este România”. Şi tot el susţinea: 
„Numai cu concursul Dvs. (al României — n.n.) putem să ne salvăm 
țara şi să se restabilească pacea şi ordinea în inima Europei”. 
Lichidarea focarului comunist din Ungaria — un fel de sucursală a 
Moscovei la Dunărea de Mijloc — corespundea deopotrivă intereselor 
României ca şi stabilității în Europa. 

Prezenţa trupelor române în capitala ungară era însă şi o problemă 
de prestigiu. Când ele şi-au făcut, la 4 august 1919, intrarea în 
Budapesta, în locul guvernului controlat de Bela Kun se afla, de la 
] august, aşa-numitul guvern „sindical”, condus de socialiştii de 
dreapta Gyula Peidl şi Károly Peyer, ambii ostili comuniştilor. 
Ocuparea Budapestei de către armata română avea pentru români o 
valoare simbolică: era răscumpărarea secolelor de oprimare şi 
umilință îndurate în Transilvania. Fără o astfel de satisfacţie oferită 
opiniei publice româneşti, reconcilierea între cele două popoare şi 
state apărea anevoioasă. Ocuparea Budapestei nu a fost un act de 
răzbunare (autorităţile militare române au avut o atitudine corectă şi 
au întreprins acțiuni umanitare în beneficiul populaţiei), personalități 
politice ca Al. Vaida- Voevod luând în considerare raporturi bilaterale 
normale sau chiar amicale: „Ungurii — spunea fruntașul ardelean 
amintit — sunt inamicii noştri de ieri, sunt învinşii de astăzi şi vrem 
ca ei să fie prietenii noştri de mâine”. 

Astfel de intenţii aveau să se dovedească irealizabile. După patru 
luni, când armata română s-a retras din Ungaria, forțele conservatoare, 
eliberate de teama comunismului, au reluat tradiționala politică de 
ostilitate față de România. În octombrie 1919, amiralul Miklós 
Horthy, viitorul regent al Ungariei, afirma că: „Inamicul numărul unu 
al Ungariei este România, pentru că cele mai mari pretenţii teritoriale 
sunt împotriva ei şi pentru că ea este cea mai puternică dintre statele 

vecine. De aceea, principalul ţel al politicii noastre externe este 
rezolvarea problemelor cu România prin recurgerea la arme”. 

Căderea regimului lui Bela Kun nu a însemnat, aşadar, decât 
diminuarea, nu dispariția primejdiei de la frontiera vestică. Regimul 
comunist de la Budapesta însemna — cum s-a arătătat — posibilitatea 
prinderii României în cleştele sovieto-ungar. El nu prezenta o 
ameninţare serioasă din punct de vedere ideologic. Keith Hitchins a 
relevat lipsa de ecou în mediul socialist şi muncitoresc din România 
a propagandei „internaţionaliste” a regimului condus de Bela Kun: 
„Eşecul Republicii Sovietice Ungare de a obține sprijinul nu mai mult 
decât al unui pumn de socialişti români trebuie atribuit, în primul rând, 
puternicului sentiment naţional al celor din urmă şi credinţei că 
socialismul se poate dezvolta în chipul cel mai bun în cadrul statului 
național”. Aceeaşi constatare este valabilă — cum se va vedea mai jos — 
şi în cazul Rusiei Sovietice şi a chemărilor sale internaţionaliste. 


LUPTA DIPLOMATICĂ DE LA PARIS 


În timp ce România îşi apăra noile frontiere de la est şi vest, la 
Paris se desfăşura Conferinţa de pace, unde reprezentanţii ţării 
noastre au avut de dat o luptă diplomatică îndârjită, care spulberă 
afirmaţiile tendenţioase despre crearea României Mari ca un fel de 
recompensă teritorială acordată de Antantă. 

Poziţia României a fost, de la început, anevoioasă, întrucât Antanta 
considera că tratatul din 1916 îşi pierduse valabiliatea ca urmare a 
semnării Păcii de la Bucureşti, iar SUA refuzau să recunoască orice 
acord încheiat înainte de intrarea lor în război, aşadar şi tratatul din 
1916. 

Această situaţie era agravată de principiul de bază al Conferinţei 
de pace, ierarhia de putere: statele erau împărţite în două categorii — 
marile puteri, cu interese nelimitate, şi micile puteri, cu interese 
speciale (România figura, bineînţeles, în cea de a doua grupă). Marile 
puteri învingătoare au constituit un adevărat directorat al celor patru 
(Clemenceau, W. Wilson, Lloyd George şi Orlando), Japonia fiind 
„partenerul tăcut”. Cei patru „chirurgi” chemaţi să „taie” frontierele 
noii Europe erau de o ignoranță desăvârşită. Premierul britanic 

Lloyd George se întreba — potrivit lui „Daily Mail” — „Unde dracu’ 
este locul ăsta (Transilvania) pe care România este atât de 
nerăbdătoare să-l aibă?” şi credea că Silistra este o provincie. 

Ion I. C. Brătianu, stăpânit de marea sa ambiţie, nu a vrut să-l aibă 
alături, ca al doilea delegat, pe Take Ionescu, ale cărui întinse relaţii 
în lumea politică internațională i-ar fi fost de cel mai mare folos. El 
a crezut că abilitatea sa politică va fi suficientă pentru a face 
recunoscute drepturile României (potrivit diplomatului Dimitrie 
Ghica, premierul român, confruntat cu dârzenia şi agresivitatea lui 
Clemenceau — „Tigrul” —, ar fi încercat să răstoarne guvernul 
francez — după cum susținea Clemenceau —, ceea ce l-ar fi făcut pe 
premierul francez să spună că ar fi putut să-l expulzeze pe Brătianu 
din Franţa între doi jandarmi). 

Superioritatea politico-diplomatică a lui Take Ionescu față de 
Brătianu este dovedită de atitudinea sa în problema Banatului sârbesc. 
Brătianu se plasa pe poziţia tratatului din 1916, cerând ca întreg 
Banatul să fie atribuit României. Take Ionescu a înţeles nu numai că 
Aliaţii nu vor da satisfacție României în detrimentul Serbiei, aflată 
din prima clipă şi fără înterupere în război, dar — ceea ce era capital — 
că, având frontiere cu trei state ostile (Rusia Sovietică, Ungaria şi 
Bulgaria), România nu avea nici un interes să mai aibă un vecin 
nemulțumit. lată de ce, fără nici un fel de împuternicire oficială, el 
a declarat pnimului-ministru sârb, Nikola Pašić, că România renunță 
la Banatul sârbesc. 

Brătianu a fost însă omul politic român care a dovedit cea mai 
puternică rezistenţă faţă de încercările marilor puteri de a-şi impune 
voinţa în dauna independenţei României. Venit la Paris să obțină 
recunoaşterea noilor frontiere ale ţării, el a scris aceste cuvinte (în 
scrisearea din 3 iunie 1919 către M. Pherechide), ce ar trebui să fie 
ştiute de fiecare român: „Am moştenit o ţară independentă, şi chiar 
pentru a-i întinde graniţele, nu-i putem jertfi neatârnarea”. 

Bătălia cea mare a dat-o Brătianu în legătură cu tratatul 
minorităţilor, care îl însoțea pe cel cu Austria. Marile puteri, 
preocupate de situația minorităţilor naționale de pe teritoriul statelor 
succesoare Austro-Ungariei (adică în frontierele cărora intraseră 
teritorii ale fostei monarhii dualiste) şi, în primul rând, de situația 
minorităţii evreieşti, au dorit să aibă un drept de supraveghere asupra 
regimului aplicat acestor minorități. În acelaşi timp, ele au vrut să-și 

asigure avantaje economice prin includerea unor clauze privind 
comerțul exterior şi de tranzit. 

Deosebit de supărătoare pentru România era referința din 
preambulul tratatului minorităților (destinat să expliciteze art. 60 al 
celui cu Austria) la faptul că, „în tratatul de la Berlin, independența 
Regatului României nu a fost recunoscută decât sub anumite 
condițiuni”. 

Brătianu a protestat ferm împotriva unor astfel de demersuri. El 
a refuzat categoric condiții şi limitări impuse numai statelor 
succesoare ale Austro-Ungariei, nu şi marilor puteri (Marea Britanie, 
de exemplu, refuzase principiul protecției minorităților ca incom- 
patibil cu întinsul ei imperiu colonial). Premierul român a relevat 
primejdia divizării populației României în două categorii — români 
şi minoritari: „unii încrezători în solicitudinea statului, iar ceilalți 
îndemnați de a-i fi potrivnici şi a căuta protecţie în afara granițelor”. 
lon I.C. Brătianu a adoptat atitudinea omului de stat responsabil 
pentru apărarea intereselor supreme ale naţiunii. Poziţia guvernului 
român nu era dictată decât de dorinţa de a nu se aduce limitări 
suveranităţii naţionale; el era hotărât, aşa cum declara la 27 mai 
1919, „să recunoască cele mai largi libertăți minorităţilor etnice şi 
confesionale” şi propunea următoarea formulare a articolului privind 
drepturile minorităților: „România acordă tuturor minorităților de 
limbă, rasă şi religie care locuiesc înlăuntrul noilor sale graniţe 
drepturi egale acelor pe care le au ceilalţi cetăţeni români”. 

În imposibilitate de a face acceptată poziţia României, Brătianu a 
părăsit Parisul şi s-a angajat în politica de rezistenţă faţă de cei patru 
mari, până la 12 septembrie, când a demisionat. Forţele erau inegale: 
la 15 noiembrie 1919, guvernul Al. Vaida-Voevod a primit un 
ultimatum al Consiliului Suprem Interaliat prin care i se cerea să 
accepte în termen de opt zile, „fără discuție, fără rezerve şi fără 
condiţii”, semnarea celor două tratate (cu Austria şi cel al minorităţilor), 
în caz contrar urmând a părăsi Conferinţa de pace, iar relaţiile 
diplomatice dintre țările membre ale Consiliului şi România aveau să 
fie rupte. 

Mai flexibil şi mai pragmatic decât Brătianu, Al. Vaida- Voevod 
avea să dezamorseze criza din relaţiile dintre Bucureşti şi Paris şi, 
obținând unele reformulări ale textelor (între care dispariţia referirii 

la recunoaşterea independenţei României), a semnat tratatele 
incriminate. 

Desăvârşirea unității naţionale a României a căpătat astfel 
recunoaştere internaţională prin Tratatul de la Saint Germain-en- 
Laye cu Austria — care recunoștea unirea Bucovinei cu România —, 
semnat la 10 decembrie 1919 (celelalte puteri îl semnaseră la 10 
septembrie), prin Tratatul de la Trianon cu Ungaria — care recunoștea 
unirea Transilvaniei cu România, semnat la 4 iunie 1920, şi prin 
Tratatul de la Paris, prin care Franţa, Marea Britanie, Italia şi Japonia 
(care nu l-a ratificat însă) recunoşteau unirea Basarabiei cu România, 
semnat la 28 octombrie 1920. 

Tratatul cu Bulgaria, de la Neuilly, semnat la 27 noiembrie (dar 
de România la 10 decembrie 1919), a reconfirmat, printre altele, 
frontiera româno-bulgară din 1913. 

În legătură cu recunoaşterea internaţională a unirii Basarabiei 
cu România sunt de făcut trei observaţii. Ratificarea tratatului semnat 
la 28 octombrie 1920 s-a făcut cu întârziere (Marea Britanie l-a 
ratificat în 1922, Franţa în 1924, Italia în 1927). Întârzierea Italiei ŞI 
refuzul Japoniei de a-l ratifica au fost determinate de dorința de a nu 
prejudicia relaţiile cu URSS. Între guvernele japonez şi sovietic a fost 
încheiat un acord secret privind neratificarea de către Tokio a tratatului 
din 28 octombrie 1920, ca parte a convenției sovieto-japoneze din 20 
ianuarie 1925. După ce Italia a ratificat tratatul, în 1927, Japonia a 
rămas singura putere semnatară care nu-l ratificase, făcându-l astfel 
inoperant în continuare. Ameninţată de URSS că va întrerupe 
discuţiile privind tratatul de pescuit între cele două țări (20 000 de 
pescari japonezi câştigau peste 24 milioane de dolari din pescuitul 
în apele sovietice!), Japonia nu a mai ratificat niciodată tratatul 
privind Basarabia. 

SUA au întârziat recunoaşterea unirii Basarabiei cu România 
până în 1933, şi atunci au făcut-o pe cale ocolită. În 1920, anul 
Tratatului de la Paris privind Basarabia, SUA au decis să nu 
recunoască nici un fel de schimbare teritorială afectând vechiul 
Imperiu rus atât timp cât nu exista un guvern reprezentativ la 
Moscova. Recunoaşterea unirii Basarabiei cu România ar fi încălcat 
acest principiu. Faţă de repetatele proteste şi cereri ale guvernului 
român şi în dorinţa de a păstra bune relaţii economice între cele două 
țări, în 1933, la sugestia lui Cordell Hull, secretar de stat, Basarabia 

a fost inclusă în cota de imigrație a României pentru SUA, ceea ce 
echivala cu recunoaşterea suveranităţii româneşti asupra teritoriului 
dintre Prut şi Nistru. 

Peripeţiile recunoaşterii diplomatice a Marii Uniri relevă două 
realităţi fundamentale: România Mare nu este creaţia artificială a 
tratatelor de pace din anii 1919-1920, o „plăsmuire monstruoasă” a 
Versaillesului şi a Trianonului, aşa cum a repetat în perioada 
interbelică (dar şi mai târziu) propaganda revizionistă ungară şi 
sovietică. Desăvârșirea unităţii naţionale a românilor s-a înfăptuit 
inainte de Conferinţa de pace prin actele de unire de la Chişinău, 
Cernăuţi şi Alba Iulia, toate în 1918, în timp ce tratatele de pace care 
le-au dat consacrarea internațională au fost semnate în anii 1919—1920 
(în privinţa Tratatului de la Trianon, este de amintit că el a fixat şi 
frontiera româno-ungară, după ce echipe de experţi francezi, englezi, 
italieni şi americani propuseseră diferite trasee, cel mai defavorabil 
României fiind cel italian, iar cel mai favorabil cel francez). 

Tensiunile dintre România şi Aliați, în timpul Conferinţei de 
pace şi reticenţele lor în a recunoaşte una sau alta din noile frontiere 
ale României infirmă o altă teză a propagandei ostile României, 
teză potrivit căreia România Mare a apărut ca urmare a „bacşişului” 
dat de Antantă aliatului român. Lupta lui Brătianu la Paris pentru a 
face recunoscute drepturile României dezminte categoric această 
afirmație tendenţioasă. 

Este însă adevărat că, dincolo de duelul acesta dintre Clemenceau 
şi Brătianu, Franţa a sprijinit consolidarea şi recunoaşterea României 
Mari. Interesul Parisului pentru România nu era însă dictat, în chip 
prioritar, de constituirea aşa-zisului cordon sanitar împotriva Rusiei 
Sovietice. În 1919-1920, puţini erau acei care să întrevadă viitoarea 
evoluţie a regimului sovietic şi ponderea pe care URSS (constituită 
la 30 decembrie 1922) avea să o aibă în relaţiile internaţionale. 
Pentru Franţa, România prezenta interes, în primul rând, din 
perspectiva construirii unui flanc oriental antigerman. Din secolul al 
XVI-lea, de la alianţa franco-otomană împotriva Imperiului german, 
Parisul a căutat permanent un aliat în Est, care să oblige Imperiul 
german la un război pe două fronturi. După declinul Imperiului 
otoman, Franţa a substituit aliatului otoman Rusia. După revoluţia 
bolşevică, Rusiei i s-a substituit lanţul de aliați răsăriteni ai Franței: 
Polonia, Cehoslovacia, România şi lugoslavia. La temelia acestei 


Istoria modernă 306 


alianţe se afla solidaritatea în menţinerea statu-guo-ului versaillez 
(configuraţia teritorială modelată de ansamblul tratatelor de pace din 
anii 1919-1920, dintre care primul, cel cu Germania, fusese semnat 
la Versailles, la 28 iunie 1919). Cele patru ţări din Europa Centrală 
şi de Sud-Est apăruseră sau îşi realizaseră unitatea naţională la 
sfârşitul războiului, ale cărui rezultate politico-tentoriale fuseseră 
consacrate prin tratatele de pace din anii 1919-1920. În principiu, 
Franţa și aliaţii ei răsăriteni trebuiau să acţioneze solidar în apărarea 
frontierelor născute din războiul mondial. Era, aşadar, în interesul 
Parisului ca aliaţii săi răsăriteni — între care şi România — să fie 
puternici. 


PARTEA a IV-a 


ISTORIA CONTEMPORANĂ 


CAPITOLUL 1 


ROMANIA FELIX? 


După catastrofa militară din 1916 şi pacea dură de la București 
din 1918, Marea Unire a venit pentru societatea românească, mai ales 
pentru cea din Vechiul Regat, ca trezirea dintr-un coşmar ce părea fără 
sfârșit, ca un dar pe care Istoria, pentru o dată binevoitoare faţă de 
români, îl făcea neamului nostru, după ce îl lăsase să creadă că 
aspirația sa de unitate a fost compromisă sau, în cel mai bun caz, 
îndepărtată pentru mult timp. 

Acest neaşteptat şi fericit deznodământ a avut şi o latură negativă. 
S-a petrecut ceva asemănător cu campania armatei române din 1913: 
atunci, victoria rapidă, fără nici o luptă cu adversarul, ascunsese 
carenţele organizării şi instruirii militare, făcând să se plătească un 
greu preţ de sânge în 1916. Acum, în 1919, surpriza fericită a Marii 
Uniri făcea să se uite — sau să se dorească a fi uitate — gravele erori 
şi păcate ale echipelor guvernamentale şi ale clasei politice 
responsabile de nenorocirile abătute asupra ţării. În loc de a se stabili 
Răspunderile (titlul unei broşuri apărute în 1918), aşa cum ceruse 
generalul Averescu în primăvara anului 1918 (dar el însuşi renunţase 
să mai stăruie), în euforia victoriei, greşelile au fost iertate: Brătianu 
s-a arătat mărinimos față de Marghiloman (care îi dăduse guvernul 
în judecată) pentru că ştia el însuși cât de vulnerabilă este propria sa 
poziție (Averescu, între alţii, o arătase în Răspunderile). S-a găsit însă 
obişnuitul alibi extern, pentru a inocenta aproape pe toată lumea: 
superioritatea copleşitoare a inamicului şi neonorarea de către Antantă 
a obligaţilor asumate; noi, clasa politică, curaţi ca lacrima. Întrucât 
Titu Maiorescu şi P. P. Carp, partizanii Puterilor Centrale, muriseră, 
iar Al. Marghiloman era, politiceşte, „un uomo finito” (deşi 
parlamentul din 1919 l-a aclamat îndelung, în timp ce Brătianu a fost 
primit cu răceală), singura personalitate politică lovită de acuzaţia de 

ceea ce acum se numeşte colaboraţionism a fost Constantin Stere. Prin 
forţa gândirii sale politice şi prin rolul însemnat jucat în unirea 
Basarabiei cu România, el rămânea un rival politic periculos. 
Adversari şi prieteni (câtă prietenie poate exista în politică!) au fost 
bucuroşi să-l vadă marginalizat şi ameninţat permanent cu chemarea 
în faţa justiției pentru vina de a fi tipărit ziarul „Lumina”, folosit de 
autoritățile de ocupaţie ca mijloc de propagandă pe front şi în spatele 
lui şi de a fi vrut detronarea regelui. 

Anii războiului au fost un examen aspru pentru societatea 
românească: l-a trecut cu brio țărănimea, graţie căreia lipsurile din 
domeniul înzestrării şi pregătirii militare nu s-au transformat în 
dezastru, l-a trecut cu succes clasa politică din Basarabia, Bucovina, 
Transilvania şi Banat, care a făcut dovada maturității sale de gândire 
şi acţiune, orientându-se inteligent în cadrul creat de prăbuşirea 
imperiilor rus şi austro-ungar, şi a căzut clasa politică din Vechiul 
Regat, incapabilă să depăşească măruntul joc pentru putere şi să se 
ridice la identificarea — până la jertfă — cu idealul naţional. 

În memoriile sale din timpul războiului, Ștefan Zeletin scrie: 
„Ştiam noi bine că nu ne-a învins puterea dușmanului, ci păcatele 
conducătorilor proprii: cu aceştia trebuia să limpezim socotelile 
noastre. Între noi (cei de pe front — n.n.) nu era unul care să nu fi avut 
nestrămutata încredințare că țara noastră e sortită să piară, dacă nu 
va rupe atât cu metodele cât şi cu oamenii trecutului. Toţi împărtăşeau 
convingerea că trebuie să stârpim răul din rădăcină şi să ne clădim 
altă ţară, pe alte temelii. Și la această măreaţă sarcină fiecare se 
îmbărbăta să pună umărul... Azi au uitat cu toţii această hotărâre: la 
noi se uită totul”. 1918 cu a sa Românie Mare a fost, din nefericire, 
un inaugural ratat. 

Dacă îndată după Marea Unire s-ar fi întreprins procesul politic 
(nu juridic!) al conduitei şi răspunderilor, dacă s-ar fi stabilit corect 
cine şi cât a greşit, societatea românească ar fi păşit în noua ei fază 
de dezvoltare ca un organism sănătos, viguros, în stare să răspundă 
noilor sfidări. Întrucât acest proces nu a avut loc, întrucât relele au 
fost tăinuite, iar autosatisfacția de comandă a fost cuvântul de ordine, 
întrucât cauza principală a neajunsurilor a fost căutată în afară, nu 
înăuntru, societatea românească, în ansamblul ei, a intrat în noua 

perioadă ca un organism mâncat de boli lăuntrice, ascunse de către 
cei chemați să o diriguiască. 

Acestei imagini i se poate aduce obiecția că, în perioada interbelică, 
România a cunoscut epoca ei de aur, că în numai două decenii economia 
națională, după ce a ieşit din criza economică a anilor 1929-1933, a 
înregistrat un progres spectaculos, că pe plan cultural s-au afirmat 
personalități ca Emil Cioran, Mircea Eliade, Eugen Ionescu și alții, care 
au devenit ulterior celebrități mondiale. Toate acestea sunt adevărate, 
dar ele nu anulează maladia societății româneşti, care, întocmai ca 
scoica în care a intrat bobul de nisip, plămădeşte perla. 

În istoria universală, burghezia s-a dovedit clasa cu cea mai 
puternică forță de creație din câte a cunoscut umanitatea, şi societatea 
românească s-a integrat acestei realități istorice, cu deosebirea că, 
împrejurările fiind potrivnice (în primul rând, îndelungata dominație 
otomană, atât de neprielnică prin natura şi practicile ei capitalis- 
mului), burghezia română a rămas relativ slabă şi realizările ei au fost 
pe măsura puterilor sale. Ea a făcut statul național şi a pus bazele indus- 
triei naționale. În efortul de a atinge aceste obiective, ea nu a putut să 
elimine acea moştenire nefastă turco-fanarioto-orientală nici din 
societatea românească şi nici din propria ei conduită, mai ales, politică. 

Fractura dintre guvernanți şi guvernaţi a fost atât de adâncă, încât 
până şi oficiala Enciclopedie a României (vol. |, 1938) a constatat-o 
ŞI i-a prezentat urmările: „între clasa conducătoare, a celor puternici, 
a celor bogaţi, a celor ce pot influenţa politica (să zicem a 
guvernanţilor), şi a celorlalți, a guvernaţilor, există un drum greu de 
străbătut. [...] Guvernanţii nu reacţionează împotriva unei legi greşite 
sau periculoase: i se adaptează, dar o golesc de conţinutul ce l-a avut 
în mintea autorilor ei. Inexistenţa unei: clase de mijloc a agravat 
prăpastia între guvernanţi şi guvernațţi prin faptul că n-a putut crea 
Și pregăti personalul subaltern calificat pentru aplicarea legii în 
spiritul ei”. România Mare sau, mai exact, societatea românească din 
frontierele ei a continuat să evolueze între vechile coordonate ale 
bacşişului şi hatârului. Spiritul civic, fără de care nu există democraţie 
adevărată, nu s-a putut dezvolta în aceste condiţii. Mihail Ralea a făcut 
această observaţie corectă: „La toate neregulile ori nedreptăţile 
românul se adaptează. Nu se resemnează complet fiindcă de obicei 
încearcă să obție o ameliorare a situaţiei pe cale individuală, căutând 

pe cât se poate un aranjament prin stăruință ori favoruri care trebuiesc 
să facă din el o excepţie, un privilegiat. Şi odată acest ţel atins, 
situaţia generală nu-l mai interesează”. Nu este de mirare deci că, în 
astfel de împrejurări, democraţia a rămas firavă şi, în anii '30, când 
ea avea să fie asaltată de două totalitarisme — legionar şi regal — se 
va prăbuşi rapid. 


Bucuria împlinirii aspiraţiei de unitate naţională a fost umbrită de 
criza ce s-a abătut asupra întregului continent ca urmare a distrugerilor 
provocate de război şi a dezorganizării sistemului de schimburi 
economice. Dacă prezentul era presărat de dificultăţi, viitorul apărea 
plin de promisiuni. Războiul schimbase, s-ar putea spune — dată 
fiind rapiditatea transformărilor — „de la o zi la alta”, înfăţişarea şi 
statutul României în Europa. Dacă în 1912 România avea o întindere 
de 130 177 km?, cu o populaţie de 7 160 682 locuitori, ea a ajuns în 
1920 la o suprafață de 295 049 km?, cu 15 541 424 locuitori, fiind 
astfel a zecea ţară în Europa ca mărime şi a doua, în Europa Centrală, 
în ceea ce priveşte numărul populaţiei, după Polonia. Transilvania şi 
Banatul aduceau o însemnată zestre industrială, iar zăcămintele de 
petrol din Vechiul Regat promiteau să devină o sursă de venit de 
excepţională însemnătate, pe măsură ce „aurul negru” devenea 
„nervus rerum” în lumea industrială. 

Din unghiul de vedere al structurii etnice a populaţiei, România 
rămânea şi după unirea Basarabiei, Bucovinei, Transilvaniei şi 
Banatului un stat național, ponderea minorităţilor fiind, după 
recensământul din 1930, următoarea: 


Număr Procent 
Români 12 981 324 71,9 
Maghiari 1 425 507 7,9 
Germani 745 421 4,l 
Evrei 728 115 4,0 
Ucraineni 582 115 3,2 
Ruşi 409 150 2,3 
Bulgari 366 384 2,0 


Ţigani 262 501 1,5 

Turci şi tătari 176 913 1,0 
Găgăuzi 105 750 0,6 
Cehi şi slovaci 51 842 0,3 
Sârbi, croaţi, sloveni 51 062 0,3 
Alţii (polonezi, greci, 

armeni etc.) 170 944 0,6 
Total 18 057 028 100,0 


Aportul industrial al Transilvaniei şi Banatului a sporit, evident, 
ponderea populaţiei muncitoreşti, fără însă ca ea să modifice funda- 
mental structura profesională a populaţiei, rămasă caracteristică unei 
țări agricole. Recensământul din 1930 a dat următoarea repartiție 
procentuală a populaţiei active, după profesiuni: 


Exploatarea Industrie Comerţ Transport Alte 
solului credit categorii 
78,2 7,2 3,2 1,7 9,7 


În zona rurală, populaţia activă ocupată în exploatarea solului se 
ridica la 90,4%. România era o ţară în care masele țărănești formau 
majoritatea populaţiei şi aveau aportul hotărâtor în funcţionarea eco- 
nomiei naţionale, preponderent agricolă. Analizând datele recensă- 
mântului din 1930, Enciclopedia României trăgea în 1939 concluzia 
că „România poate fi definită din punct de vedere profesional prin: 
o populaţie covârşitoare agricolă, cu un regim de exploatare primitiv 
familial, un grad de industrializare modest, încă insuficient (cu tot 
avântul luat de industrie în ultimii 3—4 ani), un aparat administrativ 
destul de important. Situaţia aceasta justifică, ţinând sema şi de 
conjunctura internațională, venitul redus al populaţiei ţărăneşti, 
costul ridicat al produselor industriale, ritmul încetinit al circulaţiei 
şi comerţului în genere — îngăduind acumularea beneficiilor în 
mâinile unei minorități restrânse — şi, în sfârşit, standardul de viaţă 
modest al păturilor funcţionăreşti”. 

O mutație de mare anvergură în sectorul de bază al economiei 
naţionale — agricultura — a determinat-o reforma agrară din 1921, una 
din cele mai radicale din Europa Răsăriteană (exceptând, evident, 
Rusia Sovietică) de după primul război mondial. Ea a avut drept 
principală consecinţă dispariţia clasei moşiereşti. Dacă până la 


Istoria contemporană 314 


reforma agrară marii proprietăți (5 835 de moșieri) îi reveneau 47,7% 
din terenul arabil al ţării, după reformă, întinderea ei s-a restrâns la 
10,4%, în timp ce mica proprietate țărănească a crescut corespunzător 
de la 52,3% la 89,6% din terenul arabil. 

Reforma agrară a înlăturat inechitabila distribuire a pământului, 
dar a determinat o fărâmiţare a proprietăţii, după cum se constată din 
tabelul următor (întocmit pe baza recensământului din 1930, 
completat cu date din 1934). 


Categorii Exploatări Suprafaţa totală 
Număr % Hectare % 
Total 3 280 000 100,0 19 750 000 100,0 
Sub Sha 2460000 74,9 5 535 000 28,0 
din care: 
sub l ha 610 000 18,63 200 000 1,6 
1-3ha 1 100 000 33,5 2 200 000 11,1 
3-5 ha 750 000 22,8 3 015 000 15,3 
5-10 ha 560 000 17,1 3 955 000 20,0 
10-20 ha 180 000 5,5 2 360 000 12,0 
20-50 ha 55 000 1,7 1 535 000 7,8 
50-100 ha 12 800 0,4 895 000 4,5 
100-500 ha 9 500 0,3 2 095 000 10,6 
Peste 500 ha 2 700 0,1 3 375 000 17,1 


După opinia experților, exprimată în Enciclopedia României, „Această 
fărâmițare a proprietății ţărăneşti este distrugătoare şi atinge însuşi 
binele social oferit agriculturii şi populaţiei rurale prin ultima reformă 
agrară”. Ei luau în considerare intervenţia statului pentru a asigura o 
suprafață minimă gospodăriei ţărăneşti, întindere capabilă să-i garanteze 
viabilitatea economică şi o existență decentă familiei ţărăneşti. 

În realitate, soluţia era eronată, pentru că nu putea fi pusă în practică. 
Nici un fel de reformă agrară nu putea rezolva problema ţărănească, 
rezultată din divizarea micii proprietăți rurale, ca urmare a împărținilor 
prin moştenire. Soluţia problemei rurale stătea în industrializare, în 
absorbirea de către industrie a braţelor de muncă de la ţară. 

În perioada interbelică, efortul de dezvoltare a industriei a fost 
remarcabil, după cum reiese și din creşterea forței motrice: faţă de 

14,8 CP (cai putere) la mia de locuitori în 1915 în Vechiul Regat, în 
1935 marea industrie utiliza 28 CP la mia de locuitori, pe ansamblul 
teritoriului forța motrice ajungând la 30,5 CP la mia de locuitori. Se 
remarcă, aşadar, că în Vechiul Regat a avut loc o dublare a 
cuantumului, ceea ce dă măsura progresului realizat în procesul de 
industrializare. 

Criza economică din anii 1929-1933 a lovit şi la noi industria, dar 
resorbirea efectelor crizei a fost rapidă şi, dacă anul 1928 a cunoscut 
cel mai mare număr de întreprinderi industriale, în 1937 ceilalți 
indici au atins nivelurile maxime de dinaintea celui de al doilea 
război mondial, cum se poate observa din tabelul care urmează. 


Anul Numărul Capital Forța Personal Valoarea 

fabricilor investit motrice ocupat producției 
Milioane lei Mii CP Milioane lei 

1919 2 747 2 837 481 157 423 11 712 
1923 3 303 — 392 — 34 384 
1928 3 966 39 770 473 206 547 60 965 
1932 3 557 39 904 515 152 198 32 475 
1936 3 553 42 494 580 260 934 51 334 
1937 3 512 51 758 723 278 889 64 497 


Prin structura şi tendinţele economiei naţionale, România apare 
ca o ţară a contrastelor: în agricultură, preponderența micii gospodării 
ţărăneşti, primitive şi sărace; o industrie având încă o pondere redusă 
în economia națională, dar în plină expansiune, principalele ramuri 
fiind cea petrolieră, iar sub aspectul modernizării autentice cea 
metalurgică. Indicii principali sunt următorii: de la 1 851 303 tone 
de petrol în 1921 la 7 149 641 tone în 1937, iar în industria 
metalurgică valoarea producţiei (în mii de lei) creşte într-un deceniu 
de la 8 575 686 în 1927 la 10 494 414 în 1937. 

Contrastele şi fracturile între sectoarele economic şi social și, 
respectiv, clasele şi categoriile sociale sunt vizibile în peisajul țării. 
Observatorii străini sunt unanimi în a releva juxtapunerea ciudată 
dintre luxul şi rafinamentul occidental al elitei şi primitivitatea 
traiului țărănesc: „Nu-mi va fi dat niciodată — scria Ivor Porter, venit 
ca lector de limba engleză la Universitatea din Bucureşti în 1939 şi 
devenit, mai târziu, agent secret britanic — să mai văd o ţară cu 

atâtea contraste şi contradicții [...]. Automobile Lagonda, Hispano- 
Suiza şi Packard goneau pe şoselele naţionale, dar trebuiau să oco- 
lească care cu boi sau să frâneze brusc, în noapte, în fața unei cete 
de ţigani care-şi făceau de mâncare pe asfaltul fierbinte”. Moravurile 
prezentau aceleaşi contraste: în timp ce o doamnă din „lumea bună” 
practică nudismul în prezenţa aceluiaşi Ivor Porter, la periferia 
Capitalei o tânără femeie își scoate sânul şi-l stropeşte cu lapte pe 
tânărul puritan care o privea mai stăruitor, din interes etnografic. 
Fracturile sociale, polarizarea societăţii româneşti — viaţa luxoasă 
a minorității şi sărăcia marii majorități —, corupția şi relaxarea morală 
l-au făcut pe cunoscutul ziarist american Cyrus Sulzberger, aflat în 
România în ajunul izbucnirii celui de-al doilea război mondial, să 
scrie în memoriile sale: „Dacă a existat vreodată o ţară care să merite 
o revoluţie, aceasta a fost România de atunci”. Revoluţia, când ea avea 
să vină, va fi una trucată, fiind o formă a ocupaţiei sovietice. Până 
atunci, România a cunoscut două decenii care, în perspectiva 
calamităţilor politice ce le-au urmat, au apărut mirifice. 


UN NOU SPECTRU POLITIC 


În timp ce, graţie ripostei ferme a armatei române, au eşuat 
încercările sovietice şi ungare din 1919 de anulare a Marii Uniri, viaţa 
politică reintra în „normal”, adică în lupta pentru putere. Eşichierul 
politic se prezenta însă profund modificat şi schimbările aveau să se 
adâncească în anii următori. Înceta, în primul rând, competiţia veche 
de jumătate de secol dintre conservatori şi liberali. Divizaţi încă 
dinainte de începerea războiului, „compromişi” printr-o serie de 
fruntaşi de marcă (Marghiloman, Carp etc.) ca urmare a atitutdinii 
favorabile faţă de Puterile Centrale sau chiar a colaborării cu ele în 
perioada ocupaţiei (1916-1918) şi, mai presus de toate, lipsiţi în 
curând de baza economică prin exproprierea moşiilor, conservatorii 
vor dispărea rapid de pe arena politică. 

Spectrul politic s-a îmbogăţit însă cu noi partide. În Transilvania, 
Partidul Naţional Român fusese conducătorul luptei de emancipare 
naţională şi principalul autor al actului Unirii de la Alba Iulia din 
|] decembrie 1918. El reprezentase până în 1918 atât interesele 

burgheziei cât şi ale țărănimii române în faţa autorităţilor maghiare. 
După Unire, dacă dorea — şi evident că dorea — să devină un partid 
naţional în înţelesul ieşirii din cadrul provincial şi al manifestării la 
scara întregii ţări, el trebuia să-şi găsească aderenţi şi dincolo de 
Carpaţi. În Transilvania, imaginea politicienilor regăţeni nu era 
dintre cele mai bune: li se reproşau corupţia şi oportunismul. Se 
adăuga incompatibilitatea dintre cei doi lideri necontestaţi, unul în 
Transilvania — Iuliu Maniu — celălalt în Vechiul Regat — Ion I. C. 
Brătianu. Conştient fiecare de propria-i valoare, autoritari, obişnuiţi 
să se facă ascultați şi nu să asculte, nici unul nu ar fi cedat în întâietate 
celuilalt. Operația de seducere politică a „ardelenilor” de către liberali 
a eşuat şi cele două partide, deşi, în principiu, ar fi trebuit, dacă nu 
să se unifice, cel puţin să colaboreze, întrucât reprezentau interesele 
aceleiaşi burghezii naţionale, au devenit adversare. 

Nepătaţi nici de păcatele politicianismului, nici de setea de putere 
a Brătianului, apăreau țărăniştii, al căror conducător, Ion Mihalache, un 
învăţător din Topoloveni, cinstit — adevărat „Apostol” de ţară —, trecut 
prin tranşeele războiului era hotărât să-şi croiască drumul spre putere 
în numele ţăranilor, a căror cămașă specifică a purtat-o întotdeauna. 
Într-o ţară „eminamente agricolă”, cum era considerată îndeobşte — dar 
incorect — România, un Partid Ţărănesc era firesc şi necesar, dar, după 
Marea Unire, expresie a solidarității naționale, şi după instaurarea 
regimului comunist în Rusia un partid de clasă cum era cel țărănesc, şi 
încă al unei clase capabile de ţâşniri distructive ca acelea din 1907, 
apărea, pentru unele segmente ale clasei politice, ca primejdios. 

luliu Maniu, exponent al clasei burgheze, avea mari ezitări în a 
fuziona cu ţărăniştii de peste munţi, deşi logica jocului politic îi 
dădea imbold în această direcţie. Când țărăniştii au „trecut Carpaţii — 
în înţelesul că au început implantări în Transilvania şi Banat —, 
conducătorul Partidului Naţional şi-a dat seama că mijlocul cel mai 
bun pentru a scăpa de un adversar este să şi-l facă aliat. În 1926, cele 
două partide au fuzionat, creându-se astfel Partidul Naţional-Ţărănesc 
(PNT); de atunci şi până la dizolvarea sa în 1947 de către auto- 
ritățile comuniste, Ion Mihalache a dovedit, peste orice divergențe, 
o fidelitate neabătută față de Iuliu Maniu, iar în partid doctrina 
Partidului Naţional s-a impus faţă de cea a ţărăniştilor. Aşa cum a 
observat Pamfil Șeicaru, „Iuliu Maniu, format în ideologia 
liberalismului, a pus accentul democraţiei pe care o rezima pe ideea 

de libertate. Puţini oameni politici — scria cunoscutul ziarist — am 
cunoscut care să fi avut într-o aşa totală oroare ideea de constrângere, 
de mutilare a libertăților publice [...]. De aici respectul pentru opinia 
publică, care emană dintr-o colectivitate formată din persoane cu 
interese variate și aparținând unor medii diferite. Nu o opinie de clasă, 
ci o opinie care înglobează totalitatea comunității naţionale”. 

Iuliu Maniu şi Ion Mihalache au fost întruchipări ale cinstei 
desăvârşite şi, într-o lume politică în care formula lui Balzac din 
Vautrin („Viaţa e ca o bucătărie; miroase urât şi, ca să mănânci bine, 
trebuie să te murdăreșşti pe mâini”, dar, din nefericire, la noi şi pe 
manşete) era lege, cei doi au apărut ca două piscuri acoperite veşnic 
de albul imaculat al zăpezii. 

Iuliu Maniu — şi el a rămas tot timpul, indiferent de cine s-a aflat 
formal la conducerea partidului sau a guvernului, , spiritus rector” al 
național-țărăniştilor — a fost, în tot timpul carierei sale politice, un spirit 
opoziționist, excelent în a critica şi a combate, dar fără soluții constructive. 

Un fenomen de psihologie colectivă — numit în epocă şi „psihoza 
tranşeelor” — a fost mitul generalului Averescu. Militar de solidă 
pregătire profesională, el a manifestat, în timpul războiului, o preocupare 
constantă pentru soldații din liniile de bătălie. Expuşi în fiecare clipă 
morții, cu sentimentul că atâția din comandanții lor îi abandonaseră 
noroiului şi obuzelor, aceşti soldați, printr-un elementar reflex, lesne de 
explicat psihanalitic, au atribuit generalului Averescu o imagine paternă, 
dublată, apoi, de cea a justiţiarului care chema la fixarea răspunderilor. 
Popularitatea sa, în anii 1919-1920, a fost imensă şi, de-ar fi vrut (aşa 
cum fusese mereu suspectat, încă din 1917), ar fi putut lua puterea şi 
instaura o dictatură militară. Înconjurat de oameni de mare înzestrare 
intelectuală şi morală (Ştefan Zeletin, P. P. Negulescu, Petre Papacostea), 
dintre care unii au rămas fideli până la moartea mareșalului sau a lor, 
Al. Averescu a fost un fel de general Boulanger al României. Omologul 
său francez își câştigase în anii 1886—1889 o mare popularitate în 
rândurile armatei şi ale opiniei publice, care vedeau în el un lider 
autoritar, în stare să conducă Franţa la războiul de revanşă cu Germania, 
dar, când toți credeau că va da o lovitură de stat — ca un nou Napoleon — 
şi va lua puterea, Boulanger a ezitat şi a permis astfel guvernului să ia 
măsuri împotriva lui (1889); refugiat în Belgia și Anglia, s-a sinucis la 
Bruxelles. Averescu, venit la putere pe un extraordinar val de 
popularitate, în 1920, nu s-a folosit de el, ci a rămas — a fost bine, a fost 

rău? — respectuos faţă de rânduielile constituționale şi s-a lăsat înlăturat 
de la putere de atotputernicul Brătianu, prin regele Ferdinand. 

Frustrările resimţite de societatea românească în fața gravelor 
carenţe ale clasei politice, în anii războiului, şi a continuării aceloraşi 
practici nefaste care aduseseră România la un pas de catastrofă în 
1916 au născut două reacţii de contestare integrală şi violentă a 
structurilor acestei societăți. 

La | decembrie 1918, viitorul secretar general al Partidului 
Comunist din România (PCdR), Gheorghe Cristescu, exprima, în 
scrisoarea adresată unui prieten, simțămintele celor care vedeau în 
modelul sovietic mijlocul cel mai potrivit de eradicare a burgheziei 
ŞI capitalismului: „La noi în ţară e o viaţă foarte tulbure, lumea toată 
ce trăieşte prin muncă este foarte nemulțumită de demisia actuală a 
burgheziei. Tot ce este salariat îşi îndreaptă privirile către răsăritul 
Rusiei. Mântuirea o văd dărâmând societăţi capitaliste; aici se prevede 
că, cât de curând, atât țăranii cât şi orăşenii vor face lucruri care vor 
fi discutate în lumea internațională. Suntem împrejmuiţi de revoluţie 
şi nu pot crede că vom rămâne izolaţi ca o insulă”. 

Radicalizarea inevitabilă provocată de război a făcut ca anii 
1918—1920 să înregistreze o succesiune aproape neîntreruptă de 
manifestații muncitoreşti (cea din 13 decembrie 1918, reprimată brutal 
de armată) şi greve, care au culminat cu greva generală din 20-28 
octombrie 1920. În memoriile sale, fruntaşul socialist Şerban Voinea 
descrie acei ani: „Într-adevăr, nemulțumirea în mase era atât de mare, 
mizeria atât de adâncă, revolta atât de puternică, încât nici 13 decembrie, 
cu toate pierderile de vieți omeneşti, nu a fost în stare să oprească 
manifestaţiile de masă ale mulțimii. Tot anul 1919 şi, în continuare, o 
bună parte din anul următor au fost mişcări spontane enorme, mult mai 
mari decât am fi putut stăpâni cu adevărat noi (socialiștii — n.n.), şi au 
urmat fără încetare. În afară de mişcarea de mase propriu-zisă — continuă 
Şerban Voinea —, care e o mişcare de revendicări, s-a desfăşurat, în 
perioada aceea, şi o luptă ideologică care cred că e unică în analele 
mişcării muncitoreşti de la noi. În legătură cu problema afilierii la 
Internaționala a III-a, s-au dezbătut toate problemele fundamentale ale 

Într-adevăr, convins de iminenţa revoluţiei proletare mondiale, al 
cărei început era — în concepţia sa — cea din Rusia, Lenin a hotărât 
să creeze o Internaţională Comunistă (Comintern) destinată să devină 

statul major al revoluţiei, impunând, în consecinţă, o disciplină 
militară partidelor doritoare să se afilieze şi care le transforma în 
simpli executanţi ai ordinelor venite de la Moscova. La 23 iulie 
1920, plin de optimism Lenin îi telegrafia lui Stalin (aflat la Harkov): 
„Situaţia din Comintern este excelentă. Zinoviev, Buharin şi cu 
mine credem că ar trebui să încurajăm imediat revoluţia în Italia. 
Părerea mea personală este că pentru aceasta trebuie sovietizate 
Ungaria şi, poate, de asemenea, Cehia şi România. Trebuie să 
reflectăm serios”. Pe măsură ce perspectivele revoluţiei mondiale s-au 
îndepărtat şi, în cele din urmă, au dispărut, Cominternul s-a 
transformat într-un instrument al politicii externe a URSS, iar între 
spionajul sovietic şi Comintern s-au stabilit strânse relaţii de 
colaborare. 

Iniţial, în mișcarea socialistă şi muncitorească din România, 
curentul favorabil afilierii a avut numeroşi adepţi. Şerban Voinea îşi 
aminteşte: „A început în ţară atuncea o mişcare de afiliere la 
Internaționala a III-a. O afiliere care, în perioada de la început, în spe- 
cial, nu era decât o manifestare sentimentală în favoarea revoluției 
ruse. Nimeni nu ştia exact despre ce poate să fie vorba, nici chiar cei 
mai bine informați”. Când, după Congresul al II-lea al Cominternului, 
s-au aflat cele 21 de condiţii draconice pentru acceptarea afilicrii, 
G.M. Vasilescu-Vasia, mai târziu fruntaş comunist, le-a considerat 
inventate. 

Curentul puternic favorabil afilierii a impus acceptarea celor 21 
de condiţii la Congresul general al Partidului Socialist şi, pe această 
cale, s-a constituit Partidul Comunist din România (numit inițial 
Partidul Comunist-Socialist), secţiune a Internaționalei a III-a. 

Orientările şi directivele venite de la Moscova s-au aflat în conflict 
cu interesele naţionale româneşti. Pentru regimul sovietic, România 
era un segment din „cordonul sanitar” instituit de „statele burgheze”, 
segment ce trebuia sfărâmat. De aici teza lansată de Comintern 
despre „caracterul multinațional” al statului român şi cea a 
autodeterminării până la despărţirea de stat a „popoarelor” din 
România („„moldovenii:” din Basarabia, maghiarii din Transilvania, 
bulgarii din Dobrogea). Uniunea Sovietică şi Cominternul urmăreau 
dezagregarea României, acţiunile lor îmbrăcând forme variate, de la 
propagandă până la acţiuni de forță. 

Activitatea sub lozincile antiromâneşti ale Cominternului condamna 
PCdR să rămână un minigrup politic, o sectă de credincioşi ai lui Lenin 
şi Stalin, fără o aderenţă de masă, deschis cu precădere minorităţilor 
etnice. Belu Zilber, a cărui biografie e ea însăşi dătătoare de seamă pentru 
Istoria PCR (ilegalist, spion sovietic, nomenclaturist, exclus din partid, 
arestat, condamnat, eliberat), a enumerat excelent categoriile reprezentate 
în partidul comunist, îndată după înfiinţare: „Unguri şi bulgari care 
doreau despărțirea de România, muncitori care se vedeau stăpâni pe 
uzine, evrei îngroziți de antisemitism, şomeri fără profesiune definită sau 
profesionişti mediocrii, politicieni nerealizați şi nerealizabili în alte 
partide politice, casnice urâte sau bovarice, copii sătui de şcoală”. 
Spionul sovietic Boris Lago, întemnițat la Doftana în anii 1925—1929, 
scrie în memoriile sale că a întâlnit acolo comunişti ruşi, ucraineni, 
bulgari, maghiari, evrei, dar aproape deloc români. Pe măsură ce controlul 
Cominternului s-a consolidat asupra PCdR, el a devenit un partid al 
„popoarelor respinse” (rejected peoples), pentru a relua formula lui 
R.V. Burks, adică fără o bază teritorială, cum erau evreii, care vedeau 
în marxism „ideologia universală” în măsură să le asigure „o nouă 
identitate, ce depăşea atât etnicul cât şi naţionalul ”, şi maghiarii, trecuţi 
din situația de dominatori politici în aceea de populaţie minoritară şi 
privind cu ostilitate la statul care îi privase de vechiul statut. În curând, 
Cominternul a trimis în fruntea PCdR -— ca secretari generali — activişti 
minoritari (Elek Köblös) sau străini (polonezul Aleksander Danieliuk- 
Ştefanski Gorn), astfel că atunci când în acest post s-a aflat bulgarul Boris 
Stefanov, care vorbea bine româneşte, el a fost perceput ca român. 

Până la luarea puterii, cu ajutorul URSS, PCdR, trecut în ilega- 
litate prin legea Mârzescu din 1924, a rămas o organizaţie politică 
periferică, fără importanţă în viaţa politică a țării. 

La celălalt pol — extrema dreaptă, ai cărei exponenți au devenit 
legionarii. Ideologic, Legiunea Arhanghelului Mihail, constituită în 
1927, îşi revendică origini anticomuniste: în martie 1919, viitorul 
Căpitan, Corneliu Zelea Codreanu, pe atunci în vârstă de 20 de ani, 
a ţinut o adunare cu colegii de şcoală în Pădurea Dobrina, pentru a 
organiza rezistenţa în cazul unei invazii sovietice; în anul următor, 
la începutul lui martie, el zădărniceşte greva muncitorilor de la 
Atelierele CFR Nicolina (Iaşi), de orientare comunistă. 

Aceste începuturi nu sunt însă semnificative pentru caracterul 
noului curent. Atât timp cât PCdR şi ideologia comunistă rămâneau 

marginale, „primejdia roşie” nu era atât de acută încât să necesite 
asemenea „anticorpi” politici. Mişcarea legionară apare ca negare a 
democraţiei, afirmare a statului totalitar şi exaltare a virtuţilor creştine 
în duhul cultului autohtoniei şi românismului. Mişcarea combate 
viguros păcatele politicianismului şi acuză pe evrei de a fi la originea 
mai tuturor relelor din societatea românească. „Puri şi duri”, în marea 
lor majoritate tineri, legionarii se văd ca nişte arhangheli arzând cu 
sabia de foc cangrenele lumii în care trăiesc. Unii dintre ei erau 
profund nemulţumiţi şi de starea de pasivitate a masei populaţiei și — 
ca şi Emil Cioran — preconizau soluţii radicale: „În România — scria 
acesta în 1933 — numai teroarea, brutalitatea şi o nelinişte infinită ar 
putea schimba ceva. Ar trebui arestați toți românii şi bătuţi până la 
sânge; numai aşa un popor superficial ar putea face istorie”. 
Naționalismul cu tentă religioasă şi organizarea paramilitară au atras 
în rândurile mişcării legionare un larg evantai de aderenţi, de la 
membri ai marilor familii boiereşti (Cantacuzino, Ghica, Sturdza) la 
tineri burghezi de mare cultură (Mircea Eliade, Emil Cioran, 
Constantin Noica), mulţi din ei fascinaţi de profesorul Nae Ionescu, 
partizan al unui regim autoritar care să curme agitația sterilă a 
partidelor (după ce l-a sprijinit în această direcţie pe Carol al II-lea, 
universitarul charismatic, intrat în conflict cu suveranul, se va îndrepta 
spre tinerii Arhanghelului, neezitând să îngenunche — la propriu — în 
fața Căpitanului). Reacţia dură a autorităţilor față de o mişcare încă 
minoritară dar energică şi cu mari capacităţi de seducţie a inaugurat 
o escaladare a violenţei, cu asasinate şi execuţii ce au însângerat — cum 
se va vedea — viaţa politică. Evaluări corecte i-au dat Mişcării legionare 
Emil Cioran şi Constantin Noica în 1978; primul: „o revoluţie 
românească dirijată contra României”, al doilea: „Singura mișcare 
românească contra căreia Caragiale nu poate nimic”. 


GENERALUL CHARISMATIC 


Primele alegeri de după constituirea României Mari, desfăşurate 
după sisteme diferite în Vechiul Regat şi în provinciile unite, au 
însemnat victoria coaliţiei Blocului Democratic, reunind, practic, cele 
mai importante formaţiuni politice, decise să-i conteste lui Brătianu 

controlul puterii: Partidul Naţional Român (din Transilvania), Partidul 
Ţărănesc, Partidul Naţionalist- Democrat condus de N. Iorga, al cărui 
prestigiu politic era, după stăruitoarea sa luptă pentru Unire, la 
apogeu. Victoria Blocului Democratic şi eşecul liberalilor putea să 
apară ca un semn de ingratitudine faţă de Ion I. C. Brătianu, artizanul 
Marii Uniri, cum îl prezenta propaganda liberală. Ca şi Clemenceau, 
după primul război mondial, şi Churchill, după cel de al doilea, 
Brătianu constata cu amărăciune că electoratul îşi întorcea faţa de la 
el: prea proaspete erau în amintirea tuturor răspunderile PNL pentru 
eşecurile României în război, şi prea mult se exercitase atotputernicia 
Brătianului în ţară, pentru ca acum, în condiţiile noului „inaugural”, 
opinia politică să nu dorească „la vremuri noi, oameni noi”. 

Alianţă eterogenă, Blocul Democratic nu putea face față fluxu- 
lui de greve şi demonstraţii de stânga care amenințau stabilitatea 
socială şi politică a ţării. Omul providențţial a fost atunci generalul 
Averescu. Capitalul său de popularitate a fost un adevărat stăvilar de 
care s-au spulberat talazurile revoluţionare. Devenit prim-ministru 
în martie 1920, el a rezistat grevei generale din octombrie 1920, 
punându-i capăt prin mijloace dure (la 21 octombrie, a doua zi după 
declanşarea ei, au fost arestaţi liderii sindicali şi cei ai Partidului 
Socialist), iar la 17 iulie 1921 a fost adoptată legea pentru definiti- 
varea reformei agrare în Vechiul Regat, începutul fiind făcut, în 
prezenţa generalului, la Gurbăneşti-Ilfov. Într-o ţară cu o populaţie 
rurală atât de numeroasă ca România, agitația de stânga nu mai avea 
nici o şansă de îndată ce setea de pământ a ţăranului era — fie şi 
temporar — astâmpărată. Omul tranşeelor, părintele soldaţilor se 
dovedea, odată pacea revenită, şi părintele ţăranilor. România 
datorează generalului Averescu un Mărăşti social şi politic, în 
1920-1921, mai important decât Mărăştiul militar din 1917, în 
înțelesul că prin persoana sa generalul Averescu a blocat curentele 
de stânga şi extrema-stângă. 

„Maurul şi-a făcut datoria, maurul poate să plece”, a fost calculul 
lui Brătianu, care nu ar fi fost el dacă nu s-ar fi decis să revină la 
putere pentru a modela România Mare, privită ca o creaţie a 
ostenelilor sale. După o scurtă guvernare a lui Take Ionescu — acestei 
strălucite inteligenţe politice destinul ostil nu i-a îngăduit să fie 
prim-ministru, ceea ce își dorise o viaţă întreagă, decât o lună —, 
Brătianu şi liberalii au preluat cârma pentru patru ani. 

Marea guvernare liberală (1922-1926) a fost încercarea 
sistematică a clasei burgheze de a-şi asigura puterea economică şi 
politică în noul stat românesc născut din Marea Unire. Principiul de 
bază a fost „prin noi înşine”, adică făurirea economiei capitaliste prin 
puterile burgheziei naţionale, concurată de capitalul străin. Artizanul 
modest, dar tenace, al acestei politici a fost fratele primului-ministru, 
Vintilă Brătianu, a cărui discreţie a ascuns statura sa politică nu mai 
puţin importantă decât a ilustrului său frate. Aşa cum a observat un 
analist contemporan, „Vintilă Brătianu a făcut pentru ţară mai mult 
decât toți naționaliștii la un loc. A fost aproape singurul om politic 
care a lucrat zi de zi şi în chip efectiv la propăşirea economiei 
naţionale”. Drama sa a fost că efortul lăudabil şi remarcabil pe care 
l-a întreprins nu s-a bucurat de sprijinul beneficiarilor, căci, aşa cum 
observă acelaşi analist, „Clasa burgheză, în loc să-l secondeze cu elan 
şi cu credinţă, a preferat să rămână indiferentă. N-a avut nici 
instinctul, nici maturitatea să-şi dea seama că interesele sale îi dictau 
să-l susţină din răsputeri” (Sterie Diamandi). Cântecul de sirenă al 
capitalului străin a acoperit apelul lui Vintilă Brătianu de a edifica 
un capitalism naţional. 

Politica de consolidare a statului român, astfel cum apărea după 
unirea Basarabiei, Bucovinei, Transilvaniei şi Banatului, și de 
asigurare a deţinerii pârghiilor economiei naţionale de către burghe- 
zie a făcut obiectul unei ample legislații înfăptuite de guvernul 
Brătianu. În fruntea ei s-a aflat noua constituţie, care o înlocuia pe 
cea din 1866. 


ADEVĂRATA FAȚĂ A DEMOCRAȚIEI 


Discutarea şi votarea noii constituţii au dat naştere la vii con- 
troverse. Partidul Naţional şi Partidul Ţărănesc au denunţat noua 
constituţie în termeni de viguroasă critică: „act abuziv”, „emanaţie 
a concepției absolutiste a puterii executive, fără consultarea voinţei 

naționale şi au declarat că ele „consideră această constituție fără 
putere de a lega voința cetățenilor, fără putere de lege şi de drept nulă! 
Ceea ce s-a născut la adăpostul baionetelor nu va trăi decât prin 

baionete”, se încheia dramatic declaraţia citită de Ion Mihalache în 
numele celor două partide care s-au şi retras din Adunare. 

În ţara lui Caragiale a fost însă posibil ca, după condamnările atât 
de răspicate şi după declaraţiile categorice de nulitate a constituţiei, 
cele două partide fuzionate în 1926 să guverneze pe baza ei! 

Constituţia din 1923 reprezintă o sinteză între vechea constituție 
din 1866 şi reformele votate la Iaşi în 1917. Ea introducea votul 
universal egal, direct şi secret, așeza interesul public înaintea celui 
individual, sporea puterea legislativului în raport cu cea a regelui şi 
proclama libertăţile cetăţeneşti în spiritul unei democraţii desăvârşite. 

Vechea şi nociva tradiţie a formei fără fond s-a manifestat şi în 
constituţia din 1923, în care mulți au văzut temelia unei vieţi poli- 
tice de autentică democraţie. Realitatea a fost însă cu totul alta. De 
îndată ce un partid — indiferent care — s-a aflat la putere, constituția 
a devenit pentru el literă moartă, căpătuirea clientelei electorale 
având întâietate față de orice lege, inclusiv cea fundamentală. 
Respectul constituţiei a fost strigătul partidelor în opoziţie, nu când 
se aflau la guvern. 

Siluirea voinţei alegătorilor a fost o practică obişnuită în perioa- 
da interbelică, şi în jurnalul (deci în însemnările sale personale, nu 
într-un articol de polemică politică) lui Grigore Gafencu se găseşte o 
excelentă descriere a alegerilor din perioada considerată încă de unii 
„epoca de aur” a democraţiei româneşti, descriere care arată adevărata 
faţă a acestei democraţii: „mai grozavă decât năvălirea tătarilor sau 
invazia lăcustelor, a venit ziua de alegen; de alegeri cum sunt înţelese 
şi practicate de români, de administraţia română, de armata română, 
de magistrații români. A fost o urgie absurdă și barbară, dezlănţuită 
de sus în jos peste o populaţie paşnică şi liniştită. [...] S-au arestat 
delegaţii şi candidaţii, s-au furat urnele şi cărțile de alegători, s-au bătut, 
mai ales, s-au schingiuit şi snopit sub lovituri de ciomege sute şi mii 
de alegători. Îngrozită, populaţia se ascundea în pădure. [...] Sub ochii 
mei se petreceau scene de barbarie, de vulgaritate, de laşitate abjectă. 
Părea o revoluţie a uniformelor militare şi administrative, o revoluție 
a statului, prin organele sale conştiente şi inconştiente, împotriva 
cetățeanului «civil». Ceea ce dă măsura precarităţii democraţiei 
româneşti este absenţa reacției la astfel de stări de fapt: „Nici o 
conştiinţă nu s-a revoltat — scrie, mai departe, Grigore Gafencu —, nici 
un om de onoare nu s-a împotrivit. Simţeam în fața acestei laşități 

generale sentimentul de ruşine care m-a cotropit când, după asfaltul 
şoselelor europene, ajunsesem în gropile şi șanțurile şoselelor noastre 
naționale. Dar cu cât mai adânc, mai dureros. Câte gropi, câte șanțuri 
prăfuite şi înglodate mai are şi biata noastră conştiinţă naţională. 
Câte moravuri din alte vremi, ce educaţie neisprăvită, ce lipsă 
desăvârşită de simţ al dreptăţii şi al demnităţii individuale”. 

Este semnificativ că Nicolae Iorga, prim-ministru când se 
petreceau scenele descrise de Gafencu (1931), a răspuns la telegrama, 
de protest a acestuia: „nu pot da de la o zi la alta moravuri bune”. 
Recunoştea şi marele istoric, înrobit politicii, că astfel de procedee 
se înrădăcinaseră adânc în viaţa noastră politică. În asemenea condiţii, 
nu se putea afirma spiritul civic nici la nivelul elitelor, nici la cel al 
publicului. Este ceea ce explică frecventele „căderi în pre-modern”, 
după excelenta formulă a lui Sorin Alexandrescu. 

Ceea ce trebuie însă relevat este că în Europa Central-Răsăniteană 
şi de Sud-Est, lăsând la o parte Cehoslovacia, ţară de adevărată 
democraţie, toate celelalte state cunoşteau regimuri semidictatoniale 
sau autoritare şi că în această lume de orbi în ale democraţiei România 
apărea ca acel chior din proverb devenit împărat. 

Esenţa lungii guvernări liberale a fost înfăptuirea politicii „prin noi 
înşine” de industrializare şi consolidare a poziţiilor economice ale 
burgheziei naţionale. Se crede greşit că formula liberală ar fi exclus 
orice participare a capitalului străin în economia naţională. În realitate, 
colaborarea cu capitalul străin era luată în considerare, dar ea trebuia 
să fie subordontă intereselor capitalului naţional. Un şir de legi a pus 
în practică politica „prin noi înşine?“ legea privind comercializarea şi 
controlul întreprinderilor economice ale statului a stabilit două mari 
grupe; în cadrul lor: cele de interes general, precum CFR, PTT, Regia 
Monopolurilor Statului, Atelierele Armatei şi celelalte, în care statul 
putea să asocieze capital privat, dar păstra controlul prin comisari, 
cenzori şi membri în consiliul de administraţie; legea energiei acorda 
numai cetăţenilor români sau societăţilor anonime române dreptul de 
a obține concesiuni de amenajări de forțe hidraulice; şi, cea mai 
importantă şi controversată dintre ele,'legea minelor (4 iulie 1924), 
prin care erau trecute în proprietatea statului, urmând a fi exploatate 
prin societăți române sau străine, care acceptau condiţii favorabile 
capitalului autohton (60% din capital să fie românesc, 2/3 din 
administratori trebuiau să fie cetățeni români etc.). În vederea sprijinirii 
întreprinzătorilor români a fost creată Societatea Naţională de Credit 


327 Romania felix? 
Industrial (23 iunie 1923); Banca Naţională şi Banca Românească, 
controlate de liberali, au sprijinit masiv industrializarea prin efort 
național; s-a creat Societatea Naţională de Gaz Metan, s-au pus bazele 
Industriei Aeronautice Române (IAR). 

Reacţia capitalului străin nu a întârziat să se manifeste, şi ea a fost 
deosebit de dură faţă de legea minelor, care afecta interesele marilor 
companii petroliere din străinătate. 

Pe plan politic, Ion I.C. Brătianu a înregistrat o victorie — din nefe- 
ricire, temporară — prin îndepărtarea prințului moştenitor Carol 
(4 ianuarie 1926). Premierul se convinsese de mult că de la vlăstarul 
regal chemat să urce pe tron nu mai era de aşteptat nici o îndreptare. 
Primul Hohenzollern născut în România (despre adolescentul 
„Cărluţă” Carol I spunea că e cu siguranţă român de vreme ce înjură 
şi face datorii) avusese în timpul războiului o comportare deplorabilă 
care a culminat cu fuga şi căsătoria, oficiată la Odessa, cu Ioana (Zizi) 
Lambrino. Angajat într-o nouă legătură de dragoste (de astă dată cu 
Magda-Elena Wolf-Lupescu), Carol a trimis o renunțare la tron, 
acceptată de rege la stăruinţele lui Brătianu şi Barbu Știrbey. 

„Eroticul ăsta e o primejdie şi pentru țară şi pentru noi; să mul- 
tumim Providenţei că putem scăpa de el”, a spus Ion I. C. Brătianu 
lui Gh. Tătărescu, puţin înainte de reuniunea de Consiliu de Coroană 
care a luat act de renunţarea lui Carol. 

Guvernarea liberală se încheia, aşadar, cu un bilanţ de care 
Brătianu putea fi pe deplin satisfăcut. Pentru a evita orice surpriză, 
el l-a sfătuit pe rege să cheme la guvern pe omul de ordine şi disci- 
plină din 1920, generalul Averescu, a cărui popularitate se spulbe- 
rase, ceea ce făcea din învingătorul de la Mărăşti un tigru fără dinţi. 

Agravarea bolii regelui Ferdinand şi moartea sa iminentă l-au decis 
pe Brătianu să reintre în scenă. Generalul a fost concediat fără mena- 
jamente, şi, pentru prima dată, sfătuitorul de taină al regelui, cum- 
natul lui Brătianu și amantul reginei Maria, Barbu Știrbey, a devenit 
şeful unui guvern de tranziţie, înainte ca Brătianu să reia puterea. 

La moartea regelui Ferdinand, Mihai, fiul lui Carol şi al principesei 
Elena a Greciei, a fost proclamat rege, prerogativele sale fiind 
exercitate de o regență alcătuită din prinţul Nicolae, unchiul lui Mihai, 
patriarhul Miron Cristea şi preşedintele Înaltei Curți de Casaţie, 
Gh. Buzdugan (apoi, după moartea acestuia, Constantin Sărățeanu). 

„O, neştiutoare hire omenească!”, ar fi exclamat Miron Costin 
de-ar fi descris evenimentele anului 1927: când se credea stăpân pe 

toate pârghiile puterii, Ion I.C. Brătianu a fost răpus de o amigdalită 
infecțioasă! În timp ce fratele său, arhimodestul dar (spre deosebire 
de Ionel) foarte harnicul Vintilă Brătianu, devenea prim-ministru, 
național-ţărăniştii, înfometați de putere şi avantajele ei, după o 
opoziţie îndelungată îşi pierduseră răbdarea şi amenințau cu mari 
manifestații şi chiar cu un marş asupra Bucureştiului. 

Sub presiunea curentului favorabil PNȚ, Regența l-a chemat la 
guvern pe luliu Maniu, care la alegerile organizate apoi a repurtat o 
victorie de mari proporţii. Fără a se bucura de acea popularitate 
mistică a lui Averescu, Iuliu Maniu a devenit prim-ministru într-un 
climat de mare încredere şi speranţă. 

Guvernarea naţional-țărănistă (noiembrie 1928-apnilie 1931 şi 
iunie 1932—noiembrie 1933) avea să fie o perioadă a frustrărilor. PNȚ 
a avut imensa neşansă ca, în cea mai mare parte a lor, anii cât s-a aflat 
la cârma țării să coincidă cu marea criză economică (1929-1933) 
care s-a abătut dureros asupra economiei naționale. Dacă țări ca SUA 
sau Germania s-au clătinat sub şocul crizei, este mai degrabă de mirare 
că România nu a falimentat economic. Este adevărat că zguduirile 
provocate de criză au fost foarte puternice, dar edificiul nu s-a prăbușit. 
„România este o ţară atât de bogată, încât dacă ar fi condusă succesiv 
de cei zece oameni cei mai proşti din lume şi tot nu ar putea să o 
ruineze”, remarca atunci un comentator. Nu a fost vorba de competenţă 
în acei ani, ci de conjunctura economică cu totul defavorabilă, criza de 
credit şi scăderea prețurilor la produsele cerealiere lovind, de la debutul 
guvernării național-țărăniste, în politica economică a guvernului român. 

Situaţia era de la început îngreunată de moştenirea naţiona- 
lismului economic practicat de Vintilă Brătianu, a cărui politică de 
consolidare a capitalului autohton impusese un efort suprasolicitant. 
PNȚ înscrisese în programul său principiul „porților deschise”, 
prezentat de adversarii săi de atunci şi de mai târziu ca subordonare 
față de capitalul străin, ceea ce este cu totul fals. În realitate, politica 
economică a PNȚ a avut ca punct de pornire asigurarea de credite 
ieftine. Într-o ţară de mică proprietate agricolă ai cărei deținători erau 
asaltați de mari dificultăţi economice, creditele ieftine erau stringent 
necesare. Or, pentru a obține refacerea creditului era nevoie să fie 
eliminată orice piedică — iar naționalismul economic al lui Vintilă 
Brătianu crease numeroase obstacole în această direcţie — din calea 
circulaţiei capitalului internaţional. Apărând acest principiu al politicii 
economice a PNȚ, Grigore Gafencu nota în jurnalul său: „Interesele 

clasei producătoare ţărăneşti erau, în această privinţă, aceleaşi cu 
interesele întregii clase burgheze: industriaşi, comercianţi, profesii 
libere. Împotriva ideii politice a naţionalismului economic trebuia 
dusă la izbândă ideea economică a liberei circulații de bani şi de 
bunuri. Prima idee menţine oligarhiile, dar distruge gospodăriile. A 
doua deschide hotarele pentru schimbul de bunuri, de bani şi de 
idei — în zilele de azi, ea întăreşte democraţia”. Departe, aşadar, de 
a urmări „înfeudarea” ţării față de capitalul străin, politica economică 
a PNȚ a avut drept ţel asistența economică pentru țărănime şi, pe 
această cale, consolidarea sistemului democratic. 

Obiectivele nu aveau însă să fie atinse. Crizei economice avea să 
i se asocieze criza politică, latentă, este adevărat, dar nu mai puţin 
profundă. La originea ei s-a aflat reîntoarcerea în ţară a prinţului 
Carol, care l-a înlăturat de la domnie pe propriul său fiu, Mihai, şi a 
devenit, la 8 iunie 1930, regele Carol al II-lea (Mihai, ca prinţ 
moştenitor, a primit titlul de „mare voievod de Alba Iulia”). 

Prim-ministru când Carol s-a reîntors în ţară, luliu Maniu nu s-a 
opus restauraţiei, dându-și seama că Regența era o autoritate fictivă 
şi văzând în revenirea „fiului risipitor” un aliat împotriva liberalilor. 
Maniu l-ar fi dorit pe Carol membru al Regenţei în locul lui 
C. Sărăţeanu, dar, spre deosebire de personajul evanghelic evocat mai 
sus, care s-ar fi mulțumit și cu situaţia de argat, Carol se voia cu orice 
preţ rege. Maniu a cedat şi a cerut noului suveran să nu-şi aducă 
amanta de la Paris, ci să-şi refacă, în beneficul ţării şi al propriului 
prestigiu, căsnicia cu principesa Elena. Regele a promis, dar nu şi-a 
ținut făgăduiala, Elena Lupescu revenind în ţară grație lui Mihail 
Manoilescu, care a prezentat-o la frontieră drept soţia sa. 

Gravitatea revenirii lui Carol consta nu în schimbările intervenite 
la vârful puterii şi nu atât în imoralitatea personajului devenit regele 
României (au existat suverani, ca Henric al V-lea al Angliei, care după 
o viaţă dezordonată, ca prinți moştenitori, au fost suverani exemplari), 
ci în hotărârea sa de a pune capăt sistemului democratic întemeiat pe 
competiţia partidelor şi de a instaura o monarhie autoritară, în fapt, 
dincolo de aparenţe, o dictatură regală. 

Ca prinţ moştenitor, Carol cunoscuse — pe „propria piele”, dacă 
este permisă o formulare vulgară, dar sugestivă — consecințele 
„tiraniei” unui partid sau a unui lider de partid ori favorit regal 
capabili să-şi subordoneze chiar coroana. Brătianu şi Barbu Știrbey — 
unul pe scena vieții politice, celălalt în culise — fuseseră, în timpul 

domniei regelui Ferdinand, adevărații stăpâni ai țării. Carol voia să 
împiedice repetarea unor astfel de situaţii. 

Ostilitatea prinţului față de partide fusese sporită, în anii exilului, 
de constatarea că situaţia lui personală era luată în considerare de 
partide numai în măsura în care ea putea înlesni sau bloca drumul lor 
spre putere. Prinţul le apărea ca o armă sau o piedică în lupta politică. 
Atât şi nimic mai mult. 

În sfârşit, Carol considera că singurul mijloc pentru a impulsiona 
progresul societăţii româneşti era de a înlocui ceea ce i se părea o luptă 
sterilă între partide, obsedate de câştigarea puterii („guverne de 
pălăvrăgeală”, califica suveranul echipele guvernamentale născute de 
sistemul democratic), cu o cârmuire fermă, nestânjenită în politica ei de 
progres de rânduieli constituționale, excelente în principiu, dar neadecvate 
realităților româneşti. Percepția lor în spiritul lui Carol nu va fi fost prea 
departe de cea a lui Grigore Gafencu (devenit ministru de Externe în anii 
dictaturii regale), consemnată în jurnalul său: „„Dacă masa țărănească (din 
România — n.n.) aparține Orientului, prin sărăcie şi ignoranță, în schimb 
aparatul administrativ, inclusiv ofițerii şi magistrații, aparțin Orientului, 
printr-o nemaipomenită lene, printr-o desăvârşită neputinţă de reînnoiri, 
de primenire intelectuală şi morală”. Carol s-a vrut un suveran eficace, 
intervenind direct în jocul politic, ajungând, în anii dictaturii regale, să-şi 
creeze propriul partid. „Meseria de rege” i-a plăcut şi s-a achitat 
conştiincios de obligațiile sale. Liviu Rebreanu consemnează în jurnalul 
său discuția avută cu Carol în legătură cu proiectul legii teatrelor 
(scriitorul era directorul Teatrului Naţional), discuţie în cursul căreia 
interlocutorul regal făcuse dovada studierii atente a textului legii şi 
capacitatea de a formula observaţii pertinente. 

ŞI totuşi Carol a făcut mai mult rău democraţiei româneşti decât cele 
două totalitarisme — de extremă dreaptă şi de extremă stângă — care în 
epocă condamnau, de pe poziţii diametral opuse, regimul democratic. 
Regele a dus o campanie sistematică de erodare a partidelor, încurajând 
diviziunile din interiorul lor şi sprijinind sciziunile, mai ales în cele două 
mari partide — PNȚ şi PNL. Într-o ţară cu un regim parlamentar atât 
de apăsat de moştenirile turco-fanarioto-orientale, în loc să permită 
partidelor să înveţe democraţia, regele, înainte de a o desfiinţa, le-a 
administrat-o într-o formă care a compromis-o. 

În locul clientelei politice a partidelor, regele a impus 
atotputernicia unei camarile al cărei centru era amanta sa, Elena 
Lupescu. În scurt timp, ea a devenit un factor decisiv în viaţa politică 

a țării, regele alegându-şi miniştri în funcție de atitudinea favoritei 
regale față de oamenii politici. Este semnificativă mărturia din 
însemnările lui Armand Călinescu, când consemnează discuția cu 
Ernest Urdăreanu, „omul de casă” al regelui, deci, un membru al 
camarilei, bucurându-se de favoruri speciale, intime chiar, din partea 
Elenei Lupescu: „Ernest Urdăreanu — notează Călinescu la 6 februarie 
1939 — îmi povesteşte conflictul cu Duduia (Elena Lupescu — n.n.). 
Se amestecă în toate, în remaniere, în politică şi ameninţă scandal 
(sic!) în faţa regelui, câteodată în fața voievodului. Nu mai poate 
suporta, va pleca”. Nu o va face, va fi până la capăt servitorul umil 
al metresei regale. Elena Lupescu era atât de sigură de puterea ei încât 
i-a spus prințului moştenitor Mihai: „Dacă vrei vreodată ceva de la 
tatăl tău, cere-i-o prin mine, pentru că pot să-l fac să facă orice 
vreau eu”. lată cea mai clară expresie, datorată chiar protagonistei, 
a „Lupeascocraţiei” instaurată, progresiv, în anii '30. 

Ar fi profund greşit să se dea o tentă rasistă „Lupeascocraţiei”. 
Nocivitatea acestei femei nu a stat în calitate ei de evreică, ci în 
imixtiunea ei permanentă în viaţa publică. Pamfil Șeicaru a găsit o 
formulă lămunitoare a atitudinii Elenei Wolf-Lupescu: „Elena Lupescu 
nu cunoştea solidarități de rasă, ci numai solidarități de comision, așa 
cum a dovedit-o în procesul Max Auschnit” (referire la marele om 
de afaceri evreu ajuns pe banca acuzării). 


„GUVERNAREA PESTE PARTIDE” 


Cel care a încercat, cel dintâi, să dea întrupare dorinţei regelui de a 
se realiza un guvern peste partide a fost Nicolae Iorga. Marele istoric 
împărtășea opinia suveranului despre sterilitatea şi nocivitatea rivalităţii 
partidelor pentru putere. Cunoscător, ca nimeni altul, al trecutului 
românesc, el ştia ce rol nefericit au jucat conflictele dintre grupările 
boiereşti sau, în epoca modernă, dintre partide. Curmarea lor i se părea 
salutară. Intervenea şi un factor personal: frustrarea resimţită de lorga 
faţă de considerabila discrepanţă dintre imensul său prestigiu cultural 
ŞI ştiinţific şi ponderea sa politică insignifiantă, după ce, în 1919, fusese 
preşedintele primei Camere a României Mari. Regele şi lorga se 
întâlneau astfel pe aceeaşi platformă de ostilitate față de partide. 

Omul forte al guvernului era însă Constantin Argetoianu, care 
deţinea portofoliile Finanţelor şi Internelor. În strânse relaţii cu 
regele, el îi prezentase un memoriu suveranului, la 2 august 1930, în 
care, exprimând vederi ce le ştia a fi în acord cu cele ale lui Carol, 
recomanda: „Guvern excepţional de salvare, vremelnic, fără 
parlament şi cu dizolvarea partidelor”. Propunerea avea să se 
înfăptuiască abia în 1938, dar atunci regele nu va vedea în ea o 
soluţie „vremelnică”, ci una definitivă. 

Guvernul prezidat de savant (1931—1932) era însă o caricatură de 
guvern. Ministrul de Externe, Dimitrie Ghica, a lăsat descrieri 
savuroase, în memoriile sale, despre şedinţele de cabinet, desfăşurate 
într-o totală dezordine şi începute cu , historiettes scabreuses ”. 
Constantin Argetoianu, care, în amintirile sale, îl critică uneori în 
termeni inadmisibili pe primul-ministru, nu ezita să-l persifleze în 
forme crude şi faţă de colegii de cabinet („Știu să-l manevrez, am fost 
şase luni medic la Salpêtrière” — spital de boli mintale de la Paris). Criza 
economică avea să răpună şi acest experiment politic, căci, dacă regele 
putea tolera interzicerea plăţii salariilor la funcționari şi învățători, 
neplata soldelor putea afecta stabilitatea şi capacitatea militară a ţării. 

A început a doua fază a guvernării naţional-ţărăniste (1932-1933), 
care s-a aflat şi ea sub semnul aceloraşi mari greutăți provocate de criza 
economică. S-a adăugat agravarea conflictului dintre Iuliu Maniu şi rege. 
Cel dintâi, redevenit prim-ministru, a încercat să destrame camarila şi 
să scape ţara de Elena Lupescu, prin plecarea ei peste graniţă. Liderul 
național-țărănist a fost unul din foarte puţinii oameni politici care a 
respins tentațiile puterii şi a preferat să se retragă de la guvern, decât 
să accepte „Lupeascocraţia”. Împotriva intransigenţei lui Maniu, Carol 
a folosit „elasticitatea” lui Al. Vaida-Voevod, care a condus ultimul 
guvern național-țărănist, în timpul căruia „curbele de sacrificiu” 
(reducerile de salariu) au provocat mari agitaţii între muncitori, care au 
culminat cu grevele petroliştilor şi feroviarilor, cei din urmă 
baricadându-se în Atelierele CFR-Gniviţa și ajungând la ciocniri cu 
armata, care a deschis focul. S-au înregistrat 3 morți şi 16 grav răniți. 

O afacere de corupţie, fraudă şi spionaj — „Afacerea Skoda”, 
după numele uzinelor cehoslovace de armament —, afacere în care 
erau implicaţi oameni politici şi generali, precum şi un nepot al lui 
luliu Maniu (Romulus Boilă), a fost folosită de rege atât pentru a-i 
îndepărta pe naţional-țărănişti cât şi pentru a-l compromite pe 
conducătorul lor. Maniu, om de mare corectitudine, nu fusese impli- 
cat în nici un fel în „Afacerea Skoda”, dar el nu a avut tăria de a se 

desolidariza de nepotul compromis. Cu popularitatea, dar, mai ales, 
cu autoritatea sa morală, el ar fi putut declanşa o campanie împotriva 
regelui, aşa cum părea să anunţe articolul-manifest „A bătut ceasul”, 
redactat de Zaharia Boilă, alt nepot al lui Maniu, fratele lui Romulus, 
text încheiat cu următoarele cuvinte: „A bătut ceasul acţiunii pentru 
salvarea neamului românesc. Zile grele ne aşteaptă. O ştim. Vor 
începe insultele, calomniile, prigoanele. [...] Vom organiza noi, 
cetăţenii revoltați ai acestei ţări, gărzi de oţel. Se va da o luptă 
violentă, poate fără pereche în istoria acestui popor”. Această retorică 
atât de incendiară avea să rămână un simplu exercițiu verbal. Maniu 
nu s-a angajat într-o confruntare deschisă cu regele. 

Suveranul a făcut apel la liberali pentru a constitui un nou guvern. 
Liderul PNL, I. G. Duca, declarase, în 1930, la venirea lui Carol în 
țară, că mai degrabă va lăsa să i se taie mâna decât să o strângă pe 
cea a noului rege. Presiunea propriului partid şi ispita puterii au fost 
însă mai puternice, şi onestul Duca a acceptat un şir de condiţii puse 
de rege la alcătuirea cabinetului. Și totuşi Carol nu putea să uite 
atitudinea noului premier din zilele reîntoarcerii lui în ţară. Garda de 
Fier avea să-l debaraseze pe suveran de acest sfetnic nedorit. 


„GARDA, CĂPITANUL ȘI ARHANGHELUL 
DIN CER” 


Mişcarea legionară înregistrase un progres statornic în populari- 
tate, graţie formelor neobişnuite de manifestare, ca organizaţie 
politică: sprijin dat țărănimii în gospodărie, comerț destinat să elimine 
concurenţa străină, tabere de muncă, totul desfăşurat într-o atmosferă 
de energie tinerească, cultul morții în slujba Căpitanului şi a Mişcării, 
ceremonii religioase, recurgerea la violenţă şi asasinat, şi, mai ales, 
antisemitism. Privită cu simpatie de unii oameni politici (Al. Vaida- 
Voevod, „naşul” Gărzii de Fier) şi considerată ca un eventual auxiliar 
în lupta politică de alţii, între care regele însuşi, Mişcarea se 
organizează temeinic (în iunie 1930 este înființată Garda de Fier ca 
structură politică a Mişcării legionare), creează „cuiburi ” în tot mai 
multe judeţe şi intră în arena luptelor de partid; în vara anului 1931, 
Corneliu Zelea Codreanu este ales pentru prima dată deputat (în 
jud. Neamţ) şi rostește cel dintâi discurs în parlament la 3 decembrie 

1931, atacând în termeni aspri partidele politice, acuzate de a fi la 
originea mai tuturor relelor din societatea românească; în domeniul 
politicii externe, el exprimă simpatia pentru regimul lui Mussolini. 

Actele de violență, comise cu o exaltare mistică, atacurile antisemite — 
care provocau o vie nemulțumire în Franţa şi Marea Britanie — şi criticile 
acerbe la adresa partidelor au determinat luarea de măsuri împotriva 
Mişcării legionare. Începutul l-a făcut Ion Mihalache, la 11 ianuarie 1931, 
când, în calitate de ministru de Interne, a dizolvat atât Legiunea 
Arhanghelul Mihail cât şi Garda de Fier şi a ordonat închiderea sediilor 
Mişcării. Cu două zile mai înainte, Codreanu şi alţi lideri legionari 
fuseseră arestaţi. Dizolvănle şi arestănile se vor repeta, fără însă ca ele 
să aibă vreun efect. Faptul se explică prin lipsa de hotărâre a autorităților 
(indiferent de guvernul aflat la cârma ţării) şi prin charisma Căpitanului. 
Atât timp cât el rămânea activ, Mişcarea trăia prin cl. 

Este greu de imaginat astăzi exaltările colective produse de veni- 
rea lui Codreanu în câte un sat. Profesorul Nicholas M. Nagy- 
Talavera, evreu maghiar originar din Transilvania, relatează propria 
experienţă: aflat într-un sat din Munţii Apuseni, el a asistat — avea 
opt ani — la o adunare țărănească organizată de legionari în curtea 
bisericii. „Deodată asupra mulţimii s-a aşternut tăcerea. Un om înalt, 
de o frumuseţe întunecată, îmbrăcat într-un costum național alb a 
intrat în curte, călare pe un cal alb. S-a oprit lângă mine şi n-am putut 
să văd nimic monstruos sau rău în el. Dimpotrivă. Zâmbetul lui 
copilăresc, sincer, radia peste mulțimea săracă şi el părea a fi cu ea, 
dar, în chip misterios, şi în afara ei. Charismă nu este un termen 
potrivit pentru a defini forța stranie ce emana din acest om. Era, mai 
degrabă, pur şi simplu o parte a pădurilor, a munţilor, a furtunilor de 
pe crestele acoperite de zăpadă ale Carpaţilor, a lacurilor şi râurilor. 
Aşa stătea tăcut în mijlocul mulțimii. Nu avea nevoie să vorbească. 
Tăcerea lui era elocventă; părea să fie mai puternică decât noi, mai 
puternică decât ordinul prefectului, care interzisese cuvântarea lui. 
O țărancă bătrână, cu părul alb, şi-a făcut semnul crucii pe piept şi 
a şoptit către noi: «Trimisul Arhanghelului Mihail!» Atunci clopotul 
MICII ŞI tristei biserici a început să bată şi slujba religioasă care 
preceda întotdeauna adunările legionare a început şi ea. Impresia 
profundă creată în sufletul unui copil moare greu. În peste un sfert 
de veac n-am uitat niciodată întâlnirea cu Corneliu Zelea Codreanu.” 

Cele narate de profesorul american își găsesc confirmarea într-un 
episod povestit de Nichifor Crainic în memoriile sale: un legionar 
venise cu mare greutate de la Oradea Mare la Bucureşti să stea de 

vorbă cu Căpitanul. Acesta s-a mărginit să-i spună: „Camarade, totul 
c bine”; când celălalt aștepta mesajul pe care să-l transmită 
legionarilor din oraşul său, Codreanu a repetat că totul era bine. Şi 
totuşi omul a plecat iluminat, transformat de întâlnirea cu Căpitanul. 

Codreanu a izbutit să declanşeze un curent mistic în jurul persoanei 
sale. L-a avut ca predecesor — pe acest plan, numai — pe generalul 
Averescu, ale cărui apariţii la sate dădeau naştere la scene de exaltare 
colectivă, antologic descrise de C. Argetoianu în memoriile sale. 
Deosebirea — iarăşi numai din acest punct de vedere — între cei doi era 
că Averescu nu mergea la sate pentru a hrăni „avântul săracilor cu duhul 
şi cu trupul care cred şi se încred într-o nălucă” (C. Argetoianu), în timp 
ce Codreanu cultiva mersul la sate şi regiza cu grijă „epifaniile”. 

Manifestările de psihoză colectivă erau ele însele semnele unei 
societăţi bolnave, pentru că, în afară de liderii politici, lumea românească 
a anilor '30 a cunoscut o adevărată isterie colectivă, creată de un cioban 
debil mintal din Maglavit care pretindea că ar fi vorbit cu Dumnezeu 
(„„Moşul”). Instrumentalizat rapid politic (în 1941, Mihai Antonescu avea 
să-l ducă pe front), Petrache Lupu a găsit doar doi oameni politici care 
l-au evaluat lucid: Armand Călinescu şi lon Antonescu. Potrivit mărturiei 
profesorului Nicolae Mărgineanu, deţinut un timp în aceeaşi celulă cu 
Petrache Lupu, A. Călinescu, adversar de moarte al Gărzii de Fier, i-a 
spus vorbitorului cu Dumnezeu: „Mă băiete, ascultă tu de mine, tu tă-ți 
vezi de tfinţia ta, tă nu te prind cu legionarii că-i rău” (formularea 
aparţine lui Petrache Lupu a cărui sănătate mintală, consideră profesorul 
Nicolae Mărgineanu, era de patru ani). Mareșalul Antonescu nu s-a lăsat 
impresionat de Petrache Lupu, ba, mai mult, l-a speriat de-a dreptul: „Dat 
dracului ti ăta, îți spun eu”, a încheiat relatarea peltică „omul-minune” 
despre întâlnirea cu mareșalul. 


„HOMO REGIUS”: GH. TĂTĂRESCU 


Noul guvern liberal, prezidat de I. G. Duca, a hotărât, mai ales la 
stăruinţele lui N. Titulescu, alarmat de consecinţele pe plan extern ale 
acţiunilor antisemite şi de afinitățile Mişcării legionare cu fascismul 
şi nazismul, să dizolve din nou Garda de Fier (10 decembrie 1933). 
Măsura a fost însoţită de arestări masive în rândul legionarilor şi chiar 
de uciderea unor gardişti. Încă de la 4 decembrie, printr-o circulară, 

Codreanu atacase în termeni violenţi pe I. G. Duca, N. Titulescu, 
V. Iamandi, I. Inculeţ şi alţii, ca adversari ai Gărzii. La 29 decembrie, 
pe peronul gării Sinaia a fost asasinat I. G. Duca de către trei legionari 
(Nicadorii). Absența unei paze corespunzătoare, deşi primul-ministru 
primise numeroase ameninţări, a dat naştere la speculaţii în legătură 
cu complicitatea regelui la asasinat. Oricum, reacţia lui când cadavrul 
a fost adus temporar la Castelul Peleş — suveranul nici nu a venit să se 
încline în faţa celui ce-i fusese prim sfetnic — nu lasă nici o îndoială 
că regele a fost bucuros de dispariţia primului-ministru. La procesul 
ce a urmat, doar cei trei asasini au fost condamnaţi, Codreanu, acuzat 
de a fi inspiratorul moral al crimei, a fost achitat. 

Plănuit sau nu de rege, asasinatul de la Sinaia a servit interesele 
monarhului. El a ales ca succesor al lui Duca (după un scurt interimat 
al dr. C. Angelescu) un „tânăr” liberal, Gh. Tătărescu (Guţă), rupând 
astfel cu tradiția ca primul-ministru să fie şef de partid. Alegerea 
suveranului a provocat frământări şi frustrări personale în PNL. 
Aducându-l pe Gh. Tătărescu în fruntea guvernului, Carol a atins 
două obiective: a avut un prim-ministru de necondiționată obedienţă 
şi a creat fisuri şi tensiuni în PNL (din care încă din 1930, în legătură 
cu revenirea lui Carol, se crease o disidență condusă de fiul lui 
Ion I.C. Brătianu, istoricul Gh. I. Brătianu, dispus la colaborarea cu 
Carol al II-lea). 

Mihail Manoilescu, muşcat, desigur, de invidia de a nu fi fost el 
în locul lui Guţă, a făcut o enumerare comparativă a personalităților 
politice din acel moment vrednică de citat: „Iorga era un capricios, dar 
genial; Maniu, întortochiat, dar istoriceşte reprezentativ; Titulescu, 
egoist, dar superior, inteligent şi talentat; Vaida- Voevod, neserios, dar 
sincer şi mare român; Averescu, nepolitic, dar de înaltă dezinteresare; 
Goga, uşuratic, dar poet de geniu şi om politic cu o axă naționalistă 
a vieţii. Toţi, dar absolut toţi, aveau în zestrea lor câte ceva excepțional, 
câte o însuşire culminantă. Numai Tătărescu nu aducea nimic decât 
o imensă abilitate. Şi totuşi, însuşi spiritul său tranzacțional şi 
oportunist şi măiastra lui echilibristică au putut folosi câteodată țării”. 

Noul prim-ministru era un om de vârstă mijlocie (născut în 1886), 
muncitor şi energic şi care — ca subsecretar de stat la Interne, în 
guvernul Brătianu — jucase un rol important în reprimarea revoltei 
comuniste de la Tatar-Bunar din 1924. Colaborarea lui de mai târziu 
cu partidul comunist şi reproşul de oportunism au făcut să se uite că 

cei patru ani de existență a guvernului Tătărescu au coincis cu refacerea 
economiei după marea criză, refacere urmată de un decolaj care a purtat 
economia românească la apogeul dezvoltării ei, în faza capitalistă. Așa 
cum Ludovic al XVIII-lea vorbea de o „Cameră incomparabilă”, 
referindu-se la docilitatea instituţiei reprezentative a Franţei, tot astfel 
şi Carol al II-lea putea să spună că găsise în Gh.Tătărescu „premierul 
incomparabil”, prin graba de a executa voinţa regală. 

Era, aşadar, firească dorința suveranului de a păstra guvernul liberal 
şi după împlinirea celor patru ani de activitate. Alternativa chemării la 
guvern a PNȚ nu putea să-l entuziasmeze pe rege. Putea Carol să uite 
că, încă din 1931, Maniu îi spusese: „Credinţa mea e că viaţa particulară 
a unui suveran, ca şi viața oamenilor de stat de vază, privesc întreaga 
țară. Viaţa destrăbălată a unui om sus-pus înrâurește şi tulbură viaţa 
publică, după cum viaţa bine rânduită a unui rege e o pildă frumoasă 
pentru toată lumea. Ţara noastră are nevoie, în vremurile grele prin care 
trecem, vremi grele pentru toate țările şi pentru toate tronurile, de 
pilde bune, venind de sus. Pildele rele îi pot fi fatale”. Carol nu era 
dispus să asculte acum, din nou, astfel de mustrări voalate sau — față 
de consolidarea ,„Lupeascocrației” — chiar explicite, mai ales că paharul 
se umpluse de tot. Până şi C. Argetoianu („monstrul moral”, cum îl 
califică Mihail Manoilescu în memoriile sale) nota în jurnal la 1 ianuarie 
1936: „Între cele patru graniţe ale ţării şi până sus, totul e numai 
corupţie. Singurul lucru organizat în România Mare e jaful şi 
şperțul [...], Lupeasca, regele, Malaxa, Aristide Blank şi Gavrilă 
Marinescu. lată sovietul de soldaţi... şi şperţari care hotăresc astăzi 
soarta guvernelor noastre. Ne copleşeşte mocirla!” 

Oricât a insistat regele ca Tătărescu să-şi asume, în continuare, 
guvernarea, acesta, conştient de nemulțumirea ce ar fi provocat-o 
încălcarea atât de flagrantă a regulilor jocului politic din România, 
cât şi de riscurile unei asemenea conduite „nu şi-a dat prea multă 
silință — notează regele în jurnalul său —, luând drept scuză 
recomandările ca alegerile să fie cinstite, şi rezultatul a fost că 
guvernul a fost învins” (de remarcat legătura făcută de suveran între 
„cinstea” alegerilor şi eşecul guvernului). 

Nealterarea, împotriva tradiţiei, a rezultatului alegerilor s-a datorat 
şi fermităţii partidelor din opoziţie, care erau decise să vegheze — cât 
se putea — la corectitudinea scrutinului. Intuind intenţia regelui de a 
păstra guvernul Tătărescu şi ştiind că „cine are guvernul are și 

parlamentul”, la 25 noiembrie 1937 s-a încheiat un pact de 
neagresiune electorală între PNȚ (Iuliu Maniu) şi Garda de Fier 
(C. Z. Codreanu), la care au aderat apoi gruparea liberală a lui 
Gh. I. Brătianu şi Uniunea Agrară a lui C. Argetoianu. 

Pactul de neagresiune electorală a făcut obiectul unor interpretăni 
eronate şi a unor critici nefondate: s-a spus că liderul PNȚ a dat girul său 
politic totalitarismului de extremă dreaptă, iar în anii regimului comunist 
pactul amintit a fost folosit pentru a-l prezenta pe Maniu, hotărâtul 
combatant anticomunist, drept „fascist”. La procesul intentat lui Codreanu 
în 1938, Maniu a relevat deosebirile profunde dintre PNȚ şi Garda de 
Fier precum şi motivele acestei cooperări „împotriva firii”: răspunzând 
întrebării Căpitanului, aflat în boxa acuzaților, asupra încheierii pactului, 
în ciuda marilor diferenţe ideologice, Maniu a spus: „Într-adevăr, 
ideologia noastră şi a dvs. sunt direct opuse şi nici nu cred că există în 
ţara aceasta două partide cu o adversitate mai categorică decât sunt ale 
noastre”. După ce a afirmat identificarea sa cu idealurile democratice, 
liderul PNȚ a subliniat că „Garda de Fier este totalitară şi contra 
democraţiei [...]. Partidul dlui Codreanu este un partid antisemit! [...] 
În afară de aceasta ne deosebeşte metoda de luptă politică”. Maniu a 
enumerat apoi motivele de ordin personal (prețuirea pentru calitățile lui 
Codreanu, ca om politic) şi politic (coincidenţa într-o serie de evaluări 
politice) care l-au determinat să încheie înţelegerea cu Căpitanul. 

Cooperarea politică dintre Maniu şi Codreanu nu a însemnat nici o 
concesie din partea liderului PNȚ în privinţa apărării principiilor demo- 
cratice sau condamnării antisemitismului, ci doar solidaritatea temporară 
a două forțe politice în lupta împotriva atotputerniciei camarilei regale. 

Din cu totul alt orizont politic a venit directiva Cominternului dată 
„Uniunii Democratice” (o organizaţie criptocomunistă) „de a 
populariza însemnătatea şi adevărata semnificație a pactului dintre 
Codreanu şi Maniu, despre care trebuie spus că este făcut numai 
pentru garantarea libertăţii alegerilor şi numai pentru împiedicarea 
actualului guvern să-şi desăvârşescă acţiunea sa de fascizare a țării. 
În conformitate cu instrucțiunile Cominternului, PCR-ul nu trebuie să 
activeze contra acestui pact, care este singura soluţie ce se poate găsi 
în actuala situaţie politică de la noi din ţară” (directiva este rezumată 
într-o notă a poliţiei, din 14 noiembrie 1937). Pentru Moscova, 
consolidarea forțelor din opoziţie — indiferent de orientarea lor — era 
considerată ca un mijloc de agravare a tensiunilor dintr-o ţară percepută 

la Kremlin ca ostilă, şi, în consecinţă, destinată a deveni obiectul 
eforturilor de subminare şi subversiune. 

Dorinţa lui Gh. Tătărescu de a părăsi conducerea guvernului a avut 
drept urmare libertatea alegerilor din 20 decembrie 1937, care au dat 
următoarele rezultate: 

Procente Mandate 


Partidul Naţional-Liberal 35,92 152 
Partidul Naţional-Ţărănesc 20,40 86 
Partidul „Totul pentru Țară” 1 5,58 66 
Partidul Naţional-Creştin 9,15 39 
Partidul Maghiar 4,43 19 
Partidul Naţional-Liberal (Gh. Brătianu) 3,89 16 
Partidul Radical-Ţărănesc 2,25 9 


În jurnalul său, Carol al II-lea constată imposibilitatea de a face 
apel la Codreanu pentru a forma cabinetul, dat fiind refuzul lui 
Tătărescu de a continua guvernarea şi atitudinea ostilă a lui Maniu. 
Regele enumeră temeiunle decizei de a nu purta discuţii cu legionarii: 
„Metodele teroriste ce le adoptase, antisemitismul violent, ideile lor 
vădit hotărâte în politica externă, răsturnarea alianțelor, legătura 
antinaturală de a se apropia numai de Germania, în general toate 
metodele lor radicale şi antisociale”. 

În timpul campaniei electorale, Codreanu îşi rezumase astfel 
programul de politică externă: „Eu sunt contra marilor democraţii ale 
Occidentului, eu sunt contra Micii Înţelegeri, eu sunt contra Înţelegerii 
Balcanice şi n-am nici un ataşament pentru Societatea Naţiunilor, în 
care nu cred. Eu sunt pentru o politică externă a României alături de 
Roma şi Berlin, alături de statele revoluțiilor naţionale. În contra 
bolşevismului. În 48 de ore după biruinţa Mişcării Naţionale, România 
va avea o alianţă cu Roma şi Berlin, intrând astfel în linia misiunii sale 
istorice în lume: apărarea Crucii, a culturii şi civilizaţiei creştine”. 

Regele nu putea ignora puternicul curent de extremă dreaptă care 
propulsase Garda de Fier ca al treilea partid al țării; el se înfățişa ca 
apele umflate ale unui râu, crescând mereu şi amenințând să se 
reverse şi să măture totul din calea lor. Succesul electoral al Gărzii 
de Fier apărea ca o sfidare directă la adresa suveranului, pentru că 
toți ştiau că între Căpitan şi rege dialogul nu mai era posibil. 

Vechile planuri de dictatură personală ale regelui, amânate de 
împrejurări, dar niciodată abandonate, au devenit de stringentă 
actualitate. Nu mai era vorba acum de împlinirea unor intenţii născute 
din frustrările exilului sau din prețuirea modelelor străine, ci de 
reacţia defensivă chemată să bareze drumul spre putere al Gărzii de 
Fier: Codreanu ante portas, constatau alarmaţi regele şi camarila sa. 

Pentru fragilitatea democraţiei româneşti interbelice este 
caracteristic faptul — relevat de St. Fischer-Galaţi — că, în preajma 
instaurării dictaturii regale, bătălia finală nu s-a dat între suveran şi 
forțele democratice, ci între promotorul monarhiei de dictatură şi 
totalitarismul de extremă dreaptă. 


SPRE DICTATURA REGELUI 


Din jurnalul regelui lipsesc 48 de pagini care acoperă perioada 
l ianuarie-l8 mai 1938, adică tocmai zilele în care Carol s-a 
transformat din monarh constituțional în rege dictator. Însemnările sale 
din 31 decembrie 1937 dezvăluie însă — fie şi parțial — scenariul 
imaginat de suveran pentru a-şi atinge obiectivul: „Mi-a rămas deci o 
singură soluţie constituțională, aceea de a face apel Naţional-Creştinilor 
lui Goga şi Cuza. Este desigur o soluţie proastă, dar totuşi cea mai puțin. 
Sunt perfect conştient că o guvernare cu aceste elemente, destul de 
hotărât antisemite, nu va putea fi una de lungă durată şi că după 
ace<e>a voi fi liber să pot lua alte măsuri mai forte (subl.n.), măsuri 
cari să descătuşească (sic!) atât Ţara cât şi pe mine de tirania, adesea 
atât de nepatriotică, a meschinelor interese de partid”. 

Aşadar, regele voia să aducă la putere pe termen scurt Partidul 
Naţional-Creştin, care era important pentru rege din unghiul de 
vedere al ostilității dintre liderii lui şi Mişcarea legionară: „Goga, mai 
ales, şi Cuza — nota Carol — sunt duşmani de moarte ai gardiștilor și 
hotărâți de <a> întreprinde orice pentru exterminarea lor; în aceasta 
vor fi perfect secondaţi de Călinescu (numit ministru de Interne — 
n.n.), care este complet de acord cu ei. 

Carol ştia că prezenţa la cârma țării a unui guvern de dreapta cu 
declarată orientare antisemită şi cu vădite simpatii pentru Germania 
(între Goga şi Alfred Rosenberg, şeful secției de relații externe a partidului 


341 Romania felix? 


nazist, existau strânse raporturi personale) şi Italia va provoca reacţii de 
puternică nemulţumire la Paris şi Londra, astfel că, în ziua înlăturării 
acestui cabinet incomod şi a stabilirii dictaturii regelui, hotărârea va fi 
aclamată în Franţa şi Marea Britanie ca un gest mântuitor. Abilitatea 
regelui icse la iveală şi din altă însemnare făcută în jurnalul său: „Prima 
măsură pe care vrea s-o ice (guvernul — n.n.) este o revizuire a evreilor, 
cari, după 1919, au intrat în mod fraudulos în ţară; lor vrea să le ridice 
dreptul de cetățenie. Cred că va atinge o foarte mică minoritate şi este, 
poate, o aruncare de lest, folositoare în acest moment (subl.n.)”. Prin 
urmare, îngrijorat de antisemitismul cuplului Goga-Cuza, regele privea 
favorabil o măsură împotriva evreilor, care, afectând un foarte mic 
număr de persoane, slujea, în acelaşi timp, propriile obiective regale. 

În guvernul Goga-Cuza a intrat, alături de Armand Călinescu, 
„chiorul, care, singur, vede bine în ţara asta”, cum spunea regele, şi 
generalul Ion Antonescu (calificat de Carol în jurnal „ambițios nestabil””). 
Argumentele utilizate de Goga pentru a-l convinge pe general să accepte 
un portofoliu în cabinetul său sunt lămuritoare pentru orientarea de 
politică externă a noii formaţii guvernamentale. Dialogul dintre Goga 
şi Antonescu este redat astfel de Gheorghe Barbul: 

Antonescu: „Refuz, fiindcă veţi orienta politica noastră externă 
spre Germania”. 

Goga: „Dar trebuie să fac o înţelegere cu Hitler, înainte de a fi 
stăpân la Praga”. 

Antonescu: „Ceea ce trebuie este ca Hitler să fie împiedicat să 
ajungă stăpân la Praga”. 

Goga: „Asta nu e treaba României. Este vorba de România: pre- 
zența mea în fruntea guvernului va fi o asigurare pentru Germania, 
iar prezenţa dvs. la Apărarea Naţională va fi o garanţie pentru Franţa 
şi Anglia că trupele noastre nu vor lupta niciodată împotriva lor”. 

Conţinutul dialogului (căci forma nu poate fi controlată) este confirmat 
de convorbirea dintre noul titular al Ministerului de Război şi ataşatul 
militar al Franţei la Bucureşti, colonelul Delmas, invitat la minister 
imediat ce Antonescu şi-a preluat portofoliul. El a subliniat că ţinuse să-l 
informeze pe reprezentantul militar al Franței că pusese drept condiţie a 
intrării sale în guvern menţinerea orientării tradiționale spre Franţa şi că 
va rămâne în cabinet atât timp cât această orientare avea să fie urmată. 

Ceea ce trebuie reţinut este atitudinea din 1937 a generalului Ion 
Antonescu: refuzul unei schimbări dramatice în politica externă a 

României şi fidelitatea față de aliata tradițională a României — Franţa. 
În acelaşi timp, dialogul Goga-Antonescu relevă caracterul bivalent 
al politicii externe a guvernului național-creştin: spre deosebire de 
Codreanu, hotărât ca în 48 de ore după luarea puterii să plaseze 
România alături de Axa Berlin—-Roma, cuplul Goga-Cuza voia o 
apropiere de cele două regimuri totalitare, dar fără abandonarea 
prieteniei cu cele două mari democraţii apusene. 

Noul guvern urma să aibă o existență efemeră: 44 de zile. Timp 
suficient însă pentru ca măsurile antisemite şi exacerbarea tensiunilor 
politice în perspectiva viitoarelor alegeri (Partidul Naţional-Creştin nu 
putea guverna cu 39 de mandate) să provoace o stare de instabilitate, 
chiar de confuzie în țară, iar în străinătate un cor de proteste şi de critici. 
Sosise momentul ca regele să apară ca salvatorul națiunii. .., instituind 
propria sa dictatură! La 10 februarie 1938, guvernul Goga-Cuza a fost 
„demisionat” rapid, poetul din Ciucea, care se credea şi voia un „Duce” 
sau „Führer” român, murind curând de inimă rea. 

Regele a promulgat o nouă constituţie (20 februarie), care lichida — 
în fapt — regimul parlamentar şi pregătea suprimarea partidelor politice 
(31 martie). Putea şi el să spună că „statul sunt eu” (formulă atribuită 
lui Ludovic al XIV-lea, regele Franței). Patriarhul Miron Cristea, acest 
„Mazarin țăran”, după formula lui O. Goga, a acceptat — din servilism — 
să prezideze întâiul guvern al dictaturii regale. 


ÎN CĂUTAREA SECURITĂȚII 


Instaurarea dictaturii regale s-a produs într-un moment în care 
avansul electoral al Gărzii de Fier se conjuga cu afirmarea tot mai 
viguroasă pe plan european a celui de al treilea Reich, promotorul 
politicii de revizuire a tratatelor de pace din anii 1919—1920, aflate 
la temelia statu-quo-ului versaillez. 

Odată desăvârşită unitatea națională, România a fost preocupată 
să-şi apere. suveranitatea naţională şi integritatea teritorială. S-a 
considerat că unul din cele mai eficace mijloace de a face frontierele 
intangibile era constituirea unui sistem de alianţe care să funcționeze 
de îndată ce vreunul din vecinii „revizionişti”” — urmărind revizuirea 

tratatelor de pace şi, pe această cale, a graniţelor — ar fi încercat să 
modifice statu-quo-ul. 

Trei erau statele limitrofe ataşate politicii revizioniste: Ungaria, 
Rusia Sovietică (de la 30 decembrie 1922, URSS) şi Bulgaria. Pentru 
a se pune la adăpost de intenţiile lor revizioniste au fost edificate 
alianţe destinate să asigure României asistenţa militară în cazul unei 
agresiuni. Take Ionescu, cea mai strălucită inteligenţă a gândirii 
diplomatice românești din epocile modernă şi contemporană, a fost 
inițiatorul tratatelor de alianţă ale României cu Cehoslovacia și 
lugoslavia (1921), care semnaseră ele însele un tratat de alianţă 
(1920), punându-se astfel bazele Micii Înţelegeri, alianţă destinată să 
ofere securitate statelor membre, amenințate de revizionismul ungar. 

Take Ionescu, omul politic de larg orizont european, voia să cu- 
prindă în Mica Înţelegere atât Polonia cât şi Grecia, dar diferendele 
celei dintâi cu Cehoslovacia din cauza provinciei Těšín (Teschen), 
revendicată de Polonia, şi ale celei de a doua cu Iugoslavia nu au 
permis realizarea ambiţiosului proiect al lui Take Ionescu. El a 
izbutit numai să încheie o alianță româno-polonă (1921), al cărei 
principal obiectiv era apărarea în comun a celor două țări împotriva 
unei agresiuni sovietice. 

Moscova a încercat prin toate mijloacele să împiedice încheierea 
acestei alianţe. Perioada în care guvernul sovietic s-a arătat cel mai 
conciliant în problema recunoașterii apartenenţei Basarabiei la 
România şi cea a restituirii tezaurului a fost în anii 1920—1921, când 
s-a desfăşurat războiul sovieto-polonez şi negocierile dintre Varşovia 
şi Bucureşti în vederea semnării tratatului de alianţă. Kremlinul s-a 
arătat atunci dispus să recunoască apartenenţa Basarabiei la România, 
cu condiţia ca aceasta din urmă să nu se alieze cu Polonia şi să nu-i 
acorde sprijin în momentul declanşării atacului sovietic. De îndată 
ce campania Armatei Roşii împotriva Poloniei a eșuat şi alianţa 
româno-polonă a fost încheiată, guvernul sovietic a revenit la poziţia 
sa rigidă de revendicare a Basarabiei. Ultima rundă de convorbiri între 
România şi URSS, înainte de restabilirea relațiilor diplomatice, a avut 
loc la Viena (27 martie-—2 aprilie 1924), unde delegaţia română a 
respins cererea sovietică de a se organiza un plebiscit în Basarabia. 
Poziţia ei se explică prin înţelegerea corectă a obiectivelor urmărite 
de Moscova prin această cerere: crearea unor tensiuni între România 
şi Aliați, ca urmare a unui precedent în rediscutarea frontierelor 

stabilite în anii 1919-1920 şi intrarea unităților militare sovietice în 
Basarabia pentru a „asigura” libertatea exprimării votului. 

Eşecul tratativelor de la Viena a fost urmat de răscoala de la 
Tatar-Bunar (15-17 septembrie), prodromul posibil al unei invazii a 
Armatei Roşii în Basarabia şi, apoi, în Bulgana, şi de crearea Republicii 
Autonome Socialiste Sovietice Moldoveneşti (12 octombrie) pe 
malul stâng al Nistrului. pa 

Anul 1924 a încheiat, prin lovitura încercată la 1 decembrie de 
comunişti la Tallinn (Estonia), seria acțiunilor violente de export al 
revoluției. Luptele pentru succesiunea lui Lenin şi victoria lui Stalin 
şi a tezei sale despre „posibilitatea construirii socialismului într-o 
singură țară”, adică în URSS, a concentrat atenția leadership-ului 
sovietic asupra situației interne, ceea ce nu a dus însă la dispariția 
României din orizontul de interes al Kremlinului. Stalin considera că 
tările limitrofe Uniunii Sovietice trebuiau să se „bucure” de o aten- 
ţie prioritară în raport cu statele capitaliste avansate. În 1921, el 
sublinia necesitatea ca Rusia Sovietică să aibă la frontiere state 
sovietice, iar patru ani mai târziu dictatorul sovietic cerea ca Armata 
Roşie să fie oricând în măsură să acorde sprijin revoluțiilor din ţările 
vecine. 

În strategia lui Stalin, modalitatea cea mai potrivită de a garanta 
securitatea Uniunii Sovietice era un război între ţările capitaliste. Din 
această perspectivă, ascensiunea partidului nazist, adversar declarat 
şi înverşunat al „dictatului” de la Versailles, servea interesul 
Moscovei. Odată ajuns la putere, Hitler — se considera la Kremlin — 
avea să pregătească revanşa şi să dezlănțuie războiul împotriva 
Franţei şi Marii Britanii, abătând astfel lumea capitalistă de la 
„cruciada anticomunistă”. 

Războiul ideologic şi propagandistic, violenţa limbajului folosit 
de regimurile nazist şi comunist pentru a se demasca reciproc a 
ocultat obiectivul real şi esenţial al politicii externe sovietice: războiul 
între țările capitaliste. Perceperea eronată a acțiunilor diplomatice ale 
URSS a creat iluzia că ea poate fi solidarizată la eforturile de 
menţinere a statu-quo-ului versaillez, după ce în Germania se 
instaurase regimul nazist (30 ianuarie 1933). 

Puse în „carantină ", Germania — considerată culpabilă de dezlănţu- 
irea războiului mondial — şi Rusia Sovietică — un focar de „infecţie” 
comunistă — s-au angajat într-o strânsă colaborare, ale cărei baze au 

fost puse prin Tratatul de la Rapallo (1922). Între Reichswehr (armata 
germană) şi Armata Roşie s-au stabilit legături puternice, interdicțiile 
fixate prin Tratatul de la Versailles în privinţa potenţialului militar 
al Germaniei fiind eludate, în parte, prin construirea de fabrici de 
armament şi prin exerciţii militare comune, sovieto-germane, pe 
teritoriul URSS. 

Stalin nu a considerat venirea lui Hitler la putere drept o catastrofă. 
El însuşi îi îndemnase pe generalii germani să-l utilizeze întrucât, 
considera dictatorul sovietic, viitorul Führer era „un bun agitator”. 
Pentru Stalin instaurarea regimului hitlerist însemna — dată fiind 
ostilitatea acestuia față de sistemul versaillez — un război în Vest, 
benefic pentru securitatea Uniunii Sovietice. Moscova a trimis mai 
multe semnale în direcţia Berlinului, atât în ajunul numirii lui Hitler 
drept cancelar cât şi, imediat după aceea, semnale destinate să arate 
că URSS era dispusă să continue colaborarea începută cu Republica 
de la Weimar şi că, aşadar, Reichul nazist nu avea a se teme de o 
„încercuire” din partea sovietică. În interesul cooperării cu Vestul, 
Berlinul nu a răspuns acestor avansuri: pentru Hitler era mai productiv 
pe plan politic să se prezinte ca un înverşunat combatant anticomunist 
şi antisovietic în faţa opiniei publice internaţionale, întrucât, convinse 
că regimul nazist va porni cât mai curând în „marşul spre Răsărit” 
(Drang nach Osten), Marea Britanie şi Franţa erau dispuse să-i facă, 
în această perspectivă, concesii. 

Scurt timp după luarea puterii de către Hitler a existat chiar 
planul de a se crea un directorat al Franței, Marii Britanii, Germaniei 
şi Italiei („Pactul celor patru”, semnat la 15 iulie 1933) destinat să 
reglementeze relaţiile dintre semnatari. Reacţia viguroasă a Micii 
Înţelegeri — mai ales, prin glasul lui Nicolae Titulescu — şi a Poloniei, 
care se simțeau amenințate de eventualele revizuiri ale tratatelor de 
pace, au făcut ca pactul celor patru să falimenteze. 

În „lumea capitalistă” (pentru a relua formula propagandei 
comuniste), URSS era percepută în anii '20 şi la începutul anilor '30 
ca un vulcan stins, neprimejdios. Această percepţie s-a consolidat, 
după instaurarea regimului nazist, mai ales că Stalin, pentru a face 
presiuni asupra Berlinului în vederea unei apropieri, a decis una din 
acele schimbări dramatice de atitudine al cărei secret îl stăpânea cu 
măiestrie: din adversară a sistemului versaillez, Uniunea Sovietică 

s-a solidarizat cu acest sistem şi, încă mai mult, s-a arătat dispusă să 
participe la un sistem de securitate colectivă. 

În realitate, Moscova nu voia pacea, ci războiul, sau, mai exact, 
războiul între țările capitaliste. Adeziunea la politica de securitate 
colectivă era o manevră tactică, nu o nouă strategie, o manevră 
destinată să arate Germaniei că URSS dispunea de o alternativă la 
politica întruchipată de Tratatul de la Rapallo, o alternativă în măsură 
să determine izolarea celui de al treilea Reich. 

Manevra tactică a Kremlinului a fost interpretată de cancelariile 
europene ca o nouă orientare, de lungă durată, a politicii externe 
sovietice. Se considera că antagonismul dintre nazişti şi comuniști 
este ireductibil şi că, prin urmare, sub ameninţarea germană, URSS 
se va apropia de puterile antirevizioniste. 

Din acest raționament s-au născut şi eforturile lui Nicolae 
Titulescu de a normaliza şi ameliora raporturile româno-sovietice, cu 
condiţia recunoaşterii de către Moscova a apartenenţei Basarabiei la 
România. 

Discuţiile dintre Titulescu — ajuns un fel de ministru de Externe 
„permanent”, adică sub toate guvernele între 1927-1936 — şi 
M. Litvinov, comisarul poporului pentru Afacerile Străine al URSS, 
sunt tipice pentru încercarea celui dintâi de a obţine, prin argutii 
avocăţeşti, recunoaşterea unirii Basarabiei cu România şi pentru 
iscusința reprezentantului cinic al unui regim totalitar, hotărât să nu 
respecte nici un angajament, de a-l face pe interlocutor să creadă că 
a izbutit în demersurile sale. 

Titulescu nu a fost singura victimă a diplomaţiei sovietice, care 
a jucat perfect rolul atribuit de Stalin: de a demonstra ataşamentul 
URSS la o politică de pace şi securitate colectivă, de stăvilire a 
acţiunilor statelor revizioniste având drept obiectiv dislocarea 
sistemului versaillez. 

Convins că Europa va cunoaşte reeditarea configurației geostra- 
tegice dinaintea primului război mondial, mai exact, refacerea 
Antantei — un pas în aceste direcţii constituindu-l tratatul de asistență 
mutuală franco-sovietic (1935) —, Titulescu a urmărit semnarea unui 
tratat asemănător (o făcuse şi Cehoslovacia, la numai două săptămâni 
după Franţa), în care să figureze şi recunoaşterea frontierei româno- 
sovictice pe Nistru. 

Românii, popor de ţărani care secole de-a rândul au luptat pentru 
recunoaşterea stăpânirii lor asupra pământului prin documentul 
(carte) dat de domn (de aici zicala „ai carte, ai parte”, care nu are nici 
o legătură cu ştiinţa de carte, ci cu actul domnesc, acea „carte” care, 
recunoscând stăpânirea funciară, confirmă că „partea” din moşia 
devălmaşă aparţine beneficiarului documentului), românii, deci, au 
încredere totală în actul emis de autorităţi — române sau străine —, şi 
nu numai omul de rând, ci şi elita politică (se ştie cu câtă minuţie a 
negociat Ion I.C. Brătianu tratatul de alianţă al României cu Antanta 
şi convenţia militară, convins că, fixate în scris, obligaţiile asumate 
ale Aliaților vor fi respectate!). Titulescu a crezut — şi Litvinov l-a 
lăsat să creadă — că, după un „gentleman 5 (gentlemen 5) agreement ” 
(1934) prin care URSS se angaja să nu mai ridice problema 
Basarabiei, a obţinut recunoaşterea apartenenţei Basarabiei la 
România, pentru că, în proiectul tratatului de asistență mutuală 
(21 iulie 1936), Nistrul era amintit ca o limită dincolo de care aveau 
să intervină trupele sovietice în ajutorul României — în cazul în care 
ar fi fost atacată — şi, după încheierea operaţiunilor militare, să se 
retragă. Oameni politici „burghezi” credeau că statul socialist este res- 
pectuos faţă de angajamentele subscrise, astfel că Titulescu, devenit 
un megaloman setos de glone (scria unui prieten că mai doreşte să 
împace Franţa cu Germania şi apoi să se retragă la moşie!), credea 
că a determinat, în sfârşit, URSS să recunoască frontiera pe Nistru. 

Fără a fi avut ponderea politică a lui Titulescu (între altele, 
alegerea sa de două ori consecutiv — fapt unic — drept preşedinte al 
sesiunii anuale a Societăţii Naţiunilor îi adusese lui Titulescu un mare 
prestigiu intern şi internaţional sau, mai exact, fusese ea însăşi 
expresia unei preţuiri de care doar Take Ionescu se mai bucurase), 
Gh. I. Brătianu a oferit o alternativă la politica lui Titulescu. 
Eminentul istoric — ale cărui convingeri democratice sunt mai presus 
de orice îndoială — credea că interesul României este să separe 
revizionismul german de cel ungar, printr-o apropiere a Bucureştiului 
de Berlin, fără a abandona însă relaţiile cu Franţa şi, mai ales, cu 
Polonia. 

În beneficiul lui Titulescu, trebuie spus că diplomatul român 
credea că numai prin atragerea URSS în sistemul de securitate 
colectivă, sprijinit pe forţa Franţei şi Marii Britanii, va putea fi evitat 
„un pact germano-sovietic pentru eliminarea Poloniei”, ceea ce 

relevă înțelegerea, totuşi, a faptului că Stalin ţinea două fiare pe 
foc. 

În timp ce Titulescu pregătea adâncirea cooperării româno- 
sovietice, un eveniment a schimbat fundamental raportul de forțe în 
Europa: remilitarizarea Renaniei la 7 martie 1936. Tratatul de la 
Versailles şi cel de la Locarno (1925) stipulaseră că Renania şi o fâşie 
de 50 km pe malul drept al Rinului urmau să fie demilitarizate, 
Germania neavând, prin urmare, dreptul de a menţine trupe în aceste 
teritorii. Practic, această situaţie lăsa Ruhrul, inima industrială a 
Germaniei, la discreţia unui act de forță al Franţei şi, în acelaşi timp, 
dădea oricând posibilitatea celei din urmă de a-şi trimite trupele în 
spaţiul german. Atât timp cât „uşa Germaniei rămânea deschisă, 
aliaţii răsăriteni ai Franţei (Polonia şi Mica Înţelegere) ştiau că ea 
poate să le vină în sprijin în cazul unui conflict cu Germania. 
Remilitarizarea Renaniei a modificat situaţia strategică de pe 
continent: Reichul şi-a asigurat securitatea Ruhrului şi o poziție 
avantajoasă în cazul unui conflict cu Franţa (Strasbourgul a ajuns sub 
bătaia tunurilor germane), iar Franţa a pierdut accesul liber în 
adâncimea teritoriului german, ceea ce făcea dificilă, dacă nu 
imposibilă, intervenţia ei în beneficiul aliaților din Est. 

Mai gravă, poate, decât aceste consecinţe ale remilitarizării 
Renaniei a fost pasivitatea cu care Franţa a primit aceste modificări 
dramatice ale situaţiei strategice de pe continent. Dacă Franţa ar fi 
ripostat militar, prestigiul lui Hitler ar fi fost grav atins şi, poate, el 
ar fi căzut de la putere. Este, evident, o supoziţie. Sigur rămâne fap- 
tul că absenţa replicii dure a Parisului a dezvăluit aliaților răsăriteni 
ai Franţei o realitate îngrijorătoare: dacă ea nu-şi apăra securitatea 
propriei frontiere, cum ar veni în ajutorul unor aliați îndepărtați 
pentru apărarea cărora trebuia să intre pe teritoriul german? 

Remilitarizarea Renaniei a dat lovitura de moarte politicii de 
securitate colectivă şi, implicit, celei a lui Nicolae Titulescu, supus 
unor critici tot mai acerbe. Apropierea de URSS era condamnată în 
țară de o largă parte a spectrului politic; Polonia era nemulțumită de 
această apropiere, în care vedea o slăbire a alianţei din 1921; Italia 
nu ierta lui Titulescu fermitatea cu care condamnase agresiunea ei din 
Abisinia (Etiopia) în anii 1935—1936 şi se pronunţase în favoarea 
sancţiunilor; în sfârşit, regele Carol, de care depindea, în ultimă 
instanță, rămânerea lui Titulescu în guvern, era iritat de iniţiativele 

ministrului său, care acţiona ca şi cum ar fi fost suveranul politicii 
externe a României. Coalizarea tuturor factorilor ostili lui Titulescu 
(nu este exclus ca O. Goga, adversar înverşunat al acestuia, să-i fi 
transmis regelui un dosar compromițător pentru ministru, alcătuit de 
germani) a dus la înlăturarea lui din guvern (29 august 1936). 

Plecarea lui Titulescu de la Palatul Sturdza nu a însemnat o 
reorientare a politicii externe româneşti, ci doar o deplasare de 
accente, determinată de noua configuraţie geostrategică de pe 
continent. Decesul politicii de securitate colectivă făcea inutile 
demersurile pentru încheierea tratatului de asistență mutuală dintre 
România şi URSS. Moscova a folosit înlăturarea lui Titulescu de la 
Ministerul de Externe drept pretext pentru a se declara eliberată de 
„gentleman 5 agreement” din 1934. În realitate, Kremlinul trăsese şi 
el concluziile de rigoare din remilitarizarea Renaniei şi, degajându-se 
din politica de securitate colectivă, începea să transmită din nou 
semnale Berlinului. 


SUVERANUL DICTATOR 


În timp ce prin acţiunile Reichului nazist pe cerul Europei se 
adunau norii furtunii (,, The Gathering Storm”, după formula lui 
Churchill), în România, dictatura regală stătea sub semnul atotputer- 
niciei Elenei Lupescu. Fascinaţia exercitată de ea asupra monarhului 
se desprinde şi din această însemnare aflată în jurnalul său la 21 mai 
1938: „Ziua Dudui (sic!), pare mulţumită şi se plânge mai puţin de 
dureri astăzi. Doamne, Dumnezeule, păzeşte-o, dă-i sănătate, alină 
starea ei de nervi, ca să pot fi şi eu liniştit. Iubirea mea pentru dânsa 
tot aşa de vie şi de adâncă este, nici nu pot să-mi închipui viaţa fără 
ea. Am avut proba zilele trecute, când n-a venit din cauza seratei lui 
Max (Auschnit/ Auşnit — n.n.), cu toate că am dormit, totuşi, chiar 
în somnul meu, simţeam că-mi lipsește ceva. Doamne, Doamne, 
dă-i putere să reziste la vremurile grele ce se arată!” 

Timpurile grele la care se referă monarhul erau generate de 
confruntarea sa cu Garda de Fier şi de declanşarea crizei cehoslovace, 
ca urmare a acţiunilor germanilor din regiunea sudetă, vizând 

încorporarea ei la Reich, acţiuni ce beneficiau de încurajările şi 
sprijinul regimului nazist. 

Instaurarea dictaturii regale a deconcertat partidele, a căror reacție 
a fost, practic, nulă. Responsabile de slăbirea democraţiei prin 
practicile lor frauduloase, ele nu puteau să apere eficient democraţia. 
Până şi Garda de Fier a fost descumpănită, dar în pânzele ei bătea 
vântul succeselor Reichului. 

La 13 martie 1938 s-a înfăptuit încorporarea Austriei la Germania 
(Anschluss). Codreanu a trimis o telegramă lui Hitler prin care saluta 
„victoria adevărului”, înfrângerea „puterilor iudeo-masonice” şi 
declara că Fiihrerul este purtătorul unei lumini „şi nici o putere nu 
va putea, vreodată, s-o frângă”. 

În aceeaşi zi, Armand Călinescu nota în jurnalul său, în legătură cu 
telegrama lui Codreanu, că germanii ŞI italienii „vor încuraja tot pe 
gardişti şi, la momentul decisiv, vor conta tot pe ei, chiar când oficialitatea 
română ar crede potrivit să schimbe politica externă. Așadar, nici regele, 
nici lumea politică — afară de Gardă — nu vor putea rezista”. Concluzia 
trasă de el din această analiză era: „lichidarea imediată a gardismului prin 
arestarea lui Codreanu şi a tuturor fruntașilor”. 

Pretextul l-a oferit Codreanu însuşi, care la 26 martie 1938 a 
adresat lui N. Iorga, devenit consilier regal, o scrisoare în care îl acuza 
de necinste sufletească. La 28 martie, Călinescu a propus regelui 
„urmărirea lui Codreanu pe tema ultragierii lui Iorga. Eventual, 
arestarea celor ce s-ar solidariza”. Două zile mai târziu, Iorga s-a 
adresat Justiției (ofensă adusă unui demnitar în exercițiul funcţiunii), 
iar la 19 aprilie Codreanu a fost condamnat la şase luni închisoare. 

Odată întemnițat Căpitanul, energicul Călinescu a trecut la 
îndeplinirea planului de lichidare a Mişcării legionare, prin 
decapitarea ei. Sub motiv că în cursul unei percheziţii la Casa Verde, 
sediul conducerii Gărzii de Fier, unde era şi locuinţa Căpitanului, au 
fost găsite documente privind siguranţa statutului, şi că acesta a 
incitat la răzmeriţă, el a fost condamnat la 10 ani muncă silnică, la 
27 mai. (Călinescu notează în jurnalul său: „A trebuit să fac eu într-o 
noapte rechizitoriul”, ceea ce arată totala aservire a Justiţiei faţă de 
putere.) La 24 mai s-a hotărât aplicarea pe timp de un an a prevederii 
constituţiei privind introducerea pedepsei cu moartea în timp de 
pace (pentru a evita o situaţie jenantă, s-a aşteptat vizita în Polonia 
a patriarhului-—prim-ministru Miron Cristea, care, la întoarcere, îi 


351 Romania felix? 


mărturisea regelui că „E foarte mulțumit de măsura cu pedeapsa cu 
moartea şi, mai ales, de felul cum s-a rezolvat fără a-l pune în joc”). 

Din jurnalul regelui lipseşte textul ce acoperă perioada 
4 septembrie 1938-12 martie 1939, când pe plan internaţional a 
avut loc deznodământul crizei cehoslovace, iar pe cel intern execuţia 
lui Codreanu. 

Politica de conciliere a guvernelor de la Londra şi Paris faţă de 
Germania (diplomacy of appeasement) a culminat cu abandonarea 
Cehoslovaciei, prin acordul de la Miinchen (29 septembrie 1938), care 
privea anexarea regiunii sudete la Reich. Polonia s-a folosit de 
situația dificilă a Cehoslovaciei pentru a rupe regiunea Těšín 
(2-3 octombrie), iar Ungaria, prin primul arbitraj de la Viena 
(2 noiembrie), a primit un teritoriu de 12 103 km? din sudul Slovaciei 
şi sudul Ruteniei. Amputată şi izolată, Cehoslovacia înceta de a mai 
fi un factor de putere în Europa Centrală. Mica Înţelegere a încetat, 
în fapt, să mai existe. Începea destrămarea sistemului de alianţe al 
României, în care se puseseră atâtea nădejdi. Trezirea la realitate avea 
să fie dureroasă. 

Acordul de la Miinchen şi declaraţia anglo-germană ce i-a urmat 
creau impresia că Reichului nazist i s-a dat mână liberă în Europa de 
Est şi de Sud-Est. Regele Carol al II-lea a întreprins un turneu 
diplomatic la Londra, Paris şi Berghof, pentru „a lua pulsul” marilor 
puteri şi, la numai câteva zile după întrevederea cu Hitler (24 
noiembrie), a ordonat execuția lui Codreanu (noaptea de 29/30 
noiembrie). 

Ce a determinat acestă decizie? În absenţa paginilor din jurnalul 
regelui, răspunsul rămâne ipotetic. Aşa cum s-a văzut din însemnările 
lui Armand Călinescu, suveranul şi anturajul său se temeau că, dacă, 
sub presiunea evenimentelor, România ar fi fost constrânsă să-şi 
orienteze politica spre Germania, Berlinul ar fi înlăturat echipa 
regală şi i-ar fi propulsat la cârma ţării pe legionari. Pentru a rămâne 
singurul interlocutor posibil al Fiihrerului, într-un astfel de context 
schimbat, regele a hotărât suprimarea Căpitanului, „Liebling ”-ul 
Berlinului. Evident, prima reacţie a lui Hitler avea să fie — şi a fost — 
de maximă iritare (demnitarii germani au restituit decoraţiile acordate 
de rege în cursul vizitei sale în Germania), dar interesele economice 
ale Germaniei erau prea mari în România pentru ca Reichul să 

suspende relaţiile cu acestă ţară din cauza asasinării liderului politic 
favorit. 

Pentru Germania, România era unul dintre cei mai importanţi 
furnizori de petrol şi cereale. Hitler, decis să dezlănţuie o nouă 
conflagrație pentru a asigura hegemonia Reichului, ştia că, pentru a 
atinge acest obiectiv, trebuia să desfăşoare un „război fulger”. 
Germania nu dispunea de acea bază de materii prime (cu excepția 
cărbunelui) necesară unui război modern de lungă durată; ea putea 
câşiga numai prin lovituri rapide date de binomul tanc-avion, or, acest 
cuplu reclama carburant. Pentru a-şi asigura o „independenţă” în acest 
domeniu, s-a încercat înlocuirea petrolului cu carburant sintetic, dar, 
deşi s-au obţinut succese remarcabile, economia de război germană 
nu s-ar fi putut dispensa de petrolul românesc. Într-un memorandum 
german din aprilie 1939, intitulat „Aprovizionarea Germaniei cu 
ulei mineral în timp de război”, se sublinia că rezolvarea problemei 
se afla în perimetrul petrolifer din România: „Ea reprezintă, pur şi 
simplu, unica posibilitate a unei soluţii şi, prin aceasta, recunoaşterea 
necesară că stăpânirea câmpurilor petrolifere româneşti şi, în 
consecinţă, a spațiului dunărean este o condiţie preliminară pentru 
o aprovizionare îndestulătoare a Germaniei cu ulei mineral într-un 
război de lungă durată”. Memorandumul indica trei căi de atingere 
a acestui obiectiv: economică (instituirea monopolului german asupra 
petrolului românesc); diplomatică (încheierea unui tratat de alianţă 
necondiționată); militară (controlul total al ţării). 

Memorandumul german relevă două aspecte esenţiale ale relațiilor 
româno-germane, aspecte fără a căror cunoaştere nu poate fi înțeleasă 
situația României în ajunul şi în timpul celui de-al doilea război 
mondial. 

Sistemul de alianțe al României din perioada interbelică, admirabil 
în logica articulării sale, avea o mare carenţă: între România, pe de 
o parte, şi Franţa şi Marea Britanie, pe de alta, relațiile economice 
rămâneau firave: între marile democraţii apusene şi România nu 
exista o solidaritate economică în măsură să o consolideze pe cea 
politică. În schimb, economiile României şi-Germaniei erau comple- 
mentare: prima exporta petrol şi grâne în Germania şi importa de 
acolo produse industriale. Adversitatea politică era aici contraba- 
lansată de interese economice reciproce. 


353 Romania felix? 


Cel de al doilea aspect al relaţiilor româno-germane este locul de 
capitală însemnătate deţinut de petrolul românesc în economia de 
război a Reichului. În poziţia Germaniei față de România a devenit 
o adevărată axiomă că nimeni şi nimic nu trebuie să perturbe fluxul 
de petrol din România destinat Reichului, mai ales după ce a izbucnit 
cel de al doilea război mondial. Dependenţa economiei de război 
germane de petrolul din România era evidentă. În ajunul conflagrației, 
potrivit estimărilor Biroului 2 francez, importurile de petrol ale Axei 
Berlin—Roma se repartizau astfel: 33% din Venezuela, 26,5% din 
SUA, 21,5% din România. Dacă, întocmai ca în primul război 
mondial, Marea Britanie şi Franţa instituiau blocada maritimă, 
ponderea României avea să crească în mod considerabil. În primele 
opt luni de război, România a acoperit 94% din importurile de petrol 
ale Germaniei. Se poate spune — figurat vorbind — că inima de 
carburant a Wehrmachtului bătea la Ploieşti. 

Din 1938, de când a devenit limpede pentru conducerea germană 
că producția de carburant sintetic nu va putea acoperi necesitățile 
Wehrmachtului în caz de război, asigurarea fluxului petrolier din 
România către Reich a fost unul din cei mai însemnați — şi, uneori, 
cel mai însemnat — factori modelatori ai politicii germane faţă de 
România. Este de mirare că dispunând de un asemenea atu oamenii 
politici români nu au ştiut să joace această carte. 

În februarie 1939 au început negocieri economice româno-ger- 
mane: Bucureştiul animat de dorinţa de a elimina încordarea creată 
de execuţia lui Codreanu în relaţiile bilaterale şi de a „cointeresa” 
Germania în integritatea României, Berlinul preocupat să integreze 
temeinic şi durabil economia românească în „Wirtschaftsraum” 
(spaţiul economic) al Reichului. 

În timpul desfăşurării tratativelor pentru încheierea unui tratat 
economic s-a produs, la 15 martie, „lovitura de la Praga”, adică 
destrămarea Cehoslovaciei; la 14 martie, impulsionaţi de Berlin, liderii 
de la Bratislava au proclamat independenţa Slovaciei, iar a doua zi 
trupele germane au intrat în Praga: Cehia, adică Boemia şi Moravia, 
au fost încorporate la Reich, sub forma unui protectorat. În timp ce 
monseniorul Augustin Voloşin, conducătorul unui guvern al Ucrainei 
Subcarpatice, ca şi românii din Apşa „bombardau” guvernul român cu 
telegrame cerând intrarea trupelor române şi alipirea acelor teritorii la 
România, guvernul de la Bucureşti a hotărât mobilizarea şi concentrarea 

de unităţi în Transilvania, într-o atmosferă de teamă generată de 
întrebarea dacă după Cehoslovacia nu este rândul României de a fi o 
victimă a Germaniei (eventual, în asociere cu Ungaria). 

În acest climat tensionat, ministrul României la Londra, Viorel 
Virgil Tilea, a declarat lui Sir Orme Sargent, locțiitorul subsecretarului 
de stat la Foreign Office, că guvernul român deţinea informaţii 
despre intenţia Germaniei de a „dezintegra România în acelaşi fel în 
care dezintegrase Cehoslovacia” şi lordului Halifax, ministrul de 
Externe, că, în cursul negocierilor economice româno-germane, 
Reichul prezentase „ceva asemănător unui ultimatum”, cerând 
monopolul asupra exporturilor româneşti şi subordonarea producţiei 
industriale intereselor germane. Ambilor interlocutori, Tilea le-a 
cerut să-i precizeze cum va reacţiona guvernul britanic în cazul unei 
agresiuni germane impotriva României (16—17 martie). Deşi guvernul 
român a dezminţit imediat aceste declaraţii, ele au produs o vie 
nelinişte în cercurile guvernamentale britanice şi au contribuit la 
revirimentul politicii britanice prin abandonarea conciliatorismului 
şi adoptarea unei atitudini ferme faţă de Germania. 

„Incidentul Tilea” a rămas o problemă controversată, pentru 
explicarea conduitei diplomatului român fiind avansate mai multe 
explicaţii. Ceea ce se poate spune cu certitudine este că el nu a 
acţionat din ordinul regelui, care în jurnalul său scrie: „Tilea, la 
Londra, s-a condus ca un dobitoc, luând iniţiative nepermise”. 

Judecata severă a monarhului este, măcar în parte, nedreaptă: la 
20 martie, tot regele era acela care constata în jurnal că „Occidentul 
începe a mişca, poate şi în urma strigătului nostru de alarmă”. Potrivit 
istoricului Sidney Astair, „incidentul Tilea” se află — pe fir cauzal — 
la originea celui de-al doilea război mondial, căci fără el Marea 
Britanie şi Franţa nu ar fi acordat garanţia Poloniei, iar onorarea 
acestei garanţii a determinat cele două țări să declare război Germaniei. 

La 23 martie 1939, România a semnat tratatul economic cu 
Germania, făcând mari concesii Reichului, hotărâtă însă să le eludeze 
(cum a şi reuşit parţial). 

Noua orientare din politica Marii Britanii şi Franţei s-a reflectat 
Şi în acordarea de garanţii unilaterale Poloniei (31 martie), României 
şi Greciei (13 aprilie), precum şi Turciei (12 mai, numai Anglia). În 
acelaşi timp, guvernele britanic şi francez au angajat negocieri cu 
Uniunea Sovietică pentru a o atrage într-un front comun împotriva 

Reichului, care, după dezmembrarea Cehoslovaciei, revendica orașul 
Gdansk (Danzig) şi un coridor care să unească Germania şi Prusia 
Orientală. 

Pentru Stalin, perspectiva unui conflict generalizat în lumea 
capitalistă însemna împlinirea unui obiectiv de mult timp urmărit. El 
cra în situația avantajoasă de a fi solicitat de ambele părți aflate în 
confruntare. Spre deosebire de Marea Britanie şi Franţa, care nu 
ofereau, practic, nimic în schimbul participării la războiul împotriva 
Germaniei şi încă pentru a apăra ţări — ca Polonia sau România — 
considerate de Moscova ca dușmani, Germania se declara dispusă să 
facă însemnate concesii teritoriale URSS, ca ea să rămână în afara 
conflictului. Pentru Stalin, alegerea se impunea de la sine: dând 
„lumină verde” planurilor de război ale lui Hitler, dictatorul sovietic 
deschidea calea celui de-al doilea război mondial. În timp ce 
Germania, Italia, Marea Britanie şi Franţa aveau să-şi sleiască forțele, 
Armata Roşie urma să-şi întărească şi sporească puterea, pentru a 
interveni şi a dicta combatanțţilor epuizați o pax sovietica. 

Acestei strategii i s-a integrat încheierea tratatului de neagresiune 
sovieto-german din 23 august 1939 (Pactul Molotov-—Ribbentrop), 
însoţit de un protocol adiţional secret privind delimitarea sferelor de 
interese între cei doi semnatari, de la Marea Baltică la Marea Neagră. 
Art. 3 al protocolului stipula: „În privinţa sud-estului Europei, din 
partea sovietică este subliniat interesul pentru Basarabia. Partea 
germană declară totalul dezinteres politic pentru aceste regiuni”. 

Formularea ambiguă a articolului — este nominalizată doar 
Basarabia, dar în final sunt menţionate „aceste regiuni”, ceea ce 
lasă să se înţeleagă că Germania îşi exprimă totalul dezinteres politic 
pentru întreg sud-estul Europei — a fost intenţionată, după cum va 
arăta la 24 iunie 1940 Ribbentrop, care afirmă că Hitler îl 
împuternicise să declare „dezinteresul german faţă de teritoriile 
Europei Sud-Estice — inclusiv până la Constantinopol şi Strâmtori' ; 
era vorba de un dezinteres politic, întrucât, în acelaşi text, el arată că 
a subliniat clar interesele economice ale Reichului în această parte 
a Europei. 

În discuţiile germano-sovietice de la semnarea Pactului 
Molotov-Ribbentrop cât şi cu prilejul celei de a doua vizite a lui 
Ribbentrop la Moscova (27-29 septembrie 1939), Stalin l-a informat 
pe ministrul de Externe german că URSS nu intenționează 

deocamdată să întreprindă ceva împotriva României şi că va interveni 
numai în cazul în care o acțiune a Ungariei (şi Bulgariei) împotriva 
României ar atrage schimbări în Balcani. 

Prudent ca întotdeauna, Stalin intenţiona să „valorifice”, treptat 
şi în timp îndelungat, „drepturile” ce-i fuseseră recunoscute de Hitler 
asupra Finlandei, ţărilor baltice, unei părți din Polonia şi Basarabiei. 
El era convins că noul război avea să fie, ca şi cel dintâi, un conflict 
de lungă durată şi că timpul lucra în favoarea sa. 

Prinsă între doi coloşi totalitari, România era complet izolată de 
puterile care îi garantaseră integritatea — Marea Britanie şi Franţa. 
Izolată şi slabă, ea se anunţa o pradă uşoară pentru apetiturile 
teritoriale ale vecinilor. 

Începea calvarul României. 


CAPITOLUL 2 


ROMÂNIA SI CEL DE AL DOILEA RĂZBOI 
MONDIAL 


NORI AMENINȚĂTORI 


La Bucureşti, Pactul Molotov-Ribbentrop a fost primit ca 
„O lovitură de teatru” sau „un trăsnet din senin”. Oamenii politici 
intuiau corect că partenerii s-au pus de acord şi asupra teritoriilor de 
împărțit între ei şi că Polonia şi România se aflau —vai! — între ele. 

Când a izbucnit războiul (1 septembrie), România nu putea fi decât 
neutră. Alianţa cu Polonia nu era erga omnes (faţă de toţi), ea funcționa 
numai în cazul unui atac sovietic. La 4 septembrie, a doua zi după ce, 
prin declaraţia de război a Marii Britanii şi a Franţei adresată 
Germaniei (3 septembrie), care invadase Polonia, conflictul se 
generalizase, un comunicat al guvernului român reafirma dorinţa 
României de „a păstra mai departe atitudinea pașnică de până acum, 
urmărind buna înţelegere cu toţi vecinii țării”, fiind propuse din nou 
pacte de neagresiune, dar şi hotărârea de a veghea la „siguranța 
intereselor naţionale” şi „a face faţă apărării fruntariilor”. Două zile 
mai târziu, la 6 septembrie, un Consiliu de Coroană aproba şi 
reconfirma această atitudine. N. lorga a exprimat cel mai corect 
poziţia României: „Facem astăzi o altă politică decât aceea pe care o 
avem în inimă. Nu o putem face decât pe aceea de azi!” Într-adevăr, 
înconjurată de vecini ostili (URSS, Ungaria, Bulgaria), nesiguri 
(Iugoslavia) sau pe punctul de a se prăbuşi (Polonia), România nu-şi 
putea permite acţiuni ce i-ar fi periclitat securitatea. Cu cinismul său 
obişnuit, Constantin Argetoianu a rezumat astfel situaţia: „Vom merge 
până la cea mai josnică dintre josnicii pentru a ne păstra neutralitatea”. 

Față de nenorocirile abătute asupra Poloniei, autoritățile române au 
făcut tot ce le-a stat în putinţă, încălcând uneori regulile neutralității, 
pentru a veni în ajutorul aliatului. Astfel, rezervele de aur ale Poloniei 
(circa 45 miloane de dolari) au putut tranzita teritoriului României şi 
ajunge la Constanţa, de unde au fost duse, pe un vas englez, în Anglia. 

La 17 septembrie Armata Roşie a intrat, la rândul ei, în Polonia, 
pentru a participa la cea de a patra împărţire a acestei țări. În principiu, 
tratatul de alianţă din 1921 ar fi obligat România să iasă, de astă dată, 
din neutralitate şi să acorde asistenţă militară Poloniei. Refugierea 
celor mai înalte autorități ale statului polonez (preşedintele, guvernul, 
comandantul-şef al armatei) au făcut fără obiect obligaţia asumată de 
România în 1921: „Pentru noi — scria Carol în jurnalul său — este o 
fericire că s-a întâmplat aşa, căci această dizolvare a statului polon 
ne scapă de argumente oareşicum trase de păr, reacţiunea noastră şi 
neintervenirea noastră față de URSS. Este o laşitate practică. Vai ce 
ar urla neintervenţionişii dacă ar şti această frază”. 

Lui Ribbentrop, venit într-o a doua vizită la Moscova pentru a 
definitiva linia de demarcaţie dintre cele două ţări pe teritoriul Poloniei 
şi între sferele lor de influență (Germania a admis încadrarea şi a 
Lituaniei, rezervată prin Pactul Molotov-—Ribbentrop Germaniei, în 
sfera sovietică), Stalin i-a spus că „nu era de temut, în clipa de față, nici 
un fel de escapadă nici din partea României, nici a statelor baltice, 
deoarece tuturor acestor state le-a intrat frica în oase”, ceea ce era 
perfect adevărat. 

În această stare de aşteptare anxioasă, o echipă de legionari l-a 
asasinat pe primul-ministru Armand Călinescu (21 septembrie) 
pentru a răzbuna asasinarea lui Codreanu. „Nu-l pot înlocui cu 
nimeni!”, a exclamat regele, şi avea dreptate. Aşa cum a spus în 
primul Consiliu de miniștri, prezidat de noul prim-ministru, generalul 
Gheorghe Argeşanu („Ghiţă Ostaşul”), ministrul de Interne Gavrilă 
Marinescu, instrumentul regelui pentru ,,/es sales besognes ” (treburile 
murdare), „represiunea va fi straşnică. În afara celor nouă asasini 
executaţi pe locul crimei lor şi expuşi publicului, în fiecare judeţ au 
fost executaţi 3—5 legionari, desemnaţi de prefect, şi expuşi apoi în 
piaţa centrală, precum şi numeroşi lideri, aflaţi în închisoare. Numărul 
celor executaţi s-a ridicat la 252. Mişcarea legionară a fost decapitată, 
dar procedeul a fost de o barbarie vrednică de Europa lui Hitler şi 
Stalin. După opt zile, cât au durat execuțiile, „Ghiţă Sângerosul” a 
cedat locul de prim-ministru lui Constantin Argetoianu. 

Între timp, Uniunea Sovietică făcuse primul pas în direcția anexării 
țărilor baltice, impunându-le tratate de „ajutor reciproc” care legalizau 
staționarea Armatei Roşii pe teritoriul lor. Un scenariu asemănător pare 
a fi fost pregătit şi pentru România. La sfârşitul lui noiembrie 1939, 
Boris Stefanov, secretarul general al CC al PCR, a publicat un articol în 

organul Cominternului „Kommunisticeskii Internațional” (Internaționala 
Comunistă), în care scria că „interesele popoarelor României (Ssic!), 
dezvoltarea lor liberă şi paşnică, viitorul lor mai bun sunt imposibile fără 
încheierea imediată a unui tratat de ajutor reciproc cu URSS, după tipul 
tratatelor intervenite între Uniunea Sovietică şi țările baltice”. Evident, 
autorul exprima punctul de vedere al patronilor săi de la Kremlin. 

România ar fi devenit ţinta presiunilor sovietice, în vederea 
încheierii unui tratat „de tip baltic”, dacă planurile lui Stalin nu s-ar 
fi lovit de un obstacol neaşteptat: rezistenţa Finlandei faţă de 
pretenţiile sovietice. Asigurat de militari că un conflict militar cu 
Finlanda va fi un „război fulger” dus de Armata Roşie, Stalin şi-a dat 
acordul pentru soluţia de forță, dar admirabila rezistenţă a armatei 
finlandeze a impus URSS un război de durată (războiul sovieto- 
finlandez a început la 30 noiembrie 1939). 

Ca urmare a noului context, problema Basarabiei şi, în general, 
a României trebuia amânată: la 8 decembrie Comisariatul Poporului 
pentru Afacerile Străine a declarat că articolul lui B. Stefanov nu 
reflecta opiniile guvernului sovietic. Însărcinatul cu Afaceri al URSS 
la Bucureşti, P.G. Kukolev, invitat, în aceeaşi zi, de ministrul de 
Externe G. Gafencu, i-a dat acestuia asigurări că nu există nici o 
ameninţare din partea țării sale la adresa României. 

Și tot la 8 decembrie, comisarul-adjunct al Afacerilor Străine, V.P. 
Potemkin, i-a repetat ministrului României la Moscova. Gh. Davidescu, 
că opiniile lui B. Stefanov nu coincid cu cele ale guvernului sovietic şi 
l-a sfătuit să citească mai degrabă... „Izvestiia”"! 

De îndată ce războiul sovieto-finlandez a luat sfârşit (12 martie 1940) 
Moscova a redeschis problema Basarabiei: la 29 martie, într-o cuvântare 
în fața Sovietului Suprem, Molotov a declarat că URSS nu avea un tratat 
de neagresiune cu România deoarece există o problemă nesoluționată în 
relațiile bilaterale, „problema Basarabiei, a cărei cotropire de către 
România Uniunea Sovietică nu a recunoscut-o, deşi niciodată nu a pus 
problema înapoierii Basarabiei pe cale militară”. Era pentru prima dată, 
din 1924, când o înaltă personalitate sovietică reafirma public pretenţiile 
URSS asupra Basarabiei. Declaraţia lui Molotov a marcat debutul oficial 
al noii campanii de anexare a Basarabiei. Convins, în continuare, că răz- 
boiul în Vest avea să dureze (practic, nici nu se desfăşurau operaţii 
militare), Kremlinul lua din nou în considerare „modelul baltic” sugerat 
de Boris Stefanov, dar abandonat din cauza războiului sovieto-finlandez. 

La 9 aprilie 1940, Molotov i-a făcut reproşuri amare ministrului 
României la Moscova, Gh. Davidescu, în legătură cu incidente de 
frontieră puse în seama părții române și l-a avertizat asupra lor, dar 
nu s-a referit în nici un fel la problema Basarabiei. În schimb, la 19 
aprilie însărcinatul sovietic cu Afaceri în Italia, L.B. Helfand, într-o 
discuţie cu ministrul României la Roma, R. Bossy, şi-a arătat 
nemulțumirea că Gh. Davidescu nu a folosit prilejul pentru o discuţie 
de ansamblu asupra relaţiilor româno-sovietice: „de unde ştiţi că 
Molotov ar pune chestiunea Basarabiei în totalitatea ei? [...] s-ar 
putea să nu vi se ceară nici o concesiune teritorială. De unde ştiţi că 
Molotov nu s-ar mărgini să propună, de pildă, cedarea vreunei baze 
navale — ca Estoniei — menită apărării contra unei eventuale debarcări 
a trupelor generalului Weygand?” 

La data conversaţiei, Kremlinul era preocupat de o posibilă 
acţiune a unui corp expediționar franco-bnitanic, condus de generalul 
Weygand, împotriva câmpurilor petrolifere din Caucaz şi considera 
că deținerea unei baze navale în spaţiul românesc ar fi consolidat 
securitatea litoralului sovietic în Marea Neagră. 

Ceea ce se desprinde din sugestia lui Helfand este că, în primăvara 
anului 1940, atât timp cât confruntarea militară din Vest părea să fie 
încă de lungă durată, URSS urma, atât în privinţa țărilor baltice, cât 
şi a României, un plan, în etape, de realizare a obiectivelor sale: 
încorporarea celor dintâi, amputarea teritorială şi controlul asupra 
celei din urmă. 

Planurile Moscovei s-au schimbat complet odată cu fulgerătorul 
succes al Wehrmachtului în Franța. Dacă în toamna lui '39 Stalin 
crezuse că noul conflict militar avea să-l repete pe cel din 1914—1918, 
adică războiul static, de tranşee din Vest, când pentru un kilometru de 
înaintare mureau mii de oameni, acum, războiul fulger al Reichului 
spulbera aceste ipoteze. Franţa, de la care se aştepta o rezistență 
îndelungată, s-a prăbuşit în 40 de zile (10 mai-—22 iunie 1940). Toate 
calculele lui Stalin s-au năruit. După căderea Franţei se credea că va 
veni rândul Marii Britanii să se recunoască înfrântă. Fiecare succes 
al armatei germane pe frontul de vest era întâmpinat de Stalin cu cele 
mai cumplite înjurături. Incredibil de rapida prăbuşire a Franţei a 
obligat Kremlinul să-şi modifice radical strategia în privinţa realizării 
„planului de anexiuni”: nu mai era timp pentru o precaută şi treptată 
luare în stăpânire a teritoriilor fixate prin protocoalele secrete din 

23 august şi 28 septembrie. Dacă Germania, victorioasă în Vest, avea 
mâinile pe deplin libere în Est, s-ar fi putut ca Berlinul să nu mai 
considere util Pactul Molotov-Ribbentrop şi să se opună anexiunilor 
acceptate în toamna lui 1939. 

La 17 iunie, odată cu „cele mai fierbinţi” felicitări pentru succesele 
armatei germane în Franța, Molotov l-a informat pe ambasadorul 
german la Moscova, contele von der Schulenburg, că guvernul 
sovietic, hotărât „să pună capăt tuturor intrigilor Angliei şi Franţei” 
în țările baltice, trimisese reprezentanți ai săi în Estonia (A.A. Jdanov), 
Letonia (A.I. Vîşinski) şi Lituania (V.G. Dekanozov), pentru a 
constitui noi guverne care să ducă o „politică prosovietică” (practic 
dictată de Moscova), în condiţiile ocupării acestor ţări de către 
Armata Roşie. Schulenburg a răspuns că Germania considera aceste 
desfăşurări ca o problemă între URSS şi țările baltice. 


AMPUTĂRILE TERITORIALE DIN VARA 
ANULUI 1940 


Încurajat de bunăvoința Reichului, dar îngrijorat de posibila 
schimbare de atitudine a lui Hitler, Stalin a hotărât rapida rezolvare 
a litigiului cu România. Instrucţiunile trimise la 21 iunie 1940 de 
L.Z. Mehlis, şeful Direcţiei principale politice a Armatei Roşii, 
regiunilor militare Kiev şi Odessa precizau că Basarabia trebuie „să 
fie smulsă din mâinile tâlhăreşti ale României boiereşti” şi dădeau 
instrucțiuni privind activităţile organelor politice din Armata Roşie, 
în cazul în care armata română ar fi opus rezistenţă şi s-ar fi ajuns 
la un război între cele două țări; obiectivul principal era „rapida 
descompunere a armatei române, a demoraliza spatele (armatei) şi, 
astfel, a ajuta comandamentul Armatei Roşii să obțină, în cel mai scurt 
timp şi cu cele mai mici pierderi, victoria deplină”. 

La 23 iunie, Molotov l-a informat pe Schulenburg că guvernul 
sovietic avea să ceară României cedarea Basarabiei şi Bucovinei, că 
rezolvarea acestei probleme nu suferea nici o amânare şi că URSS 
era hotărâtă să recurgă la forța armată, dacă România nu dădea curs 
cererilor sovietice. 

Bucovina nu fusese nominalizată în protocolul adiţional secret al 
Pactului Molotov-Ribbentrop. În absenţa documentelor sovietice 
care să dezvăluie procesul decizional de la Kremlin, se poate formula 
ipoteza că Bucovina a fost alăturată Basarabiei, ca revendicare 
sovietică față de România, in intervalul 21—23 iunie 1940 (în 
instrucțiunile lui L.Z. Mehlis nu se vorbeşte decât de Basarabia) şi 
că Moscova a considerat că dezinteresul politic german „pentru 
acele regiuni”, exprimat în protocolul adiţional secret, acoperea şi 
Bucovina, de vreme ce la începutul articolului 3 al protocolului era 
menţionat „sud-estul Europei”. Ingeborg Fleischhauer, cea mai bună 
specialistă în problema relaţiilor germano-sovietice din anii 
1939-1941, subliniază: „Concludent este şi faptul că Schulenburg, 
martor al abandonării Uniunii Sovietice a întregului «sud-est al 
Europei» în cursul tratativelor din august, nu s-a formalizat faţă de 
revendicarea Bucovinei de către URSS”. Dacă textul articolului 3 nu 
ar fi lăsat URSS posibilitatea de a-l interpreta în înțelesul că, dacă 
interesele economice ale Reichului erau respectate, Moscova putea 
anexa şi alte teritorii decât Basarabia, Schulenburg, negociatorul 
german al Pactului Molotov- Ribbentrop, ar fi reacționat imediat. 

Nu aceasta era însă şi interpretarea Fiuhrerului. El a considerat 
includerea Bucovinei între revendicările sovietice ca „un semn al 
presiunii sovietice spre Vest”. Ecou al iritării lui Hitler, Goebbels nota 
în jurnalul său că cererile lui Stalin sunt „contra înţelegerii” şi califica 
acţiunea dictatorului sovietic de „„jefuire de cadavre”. Nemulțumirea 
lui Hitler şi preocuparea lui nu erau determinate de faptul că Bucovina 
aparținuse între 1775 şi 1918 Austriei (a cărei moştenire istorică o 
preluase cel de al treilea Reich odată cu Anshlussul) sau că ea avea 
o minoritate germană ori însemnătate strategică, ci pentru că 
revendicarea lui Stalin — considerată de Führer, spre deosebire de 
Schulenburg, ca o încălcare a protocolului adițional secret — venea 
într-un moment în care forțele armate germane, deşi victorioase, se 
resimţeau de pe urma efortului şi, aşadar, n-ar fi putut reacţiona în 
nici un fel în Est. Pentru Hitler era esențial ca România, furnizoare 
de petrol şi cereale pentru Germania, să nu devină teatru de război. 

Răspunsul german a exprimat poziţia ambivalentă a Reichului: 
acord pentru anexarea Basarabiei, dar revendicarea Bucovinei era 
„ceva nou”. Preocupat, la rândul său, să nu deterioreze relaţiile cu 
Germania, dar nici să nu apară într-o ipostază de slăbiciune, prin 

abandonarea revendicării, Stalin a restrâns cererea privind Bucovina 
la partea nordică a provinciei. (Schulenburg a sugerat lui Molotov că, 
pentru a înlesni acceptarea de către România a cererilor sovietice, 
URSS ar trebui să restituie tezaurul trimis la Moscova în timpul 
primului război mondial, propunere respinsă categoric de Molotov 
sub motiv că România ar fi exploatat prea mult timp Basarabia.) 

La 26 iunie, Molotov a convocat pe ministrul României la 
Moscova, Gh. Davidescu, căruia i-a prezentat o notă ultimativă prin 
care cerea cedarea Basarabiei şi a nordului Bucovinei, amenințând, 
în caz contrar, cu recursul la forță. Nota era însoțită de o hartă pe care 
diplomatul român nu a luat-o, însemnându-și doar localitățile care 
fixau frontiera cerută de sovietici şi comunicându-le la Bucureşti. 

Nota ultimativă sovietică a provocat panică în România. Cuvântul 
de ordine al regimului carlist fusese că nici o brazdă de pământ nu 
va fi cedată. Acum vorbele trebuiau să devină faptă, dar totul s-a 
dovedit o simplă fanfaronadă: România nu dispunea nici de 
mijloacele militare de apărare, nici de aliaţi. Garanţia anglo-franceză 
din 13 aprilie 1939 nu putea funcţiona. Încă de la 14 decembrie 
1939, răspunzând la o întrebare a guvernului român privind 
valabilitatea garanţiei şi pentru frontiera de est, Sir Reginald Hoare, 
ministrul Marii Britanii la Bucureşti, spusese că ţara sa putea să 
acorde sprijin României în apărarea amintitei frontiere cu două 
condiţii: Turcia să permită trecerea prin Strâmtori a vaselor britanice 
şi Italia să rămână neutră. Se înțelesese de atunci că, din partea 
Londrei, nu era de aşteptat un ajutor militar în cazul unui conflict 
armat româno-sovietic, întrucât Turcia nu avea să permită, în virtutea 
relațiilor ei speciale cu URSS, trecerea prin Strâmtoni a navelor 
britanice, cu misiunea de a acorda asistenţă militară României 
împotriva Uniunii Sovietice. La 26 iunie 1940, Franţa era învinsă, iar 
Marea Britanie aştepta invazia trupelor germane pe teritoriul 
metropolei. Cum ar fi putut ea să ajute România? 

Victoriile germane în Vest schimbau complet contextul 
geostrategic de pe continent, şi România nu putea să-l ignore. La 
29 mai 1940, regele Carol a pus celor mai apropiaţi consilieri ai săi 
întrebarea: „Trebuie stăruit într-o neutralitate atacată din toate părțile 
sau făcut un efort «pentru a se adapta la realitate»”"? Între cele două 
răspunsuri: a încerca să se obțină bunăvoința Germaniei și păstrarea 
neutralității, suveranul l-a ales pe primul. El considera — nu fără 

dreptate — că, după biruinţele Wehrmachtului, pe continent rămăseseră 
două forţe: Germania şi URSS, România fiind prinsă între ele. 
„Amenințarea sovietică silea România să aleagă Germania. Trebuia 
acţionat în consecință”, rezumă Grigore Gafencu raţionamentul 
regal. 

O schimbare atât de dramatică a politicii externe cerea însă timp. 
Tatonările începuseră de la 28 mai, dar răspunsul Berlinului era 
limpede: discutarea cererilor revizioniste ale statelor vecine României 
apărea drept condiția prealabilă a stabilirii unor relații strânse între 
cele două țări. 

Când s-a primit, în noaptea de 26—27 iunie, prima notă ultimativă 
sovietică, speranţa s-a îndreptat spre Germania, dar răspunsul a fost: 
„Fiţi de acord”. Celelalte puteri consultate — Italia, Iugoslavia, Grecia 
şi Turcia —, în forme şi cu accente diferite, au dat, în fond, acelaşi 
răspuns ca şi Berlinul. 

Cele două Consilii de Coroană ţinute la 27 iunie au prilejuit 
confruntarea dintre partizanii apărării cu orice preţ a teritoriului 
național („Ne batem, blestem pe noi dacă nu ne batem”, a exclamat 
dramatic Nicolae Iorga) şi cei care considerau că, războiul fiind în 
desfăşurare, era mai important să se asigure continuitatea de stat, pusă 
în primejdie — credeau ei — dacă România s-ar fi angajat într-un 
conflict militar cu URSS. La primul Consiliu (întrunit la orele 12), 
voturile s-au distribuit astfel: 11 voturi împotriva acceptării 
ultimatumului, 10 pentru, 5 pentru discuţii şi unu rezervat 
(Gh. Tătărescu); la cel de al doilea Consiliu (ținut la orele 21), 
repartiţia s-a schimbat: 19 pentru acceptarea ultimatumului, 6 contra 
şi unu (Victor Antonescu) „expectativ”. 

Răspunsul dat de guvernul român, care se declara gata să discute 
cererile sovietice, a fost considerat la Moscova ca nesatisfăcător, astfel 
că noua notă ultimativă cerea evacuarea Basarabiei şi a nordului 
Bucovinei în decurs de patru zile. 

La 28 iunie, orele 11, Gh. Davidescu a comunicat lui Molotov: 
„Guvernul român, pentru a evita gravele urmări ce le-ar avea 
recurgerea la forță şi deschiderea ostilităților în această parte a 
Europei, se vede silit să primească condiţiile de evacuare specificate 
în răspunsul sovietic”. 

Ocuparea Basarabiei şi a nordului Bucovinei de către Armata 
Roşie a fost însoțită şi de ocuparea abuzivă a ținutului Herţa, care nu 

făcea parte nici din Basarabia, nici din Bucovina, ci era parte 
integrantă a Vechiului Regat. Tancurile sovietice au deschis focul, 
omorând trei militari români și rănind un altul. Potrivit unei telegrame 
militare române din 29 iunie, orele 11, adică imediat după intrarea 
trupelor sovietice în Herţa, „ruşii au declarat că au greşit că au mers 
până în Herţa”. (De reţinut că harta sovietică anexată primei note 
ultimative era întocmită la scara de 1/1800000, astfel că în teren 
trăsătura groasă de creion roşu cuprindea 10 km.) Guvernul român 
a dat instrucţuni lui Gh. Davidescu „să depună toate eforturile cu 
putință spre a obține din partea guvernului sovietic renunțarea la orice 
pretenţii de teritoriu făcând parte din Vechiul Regat”. Demersul lui 
ca şi cel al succesorului său, Grigore Gafencu, au rămas fără rezultat 
(lui Davidescu Molotov îi reproşase că nu a luat harta ce însoțea prima 
notă ultimativă). Consultat, la 30 iunie, şeful de Stat Major al 
Frontului de sud, N.F. Vatutin, a răspuns că ţinutul Herţa nu avea „o 
însemnătate deosebită din punct de vedere conomic. Din punct de 
vedere militar, raionul Herţa, prin dispunerea sa pe malul de sud al 
râului Prut, ocupă o poziţie de comandă asupra raionului Novosilita 
(stație de cale ferată), constituie un nod de drumuri şi un punct 
întărit. De aceea, este necesar ca raionul Herţa să se afle în mâinile 
noastre”. Avizul militarilor a fost hotărâtor şi ţinutul Herţa a rămas 
în frontierele sovietice. 

Retragerea trupelor române din Basarabia şi nordul Bucovinei s-a 
făcut în condiţii deosebit de anevoioase. Devansaţi sau urmăriți 
îndeaproape de unitățile Armatei Roşii, militarii români au fost 
insultaţi şi atacați de elemente comuniste, în rândul cărora se aflau 
numeroşi evrei, ruşi şi ucraineni. Încă de la 25 iunie, şeful Secţiei 
cadre al Cominternului, P. Guliaev, transmisese lui Gheorghi 
Dimitrov, secretarul general al Internaționalei Comuniste, date despre 
membrii comitetului regional Basarabia al partidului comunist: 
I. Korotkov, O. Weisman, R. Rozenboim, I. Morgenstern şi 
A. Cojujnianu. Ponderea importantă a evreilor în rândul comuniştilor 
din Basarabia şi Bucovina se explică — aşa cum s-a arătat — prin 
receptivitatea față de o doctrină internaţionalistă, ca mijloc de depăşire 
a unei identități etnice incerte sau atacate. Caracteristic pentru 
escaladarea violenţei în împrejurările evacuării teritoriilor ce urmau 
a fi anexate de URSS este progromul de la Dorohoi. Moartea celor 
50 (sau 52) de evrei, între care şase soldaţi, a fost provocată de 

focul „deschis — se arată în raportul procurorului — de nişte soldaţi 
din grupurile 3 grăniceri şi 8 artilerie, care se retrăgeau din regiunea 
Herţei, umiliţi și batjocoriţi de evreii din Herţa, şi ca răzbunare au 
început să tragă în evreii din cimitirul evreiesc”, unde era în curs de 
desfășurare înhumarea unui ostaş evreu. 

Prin ceea ce poate fi numit dictatul de la Moscova, România' a 
pierdut un teritoriu de 50 762 km?, cu o populaţie de 3,9 milioane de 
locuitori. 

Nordul Bucovinei, ținutul Herţa, părțile de nord şi de sud ale 
Basarabiei au fost încorporate RSS Ucrainene, iar restul Basarabiei 
a fost unit cu o parte a RSSA Moldoveneşti, din stânga Nistrului 
(cealaltă parte a fost şi ea integrată Ucrainei), şi au constituit RSS 
Moldovenească (2 august 1940). Basarabia era astfel dezmembrată, 
pierzându-și unitatea teritorială. 

Actul de forță al URSS a încurajat Ungaria şi Bulgaria să prezinte 
ŞI ele revendicările lor teritoriale față de România. 

Încă de la declanșarea războiului, la Budapesta se manifestase un 
curent al cărei exponent era şeful Marelui Stat Major, Henryk Werth, 
favorabil unei acţiuni militare împotriva României, în vederea 
ocupării Transilvaniei. Atât timp cât soarta războiului rămânea 
nehotărâtă, factorii de decizie de la Budapesta înțelegeau că ar fi fost 
neproductiv pentru Ungaria să obțină Transilvania de la Germania 
sau în cooperare cu ea. 

În zilele de 6-7 ianuarie 1940, la Veneţia au avut loc convorbiri 
între miniştrii de Externe ai Italiei şi Ungariei, conții G. Ciano şi 
I. Csáky. Acesta din urmă a arătat că ţara sa avea un program maximal 
şi unul minimal în privinţa revendicării Transilvaniei: primul lua în 
considerare anexarea a 78 000 km?, cu o populaţie de 4,2 milioane 
locuitori, dintre care 37% maghiari, 50% români şi 10% germani; 
celălalt prevedea anexarea a 50 000 km?, cu o populaţie de 2,7 
milioane, românii şi maghiarii aflându-se în procente aproape egale. 
Guvernul ungar avea să păstreze neutralitatea în cazul unui conflict 
militar româno-sovietic, dar era hotărât să intervină imediat în 
următoarele situaţii: a) „masacrarea” minorităţii maghiare; b) „revo- 
luţie bolşevică” în România; c) cedarea, fără luptă, de teritorii către 
URSS şi Bulgaria. 

Când, la 28 iunie, Uniunea Sovietică a anexat, fără ca România 
să opună rezistență, Basarabia, nordul Bucovinei şi ţinutul Herţa, a 

apărut cea de a treia situaţie evocată de ministrul ungar. La Budapesta 
s-a declanşat o adevărată isterie războinică. Războiul împotriva 
României era foarte popular. 

Un conflict militar între cele două ţări ar fi antrenat, dacă nu mari 
distrugeri în perimetrul petrolifer, cu certitudine întreruperea livră- 
rilor de petrol către Germania. Reichul simpatiza cu revendicările 
teritoriale ale Ungariei și Bulgariei față de România, dar era decis să 
nu permită nici un fel de ostilităţi militare în atât de preţiosul — din 
punct de vedere economic — spaţiu românesc. 

Trăgând concluzia din izolarea politică şi militară a României, 
precum și din ameninţarea sovietică, România a renunţat la garanţiile 
anglo-franceze (1 iulie), iar regele Carol al II-lea i-a solicitat lui Hitler 
trimiterea unei misiuni militare şi garanţii pentru frontierele țării. 

Criza româno-sovietică din 26-28 iunie şi dictatul de la Moscova 
au sensibilizat pe Führer în privinţa primejdiei reprezentate de ieşirea 
URSS din limitele acordului de delimitare a sferelor de interese din 
august-septembrie 1939 odată cu anexarea nordului Bucovinei, 
provincie nemenţionată în articolul 3 al protocolului adiţional secret. 
Plenipotenţiarul german pentru probleme economice în Europa de 
Sud-Est, H. Neubacher, a exprimat corect, la 29 iunie, sentimentele 
lui Hitler: „atât timp cât Rusia se ţine de termenii acordului, nu vom 
face nimic. Dacă, totuşi, Rusia ameninţă interesele noastre economice 
acolo (în România — n.n.), ne vom mişca repede. Ruşii sunt foarte 
aproape de câmpurile noastre (sic!) de petrol, doar la 30-50 de 
minute. Se poate să trebuiască să stabilim un cuib pentru vulturii 
noştri. [...] Rusia a făcut o mare greșeală. Hitler se simte ofensat, şi 
el nu uită niciodată”. 

Nu era vorba, evident, de o „ofensă” personală, ci de una 
strategică. URSS apărea lui Hitler ca o putere uriaşă, cu forţele sale 
militare intacte, gata să profite de orice situaţie pentru a-şi mări 
teritoriul. Fiihrerului revendicarea Bucovinei (chiar dacă ea fusese 
apoi limitată la nordul provinciei) îi apăruse — cum s-a arătat — ca o 
încălcare a înțelegerilor secrete încheiate în timpul celor două vizite 
ale lui Ribbentrop la Moscova. 

În acelaşi timp, Hitler — ca şi Napoleon — vedea în URSS spada 
continentală a Angliei. Atât timp cât pe continentul european, dominat 
de Germania, URSS rămânea o forță, Marea Britanie avea să refuze 
orice ofertă de pace, în aşteptarea conflictului dintre Hitler şi Stalin, 

aşa cum Napoleon şi Alexandru I, ţarul Rusiei, după înțelegerile de 
la Tilsit (1807) şi Erfurt (1808), ajunseseră la războiul din 1812. 

Pentru a lua Angliei spada continentală sovietică şi pentru a 
elimina ceea ce i se părea a fi acum o ameninţare a flancului estic, 
Hitler a anunţat la 31 iulie, într-o consfătuire militară, intenţia sa de 
a ataca URSS în primăvara anului următor. În perspectiva confruntării 
din Est, România căpăta un spor de însemnătate: ea nu mai era 
numai o furnizoare de petrol şi cereale, ci devenea şi o bază de atac 
împotriva URSS. Pentru a o proteja, Fiihrerul a anunţat intenţia sa 
de a-i acorda o garanţie, de îndată ce revendicările Ungariei şi 
Bulgariei vor fi fost satisfăcute. 

Preocupat până la obsesie de securitatea zonei petrolifere româneşti, 
Hitler a impus negocieri româno-ungare şi, când războiul a părut 
iminent, a ordonat pregătiri în vederea ocupării perimetrului Ploieşti. 

Sub presiune germană, la Turnu Severin au avut loc discuţii 
româno-ungare care au eșuat. Delegaţia ungară a pretins 69 000 km?, 
cu 3,9 milioane locuitori (dintre care 2,2 milioane români). Teritoriul 
revendicat cuprindea spaţiul transilvan de la nord de Mureş, trecând 
Ungariei Aradul, Alba Iulia şi Braşovul, dar lăsând României Blajul, 
Mediaşul şi Sighişoara. Delegaţia română s-a plasat pe poziţia 
schimbului de populaţie cu rectificări minore de frontieră, ca urmare 
a sporului de populație al Ungariei. 

Eșecul negocierilor de la Turnu Severin părea să mute disputa 
româno-ungară de la masa tratativelor pe câmpul de luptă. Pentru a evita 
o astfel de escaladare, Hitler a impus arbitrajul de la Viena, care a fost 
în fapt un dictat (Mihail Manoilescu, ministrul de Externe al României, 
nefiind lăsat măcar să facă o declarație, după ce fusese comunicată 
decizia arbitrilor — Ribbentrop şi Ciano — a leşinat). România pierdea un 
teritoriu de 43 492 km?, cu 2 667 007 locuitori, majoritatea (50,1%) fiind 
români. Este de remarcat că întinderea teritoriului anexat de Ungaria se 
afla sub limita programului minimal ungar. de 50 000 km?, ceea ce 
explică nemulțumirea unora dintre membrii guvernului ungar, printre care 
şi primul-ministru, Pál Teleki, întors de la Viena „zdrobit sufletește”, cum 
îl descrie ministrul Învăţământului, istoricul Bálint Hóman. 

La Bucureşti, Consiliul de Coroană, considerând că avea de ales 
„între salvarea fiinţei politice a statului nostru şi posibilitatea 
dispariţiei lui”, a hotărât cu 19 voturi pentru, 10 contra şi o abţinere 
acceptarea deciziei de la Viena. 

Încă de la 19 august, în credinţa că o atitudine concesivă față de 
Bulgaria va aduce României bunăvoința Germaniei în problema 
Transilvaniei, au început la Craiova negocieri româno-bulgare, 
încheiate prin semnarea unui tratat (7 septembrie) care prevedea 
cedarea Cadrilaterului (judeţele Durostor şi Caliacra), un schimb de 
populaţie şi plata de către Bulgaria a unei despăgubiri pentru bunurile 
abandonate de familiile româneşti plecate. „Bietul Cadrilater — scrie 
Mihail Manoilescu — a fost o jertfă mai mult — şi încă o jertfă inutilă — 
pe altarul Transilvaniei”. 

La începutul lui septembrie 1940, România Mare încetase, aşadar, 
să fiinţeze după doar 22 de ani de existenţă. 

Clasa politică, intrată în panică, nu a înţeles că interesul Germaniei 
pentru petrolul românesc este o carte de joc importantă. Reichul nu era 
interesat în dezmembrarea României şi a temperat „ardoarea' revizionistă 
a Ungariei şi Bulgariei (la Viena, el a impus Ungariei o soluție, repetăm, 
sub minimum revendicănilor Budapestei). Dacă România ar fi rezistat 
cu armele Uniunii Sovietice, Germania nu ar fi permis partenerului de 
la Moscova să treacă Prutul (s-a văzut că sudul Bucovinei ne-a fost salvat 
de Hitler!). Abandonarea fără luptă a teritoriului național a putut fi o 
soluție pragmatică, dar ea a rămas dezonorantă. 

Martor la aceste evenimente, mai exact, al retragerii trupelor 
române din Ardealul cedat, scriitorul Ion Negoiţescu scrie în amin- 
tirile sale: „România Mare se dusese de râpă. Dacă astfel de treburi 
s-ar fi petrecut în urma unui război pierdut, situația n-ar fi fost atât 
de groaznică. Umilinţa suferită avea să aibă consecinţe fatale pentru 
sufletul naţiei. A nu fi luptat nici în Răsărit, nici în Apus, la momentul 
în care ceea ce este eroic şi tragic trebuie neapărat să-și spună 
cuvântul, aveam s-o plătim scump, vreme de generații”. 

Zguduit de tragedia neamului, un modest profesor de liceu din Turda, 
Ion Fodoreanu, făcea în jurnalul său o analiză necruțătoare a cauzelor 
dispariţei României Mari, a izolării ţării noastre: „Neamul românesc 
este sfârtecat de vecinii duşmani. Ni se pare o nedreptate strigătoare la 
cer, o crimă aşa de mare contra umanităţii şi a civilizației, încât am 
aştepta ca toată lumea să se revolte contra acestei barbarii, toată lumea 
să ne ajute ca să ne salvăm fiinţa neamului sau să se înduioşeze cel puţin 
cineva de toate nenorocirile care ne-au ajuns. Totuşi nimeni nu se mişcă, 
nimeni nu protestează, noi singuri ne zbatem. Cei care ne-ar putea uşura 
suferinţele printr-un gest ne lasă să suferim până la capăt. De ce această 

izolare şi această muţenie în jurul nostru? Nu din cauza împrejurărilor 
externe. Ci pentru că suntem nevrednici, pentru că ne merităm soarta, 
pentru că nu merităm nici o consideraţie din partea nici unui mare popor, 
pentru că suntem vinovați cu toții, până la ultimul, de nenorocirile noastre. 
Care este vina noastră? Este de căutat în chiar concepția noastră de viaţă. 
Scopul vieţii noastre era huzureala, luxul, trândăvia, destrăbălarea. 
Cărănle vieţii noastre erau chiulul, şmecheria, învârteala, favontismul, 
nepotismul, furtul. Am fost narcotizați, prin şcoală şi propagandă națională, 
cu idei. prea frumoase despre virtuțile neamului nostru, pe care le-am luat 
de bune şi adevărate, le-am pus la căpătăiu, le-am atârnat la butonieră sau 
la pălărie, le-am fluturat în vânt cu ocazia sărbătorilor naționale, dar am 
continuat să trăim şi să fim cu totul altfel decât ne afişăm. ŞI într-o zi 
minciuna în care-am trăit s-a răzbunat, iluziile s-au prăbușit şi noi am rămas 
atâta cât eram, aşa cum meritam: nişte nemernici, uitaţi în voia soartei”. 

Dând sângerării sufleteşti a autorului ceea ce este de dat, în ceea 
ce priveşte asprimea autoacuzării, textul lui Ion Fodoreanu, adevărată 
„Istorie a ţării prin cei mici” (cum ar fi spus N. Iorga), are meritul de 
a deplasa responsabilitățile prăbuşirii Românie: Mari din exterior în 
interior. Întocmai ca şi Octavian Goga în însemnările sale din primul 
război mondial (vezi pp. 275-276), care căuta în societatea 
românească, în primul rând, cauzele înfrângerilor din 1916, tot astfel 
şi profesorul din Turda refuza alibiul comod care punea totul pe 
seama izolării României. Desigur, Secţia operaţii a Marelui Stat 
Major făcea o constatare adevărată la 26 august 1940, când avertiza: 
„Ne considerăm complet izolaţi şi lipsiţi de sprijinul material şi 
politic al oricărei puteri străine”, dar nu se putea pretinde unei puteri 
străine să fie „mai română decât românii”, adică să se bată pentru noi, 
dacă noi nu eram hotărâți să ne batem. Şi acestă lipsă de voinţă era 
rezultatul evoluţiei societății româneşti, în cele două decenii 
interbelice: „Statul care s-a numit «România Mare» a suferit, între 
altele, de o lipsă capitală: lipsa unui ideal superior şi activ, a unei idei- 
forță capabilă să o trezească, să pună în mişcare şi să canalizeze 
energiile neamului. Toate virtuțile strămoșilor şi părinților noştri, 
toată gloria trecutului nostru apropiat sau depărtat au rămas vorbe goale 
cât timp în noi au fost lăsate în amorţire sau au fost necunoscute şi 
înăbușite în sânge, atunci când s-au trezit”, scria același Ion Fodoreanu. 

Texte ca acelea citate mai sus dau dimensiunile traumei suferite 
de națiunea română în iunie-—septembrie 1940. Idealul cel mai scump 

şi pentru a cărui împlinire se făcuseră atâtea eforturi şi se vărsase atâta 
sânge era spulberat. Legitimitatea istorică nu-i conferise şi 
ireversibilitate. Avea el să mai reînvie vreodată? 

Un sentiment de descurajare şi dezgust a cuprins întreaga 
societate. Venit la Bucureşti în acele zile, ca agent secret britanic, 
Julian Amery, auzea această întâmplare: „Se povestea că un ofiţer 
apăruse, de curând, la o paradă în haine civile. Cerându-i-se să-şi 
explice gestul, a răspuns: «Uniforma mi-e dată la curățat. M-am 
p... pe ea când am aflat cum a cedat guvernul nostru la Viena”. 


PLECAREA REGELUI-PLA YBOY 


Considerat — şi pe bună dreptate — răspunzător de catastrofa Ro- 
mâniei, regimul dictaturii regale s-a prăbuşit odată cu frontierele ţării. 

Spre trei factori politici se îndrepta speranţa în acele zile de 
frustrare şi haos. Mai întâi, luliu Maniu, omul care fusese principala 
personalitate în lupta de unire a Transilvaniei cu România, combătuse 
dictatura regală şi se gândise, un moment, să organizeze rezistenţa 
în Transilvania împotriva ocupaţiei ungureşti. Integritatea sa morală 
Şi relaţiile cu singura putere rămasă în lupta cu Germania, Marea 
Britanie, toate acestea făceau din el o personalitate către care se 
orientau nădejdile unei mulţimi năucite de şocul pierderii atâtor 
teritorii Şi, în primul rând, a unei părți a Ardealului, provincia care-i 
sensibilizează cel mai mult pe români. 

Interesată să creeze dificultăţi Germaniei, Marea Britanie spera 
ca, pe valul de indignare dezlănţuit de dezmembrarea țării, Maniu să 
revină în fruntea guvernului, să respingă dictatul de la Viena şi să 
organizeze apărarea Transilvaniei. Conflictul ar fi lovit şi câmpurile 
petrolifere, lipsind Germania de acest sânge negru al războiului. 

O astfel de evoluţie a evenimentelor era intolerabilă pentru Reich. 
Sprijinul dat de Berlin generalului Antonescu în acele zile, mai întâi 
pentru a fi ferit de o eventuală lichidare de către regele Carol (teama 
că generalul ar putea fi suprimat de rege l-a determinat pe Mihai 
Antonescu să se adreseze ministrului Germaniei la Bucureşti, 
W. Fabricius), apoi pentru a lua puterea a fost determinat, în primul 

rând, de preocupări imediate: a da cârma țării într-o mână sigură, în stare 
să asigure retragerea în ordine a trupelor române din Transilvania, 
pentru a evita incidente generatoare de conflict cu ungurii. Generalul 
Ion Antonescu nu era — s-a arătat mai sus — „omul nemților”, instalat 
la conducerea ţării pentru a fi un gauleiter al Reichului în România. 
Generalul era cunoscut ca un militar de înaltă competenţă, incoruptibil 
ŞI adversar înverşunat al regelui Carol şi al camarilei sale. Toate aceste 
calităţi îl recomandau şi atenției Berlinului, interesat, în acel moment 
mai mult decât oricând, ca în România să conducă un om de mână forte. 

Cel care a garantat germanilor că Antonescu — cunoscut ca prieten 
al Angliei şi Franţei — va urma o orientare progermană a fost mareşalul 
Constantin Prezan, şeful său în anii primului război mondial, convins, 
desigur, că va împărţi şi puterea cu fostul său subaltern. În această 
ultimă privinţă, avea să se înşele! 

Alături de Maniu şi Antonescu, țţâşnea din nou la lumină Mişcarea 
legionară. Ea nu mai era cea de dinaintea dictaturii regale, pentru că 
forţa sa stătuse, cu precădere, în charisma Căpitanului. Măcelul 
început de Călinescu şi încheiat de Argeşanu eliminase cea mai 
mare parte a echipei conducătoare, privată şi de două personalități 
de marcă, dispărute în Spania: cei „doi băieţi viteji”, cum i-a numit 
Iorga pe Moţa şi Marin. Ceea ce rămăsese după decimarea carlistă 
nu avea nici autoritatea, nici fascinația exercitate de Codreanu şi de 
devotaţii săi cei mai apropiaţi, acum dispăruți. 

Şi totuşi, identificată cu tineretul neprihănit, generos în dăruirea 
sa, justiţiar şi eroic, Mişcarea legionară apărea opiniei publice ca 
antipodul politicianismului venal, considerat, alături de rege, vinovat 
de dezastrul țării. Ea era creditată cu capacitatea de a face un început 
nou, încheind definitiv un capitol de ruşine naţională. Oamenii 
Arhanghelului Mihail — aceasta era nădejdea — aveau să nimicească 
răul cu sabia de foc a patronului celest şi apoi să redea — când şi cum, 
aceasta apărea pe moment mai puţin important — ţării ciuntite 
frontierele din 1918. 

Dacă Maniu, Antonescu şi legionarii apăreau ca soluţii politice ale 
catastrofei, cel care întrunea unanimitatea urii era regele Carol al II-lea. 
Fideli nu mai rămăseseră decât Duduia şi câțiva membri ai camarnilei, 
înspăimântați la gândul că se apropie ceasul socotelilor. Între cedarea 
Basarabiei şi a nordului Bucovinei şi cea a Ardealului de Nord, Carol 
crezuse că poate îmbuna pe Hitler reconciliindu-se cu legionarii. Pentru 

câteva zile Horia Sima, devenit conducătorul de facto al Legiunii, şi alți 
doi fruntaşi legionari, dar de rang secund, au intrat în guvern. Și-au dat 
repede seama că, după pierderea Ardealului — fie şi parțială —, regele nu 
va putea supravieţui politic şi s-au grăbit să-l abandoneze. 

Întocmai ca în proverbul cu paiul în care îşi caută salvarea cel ce 
se îneacă, tot astfel şi regele şi-a încredinţat soarta în mâinile 
adversarului său neîmpăcat, generalul Ion Antonescu. La 4 septem- 
brie, el a fost însărcinat cu formarea guvernului, iar a doua zi a fost 
învestit cu „depline puteri pentru conducerea statului”, cum se arată 
în decretul regal din 5 septembrie 1940. Atât Iuliu Maniu cât şi Dinu 
Brătianu, precum şi alți oameni politici considerau abdicarea regelui 
ca necesară şi prealabilă formării unui nou guvern, astfel că, 
somându-l pe suveran să renunțe la domnie, Antonescu exprima 
cerința întregului spectru politic al ţării. 

Până în ultima clipă, regele s-a agăţat cu disperare de tron, 
încercând înlăturarea şi chiar asasinarea lui Antonescu, abia desemnat 
prim-ministru, dar care se arătase neînduplecat în privinţa abdicării. 
Încurajat de câţiva generali, duşmani de moarte ai „câinelui roşu” 
(cum era poreclit Antonescu, din cauza severităţii şi a părului său 
roşcat), regele a făcut apel la generalul D. Coroamă, comandantul 
diviziei de gardă regală, pentru a-i da consemnul de eliminare a 
premierului incomod: „Armata care a lăsat să fie cotropit teritoriul 
nostru fără a trage un foc va refuza să tragă asupra generalului 
Antonescu. Chiar eu voi refuza să dau ordin în acest sens”, a replicat 
generalul. Soarta lui Carol era acum pecetluită. Cu plânsete isterice, 
a hotărât să se recunoască înfrânt, dar nu definitiv. În actul zis de 
abdicare, nu figurează cuvântul „abdic”, pentru ca, atunci când 
împrejurările îi vor fi devenit favorabile, să se poată reîntoarce, aşa 
cum făcuse în 1930 (învățase acum lecţia şi, în loc de „abdic” 
formulă: „trecând astăzi fiului meu [...] grelele sarcini ale domniei”). 
Când sora lui, arhiducesa Ileana, şi-a publicat memoriile în 1951 şi 
a scris despre abdicarea fratelui ei, Carol s-a grăbit să-i ceară ca la 
o eventuală nouă ediţie să facă rectificarea cuvenită: nu abdicase! 

Asemenea subtilităţi de redactare (ele îi fuseseră sugerate de 
Urdăreanu) au trecut atunci neobservate. Ţara se pregătea de domnie 
nouă, dar, mai ales, de cârmuire nouă: generalul Ion Antonescu şi-a 
luat titlul „conducătorul statului român”, imitând astfel pe Führer şi 
pe Duce (ambii termeni înseamnă conducător). 

Regelui Mihai, revenit după zece ani pe tron, „conducătorul ” îi 
anunţa astfel obiectivele sale strategice: „Două scopuri voi urmări în 
zilele ce mi-au mai rămas să le trăiesc: Întâi, ridicarea morală a 
acestui popor din mocirla în care s-a zbătut atâţia ani, cum și unirea 
tuturor românilor împrejurul ideii de cinste, muncă şi dreptate. Vă asi- 
gur că acest rezultat îl voi obţine. În al doilea rând, repunerea ţării 
în drepturile ei vecinice” (aici nu mai urma afirmarea unei certitudini!) 

Generalului, care avea condei, îi plăcea să scne (în timpul războiului 
va trimite lui Dinu Brătianu o scrisoare de... 70 de pagini!) şi avea despre 
sine (ca şi generalul de Gaulle) o părere excelentă, vorbind adesea 
despre el la persoana a III-a (de Gaulle, la fel). El a lansat, începând cu 
6 septembrie, o adevărată ploaie de proclamaţii şi apeluri, într-o retorică 
adecvată simțământului public: „să ne luăm solemn angajamentul că de 
azi ne unim în muncă şi în frăție, în gândire şi în simțţire, în dreptate şi 
în lege, în disciplină şi cumpătare, în ordine şi în credință, pentru ca prin 
muncă să ne întărim, să prosperăm şi să fim gata”. 

Îndemnurile la solidaritate naţională nu au dus însă — cum ar fi fost 
de aşteptat — la un guvern de uniune naţională. Fire autoritară, 
Antonescu nu voia să-şi lege mâinile prin angajamente de colaborare 
cu parteneri politici. La rândul lor, Maniu şi Brătianu, fideli orientării 
democratice şi convinşi de victoria finală a Marii Britanii, nu credeau 
oportună asocierea cu un general ce se voia dictator şi abandonase 
vechea sa atitudine de partizan al Franţei şi al Marii Britanii. 

Singura forță politică importantă ce se oferea lui Antonescu erau 
legionarii. Agitaţiile şi manifestaţiile lor din ajunul căderii lui Carol 
fuseseră folosite de general pentru a face presiuni asupra monarhului, 
dar, ajuns conducător al statului, Antonescu nu mai putea îngădui 
dezordini. Excedat de „explozia” lor de satisfacţie, generalul trecea 
la dojeni în apelul din 11 septembrie: „Puneţi deci frâu bucuriei 
care v-a cuprins că ne-am descătuşat şi începeţi munca constructivă. 
În fiecare săptămână, de luni dimineaţa şi până sâmbătă seara să 
transformăm statul într-un stup de înțelepte şi harnice albine. [...] 
Socotiţi şi alegeţi între agitaţii şi ateliere”. 

În aceeaşi zi, alt apel adoptă un ton mai drastic: „În țară şi, mai 
ales, în Capitală, au început să se agite unele mişcări cu caracter 
anarhic. [...] Cine le foloseşte la prăbuşirea ţării prin anarhie, devine 
duşmanul nr. 1 al acestui Neam. Generalul Antonescu nu ameninţă 

pe nimeni, dar nici nu şovăie. [...] De aceea anunţ pe toţi, oricine ar 
fi el, şi pe oricine s-ar rezema, să intre imediat în ordine”. 

În cele din urmă, la 14 septembrie odată cu constituirea unui nou 
guvern, în care ministere-cheie precum Internele şi Externele sunt 
încredințate legionarilor, un decret regal proclamă România „stat național- 
legionar”. După ruptura de legionari, Antonescu a dezvăluit că „A fost 
o luptă foarte aprigă între mine şi Horia Sima, ca să dau statului legionar 
titulatura «stat național-legionan». Horia Sima voia să spunem numai «stat 
legionan». Nu mi-am dat seama atunci că omul acesta era de structură 
internaţională”. Decretul stabilea că „Mişcarea legionară este singura 
mișcare recunoscută în noul stat, având ca ţel ridicarea morală şi materială 
a poporului român şi dezvoltarea puterilor lui creatoare”; prin acelaşi 
decret, generalul Ion Antonescu este instituit „Conducătorul Statului 
Naţional-Legionar şi Şeful Regimului Legionar”, iar Horia Sima 
conducătorul Mişcării legionare (el era şi vicepreşedinte al guvernului). 
„Distribuţia” puterii era definită astfel de Antonescu, într-o şedinţă de 
guvern: „Cu domnul Sima suntem înţeleşi că toată partea politică o face 
Mişcarea. În guvernare însă partidul nu se amestecă; nu se amestecă decât 
domnul Horia Sima prin raporturile directe pe care le am cu D-sa şi 
împreună căutăm să dirijăm statul”. Ultimul articol al decretului din 14 
septembrie este ilustrativ pentru naivitatea politică a generalului: „Cu 
începere de la data acestui Înalt decret, orice luptă între fraţi încetează”. 
Cine şi-ar fi putut imagina că un decret poate pune capăt „luptei între frați”? 
Generalul o credea! 


RIVALITATEA DINTRE ANTONESCU 
ȘI GARDA DE FIER 


În curând, „lupta între fraţi” avea să ia forma luptei pentru putere 
între generalul Ion Antonescu şi Mişcarea legionară. La început, 
autoritatea generalului părea a nu fi contestată de legionari. În vârtejul 
de manifestații, solemnităţi şi parastase pentru cei ucişi sub Carol, 
Antonescu şi Horia Sima apăreau ca un cuplu perfect unit. La diverse 
adunări, începând cu cea din 6 octombrie (se celebra o lună de la 
căderea lui Carol!), generalul îmbracă și el cămaşa verde. În realitate, 

statul național-legionar instituise o dualitate a puterii şi, ca în orice 
diarhie, partenerii au început să lupte pentru întâietate. 

Horia Sima a trimis o scrisoare generalului în care avertiza asupra 
apropierii unei crize: „Explicaţia — sublinia Sima —, un regim legionar 
nu poate să dăinuiască cu o structură economică liberală. Aici e 
dificultatea: două concepţii, două lumi care se lovesc. Accentul 
trebuie să cadă pe elementul politic şi în economie, aşa cum a fost 
şi în Italia şi în Germania”. 

Antonescu a replicat la 16 octombrie că legionarii erau vinovaţi de 
haosul în care se scufunda ţara: „«Falimentul», domnule Sima, va veni, 
dar nu din cauza nepriceperii sau relei credințe a generalului Antonescu, 
ci din cauza faptului că şi în administraţie şi în economie am introdus, 
la cererea d-tale, elemente care fac ceea ce zilnic semnalează şi 
Siguranţa şi strigătele de alarmă care ne vin din toate părţile”. 

Duelul epistolar a continuat, Antonescu condamnând explicit 
dualitatea de putere: „Dacă sunt: două poliţii în Stat; două justiţii; 
două concepţii şi două conduceri politice şi economice; dacă toţi se 
amestecă, dacă toţi ordonă şi toți intervin — când vor şi cum vor —, 
prăbuşirea, în circumstanţele interne şi externe în care se găseşte ţara, 
va veni vertiginos. Trebuie unitate în conducere. Nu se poate doi şefi 
de orchestră să conducă, în acelaşi timp, aceeaşi orchestră. În primul 
rând, trebuie separată guvernarea de partid”. Statul naţional-legionar 
intrase în criză. 

În ţară, legionarii, care creaseră o poliţie paralelă — poliţia legiona- 
ră —, făceau arestări, maltratau, percheziționau şi chiar jefuiau. Un 
climat de insecuritate şi anarhie punea stăpânire pe ţară. 

Încă de la 14 octombrie (trecuse doar o lună de la proclamarea 
„statului naţional-legionar'”), Antonescu îi avertizase pe legionari în 
legătură cu actele lor de violenţă: „Faceţi, în felul acesta, odios 
regimul. Făceţi-l, dar pe generalul Antonescu nu-l amestecați. Nu sunt 
principiile mele acestea. Admit să fac o muncă de martir pentru 
redresarea statului, dar, în timp ce, pe de o parte, ridic statul, alții mă 
prăbuşesc. Nu poate să mai meargă aşa”. 

În timp ce relaţiile dintre general şi legionari se încordau progresiv, 
noul regim trebuia să-şi definească opțiunile de politică externă. De fapt, 
nu se putea vorbi de o alegere: România era prinsă între Germania și 
URSS; generalul Antonescu a văzut în cooperarea cu Axa Berlin—Roma, 
dar în primul rând cu Reichul garanţia de securitate a României şi 

calea de refacere a României Mari. Codreanu spusese că la 48 de ore 
de la biruinţa legionară va alătura ţara Axei. Antonescu a făcut-o la 23 
noiembrie 1940. După o vizită la Roma, unde i-a spus lui Mussolini că 
abuzurile şi atrocitățile comise de unguri în partea ocupată a 
Transilvaniei erau „un act de ofensă adusă Axei prin faptul că ungurii, 
a doua zi după arbitraj, au rupt acest angajament”, generalul a luat 
drumul Berlinului, unde se luau deciziile. 

Primirea în capitala Reichului, „mai puţin afectuoasă ca la Roma” — 
după mărturia lui Antonescu —, constituie o dovadă concludentă că noul 
conducător al statului român nu era un „agent” al Reichului venit acum 
la patronii săi, după reuşita misiunii sale. Pe Antonescu, Ribbentrop 
l-a întâmpinat cu următoarele cuvinte: „Pentru ca România să poată 
găsi drumul spre noi, a trebuit să ocupăm Parisul” şi a continuat apoi 
cu un şir de observaţii sarcastice care au pus la grea încercare 
capacitatea de stăpânire a oaspetelui: „Vreţi să ne faceţi să bem 
paharul umilinţei până la fund?”, a întrebat el pe ministrul tării cu care 
urma să înceapă o strânsă cooperare. 

Întâlnirea cu Hitler a fost mult mai călduroasă, cu toate că nici aici 
nu au lipsit momente dificile pentru Antonescu. Fuhrerului sinceritatea 
şi fermitatea generalului i-au produs o bună impresie, între cei doi 
lideri stabilindu-se un raport personal, întemeiat pe încredere şi stimă 
reciprocă, raport ce a durat până la sfârşitul colaborării româno-germane. 
Hitler avea să mărturisească prețuirea sa pentru Antonescu, aşezându-l, 
alături de Mussolini, între liderii pe care îi stima cel mai mult. 

Antonescu vedea în cel de al treilea Reich scutul de nădejde 
împotriva expansionismului sovietic. El reînnoise cererea regelui 
Carol privind trimiterea unei misiuni militare germane şi, în octombrie 
1940, a început sosirea primelor unităţi ale Wehrmachtului în România. 
În acelaşi timp, în aşteptarea împrejurărilor prielnice pentru repunerea 
în discuţie a deciziei „arbitrilor” de la Viena, Antonescu vedea în 
Germania singura forță capabilă să oblige guvernul de la Budapesta 
să pună capăt silniciilor la care era supusă populația românească din 
Transilvania din prima clipă a intrării trupelor şi administrației maghiare 
(când, după masacrele de la Ip şi Trăznea, o delegaţie română s-a plâns 
primului-ministru Teleki Pâl despre cele întâmplate, acesta a replicat 
cinic: „Nu se poate nuntă fără înjunghiere””). 

Încă de la 21 septembrie, Antonescu declarase în Consiliul de 
Miniştri: „noi mergem 100% până la moarte alături de Axă. Ori 

triumfăm cu Axa, ori cădem cu Axa [...], însă eu vreau să răstorn 
arbitrajul de la Viena — fără s-o spun — şi să pregătesc campania pentru 
opinia publică mondială”. 

Raporturile cu Germania le definise, în şedinţa Consiliului de 
Miniştri din 3 octombrie 1940, în următorii termeni: „Generalul 
Antonescu este român, moare român şi apără interesele neamului 
românesc. Deci, mai întâi satisfac nevoile neamului meu şi, după 
aceea, ceea ce rămâne, la maximum dau Germaniei şi dezvolt puterea 
de producţie a ţării, ca germanii să tragă cât mai mult de aici [...]. 
Vasăzică, politică românească în acord cu Axa, însă fără politică de 
iobăgie şi de pauperizare”. 

Antonescu a arătat lui Hitler injustiția comisă la Viena. Potrivit 
notei de conversaţie întocmită de interpretul lui Hitler, Paul Schmidt, 
Fuhrerul a replicat că „era de la sine înţeles că arbitrajul de la Viena 
nu găsise soluția ideală”, dar că el, Fihrerul, „poate să-l asigure 
totuşi pe generalul Antonescu că înțelegea pe deplin sentimentele, 
mânia şi durerea sa. De altminteri, istoria nu se va opri la anul 1940”. 
(De remarcat că ultima propoziţie este adăugată în nota manuscrisă 
a lui Schmidt.) Această declaraţie a fost capitală pentru Antonescu: 
era exact ceea ce dorea să audă, astfel că, reîntors la Bucureşti, el 
tălmăcea miniştrilor săi declarația lui Hitler (reprodusă de el astfel: 
„Ceea ce s-a decis la Viena nu este ultima pagină a istoriei”) ca „o 
asigurare că la conferința păcii sau înainte de pace, când va veni 
momentul favorabil, noi vom putea pune revendicările noastre înaintea 
marilor puteri. Promisiunea aceasta — conchidea optimist generalul — 
contează mai mult decât orişice act care s-ar fi scris”. 

Convins, aşadar, că serveşte interesul naţional, Antonescu a 
semnat, la 23 noiembrie, adeziunea României la Pactul Tripartit, 
semnat la 27 septembrie 1940 de Germania, Italia şi Japonia, ca 
instrument de edificare a „noii ordini” în Europa şi în „marele spațiu 
răsăritean asiatic”. Ungaria aderase la acelaşi pact câteva zile mai 
înainte (20 noiembrie), Slovacia avea să o facă a doua zi după 
România (24 noiembrie). 

Aderarea, în anul următor (25 noiembrie 1941), la Pactul 
anticomintem (semnat de Germania şi Japonia în 1936 şi la care Italia 
s-a alăturat în 1937, fiind apoi prelungit, în 1941, pe încă cinci ani) 
şi aderarea la Pactul Tripartit au pus baza contractual-diplomatică a 
relațiilor româno-germane. Ele nu au reprezentat o alianţă în 

adevăratul înţeles al cuvântului, întrucât stabileau o cooperare de 
principiu, fără să expliciteze obligaţiile precise ale părţilor 
contractante. Absența unei alianţe — cum se va vedea — a fost răspicat 
afirmată de Antonescu în 1942 (în timpul crizei de încredere româno- 
germane, generată de catastrofa de la Stalingrad) şi în 1944 (după 
începerea ofensivei sovietice în nordul Moldovei). Mareşalul va 
încerca, se pare, în septembrie 1942, să încheie o alianţă autentică și 
amplă cu Reichul, dar germanii, care nu voiau să-şi asume nici un 
fel de obligaţii față de partenerii minori ai Axei, se vor deroba. 

Abia revenit acasă, Antonescu a fost confruntat cu un nou act de 
forță al legionarilor: masacrul demnitarilor, magistraţilor, ofițerilor 
şi jandarmilor încarceraţi la Jilava (noaptea de 26/27 noiembrie 
1940) şi asasinarea la 27 noiembrie a lui N. Iorga şi V. Madgearu. 
Legionarii fuseseră, de la început, hotărâți să se răzbune pe cei 
consideraţi a fi vinovaţi de asasinarea lui Codreanu şi a altor legionari 
în anii 1938-1939. După venirea la putere, ei i-au adus la Jilava pe 
cei arestaţi şi anchetați de „Comisia de anchetă criminală” creată la 
25 septembrie 1940 pentru cercetarea celor implicaţi în uciderea 
legionarilor. Apropiindu-se reînhumarea, cu funeralii naționale, a lui 
Codreanu, legionarii, care îl suspectau pe Antonescu că ar vrea să-i 
facă „scăpaţi” cel puţin pe înalții demnitari deţinuţi, au decis 
suprimarea lor. 

Dezgroparea osemintelor lui Codreanu şi a celor executaţi 
împreună cu el a creat climatul psihologic al represaliilor. O echipă 
de legionari a venit la Jilava şi a împuşcat în celule 64 de deţinuţi 
(generalii G. Marinescu, Gh. Argeşanu, I. Bengliu, fostul ministru al 
Justiţiei, V. lamandi şi alții). O altă echipă de legionari de la Institutul 
Naţional de Cooperaţie, condusă de Traian Boieru — pare-se, din 
proprie inițiativă, pentru a nu rămâne „mai prejos” decât camarazii 
de la Jilava —, l-au luat pe N. Iorga de la vila sa de la Sinaia şi l-au 
împuşcat în apropiere de comuna Strejnic (primul care a tras — 
solicitând această „onoare” — a fost un legionar numit tot Nicolae 
Iorga, care voia să-şi „spele” numele!) Tot atunci a fost asasinat de 
legionari şi V. Madgearu, a cărui împușcare prezintă unele obscuntăţi 
în privința motivațiilor. 

Antonescu nu avea nici un fel de simpatie pentru cei ucişi, dar 
vedea în asasinate o sfidare a autorităţii sale şi înțelegea că asasinarea 
unui învăţat de mare prestigiu ca N. Iorga se răsfrângea negativ 

asupra regimului şi imaginii sale. De aici izbucnirea sa de mânie din 
Consiliul de Miniştri: „Mâna de nemernici care a făcut această crimă 
va fi pedepsită exemplar” (o parte din ei vor fi judecaţi şi condamnați, 
dar în 1941, după rebeliunea legionară) şi ameninţarea cu retragerea 
de la putere: „Eu nu pot tolera crime ordinare, faceți ce poftiți, în astfel 
de condiţii eu mă retrag”. Dar nu a făcut-o! 

Ceremoniile din zilele următoare l-au găsit din nou pe general 
alături de comandantul Mişcării legionare: înmormântarea cu fast a 
Căpitanului (din Germania a venit Baldur von Schirach) şi serbările 
de la | decembrie de la Alba Iulia, unde generalul a apărut din nou 
cu cămaşă verde. 

În pofida aparenţelor, conflictul dintre Antonescu şi legionari se 
adâncea. Dezlegarea nu putea veni însă decât de la Berlin. „Nr. | şi 
Nr. 2” ai României (pentru a relua formula lui Ribbentrop) au fost 
invitaţi la Berghof, dar Horia Sima a refuzat să dea curs invitaţiei, 
temându-se că va fi pus într-o poziţie de subordonare faţă de general. 
„Les absents ont toujours tort” (Cei absenţi sunt întotdeauna de vină), 
spun francezii, şi Sima a uitat de acest proverb. Motivul oficial 
invocat de liderul legionar a fost că nu se considera pregătit îndeajuns 
pentru a se prezenta în faţa lui Hitler. 

Fuhrerul primea, în legătură cu conflictul dintre Antonescu şi 
legionari, îndemnuri total contradictorii: Partidul Naţional-Socialist 
ŞI SS-ul îi recomandau să-l sprijine pe Horia Sima; Ministerul de 
Externe şi Wehrmachtul pe Antonescu. Aliaţii germani ai legio- 
narilor îşi motivau atitudinea prin afinități ideologice; diplomaţii şi 
militarii erau călăuziţi de considerente pragmatice: la 18 decembrie 
1940, Hitler semnase Directiva nr. 21 (Operaţiunea „Barbarossa”) 
privind viitoarea campanie împotriva URSS, în care era prevăzută — 
fără ca ea să fi fost consultată — şi participarea României. Era, aşadar, 
vital pentru Germania ca în România ordinea să fie garantată, iar 
întreaga infrastructură logistică să funcţioneze perfect, în vederea 
viitoarelor operaţii militare. 

Din unghiul de vedere al pregătirii Operațiunii „Barbarossa, 
Antonescu deţinea un mare atu în raport cu legionarii: era un 
profesionist de înaltă calificare în problemele militare şi era ascultat 
de armată. Aceste considerente aveau să fie decisive. Potrivit unui 
membru al anturajului lui Antonescu, Hitler avea să-i spună 


381 România şi cel de al doilea război mondial 


generalului, într-o convorbire telefonică, în zilele rebeliunii: „Nu am 
nevoie de fanatici, am nevoie de o armată română sănătoasă”. 

La întrevederea lor din 14 ianuarie 1941, Hitler l-a avertizat pe 
Antonescu că „în România nu era posibil un guvern împotriva Gărzii 
de Fier. Cu timpul ar trebui ca Antonescu să devină în acelaşi timp 
şi conducătorul Gărzii de Fier şi ar fi cel mai bine dacă această 
dorinţă ar veni chiar din rândurile Gărzii de Fier. El (Fihrerul) este 
de părere oricum că Antonescu este unicul care poate conduce 
destinul României”. În relatarea românească a discuţiei, poziţia lui 
Hitler apare mai explicită: evocând înlăturarea conducătorilor SA în 
1934 („Noaptea cuţitelor lungi”, precizăm noi). Fiihrerul a spus că 
„nu este exclus ca generalul Antonescu să se vadă obligat a face o 
operațiune asemănătoare. Domnia sa (Hitler — n.n.) are însă 
convingerea nestrămutată că generalul Antonescu este singurul om 
în măsură să o facă”. 

La Bucureşti, a continuat să domine confuzia, căci atitudinea lui 
Hitler a fost interpretată diferit de părțile în conflict, mai ales că 
legionarii primeau încurajări din partea Grupului etnic german, 
condus de un tânăr impetuos şi imprudent, Andreas Schmidt, din 
partea SS-ului şi a Partidului Naţional-Socialist german. 

Incidentul declanşator al rebeliunii l-a constituit asasinarea 
maiorului german Doering, împuşcat în faţa hotelului „Ambasador” 
de un grec, după cât se pare un agent al serviciului secret britanic, care 
avea misiunea să-l ucidă pe generalul Hansen, şeful Misiunii militare 
germane în România (atentatorul s-a înşelat însă asupra țintei). 
Serviciul secret britanic încerca, în continuare, să declanşeze tulburări 
în România (inclusiv prin relații cu legionarii şi comuniştii) pentru 
a crea dificultăţi germanilor. 

Antonescu l-a demis imediat pe generalul Petrovicescu, ministrul 
de Interne şi omul Gărzii de Fier, precum şi pe câţiva şefi legionari 
de la Poliţie şi Siguranţă, acuzându-i de grave neglijenţe în serviciu. 
Înlăturarea lor a dezlănţuit furia legionarilor. Ei se pregătiseră pentru 
încercarea de forță cu generalul Antonescu, creând depozite de 
armament şi instruind formaţiuni paramilitare. 

Zilele de 21—22 ianuarie 1941 au reprezentat faza ofensivei 
legionare: în Capitală şi în provincie, legionarii au ocupat numeroase 
instituții publice, înlăturând pe reprezentanții legali. La Iaşi însă, în 
urma unei înțelegeri între generalul Coroamă şi şeful legionar local, 
llie-Vlad Sturdza, fiul fostului ministru de Externe legionar, 

Mihail Sturdza, demis şi el de Antonescu în decembrie 1940 (în 
timpul vizitei la Berlin, acesta, considerând că fusese umilit, refuzase 
să revină în ţară odată cu generalul), s-a ajuns la o înţelegere pentru 
organizarea de patrule mixte, compuse din militari şi legionari, ceea 
ce a evitat orice fel de tulburări în capitala Moldovei. 

Împuternicitul Reichului pentru problemele economice din Europa 
de Sud-Est, H. Neubacher, a încercat să medieze o înţelegere între 
Antonescu şi Horia Sima, atrăgând atenţia şefului Mişcării legionare 
că Hitler se decisese să-l sprijine pe general. 

Faţă de fenomenele de anarhie care se înmulţeau (grupuri de 
legionari au atacat, incendiat şi jefuit magazine, mai ales evreieşti, 
ŞI au ucis numeroși evrei), Antonescu a luat măsuri pentru reprimarea 
rebeliunii legionare, cu atât mai mult cu cât Hitler spusese că „acum, 
dacă a curs sânge”, generalul să meargă până la capăt cu măsuri ener- 
gice de restabilire a ordinii şi să reorganizeze Legiunea. Replica ar- 
matei a fost rapidă şi eficace: începută la mijlocul zilei de 22 ianuarie, 
ea s-a încheiat în dimineaţa zilei următoare. Luptele cele mai îndâr- 
jite s-au dat între Piaţa Victoriei (Antonescu se afla în actualul Palat 
Victoria) şi strada Roma (unde se găsea sediul principal al Mişcării 
legionare). Rebeliunea a fost reprimată în întreaga ţară. Un număr 
însemnat de legionari, în frunte cu Horia Sima, s-a refugiat în 
Germania (Antonescu ameninţase că îi va spânzura). Victoria gene- 
ralului era deplină: dualitatea puterii luase sfârşit în beneficiul său: 
el era acum deţinătorul unic al puterii absolute. 

Potrivit datelor oficiale, 21 de ofiţeri, subofițeri şi soldaţi şi-au 
pierdut viaţa, iar 53 au fost răniţi. În rândurile rebelilor şi ale 
populaţiei civile s-au înregistrat în Capitală 118 morţi şi 254 răniţi, 
iar în provincie 117 morţi şi răniţi. În Bucureşti au fost asasinați 118 
(după alte surse 120) de evrei. Nu s-au comunicat cifre despre evreii 
ucişi de rebeli în provincie. 

Lichidarea rebeliunii legionare a fost un eveniment cu totul 
neobişnuit în zona de hegemonie a Germaniei: o mişcare politică — 
Garda de Fier — având mari afinități ideologice cu naţional-socialiştii 
lui Hitler a fost eliminată de la putere, membrii ei fiind trimişi la 
închisoare, siliți să se exileze sau să-şi înceteze activitatea. Aşa cum 
s-a arătat, sprijinul acordat de Hitler lui Antonescu a fost determinat 

de hotărârea Fiihrerului de a avea în România un regim de ordine şi 
de eficienţă în perspectiva războiului împotriva URSS. 

După rebeliune, Antonescu şi-a asumat răspunderea pentru 
aducerea legionarilor la putere: „Eu am decretat regimul legionar în 
această ţară. Marele vinovat sunt eu. Îmi recunosc vina şi aduc 
circumstanţe atenuante pentru mine, spunând că nu puteam face 
altfel” (şedinţa de guvern din 3 februarie 1941). El a relevat, tot atunci, 
că dacă legionarii ar fi ieşit învingători „ţara aceasta n-ar fi fost la 
discreția lor, ci la discreţia germanilor şi am fi avut protectorat 
german”. 


REGIMUL ANTONESCU 


Învingător în confruntarea cu legionarii, Antonescu a cunoscut, 
în următorii trei ani, solitudinea puterii. Lipsit de un partid şi fără 
charisma aducătoare de popularitate, el s-a impus prin stilul autoritar. 
„Conducătorul statului” (titlul său oficial) avea o părere excelentă 
despre el însuşi. Stenogramele Consiliului de Miniştri dezvăluie în 
el un amestec de megalomanie şi egotism. Discuţiile despre diverse 
probleme sunt întrerupte de lungi relatări despre felul în care a reuşit 
el să soluţioneze problemele în timpul primului război mondial, 
apoi ca şef al Marelui Stat Major şi, în sfârşit, ca ministru al Apărării 
Naţionale. În tot şi în toate, el se oferă ca pildă: „Dacă am putut să 
fac toată viaţa ce-am făcut, este pentru că am dus o viaţă extrem de 
regulată. Eu nu ştiu ce este teatrul, ce este cinematograful, ce este o 
petrecere. Nu m-a văzut nimeni petrecând într-o casă din Bucureşti. 
Din această cauză am fost foarte rezistent şi am putut să muncesc”. 
În moravuri este un puritan care are impresia că până şi în textele 
biblice se află pasaje imorale. „Ar trebui studiată — spunea el — 
chestiunea scoaterii din Evanghelie a anumitor pasaje indecente”, şi 
exemplifica, amintind că texte „în care o dată este vorba despre un 
personaj biblic care a avut raporturi cu sora lui, sau altele 
asemănătoare, nu trebuie citite. Nu putem să facem, în felul acesta, 
educaţia poporului nostru”. Puritanism, dublat de o modestie 
exemplară — mai ales la noi — în ceea ce priveşte condiţiile materiale 
de existenţă şi stilul de viaţă: „Am plecat de la 10 ani de acasă, fără 

cămaşă pe mine şi neprimind nici un consiliu de administrație (în 
înţelesul că a refuzat sursele de venit aduse de calitatea de membru 
al unor astfel de consilii — n.n.) şi neluând de la nimeni nici un ban, 
trăind cum am putut, dar totdeauna în modul cel mai corect, şi nu am 
pierit astfel”. 

Hotărât să nu-şi creeze un partid sau o clientelă politică, Antonescu 
preconiza un regim dictatorial sprijinit pe armată: „eu sunt general, 
nu sunt politician şi nu-mi fac partid, ca Averescu; eu fac un regim 
care să salveze neamul românesc [...]. Armata este aceea care astăzi 
este mai responsabilă ca oricare altă instituție din stat de salvarea 
statului”. În jurul „Conducătorului” şi al armatei, urmau să se grupeze 
„toate elementele bune ale naţiei, care vor voi să vie să colaboreze”, 
pe ceilalţi „îi voi forța cu Legea muncii obligatorii”. Spre deosebire 
de regimurile totalitare, atente la „carnetul de partid”, Antonescu era 
mai puţin preocupat de culoarea politică şi mai mult de eficiență şi 
moralitate: „Dă zece funcţionari leneşi afară — spunea el primarului 
Capitalei, în toamna lui 1940 — şi ia pe cineva de ispravă, indiferent 
ce a fost, georgist, iunianist, gogist, horeanist (sic!). Orice ar fi 
numai să fie de mâna întâi”. 

Totul avea să graviteze în jurul persoanei „Conducătorului”. 
Regele urma să fie readus la un rol pur decorativ: „Regele rămâne 
ca un simbol. El nu are dreptul să se amestece, şi nu are dreptul chiar 
dacă va fi o capacitate”. Antonescu ar fi vrut să-l priveze pe rege până 
ŞI de prerogativele de amnistiere şi grațiere, dacă nu s-ar fi opus 
miniştrii; considera că suveranul nu trebuie să semneze decât un 
singur decret: cel de numire a primului-ministru, învestit — obliga- 
toriu! — cu puteri depline; ameninţa cu destituirea pe loc pe oricine 
va prezenta vreo problemă de stat regelui, chiar când acesta „va de- 
veni cu vârsta şi cu mintea ca să-şi dea seama de problemele statului.” 

Având „puteri depline”, Antonescu se vedea îndreptăţit să se 
ocupe de toate problemele şi să facă din opinia lui lege, indiferent că 
era vorba de compoziţia şi gustul pâinii, mănuşile cu care vameşii să 
scotocească în geamantane, sumele date de credincioşi la acatiste etc. 

Convins că România este o „Abisinie” a Europei — şi nu exagera —, 
speriat de indolenţa slujbaşilor şi de murdăria din instituţii (inclusiv 
spitale), voia să pornească la o mare operă de educaţie, începută prin 
şcoală şi utilizând... bătaia! „Trebuie să introducem bătaia, însă nu 
fiecare să plesnească cum vrea, ci bătaia reglementară; în faţa şcolii 
şi dictată de directorul școlii, elevul vinovat să fie dezbrăcat în faţa 

clasei şi bătut la spate”. În armată, soldaţii aveau să cunoască din plin 
această practică! 

Într-o ţară neînvăţată cu disciplina, generalul a vrut să instaureze 
o ordine similară celei militare, reglementările mergând, uneori, 
până la detalii nesemnificative (interdicția de a se merge pe stradă în 
cămaşă, în timpul verii!). Severitatea sancţiunilor — trimiterea în 
lagăr — a dat la început rezultate, dar reînnoirea morală şi spirituală 
voită de Antonescu presupunea crearea unui puternic şi amplu curent 
de opinie publică, din nefericire absent. Totul depindea de persoana 
lui Antonescu, care nu a găsit decât doi oameni de încredere, a căror 
companie i-a devenit indispensabilă: văduva lui Octavian Goga, 
Veturia, o adevărată egerie a lui Antonescu, şi Mihai Antonescu, un 
fidel executant, de care Antonescu nu s-a despărțit nici când Hitler 
i-a cerut să o facă. 

A fost Antonescu un dictator fascist? Absența partidului fascist 
unic înlătură dintru început caracterizarea regimului său ca fascist. 
A fost o cârmuire dictatorială, a cărei ideologie s-a inspirat din 
temele tradiționale ale naţionalismului autohton, între care vechimea 
şi continuitatea au fost exaltate cu precădere (se afişau lozinci ca: „De 
2000 de ani suntem aici”). Nu a lipsit nici componenta antisemită, 
viguros afirmată în anii 1940-1942, pentru ca apoi, pe măsura 
deteriorării situaţiei pe frontul de est, să i se pună surdină şi chiar să 
dispară, mareşalul înțelegând că protejarea evreilor poate constitui 
un însemnat capital politic în negocierile cu anglo-americanii (cifrele 
privind numărul evreilor morţi sunt controversate; în stadiul actual 
al informaţiei, se pare că aproximativ 200 000 de evrei, cei mai 
mulți din Basarabia, Bucovina şi Transnistria, au pierit ca urmare a 
acţiunilor autorităţilor româneşti sau ale trupelor româno-germane). 

Situaţia lui Antonescu prezintă analogii cu cea a mareşalului 
Pétain: amândoi au luptat- dar la niveluri de comandament diferite — 
împotriva Germaniei, în primul război mondial; amândoi au fost 
nonconformişti în perioada interbelică; amândoi au luat puterea 
într-un moment de tragedie naţională; amândoi au fost convinși că 
pot reface, fie şi parțial, situaţia ţărilor lor printr-o colaborare cu 
Germania; amândoi au folosit un discurs naţionalist-paternalist, 
având ca teme: patria, munca, familia; amândoi nu au avut un partid 
al lor. Doar sfârşitul lor a fost diferit: mareşalul Pétain, condamnat 
la moarte, a fost grațiat şi a murit în detenţie. 

Dictatura lui Antonescu nu a cunoscut formele aberante de 
represiune din Uniunea Sovietică sau din cel de al treilea Reich. În 
anii 1940—1944 au fost anchetate, arestate, condamnate sau amendate 
sub acuzația de activitate politică 10 566 de persoane, dintre care 
5 463 au fost comunişti sau afiliaţii lor. Au fost pronunţate 313 con- 
damnări la moarte, repartizate astfel: 


1940 -— Il 
1941 — 28 
1942 — 63 
1943 — 118 
1944 — 93 


Dintre acestea, 72 de sentinţe au fost executate. De reținut că au 
fost executaţi comuniştii care acționau ca agenţi ai URSS, săvârşind 
acte de sabotaj şi spionaj. Dacă cei arestaţi erau dovediţi, pe diverse 
căi, că făceau parte din PCdR, erau, după 1942, grațiaţi. 

Moderaţia dictaturii lui Antonescu este observabilă şi în atitudinea 
sa față de opoziţia democratică (PNȚ, PNL, PSD), ai cărei lideri au 
fost lăsaţi în libertate, deşi raporatele SSI (Serviciul Special de 
Informaţii) îl ţineau la curent permanent pe Antonescu despre 
activitatea lor politică, îndreptată împotriva lui. Nici când Hitler şi 
alte personalităţi germane au cerut curmarea acestei activităţi 
opoziţioniste Antonescu nu a întreprins nimic pentru a limita măcar 
contactele și discuţiile din cadrul opoziţiei. A dus, în schimb, un 
adevărat război epistolar cu Iuliu Maniu şi Dinu Brătianu, aceştia din 
urmă trimiţându-i memorii în care îi criticau politica, iar Antonescu 
răspunzându-le amănunţit şi cu patos. Îşi poate imagina cineva pe 
Hitler sau Stalin citind, în timp de război, scrisori adresate de 
adversarii lor politici şi stând apoi ore întregi la birou pentru a 
redacta răspunsul? 

Când Antonescu a venit la putere, el a fost considerat de liderii 
democratici soluţia ideală pentru împrejurările de atunci, adică, 
într-o perioadă în care se părea că România va fi strivită între Reich 
și Uniunea Sovietică. Titulescu însuşi, aflat în exil în Franţa, i-a 
scris în 1941 lui Churchill următoarele rânduri: „Greşelile ţării mele 
nu trebuie să fie imputate generalului Antonescu: el a trebuit să-şi 
asume o grea moştenire şi în situaţia în care se găseşte nu poate face 
altfel. Generalul Antonescu este amicul meu personal; el a fost mulți 
ani ataşatul meu la Londra”. 

Antonescu însuşi avea să-şi definească poziţia astfel: „Sunt alături 
de germani în conflictul cu ruşii, sunt neutru în conflictul dintre 
germani şi englezi, sunt de partea americanilor, în războiul lor cu 
japonezii”. 


ROMÂNII ÎN CEL DE 
AL DOILEA RĂZBOI MONDIAL 


„Războiul cu ruşii” — iată ce a așteptat şi voit Antonescu să se 
întâmple cât mai curând. Nu era singurul. Mihail Sturdza mărturiseşte, 
în memoriile sale, că atât timp cât a fost ministru de Externe 
(septembrie-decembrie 1940) a urmărit să provoace un conflict militar 
între Germania şi URSS. Generalul considera nefirească strânsa 
cooperare dintre nazism şi bolşevism și era convins că ea va sfârși în 
conflict. Era cu atât mai nerăbdător să vadă armele vorbind cu cât, în 
ciuda garanţiei germano-italiene din 30 august, sovieticii se înstăpâ- 
niseră prin forță, în octombrie-—noiembrie 1940, pe câteva insule de pe 
braţul Chilia al Dunării (Tătarul Mic, Dalerul Mic, Dalerul Mare, 
insula Limba şi ieşirea canalului Starii Stambul în Marea Neagră). 
Subliniind, în şedinţa Consiliului de Miniştri din 27 septembrie 1940, 
că „punctul nevralgic rămâne cel rusesc”, Antonescu a arătat că URSS 
urmărea două obiective: „a pătrunde în comisia internațională, adică 
în regimul internaţional al Dunării, până la Bratislava” şi „să ne ia 
posibilitatea de a mai naviga pe canalul Chilia”. 

Dacă în prima problemă Germania, direct interesată, s-a arătat 
receptivă la semnalele de alarmă ale conducătorului român, în ceea 
ce priveşte încălcările frontierei dunărene şi luarea silnică a celor cinci 
insule de pe braţul Chilia, ele au rămas fapt împlinit. Lui Antonescu 
nu-i rămânea decât să aştepte deznodământul alianţei „împotriva 
firii” dintre Berlin şi Moscova: „Aceasta (problema rusă — n.n.) — 
spune el în Consiliul de Miniştri, la 18 noiembrie 1940 — este o 
problemă mai vastă, mai complicată, care nu se poate tranşa imediat, 
pentru că nici cei care sunt infinit mai mari şi infinit mai puternici 
decât noi (adică Germania — n.n.) nu o pot tranga imediat. Sunt 
chestiuni care reclamă soluționarea problemei în etape succesive şi 
la momentul oportun”. 

Evident că Antonescu nu bănuia că exact la o lună după aceste 
cuvinte Fuhrerul avea să semneze Directiva nr. 21 privind campania 
împotriva URSS (Operaţiunea „Barbarossa”). Secretul firesc ce 
înconjura pregătirea acestei campanii obliga pe responsabilii militari 
germani, la curent cu decizia lui Hitler, să păstreze o desăvârşită 
discreție. Mişcările de trupe germane pe tentoriul României nu lăsau 
însă îndoieli ofiţerilor români informaţi asupra lor în privinţa 
adevăratei finalități. Printr-un acord tacit, nu se puneau întrebări şi 
nu se aşteptau explicaţii. 

Cel care a vorbit lui Antonescu despre apropiata campanie din Est 
a fost mareșalul H. Göring (cu o zi înainte, la 4 martie, Hitler îi 
spusese prinţului Paul, regentul lugoslaviei, despre intenţia sa de a 
folosi forţa împotriva URSS). Potrivit agentului secret „Starşina” 
(Harro Schulze-Boysen, care lucra la Statul Major al Luftwaffe) al 
serviciului sovietic de spionaj, „Göring în cursul ultimei sale 
întrevederi cu Antonescu (5 martie 1941, la Viena — n.n.) i-a cerut 20 
de divizii pentru participarea la acţiunea antisovietică”. Întors de la 
Viena, Antonescu a expus miniştrilor săi conţinutul discuţiilor 
economice, dar a adăugat sibilinic: „s-au discutat desigur și chestiuni 
de ordin politic. Să mă iertaţi că nu vă pot da detalii în această 
privinţă, dar pot să vă afirm că rezultatele acestor discuţii cu caracter 
politic sunt foarte promițătoare pentru viitor”. Se explică de ce 
Antonescu nu s-a arătat surprins când Hitler, la întrevederea din 12 
iunie 1941 de la Munchen, l-a informat, fără a-i preciza data, că a 
optat pentru soluţia militară în raporturile cu URSS. Deşi, cum s-a 
arătat, în planul de operaţii era prevăzută participarea armatei române 
la campania din Est, Hitler, abil, a spus că, spre deosebire de Anglia, 
care, susţinea el, cere altora să-şi verse sângele pentru ea (referire la 
trupele din dominioane şi colonii!), el nu solicita concursul militar 
al României: „Fuhrerul aşteaptă — citim în nota de conversaţie, 
redactată de interpretul lui Hitler — doar ca România să facă tot ceea 
ce este în propriul ei interes pentru a înlesni desfăşurarea acestei 
confruntări. El (Fihrerul) poate de pe acum să-l asigure pe Antonescu 
că, după încheierea conflictului, România va primi compensaţii 
(Entschădigungen) care, în ceea ce priveşte Germania, nu vor avea 
nici o limită teritorială”. 

„Punct ochit, punct lovit”: Antonescu a avut reacţia scontată de 
Hitler. El a spus că dorea să participe la război „din prima zi” şi că 


389 România și cel de al doilea război mondial 


„România nu va ierta niciodată generalului Antonescu, dacă el va lăsa 
ca armata română să stea cu arma la picior, în timp ce trupele 
germane mărşăluiesc prin România împotriva ruşilor”. Este limpede, 
aşadar, că, făcând abstracţie de intenţia lui Hitler ca România să 
participe la război de la început, generalul Antonescu a oferit din 
proprie inițiativă concursul militar al țării sale. 

Decizia sa era corectă: chiar dacă România nu ar fi intrat în 
război, sovieticii ar fi atacat teritoriul român — şi mai ales zona 
petroliferă — pentru a-i lovi pe germani. (Antonescu i-a şi spus-o lui 
Hitler.) Mai important pentru general era însă un alt considerent. 
Națiunea şi armata română suferiseră o traumă în vara anului 1940, 
odată cu cedănile fără luptă ale unor întinse părți ale teritoriului 
național. Epoleţii militarilor erau, cum spunea Antonescu, acoperiţi 
de ruşine. Pentru a reface moralul poporului şi al armatei române, era 
nevoie de o spălare a onoarei prin sânge şi foc. Exact în aceiaşi 
termeni va raționa generalul de Gaulle în 1944, când se va strădui să 
organizeze forţe militare franceze capabile să lupte, alături de cele 
aliate, pentru eliberarea teritoriului naţional. În concepţia sa, era un 
mijloc de a tămădui trauma colectivă produsă de rapida cădere a 
Franţei în 1940. 

Zarurile erau aruncate! România intra în cel de al doilea război 
mondial mai nepregătită decât în 1916. Atunci, măcar, deficienţele 
armatei erau de ordin cantitativ, în înţelesul că exista o disproporţie 
numerică şi tehnică între România şi Puterile Centrale. Acum 
carenţele erau de ordin calitativ: noul conflict era un război al 
motoarelor, tancul şi avionul jucând un rol capital, un război de 
mişcare, de iniţiative rapide, la toate nivelurile. Armata română era 
slab echipată cu blindate, iar aviația — deşi dispunea de un personal 
bine pregătit — era departe de a răspunde exigențelor războiului. 

Și Hitler, şi Antonescu, bazaţi pe desfăşurarea plină de succes — 
până atunci! — a „războiului fulger”, mizau pe o victorie rapidă. Şi 
totuşi, Fiihrerul înţelegea că în Est va fi altfel decât în Vest: lui 
Göring, care, în ajunul declanşării Operațiunii „Barbarossa”, anunța 
o victorie uşoară, Hitler i-a spus: „Va fi cea mai dură bătălie de 
până acum”. Motivul? „Deoarece pentru prima dată vom lupta cu un 
inamic ideologic.” Secretarei sale (Christa Schroeder) tot el îi spunea: 
„Nu ştim absolut nimic despre Rusia. Poate să fie un mare balon de 
săpun, dar poate să se dovedească a fi cu totul altceva”. 

Îndoieli trecătoare! Începutul războiului (22 iunie) a stat sub 
semnul încrederii într-o apropiată victorie. Antonescu reia pana 
proclamaţiilor din septembrie 1940. Ordonă armatei: „Treceţi Prutul! 
Zdrobiţi vrăjmașul din Răsărit şi Miazănoapte. Dezrobiţi din jugul 
roşu al bolşevismului pe frații voştri cotropiți. Reîmpliniți în trupul 
ţării glia străbună a Basarabiei şi codrii voievodali ai Bucovinei, 
ogoarele şi plaiurile voastre”. Propaganda oficială lansează formula: 
„Războiul sfânt”. România luptă să-şi redobândescă teritoriile răpite 
de URSS în iunie 1940, dar, în acelaşi timp, contribuie — sau, mai 
exact, vrea să contribuie — la lichidarea regimului bolşevic, al cărui 
ateism este pus stăruitor în evidenţă. 

În noaptea care a precedat declanşarea Operațiunii „Barbarossa”, 
un comunist român, sortit unei mari cariere — Gheorghe (Gogu) 
Rădulescu —, aflând de ordinele primite, a trecut la sovietici pentru 
a-i avertiza asupra iminentului atac. A fost considerat provocator şi 
spion, arestat şi trimis în lagăr, unde a rămas trei ani, întorcându-se 
apoi cu o divizie de voluntari, foşti prizonieri, şi începând să urce, 
apoi, treptele nomenclaturii. 

Războiul a consolidat poziția lui Antonescu de conducător al 
statului. Regele Mihai a aflat că țara sa intrase în război de la regina- 
mamă Elena, ea însăşi auzind aceasta la BBC. Suveranul i-a telefonat 
lui Mihai Antonescu, care a confirmat ştirea: „Dar mie de ce nu mi-aţi 
spus nimic?”, a întrebat regele. „Credeam că o să aflaţi din jurnale”... 
a fost răspunsul, şi el ilustrează perfect situația monarhului, total 
marginalizat de „Conducător”: dorinţa acestuia din urmă de a elimina 
până şi umbra de autoritate a regelui sau intenția de a-l păstra pe acesta 
„în rezervă”, în cazul în care politica de colaborare cu Germania s-ar 
fi terminat în fiasco? Primul termen al alternativei este cel mai 
probabil, în ciuda explicaţiilor de mai târziu ale lui Antonescu. 

Pe segmentul românesc al frontului, unde, în principiu, forţele 
româno-germane se aflau sub comanda generalului Antonescu, marea 
ofensivă urma să înceapă abia la 2 iulie, adică după ce lovitura principală 
dată în zona centrală a frontului avea să permită Wehrmachtului o 
înaintare rapidă, amenințând cu învăluirea unităţilor Armatei Roşii din 
sectorul sudic (aici, pentru a apăra Ucraina, cu marile ei bogății 
economice, fuseseră aduse efective numeroase şi bine pregătite). 

Explicaţia finală — în sfera diplomatică — între România şi URSS 
a fost oferită de audiența lui Grigore Gafencu la V.M. Molotov 

(24 iunie). Ministrul României i-a arătat şefului diplomaţiei sovietice 
că URSS era răspunzătoare pentru alăturarea României de Axă: 
„Uniunea Sovietică — a spus el — a distrus în România orice sentiment 
de încredere şi de siguranţă şi a trezit îndreptăţita teamă că însăşi ființa 
statului român e în primejdie. Am căutat atunci un sprijin în altă parte. 
Nu am fi avut nevoie de acest sprijin şi nu l-am fi căutat, dacă nu am 
fi fost loviți şi dacă nu ne-am fi simţit ameninţaţi”. 

În răspunsul lui Molotov, devenit deodată grijuliu cu soarta 
României („Vă veţi căi. Germania a dovedit cu prisosinţă cât de puţin 
îi pasă de fiinţa şi de voinţa statelor mici. Chiar în cazul unei victorii 
germane, sunteţi pierduţi. România e în primejdie de a nu mai fi), 
în răspunsul lui Molotov, aşadar, a existat o referire neobişnuită la 
Basarabia: „În ce priveşte Basarabia, am părerea mea. Dacă aţi fi vrut, 
am fi putut găsi, din vreme, o înţelegere cu privire la ea, care ne-ar 
fi scutit de multe neplăceri”. Gafencu a schiţat „un gest interogativ”. 
Molotov nu a intrat însă în amănunte. 

Luptele locale din perioada 22 iunie-—l iulie au fost semnele înainte- 
mergătoare ale marilor dificultăți cu care avea să se confrunte armata 
română pe frontul de est. Generalul Ion Gheorghe, pe atunci ataşat militar 
la Berlin, scrie în memoriile sale: .„„Efortunile române de a constitui 
capete de pod pe malul răsăritean al Prutului au întâmpinat o rezistență 
nebănuit de îndârjită. Obiectivele nu au putut fi atinse decât cu pierderi 
foarte grele. Rezistenţa activă a ruşilor se concretiza în contraatacuri 
masive şi neîncetate. Numai cu mari jertfe au putut trupele române să 
mențină poziţiile cucerite. Superioritatea sovieticilor în privinţa 
materialului de război modern era considerabilă. Această superioritate, 
precum şi insuficienţa înzestrării cu armament modem a trupelor române 
au fost însă în mare parte compensate de entuziasmul acestora din urmă. 
Dacă atacurile aeriene sovietice asupra Capitalei, Ploieştiului, Constanţei 
etc. au fost lipsite de orice eficacitate (cu excepţia Ploieştiului), iar 
încercarea de a bombarda Constanţa de pe mare s-a încheiat cu un mare 
eşec (scufundarea distrugătorului „Moskva”), în schimb, riposta terestră 
a fost atât de puternică încât în sectorul românesc s-a înregistrat unica 
situaţie din faza de început a războiului în care partea sovietică, beneficiind 
ŞI de concursul unor grupuri de agenți comunişti din Dobrogea, a ocupat 
satele Lascăr Catargiu, Paradino şi orăşelul Chilia Veche, în jud. Tulcea. 

În timp ce forţele militare române şi germane aşteptau să treacă 
la ofensivă, la laşi au avut loc evenimente sângeroase nici astăzi pe 

deplin elucidate. Este sigur că în imediata apropiere a frontului — aflat, 
repetăm, încă pe Prut — se aflau numeroşi agenţi secreţi sovietici. S-a 
arătat că în partidul comunist intraseră foarte mulți evrei, astfel că în 
conştiinţa publică s-a stabilit ecuaţia comunist = evreu, folosită apoi 
şi de propaganda oficială. În zona frontului se crease o adevărată 
psihoză colectivă, obişnuită în timp de război, la tot pasul fiind 
căutaţi spioni ai inamicului (la laşi, un tinichigiu evreu care repara 
un acoperiş avariat de bombardament al unui locuitor creştin era să 
fie linșat, fiind bănuit că face semnale... avioanelor sovietice, care, 
însă, nu zburau, în acel moment deasupra oraşului). 

În condiţiile intensificării activităţii agenţilor sovietici şi fricii 
colective de „iudeo-comunişti”, la laşi au avut loc incidente, în ziua 
de 29 iunie, soldați și civili români, precum și unii militari germani 
atacând populaţia evreiască, foarte numeroasă aici (aproape jumătate 
din oraş). A doua zi, două coloane militare româneşti au fost atacate 
cu focuri de armă pe străzile Lascăr Catargiu şi Carol. Militarii 
români, secondaţi de cei germani, au ripostat, trecând la execuţii 
sumare. Întrucât instanţele militare germane ceruseră în repetate 
rânduri ca aglomeraţia de populaţie evreiască — socotită ca inamică — 
să fie îndepărtată din spatele frontului, autoritățile române au trecut 
la evacuarea rapidă a evreilor din laşi, în condiţii inumane (aglomerări 
excesive în vagoane, lipsă de aer şi apă, în condiţiile unei temperaturi 
ridicate). Dacă în comunicatul oficial se afirmă că „la laşi au fost 
executaţi 500 iudeo-comunişti, care trăseseră focuri de arme din 
case asupra soldaţilor germani şi români”, numărul celor morţi în 
trenurile ticsite de cei evacuaţi a făcut ca, în final, câteva mii de evrei 
să-şi piardă viaţa în ceea ce s-a numit „pogromul de la Iaşi”. 

Generalul Antonescu a reafirmat intenţia de a elimina populaţia 
evreiască („Nevoia de a ne scăpa de această plagă a românismului 
este de nediscutat...), dar a condamnat în termeni severi iniţiativele 
individuale (masacre, jafuri): „Crime de asemenea natură constituiesc 
o pată ruşinoasă pentru neamul întreg şi ele sunt plătite, mai târziu, 
de către alte generaţii decât aceea care le-a comis”. 

Lansat într-o retorică de cel mai prost gust, ce se dorea o replică 
română a tiradelor antisemite din Germania, Mihai Antonescu, după 
ce declara că este „pentru migraţiunea forțată a întregului element 
evreiesc din Basarabia şi Bucovina, care trebuie zvârlit peste graniță”, 
spunea enormități ca acestea: „Îmi este indiferent dacă în istorie 

vom intra ca barbari [...]. Aşa că vă rog să fiți implacabili. Omenia 
siropoasă, vaporoasă, filosofică nu are ce căuta aici”. 

Această atitudine avea să se manifeste până în toamna anului 1942, 
când la Bucureşti a început să se surpe speranţa în victoria germană. 

Acțiunile militare pentru eliberarea nordului Bucovinei şi a 
Basarabiei au durat până la 25 iulie, când comunicatul oficial anunţa: 
„Lupta pentru dezrobirea brazdei româneşti de la răsărit s-a terminat. 
Din Carpaţi până la Mare suntem din nou stăpâni pe hotarele străbune. 
Lupta pentru asigurarea dezvoltării noastre, pentru salvarea credinţei, 
pentru ordine şi pentru civilizație continuă. Trupele germano-române 
au înaintat adânc dincolo de Nistru”. 

Populaţia românească din teritoriile anexate de URSS în iunie 
1940 a primit cu entuziasm pe eliberatori. Anul petrecut sub ocupaţia 
sovietică fusese teribil: pe lângă introducerea rapidă şi brutală a 
structurilor economice şi politice ale regimului sovietic, noile 
autorități au instituit un regim de teroare menit să lichideze orice 
rezistență şi să intimideze populația. Chiar din primele zile ale 
ocupaţiei sovietice, între 28 iunie şi 4 iulie 1940 au fost arestate 1 122 
persoane, desemnate ca „foşti poliţişti, agenţi ai Siguranţei şi ofiţeri 
ai armatei române”. La 31 mai 1941, împuternicitul „Centrului” 
moscovit, S.A. Goglidze, unul din colaboratorii apropiaţi ai lui Beria 
(va fi executat, după căderea acestuia), a cerut aprobarea lui Stalin 
pentru deportarea a 5 000 de persoane, cu familiile lor (membri ai 
partidelor politice din perioada interbelică, moşieri, ofițeri, foşti 
primari etc.). În urma aprobării date de autorităţile centrale, în 
noaptea de 12-13 iunie 1941, în Basarabia şi nordul Bucovinei au fost 
arestate 5 479 persoane şi deportate 24 360. După eliberare, s-au 
descoperit cadavrele celor executaţi sumar de către ocupanțţi. 

Eliberarea teritoriilor anexate de URSS în iunie 1940 a cerut 
eforturi deosebite trupelor române. Dacă în nordul Bucovinei 
Cernăuţiul a fost eliberat încă la 5 iulie, în Basarabia s-au dat lupte 
grele, între care cele de la dealul Țiganca au cerut un ridicat preț de 
sânge. Prin acţiunile Armatei 11 germane şi Armatei 3 române, 
Chişinăul fost eliberat la 16 iulie. 

Entuziasmul soldaţilor români, substitut al carenţelor de instruire 
şi înzestrare, a cunoscut, în aceste lupte, cotele cele mai înalte din 
timpul războiului. S-au petrecut, uneori, scene de-a dreptul 
paradoxale, ca de pildă cea descrisă în jurnalul Diviziei 5 infanterie, 

la 4 iulie, când a avut loc trecerea Prutului: „A fost impresionant 
momentul acestei treceri, când, contrar regulilor de a păstra liniştea, 
ofiţerii şi trupa urcați pe primele ambarcaţiuni au început trecerea 
cântând imnuri patriotice. Inamicul vede acţiunea noastră şi execută 
un bombardament extrem de violent asupra plajelor, bombardament 
ce nu a stânjenit cu nimic elanul ofiţerilor şi al trupei”. 

Se poate afirma, fără nici un fel de exagerare, că rezistența 
Armatei Roşii a cunoscut, în Basarabia, una din zonele de maximă 
intensitate, explicabilă, cum s-a arătat, prin concentrarea, în sectorul 
sudic al frontului, a unor unităţi și comandanţi de înaltă valoare, având 
misiunea de a apăra Ucraina cu marele ei potenţial economic. Aşa se 
explică şi pierderile armatei române, care, până la 31 iulie, s-au 
ridicat până la 24 396 de morţi, răniţi, bolnavi și prizonieri. 


DINCOLO DE NISTRU: DA SAU NU? 


Trecerea Nistrului, adică depăşirea vechii frontiere româno- 
sovietice şi continuarea operațiilor militare în adâncimea teritoriului 
sovietic, s-a făcut „din mers” şi a scindat opinia publică românească, 
decizia lui lon Antonescu de a continua operațiile militare după 
eliberarea Basarabiei şi nordului Bucovinei fiind criticată de liderii 
PNȚ şi PNL, Iuliu Maniu şi, respectiv, Dinu Brătianu. 

Hotărârea lui Antonescu a fost determinată de un considerent 
militar şi de un altul politic. Din punctul de vedere al desfăşurării 
operaţiilor militare, oprirea pe un aliniament — în speță Nistrul — 
înainte ca inamicul să fi fost înfrânt sau să manifeste intenţia de a cere 
pace era o imposibilitate de ordin strategic. La procesul său din 
1946, Antonescu avea să citeze exemplul romanilor, care nu s-au 
mulțumit cu înfrângerea lui Hannibal, ci au mers în Africa pentru a 
distruge Cartagina, şi cel al lui Alexandru I, victorios asupra lui 
Napoleon în Rusia, dar care avea să-şi ducă, apoi, armatele până la 
Paris. Cum s-ar fi putut opri armata română pe Nistru, aşteptând 
refacerea inamicului, când rezistenţa sa înverşunată dovedea că, şi 
sub loviturile de berbec ale Wehrmachtului, Armata Roşie îşi păstra 
capacitatea de luptă? Hitler însuşi a spus amiralului Canaris, la 
20 iulie 1941, că, dacă ar fi ştiut de existenţa tancurilor supergrele 

ale sovieticilor, nu ar fi atacat, iar două săptămâni mai târziu îi 
mărturisea generalului Guderian, expertul numărul unu în blindate 
al Wehrmachtului: „Să fi ştiut că au (ruşii — n.n.) atâtea tancuri, 
m-aş fi gândit de două ori înainte de a invada”. A rămâne pe Nistru 
şi a lăsa teritoriul românesc expus contraloviturilor sovietice — pe 
uscat, din aer şi pe apă — ar fi fost o imensă eroare. 

Cel de al doilea motiv al deciziei lui Antonescu de a continua 
operaţiile militare dincolo de Nistru era de caracter politic. Generalul, 
aşa cum s-a arătat, voia să refacă frontierele României Mari şi, mai ales, 
să obțină anularea dictatului de la Viena. El îşi imagina că, dovedindu-i 
lui Hitler o loialitate perfectă, că forjând o frăție de arme româno- 
germană trainică, îl va determina pe Fiihrer să revină asupra deciziei date 
la Viena la 30 august 1940. Credinţă naivă, pentru că sentimentalismul 
nu-și are locul în politică. Schimbul de scrisori dintre Hitler şi Antonescu 
privind operaţiile militare dincolo de Nistru relevă această percepţie 
anacronică a lui Ion Antonescu, potrivită rânduielilor cavalerești din evul 
mediu. Nu dispunem de scrisoarea adresată de el lui Hitler, înainte de 
27 iulie, dar din răspunsul Fuhrerului, la această dată, reiese că 
Antonescu îl scrisese, exprimându-și „hotărârea [...] de a duce până la 
ultima consecinţă, alături de Reichul german, acest război”. Hitler 
ținea să sublinieze: „Ştiu, domnule general Antonescu, că aceasta este, 
în primul rând, hotărârea dvs. Voința dvs., puterea de acţiune şi curajul 
dvs. bărbătesc au determinat poporul dvs. de a urma această cale...”. 
Hitler preciza în continuare operaţiile militare la care armata română 
urma să participe dincolo de Nistru. 

Răspunsul lui Antonescu din 30 iulie este o afirmare categorică a 
hotărâri sale de a fi, până la sfârşit, alături de Reich: „Vă confirm şi 
acum că voi merge până la capăt în acţiunea ce am pornit la Răsărit 
împotriva marelui duşman al civilizaţiei, al Europei şi al Ţării mele: 
bolşevismul rus. De aceea nu pun nici un fel de condiţii şi nu discut 
cu nimic această cooperare militară pe un nou teritoriu. Voi îndeplini 
misiunea militară prevăzută în scrisoarea Excelenței Voastre [urmează 
datele de ordin militar — n.n.]. Voi îndeplini această acţiune din 
convingerea adâncă că slujesc nu numai Neamul Românesc şi 
populațiile româneşti de peste Nistru, dar și comandamentele civilizației 
şi nevoia de a lupta conştient la întemeierea nouei soarte a Europei”. 

Această formulă, „nu pun nici un fel de condiţii”, sună straniu în 
politică, mai ales când este vorba de a acorda un concurs militar. Nu 

se făgăduieşte sprijinul armatei fără a stabili condiţii şi beneficii. 
Sângele unei naţiuni este bunul suprem pe care nu-l poate nimeni face 
cadou unei alte puteri. Este adevărat că Antonescu era convins, aşa 
cum spunea el însuşi în scrisoarea către Hitler, că acest sprijin 
necondiţionat serveşte intereselor naţiunii române, că Fihrerul, 
impresionat de atitudinea cavalerească a generalului, va constrânge 
Ungaria să restituie teritoriul ardelean anexat în 1940. | 

Mai târziu, în 1942, Antonescu va încerca să fixeze anumite condiţii 
ale colaborării româno-germane. La 22 septembrie 1942, Mihai Antonescu 
va spune lui Ribbentrop, în legătură cu diferendul dintre România şi 
Ungaria şi eventualitatea unui act de forță a celei din urmă: „dl von 
Ribbentrop şi guvernul Reichului n-au discutat nimic cu guvernul român 
atunci când au cerut participarea trupelor noastre în Răsărit şi s-au 
mărginit la unele convorbiri militare, împiedicându-ne astfel să ne facem 
o acţiune diplomatică, în care am fi pus aceste condițiuni din vreme”. Este 
puțin probabil ca Mihai Antonescu să fi vorbit atât de răspicat lui 
Ribbentrop (şeful diplomaţiei române avea obiceiul să întocmească note 
de conversaţie ce îl arătau ferm şi tranşant în discuţiile cu germanii, dar 
nu trebuie uitat că este o practică obişnuită în diplomaţie ca redactorul notei 
de convorbire să se pună pe el în cea mai bună lumină); aşa cum se va 
vedea, la acea dată Ion Antonescu voia un tratat bilateral care să fixeze 
obligaţiile şi drepturile părților contractante, şi evocarea — chiar dacă nu 
atât de categorică — a absenței oricărei fixăni în scris a condițiilor participării 
armatei române la războiul din Est dezvăluie regretul generalului de a nu 
fi făcut-o la vreme. Poate că nici atunci germanii nu ar fi acceptat-o, cum 
nu aveau să o accepte nici în 1942, dar Antonescu a fost cel care a spus: 
„Nu pun nici un fel de condiţii”. 

Care au fost obiectivele lui Antonescu la intrarea în război a 
României? Refacerea frontierelor României Mari: prin acţiunea militară 
în Est, printr-una diplomatică în Vest (deşi nu excludea cu desăvârşire 
şi opţiunea militară şi chiar i-a spus-o lui Hitler: „O voi lua înapoi — era 
vorba de Transilvania — şi fără dvs., căci dacă un popor de 16 1/2 
milioane, ca cel român, nu ar fi în stare să dezrobească 1 1/2 milioane 
de fraţi, asupriţi de o naţiune mai mică, nu ar merita să trăiască”); 
despre Cadrilater Antonescu a păstrat discreţie. A vrut însă teritoriul 
dintre Nistru şi Bug — Transnistria de mai târziu — şi a spus-o încă înainte 
de intrarea României în război şi de discuţia cu Hitler din 12 iunie 1941. 
Ministrului României la Berlin, Raoul Bossy, Antonescu îi mărturisise, 

cu o zi înainte, că știa de la generalul Hansen despre iminentul război 
germano-sovietic şi că, în afară de teritoriile răpite de URSS în iunie 
1940, putea „merge cât de departe înspre Răsărit”, ceea ce îi va promite 
şi Hitler a doua zi. Lui Raoul Bossy, Antonescu i-a spus însă că: „Nu 
va accepta să înainteze spre est, mai departe de Bug. Dar Bugul trebuie 
să ne fie frontieră, cum a fost în secolul al XVII-lea pe vremea lui Duca 
Vodă (domnul Moldovei, Gheorghe Duca a fost numit de Poarta 
otomană şi hatman al Ucrainei, demnitate deţinută în anii 1681- 
1683 — n.n.), pentru a recupera masa românească din fosta Republică 
Sovietică Moldovenească și pentru a dobândi marele port al Odessei. 
Dar, odată curățit acest spaţiu de jidovi şi ruşi, va începe o acţiune 
diplomatică pentru recâştigarea Ardealului pierdut”. Întrucât frontierele 
fuseseră puse în mişcare de război, Antonescu şi-a reamintit şi de 
promisiunile Antantei făcute lui Ion I. C. Brătianu în privinţa întregului 
Banat. Generalul nu s-a alăturat forțelor germane, italiene şi ungare, care 
au atacat [Iugoslavia în aprilie 1941, dar a plănuit să aibă până la urmă 
Banatul sârbesc. La întâlnirea cu Hitler din 12 iunie i-a spus acestuia 
că „nu-l va lăsa în pace până nu-l convinge (în problema Banatu- 
lui — n.n.). «Eu aşa sunt, când dau de rezistență mă fac ciocan, lovesc 
într-una până reuşesc». Hitler ar fi râs — notează R. Bossy — şi ar fi 
făgăduit că „nu va lua vreo decizie până la sfârşitul războiului”. 

Mihai Antonescu, lipsit ca întotdeauna de măsură, ar fi vrut ca 
România să primească şi Pocuția! 

La 30 august 1941, un acord româno-german, semnat la Tighina, 
prevedea instaurarea administraţiei civile române în teritoriul dintre 
Nistru şi Bug, denumit ad-hoc Transnistria. De fapt, sub conducerea 
profesorului Gh. Alexianu, această administraţie îşi începuse 
activitatea la 19 august 1941 şi avea să continue până la 29 ianuarie 
1944, contribuind la bunăstarea şi progresul acestui teritoriu, 
realizările româneşti fiind însă umbrite de folosirea Transnistriei şi 
ca loc de deportare şi suprimare a evreilor şi țiganilor. 

Acordul de la Tighina era însă ambiguu, şi istoricul german 
Andreas Hillgruber observă că românii l-au considerat definitiv, iar 
germanii provizoriu. Lui Gh. Alexianu Antonescu i-a cerut să 
acţioneze având în vedere că românii aveau să rămână în Transnistria 
o mie de ani! Dacă autoritățile române nu au stăruit pentru precizarea 
caracterului înțelegerii de la Tighina, faptul se explică prin 

preocuparea de a nu lăsa impresia că România ar accepta o 
compensație teritorială în Est pentru pierderea Transilvaniei de Nord. 

Aşa se explică şi declaraţia transmisă de guvernul român 
secretarului de stat al SUA, Cordell Hull (prin însărcinatul cu afaceri 
la Washington, Brutus Coste, la 4 septembrie 1941); prin această 
declarație se arată că România a intrat în război numai pentru a 
recupera teritoriile anexate de URSS în iunie 1940 şi că depăşirea 
Nistrului s-a făcut numai din necesități strategice; ocuparea teritoriului 
dintre Nistru şi Bug era determinată de exigenţe militare şi ca 
despăgubire pentru deținerea timp de un an a teritoriilor româneşti 
răpite de URSS, în vara precedentă; România nu avea pretenţii 
teritoriale față de URSS şi considera redobândirea Transilvaniei de 
Nord ca „o problemă prioritară a politicii naţionale”. 

Sunt indicii că, cel puţin în acea perioadă, guvernul SUA era 
dispus să accepte o prezență românească între Nistru şi Bug. Este 
sigur însă că guvernul SUA recunoștea că Basarabia şi Bucovina de 
Nord sunt „provincii româneşti”, termen folosit în nota de răspuns 
din 25 septembrie 1941 semnată de subsecretarul de stat S. Welles. 
Atitudinea comprehensivă a SUA a fost compromisă prin depăşirea 
Bugului de către trupele române. 


PREA MICI PENTRU UN RĂZBOI ATÂT DE MARE 


Deşi nepregătită pentru o încleştare de amploarea celei din Est, 
armata română a făcut faţă onorabil situațiilor dificile de pe front. Hitler 
îi spunea ambasadorului Spaniei la Berlin, Espinosa, la 12 august 
1941, că trupele române sunt „absolut extraordinare” şi că generalul 
Antonescu „a făcut minuni”. Şi mai târziu, după război, generalul 
Hans Speidel (ajuns comandant al forţelor terestre NATO în Europa 
Centrală), răspunzând la întrebarea cunoscutului ziarist american, 
Cyrus Sulzberger: „Care au fost cele mai bune trupe ale Axei în afară 
de germani? Finlandezii, croații, ungurii?” a răspuns „Nici unul din 
aceștia. Românii. Daţi-le șefi buni, şi nu veţi găsi trupe mai bune”. 

Bătălia pentru cucerirea Odessei ilustrează cel mai bine aprecierea 
generalului german. Pentru Antonescu (înaintat la gradul de mareșal la 
22 august 1941 şi decorat de Hitler cu „Crucea de Fier”, clasele I şi a II-a) 

era o problemă de prestigiu militar şi politic ca marele port — pe care şi-l 
dorea anexat — să fie cucerit de trupele române fără sprijin german (sau 
cel puţin cu o pondere nesemnificativă). Bătălia Odessei (18 august-16 
octombrie 1941) a confirmat atât elanul de luptă al trupei cât şi 
nepregătirea armatei pentru marea conflagrație în care România se 
angajase. Odessa a fost, în cele din urmă, cucerită de români, dar prețul 
s-a dovedit foarte ridicat: peste 98 000 de morţi, răniţi, dispăruți (adică 
28,50% din numărul ofiţerilor angajaţi în luptă şi 26,76% din trupă). 
Se cuvine relevată luciditatea mareșalului Antonescu, care a 
analizat fără milă gravele carenţe dezvăluite de bătălia Odessei. 
Citând cazuri flagrante de incompetenţă şi neglijenţă, el atrăgea 
atenţia asupra consecinţelor dezastruoase ale greşelilor şefilor pentru 
moralul trupei: „De la soldatul şi ofiţerul cel mai tânăr şi până la cel 
mai bătrân au pierdut din prima zi a păşirii lor pe câmpul de luptă 
toată încrederea lor în şefi (de la comandant de regiment până la mine) 
şi tot entuziasmul lor pentru luptă”. Antonescu a înţeles că situaţia 
nesatisfăcătoare a armatei era rezultatul a două decenii de neglijare 
a pregătirii forţelor militare şi că, în perioada interbelică, echipele 
guvernamentale succedate la putere nu se preocupaseră să dea statului 
şi națiunii pregătirea necesară pentru clipa marilor încercări: „lată ce 
au făcut oamenii politici timp de 20 de ani cu Armata. Acelaşi lucru 
pe care l-au făcut cu școala, cu biserica, cu facultatea, cu studenţii, 
cu funcţionarii etc.” Bătălia Odessei a fost un şoc dureros, care a arătat 
că nu numai armata, dar întreaga societate trebuie schimbată din 
temelii: „Toate trebuie luate de la cap şi de la bază — conchidea 
Antonescu. De la cap, o nouă organizare, o nouă instituţie, o nouă 
metodă, o nouă disciplină, care trebuie să plece de sus, de la ţinuta 
ŞI atitudinea generalului. O nouă pregătire a cadrelor, o revedere totală 
a pregătirii nației. Familia, şcoala, biserica, autoritatea, administrația, 
conducerea, totul trebuie revăzut, totul trebuie refăcut”. Acest vast 
program cerea timp şi, în nici un caz, nu putea fi înfăptuit în vreme 
de război. Trupele române revenite de pe front au trecut pe sub 
Arcul de Triumf, într-o atmosferă de entuziasm, dar mareșalul, care 
ştia adevărul, simţea gustul amar al succesului pe jumătate. 
Frustrarea sa era agravată de criticile formulate de liderii partidelor 
democratice, PNȚ şi PNL, Iuliu Maniu şi, respectiv, Dinu Brătianu la 
adresa deciziei sale de a continua operaţiile militare, alături de 
Germania, după redobândirea Basarabiei şi nordului Bucovinei. Opinia 


Istoria contemporană 400 
publică din ţară fusese alături de Antonescu în angajarea țării în război; 
toți românii voiau redobândirea teritoriilor pierdute în 1940, astfel că 
trecerea Prutului a fost primită cu entuziasm, iar eliberarea Basarabiei 
şi nordului Bucovinei salutată de toţi (afară, evident, de comunişti!). 

Unanimitatea în jurul restaurării frontierei pe Nistru nu anula 
existenţa unei profunde delimitări între putere şi opoziție. Antonescu 
însuşi o reamintea lui Maniu în chiar ziua intrării României în război: 
„Dumneavoastră sunteţi şi astăzi pentru un regim democratic, 
constituțional şi pentru «libertăţile cetăţeneşti» în politica internă, 
precum şi pentru vechile noastre legături internaționale, alături de 
puterile democratice apusene, în ce priveşte orientarea externă. Prin 
lovitura de stat din 6 septembrie, eu am rupt-o total şi definitiv cu 
aceste sisteme. În politica internă reprezint un regim de autoritate, 
iar în politica externă sunt şi rămân alături de puterile Axei, având 
convingerea că interesele actuale și cele permanente ale României pot 
fi servite numai cu o asemenea orientare”. O delimitare mai clară era 
greu de făcut, astfel că Antonescu avea dreptate când conchidea: „Cele 
două puncte de vedere ce reprezentăm sunt absolut ireconciliabile”. 

Din acest antagonism structural dintre cele două formule politice 
au decurs toate confruntările — rămase, din fericire, la nivel epistolar — 
dintre singuraticul întru putere mareşal şi cei doi lideri ai unor partide 
tradiţionale. „Abcesul de fixaţie” al disputei dintre Antonescu şi 
opoziţie l-a constituit continuarea operaţiilor militare dincolo de 
vechea frontieră de pe Nistru. 

Argumentele de bază ale opoziţiei, reluate apoi de-a lungul celor 
trei ani de război în Est, au fost expuse în scrisoarea adresată la 18 iulie 
1941 de Iuliu Maniu generalului Antonescu. Sistematizate, ele se 
prezintă astfel. Primul argument: „Nu este admisibil să ne prezentăm 
ca agresori faţă de Rusia, astăzi aliata Angliei, probabil învingătoare, 
pentru alt obiectiv decât Bucovina sau Basarabia, în tovărăşie de 
arme cu Ungaria şi cu Axa, care ne-au rupt, printr-un act neratificat 
de nimeni, o parte importantă a ţării noastre”; cel de al doilea 
argument: „Ar fi prea pretenţios să credem că continuarea războiului 
germano-rus ar depinde de colaborarea noastră, precum este nu mai 
puţin pretenţios să proclamăm noi, România, război sfânt contra 
Rusiei, pentru organizaţia ei internă, de stat şi socială”; ultimul 
argument: „Este adevărat că la nord și la est de Nistru avem foarte 
mulți frați români aşezaţi acolo de veacuri, la care avem dreptul să 
aspirăm pentru integrare naţională. Pe aceştia însă nu-i putem câștiga 

ŞI, mai ales, nu-i putem păstra cu armele. Anexarea lor trebuie să se 
întâmple cu liberul lor consimţământ și cu aprobarea marilor puteri, 
atunci când se va stabili statutul teritorial definitiv al Europei”. 

Argumentele lui Iuliu Maniu relevă încă o dată caracterul 
antagonic al celor două strategii: Antonescu pornea în elaborarea 
politicii sale de la victoria Germaniei, Maniu de la victoria Marii 
Britanii; Antonescu concepea războiul alături de Germania şi ca o 
bătălie pentru nimicirea comunismului, Maniu refuza ideea însăşi a 
participării României la o acţiune de o asemenea anvergură; 
Antonescu voia să anexeze Transnistria de îndată, Maniu invoca 
autodeterminarea şi sancţionarea ei prin tratatele de pace. 

Astăzi, când rezultatul războiului este cunoscut, temelia strategiei 
lui Maniu pare de domeniul evidenţei; în 1941, victoria Angliei nu 
era atât de clară şi, cel puțin după opinia unor specialişti ai istoriei 
celui de al doilea război mondial, nici chiar atât de sigură. Când, la 
sfârşitul lui septembrie 1941, Wehrmachtul — după ocuparea Ucrai- 
nei — a reluat ofensiva în direcția Moscovei, Stalin a crezut că Armata 
Roşie nu va putea salva capitala şi, la 7 octombrie, dictatorul sovietic 
i-a mărturisit lui Jukov, în prezenţa lui Beria, că, întocmai ca în 
primul război mondial, va fi necesară „o pauză militară nu în mai mică 
măsură decât în anul 1918, când fusese încheiată pacea de la Brest”. 

Într-o situaţie fluidă pe plan militar, ambele opţiuni — cu Germania 
sau cu Anglia — păreau la fel de fundamentate. Și Antonescu, și Maniu 
erau convinşi că au, fiecare, percepţia corectă a interesului național, pe 
care erau hotărâți să-l slujească până la capăt, trecând peste orice obstacole. 


LA VOLGA ȘI ÎN CAUCAZ 


lama 1941—1942 a adus punctul de cotitură în desfăşurarea războiului. 
Bătălia Moscovei nu a însemnat numai eşecul Wehrmachtului în 
încercarea de a cuceri capitala sovietică, ci şi falimentul „războiului 
fulger”, adică a acelui tip de război care — singurul — putea aduce victoria 
celui de al treilea Reich. Ţară lipsită de materiile prime necesare unui 
conflict militar într-o societate industrială (cele circa 20 de metale, 
minereuri şi carburanţi erau în cantități insuficiente pentru un efort de 
lungă durată), Germania era obligată — dacă voia să fie biruitoare — să 

obțină deciziile pe câmpul de luptă prin lovituri rapide. Bătălia Moscovei, 
aducând sfârşitul Blitzkriegului, a fost cea mai importantă bătălie a 
celui de-al doilea război mondial. Atunci, în plină desfăşurare a 
conflictului, victoria Armatei Roşii nu a fost percepută la dimensiunile 
ei adevărate. S-a crezut că cei trei „generali” ai Statului Major rus din 
toate timpurile, generalii Noroi, Iarnă şi Distanţă, şi-au spus din nou 
cuvântul, dar că, odată cu venirea primăverii anului 1942, Wehrmachtul 
îşi va reface forţele, iar acţiunea celor trei „generali ” va înceta sau se va 
atenua, astfel că victoria va fi obținută în Est. 

Antonescu împărtăşea şi el această viziune. La întrevederea sa 
cu Hitler din 11 februarie 1942, el i-a spus Fuhrerului că rupea în 
fiecare dimineaţă cu bucurie fila de calendar, văzând că venirea 
primăverii s-a mai apropiat cu o zi. „El era convins că armata rusă 
nu mai reprezenta o putere reală şi că ea se va scufunda în haos când, 
în primăvară, frontul ei avea să fie atacat.” 

Dacă în privinţa evaluării capacității combative a Armatei Roşii 
lui Antonescu îi era permisă o asemenea eroare, el nu avea nici o 
scuză să minimalizeze importanţa intrării în război a SUA (7 decem- 
brie 1941), afirmând: „Cu dolari nu se poate întocmi o armată”. 

În realitate, alături de bătălia Moscovei, angajarea în conflict a SUA, 
cu uriașul lor potențial economic — industrial, în primul rând —, a înclinat 
considerabil balanţa în beneficiul forțelor ostile Axei. În cursul iernii 
1941-1942, România, care până atunci nu fusese în stare de război 
decât cu URSS, a ajuns în conflict şi cu Marea Britanie şi cu SUA. La 
presiunea Moscovei, Londra s-a decis să declare război țărilor din orbita 
Berlinului, între care şi România (6 decembrie); la rândul său, România, 
la stăruințele Germaniei şi Italiei, a declarat război SUA (12 decembrie), 
dar Washingtonul a ignorat această declarație de război a României. 

Convins, cum s-a văzut, că vara anului 1942 va aduce decizia în 
Est, Antonescu şi-a dat acordul ca, în campania anului 1942, România 
să participe cu efective la nivelul anului precedent, adică 26 de 
divizii, ce urmau a fi trimise pe front în trei etape. Lui Hitler el i-a 
spus, la întrevederea din 11 februarie 1942, că România voia „să pună 
la dispoziţia Reichului german tot potenţialul ei militar şi economic”. 

Deciziile militare ale mareșalului au născut tensiuni în rapor- 
turile cu şeful Marelui Stat Major, generalul Iosif Iacobici, în cele din 
urmă înlăturat din funcţie (frustrarea va face din el un opozant 
înverşunat, gata să se angajeze atunci în răsturnarea lui Antonescu). 

Campania germană din anul 1942 pe frontul de est a avut numai 
aparenţa războiului fulger, în înțelesul că dinamismul din faza ei ofensivă 
putea lăsa impresia că Wehrmachtul, odată iarna trecută, şi-a regăsit forța 
de şoc şi mobilitatea din vara precedentă. În realitate, Germania intrase 
într-un război de uzură pentru care nu era pregătită. Atunci, în 1942, faptul 
nu era evident şi, încă şi astăzi, mai sunt specialişti care consideră că până 
în 1942 Germania a păstrat şansele de a câştiga războiul. 

Efortul considerabil din 1941 şi, mai ales, contraofensiva sovietică 
din iarna 1941-1942 slăbiseră Wehrmachtul, astfel că, în 1942, nu 
mai era în măsură să desfășoare o ofensivă pe întreg frontul de est, 
ci numai într-un sector al său, şi anume în cel sudic. De ce aici? 
Întrucât Hitler considera că, pentru continuarea războiului, economia 
de război germană trebuia să dispună de terenurile petrolifere din 
Caucaz. Fixarea centrului de greutate în sectorul sudic al frontului 
germano-sovietic a făcut ca participarea armatei române să fie 
deosebit de importantă, România plasându-se (prin efectivele 
angajate) pe al doilea loc, după Germania, în războiul din Est. 

Trupele române au participat la luptele de la sud de Harkov (mai 
1942), la asediul şi cucerirea Sevastopolului (7 iunie-4 iulie). După 
ce prin Directiva nr. 45 din 23 iulie 1942 Hitler a divizat forțele din 
sectorul sudic al frontului în Grupul de Armate A, cu misiunea de a 
ocupa Caucazul, şi zona Baku, şi Grupul de Armate B, având ca 
obiectiv cucerirea Stalingradului, trupele române au urmat, alături de 
cele germane, două direcţii principale de atac. În timp ce Armata 3 
română a ajuns în Cotul Donului, iar Armata 4 română în Stepa 
Calmucă, alte trupe române au înaintat în Caucaz, Divizia 2 munte 
ajungând în zonele Nalcik, Alaghir şi Ordjonikidze. Doar în 1473, când 
Radu cel Frumos îl însoțise (potrivit lui Aurel Decei) pe Mehmed al 
II-lea în campania împotriva lui Uzun Hasan în Caucaz, străbătând, 
aşadar, Peninsula Balcanică şi Asia Mică, românii parcurseseră un 
spațiu mai întins ca în 1942. 

Angajându-se să sprijine efortul militar al Reichului în Est, 
Antonescu a cerut însă ca şi Ungaria să-şi sporească efectivele 
militare pe frontul germano-sovietic (spre deosebire de România, care 
s-a declarat gata să angajeze două treimi din forţele sale armate, 
Ungaria a trimis pe frontul de est doar o treime din armata ei). 
Conştient de statutul său de „cel mai important aliat al lui Hitler în 
războiul împotriva Uniunii Sovietice” (Jürgen Förster), Antonescu 

a dorit să-şi consolideze poziţia prin încheierea unui pact politico- 
militar şi economic româno-german. Hotărât să nu-şi asume nici un 
fel de obligaţii, Hitler, prin Ribbentrop, a declinat oferta: ministrul 
de Externe al Reichului a spus că „sângele vărsat în comun sudează 
mai puternic decât toate pactele”. 

Situaţia trupelor române, îndeosebi a celor din Cotul Donului, era 
deosebit de precară. În Cotul Donului, Armata Roşie păstrase pe malul 
drept al fluviului trei capete de pod, care constituiau o reală primejdie, 
dar a căror eliminare printr-un atac în forță româno-german nu a fost 
aprobată de Înaltul Comandament german. Generalul Platon 
Chirnoagă, analizând dispoziţiile germane privind plasarea Armatei 
3 române în Cotul Donului, constată că ea „se găsea fără nici o 
rezervă pe un front cel puţin de două ori mai întins decât ar fi putut 
să facă față cu cele opt divizii şi cu trei capete de pod, a căror 
prezenţă însemna un permanent pericol”. Repetatele avertismente 
ale Înaltului Comandament român asupra situaţiei primejdioase în care 
se afla Armata 3 română, precum şi cererile de a se trimite întăriri 
umane şi materiale au rămas fără rezultat. 

Aprovizionarea cu muniții era cu totul deficitară. În jurnalul său, 
generalul Constantin Sănătescu, aflat la faţa locului (era comadantul 
Corpului 4 Armată), consemnează că, la 19 noiembrie, ziua începerii 
ofensivei sovietice, „din dotaţia reglementară de muniții aveam numai: 

— 20% pentru Brandturile mici 

— 40% pentru Brandturile grele 

— 55% pentru artileria de toate calibrele 

— muniţia de infanterie completă 

— tot completă era şi muniţia anticar. La Corpul de Armată nu 
exista nici o rezervă de muniţie, deşi regulamentul prevede o unitate 
de foc. Benzină — doar 30% din plinurile maşinilor, la corp, nici o 
rezervă [...]. Din cauza lipsei de muniţie, nu ne puteam gândi la o 
contrapreparaţie făcută de artilerie...”. 

Cu o armată care, deşi dispune de numeroase indicii că inamicul 
pregăteşte o ofensivă, nu are nici măcar mijlocul pentru o contra- 
pregătire de artilerie, catastrofa din Cotul Donului era iminentă. 

Înaltul Comandament sovietic şi-a dat seama că sectoarele române 
din Cotul Donului și din Stepa Calmucă (unde situaţia era similară) 
reprezentau zone vulnerabile în dispozitivul german şi le-a lovit de 
la începutul ofensivei. 

Bătălia Stalingradului — în care armata română a pierdut 158 854 
de militari, morți şi prizonieri — a declanşat o criză de încredere între 
Înaltele Comandamente român şi german, a cărei manifestare a 
constituit-o scrisoarea din 9 decembrie 1942 a lui Ion Antonescu 
adresată feldmareşalului E. von Manstein. Germanii îi considerau 
responsabili pe români de străpungerea frontului de către Armata 
Roşie şi adoptaseră faţă de „fraţii lor de arme” o atitudine arogantă, 
mergând până la ostilitate. Antonescu a reacționat rapid şi energic, 
subliniind că, în fapt, nu aveam nici o obligaţie militară faţă de Reich: 
„România şi-a oferit aproape totalitatea forțelor ei armate [...] ca, 
alături de armata germană, să contribuie la zdrobirea bolşevismului, 
împlinind astfel un rol european, foarte depărtat de modestele ci 
idealuri naționale şi politice. Această jertfă generoasă nu trebuie deci 
privită ca o obligaţiune fără restricţii. Nimeni nu ne poate cere altceva 
decât ceea ce noi consimţim a da, între Germania şi Româniu 
neexistând până la această dată nici o convenție, nici politică, nici 
militară” (subl. n.). Mareşalul reafirma în termeni categorici autori- 
tatea exclusivă a ofiţerilor români asupra soldaţilor români: „Soldatul 
român nu poate fi comandat decât de ofiţerul şi comandamentul 
român. El nu poate fi umilit de un străin, cu atât mai puţin de un 
camarad de arme, chiar când greşeşte. [...] El nu poate fi pedepsit decât 
de ofițerul român. De bravele noastre unităţi nu poate dispune oricine 
după bunul său plac, după cum nu poate dispune de ale dvs.” şi încheia 
cu o ameninţare: „Eu sunt dator să vă previn că, dacă nu încetează 
această atitudine şi aceste fapte, voi avea de examinat situaţia forţelor 
noastre în cadrul frontului dvs.” 

Tensiunea din relaţiile româno-germane a fost agravată de fuga, 
la sfârşitul anului 1942, a lui Horia Sima din Germania în Italia, 
interpretată de Antonescu ca un mijloc de presiune utilizat de Hitler 
împotriva sa. 

Atenuarea încordării, urmată de încheierea crizei de încredere, au 
fost determinate de întrevederea Hitler-Antonescu din 10 ianuarie 1943 
şi de contraofensiva feldmareşalului von Manstein, care a restabilit 
frontul şi s-a încheiat cu recucerirea Harkovului (14 martie 1943). 

Discuţiile dintre Führer şi mareşal, desfăşurate în plină bătălic a 
Stalingradului, au debutat, totuşi, nu cu problemele militare, ci cu ccu 
a lui Horia Sima. Antonescu s-a convins că evadarea lui Horia Sima 
nu avea nici o legătură cu atitudinea lui Hitler faţă de el. În al doilcu 

rând, mareșalul a fost foarte satisfăcut de promisiunile germane de 
reînarmare a armatei române, după marile pierderi suferite în Cotul 
Donului şi Stepa Calmucă. Rechemarea generalului Hauffe, șeful 
Misiunii militare germane, ajuns în conflict cu partea română, şi 
revenirea în această funcţie a generalului Erik Hansen, care se bucura 
de totala încredere a lui Antonescu, a contribuit de asemenea la 
restaurarea climatului de cooperare româno-germană. 

Gheorghe Barbul, aflat în anturajul mareșalului, susține că, la 
începutul lui noiembrie 1942, aşadar, înainte de începerea ofensivei 
sovietice de la Stalingrad, Antonescu ar fi spus că Germania a pierdut 
războiul şi că România trebuie să se străduiască să nu-l piardă pe al 
ei. Dacă nu este o eroare în privinţa datării unei astfel de declarații, 
este aproape sigur că ea a fost expresia unei stări de spirit trecătoare. 
Chiar după înfrângerea de la Stalingrad, mareşalul nu şi-a pierdut 
încrederea în capacitatea Germaniei de a câştiga războiul, şi a rămas 
convins de interesul României de a rămâne alături de ea. 

O scrutare atentă a politicii antonesciene dezvăluie de îndată cât 
de puternic a fost ea influenţată de experienţa lui lon Antonescu din 
primul război mondial. În 1916, el fusese martorul sfârşitului dezas- 
truos al campaniei armatei române şi al ocupării Olteniei, Munteniei 
şi Dobrogei de către adversar; în anul următor, aceeaşi armată 
română, înfrântă în 1916, fusese capabilă de victoriile de la Mărăşti, 
Mărăşeşti şi Oituz, pentru ca apoi defecţiunea aliatului rus să o 
constrângă la încheierea păcii de la Bucureşti; câteva luni mai târziu, 
succesele Antantei aveau să modifice complet situația, ducând la 
înfrângerea Germaniei. Pentru Antonescu, Stalingradul a fost echiva- 
lentul înfrângerilor din 1916. Promisiunile lui Hitler de reechipare 
a armatei române îi apăreau a fi refacerea din iarna 1916-1917, în 
care Misiunea militară franceză jucase un rol important. În ceea ce 
priveşte desfăşurarea războiului, el îşi amintea de ofensiva impetuoasă 
a germanilor din 1918, oprită apoi, a doua oară, la Marna, şi de 
faptul că, numai cu câteva luni înainte de a fi înfrânți, aceiaşi germani 
bombardaseră Parisul cu artileria. La toate aceste amintiri se adăuga 
forţa de persuasiune a Fuhrerului, care ştia să insufle încrederea 
celor din jurul său. 

La o săptămână de la capturarea feldmareşalului Paulus la 
Stalingrad, el îi spunea lui Raoul Bossy, ministrul României la 
Berlin, care îşi exprimase serioase îndoieli în privinţa victoriei 

Germaniei: „d-ta nu cunoşti armele secrete pe care mi le-a arătat Hitler 
la ultima noastră întâlnire, nici planurile lui de război, nici masele de 
soldaţi pe care le va azvârli asupra ruşilor, la vară. Nu încape nici o 
îndoială că ofensiva de la vară a germanilor va zdrobi armata rusă”. 

Ofensiva germană avea să se lase însă așteptată. Hitler însuşi spunea 
că numai gândul de a da ordinul de atac îi provoca dureri de stomac. 
Planul ofensivei (Operaţiunea „Citadela”) prevedea atacarea la bază a 
ieşindului de la Kursk şi nimicirea forțelor sovietice aflate în acea 
zonă. Obiectiv modest, care nu putea aduce decizia pe frontul de est. 

În aşteptarea încleştării din vară (rămânea adânc instalată în 
conştiinţa opiniei publice convingerea că iarna e a ruşilor şi vara a 
germanilor), trauma provocată de înfrângerea de la Stalingrad era 
puternic resimțită în România. Revenit în România, generalul Hansen 
constata o „crescândă oboseală de război (Kriegsmiidigkeit)” atât în 
armată cât şi la populaţie. În România era imposibil de realizat acea 
redresare a moralului opiniei publice, obținută, îndată după înfrângerea 
de la Stalingrad şi capturarea feldmareșalului F. Paulus, prin dis- 
cursul lui Goebbels de la Palatul Sporturilor din Berlin rezumat la 
întrebarea: „Vreţi războiul total?”, întrebare la care mulțimea însuflețită 
până la isterie răspunsese cu un ferm şi repetat „Da. Propaganda de 
război din România utilizase vechile, uzatele şi ineficientele teme ale 
vechimii, continuității şi vitejiei strămoşilor. În plină bătălie a 
Stalingradului, Antonescu îi scria lui Manstein: „Îmi îngădui a vă arăta 
ceea ce soldaţii şi ofițerii germani ignorează, că în lunga, dureroasa 
ŞI glorioasa istorie de două mii de ani a poporului român se găseşte 
cazul unic în istoria popoarelor când voievodul, conducătorii și 
luptătorii au preferat, după ce au pierdut ultima luptă de apărare, să 
piară prin otrăvire împreună cu capii şi unitățile lor, decât să se predea 
sau să trăiască în robie şi în dezonoare. Poporul român de azi nu va 
fi, domnule mareşal, mai prejos de străbunii săi”. Exemplul lui 
Decebal, evocat de mareşal, nu avea însă nici o forță mobilizatoare 
asupra nimănui. Un exemplu caracteristic îl oferă generalul Mihail 
Lascăr. Încercuit în Cotul Donului, el fusese decorat de Hitler, în plină 
desfăşurare a bătăliei, cu „Frunzele de stejar” la Crucea de Fier, în 
speranţa că va rezista până la ultimul om. Iniţial, s-a crezut că, 
încercuit, Lascăr se sinucisese, şi Hitler făcea o paralelă între generalul 
român şi feldmareșalul Paulus, care nu avusese tăria să-şi ia viaţa, 
pentru a nu fi primul feldmareşal german luat prizonier (Hitler îl 

înaintase la acest grad prin radio, spre a-l determina, pe această cale, 
la sinucidere, pentru a nu capitula). Cel elogiat de Hitler şi distins cu 
„Frunzele de stejar” nu numai că nu se sinucisese, dar el avea să revină 
din prizonierat în calitate de comandant al diviziei de voluntari „Horia, 
Cloşca şi Crişan” şi să devină ministru de Război, dându-și concursul 
la instaurarea regimului comunist în România! 

Dacă în primul război mondial idealul unității naționale oferise un 
suport moral în zilele refugiului în Moldova şi, apoi, ale înfrângerii, dacă 
armata şi populația păstraseră credinţa că, peste vicisitudinile României, 
victoria va aparţine, în final, Antantei, acum „războiul sfânt” împotriva 
bolşevismului nu era perceput ca o necesitate națională, iar victoria finală 
a Germaniei, țară responsabilă de amputările teritoriale din 1940, nu 
entuziasma decât pe foarte puţini. Elita societăţii — politică şi culturală — 
rămânea ostilă Reichului şi simpatiza statornic şi puternic cu Anglia şi 
SUA: „Nemţii să-i bată pe ruşi şi anglo-americanii pe nemți” apărea ca 
soluţia ideală a războiului. Despre posibilitatea ca România să ajungă 
sub dominația Moscovei nu se gândeau decât câțiva. Cum să abandoneze 
anglo-americanii România? Cum să o livreze ei ruşilor? Era de 
neimaginat. Clasa politică românească trăia în lumea dorințelor, nu a 
realităților. Şi totuşi câte o Casandră, Gheorghe Tătărescu, avertiza în 
septembrie 1943: „Pacea va fi încheiată sub semnul biruinței ruseşti. 
Sovietele vor cere să li se asigure ca zonă de influenţă atât Europa 
Centrală cât şi Balcanii. Anglo-americanii nu se vor opune decât cu greu 
sovietelor, care vor revendica, în primul rând, graniţele din '41”. În 
aceeaşi perioadă, C. Rădulescu-Motru nota în jurnalul său: „Este 
aproape sigur că, în caz de victorie a anglo-americanilor, de fapt în 
răsăritul Europei cuvântul hotărâtor îl vor avea Sovietele... Şi de la ele 
nimic bun nu este de aşteptat pentru noi românii [...]. Propaganda 
germană susține în chip morţiş că sub firma comunismului bolşevic se 
ascunde mizerie şi sălbăticie; mulţi soldaţi şi ofițeri, chiar veniţi de pe 
frontul de răsărit, susțin totuşi contrariul! Nu este chip să afli adevărul 
în zilele acestea de război!” Dacă un om de cultura preşedintelui 
Academiei Române nu avea certitudini în privinţa adevăratului chip al 
bolșevismului, este lesne de imaginat cât de neșştiutoare asupra primejdiei 
reale reprezentate de URSS rămânea majoritatea opiniei publice. În 
Germania, după Stalingrad, aproape întreaga populaţie a răspuns la 
apelul de angajare în războiul total; în România s-au utilizat toate 
mijloacele pentru sustragerea de la efortul de război. Cei cu relaţii le 

puneau în funcţiune pentru a nu ajunge pe front, cei aflaţi la conducere 
căutau formule pentru a scoate ţara din război. 

Mihai Antonescu s-a angajat într-o activitate febrilă de sondare 
a anglo-americanilor. Demersurile sale în capitalele neutre nu au 
rămas neobservate de germani. La întrevederea din 12 aprilie 1943, 
Hitler a avut o scenă de „furor teutonicus” în faţa lui Antonescu, 
reproşându-i acțiunile lui Mihai Antonescu. Mareşalul l-a apărat. Era 
singurul om în care avea încredere totală şi care îi devenise indispen- 
sabil. A refuzat să se despartă de el, astfel că, în vară, Mihai Antonescu 
a crezut că îl poate convinge pe Mussolini să ia conducerea sateliților 
Berlinului şi să înfăptuiască un „München al războiului”. Călătoria 
lui în Italia şi întâlnirea cu Ducele la Rocca delle Caminate (| iulie 
1943) s-a încheiat cu promisiunea dictatorului italian că, de îndată 
ce situația militară se va ameliora, Italia va lua iniţiativa unor discuţii 
de pace. Trei săptămâni mai târziu, el era răsturnat. 


ÎNCEPUTUL DESPRINDERII DE BERLIN 


Luna iulie a adus pentru lumea politică românească şi, în primul 
rând, pentru mareșal un semnal de alarmă. Mai întâi, eşecul ofensivei 
de vară a Wehrmachtului a arătat că, nici măcar când condițiile de climă 
se îmbunătăţeau, armata germană nu mai era în stare să obțină victoria. 
Dacă pentru opinia publică dimensiunile înfrângerii germane în bătălia 
de la Kursk (5 iulie—23 august 1943) — în fapt, cea mai mare bătălie, 
prin efectivele angajate, mai ales blindate, a celui de-al doilea război 
mondial — nu au fost atât de evidente, pentru un militar ca Antonescu 
pierderea inițiativei strategice de către Germania era evidentă. 

Concluzia desprinsă de Antonescu din înfrângerea de la Kursk şi 
din evenimentele din Italia (căderea lui Mussolini la 25 iulie, urma- 
tă de armistițiul semnat de guvernul Badoglio la 3 septembrie, făcut 
public la 8 septembrie) a fost exprimată în mesajul transmis de 
colonelul Traian Teodorescu, ataşatul militar la Ankara, omologului 
său britanic, generalul A.C. Arnold: mareşalul punea la dispoziția 
forțelor anglo-americane, care ar veni înaintea celor sovietice, 42 
vagoane de aur, 2 vagoane de valută-hârtie, 400 vagoane de grâu, 300 
vagoane de porumb şi 22 de divizii. 

În timp ce puterea şi opoziţia îşi legau toate speranțele de anglo- 
americani, Conferinţa de la Teheran a celor trei mari — Stalin, Roosevelt 
şi Churchill (28 noiembrie-l decembrie 1943) — respingea planul 
unei debarcări anglo-americane în Balcani. Neştiutoare de această 
hotărâre, clasa politică românească şi populaţia ţării erau încă departe 
de înțelegerea adevăratei situaţii. Scriitorul Paul Morand, ministrul 
Franţei (regimul de la Vichy, desigur) la Bucureşti, a descris excelent 
în raportul său din 22 octombrie 1943 starea de spirit din țară: „România 
trăieşte într-un fel de euforie. Recolta a fost excelentă, se mănâncă pâine 
albă, inflația a umplut multe pungi, afacerile merg, salariile 
funcționarilor publici tocmai au fost crescute cu 30 la sută. Panică şi 
euforie, iată o singură contradicție. Este aceea a României în preajma 
iernii 1943-1944. Ea este simbolul indiferenţei din această ţară, care 
a rezistat, în cursul secolelor, la ocupaţia străină, la invazii, dar în care 
bogăţia, care tâşneşte cu uşurinţă din pământ, a dat oamenilor o 
încredere neclintită. Românii sunt conştienţi că se află pe marginea 
prăpastiei, dar nici unul din ei nu se îndoieşte că un miracol îi va salva”. 

Din 1941, de când se încheiase eliberarea Basarabiei şi nordului 
Bucovinei, teritoriul României nu mai cunoscuse ororile şi distrugerile 
războiului. 

În zorii zilei de 12 iunie 1942, 12 bombardiere americane (din cele 
13 decolate de la Fayd, Egipt) au pătruns în spaţiul aerian al ţării, 
venind dinspre Marea Neagră, şi au aruncat bombe la întâmplare de la 
Constanţa până la Ploieşti (unde au fost distruse trei case!). Cel dintâi 
raid aerian american în Europa, cel dintâi asupra României, cel dintâi 
asupra Ploieştiului, cel dintâi în care au fost utilizate aparate de tip 
Consolidated B-24 „Liberator” a fost un eşec atât de grav, încât în jurul 
lui nu s-a făcut mult zgomot. 

Aşa se explică opinia larg răspândită — dar, evident, greşită — că 
primul atac aerian american asupra României ar fi fost cel din 
| august 1943. La operaţiunea „Tidal Wave” (Valul nimicitor) au par- 
ticipat 178 de „Liberatoare”, decolate de la Benghazi (Libia), care 
au atacat perimetrul petrolifer Ploieşti (unul din aparate s-a prăbuşit 
imediat după decolare). Deşi, de astă dată, distrugerile au fost 
importante, reparaţiile s-au făcut rapid, iar americanii au pierdut 54 
de aparate, din care 36 pe teritonul român. Rata ridicată a pier- 
derilor a determinat nerepetarea atacurilor, până când aviația SUA 
a dispus de bazele din sudul Italiei. 

Într-o Europă greu lovită de război, România rămânea o insulă de 
prosperitate şi linişte, unde se petreceau lucruri stranii. Regele Mihai 
vizita pe prizonierii americani, deţinuţi confortabil pe Valea Prahovei, 
la Timişul de Jos (bucătarii erau prizonieri ruşi!), iar în timp ce 
punerea în practică a „Soluției finale” (Endlösung) ducea la moarte 
milioane de evrei în lagărele germane, la Bucureşti ființa teatrul 
evreiesc „Baraşeum , ceea ce nu înseamnă că populaţia evreiască nu 
era supusă unui regim de discriminare şi oprimare, reflectat dureros 
şi apăsător în jurnalul personal al scriitorului Mihail Sebastian 
(Hechter). 

Operaţiile militare se apropiau însă rapid de această oază de pace 
în timp de război. După dezastrul de la Stalingrad, se începuse 
refacerea armatei, în timp ce trupele din Caucaz luptaseră remarcabil 
în capul de pod Kuban, pentru a permite retragerea forțelor germano- 
române din Caucaz în Crimeea. Lovitunile puternice date de Armata 
Roșie Wehrmachtului au constrâns pe germani la „replieri” succesive, 
astfel că, în urma Operațiunii Uman-Botoşani (5 martie-—17 aprilie 
1944), trupele sovietice au intrat pe teritoriul României. La 2 apri- 
lie, când Armata Roşie a pătruns în Vechiul Regat, V.M. Molotov a 
declarat că „guvernul sovietic nu urmăreşte scopul de a dobândi 
vreo parte din teritoriul României sau de a schimba orânduirea 
socială existentă în România”; el arăta că „intrarea trupelor sovietice 
pe teritoriul României este dictată exclusiv de necesități de război şi 
de faptul că trupele inamice continuă rezistența”. Moderaţia 
declarației sovietice se integra strategiei lui Stalin de a-i convinge pe 
partenerii săi occidentali că URSS nu urmărea comunizarea 
continentului european; dictatorul de la Kremlin, care ordonase în 
1943 „autodizolvarea” Cominternului, în acelaşi scop, înţelegea că 
fiecare probă de renunțare formală la mesianismul comunist atrăgea 
noi concesii din partea lui Churchill şi Roosevelt. Pe măsură ce 
Wehrmachtul recula sub loviturile Armatei Roşii, România intra 
progresiv în triunghiul de forțe Moscova-Londra—Washington. 

Pentru a împiedica repetarea evenimentelor din Italia în Ungaria 
şi România, Hitler a ordonat la 26 ianuarie 1944 Înaltului Coman- 
dament german să elaboreze planuri de ocupare a celor două ţări de 
îndată ce ar fi apărut semnele unei iminente defecţiuni (Planurile 
„Margarethe” I şi II). 

Fidelitatea manifestată de Antonescu, în cursul întrevederii cu 
Hitler din 26—28 februarie, l-a determinat pe Führer să ordone 
abandonarea lucrărilor privind planul „Margarethe II”. În schimb, 
„Margarethe I” avea să fie curând pus în aplicare şi trupele germane 
vor ocupa Ungaria (19 martie). 

Infidelitatea beneficiarei dictatului de la Viena şi planul de 
intoxicare strategică a Înaltului Comandament german, elaborat de 
serviciile secrete anglo-americane, aveau să ducă la o declaraţie a 
Fuhrerului de mult aşteptată de Antonescu. 

În vedera realizării debarcării în Franţa (Operaţiunea „Overlord”), 
a fost lansată o vastă operaţie de inducere în eroare a Înaltului 
Comandament german, care trebuia să fie făcut să creadă că, în 
afara Franţei, anumite zone ale teritoriilor controlate de Reich 
(„Fortăreaţa Europa”, cum le numea propaganda germană) sunt pe 
punctul de a fi pierdute, ca urmare a defecţiunilor politice sau a 
unor operaţii aliate. Obiectivul acestui plan era de a determina Înaltul 
Comandament german să retragă trupe din Franţa — unde urma să se 
facă debarcarea — pentru a le duce în zonele crezute în primejdie. 
România a fost inclusă şi ea în acest plan: Hitler trebuia fi făcut să 
creadă că mareşalul urmăreşte desprinderea de Reich şi, pentru a 
împiedica defecţiunea care ar fi lipsit Germania de preţioasele 
câmpuri petrolifere, să fie determinat să ocupe România, aducând 
trupe din Franţa. 

La sfârşitul lui februarie plecase la Cairo, ca emisar al opoziţiei, 
dar cu încuviințarea lui Antonescu (care discutase cu el înainte de 
călătorie), prinţul Barbu Știrbey. El urma să poarte negocieri cu 
reprezentanţii Marii Britanii, SUA şi URSS în vederea încheierii 
armistițiului. Negocierile urmau să se desfăşoare în secret, dar anglo- 
americanii au hotărât să le integreze planului de intoxicare strategică 
a germanilor. În consecinţă, ei au comis indiscreţii voite, lăsând să 
apară în presă informaţii despre misiunea lui Știrbey la Cairo și 
prezentându-l pe prinţ ca pe un emisar al guvernului Antonescu. 

Pentru a-l păstra pe mareşal alături de Reich, Hitler s-a decis să-i 
ofere lui Antonescu o satisfacție, care — era convins — avea să-l facă 
pe conducătorul statului român să preţuiască alianţa — fără tratat — cu 
Reichul. La întrevederea din 23-24 martie Hitler i-a spus lui 
Antonescu că „După atitudinea neloială a guvernului ungar şi întrucât 
nici România, nici Ungaria nu au acceptat vreodată în sinea lor 

(innerlich) arbitrajul de la Viena şi, după ce Italia este acum căzută, 
Germania nu consideră oportun să mai figureze ca semnatară a 
arbitrajului de la Viena”. Antonescu, oricât de întunecată era situaţia 
de pe front, a trăit „his finest hour ”, chiar dacă Fuhrerul l-a rugat să 
nu facă publică această declaraţie. A cere unui român să păstreze un 
secret este a-i cere imposibilul. Antonescu i-a comunicat, având în 
vedere funcția sa, generalului lon Gheorghe, ministrul României la 
Berlin, cuvintele Fiihrerului, apoi, reîntors acasă, i-a spus văduvei lui 
Goga: „Poţi să-mi săruţi mâna, căci am redobândit Transilvania”. 
Egeria mareșalului i-a comunicat vestea soţiei generalului Ilie Șteflea, 
şeful Marelui Stat Major... 

Negocierile prinţului Știrbey (căruia în mai i s-a alăturat, venit din 
țară, Constantin Vişoianu) la Cairo nu aveau alt rost decât să-i țină 
în alertă pe germani până la efectuarea debarcării. Odată Operaţiunea 
„Overlord” realizată, ele şi-au pierdut interesul pentru anglo- 
americani. Un diplomat britanic, Christopher Steel, se întreba dacă 
ele meritau să mai fie continuate: „În primăvară — scria el —, aceasta 
era importantă, pentru că negocierile de armistițiu şi ameninţarea 
ieşirii din război a României blocau trupe germane care, altminteri, 
ar fi putut să fie folosite împotriva «Overlord». În realitate, în împre- 
jurările de faţă, interesul nostru pentru Maniu ar putea numai să ne 
încarce cu anumite angajamente de ordin moral, care ne-ar crea 
dificultăți, în general, şi cu ruşii, probabil, în special, dacă ar renunţa 
la termenii armistiţiului propus de ei”. 

Marea Britanie subordonase total sprijinul acordat opoziţiei 
democratice din România bunelor raporturi cu URSS, ţara care 
aducea contribuţia decisivă la înfrângerea Germaniei. Preocupat să 
împiedice, totuşi, o prezenţă militară sovietică în Grecia, avanpostul 
european al Suezului — punct de considerabilă însemnătate strategică 
pentru Marea Britanie —, Churchill dorea o delimitare a sferelor de 
influenţă britanică şi sovietică în Europa de Sud-Est, delimitare care 
să includă Grecia în zona de interes a Londrei. Această împărțire a 
fost precipitată de înaintarea Armatei Roşii pe teritoriul României și 
de iritarea Moscovei provocată de activitatea grupului de agenți 
secreţi britanici „Autonomous” (paraşutat în România în noaptea de 
21-22 decembrie 1943 şi arestat a doua zi). Înzestrate cu post de 
radio-emisie şi recepţie, de care s-au folosit cu permisiunea 
autorităţilor române pentru a transmite mesaje Aliaților, ei au purtat 

discuţii cu unii demnitari români ca Eugen Cristescu, șeful SSI, 
generalul Constantin (Piky) Vasiliu, subsecretar de stat la Interne. 
Prezenţa celor trei membri ai grupului „Autonomous” (A. G. Gardyne 
de Chastelain, Ivor Porter şi Silviu Meţianu) a fost considerată la 
Moscova (avertizată, totuşi, de trimiterea misiunii) ca un joc al 
Londrei în spatele aliatului sovietic. 

Pentru a curma aceste suspiciuni, A. Eden, ministrul de Externe, 
a propus la 5 mai 1944 ambasadorului sovietic la Londra, F. Gusev, 
ca în România să fie recunoscută preponderența sovietică, iar în 
Grecia cea britanică. În urma negocierilor sovieto-britanice, s-a 
ajuns la un acord pe trei luni, în privinţa delimităni zonelor de interes 
în Europa de Sud-Est, prin care în România se recunoştea dreptul 
URSS la „the first say” (dreptul de a se pronunţa prima). Valabil 
pentru perioada iulie-septembrie 1944, acordul a fost aprobat, la 
stăruinţele lui Churchill, de căre Roosevelt, împotriva avizului 
defavorabil al Departamentului de Stat. 

Considerat de Christopher Steel „un om bătrân, slab, incapabil de 
o acţiune hotărâtoare”, luliu Maniu era, în realitate, liderul necontestat 
al opoziţiei democratice, care reunea PNȚ, PNL şi PSD. Ezitănile 
preşedintelui PNȚ în a organiza imediata răsturnare a regimului 
antonescian erau determinate de două considerente: mai întâi, 
hotărârea de a nu-şi asuma responsabilitatea înstrăinării unor părţi ale 
teritoriului naţional (Basarabia, nordul Bucovinei și ţinutul Herţa), 
ca urmare a încheierii armistițiului, pe baza condiţiilor puse de 
URSS şi aprobate de Aliați. Maniu era de părere că, întrucât 
Antonescu poartă responsabilitatea angajării României în război, 
tot lui trebuie să-i revină şi răspunderea semnării armistițiului şi, 
aşadar, a pierderii provinciilor anexate de URSS în 1940. În al doilea 
rând, Maniu voia să obţină garanţii ferme din partea anglo-america- 
nilor că România nu va fi aservită de Uniunea Sovietică. 

Nici Antonescu nu se arăta dispus să semneze armistițiul (afirma 
însă că e pata să treacă puterea opoziției, dacă ea îşi asuma 
răspunderea unui astfel de pas), nici anglo-americanii nu se arătau 
receptivi față de temerile partidelor democratice în privinţa viitorului 
României. De aici lungile aşteptări şi pertractări ale liderului PNȚ, 
care îi exasperau atât pe Aliați cât şi pe tânărul rege Mihai, nerăbdător 
să treacă la acţiune. 

Dacă informația lui C. Argetoianu este adevărată, suveranul, 
înțelegând mai bine decât partidele democratice că, deşi Partidul 
Comunist din România (PCdR) era un grupuscul de câteva sute de 
membri, el avea în spate forța Armatei Roşii şi a URSS, a fost mai puţin 
inhibat în a discuta cu comuniştii şi le-a cerut ca Moscova să răspundă, 
prin ei, la patru întrebări, înainte de a se angaja la o colaborare cu PCdR: 
viitorul monarhiei; situația regelui; revenirea la România a Transilvaniei 
de Nord şi cuantumul despăgubirilor de război (suveranul solicita să 
se aibă în vedere situaţia grea a economiei, ca urmare a efortului 
militar). C. Argetoianu pretindea a fi văzut la L. Pătrășcanu răspunsurile 
sosite de la Moscova: ele erau afirmative la primele trei întrebări, 
ultimul răspuns rămânând vag. În declaraţiile făcute în timpul anchetei 
care a precedat procesul Pătrăşcanu, I. Mocsonyi-Styrcea (este vorba 
de o declaraţie care are elemente de veridicitate) nu aminteşte decât 
despre discuţii prealabile întâlnirii lui Pătrăşcanu cu regele (purtate de 
Styrcea) privind poziția PCdR față de monarhie, fruntaşul comunist 
declarând că, deşi partidul său era în favoarea instaurării republicii, nu 
considera actuală realizarea acestui obiectiv. 

În timp ce suveranul era partizanul unei acţiuni rapide pentru 
scoaterea României din războiul împotriva Naţiunilor Unite, 
profitându-se de deruta din rândurile armatei germane ca urmare a 
ofensivei sovietice din cadrul Operațiunii Uman-Botoşani, opoziția 
democratică voia să stabilească mai întâi şi mai riguros condiţiile 
schimbării de front a României. 

Condiţiile de armistițiu, comunicate de URSS la 12 aprilie 1944, 
nu păreau dure, în afară de pierderea Basarabiei, nordului Bucovinei 
şi ținutului Herţa, şi reparaţiile de război, al căror cuantum nu era 
indicat; se preciza chiar că guvernul sovietic nu intenționează să ocupe 
România, ci doreşte ca trupele sovietice să se poată deplasa pe 
teritoriul ei, în vederea operaţiilor militare împotriva Germaniei, 
ceea ce implica punerea la dispoziţia lor a întregii rețele de 
comunicaţii; clauza ce trebuia să facă „atrăgător armistițiul era 
condamnarea arbitrajului de la Viena şi oferta de a lupta în comun 
pentru eliberarea Transilvaniei, ce urma să fie restituită României 
„toată sau în cea mai mare parte a sa”. Evident, românii nu ştiau că 
această formulă restrictivă în privinţa Transilvaniei fusese susținută 
stăruitor de Marea Britanie ca mijloc de a stimula Ungaria să se 
desprindă de Germania. 

Lipsa de progrese în discuţii şi, după debarcarea în Normandia 
(6 iunie 1944), închiderea practică a canalului de negocieri de la Cairo 
au deplasat centrul de greutate al negocierilor de armistițiu la 
Stockholm. Aici, s-au desfășurat discuţii cu ambasadoarea sovietică, 
Alexandra Kollontai (fiica unui general țarist, devenită o ferventă 
bolşevică şi, în acelaşi timp, o propagandistă a ...amorului liber!), şi 
cu consilierul ei, Vladimir Semionov, promis unei mari cariere în 
diplomaţia sovietică, atât din partea guvernului, prin ministrul României 
în Suedia, Frederic Nanu, cât şi din partea opoziţiei, prin consilierul 
de legație George I. Duca (fiul fostului premier, asasinat de legionari). 

Contactele cu F. Nanu fuseseră stabilite din inițiativa părţii sovietice, 
care, cu prilejul înmânării condiţiilor de armistițiu, subliniase preferința 
de a negocia cu guvernul Antonescu. Pentru a nu lăsa mareşalului 
monopolul acestor discuţii bilaterale (necomunicate şi anglo-ameri- 
canilor), opoziţia, care le cunoştea evoluția grație lui Grigore Niculescu- 
Buzeşti, directorul Cifrului în Ministerul de Externe, un apropiat al lui 
Maniu, l-a însărcinat pe G. Duca să stabilească legătura cu ambasada 
sovietică în vederea tratativelor paralele. 

Ceea ce pare surprinzător, la prima vedere, este că până la 
23 august 1944 Moscova şi-a manifestat constant preferința pentru 
mareşalul Antonescu ca partener de armistițiu, acceptându-i trei 
cereri: perioada de 15 zile pentru a reglementa raporturile cu 
Germania; existenţa unei zone neocupate de trupele sovietice pe 
teritoriul României, unde să se afle reşedinţa guvernului; moderație 
în stabilirea cuantumului despăgubirilor de război. 

Opoziția, prin G. Duca, a cerut ca măcar aceste concesii făcute 
mareșalului să-i fie acordate şi ei, întrucât răsturnarea mareşalului nu 
se mai justifica dacă el putea asigura ţării condiţii mai bune de 
armistițiu. Ea a primit promisiunile doamnei Kollontai, care nu s-au 
împlinit însă până la 23 august. 

În stadiul actual al informaţiei, explicaţia atitudinii sovietice este 
ipotetică şi ea are în vedere trei considerente: a) Stalin era preocupat să 
asigure înaintarea rapidă a Armatei Roșii în Balcani și Europa Centrală; 
pragmatic — aşa cum fusese întotdeauna —, Stalin voia să încheie 
armistițiul cu deținătorul puterii — Antonescu —, în măsură să pună de 
îndată la dispoziţia Armatei Roşii căile de comunicaţie, sistemul de 
aprovizionare cu alimente şi carburanți etc. şi nu cu opoziţia, al cărei 
acces la putere rămânea incert; b) odată armistițiul încheiat, Stalin se 

putea dispensa de Antonescu, de îndată ce nu mai cra necesar, fără ca 
anglo-americanii să protesteze, dată fiind colaborarea mareşalului cu 
Germania; c) Stalin credea că Aliaţii apuseni îi vor acorda lui Maniu 
un sprijin mai substanţial și îl considera ca un partener incomod în 
România, o dată tara ocupată de Armata Roşie. 

Dacă dictatorul sovietic îl preferă pe cel român opoziţiei (în care, din 
iunie 1944, se integrase şi PCdR), Antonescu ezita să încheie acest 
ademenitor „pact cu diavolul”. În vara anului 1944 — aşa cum raporta 
Carl Clodius, devenit un „superministru” al Reichului în România —, 
Antonescu „a rămas întotdeauna încrezător şi nu şi-a pierdut nervii”, 
fiind convins că „ruşii pot fi la fel de bine bătuţi decisiv pe plan militar 
în Carpaţi, ca şi pe Volga sau în Caucaz”; în acelaşi timp, el era convins 
că „războiul nu poate fi câştigat, în ultimă instanţă, pe plan militar, ci 
trebuie sfârşit printr-un compromis politic”. Atitudine ambiguă până la 
contradictoriu și care s-a manifestat în ultima întrevedere Hitler-— 
Antonescu, desfăşurată la Rastenburg în zilele de 5-6 august. 

Mareşalul a încercat să obţină totuşi asigurări din partea Führerului 
în ceea ce priveşte stabilizarea frontului în România, protecția spațiului 
aerian al ţării împotriva raidurilor americane şi britanice, sprijinul 
german în cazul intrării Turciei în război şi a deschiderii Strâmtorilor, 
atitudinea Ungariei şi a Bulgariei. Cu excepţia controlului exercitat de 
Germania asupra Ungariei, Hitler a făcut promisiuni neconvingătoare 
sau a rămas în vag. În nota de conversaţie dictată de el, mareşalul 
Antonescu arată că a solicitat explicaţii în toate aceste probleme, 
întrucât Fiihrerul îl întrebase intempestiv dacă România şi conducătorul 
ei, Antonescu, sunt gata să meargă până la capăt alături de Germania. 
Rezultatul a fost că „,...m-am despărțit de Führer, după o discuţie de 
5 1/2 ore, fără să-i fi dat un răspuns nici negativ, nici pozitiv la 
întrebarea intempestivă pe care mi-a pus-o. Era să adaug — încheie 
Antonescu în nota sa —, dar m-am reţinut privitor la ruptura dintre 
România şi Germania: Niciodată un popor nu poate să ia un 
angajament orbeşte, alături de alt popor, când acesta face o acțiune 
politică şi militară greşită şi cine spune că Germania nu va mai face 
de acum înainte aceleaşi greşeli”. Această poziţie corectă mareşalul a 
gândit-o, dar nu a rostit-o. În nota de conversaţie redactată de interpretul 
lui Hitler, mareșalul apare declarând, la sfârşitul discuţiei, că România 
„va rămâne de partea Germaniei şi ar fi ultima ţară care să părăsească 
Germania, căci el ştie că sfârşitul Germaniei înseamnă de asemeni şi 

sfârşitul României”. Dincolo de aceste deosebiri dintre cele două 
documente, este sigur că Antonescu a ajuns, în urma discuţiilor de la 
Rastenburg, la concluzia, comunicată şi însărcinatului cu Afaceri al 
Turciei în România, că „nu era nici posibil, nici în interesul României 
să întreprindă acţiuni militare împotriva Germaniei”. 


ORGANIZAREA OPOZIȚIEI 


Nu aceeași era şi părerea liderilor. opoziției, care considerau că 
interesul României era să se separe cât mai repede de cel de al treilea 
Reich. Opinia publică, în marea ei majoritate, era convinsă că războiul 
este pierdut, starea de spirit defetistă fiind potenţată de raidurile aeriene 
americane (ziua) şi britanice (noaptea). Începută la 4 aprilie cu un puternic 
bombardament american asupra Capitalei, ofensiva aeriană aliată 
împotriva României a continuat până la 19 august, obiectivul principal 
fiind perimetrul petrolifer Ploieşti, căruia i s-au adăugat gări şi întreprinderi 
din Braşov, Giurgiu, Turnu Severin etc. Ca urmare a bombardamentelor, 
s-a înregistrat o scădere dramatică a producţiei de petrol: 


Luna Martie Aprilie Mai lunie lulie 
Producţia 385 000t 176 000t 152000t 77000t  63000t 


Bombele nu au lovit numai obiective de interes militar, ci au 
provocat mari distrugeri şi importante pierderi în rândurile populaţiei 
civile. Nimic nu ilustrează mai bine reacția opiniei publice față de 
aceste atacuri, calificate de autorităţile române drept „teroriste”, decât 
replica dată de un general în rezervă lui Mihai Antonescu, care îi 
telefonase, după primul bombardament asupra Capitalei, pentru a-i 
exprima compasiunea în legătură cu rănirea gravă a fiicei şi ginerelui 
său: „Domnule preşedinte, scoateţi ţara din război”. Efectul 
demoralizant al bombardamentelor a reprezentat un factor de presiune 
în direcția desprinderii de Germania. „Disperarea oamenilor a depășit 
orice limită”, nota în jurnalul său scriitorul Emil Dorian, la 8 mai 1944. 

Nu fără ezitări, liderii partidelor democratice au acceptat să 
colaboreze cu comuniștii în cadrul celei mai largi coaliții politice din 
istoria României; ea îngloba PNȚ, PNL, PSD şi PCdR, având sprijinul 

regelui şi al armatei. Politica PCdR în pregătirea actului de la 23 
august a făcut obiectul unor controverse între specialişti, care pot fi 
rezumate astfel: PCdR a acţionat independent sau la directivele 
Moscovei? Divergenţele dintre istorici au fost determinate de absenţa 
unor probe documentare concludente în sprijinul uneia sau alteia 
dintre cele două interpretări. 

Ceea ce se poate afirma cu certitudine este că, din primele 
săptămâni de război, PCdR s-a integrat perfect efortului Moscovei de 
reluare a politicii de front popular antifascist, într-o nouă variantă, 
considerabil sporită, până la un front naţional. În dimineaţa zilei de 
22 iunie 1941, Stalin (care cu două luni mai înainte intenţionase să 
dizolve, în fapt, Cominternul pentru a potoli mânia lui Hitler provocată 
de semnarea pactului sovieto-iugoslav din 5 aprilie 1941 şi a-şi 
câştiga bunăvoința Angliei) i-a spus lui Dimitrov, venit după 
instrucțiuni, că va mai menţine un timp Cominternul: „partidele 
(comuniste — n.n.) să desfăşoare, la faţa locului, o mişcare de apărare 
a URSS. Să nu se pună problema revoluţiei socialiste. Poporul sovietic 
duce un război patriotic împotriva Germaniei fasciste. Este vorba de 
distrugerea fascismului”. Aceste idei ale lui Stalin, dezvoltate în 
directiva Cominternului din 7 iulie 1941 privind constituirea de 
Fronturi Unice Naţionale în tările de sub controlul german, se regăsesc 
toate încă în primele documente ale PCaR: circulara din 8 iulie 1941 
a CC al PCdR şi Platforma-program din 6 septembrie 1941, intitulată 
semnifictiv „Lupta poporului român pentru libertate şi independenţă 
națională”. Ideea de bază a celor două documente era constituirea unei 
largi coaliţii politice împotriva Germaniei şi a regimului Antonescu, 
care colabora cu ea: „Comuniştii — se arată în circulara din 8 iulie — 
trebuie să-şi concentreze toate forţele pentru formarea Frontului Unic 
Naţional. Social-democraţii, național-țărăniştii, ţărăniştii radicali, 
liberalii şi masele largi de sub influenţa lor urăsc ocupaţia sângeroasă 
germană şi clica trădătoare a slugilor din ţară ale lui Hitler. Masele 
gardiste, lovite de clica sângeroasă a generalului Antonescu, de 
armatele ocupante, trebuie eliberate de sub influenţa şefilor lor şi 
câştigate pentru frontul unic de eliberare a poporului român”. 

În Platforma-program nu se mai pomenea de „masele gardiste” 
(era prea mult!), dar PCdR propunea „lupta comună a tuturor partidelor, 
grupărilor, persoanelor politice şi tuturor patrioților români pentru 
realizarea Frontului Unic Naţional al poporului român contra ocupanților 

hitlerişti şi slugilor lor trădătoare de ţară” şi se declara dispus să 
colaboreze cu toate partidele, grupările, personalitățile politice „pentru 
realizarea oricărei revendicări din platformă”, singurul criteriu fiind 
poziţia față de Germania, regimul antonescian şi războiul antisovietic. 

Revendicănle platformei se axau, în primul rând, pe ieşirea României 
din războiul dus alătuni de Germania şi răsturnarea regimului Antonescu; 
era de asemenea condamnat „dictatul hitlerist de la Viena” — ceea ce 
corespundea poziției Cominternului; în domeniul economic şi social, 
revendicările platformei erau atât de vagi — „îmbunătăţirea temeinică 
economică, culturală şi sanitară a situaţiei maselor ce muncesc... 
Reducerea generală a impozitelor” — încât satisfăceau pe toţi şi nu 
nelinişteau pe nimeni. Ştefan Foriş a susţinut, după înlăturarea sa de la 
conducerea partidului, că alcătuise aceste documente fără indicaţii de 
la Moscova, călăuzindu-se după cuvântările radiodifuzate ale lui 
Molotov şi Stalin. Indicaţiile lui Stalin date lui Dimitrov, la 22 iunie 
1941, se conturează prea limpede în filigranul acestor documente 
pentru a avea îndoieli asupra existenţei unor directive riguroase venite 
de la Moscova pentru redactarea acestor documente programatice. 
Dispunem deocamdată de instrucțiunile lui G. Dimitrov din | iulie 1941, 
ce urmau a fi transmise PCdR de omul de legătură al Cominternului 
Şceriu Gheorghiev, aflat la începutul ostilităților la Izmail (era însărcinat 
cu menţinerea contactului cu PCdR şi PC din Turcia). Instrucţiunile lui 
Dimitrov se refereau numai la organizarea actelor de sabotaj. La 
4 septembrie 1941, Dimitrov a înaintat lui Malenkov raportul de 
activitate a lui Gheorghiev din perioada 22 iunie-—16 august 1941. Se 
ştie că el a ajutat la lansarea unor grupe de agenţi—diversionişti şi a 
organizat rețele comuniste în Basarabia şi Dobrogea. Ştefan Foriş a 
afirmat însă în 1945 că, în urma arestării reţelei prin care PCdR întreținea 
legătura cu Internaționala Comunistă, „am rămas şi fără legătură cu 
Cominternul, lipsit de ajutorul nepreţuit al Cominternului în ajunul şi 
timpul războiului, perioada cea mai grea din istoria partidului nostru”. 
El preciza că a elaborat, pe baza discursurilor lui Molotov (22 iunie 
1941) şi Stalin (3 iulie), documentele-directivă din iunie-septembrie 
1941. Ar fi atunci o coincidenţă neobişnuită că la 7 iulie 1945 
Cominternul a dat o directivă partidelor comuniste din țările ocupate de 
Germania să constituie Fronturi Unice Naţionale de luptă împotriva 
Reichului nazist şi a sprijinitorilor săi, iar a doua zi, la 8 iulie 1941, CC 
al PCdR a emis o Circulară privind organizarea Frontului Unic Naţional 

în România. Vojtech Mastny este de părere că, de fapt, „Cominternul 
a pregătit un program cuprinzător pentru cel puțin o țară, România, 
dovedind înalta prioritate atribuită de Stalin problemelor româneşti”. Nu 
s-a găsit deocamdată nici o sursă documentară care să ateste participarea 
sovieticilor la elaborarea Platformei-program. 

Strategia Frontului Unic Național — care, spre deosebire de Frontul 
popular antifascist, cantonat numai la stânga spectrului politic, invita 
la colaborare, aşa cum s-a văzut, toate partidele şi personalitățile 
politice de orientare antigermană şi antifascistă — a fost consolidată 
de „autodizolvarea” Cominternului (10 iunie 1943), simplă acțiune 
cosmetică, destinată să convingă Occidentul că URSS a abandonat 
mesianismul revoluționar. Dispariţia Internaționalei Comuniste nu a 
însemnat, aşa cum au crezut mulți apuseni (şi nu numai ei!), şi 
dispariția controlului riguros exercitat de Moscova asupra partidelor 
comuniste: au fost create structuri criptocominterniste — Secția de 
informaţie internațională şi aşa-numitele „Institute de cercetare 
ştiinţifică” nr. 99, 100 şi 205 — care asigurau legătura (radio, agenţi) 
dar şi supravegherea Kremlinului asupra partidelor comuniste. 

PCaR nu a făcut excepţie. Din momentul în care, ca urmare a ope- 
rațiilor militare şi a intrării Armatei Roşii pe teritoriul României, PCdR — 
un grupuscul politic de 800-—1 000 membri — a căpătat o însemnătate 
cu totul disproporţionată cu efectivele şi ponderea sa politică, 
Moscova — credem noi — s-a grăbit să intervină. Omul ei de încredere, 
Emil Bodnăraş, l-a înlocuit la 4 aprilie 1944 printr-o lovitură, nu de 
palat, ci de partid, pe secretarul general Ștefan Foriş, un fost student 
în matematică la Budapesta, originar din Transilvania, cu un triumvirat 
alcătuit din Bodnăraş, Constantin Pârvulescu şi Iosif Rangheţ (care 
pe atunci îşi scria numele Rangecz). Foriş, care trăise în iluzia „auto- 
dizolvării” Cominternului, a protestat, în primul moment, împotriva 
unei hotărâri „superioare, invocată de Bodnăraș ca motiv al demiterii: 
„Am arătat — spunea Foriş într-un memoriu redactat cu un an mai 
târziu — că textul comunicării (adusă de Bodnăraş — n.n.) e în contra- 
zicere cu Hotărârea dizolvării IC (Internaționalei Comuniste — n.n.) 
şi cu declaraţia tovarăşului Stalin în legătură cu aceasta”. „Principia- 
litatea” lui Foriş a fost imediat spulberată de Bodnăraș, care s-a refe- 
rit „la tovarăşii din Uniunea Sovietică şi la organele sovietice”, pentru 
a-l determina pe naivul fost secretar general să se supună hotărârii 
„superioare”, dar — culme a ironiei (sau cinismului?) —, mulţumindu-i 

pentru observaţia sa „partinică”, „a schimbat textul din Comunicarea 
către activ”, pentru ca nu cumva şi alţi membri de partid să se întrebe 
dacă dispăruse cu adevărat Cominternul, iar partidele comuniste 
deveniseră stăpâne pe politica lor. 

În stadiul actual al documentaţiei, motivele înlăturării lui Foriş nu 
pot fi determinate decât ipotetic: se pare că el manifestase în anii 
1941-1944 independenţă faţă de directivele Cominternului în ceea 
ce priveşte organizarea mişcării de partizani în România (Foriş 
considera că, date fiind efectivele scheletice ale partidului, a le 
expune represiunii, ca urmare a actelor de sabotaj, însemna, în fapt, 
autodistrugerea PCdR). 

Cert este că la 22 februarie 1944 a fost prezentată lui G. Dimitrov 
cererea Anei Pauker privind constituirea „biroului din străinătate” al 
PCdR, alcătuit din Ana Pauker, Luca László (viitorul Vasile Luca) 
şi Manole Manole (fost voluntar în Spania şi aflat în emigrație la 
Moscova). Constituirea biroului era justificată de Ana Pauker prin 
„activitatea crescândă referitoare la PC din România”. 

În timp ce E. Bodnăraş dirija din umbră, potrivit — credem noi — 
directivelor sovietice, activitatea PCdR, L. Pătrăşcanu — „fața umană” 
a comunismului în România — purta negocieri cu reprezentanții 
regelui şi cu liderii partidelor politice. Graba lor de a acţiona pentru 
răsturnarea regimului, dar, mai ales, forţa aflată la spate — URSS — au 
făcut ca, în unele împrejurări, cei doi reprezentanţi ai PCdR să se 
bucure de o întâietate, în totală disproporţie cu însemnătatea partidului 
pe eşichierul politic românesc. Astfel, la prima consfătuire privind 
pregătirea loviturii de stat, desfăşurată în prezenţa regelui şi cu par- 
ticiparea generalilor C. Sănătescu, Gh. Mihail, C. Vasiliu-Răşcanu și 
A. Aldea, precum şi cu cei doi apropiaţi sfătuitori ai suveranului, 
I. Mocsonyi-Styrcea şi Gr. Niculescu-Buzești, singurii reprezentanți 
al unui partid politic au fost Pătrăşcanu şi Bodnăraş. 

La 20 iunie s-a constituit Blocul Naţional-Demoratic, expresie a 
conlucrănii PNȚ, PNL, PSD şi PCdR în vederea înlăturării regimului 
antonescian şi a desprinderii României de Germania. Aşa cum se arată 
într-o notă a SSI din 26 iunie, I. Maniu considera că acordul său cu 
Brătianu reprezintă „principala forță politică, iar celelalte forțe democratice 
de stânga trebuie să se alăture acestei forțe”. Pentru liderul național- 
țărănist, înţelegerea cu PCdR era un fel de tratament homeopatic destinat 
să ferească societatea românească de comunizare. Aceeaşi notă a SSI 

sublinia că, din informaţiile deţinute, potrivit lui Maniu, „cel mai bun 
mijloc de a lupta împotriva comunizării ţării este de a se ajunge la o 
înțelegere între organizațiile politice democratice şi cele de stânga”. Ceea 
ce îl preocupa pe Maniu era măsura în care reprezentanții PCdR, deveniți 
interlocutori ai partidelor democratice, acționau cu acordul tovarășilor lor 
de la Moscova, considerați de el drept adevărații conducători ai PCdR. 

Informat despre activitatea forțelor de opoziție, prin rapoartele SSI, 
mareșalul nu a luat nici o măsură pentru a restrânge — şi cu atât mai 
puțin — a pune capăt pregătirilor de îndepărtare a sa de la cârma 
statului. Dacă Mussolini, cu un an mai înainte, califica informaţiile 
despre comploturile pregătite împotriva sa drept , libri gialli” (cărţi 
galbene, adică romane polițiste, după culorile copertei unei populare 
colecţii), Antonescu era convins că puterea sa nu este primejduită, 
întrucât armata şi poporul îl urmează cu fidelitate („pot să-mi pun capul 
între picioarele generalilor mei”, avea el să spună comandantului 
Grupului de Armate „Ucraina de Sud”, Hans Friessner, cu numai două 
zile înainte de a fi arestat). Înţelepţit de experienţa italiană, Hitler i-a 
spus lui Antonescu, la despărţirea după ultima lor întrevedere din 5-6 
august 1944: „Să nu vă duceti la Palatul Regal”. Au fost ultimele 
cuvinte ale Fuhrerului adresate mareşalului; Hitler nu uita că Mussolini 
fusese arestat îndată ce ieşise de la audiența avută la rege. 


23 AUGUST 1944: SCHIMBAREA DE REGIM 


Onicâte măsuri de mascare ar fi luat comandamentele sovietice, 
pregătirea unei operaţii de amploarea ofensivei: sovietice din nordul 
Moldovei nu putea trece neobservată. La 2 august 1944, Stalin 
semnase directiva privind Operaţiunea Iaşi-Chişinău, care ordona 
fronturilor 2 şi 3 ucrainene să încercuiască şi să zdrobească forțele 
româno-germane din nordul Moldovei şi să ajungă pe aliniamentul 
Bacău-—Vaslui-Huşi-Leova-Tarutino—Moldavca, „având în vedere să 
atace ulterior spre Focşani, Galaţi şi Ismail”. Aşa cum se poate con- 
stata, Înaltul Comandament sovietic nu considera posibil să 
depăşească, în cadrul aceleiaşi operaţii strategice, Poarta Focşanilor, 
„una din cele mai puternice poziţii de apărare strategică din Europa”, 
după evaluarea specialiştilor. 

Semnele anunţătoare ale ofensivei l-au îngrijorat în cel mai înalt 
grad pe Antonescu. La 19 august, cu o zi înainte de începerea ei, 
mareșalul, într-o stare de „extremă iritare”, a avut o discuţie cu 
C. Clodius, căruia i-a spus că dacă, având în vedere iminenta ofen- 
sivă sovietică pe frontul românesc, nu „va fi adusă neîntârziat cel 
puţin o divizie germană — pe cât posibil o divizie blindată — [...] atunci 
el îşi va rezerva libertatea de acţiune”. Cererea lui Antonescu era 
dictată de reducerea drastică a efectivelor germane din Moldova, ca 
urmare a gravei crize provocate de prăbuşirea Grupului de Armate 
„Centru”, în urma ofensivei sovietice, începută la 23 iunie (încheiată 
la 29 august, operaţia din Bielorusia este echivalentă, prin pierderile 
suferite de Wehrmacht, cu „un dublu Stalingrad”). Înaltul Coman- 
dament german fusese obligat, pentru a face faţă situaţici de mare 
primejdie din Bielorusia, să transfere acolo trupe din România, 
slăbind astfel frontul din Moldova. 

În dimineaţa zilei de 20 august, după o puternică pregătire de 
artilerie pe direcţiile principale de atac, forțele sovietice au trecut la 
ofensivă şi, în scurt timp, au spart frontul româno-german. Unele 
unități româneşti s-au retras în dezordine. Mareşalul Antonescu a 
plecat imediat pe front şi, la 21 august, a avut o discuție cu generalul 
Hans Friessner, comandantul Grupului: de Armate german „Ucraina 
de Sud”, de un deosebit interes pentru cunoaşterea opiniilor condu- 
cătorului statului român, în ajunul arestării sale. El a reproşat 
Germaniei că a slăbit România prin amputănile tentoriale — în primul 
rând, dictatul de la Viena — din vara anului 1940 săvârşit sub egida 
ei. În pofida acestei situaţii, România s-a alăturat Reichului. „Este 
singurul caz în istorie — a spus mareșalul — că un popor care a fost astfel 
tratat de un alt popor aliat nu se întoarce în contra acestuia, ci merge 
cu el. Este singurul caz în istorie că un popor intră ca aliat într-un 
război fără să aibă un tratat de alianţă militar şi politic.” Despre el 
însuşi, şi despre regimul său, care avea să mai dureze două zile, 
Antonescu afirma: „Eu nu am în spatele meu nici un partid politic, ci 
sunt singur, şi totuşi am ajuns să conduc statul român timp de patru 
ani, în aşa fel că nimeni nu-mi poate face un reproş sau să ridice vreo 
acuzaţie în contra politicii mele interne şi externe [...], sunt singurul 
conducător de stat din Europa care poate să meargă în mijlocul 
poporului său fără gardă de corp, fără teamă că i se poate întâmpla 

ceva [...], poporul român a mers din totală convingere şi ca cel mai 
corect şi loial aliat de partea Germaniei şi va merge mai departe”. 

Cu 48 de ore înaintea căderii sale, Antonescu se credea urmat de 
popor în politica sa de alianță — fără tratat! — cu Germania şi — „o, 
neştiutoare hire omenească”, ar fi spus cronicarul — în afara oricărei 
primejdii. Este ceea ce explică uşurinţa arestării sale în după-amiaza 
zilei de 23 august. 

Dacă generalului Friessner Antonescu i-a spus că el va merge mai 
departe alături de Reich, revenit la Bucureşti, l-a avertizat din nou 
pe Clodius, în seara zilei de 22 august, că, faţă de situaţia critică de 
pe front, va fi nevoit să recapete libertatea politică de acţiune. Așa 
cum avea să noteze, 24 de ore mai târziu, într-un carnet, în timp ce 
era deținut în seiful din Casa Nouă, Antonescu îi semnalase lui 
Clodius situaţia disperată în care se afla România după spargerea 
frontului din Moldova şi ceruse „să arate acest lucru la Berlin, să 
roage să înțeleagă poziţia ţării noastre în faţa cataclismului ce o 
ameninţă şi a mea în fața istoriei şi să-mi dea dezlegarea (subl.n.) de 
a trata un armistițiu, dorind să ieşim din această situaţie ca oameni 
de onoare şi nu prin acte care ar dezonora pentru vecie ţara şi 
conducătorul ei”. 

Este de neînțeles cum Antonescu, care cu o zi mai înainte îi 
spusese atât de răspicat lui Friessner că între România şi Germania 
nu există un tratat de alianţă, aştepta o „dezlegare” de la Berlin 
pentru a încheia armistițiul. Spiritul cavaleresc, de onoare militară, 
ce inspira această atitudine a mareșalului, respectabil în gradul cel 
mai înalt, era cu totul deplasat într-o problemă politică — şi încă una 
de viaţă sau de moarte a unei naţiuni — unde egoismul național — 
realitate crudă, este drept — face legea. 

Antonescu nu se agăța însă de putere. În seara zilei de 22 august, 
Mihai Antonescu i-a spus lui Neagu Djuvara (curier diplomatic, 
care urma să plece a doua zi la Stockholm pentru a transmite lui 
F. Nanu instrucţiuni în vederea reluării negocierilor cu sovieticii) că 
„Mareşalul este gata să se dea la o parte de îndată ce va fi nevoie şi 
că i-a dat mână liberă pentru semnarea armistiţiului”. 

Formula încheierii armistiţiului de către mareşal era cea preco- 
nizată de I. Maniu, care, aşa cum s-a arătat, nu voia ca opoziţia și el 
personal să apară răspunzători, în fața națiunii române şi a istoriei, 
de pierderea teritoriilor româneşti revendicate de URSS. 

Când, în dimineaţa zilei de 23 august, Antonescu i-a spus lui 
Gh. Brătianu, venit la Snagov (unde avea loc şedinţa guvernului), că 
este dispus să semneze armistițiul dacă liderii partidelor politice îşi 
vor exprima în scris acordul cu încheierea armistiţiului, în condiţiile 
ştiute — adică şi cu pierderea Basarabiei, nordului Bucovinei și 
ținutului Herţa —, Maniu a refuzat să-şi dea semnătura (el a contestat 
însă la procesul lui Antonescu acest episod, fiind în contradicție 
astfel cu Gh. Brătianu). 

Reconstituirea exactă a dialogului dintre regele Mihai şi mareşal 
la ultima lor întâlnire (orele 16,15—16,58) nu este posibilă. Substanţa 
însă a fost următoarea: Antonescu era, în principiu, de acord cu 
semnarea armistiţiului, dar numai după ce ar fi ajuns la o înţelegere 
cu germanii; până atunci luptele aveau să continue, şi el lua în 
considerare aliniamente succesive de rezistenţă, dacă linia fortificată 
Focşani-Nămoloasa-Brăila/Galaţi (160 km cu zece cazemate de 
beton pe km, deci 1 600 în total) s-ar fi prăbușit. Generalul A. Aldea, 
aflat în camera alăturată Salonului galben, unde se defășura audiența, 
l-a avertizat pe rege că, dacă mareșalul era lăsat să plece de la Palat 
şi ar fi comunicat lui Clodius şi Killinger intenţia sa de a semna 
armistițiul (Aldea nu ştia de discuţiile din 19 şi 22 august dintre 
Antonescu şi Clodius), atunci, confruntat cu poziţia comună a regelui, 
mareșalului şi opoziţiei în problema armistiţiului, Hitler i-ar înlătura 
pe toţi şi ar instala în România un guvern legionar, decis să continue 
lupta, alături de Germania, până la capăt. 

Arestarea mareşalului devenea astfel imperios necesară. Oricâtă 
stimă avea Hitler pentru Antonescu, el nu putea renunţa la două 
aliniamente strategice de mare însemnătate ca Poarta Focşanilor şi, 
mai ales, masivul Carpaților, uşor de apărat cu efective reduse 
(o dovedise din plin bătălia de la Monte Cassino, unde, din februarie 
până în mai 1944, trupe germane puţin numeroase au provocat pier- 
deri atât de mari Aliaților, încât ea, bătălia, a fost numită „Verdun '-ul 
celui de-al doilea război mondial). Dacă Antonescu i-ar fi cerut 
Fiihrerului „dezlegarea” pentru încheierea armistiţiului, este sigur că 
el ar fi anticipat soarta lui Horthy, care, încercând, la 15 octombrie 
1944, să desprindă Ungaria de Reich, a fost imediat înlăturat de 
germani, în locul său fiind adus conducătorul partidului fascist al 
Crucilor cu săgeți, Szálasi Ferenc. 

O dovadă de netăgăduit a voinţei lui Hitler de a păstra sub control 
spaţiul românesc l-au constituit directivele sale din noaptea de 23—24 
august şi cea din 26 august. Prima directivă ordonă arestarea regelui, 
iar, în cazul în care mareșalul Antonescu nu mai era „disponibil”, să 
fie constituit un nou guvern, condus de un general filogerman 
(contactaţi în cursul nopţii, generalii Radu Korne şi Ilie Șteflea au 
refuzat colaborarea cu germanii, invocând ordinele regelui, 
comandantul suprem al armatei). 

Într-adevăr, imediat după arestarea mareşalului şi a lui Mihai 
Antonescu (urmată de cea a unui şir de colaboratori apropiaţi, chemați 
la Palat şi arestați imediat), suveranul a constituit un guvern de 
militari prezidat de generalul Constantin Sănătescu şi în care liderii 
celor patru partide din BND — Iuliu Maniu, Dinu Brătianu, C. Titel 
Petrescu şi Lucrețiu Pătrăşcanu — intrau ca miniştri de stat (fără 
portofoliu), reprezentantul PCdR deţinând, cu titlu provizoriu, și 
portofoliul Justiţiei, pentru a asigura rapida eliberare din închisori şi 
lagăre a deţinuţilor comunişti. Guvernul Sănătescu era o formulă 
intermediară între cabinetul de militari, dorit de Maniu pentru a 
bloca ascensiunea spre putere a comuniştilor, un cabinet destinat să 
cârmuiască până la încheierea păcii, adică în intervalul de timp când 
problemele militare aveau să fie prioritare, şi guvernul politic, cerut 
de suveran pentru a arăta că partidele cele mai importante sprijină 
noua orientare a ţării. 

Improvizaţia — marea artă a românilor, dar şi blestemul istoriei 
lor — nu putea lipsi la acest moment crucial. Acţiunea de înlăturare 
a lui Antonescu fusese plănuită pentru 26 august, dar ea a trebuit 
devansată, ca urmare a cererii de audienţă la Palat a mareșalului. 
Arestarea lui Antonescu s-a făcut în pripă, fără ca trupele din Capitală 
să fi intrat în dispozitivul de luptă. Colonelul Dumitru Dămăceanu, 
şeful Statului Major al Comandamentului Militar al Capitalei, care 
nu putuse fi contactat telefonic când Antonescu a cerut audiența, a 
sosit la Palat după arestarea acestuia şi a cerut să nu se anunţe 
schimbarea de guvern până nu se va fi încheiat luarea măsurilor 
militare. El a spus suveranului şi anturajului său că „azi e ziua de baie 
în armată (de fapt în garnizoana Bucureşti — n.n.) şi toţi soldaţii 
erau în izmene. A fost un moment de ilaritate când toţi — arată lon 
Mocsonyi-Styrcea — am sărit cu gura pe el în acelaşi timp. Regele i-a 
spus: «Cum să rămână ţara 24 de ore fără guvern?» 

Aldea: 

«Aia n-ar fi nimic. S-a mai întâmplat, dar să dispară şi să nu-l 
găsească nimeni e de neînchipuit». 

Buzeşti: 

«Nici noi nu ştiam că vor veni la Palat, când vor sosi şi dacă vor 
fi arestați». 

Dar loani (Mircea lonniţiu, secretarul particular al regelui — n.n.): 

«Ba ştiam foarte bine, de la unsprezece şi jumătate, dar dumneata 
(Dămăceanu — n.n.) n-ai vrut să dăm alarma. Dacă domnul Mocsonyi 
te asculta, nici n-am fi reuşit să-i arestăm». 

lar Sănătescu: 

«Măi, Dămăcene, uiţi că şi Mărăşeştii s-au câştigat în izmene 
(soldații Regimentului 32 infanterie îşi aruncaseră, din cauza căldurii, 
vestoanele — n.n.). De astă dată o să-i batem cu p... goală!» 

Aceeaşi improvizație a prezidat şi la alcătuirea guvernului, unii 
generali numiţi miniştri fiind „culeşi”” de Sănătescu din „Anuarul 
Armatei”. 

Era de la sine înțeles ca în asemenea condiţii, când incertitu- 
dinea asupra rezultatului unei confruntări între trupele române şi cele 
germane era mare, să se dorească — mai mult ca oricând — evitarea 
oricărei ciocniri între foştii frați de arme. Ministrului Germaniei, 
Manfred von Killinger, venit la Palat, regele i-a spus că, dacă armata 
germană se va retrage în ordine, fără acte de ostilitate, împotriva ei 
nu se va întreprinde nimic. 

Oferta regală a părut unora dintre militarii germani — între care 
generalul E. Hansen — aflaţi la legația Reichului vrednică de luat în 
seamă şi de acceptat. Generalul A. Gerstenberg, care putuse comu- 
nica însă cu Statul Major al Luftwaffei, a dat asigurări că lovitura de 
stat fusese înfăptuită de o clică restrânsă şi înfricoşată şi că el era în 
măsură să restabilească imediat ordinea. Asigurările sale, asociate cu 
voinţa lui Hitler de a menţine sub control spaţiul românesc, explică 
ordinul Fiihrerului ca , Putsch "-ul să fie imediat lichidat. 

Atacul german dat în dimineaţa de 24 august asupra Capitalei a 
stat sub pecetea aceleiaşi improvizații ca şi lovitura de stat a 
românilor. Mai mult decât luptele din zona Băneasa şi din alte câteva 
puncte din suburbiile Capitalei, deschiderea ostilităţilor de către 
Wehrmacht a fost percepută prin repetatele atacuri aeriene asupra 
Capitalei, avioanele germane înverşunându-se mai ales asupra 

Palatului regal. Deşi în istoriografia română şi străină s-a vorbit 
mereu despre „întoarcerea armelor” de către România împotriva 
Germaniei, în realitate Germania a avut iniţiativa „întoarcerii armelor” 
împotriva României. Proclamaţia guvernului român o spune explicit: 
guvernul român informase pe ministrul Germaniei la București că 
„ţara noastră doreşte să-şi lichideze prin bună înţelegere raporturile 
cu Germania şi că armata română, rămânând hotărâtă să se apere, nu 
va întreprinde nimic din proprie iniţiativă, nici un act ostil față de 
armata germană. Guvernul român a declarat, în acelaşi timp, că va 
permite retragerea în ordine a trupelor germane ce vor părăsi de 
bunăvoie teritoriul nostru”. La această ofertă — se arată mai departe — 
Germania a răspuns cu acţiuni agresive (atacuri împotriva unităţilor 
române, bombardarea Capitalei). „Prin aceste acte de agresiune, 
care s-au produs simultan, în mai multe puncte ale ţării, Germania 
s-a pus în stare de război cu România.” Numai după acţiunile agre- 
sive ale Wehrmachtului guvernul român a ordonat armatei „de a 
începe lupta împotriva tuturor forţelor militare germane aflate pe 
teritoriul României pentru eliberarea țării de sub ocupaţiunea 
germană”. Este, prin urmare, de netăgăduit că Reichul a deschis 
ostilitățile împotriva României, dar — după cum remarcă fostul 
diplomat Camil Demetrescu — atacul german „ne oferea exact ceea 
ce doream, fără să fi pornit noi, ci nemţii, agresiunea”. 

În anii '60, când regimul comunist din România a început să se 
distanțeze de Moscova, istoriografia sovietică a prezentat poziția 
autorităţilor române ca o încercare a regelui şi a „cercurilor reac- 
ţionare” de a oferi Wehrmachtului „un pod de aur” pentru a se retra- 
ge în siguranță din România. În realitate, guvernul român a făcut o 
încercare — în care, evident, nu credea —, călăuzit de considerente 
pragmatice şi morale, de a evita ciocnirea cu trupele germane: pe de 
o parte, deznodământul rămânea nesigur, pe de alta, dintr-o elemen- 
tară decenţă se dorea să nu se ajungă la o luptă între foştii „fraţi de 
arme”. Spre deosebire de mareşalul Antonescu, care făcea — în chip 
eronat — din acest aspect al desprinderii României de Reich o con- 
diţie sine qua non (aşteptarea „dezlegării” de Berlin!), noul guvern 
a încercat o soluţie amiabilă, fără să o considere indispensabilă. 
Încă din primele ore ale dimineţii de 24 august, trupele române au 
ripostat — şi au făcut-o cu succes — la atacurile germane. 

Prin acţiuni ferme ale unităţilor române, trupele germane au fost 
dezarmate sau anihilate. Hitler care la 26 august dăduse o nouă 
directivă privind menţinerea sub control german a teritoriului 
românesc, inclusiv a Porții Focşanilor, a trebuit să admită eșecul 
tentativei: la 29 august, el a ordonat retragerea Grupului de Armate 
„Ucraina de Sud” pe aliniamentul Carpaţilor. Și această directivă era 
însă sortită eşecului: în decurs de 48 de ore după răsturnarea lui 
Antonescu, armata română a desfăşurat operaţia de acoperire a 
frontierelor ţării, împiedicând astfel intrarea de trupe germane sau 
ungare şi, mai ales, păstrând importantul cap de pod strategic de la 
nord şi nord-vest de Carpaţii Meridionali, ceea ce a împiedicat 
constituirea unui front de apărare german pe lanţul Carpaţilor, aşa cum 
ordona Grupului de Armate german „Ucraina de Sud” directiva lui 
Hitler din 29 august. 

Istoricul englez John Erickson, cel mai bun specialist occidental 
al frontului de est, scrie că „23 august 1944 s-a dovedit a fi una din 
zilele decisive ale întregului război”. Într-adevăr, desprinderea 
României de Germania a privat Wehrmachtul de cele două 
aliniamente strategice de mare însemnătate — Poarta Focşanilor şi 
Carpaţii — şi de aprovizionarea cu petrolul românesc şi, în acelaşi 
timp, a deschis Armatei Roșii înaintarea pe două mari axe strategice: 
spre Balcani şi spre Europa Centrală (Viena), făcând să se prăbuşea- 
scă întreg dispozitivul militar german din sud-estul european 
(Wehrmachtul a fost constrâns să evacueze Grecia, Albania şi o 
însemnată parte a Iugoslaviei). Publicistul german Siegfried 
Kogelfranz a sintetizat perfect însemnătatea excepțională a actului 
de la 23 august, când a scris că: „Niciodată, printr-un singur eveni- 
ment, nu s-au pierdut atât de mulţi soldați şi atât de mari teritorii (cum 
a pierdut Germania —n.n.) ca în urma radicalei schimbări de orien- 
tare a regelui Mihai”. Potrivit evaluării specialiştilor, actul de la 23 
august 1944 a precipitat prăbuşirea Reichului cu circa şase luni. 
Hitler însuşi, într-o convorbire cu şeful regimului ustaş din Croaţia, 
Ante Paveli€, aşeza criza produsă de schimbarea de front a României 
alături de debarcarea Aliaților în Franţa şi de prăbuşirea Grupului de 
Armate „Centru” în Bielorusia. 

Pentru oricine cercetează obiectiv istoria, este de netăgăduit că 
acţiunea României din august 1944 a contribuit la scurtarea celui 
de-al doilea război mondial. În acelaşi timp, trebuie spus că principalul 

beneficiar al actului de la 23 august 1944 a fost Uniunea Sovietică, ale 
cărei trupe au putut înainta rapid şi fără pierderi între 620 şi 750 de km 
în cele două direcţii amintite: spre Balcani şi, prin România şi Ungaria, 
spre Viena şi Praga. 

Dacă problema implicării Moscovei — prin directivele şi 
instrumentalizarea PCdR — în pregătirea şi desfăşurarea actului de la 
23 august 1944 nu va putea fi elucidată decât pe temeiul accesului 
nerestricționat la arhivele sovietice, rămâne de răspuns la întrebarea: 
aşa cum s-au desfăşurat evenimentele din România la sfârşitul lui 
august 1944, au convenit ele sau nu intereselor Kremlinului? 

În memoriile sale, fostul diplomat Camil Demetrescu aduce o 
informaţie de mare interes: „De la 20 iunie '44, când eu însumi am 
cifrat şi expediat telegrama de acceptare a condiţiilor de la Cairo, 
Aliaţii nu ne-au răspuns. Pe o cale ocolită ne-a parvenit unicul 
avertisment englez: «Faceţi [întoarcerea] cu orice preţ. Ruşii nu mai 
vor». Camil Demetrescu, care deţinea informaţia de la Victor 
Rădulescu-Pogoneanu, şi el implicat în pregătirea „actului, 
mărturiseşte: „Nu am ştiut niciodată dacă a venit de la Cairo acea 
indicație direct către Maniu prin aparat sau din altă parte. Şi nici dacă 
nu a fost expresia unei păreri personale”. 

Dorea Stalin ca România să fie „eliberată” de Armata Roşie și la 
conducerea ei să fie instalat un guvern de marionete — cum s-a 
întâmplat în Polonia cu Comitetul de la Lublin — sau, în spiritul 
Frontului Unic Naţional, preconizat din iulie 1941, era dispus să 
accepte o coaliţie a partidelor democratice cu PCdR, sub patronajul 
suveranului şi cu sprijinul armatei? Pentru imaginea sa la Washington 
şi Londra, ultima formulă era de preferat. 

Vorbind la şedinţa cu miniştrii comunişti din guvernul Groza 
(23 aprilie 1945), Ana Pauker a susţinut că Marea Britanie şi SUA 
au îndemnat la ruptura de Germania numai pentru a salva „reacţiunea 
română”: „Fără îndoială — spune ea — că nu grija de a scăpa România 
de nemți, căci această treabă avea să o facă Uniunea Sovietică. Era 
grija să scape reacţiunea română, nu atât de Armata Roşie, care, în 
orice caz venea, ci să scape România de ridicarea maselor, care ar fi 
fost urmarea directă a venirii Armatei Roşii în România”. Ana Pauker 
a subliniat însă că a trage de aici concluzia că PCdR nu trebuia să 
sprijine actul de la 23 august 1944 era o încheiere falsă: „Căci 
această acţiune, aşa cum a fost, de salvare a burgheziei, trebuia să o 

sprijinim. Dacă partidul nostru ar fi fost puternic cu mult înainte de 
23 august, am fi pus capăt războiului şi am fi avut un guvern 
democratic de la început”. 

Din aceste declaraţii, se poate avansa ipoteza că, față de extrema 
debilitate a PCdR, Moscova prefera ca formă de tranziţie, spre 
instaurarea regimului comunist, formula Frontului Unic Naţional 
din 1941, în cadrul căruia PCdR avea să-şi întărească progresiv 
poziția. Armata Roşie, prezentă pe teritoriul României, urma să 
vegheze creşterea acestui plăpând copil al Moscovei. 

Aceeași Ana Pauker spunea, la 14 decembrie 1944, după ce 
aflase că la Iaşi sunt doar 56 membri de partid, iar la Galaţi puţin peste 
o sută: „Tovarăşi, puneţi-vă mâna pe piept şi vorbiţi drept. Dacă, 
ferească Dumnezeu, la tine la Constanţa, la tine la Galaţi şi la tine 
la laşi (se adresa delegaților regionalelor de partid — n.n.) ar pleca 
ultimul ostaş roşu, ce ar deveni organizaţia de partid de acolo şi ce 
ar deveni toţi prefecţii şi toți poliţiştii (impuşi de comunişti — 
n.n.)? [...] Norocul nostru este că Armata Roşie va mai sta o bună 
bucată de vreme aici”. 


„ACORDUL DE PROCENTAJ” 


Una din consecinţele majore ale desprinderii României de Reich 
ŞI dezagregării accelerate a dispozitivului balcanic al Wehrmachtului 
a fost încheierea acordului zis de procentaj între Churchill şi Stalin, 
în cursul vizitei la Moscova a premierului britanic (9—17 octombrie 
1944). 

Aşa cum s-a arătat, Churchill era decis să împiedice pătrunderea 
Armatei Roşii în Grecia, prezența militară sovietică în această țară 
fiind percepută ca o ameninţare la adresa Suezului. Defecţiunea 
României deschisese Armatei Roşii înaintarea dincolo de Dunăre, şi 
premierul britanic vedea soldaţii sovietici apropiindu-se de Grecia, 
unde partidul comunist avea o mare pondere politică şi dispunea de 
însemnate forțe paramilitare, îmbogăţite cu experienţa luptei 
împotriva ocupanților germani. 

Schimbările politico-militare intervenite în Balcani (la 9 septem- 
brie în Bulgaria s-a instaurat un regim controlat din umbră de 

comunişti) au coincis cu expirarea acordului de trei luni dintre Marea 
Britanie şi URSS privind delimitarea sferelor de interese în Europa 
de Sud-Est. Călătoria lui Churchill la Moscova avea ca prim obiectiv 
salvarea Greciei de ocupaţia sovietică şi instaurarea unui regim în care 
cuvântul hotărâtor ar fi aparţinut comuniştilor. 

La întâlnirea din 9 octombrie, Churchill i-a propus lui Stalin o 
reglementare de ansamblu, sub forma unor procente care să exprime 
gradul de interes şi de control al celor două părţi în statele Europei 
de Sud-Est (Ungaria, România, Iugoslavia, Bulgaria şi Grecia). 
România figura în oferta lui Churchill cu 90% în beneficiul URSS 
şi 10% pentru Marea Britanie (în acord cu SUA). În negocierile din 
zilele următoare dintre Eden şi Molotov au fost luate în considerare 
diverse procente pentru ţările amintite, dar în toate variantele România 
şi Grecia au avut raportul 90/10, prima ţară în beneficiul Moscovei, 
cea de a doua în beneficiul Londrei. Potrivit unui memorandum din 
16 decembrie 1945 al ambasadorului SUA la Moscova, Averell 
Harriman, în timp ce „răspunderile” celor Trei Mari în Bulgaria şi 
Ungaria (unde, în finalul discuţiilor, URSS obținuse 80%) aveau să 
fie revăzute după terminarea războiului prin consolidarea poziţiei 
anglo-americanilor, în cazul României, Marea Britanie a fost de 
acord ca şi după război interesul URSS față de această ţară să fie 
superior celui englez. Soarta României era pecetluită pentru decenii. 

Încă înainte de încheierea acordului de procentaj, prezenţa Armatei 
Roşii pe teritoriul României ca şi recunoaşterea de către Churchill şi 
Roosevelt a unei zone de influență a URSS la hotarele ei vestice au plasat 
România sub o apăsătoare tutelă a Moscovei. Desprinderea de Germania, 
realizată prin actul de la 23 august 1944, a fost urmată imediat de 
începutul satelitizănii României, de astă dată pe orbita Kremlinului. 

Pentru societatea românească a devenit limpede imediat după 
23 august că „Era rău cu «der, die, das»/ Dar mai rău cu «davai 
cias» ”. Armata Roşie, pe măsura înaintării ei, ignora cu desăvârşire 
schimbarea intervenită în orientarea României şi, în consecinţă, 
dezarma şi captura unitățile române din Moldova. Numărul celor 
căzuţi astfel în captivitate s-a ridicat la aproximativ 140 000. În 
acelaşi timp, jafurile şi violurile comise de soldaţii sovietici evocau, 
mai degrabă, o năvălire a barbarilor, decât străbaterea tentoriului 
național de către noii aliaţi. Comandamentele sovietice aveau însă un 
argument-forte: armistițiul nu fusese semnat. Este adevărat că în 

proclamația regală din seara zilei de 23 august se afirma: „România 
a acceptat armistițiul oferit de Uniunea Sovietică, Marea Britanie şi 
Statele Unite ale Americii. Din acest moment încetează lupta și 
orice act de ostilitate împotriva armatei sovietice, precum şi starea 
de război cu Marea Britanie şi Statele Unite. Primiţi pe soldaţii 
acestor armate cu încredere. Naţiunile Unite ne-au garantat 
independenţa ţării și neamestecul în treburile noastre interne. Ele au 
recunoscut nedreptatea Dictatului de la Viena prin care Transilvania 
ne-a fost răpită”. Cu excepţia acestei din urmă afirmaţii, cele spuse 
în pasajul citat erau deziderate și nu realități. Armistițiul avea să fie 
semnat abia în noaptea de 12/13 septembrie 1944. 

Întârzierea cu care s-a produs semnarea armistiţiului nu a fost 
provocată — aşa cum se afirmă în mod curent — de URSS, pentru a 
permite Armatei Roşii să se comporte în România ca într-o ţară ocupată, 
ci de... Marea Britanie, care a avut nevoie de aprobarea dominioanelor 
pentru modificări introduse, la inițiativa Londrei, în textul armistiţiului, 
ceea ce nu înseamnă că URSS, sau mai exact Armata Roșie, nu a 
profitat de acestă situaţie confuză de „nici pace, nici război”. 

Delegaţia română plecată la Moscova pentru semnarea armisti- 
țiului era condusă de L. Pătrăşcanu. Se manifesta aceeaşi nădejde — 
dovedită falsă — din timpul primului război mondial, când se crezuse 
că prezența unui conservator filogerman — Al. Marghiloman — în 
fruntea guvernului va atenua rigorile clauzelor tratatului de pace. Şi 
acum, în 1944, se considera că, încredinţând conducerea delegaţiei 
unui comunist, Moscova se va arăta mai binevoitoare. Ambasadorul 
britanic la Moscova, Sir Archibald Clark Kerr, a înţeles corect drama 
lui Pătrășcanu, în momentul în care a constatat cât de iluzoriu era 
calculul făcut la Bucureşti: „El venise aici convins că, în calitate de 
comunist, va găsi de îndată cheia spre inimile ruşilor şi va dezăvori 
uşa pentru un armistițiu mai blând [...]. Aceasta este o greşeală în care 
cad mulţi oameni, şi Pătrăşcanu nu poate fi blamat pentru că nu a fost 
nimeni în România care să-i spună că speranţele sale în această 
privință erau vane. Se pare însă că acest fapt a afectat echilibrul său 
ŞI l-a făcut mai puțin eficient decât era de aşteptat de la puternica sa 
personalitate. A fost limpede, în timpul negocierilor, că el a trecut prin 
câteva momente grele, gândurile — bănuiesc — îndreptându-se spre ce 
va spune tovarășilor săi comunişti şi criticilor săi, când se va 

Convenţia de armistițiu, semnată în noaptea de 12/13 septembrie 
1944, prevedea recunoaşterea anexiunilor sovietice din iunie 1940, 
despăgubin de 300 milioane de dolari, plătibile în decurs de şase ani 
în mărfuri (petrol, cereale, materiale lemnoase, vase maritime şi 
fluviale, maşini etc.), asigurarea libertăţii de mișcare pentru trupele 
sovietice pe teritoriul României, arestarea şi pedepsirea persoanelor 
acuzate de crime de război, nulitatea arbitrajului de la Viena şi 
restituirea către România a Transilvaniei sau a celei mai mari părți 
a ei, eliberarea urmând a se face prin lupta comună a forțelor armate 
sovietice şi române. (România urma să participe cu minimum 12 
divizii de infanterie.) 

În cursul discuţiilor, două situaţii anunțau un viitor întunecat: re- 
fuzul Uniunii Sovietice, sprijinit de ambasadorii Marii Britanii şi 
SUA, de a înscrie în convenţia de armistițiu retragerea trupelor sovie- 
tice de pe teritoriul României la încheierea păcii şi aprobarea automată 
dată de A. Harriman și Sir Archibald Clark Kerr — reduși la penibila 
situaţie de a fi două marionete manevrate de Molotov — a tuturor 
poziţiilor sovietice. De altminteri, în textul convenției de armistițiu, 
de fiecare dată când era menţionat Înaltul Comandament Aliat, imediat 
urma (sovietic). Era limpede că nu Naţiunile Unite, cum se spunea în 
proclamația regală din 23 august, ci URSS era partenerul de armistițiu 
al României. O lună mai târziu, Maniu avea să recunoască, într-o 
discuție cu un corespondent al presei elveţiene, că se înşelase când 
crezuse că alegerea de făcut era între Germania şi Aliați; în realitate 
ea fusese între Germania şi URSS. Liderul PNȚ îşi dădea acum 
seama că viitorul României este sumbru. Și nu se înşela. 

Minusculul partid comunist a devenit un ferment destabilizator al 
vieții politice, graţie sprijinului primit din partea patronului sovietic. 
Obiectivul strategiei sale era acapararea puterii. Tactica utilizată 
ilustrează perfect periodizarea propusă de Hugh Seton-Watson în 
desfăşurarea „revoluţiilor” comuniste: a) coaliția reală; b) coaliția 
fictivă şi c) regimul monolitic. 

Actul de la 23 august 1944 fusese — cum s-a văzut — opera unei 
coaliţii autentice, mergând de la rege la comunişti. Atât suveranul cât 
și partidele istorice sperau că această coaliție va continua fie sub 
forma guvernului de militari cu participarea reprezentanţilor celor 
patru partide ca miniştri de stat, fie sub aceea a unui guvern alcătuit 
numai din reprezentanţi ai partidelor reprezentate în BND, portofoliile 

fund distribuite după ponderea politică a partidelor, ceea ce ar fi 
asigurat PNȚ şi PNL majoritatea în cadrul cabinetului. 

PCdR urmărea însă controlul puterii prin trecerea de la coaliția 
autentică la cea fictivă, adică la satelitizarea partidelor participante 
la noua alianță politică. Primul pas în această direcție a fost publicarea 
la 26 septembrie 1944 a Proiectului de platformă a unei noi coaliţii, 
denumită Frontul Naţional Democrat (FND), care îşi propunea să 
instaureze „un regim de reală democraţie parlamentară”, prin unirea 
„tuturor forţelor naţionale democratice” din România; în afară de 
sprijinirea efortului de război, platforma prevedea exproprierea 
moşiilor de peste 50 ha, „condiţii omeneşti de muncă pentru 
muncitori, funcţionari, cărturari”, „salariu minimal în raport cu 
scumpetea”; dreptul la organizare sindicală, „acordarea de credite 
ieftine, pe termen lung, sinistraţilor nevoiaşi pentru refacerea 
gospodăriilor lor”, „naţionalizarea Băncii Naţionale şi a celor 18 mari 
bănci”, „controlul tuturor cartelurilor şi naţionalizarea celor din 
industria de bază”. Aceste ultime două puncte vor fi puse apoi în 
surdină pentru a se obţine — cum se va vedea — colaborarea grupării 
liberale a lui Gheorghe Tătărescu. 

PNȚ şi PNL au înţeles imediat că noua formulă a FND era o 
tentativă de a le „îneca" într-o alianţă controlată de comunişti. PSD, 
preocupat să nu fie depăşit dinspre stânga de comunişti, a urmat 
obedient linia PCdR. „Îmi pare rău de Titel Petrescu — scrie genera- 
lul Sănătescu, în jurnalul său la 18 octombrie 1944 —, care merge la 
remorca comuniştilor”. Pentru a provoca căderea guvernului, 
președintele PSD şi L. Pătrăşcanu şi-au dat demisia. 

În timp ce manifestaţiile organizate de PCdR creau o stare de ten- 
siune, la 25 octombrie au luat sfârşit operaţiile de eliberare a 
Transilvaniei de Nord prin lupta comună a trupelor române şi 
sovietice. Ziua eliberării oraşelor Carei şi Satu Mare — 25 octombrie — 
era şi ziua de naştere a regelui Mihai, omagiat astfel de către armată. 

Situaţia în zona eliberată a Transilvaniei rămânea însă tensionată. 
Potrivit instrucțiunilor date la 26 august de guvernul ungar: „Pentru 
cazul în care Transilvania de Nord ar fi ocupată de trupe ruso- 
române, întreaga minoritate maghiară din Transilvania (civilii) a 
primit instrucţiuni spre a se organiza în cadrul unui partid comunist, 
colaborând intens şi chiar exagerat cu autorităţile ruseşti de ocupaţie, 
supralicitându-i pe români. În felul acesta, ea ar putea obţine simpatia 

autorităţilor militare rusești, complicând considerabil opera de 
reîncadrare în statul român”. 

Numărul însemnat de maghiari din PCdR şi instrucţiunile de mai 
sus (interceptate de legația română de la Helsinki) au făcut ca în 
structurile administrative din Transilvania de Nord elementul maghiar 
să capete o pondere deosebită, fiind preferat de comandamentul 
sovietic întrucât în rândurile populaţiei româneşti simpatiile pentru 
PNȚ şi liderul său, luliu Maniu, erau foarte puternice. 

Criza de guvern, declanşată prin demisiile lui L. Pătrășcanu şi 
C. Titel Petrescu, a luat sfârşit la 5 noiembrie, prin constituirea unui 
guvern „politic”, prezidat tot de generalul C. Sănătescu (iniţial se 
făcuse apel la generalul N. Rădescu, dar locţiitorul preşedintelui 
Comisiei Aliate de Control, generalul Vinogradov, şi-a arătat 
preferința pentru Sănătescu). Rolul hotărâtor al generalului sovietic 
în soluționarea crizei de guvern este dezvăluit în jurnalul lui 
Sănătescu: „Am fost chemat aseară de generalul Vinogradov să mă 
întrebe care este situaţia guvernului (de reţinut că primul-ministru al 
României fusese convocat de un general sovietic — n.n.). l-am spus 
că mai am dificultatea Ministerului Agriculturii, care socotesc că 
trebuie să revină naţional-țărăniştilor. Generalul Vinogradov mi-a spus 
să mă culc linişit că totul se va petrece aşa cum doresc eu. În adevăr, 
a doua zi s-au prezentat la mine Pătrăşcanu şi Gheorghiu-Dej ca să-mi 
spună că renunţă la Ministerul Agriculturii; probabil au primit ordin 
de la generalul Vinogradov să cedeze. Aşa am putut constitui al 
doilea guvern de sub preşedinţia mea”. 

Rezistenţa fermă a regelui Mihai, sprijinit de I. Maniu şi 
C.I.C. Brătianu, a împiedicat numirea candidatului propus de 
comunişti şi sprijinit de generalul Vinogradov la Ministerul de 
Război: generalul C. Vasiliu-Răşcanu, omul prin care PCdR voia să 
controleze armata. Faţă de opoziţia suveranului şi a PNȚ şi PNL la 
această numire, generalul Sănătescu a preluat el Ministerul de Război. 

Evident, Vinogradov însuşi se conforma ordinelor primite de la 
Moscova. După încheierea acordului de procentaj, Stalin nu avea 
interes să accelereze ritmul procesului de înstăpânire la putere a 
comuniştilor, pentru a nu-i alarma pe aliații occidentali. Dacă în 
anii 1941-1943 Churchill şi Roosevelt se temuseră că, sub presiunea 
pierderilor considerabile, Stalin ar fi putut să încheie o pace separată 
cu Germania, lăsând Marea Britanie şi SUA în faţa unui Wehrmacht 
eliberat de războiul pe două fronturi (de aici concesiile numeroase 

ŞI grave făcute dictatorului sovietic), acum, când Armata Roşie 
înainta vertiginos spre inima Europei, era rândul lui Stalin să se 
teamă că, printr-un reflex de solidaritate „capitalistă? — mai exact 
pentru a împiedica prin orice mijloc comunizarea Occidentului —, 
SUA şi Marea Britanie vor ajunge la înţelegere cu opozanți ai 
regimului nazist pentru a menţine o Germanie fără Hitler. Atât timp 
cât moderaţia se dovedea atât de productivă — o confirma, între 
altele, acordul de procentaj — Stalin nu avea de ce să forţeze 
desfăşurănile politice din România. 

Scurt timp după formarea celui de al doilea guvern Sănătescu, în 
vreme ce A.I. Vîşinski se afla în prima sa vizită în România, Moscova 
a ordonat expulzarea administrației române din teritoriul eliberat al 
Transilvaniei. Pretextul era asigurarea securităţii în zona din spatele 
frontului; în realitate, Kremlinul voia să dispună de un mijloc de presiune 
asupra guvernului român, restaurarea autorităților române în această zonă 
devenind, în curând, o miză în lupta pentru putere a PCdR. 

În raportul său din 30 decembrie 1944 privind situaţia din 
Transilvania, Nicolae Goldberger, secretarul Comitetului regional al 
PCdR, arăta că se călăuzeşte după tezele formulate de Vasile Luca: 
„l. Transilvania de Nord nu aparţine în acest moment nici Ungariei, 
nici României, deşi condiţiile armistiţiului încheiat de Uniunea 
Sovietică şi Aliați, pe de o parte, şi România, pe de alta, nu recunosc 
Dictatul de la Viena şi făgăduiesc României Transilvania sau cea mai 
mare parte a ei. Faptul că guvernul Blocului Democratic (referire la 
BND, care includea PNT, PNL, PSD şi PCdR — n.n.) nu a respectat 
condiţiile armistiţiului, neîndeplinind chiar cele mai elementare 
cerinţe ale acestui armistițiu, a dus la actuala situaţie din Transilvania 
de Nord; 2) Administraţia, trimisă de guvernul de la București, în loc 
să fie cu adevărat democratică şi să respecte drepturile egale ale 
tuturor naționalităților din Transilvania, a fost, după cum se ştie, prin 
acţiunile ei o administraţie colonizatoare, reacționară şi fascistă, 
ceea ce armata sovietică eliberatoare nu putea permite”. 

Existenţa celui de al doilea cabinet Sănătescu s-a dovedit efemeră. 
Situaţia din ţară este perfect redată de primul-ministru în jurnalul său: 
„Comuniştii îşi urmează planul dictat de la Moscova şi scot masele 
de lucrători la manifestații. Miniştrii comunişti din guvern nici nu se 
interesează de treburile departamentelor lor, fiind ocupați cu 
întrunirile şi discursurile incendiare ce trebuie să ţină la aceste 
întruniri. Sufletul Partidului Comunist Român este o evreică — 

Ana Pauker — sosită din Rusia, și un ungur — Vasile Luca. Manifes- 
tațiile lucrătorilor produc dezordine şi o scădere a producţiei. Cu toate 
apelurile ce fac către membrii guvernului, nu găsesc înţelegerea 
necesară la comunişti — de a ne aşterne pe lucru serios şi a scăpa tara 
asta din greutăţile prin care trece”. 

Agitaţiile puse la cale de comunişti vizau obţinerea ministerelor 
de Interne şi de Război cu prețul căderii guvernului Sănătescu. În 
stadiul actual al documentării, nu se poate stabili cu certitudine 
raportul dintre directivele Moscovei şi iniţiativele PCdR — stimulat 
de „modelul bulgar”, adică de rapiditatea cu care comuniştii din 
țara vecină luaseră sub control principalele pârghii ale aparatului de 
stat — în declanşarea noii crize de guvern, soluționată prin constituirea 
cabinetului prezidat de generalul Nicolae Rădescu. 

Dacă cele spuse de Vişinski lui Sănătescu — „nu trebuia să mă 
grăbesc să-mi dau demisia şi era mai bine să fi continuat tot eu 
guvernarea” — puteau să fie o simplă camuflare a rolului Moscovei 
în iniţierea crizei, cert este că L. Pătrăşcanu, într-o discuţie cu 
corespondentul Agenţiei TASS, V. Morev, la sfârşitul anului 1944, 
i-a spus că FND a săvârşit o greşeală prin provocarea crizei de 
guvern, deoarece nu a izbutit să aducă în fruntea Ministerului de 
Război pe omul său, generalul C. Vasiliu-Răşcanu, iar ca prim- 
ministru a venit generalul N. Rădescu, „un reacţionar nu prost şi 
energic”, în timp ce pe fostul premier „FND îl avea în buzunar” (de 
adăugat că generalul Rădescu preluase şi portofoliul Internelor). 
Concluzia lui Pătrăşcanu era că poziţia lui Maniu s-a consolidat ca 
urmare a manifestaţiilor organizate de FND, care speriaseră o 
însemnată parte a opiniei publice, şi a evenimentelor din Grecia, unde, 
adăugăm noi, graţie acordului de procentaj, prezenţa britanică 
începea, încă firav deocamdată, să stăvilească elanul comunist. 

Dacă L. Pătrășcanu credea că Maniu își întănise pozițiile, preşedintele 
PNT începea să înțeleagă un adevăr dureros: România fusese abandonată 
de Marea Britanie şi SUA în sfera de influenţă sovietică. El s-a adresat 
reprezentanţilor celor două mari democrații occidentale la Bucureşti, 
cerându-le să-i spună care erau intențiile Londrei şi Washingtonului față 
de România. Raportul din 9 decembne 1944 al reprezentantului politic 
al SUA la Bucureşti, Burton Berry, despre conversaţia sa cu Maniu dă 
la iveală drama omului politic apăsat de sentimentul culpabilității 
născut din constatarea că a acționat greşit la 23 august: „Mi-a spus că 
dacă ar fi ştiut că li se va da mână liberă sovieticilor să aplice termenii 

armistiţiului nu l-ar fi sfătuit pe rege să semneze armistițiul. Era supărat 
că presiunea sa și acţiunea românească ce a rezultat din aceasta au făcut 
ca linia Focşani-Galaţi, care ar fi putut să fie menţinută mult timp, să 
avanseze până la porțile Budapestei [...]. Cu multă emoție, Maniu 
m-a întrebat dacă America şi Marea Britanie doreau ca România să 
devină o parte a Uniunii Sovietice. «Dacă este aşa, vă rog să-mi daţi un 
sfat în consecință, căci aceasta se poate aranja uşor, şi chiar astăzi, aşa 
târziu cum este, pot aranja lucrurile în avantajul României, mai bine 
decât pot să o facă comuniştii». Apoi a repetat că, dacă intenția noastră 
era să abandonăm România, aveam față de el datoria să i-o spunem, iar 
el datora poporului român asigurarea celor mai bune condiţii cu putință”. 
Sir Archibald Clark Kerr, ambasadorul bntanic la Moscova, avea să 
recunoască mai târziu ce greu i-a venit să mintă pe un om ca Maniu când 
i-a pus aceeaşi întrebare privind abandonarea României de către Marea 
Britanie şi SUA. Descurajarea a pus stăpânire progresiv pe liderii 
partidelor democratice, care au constatat că, spre deosebire de comunişti, 
teleghidați şi sprijiniți la tot pasul de Moscova, forțele angajate în 
apărarea democraţiei nu au primit decât ceea ce anglo-americanii 
numesc , lip-service” (vorbe goale). Este ilustrativ, din acest punct de 
vedere, că, în finalul raportului citat mai sus, Burton Berry conchidea: 
„Este timpul să i se adreseze lui Maniu un mesaj de încurajare”. Nici 
măcar acesta nu a venit! 

Un ciudat fenomen de psihologie colectivă a fost credinţa puternică 
şi durabilă a opiniei publice că Occidentul şi, în primul rând SUA, vor 
sfârşi prin a smulge România de sub cizma sovietică. „Vin americanii!””, 
a fost expresia care a sintetizat o atitudine politică şi o stare de spirit. 
Ele au rezistat tuturor dovezilor de dezinteres al capitalelor occidentale 
față de ţările rămase după „cortina de fier” şi abia după zdrobirea 
revoluţiei ungare de către Armata Roşie în 1956, sub privirile pasive 
ale Occidentului, est-europenii şi, între ei, românii au început să se 
smulgă dorințelor luate drept realitate. Până atunci însă americanii au 
fost aşteptaţi chiar cu preţul unui al treilea război mondial. 

Pe măsură ce documentele sovietice vor intra în circuitul ştiinţific, 
va putea fi mai bine cunoscută politica Uniunii Sovietice în spațiul est- 
european, care avea să devină sfera ei de influenţă. A existat încă din 
1944-1945 intenţia — materializată într-un plan — de comunizare a 
acestei sfere, un plan în mai multe etape, urmat şi realizat de partidele 
comuniste sub directa şi stricta supraveghere a Moscovei, sau Stalin 
a reacţionat la contexte politico-militare specifice şi abia în a doua 

jumătate a anului 1947 — în replică la Planul Marshall — a decis să 
impună modelul sovietic țărilor din zona de hegemonie sovietică? 

A existat un program minimal şi unul maximal al politicii sovietice 
în glacisul ei strategic: guverne de coaliție cu participarea forţelor de 
stânga şi, respectiv, regim comunist axat pe modelul sovietic? A 
fost vorba de obiective diferite sau de faze succesive ale unui proces 
planificat de Kremlin? Sunt întrebări la care, în prezent, nu se poate 
răspunde decât ipotetic. 

Sigur este că, în aprilie 1945, Stalin a spus delegaţiei iugoslave 
conduse de I.B. Tito şi venite la Moscova: „Acest război nu este ca 
acelea din trecut. Oricine ocupă un teritonu impune şi propriul său 
sistem social. Fiecare impune propriul său sistem social, până unde 
înaintează armata lui”. Era vorba, aşadar, de impunerea sistemului 
zis socialist până la limitele de avans ale Armatei Roșii. Un socialism 
după chipul şi asemănarea celui sovietic sau unul adaptat condiţiilor 
specifice ale fiecărei ţări ocupate de trupele sovietice? Se pare că în 
anii 1945—1947 Stalin, nu numai din considerente tactice, era dispus 
să accepte ca fiecare ţară din sfera sovietică de supremație să urmeze 
propria cale spre socialism. 

La începutul lui ianuarie 1945, Stalin i-a convocat la Moscova pe 
Gheorghiu-Dej, Ana Pauker şi Gheorghe Apostol. El le-a dat 
instrucţiuni în vederea acţiunilor destinate să câştige sprijinul pentru 
un guvern al FND, alianţa politică aflată sub controlul comuniştilor: 
reforma agrară (de la care urmau să fie exceptate domeniile Coroanei 
şi proprietățile mănăstirilor!), renunţarea la revendicarea naţionalizării, 
atragerea grupării Gh. Tătărescu şi — argument capital! — acreditarea 
ideii că numai un guvern FND putea readuce Transilvania de Nord 
României. României 1 se mai promitea — ca o recompensă dacă avea 
un guvern FND -— un tratat de ajutor reciproc, după modelul celui 
încheiat de URSS cu Cehoslovacia în 1943. Promptă în executarea 
acestor directive, Ana Pauker a explicat, la 24 ianuarie 1945, delegaților 
PCdR din nordul Transilvaniei (Cluj, Baia Mare): „Deci, trebuie arătat 
întregului popor că Transilvania nu este împreună cu România, din 
cauza faptului că Uniunea Sovietică nu are încredere în guvernele care 
au fost până acum, pentru că nu au fost guverne democratice”. 

În vederea trecerii de la coaliția reală la coaliția fictivă, Stalin a 
decis în favoarea lui Gheorghiu-Dej, în competiţia care îl opunea Anei 
Pauker pentru postul de secretar general al PCdR. Potrivit relatării 
lui Dej, consemnată de Silviu Brucan, Stalin şi-ar fi explicat astfel 

hotărârea faţă de Molotov, care era favorabil Anei Pauker: „Dragă 
Viaceslav Mihailovici, Ana e o tovarăşă bună, de încredere, dar, 
vezi tu, ea este evreică şi de origine burgheză, iar partidul din 
România are nevoie de un conducător din rândurile clasei mun- 
citoare, un adevărat român”. Stalin s-a îndreptat apoi spre 
Gheorghiu-Dej şi i-a dat mâna. „Am decis. Îţi urez succes, tovarăşe 
secretar general”. Astfel, în câteva minute, întocmai cum hanii 
Hoardei: de Aur dădeau , iarlik ” (document scris) de domnie cnejilor 
ruși aflați în vasalitatea lor, tot astfel noul Genghis-han decidea 
rapid cine să-i guverneze provinciile vastului său imperiu. 

Este de amintit că, la 28 februarie 1941, ministrul URSS la 
Bucureşti, A.I. Lavrentiev, discutând cu Ion Antonescu problema unui 
schimb de deţinuţi politici, i-a nominalizat doar pe Gheorghiu-Dej 
şi Ana Pauker. Generalul a obiectat că Ana Pauker mai fusese 
eliberată, plecase în URSS, revenise în ţară şi, spunea el, organizase 
o răscoală locală. Și totuşi, în cele din urmă, Ana Pauker a fost 
„schimbată în mai 1941 cu Ion Codreanu, şi a plecat în URSS. 

Gheorghiu-Dej putea fi, ca „adevărat român”, secretar general al 
partidului, dar el era departe de a avea cuvântul hotărâtor în politica 
PCdR. În realitate, o troică mai mult sau mai puţin vizibilă decidea 
în toate problemele importante; ea era alcătuită din Emil Bodnăraș, 
Vasile Luca şi Ana Pauker (ordinea enumerării indicând şi importanța 
reală a personajelor). În calitate de şef al Serviciului de Informaţii al 
PCR, E. Bodnărașş dispunea de un cvartet sovietic: Pantiuşa, Serghei, 
Vania şi Mişa, adică Pantele: Bodnarenco, faimosul Pantiuşa 
(românizat în Gheorghe Pintilie), Serghei Niconov (Sergiu Nicolau), 
Ivan Didenco (loan Vidrașcu), Mişa Povstanski (Vasile Posteucă), toți 
agenţi secreţi sovietici veniţi în România în diverse perioade cu 
misiuni de spionaj, arestaţi de autoritățile române şi deveniți apoi 
auxiliarii de nădejde ai omului de încredere al Moscovei, Emil 
Bodnăraş (lor li se va încredința, între altele, misiunea de a-l 
supraveghea pe Pătrășcanu). 

În pregătirea răsturnării guvernului Rădescu, un rol important i-a 
revenit lui Vasile Luca, în calitate de secretar general al FND. În 
spiritul politicii Moscovei de a păstra aparențele guvernului de 
coaliţie şi a spiritului de colaborare, el spunea în şedinţa conducerii 
FND din 31 ianuarie 1945: „Trebuie să fim puţin mai diplomaţi şi să 
mai turnăm puţină culoare în guvernul care îl facem. Aceasta nu 
înseamnă că noi vom renunţa la vreunul din principiile noastre de 

luptă sau din ceea ce trebuie să realizăm. Noi vrem să mergem cu 
legea. Nu putem veni acum cu chestiunea că nu recunoaştem factorul 
constituțional (regele — n.n.), cu acţiuni de răsturnare prin forță. 
Avem o grupare Tătărescu şi o altă grupare, hai să nu spunem a lui 
Tătărescu, personal, ci a unei figuri cunoscute, acceptabile, liniştitoare 
pentru burghezia românească în momentul de față. Nu uitaţi că, 
după platforma noastră, acțiunea FND a inceput să scadă (subl.n.). 
Și atunci luăm o figură liniştitoare şi dovedim că în afecțiunea 
noastră vrem să fim loiali cu regele şi vrem să lucrăm”. 

Ana Pauker, referindu-se la argumentul regelui că în guvernul de 
coaliţie trebuie să fie reprezentate toate partidele cu mare pondere 
politică (referire la PNȚ şi PNL), exclama iritată: „Cu alte cuvinte, 
în țară încă nu şi-a exprimat dorinţa să ne aibă pe noi. Este un 
argument foarte rău pentru ei, întrucât noi îi vom da peste cap. Noi 
nu avem timp să aşteptăm şi de bătut în loc” (sic!). 


INSTAURAREA REGIMULUI COMUNIST 
ÎN ROMÂNIA 


Scenariul de răsturnare a guvernului elaborat de PCdR era axat 
pe manifestații de stradă şi ocuparea de prefecturi şi primării, care, 
creând o stare de instabilitate şi confuzie, să deschidă drumul 
comuniştilor spre preluarea puterii, încredințată însă de factorul 
constituțional, adică de rege. 

În pofida unor astfel de acţiuni, care au culminat cu mitingul FND 
ținut în Piaţa Palatului regal (24 februarie 1945), PCdR nu a izbutit 
să răstoarne guvernul Rădescu. Se adeverea caracterizarea dată de 
Pătrășcanu că, spre deosebire de predecesorul său, primul-ministru 
nu era „în buzunarul” FND. Generalul Rădescu şi-a întemeiat însă 
rezistenţa la asaltul comunist pe o percepție greşită: el a crezut că 
fermitatea arătată de Marea Britanie în Grecia faţă de încercarea 
comuniştilor de a lua puterea se va manifesta şi în România. Nu avea 
de unde să ştie că baza acordului Churchill—Stalin era România 
pentru URSS, în schimbul Greciei pentru Marea Britanic. 

Sub pretextul că Rădescu a dat ordin să se tragă în manifestanți 
(în realitate a fost vorba de o provocare bine organizată de sovietici 
şi comunişti), A.I. Vîşinski, venit la Bucureşti (27 februarie), a cerut 
imediata înlocuire a generalului. Sosirea emisarului lui Stalin este 
dovada cea mai elocventă a slăbiciunii comuniştilor, incapabili să ia 
puterea fără ajutorul lui „Big Brother”. 

Asupra regelui, Vîşinski a exercitat presiuni și ameninţări, când 
a constatat că suveranul voia să păstreze formula unui guvern de reală 
coaliție prezidat de prinţul Barbu Știrbey. În faţa refuzului categoric 
al lui Vîşinski de a accepta propunerile regelui, în spiritul procedurilor 
constituționale, Mihai a vrut să abdice, dar, în urma consultărilor, a 
renunțat (Dinu Brătianu, cel mai bătrân om politic al ţării, i-a cerut 
să nu părăsească ţara) şi l-a numit pe Petru Groza prim-ministru. 

Două au fost rațiunile care l-au determinat pe rege să cedeze: 
promisiunea restituirii Transilvaniei de Nord şi cea de atenuare a 
rigorilor materiale ale aplicării armistiţiului. 

Brutalitatea cu care Stalin a acţionat în impunerea guvernului 
Groza rămâne până astăzi subiect de controversă. La Conferinţa de 
la Ialta (4—11 februarie 1945), el se arătase conciliant, lăsând lui 
Roosevelt şi Churchill imaginea unui binevoitor Uncle Joe. Ei se 
despărţiseră într-o atmosferă de încredere, care i-a făcut pe cei doi 
interlocutori occidentali să creadă că bazele cooperării postbelice sunt 
asigurate. Ce l-a determinat pe Stalin să adopte în România o atitudine 
atât de dură, care, prin spulberarea imaginii surâzătoare de la Ialta, 
s-a dovedit contraproductivă în relaţiile interaliate? 

Americanul William McCagg crede că „lovitura din România de 
la 27 februarie 1945 (data sosirii lui Vîşinski la Bucureşti — n.n.) a 
fost începutul unei testări sovietice deliberate a răspunsunilor politice 
ale Aliaților”. Pentru canadianul Perry Bidiscombe, instalarea 
guvernului Groza a fost răspunsul Moscovei la descoperirea unei 
reţele subterane organizate de „guvernul naţional” de la Viena, 
condus de Horia Sima, Grupul etnic german, al cărui şef era Andreas 
Schmidt, şi un grup de militari, care încerca să-l atragă şi pe coman- 
dantul Armatei 4 române, generalul Gheorghe Avramescu (ginerele 
acestuia, locotenentul Ilie-Vlad Sturdza, fiul prinţului Mihail Sturdza, 
ministru de Externe în guvernul Sima de la Viena, trecuse încă din 
toamnă frontul în liniile germane şi încerca să stabilească legătura 
cu socrul său). Reţeaua urmărea organizarea unui „23 august pe 

de-andoaselea” (Horia Sima), destinat să scoată România de sub 
ocupaţia sovietică printr-o acţiune internă conjugată cu o ofensivă 
germană în Ungaria. Dispunând de un agent dublu — radiotele- 
grafistul reţelei —, sovieticii au fost la curent cu pregătirile rețelei, 
astfel că, în ajunul declanşării ofensivei germane din zona lacurilor 
Balaton-Velencei, începută la 6 martie 1945, ei l-au arestat pe 
generalul Avramescu, după ce, cu puţin timp mai înainte, îi arestaseră 
pe Andreas Schmidt şi pe Constantin Stoicănescu, emisarul lui 
Horia Sima. În întâlnirea cu regele Mihai, din după-amiaza zilei de 
6 martie, mareşalul R.I. Malinovski a stăruit asupra primejdiei 
reprezentate de această acțiune subversivă pentru spatele frontului 
sovietic. 

În stadiul actual al documentării, explicaţia cea mai plauzibilă a 
acţiunii sovietice este (după opinia noastră) că ea a reprezentat 
replica simetrică la acţiunea lui W. Churchill în Grecia, unde, 
premierul, sosit la Atena în chiar ziua de Crăciun (25 decembrie 
1944), a izbutit să blocheze accesul la putere al comuniştilor, lipsiţi 
de sprijinul sovietic după acordul de procentaj. Stalin a acţionat 
mult mai brutal în România, dar tot în spiritul acordului de procentaj, 
care-i dădea o pondere de 90% în problemele româneşti. Spre 
deosebire de premierul britanic, venit la faţa locului, dictatorul 
sovietic s-a mulțumit să-şi trimită emisarul pentru a instaura un 
regim controlat de comunişti. 

Este sigur că intervenția brutală a Kremlinului, prin trimisul său 
A.I. Vîşinski, a temperat — dacă nu chiar spulberat — euforia de la Ialta 
şi a sporit suspiciunile Londrei şi Washingtonului asupra adevăra- 
telor intenţii ale lui Stalin, astfel că nu este cu totul lipsită de temei 
opinia potrivit căreia 6 martie 1945 reprezintă întâia manifestare a 
Războiului rece. 

Angajate în negocieri cu URSS în problema Poloniei, SUA şi 
Marea Britanie au considerat că miza era mult mai importantă la 
Varşovia decât la Bucureşti. Dacă în 1944, între România şi Grecia, 
Londra, sprijinită de Washington, a dat întâietate Greciei, în 1945, 
între România şi Polonia cele două mari democraţii apusene au dat 
preferinţă Poloniei, deşi nici la Varşovia sprijinul occidental nu va 
fi atât de consistent încât să poată împiedica instituirea controlului 
sovietic prin partidul comunist. 

Guvernul impus de Vîşinski regelui se autointitula cu o formulă 
înşelătoare „de largă concentrare democratică”. În realitate, el era 
întruchiparea unei tipice coaliţii fictive, întrucât, sub conducerea 
comuniştilor, cabinetul nu cuprindea decât partide şi organizaţii 
aliate ale PCdR sau criptocomuniste, precum şi „tovarăşi de drum” 
al PCdR, între care cel mai important era Gheorghe Tătărescu. 

Alianța cu fostul prim-ministru liberal — omul responsabil (în 
calitate de subsecretar de stat la Interne) de reprimarea rebeliunii 
numită de comunişti „răscoala” de la Tatar-Bunar — nu se încheiase 
fără ezitări şi rezerve atât din partea unor comunişti cât şi a unor 
social-democraţi. Moscova îl dorea însă prezent în guvern şi ei îi 
aparţinea cuvântul hotărâtor. Două erau raţiunile sale de a-l alătura 
pe omul politic „burghez” comuniştilor. În cosmetica politică, 
destinată să convingă Occidentul că URSS nu aducea la putere 
partidele comuniste în ţările ocupate de Armata Roşie, ci sprijinea 
coaliţii ale forţelor „antifasciste”, prezenţa lui Gheorghe Tătărescu 
(ca vicepremier şi ministru de Externe) era arhioportună: un fost prim- 
ministru al unui guvern regal, binecunoscut în Occident și în relații 
strânse cu preşedintele Cehoslovaciei, Edvard Beneš, el însuşi 
convins că, în condiţiile geopolitice de la sfârşitul celui de-al doilea 
război mondial, „lumina vine de la Răsărit”. Oricât de criticat ar fi 
fost oportunismul lui Tătărescu, el purta, în percepţia occidentală, o 
anumită respectabilitate „burgheză”, pe care sovieticii, cu marea lor 
abilitate, erau hotărâți să o exploateze la maximum. În al doilea 
rând, Gheorghe Tătărescu era, tocmai prin trecutul său, uşor 
şantajabil. Adversar neîmpăcat al fostului prim-ministru liberal, 
I. Maniu cerea arestarea şi judecarea lui Tătărescu, alături de 
criminalii de război, ca fiind vinovat de dezastrul ţării. Aşa cum s-a 
spus cu o formulă potrivită, Tătărescu avea de ales între banca 
acuzării şi banca guvernului; alegerea nu era greu de făcut. 

El a încheiat cu Vîşinski un „gentleman s agreement” (termenul 
a fost folosit de Vîşinsk1), ale cărui clauze sunt încă necunoscute. La 
6 septembrie 1945, într-o convorbire între cei doi, Tătărescu a spus: 
„Eu mi-am îndeplinit toate obligaţiile față de Dvs. [...] şi cred că 
le-am depăşit”. Vîşinski i-a răspuns că înţelegerea fusese îndeplinită 
de ambele părți. 

Şi totuşi intrarea în guvernul Groza a lui Tătărescu nu era un 
simplu act de oportunism sau de supraviețuire politică. Aşa cum s-a 

arătat mai sus, el fusese unul dintre puţinii oameni politici din 
România care înţelesese că soarta ţării nu va depinde de Londra şi 
Washington, ci de Moscova. În consecinţă, strategia sa politică s-a 
întemeiat pe noua realitate geopolitică şi a făcut din strânsa — foarte 
strânsa — colaborare cu URSS piatra unghiulară a politicii sale, 
spunându-le repetat acest fapt reprezentanților sovietici cu care 
venea în contact. Ceea ce Tătărescu nu le-a mărturisit era că, în 
acelaşi timp, el dorea să priveze PCdR de monopolul bunelor raporturi 
cu Moscova, altfel spus, să nu-i lase pe comunişti să deţină statutul 
de „copiii preferaţi” ai Kremlinului. Evident, era o iluzie, dar cel care 
o nutrea voia să servească astfel interesul naţional. 

Belu Zilber, cu mușcătoarea sa ironie, a făcut o paralelă sugestivă 
între luarea puterii de către bolşevici la Petrograd şi de către 
comuniştii români la Bucureşti: „În seara de 7 noiembrie 1917, la 
Smolnii, Lenin şi Troțki n-aveau timp să mănânce. Conduceau o 
revoluţie reală. La Bucureşti, în seara de 6 martie 1945, guvernul 
revoluţionar bea şampanie la sediul Comitetului Central. Irezistibilă, 
comedia a ţâşnit, ca totdeauna în istoria noastră, după pleaşcă. Nu cred 
să existe în vreo altă limbă un cuvânt atât de expresiv pentru întâlnirea 
cu norocul”. Pentru comuniştii din România, incapabili să ia puterea 
prin forţele proprii, „pleaşca” a fost ocupaţia sovietică. Stalin, prin 
Armata Roşie, a impus ceea ce acelaşi Belu Zilber numea atât de exact 
„socialismul prin descălecat” (adică al comuniştilor veniţi în 
furgoanele Armatei Roşii şi deveniți marionetele ocupantului 
sovietic). 

Comuniştii se autoiluzionau însă, încercând să prezinte instalarea 
guvernului Groza şi ca pe o victorie obținută prin forţe proprii. losif 
Rangheţ (încă Rangecz!) explica, la 12 martie 1945, instructorilor 
regionalelor PCdR: „Vă aduceţi aminte că în evenimentele din 23/8 
partidul nostru a spus că factorul principal a fost Armata Roşie, pe 
urmă a fost poporul român şi partidul nostru, care a contribuit la acest 
eveniment [...] dacă la 23/8 am primit un mare ajutor de la guvernul 
sovietic şi poporul sovietic, atunci la 6/3 am primit şi mai mult, 
tovarăşi, dar am putut să-l primim pentru că la 6/3 au fost mobilizate 
masele largi ale poporului de la oraşe şi sate” (am păstrat grafia 
stenogramei). 

Dacă este să dăm crezare informației comunicate OSS (Oficiul/ 
Biroul Serviciilor Strategice — serviciul de spionaj american) de 

unul din agenţii săi din România, AD-201 (Theodor Negropontes), 
la 7 martie 1945, aşadar, a doua zi după instalarea guvernului Groza, 
o echipă de emisari sovietici venită în România s-a întâlnit cu Ana 
Pauker, Constantin Pârvulescu și Constantin Doncea, cărora le-a 
transmis un plan de măsuri ce trebuiau înfăptuite în următorii trei ani: 
abolirea monarhiei, lichidarea partidelor „istorice”, crearea structurilor 
represive şi militare după model sovietic, reforma agrară, dar şi 
pregătirea condițiilor pentru colectivizarea agriculturii, lichidarea 
băncilor, închiderea ţării fată de Occident, atât pe plan economic, cât 
şi cultural şi uman. 

Deşi cercetătorul american Eduard Mark a pus cu argumente ce 
nu pot fi ignorate sub semnul întrebării autenticitatea acestui plan, 
este de netăgăduit că, în perioada 1945-1948, el a fost executat 
punct cu punct. 

Încă din primele zile, cabinetul Groza s-a lansat într-o activitate 
febrilă menită să atenueze şocul provocat în opinia publică de schim- 
barea de guvern care era, în fapt, o schimbare de regim. Evident, 
atunci foarte puţini erau aceia care îşi dădeau seama că la 6 martie 
1945 a început o nouă perioadă în istoria României, perioadă care 
avea să dureze 45 de ani. Cea mai mare parte a opiniei publice con- 
sidera că noua formulă politică va fi efemeră pentru că... „Occidentul 
nu ne lasă!” Dincolo de speranţele în ajutorul Apusului, se afla însă 
realitatea descrisă corect de generalul C.V.R. Schuyler, reprezentantul 
SUA în Comisia Aliată de Control: „Actualul guvern român este un 
guvern minoritar, impus naţiunii prin presiuni sovietice directe. 
Acest guvern este dominat de Partidul Comunist Român, care 
reprezintă, probabil, mai puţin de 10% din populaţia românească. 
Marea majoritate a poporului român este profund naționalistă şi se 
opune energic sistemului comunist sub orice formă”. 

Pentru a dezarma această ostilitate de care guvernanţii erau 
conştienţi, primul pas a fost restaurarea administrației române în nord- 
estul Transilvaniei, prezentată ca un gest generos din partea URSS, 
făcut numai pentru că la Bucureşti se afla un guvern ce se bucura de 
încrederea lui Stalin. Pentru a consolida poziţia guvernului Groza, 
revenirea autorităţilor române în nord-estul Transilvaniei a fost 
prezentată ca fiind satisfacerea de către Stalin, la 9 martie, a cererii 
formulate în acest sens, cu o zi înainte, de către Petru Groza şi 
Gh. Tătărescu. La festivitățile de la Cluj, organizate cu acest prilej, 

alături de rege şi de membrii guvernului a fost de față şi A.I. Vîşinski, 
invitat de asemenea să participe la o şedinţă solemnă a Consiliului 
de Miniştri, ţinută la Cluj, unde se relevă gestul sovietic şi se exprimă 
recunoştinţa faţă de Stalin. Oricât de mare era satisfacția opiniei 
publice de a vedea Transilvania de Nord reintegrată administrativ 
statului român, ea nu putea trece cu vederea că actul acesta, mult 
aşteptat, apărea ca un dar al Moscovei făcut instrumentelor sale de 
la Bucureşti şi că absenţa de la Cluj a reprezentanţilor Marii Britanii 
şi SUA dovedea că situaţia noii formaţii guvernamentale nu era — sau 
se spera să nu fie — aşa de sigură cum o prezentase Vîşinski la Cluj: 
„un guvern de lungă durată, de mare putere de muncă, de îndrăzneţe 
încercări, de mari fapte eroice, de mare glorie!”. 

Păcatul originar al guvernului Groza — zămishrea lui prin inter- 
venţia în forță a Moscovei — s-a răsfrânt şi asupra reformei agrare, 
decretată la 23 martie, în urma căreia circa 1,4 milioane de ha au fost 
expropriate, aproximativ 1,l milioane ha fiind trecute în proprietatea 
a 900 000 de familii, aşadar, o reformă cu mult mai modestă decât 
cea din 1921, dar prezentată de propaganda oficială ca o rezolvare 
a problemei agrare. Chiar dacă printre beneficiarii reformei s-au 
aflat 400 000 de familii de țărani fără pământ, era în realitate vorba 
de un „dar otrăvit”, întrucât împroprietărirea era destinată să câştige 
simpatiile ţărănimii pentru noul regim, ale cărui adevărate intenţii 
aveau să fie dezvăluite patru ani mai târziu, când va fi lansată 
colectivizarea agriculturii. 

Regimul comunist, fie şi incipient şi camuflat, a creat în ţară o stare 
de indispoziţie tensionată. Defularea opiniei publice s-a făcut în 
spiritul firii româneşti: „luarea în băşcălie”, adică „bancurile”: Petru 
Groza, Gheorghe Tătărescu, preotul Constantin Burducea (ministrul 
Cultelor) şi, mai presus de toţi, Romulus Zăroni (ministrul 
Agriculturii) au devenit obiectul epigramelor şi anecdotelor, lansate 
sau atribuite lui Păstorel Teodoreanu. 

În această atmosferă de opoziţie cvasigenerală, sfârşitul războiului 
în Europa a trecut neobservat. Și totuşi contribuția României la 
înfrângerea Germaniei naziste a fost importantă: prin efectivele 
angajate (538 536 militari), ea s-a plasat, potrivit unor estimări, pe 
al patrulea loc după URSS, SUA şi: Marea Britanie (loc contestat de 
Polonia, care îl revendică pentru ea, avansând cifra de 595 000 
militari). Operaţiile armatei române pe teritoriile Ungariei, 

Cehoslovaciei şi Austriei s-au desfăşurat sub comandament sovietic, 
ŞI ostilitatea faţă de ruşi a făcut ca faptele de arme ale ostaşilor 
români — recunoscute chiar în ordine de zi ale lui Stalin sau ale 
comandanților sovietici — să nu aibă nici un răsunet în ţară. 

Războiul din Vest a fost perceput ca un „război străin”, pentru care 
opinia publică nu a manifestat (evident, cu excepţia rudelor celor 
plecaţi pe front) decât un interes insignifiant. 

Încă din toamna anului 1944, generalul Gheorghe Mihail, şeful 
Marelui Stat Major, a pus cu o logică impecabilă problema continuării 
operaţiunilor militare pe teritoriile Ungariei şi Cehoslovaciei: dacă 
erau condamnate acţiunile de luptă ale armatei române dincolo de 
Nistru, atunci ele nu puteau fi justificate dincolo de frontierele de 
nord-vest şi vest ale României. Generalul şi-a dat demisia din şefia 
Marelui Stat Major la 12 octombrie 1944, a doua zi după eliberarea 
Clujului. 

O „frăţie de arme” româno-sovietică nu era de conceput. Pe front 
se petreceau deopotrivă scene de umilinţă pentru comandanții români, 
dar şi de reacţii demne din partea lor faţă de aroganţa militarilor roşii. 

În amintirile sale, It.-col. Gheorghe Magherescu descrie scena 
admonestării şi insultării generalului Vladimir Constantinescu de către 
generalul sovietic Sersciuk. Acesta „era atât de cumplit, atât de 
amenințător, încât generalul Vladimir Constantinescu se pierdu de tot. 
Vladimir Constantinescu, asul sportului călare, cavaler până în ultima 
fibră a sa, acel ofiţer căruia nimănui nu i-ar fi trecut prin minte că ar 
fi putut să-l ofenseze cu cel mai mic gest, stând smirnă în faţa lui 
Sersciuk, primind injuriile! A salutat şi apoi, printr-o întoarcere 
soldățească împrejur, a luat-o pas alergător în direcţia frontului 
(Sersciuk îi ordonase să plece imediat în linia întâi — n.n.), sărind peste 
şanţuri, trecând peste garduri şi pierzându-se în vastitatea câmpului 
de luptă, dispărând cu totul [...]. Dacă ni s-ar fi smuls epoleţii, dacă 
am fi fost loviți, nu am fi simțit mai mult decât simţisem până atunci. 
Chiar dacă am fi intrat în miezul pământului, tot n-am fi scăpat de 
ruşinea ce ne copleşea”. 

Au fost însă şi atitudini demne, ca aceea a generalului Edgar 
Rădulescu, care, întrerupt în timp ce discuta cu un alt general român 
de un locotenent sovietic, ataşat Diviziei 8 cavalerie şi aflat în 
dezacord cu misiunea încredinţată de comandantul român acestei mari 
unităţi, a exclamat: „Cum? Un locotenent îndrăzneşte să se amestece 

în discuția a doi comandanți de mari unități fără a fi întrebat şi are 
tupeul să-şi dea şi părerea, dezaprobându-mă pe mine? Aceasta este 
cea mai mare necuviință şi indisciplină”. Apoi l-a „invitat să părăsescă 
imediat biroul şi să aştepte dispozițiuni”. Intimidat, locotenentul 
sovietic s-a supus — spre surprinderea generală — ordinului. Generalul 
Edgar Rădulescu a mers mai departe: a cerut comandamentului 
sovietic ca impertinentul locotenent să fie mutat la trupă, întrucât nu 
corespundea misiunii de ofițer de legătură pe lângă un comandament 
român. Cererea i-a fost imediat satisfăcută. 

La vârful armatei, unul dintre cele mai frumoase exemplare de 
curaj şi demnitate l-a oferit ordinul generalului Gheorghe Mihail din 
30 septembrie 1944 privind aprovizionarea trupelor sovietice, în 
cuprinsul căruia se spunea: „Armata, poliția şi jandarmeria se vor 
opune cu ultimă energie, la nevoie recurgând chiar la arme, în 
cazurile când ostaşi sovietici, izolați sau în grupuri [...], vor încerca 
să ridice cu forța sau să jefuiască bunurile statului sau particulare [...]. 
Fac răspunzători şi se vor trimite în judecata Curții Marţiale toți 
ofițerii şi ostaşii care nu vor apăra până la ultima picătură de sânge 
bunurile statului ce au fost date în paza şi îngrijirea lor”. 

La | noiembrie 1944, L.P. Beria, comisarul poporului pentru 
Afacerile Interne al URSS, a trimis lui Stalin o copie a ordinului 
despre a cărui existenţă sovieticii au aflat de la şeful de stat major al 
Divizei 14 infanterie română în cursul unei anchete privind 
împușcarea de către militari români a unui ofiţer al NKVD. 


CAPITOLUL 3 


ROMÂNIA ÎN SFERA DE HEGEMONIE 
SOVIETICĂ 


Atitudinea mai fermă faţă de URSS a noului preşedinte al SUA, 
Harry S. Truman (Roosevelt a murit la 12 aprilie 1945), s-a manifestat 
la Conferinţa de la Potsdam (17 iulie—2 august 1945). Americanii, 
secondaţi de britanici, au continuat să refuze recunoaşterea guvernului 
Groza, considerat nereprezentativ, ceea ce împiedica negocierea 
tratatului de pace. 

Încurajat de Washington, regele a încercat să înlăture guvernul 
Groza, cerându-i la 20 august primului-ministru să demisioneze, 
pentru a face loc unui cabinet care, bucurându-se de recunoașterea 
celor trei mari puteri, să permită deblocarea negocierilor privind 
tratatul de pace. Sprijinit de Moscova, Groza a refuzat să dea curs 
cererii regale. La 12 septembrie, Stalin i-a telegrafiat lui Molotov, 
aflat la Conferinţa miniştrilor de Externe de la Londra (10 septem- 
brie — 2 octombrie 1945): „Trebuie să te ţii tare; nici o concesie în 
privinţa României”. Suveranul a hotărât să rupă relaţiile cu guvernul 
ŞI a refuzat să mai semneze decretele prezentate de miniştri („greva 
regală”). Impasul politic era total. 

Regele Mihai a fost singurul şef de stat din Europa de Est care a 
sfidat fățiş politica Moscovei de promovare a comuniştilor în 
conducerea statului. 

Aliaţii occidentali erau departe de a fi de acord asupra conduitei 
de urmat în criza constituţională din România. De la început, guvernul 
englez considerase poziţia americană ca riscantă, atât timp cât 
Washingtonul nu era dispus să folosescă „marile mijloace” pentru a-l 
sprijini pe regele Mihai. Dându-și seama că mersese mult mai departe 
decât o cereau interesele sale în România, guvernul american a căutat 
o formulă care să salveze aparențele pentru a ieşi cu prestigiul intact. 

În plină „grevă regală”, Marea Britanie a propus, la 17 septembrie 
] 945, ca în redactarea tratatului de pace cu România să se introducă 
o clauză care să prevadă că URSS putea să menţină trupe pe tentonul 
acestei ţări şi după semnarea tratatului de pace, pentru a asigura 
securitatea căilor de comunicaţii cu trupele sovietice de ocupaţie din 
Austria. Guvernul britanic oferise astfel partenerului sovietic acoperirea 
legală pentru a menţine sub ocupaţie România şi după ce pacea va fi 
fost încheiată. „Acordul de procentaj” se dovedea astfel, încă o dată, 
a nu fi un simplu aranjament valabil doar până la sfârşitul războiului. 


O OPERAȚIE DE COSMETICĂ POLITICĂ 


Conferinţa miniştrilor de Externe ai SUA, URSS şi Mani Britanii, 
ținută la Moscova (16—26 decembrie 1945), a găsit soluția care să dea 
satisfacție celor trei mari: câştig real pentru URSS, salvarea „feţei” 
pentru SUA şi Marea Britanie; guvernul Groza urma să dobândească 
reprezentativitate prin includerea a câte unui reprezentant al PNȚ şi 
PNL, ca miniştri fără portofoliu, fiind excluşi însă — la cererea părții 
sovietice — de la intrarea în guvern Iuliu Maniu, C.I.C. (Dinu) 
Brătianu şi dr. Nicolae Lupu. 

O comisie tripartită alcătuită din A.I. Vîşinski şi ambasadorii SUA 
şi Marii Britanii, A. Harriman şi, respectiv, Sir Archibald Clark Kerr, 
a sosit la Bucureşti la 31 decembrie 1945 pentru a-l „ajuta” pe rege 
în lărgirea guvernului. Încercarea suveranului de a obţine 
„neutralizarea” Ministerului de Interne, în perspectiva apropiatelor 
alegeri, a fost respinsă pe loc de reprezentantul sovietic, fără ca cei 
doi ambasadori apuseni să fi sprijinit în vreun fel cererea legitimă a 
regelui. După discuţii privind candidaturile lui Ion Mihalache şi Bebe 
Brătianu, ambii respinşi de guvern şi de Vişinski, sub pretext că 
primul ar fi fost voluntar pe frontul din est (Vîşinski 1-a spus însă lui 
Gheorghiu-Dej că motivul real era calitatea lui Mihalache de „alter 
ego” al lui Maniu), iar al doilea, unul din organizatorii manifestaţiei 
din 8 noiembrie 1945 (onomastica regelui Mihai prilejuise o mare 
manifestaţie de simpatie pentru suveran, organizată de PNȚ şi PNL, 
încheiată cu ciocniri între demonstranți şi poliție), s-a decis, în final, 
să fie admişi Emil Haţieganu (PNȚ) şi Mihai Romniceanu (PNL). 

URSS repurtase o dublă victorie: printr-o simplă operaţie de cosmetică 
politică obținuse recunoaşterea guvernului Groza de către SUA şi 
Marea Britanie; în al doilea rând, în guvern intraseră personalităţi din 
garnitura a doua a partidelor istorice. Lărgirea guvernului Groza nu 
a însemnat decât aparent revenirea la „coaliția autentică” (pentru a 
relua schema lui Hugh Seton-Watson); în fapt, cei doi reprezentanți 
al partidelor democratice erau doar simpli figuranţi. Realitatea au 
înţeles-o foarte bine membrii misiunii SUA la Bucureşti, care au 
vrut să demisioneze în bloc în semn de protest față de politica țării lor 
în problema românească. Aşa cum conchide istoricul american Paul 
Quinlan, ultima încercare de a restabili democraţia în România eşuase. 
Sir Archibald Clark Kerr încheia raportul înaintat Foreign Office-ului 
despre călătoria în România cu aceste cuvinte: „Am părăsit 
Bucureştiul, aşadar, cu un sentiment de tristeţe şi profund recunoscător 
că nu m-am născut în România”. Diplomatul britanic ştia şi el că 
nimeni nu mai putea smulge această tară din ghiarele ursului sovietic. 


CONFERINȚA DE PACE DE LA PARIS 


Odată recunoscut de către SUA şi Marea Britanie, guvernul 
Groza s-a aflat în fața a două probleme capitale: participarea 
României la Conferinţa de pace de la Paris şi organizarea alegerilor 
parlamentare. 

În capitala franceză, delegaţia română, condusă de Gheorghe 
Tătărescu, flancat însă de comunişti, a fost confruntată cu cererea 
Ungariei de a obţine — pornind de la prevederea convenției de 
armistițiu că Transilvania sau „cea mai mare parte a ei” va fi resti- 
tuită României — o suprafață de 22 000 km? din teritoriul transilvan. 

Guvernul Groza, care se ştia nepopular, nu putea face nici o 
concesie teritorială Ungariei, căci a proceda altminteri însemna o 
sinucidere politică, mai ales, în perspectiva apropiatelor alegeri. 
Într-un discurs rostit la Cluj, la 8 iunie 1946, Lucrețiu Pătrăşcanu a 
condamnat în termeni viguroşi revizionismul ungar și a subliniat că 
„Transilvania a aparţinut şi va aparține statului român în între- 
gime [...]; noua ediţie a revizionismului se leagă de tendinţele bine 
cunoscute ale revizionismului trecut, atât de agitat în Ungaria de ieri”. 

Cuvântarea lui Pătrăşcanu urmărea de asemenea să câştige simpatia 
alegătorilor naţional-țărănişti, atât de sensibili la problemele 
Transilvaniei, pentru PCR. 

Deşi Pătrășcanu declarase că vorbeşte în numele PCR şi al 
guvernului, poziţia sa va fi condamnată, ulterior, ca naționalistă şi 
şovină, iar în timpul îndelungatei anchete (1948-1954), încheiată cu 
procesul şi execuţia sa, cuvântarea de la Cluj din 8 iunie 1946 (care 
nu trebuie confundată cu cea din 13 iunie 1945, ţinută tot la Cluj, şi 
tot în problema Transilvaniei) a fost unul din capetele de acuzare. 

Comuniştii din Ungaria, pentru a câştiga şi ei popularitate (la 
alegerile din 4 noiembrie 1945 obținuseră 17% din voturi, față de 57% 
obţinute de Partidul Micilor Agrarieni), au sprijinit revendicările 
guvernului ungar (din care făceau parte). La 13 august 1946, în articolul 
de fond din „Szabad Nep”, organul partidului comunist, se scria: „Noi 
înțelegem că democraţia românească, care duce o luptă înverşunată cu 
forţele interne ale reacţiunii şovine, nu doreşte să poarte povara 
concesiunilor teritoriale. Dar acelaşi lucru se aplică şi democraţiei 
ungare... De aceea satisfacerea cererilor modeste, cu adevărat minime, 
ale Ungariei ar servi şi interesele democraţiei române”. 

Noile revendicări fuseseră limitate la 4 000 km?, adică o fâşie la 
frontieră care să dea Ungariei oraşele Arad, Oradea, Carei şi Satu 
Mare. Cererile ungare au fost respinse la Conferinţa de pace, care a 
decis că întreaga Transilvania aparține României. 

O gravă injustiţie a fost neacordarea statutului de cobeligeranță 
României, în ciuda contribuţiei ei majore la victoria asupra Germaniei. 
Împotriva acordării amintitului statut au votat, între alții, URSS, 
SUA şi Marea Britanie, România beneficiind de voturile Franței 
(al cărei delegat a regretat votul dat, când a constatat că cei trei mari 
erau ostili acordării cobeligeranței), Cehoslovaciei precum şi ale... 
Ucrainei şi Bielorusiei! Absența statutului de cobeligeranță (acordat 
însă Italiei!) priva România de o situaţie care i-ar fi permis să 
atenueze clauzele economice ale tratatului, în primul rând despă- 
gubirile de război. „Reparaţiile şi restituirile cerute prin Proiectul de 
Tratat în plus față de condiţiile Convenţiei de armistițiu — se arăta 
într-un document românesc — ar avea ca urmare nu numai faptul că 


" La Conferinţa naţională din 16-21 octombrie 1945, Partidul Comunist din 
România (PCdR) a adoptat denumirea de Partidul Comunist Român (PCR). 

România va ajunge repede în situaţia de a nu putea să le îndeplineas- 
că, dar şi că ea îşi va vedea distrusă întreaga economie”. 

Activitatea delegaţiei române s-a desfăşurat în limitele îngăduite 
de sovietici (Molotov); iritat de întâlnirile membrilor delegaţiei 
române cu reprezentanţii occidentali, Molotov i-a convocat pe 
I.Gh. Maurer şi Al. Bârlădeanu şi le-a comunicat că „toate contactele 
(românilor — n.n.) cu delegaţiile occidentale vor trebui să înceteze, 
mai ales cu delegaţiile SUA şi Marii Britanii, dacă permisiunea 
pentru astfel de convorbiri nu a fost cerută mai dinainte şi primită”. 

Oricât ar părea de surprinzător, unul din membrii delegației române 
care a încercat să-i avertizeze pe occidentali asupra naturii adevărate 
a raporturilor româno-sovietice a fost economistul Herbert (Belu) 
Zilber: „Sunt evreu şi comunist — spunea el americanilor şi altor 
«capitaliști». Nu ne lăsaţi complet în mâna rușilor, căci nu numai că 
dispărem complet ca naţiune, dar va fi şi în detrimentul vostru, până 
în cele din urmă”. Realist, I.Gh. Maurer le spune la un pahar de vin 
lui Dumitru Danielopol şi unui alt delegat, ştiuți ca prooccidentali, că 
„iubeşte ţara tot aşa cum o iubim şi noi — după cum scrie cel dintâi. 
Dar ce vrem să facă? Ruşii sunt în țară şi americanii sunt departe. «Noi 
trebuie să trăim cu ruşii. Ăsta e adevărul. Pentru voi este uşor să 
criticaţi şi să mă arătaţi pe mine. Tu (Danielopol — n.n.) nu ai fost în 
țară de mult (rămăsese în Anglia în timpul războiului — n.n.) şi nu te 
mai întorci. Dar pentru ăi de stau acasă ce vrei să facă?» 

În discuţia cu Maurer, Molotov a stăruit că nici o problemă a 
relaţiilor sovieto-române nu trebuie discutată la Paris, ci ulterior, după 
încheierea Conferinţei de pace. 

Respectând această cerere-indicaţie sovietică, atât P. Groza cât şi 
Gh. Tătărescu s-au abținut să abordeze atunci probleme teritoriale 
româno-sovietice. Şeful diplomaţiei române dorea ca România să 
discute despre insulele de pe braţul Chilia, ocupate prin forță de către 
trupele sovietice în toamna anului 1940, în timp ce primul-ministru 
Groza cerea ca, în schimbul insulelor dunărene, României să i se 
restituie Herţa şi anumite teritorii prin care trecea calea ferată 
Siret-Halmei. Evident, aceste dorinţe nu numai că nu aveau nici o 
şansă de a fi satisfăcute, dar nici nu au mai fost prezentate oficial. Ele 
arată însă că nici Groza, nici Tătărescu nu erau simple paiaţe 
manevrate de Moscova. 

Tratatul de pace semnat la 10 februarie 1947 încheia capitolul 
dureros al participării României la cel de-al doilea război mondial: un 
război început în Est şi terminat în Vest, împotriva Germaniei, alături 
de care România intrase în război. Și în Est, şi în Vest, obiectivul 
României fusese legitim: recuperarea teritoriilor pierdute în vara anului 
1940. Dacă, după 23 august 1944, campania din Est a fost apreciată 
ca o gravă eroare sau chiar o crimă, raţiunile au fost de ordin politico- 
propagandistic. În realitate, redobândirea Basarabiei, nordului 
Bucovinei şi ținutului Herţa era la fel de îndreptățită ca şi redobândirea 
nord-estului Transilvaniei, iar continuarea operaţiilor militare dincolo 
de Nistru a fost tot atât de necesară, sau chiar mai necesară — având în 
vedere primejdia reprezentată de forţa militară a URSS — decât 
continuarea operaţiilor militare, dincolo de frontiera de vest a României. 

Pierderile armatei române de pe cele două fronturi au fost 
următoarele: 


Est Vest Total 
Morti 71 585 21 035 92 620 
Răniți şi bolnavi 243 622 90 344 333 966 
Dispăruți 309 533 58 443 367 976 
Total 624 740 169 822 794 562 


ALEGERILE TRUCATE DIN 19 NOIEMBRIE 1946 


Cea de a doua problemă de interes capital pentru țară era orga- 
nizarea alegerilor. Comuniştii ştiau că nu sunt populari în țară şi 
încercau, la îndemnul sovieticilor, să slăbească partidele democratice 
prin încurajarea de tensiuni şi disidenţe. La 9 ianuarie 1946, 
Gheorghiu-Dej a solicitat lui Vîşinski, aflat la Bucureşti, instrucțiuni 
privind politica PCR în noile condiţii de după lărgirea guvernului 
Groza. Interlocutorul sovietic i-a cerut să stimuleze şi să sprijine în 
PNL pe Daniel Danielopol şi M. Romniceanu împotriva lui Dinu şi 
Bebe Brătianu, iar în PNȚ pe Al. Măcărescu şi E. Haţieganu împotriva 
lui Maniu (Vîşinski spunea că Vişoianu, venit în cursul nopții la el, 
îi comunicase că Mihalache însuşi ar fi fost gata să se distanţeze de 

Maniu!). Cum banii sunt „nervus rerum”, Gheorghiu-Dej i-a cerut 
lui Vîşinski un miliard de lei pentru campania electorală. 

Bani risipiţi, întrucât nimeni nu mai putea să-şi schimbe opinia 
la vederea unui afiş sau citirea unui manifest. Bodnăraş cunoştea 
desigur principiul lui Stalin: „Nu contează cine şi cum votează, ci cine 
numără voturile”, atunci când spunea că prin valorificarea unor 
nespecificate pot fi obţinute 90% din voturi. 

Mai „realist”, Vîşinski îi spune lui Harriman, încă în timpul călătoriei 
Comisiei Tnpatrite în România, că la viitoarele alegeri alianța condusă 
de PCR va avea 70% din voturi, PNȚ — 20%, PNL — 10%. 

Rezultatele reale ale alegenlor din 19 noiembrie 1946 nu sunt cu- 
noscute până acum. L. Pătrăşcanu, care ceruse lui Teohani Georgescu, 
ministrul de Interne, să i le arate, pentru a şti cum trebuie orga- 
nizată în viitor politica şi propaganda PCR, a primit răspunsul că ele 
fuseseră arse şi că, de acum înainte, contau numai cifrele comunicate 
oficial, care atribuiau 79,86% din voturi Blocului Partidelor 
Democrate (BPD), condus de PCR , adică 378 din 414 locuri în 
parlament. 

Istoricul Virgiliu Ţârău a descoperit şi publicat rezultatele reale 
pentru judeţele Cluj, Someș şi Turda. Ele se prezintă astfel: 


Judeţul Cluj 

Partide BPD UPM’ PNŢ-Maniu Altele 
Judeţ 23% 33% 42% 2% 
Oraş 27% 52% 18% 3% 


Nu trebuie uitat că, la acea dată, Clujul avea o populație majoritar 
maghiară, ceea ce explică marele număr de voturi acordate Uniunii 
Populare Maghiare, formaţiune aliată comuniştilor. 

Pentru judeţul Someş, cifrele reale şi cele oficiale au fost 
următoarele: 


Partide Cifre reale % Cifre oficiale % 
BPD 22 000 22,8 65 000 67,9 
UPM 18 000 18,6 14 97] 15,4 


* Uniunea Populară Maghiară, care îşi exprimase adeziunea la Platfoma BPD. 

PNŢ-Maniu 50 000 51,6 10 766 11,1 
PNL-Brătianu 2 500 2,51 146 1,2 
PTD-dr. Lupu 2 000 1,91 779 1,8 
Liste independenţi 1 708 1,71 708 1,7 
Anulate 716 0,9 716 0,9 


Victoria PNȚ a produs derută în rândurile comunişilor şi nemul- 
țumire la Moscova. Nesiguri în ceea ce priveşte capacitatea PCR de 
a îndeplini obiectivele comunizării României şi atenţi la evoluţia 
raporturilor cu Occidentul, sovieticii au luat în considerare o nouă 
operaţie de cosmetică politică în România. Constantin Argetoianu, 
plecat din 1944 în Elveţia, a fost contactat cu propuneri de a reveni 
în ţară pentru a reintra în viaţa politică. Mai mult decât Groza, el putea 
oferi apusenilor imaginea unui om de stat al vechiului establishment. 
Setea de putere l-a readus pe Argetoianu în ţară (este adevărat că lui 
Șerban Voinea el i-a spus: „Eu mă duc sub cuvânt că vreau să 
întemeiez un partid [...], dar realitatea este următoarea: nu vreau să 
mor în străinătate, vreau să mor în ţară şi să fiu înmormântat la 
mine, la Breasta”; avea să moară la Sighet, iar mormântul să-i 
rămână necunoscut!). Cinic, Argetoianu — se spune — a sugerat ca 
lozincă a noii formaţiuni „Lichele din toată ţara, uniţi-vă!”” Omul care 
schimbase partidele precum ciorapii, pentru a adopta formula lui 
N.N. Ghe despre Ecaterina a II-a şi amanţii ei, se credea mai dibaci 
decât comuniştii: eroarea urma să aibă un deznodământ tragic. 

Atât Moscova cât şi PCR aveau să-şi dea repede seama că alarma 
lor fusese fără temei. Nici SUA, nici Marea Britanie, informate 
despre trucarea alegerilor, nu intenționau să reacționeze mai mult 
decât cu simple note de protest, fără nici o eficacitate. În aceste 
condiţii, regelui Mihai nu-i mai rămânea altceva de făcut decât să 
deschidă parlamentul, legalizând astfel frauda. „Acest parlament pe 
care îl veţi deschide va vota republica”, îl avertizaseră liderii PNȚ 
pe suveran, cerându-i să nu se prezinte în faţa unei Camere ce nu ex- 
prima simţămintele naţiunii. Uşor de spus, greu de făcut. Monarhul 
constatase cu amărăciune, în timpul „grevei regale”, că Washingtonul 
şi Londra nu-i acordaseră nici un sprijin; de ce ar mai fi repetat 
acum o acţiune ce nu putea duce decât la noi tensiuni şi noi umilinţe? 
Până în ultimul moment, Petru Groza, sosit în Dealul Mitropoliei, 
stătuse cu teama că regele nu va veni să citească mesajul de 

deschidere a parlamentului. Când i s-a comunicat că, totuşi, cortegiul 
regal a plecat de la Palat a răsuflat uşurat. Se încheia o etapă în 
procesul de consolidare a regimului comunist în România. 

Anul 1947 avea să aducă decizii şi evenimente importante pe 
plan internaţional şi intern. La 12 martie, preşedintele SUA, Harry S. 
Truman, a anunţat că va sprijini țările libere împotriva încercărilor de 
a li se impune prin forță regimuri totalitare; în fapt, SUA au ajutat 
Grecia și Turcia, dar „Doctrina Truman” a fost percepută ca prima 
manifestare a politicii de „îndiguire” (containment) a comunismului, 
preconizată de diplomatul american George Kennan. Noul secretar de 
stat al SUA, George Marshall, căpătase convingerea că Stalin 
intenționa să se folosească de marile dificultăți economice din 
Occident şi de larga audienţă a partidelor comuniste din Franţa şi Italia 
pentru a da asaltul împotriva „societăţii capitaliste” din Europa de Vest. 
Pentru a lipsi pe comunişti de terenul propice al acţiunilor lor — criza 
economică —, SUA au lansat „Planul Marshall” destinat să pună la 
dispoziţia europenilor — atât a celor din Vest cât şi a celor din Est — 
mijloacele materiale capabile să restaureze economia. 

Stalin a perceput Planul Marshall ca o încercare a SUA de a 
desprinde, pe cale economică, de URSS țările est-europene intrate în 
sfera de hegemonie a Kremlinului. A reacţionat prompt şi dur, 
interzicându-le sateliților Moscovei să participe la Conferinţa de la 
Paris, unde urmau să se stabilească modalităţile de valorificare a 
ofertei americane (guvernul cehoslovac acceptase inițial invitația 
de fi reprezentat la Paris, apoi, sub presiune sovietică, a revenit 
asupra deciziei sale). Pentru a consolida controlul asupra țărilor- 
satelit, Stalin a luat două decizii importante: crearea unui organ de 
supraveghere şi coordonare a partidelor comuniste, numit Biroul 
Informativ al Partidelor Comuniste (Cominform) şi impunerea 
modelului stalinist al socialismului tuturor ţărilor din zona de 
dominație sovietică, odată cu condamnarea tezei, susținută anterior 
de el însuşi, a „căii proprii sau naţionale spre socialism”. 

Noua politică a lui Stalin găsea PCR profund divizat. Desemnarea 
de către dictatorul sovietic a lui Gheorghiu-Dej ca secretar general 
al PCR nu dezarmase pe rivalii săi din grupul moscovit. Este 
semnificativ, de pildă, că în procesul-verbal al şedinţei din 5 martie 
1945 a Consiliului FND Dej figurează, în delegația PCR, după Ana 
Pauker şi Vasile Luca. 

Chiar şi după alegerea lui Gheorghiu-Dej ca secretar general al 
CC al PCR la Conferința Națională a partidului în octombrie 1945, 
Vasile Luca a făcut o nouă încercare de a asigura puterea efectivă Anei 
Pauker, dar tentativa a eşuat. 


LUPTE ÎN PCR. 


La începutul anului 1947, Gheorghiu-Dej şi Ana Pauker s-au 
aflat la Moscova, unde au fost primiţi de Stalin. 

În prealabil, Gheorghiu-Dej a avut o discuţie, la 23 ianuarie, cu 
Vîşinski, în cursul căreia, printre altele, s-a plâns de greutăţile create 
în activitatea sa de Ana Pauker şi Vasile Luca, înclinați să treacă peste 
autoritatea lui de secretar general. Dej a spus că locul deţinut de cei 
doi în conducerea PCR „provoacă nemulțumiri în ţară şi nu numai 
că nu consolidează, dar subminează autoritatea conducerii de partid. 
Se aud imputări că România este condusă de evreica Pauker şi 
ungurul Luca, se accentuează, pe lângă acestea, că Ana Pauker este 
agenta Moscovei”. Dej ar fi vrut să o trimită pe Ana Pauker la Paris, 
în calitate de reprezentantă a României în Federaţia Internaţională a 
Femeilor (o organizaţie sub controlul secret al Moscovei). 

Aceste nemulțumiri ale secretarului general al PCR erau prezentate 
lui Vîşinski (care le-a consemnat în nota sa de conversaţie) întrucât 
acesta, în ianuarie 1946, constatând că Ana Pauker ignora statutul lui 
Dej de secretar general, îl îndemnase să o îndepărteze, fără a preciza 
dacă avea în vedere îndepărtarea din conducerea partidului sau din ţară. 

Informat despre aceste disensiuni, Stalin l-a întrebat pe Dej, în 
cursul discuţiilor din 2 februarie 1947, în prezenţa Anei Pauker, 
dacă în PCR „există un curent care ar dori ca în partid să fie numai 
români, adică, vorbind concret, ca Ana Pauker și Vasile Luca, care 
nu erau români de naționalitate, să nu poată ocupa posturi de 
conducere în partid. Tov. Stalin — se arată în nota sovietică de 
conversaţie — subliniază că, în acest caz, partidul ar deveni dintr-un 
partid de clasă, unul de rasă. Dacă el îşi păstrează caracterul social, 
de clasă, atunci se va dezvolta şi consolida, dacă va căpăta un caracter 
de rasă, atunci inevitabil va pieri”. 

La întrebarea lui Stalin, Dej a răspuns negativ, susținând că în 
partid nu există un astfel de curent. 

Dictatorul sovietic a revenit asupra acestei chestiuni în discuţiile 
cu Gheorghiu-Dej din 19 februarie, purtate, de astă dată, fără Ana 
Pauker. Stalin i-a reproşat lui Dej că nu-i prezentase adevărul despre 
situația din PCR şi i-a spus că „România este un stat multinațional. 
În el trăiesc mulţi evrei, unguri şi slavi. Cum vor comuniştii români 
să-şi construiască partidul lor numai din români?”. El a repetat că 
„dacă partidul va fi de clasă, social, atunci el va creşte, dacă va fi de 
rasă, atunci va pieri pentru că rasismul duce la fascism”. 

Gheorghiu-Dej a afirmat, într-o şedinţă a Biroului Politic din 
1961, în care a evocat pe larg vizita sa la Moscova din ianuarie-—fe- 
bruane 1947, că Stalin i-ar fi spus, totuşi, că dacă Ana Pauker şi Vasile 
Luca „te împiedică, izgoneşte-i!”. În nota sovietică se spune doar că 
Stalin a întrebat „cum lucrează Pauker şi Luca? . Şi, surprinzător, nu 
Dej, ci „Tov. Susaikov (general, conducătorul Comisiei Aliate de 
Control — n.n.) răspunde la această întrebare (de remarcat că 
stenograma nu redă răspunsul lui Susaikov — n.n.). El atrage atenţia 
asupra dorinţei de putere şi a caracterului nestăpânit al membrului 
CC Bodnăraş, care trebuie urmărit şi nu trebuie scăpat din mână”. 

Câteva luni mai târziu, Emil Bodnăraş a trimis un denunț atât de 
grav despre greşelile şi abaterile politice ale lui Gheorghiu-Dej încât 
generalul Susaikov l-a însoţit de un comentariu destinat să atenueze 
învinuirile. Bodnăraș îl acuza pe Dej de atitudini ostile faţă de URSS 
ŞI de înclinații — pe plan economic — spre anglo-americani, poziția 
secretarului general al PCR fiind puternic influenţată — susţinea 
Bodnăraş — de anturajul său imediat: lon Gheorghe Maurer (Susaikov 
propunea să fie îndepărtat prin numirea ca ambasador), Gh. Gaston 
Marin şi Simion Țaigher (Zeigher). 

Unui activist sovietic, V.I. Lesakov, venit pentru informare Ana 
Pauker îi spunea ironic, la 19 august, că în partid există „comunişti 
naţionali”, preocupaţi de situaţia economică a ţării, şi „grupul 
moscovit”, care ar acorda prioritate URSS. La acea dată, acuzaţia de 
„comunist naţional” începea să devină tot mai primejdioasă şi, în anul 
următor, titoismul va fi denunţat, printre altele, şi de o astfel de 
atitudine. 

Ana Pauker i-a spus lui Lesakov că „greşelile lui Gheorghiu-Dej 
sunt urmarea insuficientei pregătiri politice şi generale a lui Dej [...]. 

Încărcat de munca în minister (Dej era titular la Industrie şi Comerţ — 
n.n.), el nu se ocupă aproape deloc de partid şi nu se străduieşte să-şi 
ridice nivelul ideologic şi politic”. 

Deşi Gheorghiu-Dej vedea în Ana Pauker principalul său rival, 
în fapt, ea încerca să medieze în opoziţia dintre Dej şi violentul 
Vasile Luca, de care o lega însă statutul de minoritară etnică şi anii 
petrecuți împreună în URSS. 

Cu o experienţă politică internațională mai bogată decât a oricărui 
alt „tovarăş” din conducerea de partid (între altele, fusese alături de 
Eugen Fried, „ochiul Moscovei” — adică reprezentantul Cominternu- 
lui — care supraveghea Partidul Comunist Francez), Ana Pauker era, 
uneori, de un autoritarism violent, care crea ostilitate (lui Chişinevschi 
i-a strigat o dată: „Să-ţi ţii gura că-ţi ard câteva perechi de palme”). 
Gheorghiu-Dej ştia, cu o abilitate de necrezut pentru un fost 
electrician, să capitalizeze în beneficiul său toate frustrările şi 
ambițiile celor nemulțumiți de poziţia troicii Ana-Luca-Teo(hari). 
El căuta să-și ascundă marea ostilitate, ura, de fapt, resimţită față de 
Ana Pauker, arătându-se receptiv la observaţiile ei şi adresându-i-se 
până în ajunul rupturii cu... „Anuşca!”. 

Între timp, relaţiile comuniştilor cu gruparea liberală a lui 
Gh. Tătărescu se deteriorau progresiv. La 24 mai 1947, Gh. Tătărescu 
a înaintat un memoriu partidelor din BND, în care făcea o severă critică 
a politicii guvernului, adică, în termeni voalaţi, a PCR. „Am rămas, 
sub raportul producţiei generale, ultima ţară din lume. Toate celelalte 
ţări sunt în curs de a-şi ridica puternic producţia şi au atins rezultate 
apreciabile. Noi suntem singura ţară în care nu am putut face nici un 
pas înainte [...]. Suntem apoi singura ţară în care nu s-a putut începe 
un plan de refacere.” Memoriul enumera apoi „excesele regimului de 
excepţie [...]. Și, în primul rând, excesele arestărilor preventive [...]. 
În aceeaşi ordine de preocupări se aşază şi reacţiunile sufleteşti 
defavorabile guvernului, create de tratamentul arestaţilor şi 
condamnaților politici [...]. Pe linia nemulțumirilor generale se aşază 
regimul rechizițiilor încă în practică şi care continuă, cu toate abuzurile 
şi excesele sale, menţinând mobilizate nu numai urile victimelor, ci 
şi ale celorlalte categorii de proprietari ameninţaţi cu rigorile şi 
excesele acestui regim”. 

Poziţia critică faţă de politica guvernului — de fapt, a PCR — 
adoptată de Gh. Tătărescu l-a apropiat obiectiv de regele Mihai, 

rămas ultima redută a rezistenţei fată de comunizarea României. 
Un raport sovietic din iunie 1947 atrăgea atenţia că întâlnirile lui 
Tătărescu cu suveranul sunt mai frecvente decât cele cu primul- 
ministru, Petru Groza, şi exprima temerea că s-ar putea constitui un 
bloc în care ar putea intra Maniu, Brătianu, Tătărescu şi Ştefan 
Voitec, consolidându-se astfel forțele politice ostile comunizării. 

Încordarea survenită în cadrul guvernului Groza, ca urmare a 
criticilor formulate de Gh. Tătărescu, a coincis pe plan internaţional 
cu tensiunea din relațiile Est-—Vest, în urma cuvântării secretarului de 
stat american, George Marshall (ţinută la Universitatea Harvard, în 
ziua de 5 iunie 1947), prin care propunea măsuri vizând refacerea 
economică a lumii pustiite de război şi lupta împotriva „foametei, 
sărăciei, disperării şi haosului”, adică tocmai a acelor factori care 
favorizau extinderea comunismului sau confereau — cel puţin — 
credibilitate propagandei comuniste. 

Aşa cum s-a arătat, Stalin a văzut în Planul Marshall nu numai 
hotărârea Occidentului de a se proteja împotriva penetrației comu- 
nismului, dar şi o încercare de a desprinde de Moscova, prin avantaje 
economice, țările-satelit ale URSS. Stalin a interzis, în consecinţă, 
participarea acestor state la Planul Marshall, a replicat prin măsuri 
de consolidare a controlului sovietic asupra țărilor-satelit şi asupra par- 
tidelor comuniste: celor dintâi le-a impus urmarea strictă a modelului 
stalinist, pe celelalte le-a subordonat, în fapt, unui nou centru de 
conducere: Biroul Informativ al Partidelor Comuniste şi Muncitoreşti 
(Cominform), creat în septembrie 1947 (făceau parte partidele din 
țările-satelit, precum şi cele din Franţa şi Italia, dar, în realitate, 
noul centru controla întreaga mişcare comunistă internaţională). 

În România, ritmul comunizării s-a accentuat prin întărirea con- 
trolului de stat asupra întreprinderilor industriale particulare, prin 
introducerea cotelor obligatorii de produse agricole ce urmau a fi 
predate statului şi prin reforma monetară, care a lovit în deținătorii 
de capital. 

Pe plan politic, în urma unei acţiuni provocatoare bine organizată, 
căreia i-au căzut victimă liderii PNȚ (un agent provocator a propus 
conducerii PNȚ să ducă în străinătate, pe calea aerului, un grup de 
fruntaşi ai partidului, care să acţioneze peste hotare împotriva 
comunizării ţării), Iuliu Maniu a fost de acord ca vicepreşedintele PNȚ, 
Ion Mihalache, secretarul general al PNȚ Nicolae Penescu şi alții să 

părăsească țara. Grupul a fost arestat, în ziua de 14 iulie, la Tămădău 
(fusese urmărit în permanenţă), ceca ce a permis guvernului să dizolve 
PNȚ (30 iulie) şi, în urma unui proces, să-i condamne pe conducătorii 
naţional-țărănişti, în frunte cu Iuliu Maniu (osândit la muncă silnică 
pe viaţă). Dispărea astfel principalul partid politic ataşat democrației 
ŞI, prin urmare, adversar al totalitanismului comunist. Ministrul Marii 
Britanii la Bucureşti, Adrian Holman, recomanda guvernului britanic 
să nu se implice în apărarea acuzaților, considerând că vina lor ar fi 
fost dovedită şi în faţa unui tribunal britanic. 

Condamnarea liderilor PNȚ a fost urmată de o virulentă campanie 
împotriva lui Gh. Tătărescu (acesta însă îşi exprimase satisfacția față 
de ambasadorul sovietic S.I. Kavtaradze că era lichidat „focarul de 
infecţie”, adică PNŢ!), sub motiv că o parte din „complotiştii” 
arestaţi făcuseră parte sau întreținuseră legături cu personalul 
Ministerului de Externe, al cărui titular era fruntaşul liberal (circulau 
chiar zvonuri despre un proces Tătărescu). Parlamentul a dat un vot 
de blam lui Gh. Tătărescu, ceea ce a determinat demisia miniștrilor 
săi din guvernul Groza (6 noiembrie). 

În urma acestor demisii, cabinetul a fost remaniat: Ana Pauker a 
devenit ministru de Externe, iar Vasile Luca ministru de Finanţe. Atât 
controlul PCR asupra guvernului, cât şi poziţiile celor doi noi miniştri 
în partid s-au consolidat. 

Noile acţiuni şi măsuri ale PCR se integrau orientării impuse de 
Moscova după constituirea Cominformului. Comparaţia rapoartelor 
prezentate de liderii comunişti prezenţi la consfătuire (PCR a fost 
reprezentat de Gh. Gheorghiu-Dej şi Ana Pauker) arată că, în raport 
cu celelalte țări-satelit, România era, în multe domenii, cu mult în 
urma lor în privinţa desfăşurării procesului de comunizare, deşi 
Gh. Gheorghiu-Dej a încheiat raportul său pe un ton optimist: 
„România s-a angajat în procesul construirii democraţiei populare şi 
are perspectivele unei dezvoltări mai rapide în viitor”. Potrivit 
aprecierii lui G.M. Malenkov şi A.A. Jdanov, comunicată lui Stalin: 
„Impresia generală despre raportul lui Dej — nu prea bună” 
(nevisokoe). 

Secretarul general al CC al PCR menţionase în raport apropiata 
separare de gruparea Tătărescu, dar, referindu-se la viitoarea consti- 
tuţie, vorbise despre menţinerea monarhiei, cu simţitoarea restrângere 
a prerogativelor regale. Abolirea monarhiei la 30 decembrie 1947 — 

prin abdicarea forțată a regelui Mihai — arăta că inițiativa, în această 
privinţă, a aparținut Moscovei. Înlăturarea suveranului urma să fie 
însoţită şi de o remaniere a guvernului: în urma preconizatei numiri 
a lui Petru Groza ca şef al statului, Gheorghiu-Dej avea să devină 
preşedinte al Consiliului de Miniştri, locul lui ca ministru al Industriei 
şi Comerţului revenind lui Vasile Luca, iar Finanţele lui Gh. Apostol. 

În stadiul actual al documentării nu sunt cunoscute motivele 
renunțării la aceste schimbări: în cele din urmă, ca preşedinte al 
Prezidiului Marii Adunări Naţionale a fost desemnat dr. C. I. Parhon, 
singura dintre modificările efectuate în componenţa guvernului fiind 
numirea comunistului Gh.Vasilichi (care avea doar patru clase 
primare!) ca ministru al Educaţiei Naţionale, în locul socialistului 
Ștefan Voitec, devenit membru al Prezidiului. 

Intrat într-un con de umbră, încă din vara anului 1947, Lucrețiu 
Pătrăşcanu nu a fost nici consultat, nici informat despre apropiata 
abdicare a regelui, despre care a aflat în timp ce era în vacanţă. Fără 
să aibă anvergura lui Władysław Gomulka, el era considerat, atât la 
Moscova cât şi la Bucureşti, ca un exponent al „comunismului 
naţional”, adică al respectării particularităţilor naţionale în edificarea 
socialismului. După hotărârea lui Stalin de a condamna această 
concepţie, aderenţii ei — reali sau bănuiţi de Stalin — aveau să fie 
înlăturați. Este ceea ce s-a întâmplat cu Pătrășcanu odată cu fuziunea 
PCR şi PSD în noul Partid Muncitoresc Român (21—23 februarie 
1948), când el a fost eliminat din conducerea de partid şi din guvern. 

Rezistenţa la impunerea modelului stalinist nu s-a limitat la 
Pătrăşcanu. În memoriile sale, Milovan Djilas relatează că, invitat de 
Stalin la Moscova, la începutul lui ianuarie 1948, a avut o discuţie 
edificatoare cu liderii comunişti români: „La Bucureşti, am înţeles 
că nu eram singuri în părerea noastră că Uniunea Sovietică nu trebuie 
să fie modelul inviolabil al «construirii socialismului». La un dineu 
dat de ambasadorul nostru, Golubović, un lider român a fost de 
acord cu noi, un al doilea s-a opus neconvingător, în timp ce 
Golubović însuşi şi Ana Pauker, pe atunci ministru al Afacerilor 
Străine, ascultau cu atenţie. Am simţit că această conversaţie nu era 
potrivită, deoarece la Bucureşti, şi mai târziu, la Moscova, eram 
sigur că serviciul sovietic de spionaj ar putea înregistra şi falsifica 
fiecare cuvânt rostit. De data aceasta însă, ea nu putea fi evitată: 

românii aveau nemulțumiri şi erau foarte preocupaţi, iar delegaţia 
noastră era imposibil de stăpânit, mai ales Vukmanović”. 

Nu se ştie cine erau liderii amintiţi de Djilas, dar probabil — 
simplă ipoteză — că erau Pătrăşcanu, cel care împărtăşea vederile 
iugoslavilor, şi Gheorghiu-Dej, oponentul neconvingător. Tăcerea 
Anei Pauker poate fi interpretată ca expresie a convingerii că modelul 
sovietic — cel puţin în domeniul agricol — nu era adecvat României 
(ea cunoscuse nemijlocit realităţile sovietice şi ar fi putut să-și dea 
seama că pentru regimul comunist din România crearea de colhozuri 
ar fi putut să fie contraproductivă). 

Indiferent cine au fost interlocutorii lui Djilas şi, mai ales, 
indiferent de atitudinea lor în timpul conversaţiei, este cert că, în toa- 
te împrejurările şi în toate domeniile, de la economie la ideologie, con- 
ducerea PMR a aplicat obedient directivele sovietice şi, în unele 
cazuri, a făcut chiar exces de zel pentru a-şi dovedi fidelitatea față 
de stăpânul de la Kremlin. 


NOUA FAZĂ A COMUNIZĂRII 


Instaurarea monolitismului comunist, odată cu proclamarea 
Republicii Populare Române (30 decembrie 1947), a fost urmată de 
măsuri vizând realizarea modelului sovietic: naţionalizarea 
principalelor întreprinderi industriale, miniere, bancare, de asigurări 
ŞI de transport (11 iunie 1948), instituirea planificării centralizate a 
economiei (1 iulie 1948), reorganizarea învățământului după model 
sovietic (3 august 1948), crearea staţiunilor de maşini și tractoare în 
agricultură — SMT (7 octombrie 1948), exproprierea moșiilor de 50 
de ha rămase în urma reformei agrare din 1945 (2 martie 1949, 
suprafaţa lor însumând 342 319 de ha), începutul colectivizării 
agriculturii (în urma Plenarei CC al PMR din 3-5 martie 1949), 
naţionalizarea farmaciilor (2 aprilie 1949). 

Anul 1948 a adus stabilirea suveranității sovietice de iure asupra 
insulelor Tătarul Mic, Dalerul Mic, Dalerul Mare, Maican şi Limba de 
pe braţul Chilia, precum şi anexarea Insulei Şerpilor de către URSS, pe 
temeiul unui protocol de precizare a frontierei semnat odată cu tratatul 

de prietenie, colaborare şi asistență mutuală dintre România şi URSS 
(4 februarie 1948), urmată de predarea, la 23 mai, a insulei de către 
Eduard Mezincescu din Ministerul de Externe lui N. P. Şutov, prim- 
secretar al ambasadei URSS la Bucureşti. 

În februarie 1948, prin fuziunea PCR şi PSD s-a constituit Partidul 
Muncitoresc Român (PMR), operaţie ce camufla, sub pretextul 
realizării partidului unic al clasei muncitoare, „înghiţirea” socialiştilor 
de către PCR. 

Schimbările intervenite în structurile economice şi sociale au 
fost însoţite de valuri masive de arestări, cărora le-a căzut victimă, 
practic, întreaga elită politică a vechii societăţi româneşti. Și-au 
sfârşit viaţa în închisoare Iuliu Maniu, Ion Mihalache, Gheorghe 
Brătianu, Constantin Argetoianu, Mircea Vulcănescu şi mulți alţii. 
După începerea construirii Canalului Dunăre-Marea Neagră (Stalin 
a abordat problema construirii unui canal între Dunăre şi Marea 
Neagră în discuţia din 3 februarie 1948 cu delegaţia guvernamentală 
română, convocată să semneze amintitul tratat de alianţă între cele 
două ţări, după ce obținuse renunţarea lui Petru Groza la insulele de 
pe braţul Chilia, iar primul-ministru evocase înămolirea canalului 
Sulina), deţinuţii politici au fost obligați să lucreze în condiţii 
inumane pe acest șantier, supuşi fiind, în fapt, la un regim de exter- 
minare. În închisori şi lagăre s-au petrecut cruzimi de neimaginat: la 
Piteşti şi Gherla, în cadrul așa-numitei „reeducări” prin deţinuţi 
(propusă de Eugen Țurcanu, legionar devenit comunist şi apoi ares- 
tat), cei închiși erau torturați cu sadism, fund apoi obligaţi să-şi tor- 
tureze prietenii aflaţi în detenţie şi să-şi insulte — în cadrul unor 
autocritici publice — părinţii sau, dacă erau credincioşi, cele sfinte. 
Torţionarii sadici au găsit în închisori şi lagăre câmpul de manifestare 
a pornirilor lor maladive. 

De pildă, o anchetă întreprinsă la 15 iunie 1953 a constatat actele 
de cruzime ale comandantului „Coloniei generale Cernavodă”, 
lt. Florian Cormoș: „Astfel, una din sancțiunile aplicate era băgarea 
la carceră a deţinuţilor, numai în cămașă şi indispensabili, pe timp 
de ger. Deşi regulamentul prevedea maximum de pedeapsă la carceră 
de 15 zile, lt. Cormoș Florian dădea 20-30 zile de carceră, fără ca deți- 
nutul să fie scos câte o oră pe zi pentru plimbare, ci numai de două 
ori în 24 de ore, pentru necesităţi. În plus, It. Cormoş Florian dăduse 

ordin ca deţinuţilor de la carceră să li se dea ca rație numai 100 grame 
pâine şi ceai, o dată pe zi. Carcerele fiind de curând construite, din 
zid, şi având duşumeaua de ciment, erau în permanenţă umede. 
Majorităţii deţinuţilor pedepsiți cu carceră li se puneau şi lanţuri la 
picioare. Aceste măsuri inumane au dus la decedare (sic!) unui 
număr de șase deţinuţi închişi la carceră, care fie că au fost scoşi în 
stare de comă de acolo şi au murit apoi la infirmerie, fie că au murit 
chiar în carceră. Cei care au avut constituția mai robustă nu au 
decedat, însă au rămas infirmi pe toată viaţa”. 

Aceeaşi anchetă a constatat că un subaltern al lui Florian Cormoş, 
din rândul deţinuţilor, Nicolae Cârcu, îşi întrecea în sadism şeful; el 
„bătea pe fiecare deținut şi, în mod special, pe cei bolnavi şi scutiţi 
medical, sub motivul că nu vor să iasă la lucru. Mulţi dintre aceştia, 
în urma loviturilor primite de la Cârcu, au decedat [...]; într-una din 
zilele lunii ianuarie 1953, scoțându-se la lucru deţinuţii epileptici, trei 
dintre aceştia au căpătat crize chiar în poarta coloniei, căzând jos în 
zăpadă şi zvârcolindu-se. Cârcu nu numai că nu a spus celorlalți 
deţinuţi să-i ridice, ci a strigat detaşamentului care trecea să-i calce 
în picioare. Văzând că deţinuţii nu-i calcă în picioare, şi, cum tocmai 
atunci ieşea pe poarta coloniei o căruţă încărcată cu gunoi, a comandat 
deținutului căruțaş să treacă cu caii şi căruţa peste cei ce se zvârcoleau 
în zăpadă. Căruțașul a încercat să execute ordinul, însă, între timp, 
câțiva deţinuţi au tras la o parte corpurile epilepticilor. Cruzimea şi 
bestialitatea deţinutului Cârcu Nicolae a mers până acolo încât, 
pentru a tortura pe deţinuţi, a instalat o priză de curent electric în 
grajdul coloniei, unde electrocuta pe acei deţinuţi pe care considera 
că nu-i bătuse destul”. 

Scene de acest fel se întâlneau în toate închisorile: Gheorghe 
Brătianu a fost lăsat să se chinuie în celulă la Sighet, bolnav de 
dizenterie, până a decedat; generalul Radu Korne a murit, ucis în 
bătaie, în închisoarea Jilava. Staliniştii din România s-au mânjit cu 
sângele unor personalități de marcă ale vieţii politice şi intelectuale, 
copiind cu servilism sistemul terorii de stat din URSS. 

Aplicând teza aberantă a lui Stalin că, pe măsura înaintării spre 
socialism, lupta de clasă se ascute, autorităţile comuniste au lovit, prin 
toate mijloacele, „duşmanul de clasă”, în special la sate, unde țăranii 
înstăriți — „chiaburii” — au fost arestaţi, deportaţi şi expropriați. 

În acest univers de spaimă, suferinţă şi moarte al Gulagului 
românesc au existat şi numeroase exemple de dăruire şi jertfă: 
deținuți care au vegheat pe cei bolnavi, le-au dat, când le-au căpătat, 
medicamentele lor, au încercat să-i ocrotească împotriva barbariei 
gardienilor. Ei, aceşti sfinți neştiuţi, au aparținut acelei categorii 
atât de frumos definită de Victor Papacostea: „oameni care te 
reconciliază cu ideea de umanitate”. 


REZISTENȚA ANTICOMUNISTĂ 


Încă de la începutul instaurării regimului comunist, în România 
s-au organizat structuri de rezistenţă. În regiunile de munte, mai 
ales, s-au constituit grupuri sau detașamente care aşteptau sprijinul 
occidental, îndeosebi al SUA, pentru a răsturna regimul impus de 
ocupantul sovietic. „Mişcarea Naţională de Rezistență”, „Sumanele 
Negre”, „Graiul Sângelui” şi altele s-au pregătit, în vederea acţiunilor 
antisovietice şi anticomuniste, lovitura decisivă urmând a fi dată când 
împrejurările internaţionale ar fi permis-o. 

O notă informativă din 10 noiembrie 1945 privind organizaţia 
„Graiul Sângelui” este ilustrativă pentru iniţiatorii şi organizatorii, 
precum şi pentru caracterul mişcării de rezistenţă: „Organizaţia GS 
(Graiul Sângelui — n.n.) cuprinde azi peste 2 000 membri în Capitală, 
iar în provincie un număr de peste 3 000 persoane. Cum 5% din 
membri[i] acestei organizaţii sunt ofiţeri activi, ofițerii deblocaţi 
întrunesc procentajul de 50%, ofiţerii în rezervă 10% şi foştii ofițeri 
combatanți în războiul antisovietic şi decoraţi cu «Mihai Viteazul 
10%. Restul de 25% se compun din militari nemulţumiţi, în special 
membrii asociaţiei (corect asociaţiilor — n.n.) patriotice şi militare...” 

Un manifest-program al mişcării „Graiul Sângelui” din mai 1946 
fixa 23 de obiective ale mişcării, printre care: „|. România Stat 
Naţional de Sine Stătător, sprijinit pe elementul etnic. Principiul 
etnic nu exclude amestecul cu elemente străine, dacă pot fi asimilate 
şi nu periclitează virtuțile rasei (de remarcat că toți acei care se 
ridică contra rasismului sunt cei mai convinşi rasişti la ei acasă). 
2. Respectul omului. 3. Libertatea presei. 4. Proprietatea individuală, 
baza economici naționale [...]. 7. Amnistie generală pentru delictele 

politice [...]. 15. Schimbarea monedei şi justificarea cantității de 
monedă prezentată la schimb, după impozitele plătite, economiile 
probabile în ultimii douăzeci de ani, capital de rulaj, moşteniri, 
vânzări. 16. Formarea capitalului agricol prin comunităţi de muncă. 
Comunitățile de muncă trebuiesc organizate în aşa fel încât să nu 
prejudicieze proprietatea privată şi să nu comprime iniţiativa 
individuală. 17. Impozitul agricol plătit în natură [...]. 19. Reorga- 
nizarea armatei. Armata nu poate fi democrată sau antidemocrată. 
Armata este a ţării, ea garantează unitatea tuturor românilor şi asigură 
independenţa națională. Mişcarea GS situează armata ţării deasupra 
tuturor frământărilor politice. 20. Rezolvarea radicală a problemei 
minoritare prin schimb de populaţie [...]. 22. Relaţii de bună 
vecinătate cu Rusia, respect reciproc şi neamestec în treburile interne. 
23. Relaţii comerciale şi culturale cu toate popoarele lumii”. 

Pentru fondatorii ei, mişcarea era naționalistă, în înțelesul că, față 
de masiva participare a minoritarilor la comunizarea/sovietizarea 
României, le cerea acestora să răspundă la o serie de întrebări 
precum: 

„3. De ce în Ţara Românească majoritatea posturilor de conducere 
le deţin minoritarii?[...] 

6. De ce în Ţara Românească minoritarii îşi asumă dreptul de a 
ne da lecţii de patriotism şi a ne învăţa istorie? 

7. De ce în Ţara Românească minoritarii se consideră conducătorii 
de drept ai Neamului nostru şi vorbesc pe plan internaţional în 
numele nostru? 

8. De ce când s-au retras trupele româneşti din Basarabia, 
Bucovina şi Ardealul de Nord, în conformitate cu dictatele de la 
Moscova şi Berlin, minoritarii, deşi neprovocaţi, au tras în armatele 
țării, au insultat drapelele țării? [...] 

10. Dacă naționalismul este o utopie, de ce URSS, în momentele 
de grele încercări, a apelat la naționalismul luptătorilor şi a prăbuşit 
frontul german de răsărit în numele naţionalismului rus?” 

La capătul şirului de întrebări, organizaţia „Graiul Sângelui” se 
delimita de rasism şi afirma obiectivul său fundamental: „Noi nu 
cultivăm ura de rasă. A te apăra de acela care îţi intră în casă, 
profitând de o slăbiciune a ta, şi încearcă să te omoare, aceasta nu 
însemnează ură de rasă. Vrem să trăim în bună înțelegere cu toate 
popoarele lumii, să le respectăm şi să fim respectaţi. Lupta noastră 

este lupta întregului popor românesc pentru a fi stăpâni la noi acasă, 
pentru a ne dezvolta în sens firesc, pentru a ne cultiva calităţile şi 
pentru a ne înăbuși defectele”. 

Cercetările asupra mişcării de rezistenţă sunt la început, astfel că 
nu există un studiu de sinteză asupra curentelor de gândire politică 
din rândurile ei, dar, în stadiul actual al informaţiei, se poate constata 
că numai puţine organizaţii şi grupuri au avut o doctrină atât de 
elaborată ca „Graiul Sângelui , doctrină ce alia orientări naţionaliste 
cu vederi de centru-stânga în domeniul economic. 

Marea majoritate a luptătorilor din rezistenţă erau obsedaţi de un 
singur obiectiv: alungarea ocupantului sovietic şi a marionetelor 
sale locale. Şi cum între acestea din urmă se aflau numeroşi evrei şi 
maghiari, sentimentul naţionalist găsea din ce să se hrănească. 


COMPETIȚIA PENTRU GRAȚIA LUI STALIN 


Rivalitatea dintre grupul Gheorghiu-Dej şi grupul Ana Pauker a 
fost interpretată, uneori, ca o luptă între grupul „naţional” şi cel 
„moscovit”, evreo-maghiar. Această imagine este falsă: alături de 
Gheorghiu-Dej se aflau, aşa cum s-a văzut, evrei ca Gheorghe Gaston 
Marin și Simion Ţaigher (Zeigher) sau maghiari ca Alexandru 
Moghioroș, în timp ce Teohari Georgescu, un român, a fost eliminat 
din conducerea de partid şi de stat odată cu Ana Pauker şi Vasile Luca. 
Iosif Chişinevschi şi Leonte Răutu, ambii evrei, au fost alături de 
Gheorghiu-Dej împotriva Anei Pauker, apoi primul se va alia cu 
Miron Constantinescu în încercarea de a-l înlătura pe Gheorghiu-Dej, 
în 1956. 

În realitate, confruntarea dintre Dej, pe de o parte, şi Ana Pauker 
şi Vasile Luca, pe de alta, a fost rivalitatea între două grupuri pentru 
a obţine favoarea lui Stalin. Victoria lui Dej în 1952, când Ana 
Pauker și Vasile Luca (precum şi Teohari Georgescu) au fost eliminaţi 
din conducerea PMR şi şi-au pierdut postunile în guvern, nu ar fi fost 
posibilă fără acordul lui Stalin. 

Dictatorul sovietic, care iniţial sprijinise crearea statului Israel în 
1947-1948 şi promovarea de evrei în funcţii de răspundere în tările- 
satelit, şi-a modificat fundamental politica din 1950, când s-a decis să 

obțină sprijinul lumii arabe împotriva SUA, în desfăşurarea Războiului 
rece. Semnalul l-a constituit arestarea secretarului general al Partidului 
Comunist Cehoslovac, Rudolf Slânsky, evreu, şi a altor demnitari 
evrei din Cehoslovacia. Procesul ce le-a fost înscenat a deplasat 
accentul de la colaborarea cu Tito (așa cum fuseseră acuzaţi László Rajk 
la Budapesta şi Traicio Kostov la Sofia) la cea cu „sionismul 
internațional”, prezentat ca „unealtă a imperialismului american” (11 
acuzaţi, în frunte cu Slânsky, au fost executaţi la 3 decembne 1952). 
În acelaşi timp, în URSS a fost iniţiată „afacerea medicilor asasini” 
(„complotul halatelor albe”) — majoritatea fiind evrei —, acuzaţi de a 
fi asasinat sau plănuit asasinarea unor lideri sovietici (acuzaţii făceau 
parte din personalul medical al Kremlinului). 

Ana Pauker a căzut de la putere în acest context de antisemitism 
camuflat al lui Stalin. În februarie 1953, ea a fost arestată şi, după 
toate indiciile, urma a fi implicată în „afacerea” de la Moscova. 

Dizgraţia lui Vasile Luca a fost determinată de opoziţia sa față de 
reforma bănească din 26 ianuarie 1952, impusă de Stalin. Raportul 
consilierilor sovietici I. Zlobin şi I. Makarov privind opiniile şi 
acțiunile lui Vasile Luca, în calitatea sa de ministru al Finanţelor, a 
fost înaintat lui Stalin la 5 ianuarie 1952. Practic, acest document a 
devenit un adevărat rechizitoriu, care, speculat cu abilitate de 
Gheorghiu-Dej, a dus la căderea puternicului, până atunci, lider de 
partid şi de stat. 

Gheorghiu-Dej a izbutit să se debaraseze de cei trei rivali 
primejdioşi (Ana Pauker, Vasile Luca şi Teohari Georgescu) şi să-şi 
consolideze poziţia, devenind preşedinte al Consiliului de Miniştri 
(Petru Groza a fost ales preşedinte al Prezidiului Marii Adunări 
Naţionale, aşa cum se preconizase în decembrie 1947!) şi numind la 
Ministerul de Interne un fidel — Alexandru Drăghici. 

Moartea lui Stalin (5 martie 1953) nu a adus modificări în 
componenţa echipei conducătoare de la Bucureşti. Ana Pauker a 
fost pusă în libertate (venită din închisoare la o locuinţă de partid, ea 
a aflat de la Al. Moghioroş despre moartea lui Stalin şi a izbucnit în 
plâns; „Nu plânge. Dacă Stalin mai trăia, tu erai moartă”, i-a spus 
Mogbhioroş). 

Căderea lui L. P. Beria (26 iunie 1953) şi, poate, informaţii de la 
Moscova după începutul cercetării abuzurilor comise în epoca stalinistă 
l-au alarmat pe Gheorghiu-Dej. El se temea că Lucrețiu Pătrăşcanu, 
arestat în 1948 şi anchetat, de atunci, în repetate rânduri, va beneficia de 

„dezgheţul” ale cărui semne apăruseră la Moscova. S-a hotărât, aşadar, 
să-l elimine definitiv. Acuzat de spionaj în favoarea „imperialiştilor'”, 
Lucretiu Pătrăşcanu a fost condamnat la moarte şi executat (împreună 
cu Remus Koffler, un activist puţin cunoscut). Spre deosebire de 
ritualurile obişnuite în procesele de tip Moscova (ședințele au fost însă 
secrete), Pătrășcanu nu s-a recunoscut vinovat şi a înfruntat curajos 
tribunalul şi pe coacuzaţii sau martorii care acceptaseră — sub tortură — 
să facă jocul odios al autorităților comuniste. Lui Belu Zilber, apropiatul 
său prieten, hotărât să se salveze de torturi şi — prin urmare — să confirme 
acuzaţiile aduse lui Pătrășcanu, acesta i-a strigat: „„Monstrule!” 

Execuţia lui Pătrășcanu constituie încă o dovadă că Gheorghiu-Dej 
nu era, în acei ani, exponentul curentului naţional şi combatantul 
principal împotriva grupului moscovit-neromân, acţiunile sale fiind 
dictate numai de imperativele luptei pentru putere. 

Încheierea tratatului de stat cu Austria (15 mai 1955) a privat 
URSS de justificarea legală a staționării trupelor sovietice pe teritoriul 
României: asigurarea căilor de comunicaţii cu unităţile dislocate în 
Austria. În noul context politic, Moscova a dat o structură politică 
şi militară relaţiilor cu țările est-europene din sfera sa de hegemonie 
prin crearea organizaţiei Tratatului de la Varşovia (14 mai 1955). 

În cadrul reducerii efectivelor militare iniţiată de Moscova, asociată 
politicii de „destindere” cu Occidentul („Spiritul Genevei”, care a urmat 
conferinţei la vârf din 1955, la care participaseră URSS, SUA, Marea 
Britanie şi Franţa) şi invocând stabilitatea regimului comunist în 
România, Biroul Politic al PMR a cerut în august 1955 lui N.S. Hruşciov, 
prin Emil Bodnăraş (Gheorghiu-Dej s-a eschivat de la această „sarcină” 
ce-i fusese fixată de Biroului Politic), retragerea trupelor sovietice din 
România. Potrivit unor mărturii, se convenise că, dacă Hruşciov ar fi 
interpretat cererea ca o acțiune ostilă URSS sau a lagărului socialist, 
Bodnăraş ar fi fost dezavuat, afirmându-se că a făcut demersul din 
proprie iniţiativă. Mircea Oprişan, fost ministru al Comerţului Interior 
(1954—1955), crede că acceptarea de către E. Bodnăraş — deşi nu fără 
împotrivire — a asumării unui risc atât de mare (cariera sa putea fi 
încheiată) ar fi fost determinată de dorința răscumpărării vinei de a fi 
dezertat în URSS, fiind ofiţer al armatei române. 

Reacţia iritată a lui Hruşciov părea să îndreptățească teama lui 
Gheorghiu-Dej de a discuta problema cu liderul sovietic. În discuţiile 
din Biroul Politic al CC al PMR, din aprilie 1956, s-a căzut de acord 
că ridicarea problemei retragerii trupelor sovietice din România în 

convorbirile cu Hruşciov din anul anterior a fost o greşeală. Între timp 
în relațiile româno-sovietice — şi de altminteri în întreaga mişcare 
comunistă internaţională — avea să intervină un eveniment de 
considerabilă însemnătate: raportul secret al lui N.S. Hruşciov despre 
crimele lui Stalin prezentat într-o şedinţă închisă a Congresului al 
XX-lea al PCUS (25 februarie 1956). 


DISTANȚAREA DE MOSCOVA 


Condamnarea „cultului personalităţii” — termen inventat de apa- 
ratul de propagandă sovietic pentru a desemna perioada stalinistă — 
a luat prin surprindere pe liderii comunişti de pretutindeni. Coborârea 
de pe soclu a lui Stalin a fost percepută, în primul rând, nu ca o 
problemă de teorie sau de istorie a comunismului, ci ca o chestiune 
pragmatică, a cărei esenţă era, mai ales în țările-satelit, rămânerea sau 
nu la putere. 

Gheorghiu-Dej a înţeles că poziţia sa de nr. 1 al partidului şi al 
statului era ameninţată (în 1954-1955, el recursese la o manevră abilă, 
trecând funcția de prim-secretar al CC al PMR unui devotat al său, 
Gheorghe Apostol, şi păstrând pentru el pe aceea de prim-ministru); 
Hruşciov — devenea evident — urmărea înlocuirea primilor-secretani 
(secretari generali) ai partidelor comuniste din țănle-satelit rămaşi din 
timpul lui Stalin. 

Făcând din nou dovada unei îndemânări vrednice de a fi înscrisă 
într-un , Principe ” machiavellic al comunismului, Gheorghiu-Dej a 
lansat formula „Nu avem pe nimeni de reabilitat post-mortem” — aşa 
cum se întâmpla acum tot mai frecvent în URSS, după raportul lui 
Hruşciov — întrucât, susţinea liderul român, „nucleul sănătos” al 
partidului, grupat în jurul lui, reușise să înlăture, încă din 1952, pe 
exponenţii practicilor staliniste — Ana Pauker, Vasile Luca şi Teohari 
Georgescu. Formula lui Dej avea un obiectiv mult mai important 
decât glorificarea autorului ei: refuzul destalinizării. Declarându-se 
în vorbe de acord cu linia Congresului al XX-lea al PCUS, 
Gheorghiu-Dej era ferm hotărât să nu o aplice în România, pentru că 
atunci ar fi trebuit, între altele, să explice execuţia lui Pătrăşcanu. 

Manevra lui Gheorghiu-Dej a fost, pentru scurt timp, ameninţată 
de atacul lu: Miron Constantinescu, sprijinit de Iosif Chişinevschi. La 
fel de stalinişti ca şi Gheorghiu-Dej, ei l-au atacat — poate şi la 
îndemnul lui Hruşciov (Chişinevschi întreținea strânse relații cu 
serviciile secrete sovietice) — de pe poziţiile luptei împotriva „cultului 
personalităţii”, înfăţişându-se ca partizani ai unei autentice conduceri 
colective şi ai curmării abuzurilor Securității. Ei l-au prezentat pe 
Gheorghiu-Dej ca pe „un mic Stalin” al României. 

Croindu-şi critica după tiparul folosit de Hruşciov, Miron 
Constantinescu a denunţat ilegalitățile Securităţii şi le-a asociat cu 
activitatea lui Gheorghiu-Dej: „Organele Ministerului Afacerilor 
Interne — a spus el — s-au sustras controlului de partid, negând rolul 
conducător al partidului [...]. Am fost foarte mult impresionat când 
am aflat de la tov. Dej despre schingiuirile care au avut loc în 
închisori şi m-am întrebat cum a putut să se petreacă aşa ceva. Nu 
vreau să afirm că conducerea Ministerului Afacerilor Interne încura- 
jează actele abuzive, dar ea le-a permis. Ministerul Afacerilor Interne 
nu lucrează de la sine însă; conducerea Ministerului Afacerilor Inter- 
ne a avut o legătură, pe tov. Gheorghiu-Dej. Mă întreb: cum a fost 
posibil că tov. Gheorghiu-Dej nu a luat măsuri, sesizat fiind de 
aceste abuzuri? Tov. Gheorghiu-Dej nu a atras colectivul Biroului 
Politic în controlul activităţii Ministerului Afacerilor Interne”. Miron 
Constantinescu a propus ca MAI şi Securitatea să fie trecute sub con- 
trolul Biroului Politic sau — aşa cum se procedase în URSS -— 
Securitatea să fie separată de MAI şi condusă de un comitet. În 
atacul lui Miron Constantinescu obiectivul politic se asocia cu 
orgoliul — şi el era un hiperorgolios — rănit: „Niciodată în viaţa mea, 
nici când eram copil, nu mi s-a întâmplat ca să fiu admonestat de 
cineva aşa cum m-a admonestat tov. Gheorghiu-Dej în primăvara lui 
1955, la telefon. Cred că nici o slugă nu poate fi tratată cum am fost 
tratat eu. Eu nu am intrat în partid ca să fiu slugă la cineva”. 

Iosif Chişinevschi, devenit între timp colaboratorul cel mai 
apropiat al lui Dej, l-a criticat şi el pe primul-secretar al partidului, 
ceea ce a atras acuzaţia de „fracţionism” adusă celor doi de Alexandru 
Drăghici. 

Încercarea lui Miron Constantinescu şi Iosif Chişinevschi de a-l 
descăuna pe Gheorghiu-Dej şi de a-l înlocui, probabil, cu Constantin 
Pârvulescu, pe care îl credeau ușor de manevrat, nu avea nici o şansă 
de succes: Constantinescu era un intelectual, şi încă unul infatuat, 

căruia îi plăcea să facă paradă de cunoştinţele şi lecturile sale, trezind 
astfel complexe de inferioritate în rândurile „tovarăşilor”, a căror 
cultură nu depăşea câteva clase de primară sau vreo şcoală de meserii. 
Chişinevschi era şi el un intelectual — vai! — mai mult declarat decât 
real, privit cu suspiciune şi teamă din cauza relaţiilor sale cu serviciile 
secrete sovietice. Nu este, aşadar, de mirare că Gheorghe Apostol, 
Emil Bodnăraş, Petre Borilă, Nicolae Ceauşescu, Chivu Stoica, 
Al. Drăghici, Al. Moghioroșş şi Constantin Pârvulescu (care şovăise 
în dicuțţiile cu M. Constantinescu şi I. Chişinevschi) l-au apărat pe 
Dej, dar în tonalități diferite (Bodnăraş, de pildă, a spus că „tov. 
Gheorghiu socoteşte că acolo unde este el este şi dreptul, şi puterea”). 

Evenimentele din Polonia — tulburările de la Poznan şi revenirea 
la putere a lui Władysław Gomulka —, precum şi cele din Ungaria — 
criza de la vârful partidului şi înlocuirea lui Mátyás Rákosi — au făcut 
ca frământările din Biroul Politic român să înceteze în faţa primej- 
diilor ce apăreau în „lagărul socialist”. 


SEISMUL UNGAR 


Revoluţia ungară (23 octombrie-4 noiembrie 1956) a fost un 
puternic seism pentru conducerea comunistă a României ca, de 
altminteri, pentru întreg „lagărul socialist”. Rapiditatea cu care 
regimul stalinist din Ungaria s-a prăbuşit, precum şi undele de şoc 
ce au atins opinia publică românească şi minoritatea maghiară din 
România au alarmat în gradul cel mai înalt pe liderii de la Bucureşti. 
La 30 octombrie s-a constituit Comandamentul General, condus de 
Emil Bodnăraş şi alcătuit din Nicolae Ceauşescu, Al. Drăghici şi 
Leontin Sălăjan, având ca prim obiectiv „Coordonarea şi extinderea 
activităţii serviciilor de informaţii ale statului în vederea unei 
permanente cunoaşteri a acţiunilor subversive, a stării de spirit în 
Forţele Armate, trupele MAI, aparatul Securității de Stat, aparatul 
transporturilor rutiere, navale, aeriene şi telecomunicații”; spionarea 
propriului aparat represiv trecea înaintea altor misiuni, ca paza la 
principalele obiective politice, economice şi militare, întărirea pazei 
la frontiera româno-ungară, pregătirea trupelor şi a Securităţii pentru 

a preveni izbucnirea unor tulburări şi „reprimarea oricăror acţiuni care 
ar ameninţa ordinea de stat”. 

Declaraţia guvernului sovietic din 30 octombrie privind noile 
baze ale colaborării dintre URSS şi țările socialiste a reprezentat limita 
maximă a concesiilor pe care Moscova era dispusă să le facă sateliților 
ei pentru a restabili liniştea în sfera ei de hegemonie. 

Poziția conducerii de la Bucureşti s-a întemeiat pe două principii: 
fidelitate față de „lagărul socialist” şi, în acelaşi timp, distanţare 
voalată de Moscova. În propunerile prezentate de Gheorghiu-Dej, la 
31 octombrie, privind poziția față de declaraţia guvernului sovietic 
se cerea „|. Să se reafirme, cu acest prilej, ataşamentul RPR faţă de 
lagărul socialismului, subliniindu-se că vom contribui cu toate puterile 
noastre la întărirea unității țărilor socialiste. 2. Să se sublinieze şi cu acest 
prilej că prietenia de nezdruncinat dintre poporul român şi popoarele 
Uniunii Sovietice este unul din principiile de bază ale partidului şi 
guvernului nostru. 3. Să se reafirme acordul deplin al guvernului RPR 
cu tratatul de la Varşovia, subliniindu-se necesitatea menţinerii 
tratatului de la Varşovia”. 

În acelaşi timp, se cerea discutarea staţionării trupelor sovietice 
în România, arătându-se că, „din punct de vedere al situației din RPR, 
guvernul RPR nu consideră necesară staționarea de trupe sovietice 
pe teritoriul RPR, iar prin retragerea trupelor sovietice de pe teritoriul 
RPR s-ar lua din mâna elementelor dușmănoase din interior şi a celor 
din exterior un mijloc de a crea agitaţie antisovietică”; se cerea, de 
asemenea, rechemarea consilierilor sovietici, „urmând să rămână şi 
pe mai departe diferiți specialişti sovietici pentru schimb de experiență 
pe lângă unele instituţii de stat”. 

Echipa lui Dej nu-şi punea în nici un chip problema unei reformăn 
a regimului, aşa cum încercau în forme mai modeste Gomulka sau, 
mai radicale, Nagy, ci rămânea în stricta ortodoxie a modelului 
sovietic. Ceea ce voiau liderii de la Bucureşti era o anumită autonomie 
în cadrul „lagărului socialist”, care să-i pună la adăpost de imixtiunile 
lui „Big Brother” de la Moscova şi, mai ales, să-l împiedice să-i 
schimbe din funcții. 

leşirea Ungariei din Pactul de la Varşovia şi proclamarea 
neutralității ţării (la 1 noiembrie) a precipitat decizia Moscovei de a 
interveni militar pentru a înăbuși revoluţia ungară. SUA comu- 
nicaseră Kremlinului că nu intenționează să se folosească, în interesul 

lor, de dificultățile cu care URSS era confruntată în zona ei de 
influenţă, iar Marea Britanie şi Franța erau angrenate în criza 
Suezului. Moscova avea mână liberă în Ungaria. 

Hruşciov şi Malenkov au purtat discuţii, în cadrul unui „turneu 
de explicaţii”, cu liderii comunişti din Europa Răsăriteană. La 
Bucureşti (unde venise şi o delegaţie bulgară), atât Gheorghiu-Dej 
cât şi Todor Jivkov au oferit trupe pentru a participa la intervenția 
militară din Ungaria. Sovieticii erau însă decişi să nu-şi asocieze 
sateliții — de care erau nesiguri — într-o acțiune pe care o voiau cât 
mai rapidă, astfel că ofertele română şi bulgară au fost respinse cu 
bunăvoință. „Am remarcat — arată Hruşciov în memoriile sale — 
ardoarea pe care o puneau acum românii pentru a se arunca în bătălia 
împotriva forţelor reacționare şi am evocat, în glumă, că nu fusese 
întotdeauna așa, întrucât în 1919 această ţară (România — n.n.) fusese 
de partea reacţiunii care zdrobise revoluția lui Bela Kun. Tovarăşii 
români au izbucnit în râs. Apoi ei ne-au urat să reuşim şi m-au 
sfătuit încă o dată să nu pierdem timpul.” 

În ţară, studenţimea şi minoritatea maghiară au fost mediile cele 
mai receptive pentru evenimentele din Ungaria. Dincolo de dorinţa 
vagă „să facem ca în Ungaria”, nu s-a închegat un program sistematic 
de revendicări. Ilustrativ pentru manifestările din rândurile studenţimii 
este cazul studenţilor Teodor Lupaş şi Ștefan Negrea de la Facultatea 
de Filologie din Bucureşti. Primul, secondat de cel de al doilea, 
aflând de evenimentele de la Budapesta, a venit în dimineaţa zilei de 
23 octombrie la facultate şi, potrivit procesului-verbal de interogatoriu 
din 27 octombrie: „Le-am vorbit acestora (studenţilor) despre cele 
aflate de mine la postul Budapesta. Apoi le-am spus să discutăm unele 
probleme de la noi, după care am început să discutăm tendenţios (sic!) 
că, la noi, unele gospodării colective sunt nerentabile, iar cotele să 
fie desființate. Apoi le-am spus că am pregătit un articol pe care să-l 
public în «Scânteia tineretului», prin care să cerem discuţii ale 
oamenilor, care să arate probleme economice, politice şi culturale”. 
La 4 noiembrie 1956 se hotăra trimiterea în judecată a studentului de 
la Facultatea de Medicină, scriitorul de mai târziu, Alexandru Ivasiuc, 
acuzat că „a îndemnat mai mulți studenţi să participe la o manifestaţie 
cu caracter contrarevoluţionar”. 

Manifestaţiile studenţeşti au avut cea mai mare amploare la 
Timişoara, unde studenții, baricadaţi în cămin, au fost atacați de 
armată, fără a se înregistra însă victime. 

La Cluj, la Universitatea Bolyai, studenţii Facultăţii de Filologie 
au încercat să creeze o „asociaţie liberă, democratică şi autonomă”. 

Un raport redactat la 5 decembrie 1956 de Leonte Răutu şi János 
Fazekas, trimişi de Gheorghiu-Dej la Cluj în zilele de 23—26 noiem- 
brie, deplânge faptul că „organele de Securitate s-au pripit cu efectu- 
area arestărilor tocmai în momentul când organizaţia de partid 
începuse să ducă muncă de combatere a concepțiilor din material (un 
„Proiect de hotărâre” privind amintita asociaţie studenţească — n.n.) 
şi de izolare politică a iniţiatorilor lor. Era în avantajul nostru ca întâi 
să-i izolăm politiceşte pe aceşti studenți, să-i şi exmatriculăm, iar 
reținerea lor să urmeze după aceea”. 

Acelaşi raport semnala că prorectorul Universității Bolyai, Mârton 
Gyula, susţinuse că „naționalitatea maghiară din RPR face parte din 
națiunea maghiară” şi că „în educarea comunistă a oamenilor muncii 
s-a neglijat specificul naţional”. Cei doi missi dominici semnalau 
absenţa intelectualilor maghiari de la şedinţa unde Mihai Beniuc 
făcuse o prezentare a evenimentelor din Ungaria (fusese surprins 
acolo de declanşarea revoluţiei). 

Conducerea de la Bucureşti era preocupată de posibilitatea ca 
minoritatea maghiară să fie câştigată de ideile revoluţionare şi, întru- 
cât în Ungaria începeau să se audă şi voci revizioniste, care cereau 
Transilvania, să formuleze revendicări cu caracter naţional, 
incompatibile cu integritatea statului român. 

Invazia sovietică din 4 noiembrie 1956 în Ungaria a fost primită 
cu un sentiment de uşurare de liderii PMR. Ei au acceptat să joace 
rolul odios de acoperire a aducerii forțate în România a lui Imre Nagy 
şi a celorlalți conducători unguri, refugiaţi cu el la ambasada 
Iugoslaviei de la Budapesta. Premierul ungar şi grupul aflat la 
ambasada iugoslavă primiseră asigurări că se pot întoarce la locuinţele 
lor din Budapesta, dar sovieticii i-au adus, împotriva voinţei lor, în 
România, pentru a camufla ceea ce era de fapt o răpire (asigurările 
fuseseră date de Jânos Kâdâr). Pentru a calma opinia publică 
internațională, indignată de intervenţia sovietică în Ungaria şi de 
represiunile din această țară, ministrul de Externe al României, 

Grigore Preoteasa, a declarat la 3 decembrie 1956 în fața Adunării 
Generale ONU că grupului Nagy 1 se acordase, la cererea guvernului 
de la Budapesta, azil politic în România şi că guvernul român „a 
garantat că va observa regulile internaţionale ale azilului politic”. Încă 
înainte ca la Moscova şi Budapesta să se fi decis judecarea lui Imre 
Nagy, Gheorghiu-Dej i-a spus consilierului ambasadei sovietice la 
Bucureşti, V. Nikolaev, la 14 decembrie 1956: „de îndată ce puterea 
democrat-populară se va consolida (în Ungaria — n.n.), va fi creat 
Partidul Muncitoresc Socialist Ungar şi se va întări aparatul de stat 
îl vom preda pe Nagy Imre tovarăşilor unguri şi sunt convins că, 
pentru crimele sale, nu va fi spânzurat de gât, ci de limbă” (execuţia 
lui Imre Nagy a avut loc la 16 iunie 1958, la Budapesta). 

Dacă în cazul Nagy Gheorghiu-Dej a acţionat ca o docilă unealtă 
a Moscovei, el a desprins din revoluţia ungară cel puţin trei 
învăţăminte. 

Mai întâi, martor ocular (Dej a mers în noiembrie 1956 la 
Budapesta) al represiunii sovietice şi al rezistenţei populaţiei, el a 
înțeles că, „dacă nu facem o cotitură de 180 de grade în relaţiile 
noastre cu sovieticii, suntem pierduţi” (cum i-a spus el lui Silviu 
Brucan). Gheorghiu-Dej văzuse cu ce uşurinţă, în decurs de câteva 
luni, Kremlinul schimbase pe liderii de la Budapesta în funcţie de 
interesele sovietice (Rákosi, Gero, Nagy, Kádár). Înţelegea că el 
însuşi poate împărtăşi aceeaşi soartă, mai ales că nu urmase și era 
hotărât să nu urmeze politica de destalinizare a lui Hruşciov. Ieşirea 
din orbita Moscovei, aşa cum o realizase Tito, nu mai era posibilă în 
condițiile existenţei Pactului de la Varşovia. Era necesară, acum, 
pentru ca poziția liderilor de la Bucureşti să nu fie ameninţată de 
„mâna lungă” a „marelui frate” de la Kremlin, de o distanţare 
progresivă de Moscova, având ca premisă plecarea trupelor sovietice 
din România. 

În al doilea rând, Gheorghiu-Dej şi-a dat seama că, în lipsa spri- 
jinului sovietic şi, îndeosebi, în condiţiile unei posibile confruntări 
cu URSS, trebuie să câştige sprijinul populaţiei, ceea ce nu se putea 
obţine numai prin încetarea politicii de represiune. 

În sfârşit, Gheorghiu-Dej a sesizat necesitatea existenţei unui 
raport adecvat între componenţa etnică a conducerii de partid şi 
componenţa etnică a țării, altfel spus, în Comitetul Central şi în 

Biroul Politic să nu existe, proporţional, mai mulţi minoritari etnici 
decât existau în populaţia României. 

Aplicarea acestor trei concluzii s-a făcut într-o perioadă 
îndelungată (după moartea lui Dej, în 1965, succesorul său, Nicolae 
Ceauşescu, a continuat şi amplificat această orientare) şi a înregistrat — 
cum se va vedea — reveniri şi ocolişuri. 


VICTORIA DEFINITIVĂ A LUI DEJ 


Pentru a desfăşura această politică, Gheorghiu-Dej trebuia mai 
întâi să-i elimine pe cei doi adversari, care îşi descoperiseră bateriile 
îndată după Congresul al XX-lea al PCUS: Miron Constantinescu și 
Iosif Chişinevschi. Aşa cum s-a arătat, cei doi stalinişti îmbrăcaseră 
ținuta unor „liberali, critici ai practicilor staliniste (având, probabil, 
ŞI binecuvântarea lui Hruşciov). 

Atât timp cât poziţia lui Hruşciov rămânea puternică, îndepărta- 
rea celor doi rebeli, aflați pe o platformă hruşciovistă, era dificilă. Prin 
canale ce rămân deocamdată în obscuritate, Gheorghiu-Dej a aflat — 
se pare — de acţiunea grupului Molotov-Malenkov-Kaganovici, ce 
pregătea debarcarea lui Hruşciov (urma ca el să devină ministru al 
Agriculturii), folosindu-se de şirul de agitaţii şi tulburări provocate 
de politica de destalinizare. 

Atacul lui Gheorghiu-Dej împotriva lui Miron Constantinescu şi 
Iosif Chişinevschi a fost pregătit exact de pe aceeaşi poziţie — şi cu 
aceleaşi învinuiri — ca ale grupului antihruşciovist de la Moscova 
împotriva lui Hruşciov. 

În timp ce la Moscova Hruşciov era pe punctul de a pierde bătălia 
în cadrul Prezidiului CC (numele de atunci al Biroului Politic), 
Gheorghiu-Dej supunea criticii pe cei doi în plenara CC, desfăşurată 
în acelaşi timp. Când ofensiva împotriva lui Miron şi loşca era pe 
punctul de fi încheiată cu succes, de la Moscova a venit vestea că 
Hruşciov, sprijinit de armată şi securitate, a deplasat confruntarea din 
Prezidiul CC în Plenara CC, unde, cu un larg sprijin, a zdrobit grupul 
„antipartinic”. Maestru al echilibristicii politice, Gheorghiu-Dej a 
adăugat criticilor modelate pe orientarea antihrușciovistă şi pe cele 

aduse de învingătorul Hruşciov adversarilor săi înfrânți. Cei doi — 
Miron și loşca — au apărut în strania postură de dogmatici și liberali, 
în același timp. 

Poziţia lui Gheorghiu-Dej s-a consolidat, în anul următor, odată 
cu retragerea trupelor sovietice din România. Aşa cum s-a arătat, în 
august 1955, Biroul Politic al CC al PMR luase iniţiativa de a cere 
Moscovei plecarea unităților militare sovietice staționate în România. 
Reacţia lui Hruşciov fusese una de nemulțumire, iar în aprilie 1956, 
Biroul Politic al CC al PMR calificase drept eroare cererea prezentată 
liderului sovietic. Câteva luni mai târziu, când, în plină revoluţie 
ungară, se crezuse că URSS doreşte să aşeze pe noi baze raporturile 
ei cu ţările-satelit, conducerea comunistă de la Bucureşti a hotărât să 
reitereze cererea. După intervenţia sovietică din 4 noiembrie 1956, 
reluarea acestei probleme devenea extrem de delicată. La 15 aprilie 
1957 s-a semnat un acord româno-sovietic privind „staționarea 
temporară” a trupelor sovietice pe teritoriul României, precizându-se 
că ele „nu se amestecă în treburile interne” ale RPR. 

Oricât de stăruitoare ar fi fost cererile de la Bucureşti, hotărârea 
nu putea veni decât de la Moscova. În 1958, ea a consimţit să-şi 
retragă trupele din România din următoarele motive: a) URSS era 
interesată, atunci, în continuarea politicii de destindere lansată după 
moartea lui Stalin, pentru a câştiga un răgaz necesar întăririi 
potenţialului său militar. Intervenţia militară sovietică în Ungaria 
oprise cursul destinderii şi îngheţase „spiritul Genevei” . Era, aşadar, 
necesară o acţiune care să dea un nou impuls politicii de „coexistență 
paşnică” şi să reafirme ataşamentul Moscovei la destindere. 
Retragerea trupelor sovietice din România, hotărâtă de Pactul de la 
Varşovia la 24 mai 1958, era o astfel de acţiune, cu atât mai potrivită 
cu cât — dat fiind poziţia geostrategică a României, care nu avea 
frontiere cu vreo ţară „capitalistă  — nu afecta cu nimic intersele de 
securitate ale URSS; b) în acel moment, Moscova era angajată pe plan 
intern în atingerea a două obiective fundamentale: fabricarea 
rachetelor balistice intercontinentale (primul „Sputnik a fost lansat 
în 1957) şi dezvoltarea producţiei bunurilor de larg consum 
(populaţia, supusă în timpul lui Stalin la mari restricţii, dădea semne 
de nemulţumire). Aşa cum arăta Hruşciov în memoriile sale, 
staționarea unităților militare sovietice în afara frontierelor sovietice 
era mai costisitoare decât prezenţa lor în interiorul URSS. 

Retragerea a avut loc în iunie-iulie 1958 (se pare că în acea 
perioadă în România se aflau 25 149 de militari sovietici); potrivit 
dispoziţiilor, au avut loc mitinguri care celebrau prietenia „veşnică” 
dintre cele două ţări şi recunoştinţa României fată de URSS. 

Mult mai important şi mai durabil decât aceste manifestații, ce nu 
înşelau pe nimeni, a fost valul de arestări şi excluderi din partid şi 
UTM care a însoţit plecarea soldaților roşii din România. Cea de a 
doua glaciațiune sau noul îngheţ, a cărui atmosferă isterică a fost fidel 
prezentată de Petru Dumitriu în romanul său cu cheie Întâlnire la 
Judecata de Apoi, a urmărit două obiective: a) să dovedească 
Moscovei că liderii de la Bucureşti aveau o ascuţită vigilenţă 
revoluţionară, neiertătoare faţă de cea mai mică abatere de la „linia” 
partidului; b) să intimideze populaţia şi, în primul rând, intelectu- 
alitatea, devenită mai îndrăzneață în faza destinderii, pentru a evita 
orice surpriză după plecarea forţelor militare sovietice. 

Ofensiva politică şi ideologică — în fapt, represivă — a lovit pe 
liderii de partid căzuți în dizgrație (fostul luptător ceferist, apoi 
generalul C. Doncea, fostul ministru de Interne Pavel Ştefan, Grigore 
Răceanu etc.), demnitari ai regimului „burghez” şi intelectuali de 
marcă (procesul C. Noica-Dinu Pillat), până la specialişti (istoricii 
care contestaseră teza caracterului „imperialist” al participării 
României la primul război mondial, ca Andrei Oțetea, Barbu 
Câmpina, Eliza Campus şi Nicolae Fotino) şi simpli ţărani, care 
criticaseră colectivizarea. 

Industrializarea „socialistă”, adică dezvoltarea cu precădere a 
industriei mijloacelor de producţie în detrimentul industriei bunurilor 
de consum, şi „transformarea socialistă a agriculturii” au fost con- 
tinuate, în spiritul totalei fidelităţi faţă de modelul sovietic. În 
primăvara anului 1962 s-a anunţat încheierea colectivizării 
agriculturii. „De moarte şi de colhoz nu puteţi scăpa”, spusese 
Gheorghiu-Dej unor ţărani veniţi să-i arate abuzurile autorităților 
locale în procesul de colectivizare a agriculturii. Aceste cuvinte 
deveneau acum realitate. Rezultatele — chiar dacă nu au căpătat 
proporţiile dezastruoase din URSS — au fost tot atât de nefaste. 
Țăranul considera gospodăria agricolă colectivă cu totul străină de 
interesele sale şi îşi concentra toate eforturile asupra lotului individual 
ce-i fusese lăsat, ceea ce explică ponderea însemnată deţinută de 
producţia acestor loturi în aprovizionarea oraşelor. 

Unul din factorii decisivi ai prăbuşirii socialismului a fost 
ignorarea doctrinei lui N.I. Buharin potrivit căreia edificarea 
socialismului reclamă o țărănime bogată întrucât: a) ea reprezintă o 
piață pentru produsele industriei autohtone, necompetitive pe piaţa 
externă; b) asigură aprovizionarea cu produse agroalimentare a 
oraşelor; c) bogată fiind, ea poate plăti impozite ridicate, ce pot fi 
utilizate pentru finanţarea industrializării. Incultura politică şi frica 
de a părăsi „experienţa” sovietică au făcut ca liderii politici de la 
Bucureşti să acționeze sub obsesia tezei lui Lenin că mica producţie 
de mărfuri naşte „zi de zi, ceas de ceas şi în proporţie de masă” 
capitalism. Chiar dacă mai târziu, în 1982, Nicolae Ceauşescu va 
spune că partidul nu trebuie să se teamă dacă ţăranul se îmbogățește, 
în realitate, de-a lungul întregului regim comunist s-a urmărit limitarea 
posibilităţilor de iniţiativă economică a ţăranului, condamnat să 
rămână prizonierul nerentabilului sistem colhoznic. 


DISPUTA CU MOSCOVA 


Distanţarea de Moscova s-a manifestat cu deosebire în refuzul de 
a accepta vederile sovietice în aşa-numita „diviziune internațională 
socialistă a muncii”, de fapt o specializare economică a ţărilor din 
sfera de influenţă sovietică, specializare controlată, se înţelege, de 
Moscova, preocupată tot mai mult de succesele țărilor vest-europene 
membre ale Pieței Comune. Invocând principiul sovietic al rolului 
determinant al industriei grele în dezvoltarea economiei socialiste, 
conducerea de la Bucureşti a respins propunerile sovietice, sprijinite 
de Cehoslovacia și R.D. Germană, privind orientarea economiei 
româneşti cu precădere spre dezvoltarea agriculturii, a industriei 
petroliere şi îngrăşămintelor. Între Bucureşti şi Moscova a început o 
confruntare pe tema planificării economice în cadrul Consiliului de 
Ajutor Economic reciproc (CAER), ferm respinsă de echipa lui 
Gheorghiu-Dej, care invoca tot mai des independenţa și suvera- 
nitatea statelor socialiste, singurele în măsură să decidă asupra 
direcțiilor de dezvoltare a economiei. „Campionul” noii doctrine 
româneşti de independenţă economică a fost Alexandru Bârlădeanu, 
care, în calitate de reprezentant al României la CAER, a avut de 
înfruntat fulgerele sovietice. 

În acelaşi timp, Gheorghiu-Dej şi-a reafirmat orientarea din 1956. 
După Congresul al XXII-lea al PCUS, unde N.S. Hruşciov a relansat 
campania de destalinizare (corpul îmbălsămat al lui Stalin a fost scos 
din mausoleul din Piaţa Roşie), el a organizat o plenară a CC 
(30 noiembrie — 5 decembrie 1961) în care a fost din nou condamnat 
grupul Ana Pauker-—Vasile Luca, ca exponent al practicilor staliniste. 
Vina de a nu se fi făcut o analiză profundă a acestor practici încă din 
1956 a fost pusă pe seama lui Miron Constantinescu şi losif 
Chişinevschi, denunțați ca promotori şi apărători ai „cultului 
personalităţii”. Din nou a fost elogiată orientarea „justă a „nucleului 
sănătos”, adică a grupului Gheorghiu-Dej, inocentat de însuşi secretarul 
general şi prezentat ca salvatorul partidului şi al poporului. „Sub 
pretext de a convinge pe mijlocaşi de a-şi îndeplini obligaţiile față de 
stat — spunea Gheorghiu-Dej despre grupul Ana Pauker-V. Luca în 
şedinţa Biroul Politic de pregătire a plenarei —, porniseră pe calea 
represiunilor, la arestări de aşa-zişi chiaburi. Cea mai mare parte dintre 
cei arestați în perioada aceea au fost judecaţi public. A reprezentat o 
provocare, o aventură. Plângeau satele, vai şi amar de noi ce-am ajuns, 
spuneau ţăranii [...]. Este cea mai periculoasă aventură în care s-a lansat 
(sic!), cea mai mare provocare. După ce i-am eliminat pe ei, am 
eliberat din închisori zeci de mii de oameni nevinovaţi.” 

Gheorghiu-Dej „uită” că după eliminarea Anei Pauker şi a lui 
Vasile Luca, şi chiar a lui Miron Constantinescu şi Iosif Chişinevschi, 
au continuat arestările în rândul ţăranilor. Octavian Roske, care a 
studiat desfăşurarea colectivizării, consideră că anii 1957-1962 au 
reprezentat „represiunea totală”, asupra satelor abătându-se un val de 
teroare care a provocat şi numeroase răscoale, care abia acum încep 
a fi mai bine cunoscute. 

„Liberalizarea” internă — luată în considerare încă din 1956, ca 
mijloc de câştigare a sprijinului populaţiei în vederea emancipării de 
sub controlul sovietic — avea să vină odată cu noua fază a conflictului 
cu Moscova. 

Pretextul l-a oferit publicarea în revista Universităţii din Moscova 
a unui studiu semnat de E.B. Valev care propunea crearea unui 
complex economic internaţional (România, Bulgaria şi URSS), 
având o suprafaţă de 150 000 km? şi o populaţie de 12 milioane de 
locuitori. „Contribuţia” românească urma să fie cea mai importantă, 

întrucât ea reprezintă 42% din teritoriul ţării (inclusiv Capitala), 
48% din populaţie, 54% din producţia de mașini, 51% din producția 
chimică, 86% din producţia de petrol. Planul Valev a fost denunţat 
în termeni viguroşi în revista „Viaţa economică”, fiind prezentat ca 
un atentat la independenţa şi integritatea României. 

În contextul favorabil creat de conflictul dintre Moscova şi 
Beijing, PMR şi-a afirmat poziţia independentă în „Declaraţie cu 
privire la poziţia Partidului Muncitoresc Român în problemele 
mişcării comuniste şi muncitoreşti internaţionale”, cunoscută neoficial 
și sub numele „Declaraţia de independență”. Pornind de la încercările 
de mediere ale PMR în conflictul sovieto-chinez, Declaraţia afirma 
dreptul la independenţă al fiecărui partid comunist (muncitoresc), 
egalitatea în drepturi a acestor partide şi neamestecul în afacenle 
interne, ca principiile de bază ale relaţiilor din cadrul mişcării 
comuniste şi muncitoreşti internaţionale. 

Declaraţia era încununarea unei politici începute după moartea lui 
Stalin şi ea avea să reprezinte temelia strategiei politice a PCR 
(denumire reluată în 1965) atât în relaţiile cu URSS şi partidele 
„frăţeşti”, cât şi cu celelalte state, fie „capitaliste” fie nealiniate. 

Echilibristica politico-ideologică a conducerii de la Bucureşti în 
aşa-zisa mediere a disputei Moscova-Beijing a fost atât de derutantă, 
încât, la un moment dat, în convorbirile româno-chineze din 3-10 
martie 1964, Mao Zedong a exclamat: „Vedeţi, numai în timp de un 
an de zile atitudinea dv. s-a schimbat. Ce sunteți dv., curent de 
stânga, de mijloc sau de dreapta, sunteţi dogmatici sau revizioniști, 
ori adoptați o atitudine de mijloc?” Comuniştilor români le era greu 
să dea un răspuns precis: nici ei nu ştiau pe ce poziţie ideologică se 
află. Urmăreau un singur ţel: să scape de tutela sovietică, amenin- 
țătoare pentru poziţia lor de elită conducătoare. Știau că, atât timp cât 
deciziile se iau la Kremlin şi nu la Bucureşti, ei nu aveau nici o 
certitudine în privinţa statutului lor de lideri. Răspunsul lui N. Ceau- 
şescu la întrebarea lui Mao: „Noi suntem marxist-leninişti” se înscria 
în automatismele „limbajului de lemn”. Nu era vorba de un ataşament 
faţă de ideologia comunistă, ci de ataşamentul — de o mie de ori mai 
puternic — de putere. 

Gheorghe Haupt, care are meritul de a fi analizat cel mai profund 
geneza conflictului româno-sovietic, crede că la originea politicii de 

independenţă a conducerii de la București s-au aflat interese 
economice: „Prin apărarea politicii sale economice, a intereselor 
sale economice — scrie el —, conducerea partidului român a devenit 
conştientă de interesele naţionale şi a fost împinsă să se angajeze pe 
calea independenţei economice şi, în consecinţă, politice, în raport 
cu Uniunea Sovietică”. În realitate, credem noi, originea conflictului 
este de caracter politic: refuzul lui Gheorghiu-Dej de a se conforma 
orientării antistaliniste a lui Hrușciov şi ansamblul de măsuri destinate 
să-l pună la adăpost de încercările Kremlinului de a-l înlocui. Nu prin 
apărarea intereselor economice a „descoperit? echipa lui Gheor- 
ghiu-Dej politica de independenţă, ci prin lupta înverşunată pentru 
păstrarea puterii. 

Pentru a face faţă eventualelor încercări sovietice de răsturnare a 
echipei lui Dej, ea avea nevoie de sprijin intern şi extern. 

Imediat după publicarea „Declaraţiei din aprilie”, a început o 
campanie de „prelucrări” ale documentului în organizaţiile de partid, 
unde celor prezenţi li se „dezvăluiau” fapte şi date care dovedeau că 
Uniunea Sovietică încălcase „grosolan” independenţa României, că 
îi exploatase nemilos resursele, prin Sovromuri, în primul rând, şi că 
întreaga ei politică față de România nu fusese decât o continuare a 
celei practicate de Rusia ţaristă. 

Astfel, la şedinţele comitetelor de partid din direcţiile regionale 
ale Ministerului Afacerilor Interne, Al. Drăghici a prezentat date 
despre activitatea agenturii sovietice pe teritoriul României. Arătând 
că prezența agenţilor sovietici înainte de 23 august 1944 în România 
era îndreptățită, el a spus: „După 23 august 1944, o asemenea măsură 
nu mai era justificată, întrucât în România a fost instaurată dictatura 
proletariatului, sub conducerea partidului; între cele două state ar fi 
trebuit să existe relații de prietenie, bazate pe încredere reciprocă etc. 
Ce-au făcut însă sovieticii? Reactivarea vechii agenturi, comple- 
tarea cu noi recrutări; au fost speculate sentimentele față de URSS 
şi educaţia făcută de partidul nostru; noi credeam în declaraţiile ce 
ni le făceau despre prietenie, sinceritate, în timp ce ei ne lucrau cu 
agentură etc.” Invocând un text al lui Marx despre intenţia Rusiei de 
a lua în stăpânire Moldova şi Ţara Românească după pacea de la 
Adrianopol (1829), Al. Drăghici conchidea: „Din datele pe care le 

deţinem, rezultă că acest «vis de veacuri» al Rusiei ţariste se manifestă 
în prezent din partea URSS”. 

Organizatorii acestor şedinţe nu-și făceau nici o iluzie în privinţa 
păstrării „secretului de partid”; doreau chiar ca „scurgerile” să fie cât 
mai numeroase şi cât mai ample. Aşa a şi fost, astfel că, în scurt timp, 
întreaga ţară ştia de informările făcute în şedinţele închise. Reacţia 
a fost favorabilă. Oameni cu atitudini anticomuniste aclamau noua 
orientare şi considerau că partidul comunist se integrează, prin 
politica de independenţă, unei tradiţii naţionale. 

În acelaşi timp, porţile închisorilor au început să se deschidă, oa- 
menii politici „burghezi” — câţi mai supravieţuiseră — făcându-şi 
reapariţia şi confirmând prin eliberarea lor că în România se schim- 
base ceva. 


Tabel 
statistic al deţinuţilor condamnaţi în perioada 1955—1964 pentru 
activităţi considerate ca fiind îndreptate împotriva securităţii statului 


Anul Total general Anul Total general 
dec.1955 6 406 ian. 1960 17 613 
lan. 1956 6 081 dec.1960 16 292 
dec.1956 5 067 ian.1961 16 167 
ian.1957 5 350 dec.1961 16 299 
dec.1957 6 177 ian. 1962 16 327 
ian.1958 6211 dec.1962 13 017 
dec.1958 10 125 ian. 1963 12 944 
ian.1959 10 647 dec.1963 9 333 
dec.1959 16 682 ian. 1964 9 008 
mai 1964 8 875 


„Umanizarea” regimului prin punerea în libertate a deținuților 
politici și criticile aduse URSS au declanşat un curent de popularitate 
pentru Putere. El a fost sporit prin publicarea volumului lui K. Marx, 
Însemnări despre români (manuscrise inedite), editori acad. A. Oțetea 
şi S. Schwann (un profesor polonez care le descoperise în arhiva 
Institutului Internaţional de Istorie Socială din Amsterdam), textul — 
foarte greu de restituit — fiind transcris de Cornelia Bodea. Ceea ce 

marele public a reţinut cu precădere din aceste însemnări au fost 
formulănile dure ale lui Marx la adresa politicii şi atitudinii Rusiei 
față de Principatele române şi, îndeosebi, la adresa anexării Basarabiei 
în 1812, considerată ca fiind lipsită de orice temei de drept 
internațional, întrucât — spunea Marx — Poarta nu avea dreptul — dat 
fiind statutul lor de autonomie — să cedeze părţi din teritoriul 
Principatelor române. 

Gesturile de independenţă ale conducerii de la Bucureşti provocau 
o iritare sporită la Moscova. Hruşciov avea un profund dispreț față 
de români: „Aceşti «mamalicinikw» (mămăligari — n.n.) nu sunt o 
naţiune, ci o curvă”, exclamase el, în 1960, în fața colaboratorilor săi 
sovietici pe când călătorea pe vasul „Baltica”, împreună cu 
Gheorghiu-Dej, Jivkov şi Kádár, pentru a participa la sesiunea ONU 
de la New York. Potrivit mărturisirii lui Arkadi N. Șevcenko, el 
spusese anturajului său că liderul român „nu era, în general, un 
comunist rău, dar în calitate de conducător nu avea forță, era prea 
pasiv. El (Hruşciov — n.n.) adăugase că în România şi chiar în rândurile 
partidului comunist se dezvoltaseră atitudini pernicioase naționaliste 
şi antisovietice care trebuiau retezate de la rădăcină”. 

Cu prilejul unei vizite în România, Hruşciov îşi manifestase 
nemulțumirea faţă de liderii români, admonestați în public — la un 
miting — pentru a nu fi valorificat experiența sovietică în matene de... 
semănat porumb în pătrat! 

Mai iritat a fost liderul sovietic de călătoria în China a unei 
delegații româneşti condusă de I.Gh. Maurer. Moscova nu era dispusă 
să permită sateliților ei să se erijeze în mediatori în conflicte ce o 
opuneau unei alte mari puteri. Mai mult decât atât, delegaţia română 
purtase discuţii care trezeau aprehensiunile Moscovei, aşa cum 
rezultă din amintirile lui Hruşciov, care s-a întâlnit cu delegația 
română în drum spre Bucureşti (vizita în China a avut loc în martie 
1964). Deşi delegaţia română s-a străduit să lase impresia unei totale 
imparţialități în disputa sovieto-chineză, Hruşciov a sesizat o nuanță 
îngrijorătoare: „«Chinezii ne-au spus că dvs. ne-aţi luat Basarabia», 
au spus românii. «Nu aveam ce face, decât să ascultăm, deşi, evident, 
nu ne mai trebuie Basarabia». Astfel — continuă Hruşciov — românii 
ne-au repetat ce auziseră de la chinezi — dar nu au exprimat 
dezacordul lor cu ceea ce chinezii le spuseseră despre Basarabia 
(subl. Hruşciov —n.n.). Această conversaţie ne-a lăsat un gust amar. 

Am început să suspectăm că, poate, românii ne țineau de rău pentru 
că, după război, ne restituiseră Basarabia”. 

În stenograma părții române a discuţiei din 15 martie 1964, 
Hruşciov spune: „Să luăm de pildă Basarabia. Eu cred că nu trebuie 
să discutăm această chestiune. Atunci în țările socialiste ar trebui să 
se facă un plebiscit. Dacă românii ar ridica această problemă, eu 
personal aş fi pentru plebiscit şi să lăsăm popoarele să hotărască unde 
vor să aparţină. Numai că aceste probleme se ridică şi pentru alte țări. 
De exemplu, graniţa cu Polonia. Numai să sc pună o asemenea 
problemă, şi imediat ucrainenii şi bieloruşii se vor ridica şi ei”. Şi apoi 
un avertisment voalat: „Granița României cu Ungaria; sunt multe 
probleme care apar în legătură cu aceasta”. 

Potrivit defectorului cehoslovac, generalul Jan Sejna, încă înainte 
de „Declaraţia din aprilie” Moscova avea îndoieli în privinţa lui 
I.Gh. Maurer, pe care îl suspecta de a fi agent chinez! „În 1962 — scrie 
Sejna în memoriile sale —, Novotný (conducătorul comunist al 
Cehoslovaciei — n.n.) a primit o scrisoare de la Hruşciov, care îi cerea 
să limiteze schimburile noastre de informaţii obținute prin spionaj cu 
românii. Urma să nu le mai transmitem nici o informaţie despre 
China şi partidele şi regimunile prochineze. Alte subiecte interzise erau 
informaţiile de ordin politic despre diverse partide social-democrate, 
nimic despre Iugoslavia şi Albania și date secrete amănunțite despre 
NATO. Trebuia să ne mărginim la aprecieri generale asupra situaţiei 
politice şi militare din Europa Occidentală.” 

În chip firesc — s-ar putea spune —, conducerea română şi-a 
îndreptat privirile spre Paris. Generalul Charles de Gaulle ducea — 
evident, în alt cadru şi cu alte mijloace — o politică de independenţă, 
în înţelesul scoaterii Franței de sub tutela americană. Partizan al 
„Europei de la Atlantic la Ural”, el încerca să elimine divizarea 
continentului european în blocuri militare, şi trebuia să sprijine — cel 
puţin în principiu — o politică simetrică, în fond, cu a sa în Pactul de 
la Varşovia. 

Acelaşi general Sejna susţine că serviciile de spionaj sovietic şi 
cehoslovac obţinuseră informaţii despre conţinutul discuțiilor dintre 
de Gaulle şi Maurer, cu prilejul vizitei acestuia la Paris (27—31 iulie 
1964). „Maurer a susținut — scrie Sejna — că România dorea să-şi 
urmeze propriul curs naţional, dar nu putea părăsi deocamdată CAER 
din cauză că economia ei era prea strâns legată de el. Între timp, ea 

era hotărâtă să-şi diversifice economia şi să stabilească relaţii mai 
strânse cu Occidentul.” 

Potrivit aceleiaşi surse, „de Gaulle l-a asigurat pe Maurer că 
Franţa va ajuta România să-şi consolideze independenţa şi-i va da 
ajutor economic şi politic. El era gata să susțină România dacă ar fi 
solicitat să devină membru asociat al Comunităţii Economice Euro- 
pene şi Franţa i-ar fi acordat asistenţă dacă ea ar fi fost izolată în 
blocul comunist [...]. De Gaulle a mers chiar mai departe: el a suge- 
rat că Franţa putea deveni o sursă alternativă de arme pentru România 
şi o va ajuta dacă va fi invadată de trupele Pactului de la Varşovia”. 

Afirmațiile şi promisiunile generalului de Gaulle au produs o 
vie iritare la Moscova, de îndată ce ele au fost cunoscute, grație 
spionajului sovietic. Sejna spune că reacția mareșalului 
R.I. Malinovski, ministrul Apărării, este „de netipărit'. Mareşalul a 
mai spus: „Dacă de Gaulle încearcă să-și îndeplinească promisiunea, 
noi vom şti înainte ca ordinele sale să ajungă la comandantul armatei 
franceze”. La rândul său, în august 1964, Hruşciov a spus liderilor 
comunişti cehoslovaci că „puteau fi tolerate încercările României de 
a deveni independentă pe plan economic de CAER, dar dacă ei 
(românii — n.n.) sunt atât de orbi încât să încerce să iasă din Pactul 
de la Varşovia, atunci soldaţii noştri și nu de Gaulle vor avea ultimul 
cuvânt”. şi cum Novotný spusese că „nu ar fi rău” dacă România ar 
fi exclusă din Pactul de la Varşovia, Hruşciov a replicat furios: 
„Sunteţi total şi cumplit de greşit. Este exact ceea ce liderii români 
doresc. Înteaga situaţie din Balcani ar deveni de necontrolat dacă 
România ar urma lugoslavia şi Albania în lagărul antisovietic. Este 
o obligaţie a partidului (sovietic — n.n.) să împiedice România să 
părăsească Pactul şi să reunească Iugoslavia şi Albania cu familia 
sovietică”. 

Nici Hruşciov, nici Gheorghiu-Dej nu au mai avut răgazul pentru 
a-şi desfăşura politicile lor aflate la antipozi. Liderul sovietic a fost 
răsturnat printr-o tipică „lovitură de palat” sovietică (14 octombrie 
1964), cel român a murit de cancer (19 martie 1965), evoluţia bolii 
fiind atât de rapidă, încât s-a răspândit zvonul că a fost iradiat de 
sovietici! 

Din datele de care dispunem astăzi reiese că Gheorghiu-Dej îl 
desemnase ca succesor pe Gheorghe Apostol, după ce I.Gh. Maurer 
refuzase să preia el funcţia de prim-secretar, invocând, pe bună 

dreptate, că un intelectual nu avea putinţa să se menţină în fruntea 
unui partid „muncitoresc” (de fapt, cu o tradiţie antiintelectuală). 

În aranjarea „jocurilor” succesiunii, mânuitorul „sforilor” a fost 
I.Gh. Maurer, care a izbutit să-l impună pe Nicolae Ceauşescu, deşi 
avea o proastă părere despre capacităţile sale profesionale; cu puţin 
timp înainte de moartea lui Gheorghiu-Dej, el îi spusese lui Alexandru 
Bârlădeanu: „Îl aducem pe Ceauşescu la guvern (Maurer era prim- 
ministru — n.n.) şi-i dăm un minister, poate chiar Ministerul 
Agriculturii, ca să înveţe ceva. Nu se pricepe la nimic”. 

Fostul premier şi-a explicat el însuşi alegerea. A făcut-o, de fapt, 
pentru a-şi asigura supraviețuirea politică. Maurer se identificase cu 
politica de independenţă şi cu orientarea „antisovietică” (de fapt, de 
ieşire de sub controlul Moscovei). Dacă această politică nu era 
continuată, cariera lui Maurer era încheiată, mai ales că el era în 
conducere „omul lui Dej”. Dintre membrii Biroului Politic singurul 
care îi apărea lui Maurer în măsură să continue politica de indepen- 
denţă şi să țină piept Moscovei era Ceauşescu. De ce? Fiindcă fusese 
singurul care îi luase apărarea când Hruşciov îl atacase direct. 
Calculul lui Maurer era determinat, prioritar, de considerente de 
carieră politică şi numai după aceea de interesul național. 

Folosind diviziunile şi rivalitățile din Biroul Politic, Maurer, 
sprijinit de Bodnăraş, alăturat liniei naţionale, şi de Alexandru 
Drăghici, pe atunci în bune relaţii personale cu Ceauşescu, l-a impus 
pe acesta din urmă. 

S-a afirmat că cei care l-au sprijinit pe Ceauşescu — Maurer, în 
primul rând — au făcut-o cu gândul că ar putea fi uşor de dominat. 
Este puţin probabil că cineva din echipa de conducere putea să se 
înşele atât de profund asupra noului lider. Prin funcţiile pe care le 
deținuse (mai ales ca secretar cu probleme organizatorice, adică al 
doilea după primul-secretar!) el căpătase o foarte bogată experienţă 
în seraiul partidului, iar prin luările de poziție în Biroul Politic se 
văzuse că nu era omul care să se lase manevrat. Maurer l-a sprijinit 
pe Ceauşescu nu pentru că spera să-l conducă el, ci pentru că era 
convins că va apăra energic orientarea formulată în „Declaraţia din 
aprilie”. 


CAPITOLUL 4 


O MONARHIE COMUNISTĂ: 
ROMÂNIA SUB CEAUSESCU 


Noul lider avea, în raport cu predecesorul său, orizonturi politice 
mai largi. Țăran — nu muncitor, ca Dej —, avea o cultură limitată şi, 
spre deosebire de acesta, nu era dispus să înveţe prin contactul cu 
oamenii de cultură. Dar, spre deosebire de Dej, avea o personalitate 
mult mai puternică, şi, dacă Dej se dovedise un bun tactician, 
Ceauşescu era un ambițios strateg. În anii din urmă ai vieţii, 
Gheorghiu-Dej se afla într-o stare de autoadmiraţie şi autosatisfacție 
care îl făcea să se mulțumească, în fapt, cu o masă copioasă, de bucă- 
tărie naţională (nu lipseau sarmalele şi „Galbena de Odobeşti”), şi să 
monologheze ore în şir, în fața unei audienţe obediente, despre 
succesele în lupta cu rivalii politici. Mai mult decât a fi un şef 
absolut, la adăpost de orice pericol de răsturnare venit de la Moscova, 
nu-și mai dorea. 

Ceauşescu mai păstra din începuturile sale de țăran, devenit ciz- 
mar, doar preferinţele pentru romanțe şi cântece de pahar. Ceea ce 
la Dej era un capăt de linie, pentru el era începutul. Nicolae Ceauşescu 
a fost un Ion al Glanetașului în politică. Aşa cum eroul lui Rebreanu 
era obsedat de stăpânirea pământului, recurgând la mijloace primitive 
şi brutale pentru a-l dobândi, tot astfel Nicolae Ceauşescu a fost un 
obsedat al independenţei, sfârșind prin a face din ea un fetiş, căruia 
i-a sacrificat în final, primitiv şi brutal, interesul naţional. 

Atunci, însă, la preluarea puterii, Ceauşescu era hotărât să mear- 
gă mult mai departe decât predecesorul său în distanţarea de Moscova. 
De la prima vizită la Moscova (3—11 septembrie 1965), spre surprin- 
derea gazdelor, care se aşteptau cel mult la o reluare mai răspicată a 
tezelor „Declaraţiei din aprilie”, Ceauşescu a cerut restituirea 
tezaurului dus la Moscova în 1916—1917 (în cadrul delegaţiei române, 

cel desemnat să pună această problemă a fost Alexandru Bârlădeanu) 
şi a reamintit lui Brejnev şi celorlalţi lideri sovietici de angajamentul 
lui Lenin de a restitui poporului român tezaurul confiscat, îndată ce 
„oligarhia” va fi fost înlăturată de la putere. 

În anul următor, Ceauşescu a pus în discuţie însăși structura 
militară a Pactului de la Varşovia. Potrivit mărturiei generalului 
Sejna, România a făcut următoarele propuneri: „mai întâi, stabilirea 
unui Comandament al Pactului de la Varşovia, separat de Înaltul 
Comandament Sovietic, în care să lucreze echipe din fiecare țară; în 
al doilea rând, ei (românii — n.n.) au sugerat ca funcţia de comandant 
şi cea de şef al statului major al Pactului să fie subordonate 
Comitetului Politic al Pactului; în al treilea rând, dacă toţi membrii 
trebuiau să contribuie cu contingente la (forţele) Pactului, fiecare naţi- 
une urma să aibă dreptul de a reţine o parte din forţele sale sub pro- 
pria comandă internă”. Evident, propunerile româneşti au fost 
ignorate de Moscova, dar, formal, ea a regizat o contrapropunere 
ungaro-cehoslovacă, destinată să dea aparenţa unei participări mai 
importante a fiecărui membru al Pactului. 

Individualizarea României în cadrul blocului sovietic s-a conturat 
şi mai viguros în 1967, prin două demersuri care au plasat-o în 
centrul atenţiei internaționale. 

Primul a fost refuzul de a se conforma consemnului Moscovei — 
urmat de toate celelalte ţări ale Pactului de la Varşovia — de a rupe 
relaţiile diplomatice cu Israelul în urma celui de-al treilea război 
israelo-arab („Războiul de şase zile” din iunie 1967). Cel de al 
doilea a fost recunoaşterea RFG şi vizita lui Willy Brandt, pe atunci 
vicecancelar şi ministru de Externe, în România (3—7 august), în timp 
ce țările-satelit ale Moscovei nu recunoșteau decât RDG. 

Raporturile cu Israelul şi RFG au făcut din România un maverick 
(termen în engleza americană desemnând o persoană independentă 
de formațiunile politice) al blocului sovietic şi au atras tot mai 
stăruitor privirile capitalelor occidentale asupra României. 

Mai puţin spectaculoase, dar tot atât de importante, au fost 
progresele intervenite în raporturile româno-americane. În timp ce 
fostul vicepreşedinte al SUA, Richard Nixon, fusese tratat cu osten- 
tativă nepăsare la Moscova, fiind considerat un exponent al antiso- 
vietismului, Ceaușescu l-a primit la Bucureşti cu toate onorurile, ceea 
ce va avea consecinţe însemnate doi ani mai târziu. 

Mai importantă însă a fost întâlnirea dintre preşedintele SUA, 
Lyndon Johnson, şi primul-ministru I.Gh. Maurer (26 iunie 1967), 
desfăşurată într-un climat de perfectă înţelegere. Înainte de întâlnire, 
consilierul preşedintelui pentru securitatea naţională caracterizase 
politica exernă a României drept „exceedingly independent of 
Moscow ” (extrem de independentă fată de Moscova), iar pe premierul 
român drept un , off-beat communist leader” (conducător comunist 
neobişnuit). Şi Johnson, şi Maurer erau naturi grosolane (, rustic”, îl 
caracterizează Hervé Alphand, secretar general la Quai d'Orsay, pe 
premierul român), ceea ce facilita comunicarea între ei. 

Premierul român a explicat că între politica de independență a 
României şi rezolvarea problemei vietnameze există o strânsă 
legătură: „Situația creată în Vietnam — se arată în stenograma 
americană — reprezintă un focar de pericol, despre care Ion Gheorghe 
Maurer simte că ar putea dăuna dorinţei României de libertate şi 
independenţă [...]. Tensiunea, în orice parte a lumii, creează dificultăți 
mai restrânse”. Voința României de a se emancipa de sub tutela 
sovietică era astfel categoric exprimată. 

Odată cu numirea lui Corneliu Bogdan ca ambasador la 
Washington, România a avut, prin reprezentantul ei diplomatic, 
„intrare liberă” la Departamentul de Stat. Încă de la prezentarea 
scrisorilor de acreditare, Corneliu Bogdan s-a dovedit un diplomat 
plin de inițiativă: el renunță la textul protocolar şi abordează problema 
clauzei națiunii celei mai favorizate pentru România şi posibilul rol 
de mediator al ţării sale între SUA şi RD Vietnam. Johnson, strivit 
de războiul din Vietnam, tot mai nepopular în SUA, acceptă oferta, 
şi România intră într-un rol pe care îl va juca cu mai mult succes, cum 
se va vedea, în alte spaţii. 

Tot această politică externă — dinamică şi imaginativă — este aso- 
ciată pe plan intern cu un „nou curs”, care asigură lui Ceauşescu 
popularitate. Deşi handicapat de o vorbire deficitară (se lansează 
zvonul că defectul său este rezultatul bătăii primite în închisoare), noul 
lider este primit şi privit cu bunăvoință. El se arată dispus să asculte — 
ceea ce este foarte mult pentru un dictator comunist —, se întâlneşte 
cu grupuri reprezentative ale elitei cultural-ştiinţifice, se arată receptiv 
la înnoire. Ceauşescu manifestă preocupare pentru ameliorarea 
condiţiilor matenale de existenţă, vrea şi industrializare, şi bunăstare. 

Semnul cel mai grăitor al „noului curs” îl constituie plenara CC 
din 22-25 aprilie 1968, considerată, pe bună dreptate, de Dumitru 
Popescu drept „momentul maxim al procesului destalinizării în 
România, vârful său. Securitatea e pusă la stâlpul infamiei! — continuă 
singurul Popescu devenit Dumnezeu. Pentru prima dată se spune că, 
într-o anumită etapă a regimului socialist, ea a jucat un rol nefast, că 
a săvârşit numeroase abuzuri, de jos şi până sus, inclusiv Drăghici, că 
a creat o atmosferă de gravă suspiciune în sânul societății, alterând 
relaţiile dintre oameni, aruncându-i pe unii împotriva altora”. Dovada 
cea mai elocventă este faptul că Securitatea a întocmit opt milioane 
de dosare, privind cu ostilitate sau cel puţin cu suspiciune aproape 
jumătate din populaţia ţării. 

Plenara a reabilitat — una din „specialităţile” regimurilor comuniste — 
pe Lucrețiu Pătrășcanu, pe alţi comunişti care fuseseră loviți în timpul 
lui Gheorghiu-Dej, ca şi pe cei condamnați și executați în URSS, din 
ordinul lui Stalin, în anii „Marii Terori”. 

Reabilitările au fost şi mijlocul prin care Ceauşescu l-a înlăturat 
pe rivalul său cel mai primejdios, Alexandru Drăghici, denunţat ca 
responsabil, între altele, de ancheta împotriva lotului Pătrășcanu. Dacă 
Gheorghiu-Dej avusese de luptat cu rivali care îi contestau poziţia de 
secretar general, Ceauşescu nu avea a se teme de concurenți reali, ci 
doar de lideri frustraţi ca urmare a marginalizării lor (Chivu Stoica, 
Gh. Apostol, Al. Bârlădeanu). Dezvăluirea ilegalităţilor din timpul 
lui Gheorghiu-Dej nu a căpătat însă caracterul unei campanii de 
„demascare” și condamnare totală şi sistematică, ci s-a limitat numai 
la reabilitarea unor victime din nomenclatură ale lui Dej şi îndepăr- 
tarea imediată a unui şir de apropiaţi colaboratori ai înaintaşului. 

În timp ce Maurer a rămas neclintit în postul de premier, conducă- 
torul de fapt al guvernului a devenit Ilie Verdeț, numit prim-viceprim- 
ministru. Supervizarea organelor de securitate şi a armatei a fost 
încredințată lui Vasile Patilineţ, ca secretar al CC. Din sectorul 
ideologiei a fost scos stalinistul Leonte Răutu, sfera sa de competenţă 
fiind încredinţată unor oameni autentic cultivați şi imaginativi ca 
Dumitru Popescu, redactorul-şef al „Scânteii, şi Ion Iliescu. Pentru 
economie, sfătuitorii ascultați erau Manea Mănescu şi Roman 
Moldovan. În curând avea să facă o ascensiune spectaculoasă 
Cornel Burtică. Paul Niculescu-Mizil, după o perioadă de afirmare 
ca secretar al CC cu relaţiile externe (plecarea lui de la o conferinţă 

a partidelor comuniste, desfăşurată la Budapesta, i-a dat o statură 
internațională), el intră tot mai mult într-un con de umbră, de la 
sfârşitul anilor '60. 


HIS FINEST HOUR 


Primăvara anului 1968 aduce lui Ceauşescu un spor de prestigiu 
intern şi extern prin vizita generalului de Gaulle în România (14-18 
mai). Numit de prestigiosul „The Economist” „de Gaulle al Pactului 
de la Varşovia”, Ceauşescu dorea un dialog cu această fabuloasă 
personalitate. La rândul său, de Gaulle considera vizita în România 
atât de importantă, încât, deşi evenimentele din ţara sa se dovedeau 
amenințătoare (celebra „criză din mai '68'), el a hotărât să nu 
contramandeze vizita. 

Primirea a fost entuziastă, un entuziasm spontan, neorchestrat de 
autorităţi. La rândul său, generalul a elogiat orientarea lui Ceauşescu, 
axată pe afirmarea şi consolidarea independenţei naţionale, dar a 
reamintit vecinătatea Rusiei şi legăturile României cu ea, modalitate 
de a atenua suspiciunile Moscovei asupra intenţiilor preşedintelui 
francez. În cursul discuţiei din 14 mai, de Gaulle i-a spus lui Ceauşescu 
două fraze-cheie: „Noi vă acceptăm aşa cum sunteți” şi „Noi vă iubim. 
lată de ce ne interesaţi”, dar dialogul nu a depăşit nici un moment 
limitele datelor cunoscute ca definitorii pentru politica externă a celor 
două țări, ceea ce l-a făcut pe general să conchidă: „Chiar dacă n-am 
aflat lucruri noi despre ceea ce gândim, am putut totuşi să ne precizăm 
ideile, şi un asemenea exerciţiu este totdeauna util”. 

Criza din Franţa a scurtat vizita în România a lui de Gaulle, căruia, 
mai târziu, cunoscutul comentator de politică extemă al ziarului 
„Le Monde”, Michel Tatu, îi va reproşa că nu a vândut României 
avioane „Mirage”, iar după condamnarea invaziei din Cehoslovacia de 
către Ceauşescu s-a mărginit să trimită — şi încă destul de târziu — în 
România o personalitate de a doua clasă (ministrul Andre Betancourt). 

Într-adevăr, exprimarea cea mai curajoasă a politicii de 
independenţă a fost cuvântarea lui Ceauşescu din 21 august 1968, 
prilejuită de invadarea Cehoslovaciei de către URSS, Polonia, 
Bulgana şi Ungaria. 

Politica „socialismului cu chip uman”, promovată de noua 
conducere cehoslovacă, în frunte cu primul-secretar al PCC, 
Alexander Dubcek, atrăgea pe Ceauşescu mult mai puţin pentru 
conţinutul ei politic, cât, mai ales, ca manifestare a dreptului fiecărui 
partid de a-şi stabili orientările. 

Apropierea româno-cehoslovacă, dublată de strânsele legături 
dintre Bucureşti şi Belgrad, a îngrijorat conducerea sovietică. La 
9 iulie, premierul Kosighin a spus în şedinţa Biroului Politic: „Ei 
(cehoslovacii — n.n.) s-au orientat dintr-odată, după cum vedem, 
spre România şi lugoslavia, pentru a arăta că «acum nu suntem 
unul, ci trei». La 19 iulie, în acelaşi cadru, Brejnev atrăgea atenţia 
că „Acum, la Praga, este aşteptată sosirea lui Ceauşescu şi a lui 
Tito, se poartă discuţii despre o cârdăşie (în original „sgovor ” — n.n.) 
dunăreană, despre o întâlnire dunăreană”. 

Sunt indicii că Walter Ulbricht, liderul comunist al RDG, ar fi scris 
lui Brejnev că, dacă nu se intervine cu forța în Cehoslovacia şi 
România, „socialismul este în primejdie”. 

Defectorul sovietic Viktor Suvorov (pe adevăratul său nume 
Vladimir Rezun), fost ofițer al GRU (serviciul de spionaj al Armatei 
Roşii), scrie că în unitatea sa (înainte de a deveni ofiţer de informaţii) 
militarii considerau că România trebuie „eliberată”, altfel spus, inva- 
dată. Motivele de nemulţumire erau numeroase: participarea modestă 
la activitățile Pactului de la Varşovia, refuzul de a permite construcția unei 
căi ferate care să lege URSS de Bulgaria, furnizarea de piese de 
schimb Israelului pentru tancurile sovietice capturate de la egipteni 
în Peninsula Sinai, refuzul de a permite specialiştilor sovietici să 
inspecteze elicopterele franceze cumpărate de România, bunele 
relații cu China. Potrivit lui Suvorov-Rezun, camarazii săi de unitate 
erau convinşi că Armata Roşie va invada România, iar comandantul 
ei, un colonel, ar fi dat chiar ordinul de pregătire, ceea ce i-a atras 
sancţionarea. Au rămas surprinşi când în loc de România, cum se 
aşteptau ei, a fost invadată Cehoslovacia. 

A intenționat Kremlinul să invadeze şi România? Afirmația potrivit 
căreia serviciul de informaţii al armatei române ar fi aflat că la întâlnirea 
din Crimeea a liderilor sovietici cu conducătorii din ţările Pactului de 
la Varşovia (cu excepția Cehoslovaciei şi României) s-a stabilit invadarea 
Cehoslovaciei în zilele de 22—23 august 1968 nu este confirmată 
deocamdată de nici o sursă contemporană devenită accesibilă. 


Istoria contemporană 500 


Abia întors din Cehoslovacia, unde făcuse o vizită oficială (15—17 
august), N. Ceauşescu avea să afle despre invadarea Cehoslovaciei 
de către URSS şi sateliții ei în noaptea de 20-21 august. „Acu-i rândul 
meu”, ar fi spus, potrivit lui Ion Pacepa, liderul român. 

În virtutea principiului neamestecului în treburile interne, el 
fusese în dezacord cu „„sfaturile”, amenințările şi presiunile Pactului 
de la Varşovia asupra echipei Dubcek şi, potrivit unor surse, ar fi 
trimis, în timpul discuţiilor de la Cierna-nad-Tisou dintre cehoslovaci 
şi sovietici, o scrisoare dură lui Brejnev, cerându-i să înceteze 
imixtiunea brutală în problemele interne ale Cehoslovaciei. 

La aflarea veştii că URSS şi sateliții ei au invadat Cehoslovacia, 
reacția lui Ceauşescu a fost spontană şi promptă: a condamnat-o în 
termeni energici într-o cuvântare din balconul CC al PCR, în faţa unei 
mulţimi pe cât de solidară cu el pe atât de hotărâtă de a apăra țara dacă 
tancurile sovietice ar fi trecut frontierele românești. A fost „his finest 
hour” (ceasul lui cel ma: minunat). 

Poziţia lui Ceauşescu pare a fi fost considerată de ceilalți membri 
al conducerii ca prea îndrăzneață faţă de mijloacele de apărare ale 
României: Moscova nu trebuia provocată, era opinia care prevala 
între tovarăşii primului-secretar. „La adunarea populară — susține 
Alexandru Bârlădeanu — l-a luat limba pe dinainte pe Ceauşescu. S-a 
înflăcărat şi s-a montat sincer” (Bârlădeanu evocă un episod petrecut 
la Moscova, când, desemnat de Dej să vorbească la o uzină, 
Ceauşescu „s-a înflăcărat copilăreşte, nu s-a putut stăpâni. Printre 
altele se visa şi orator ce înflăcărează masele”). 

„Tovarăşii” din conducerea PCR ai lui Ceauşescu, reticenţi faţă 
de „performanţa lui oratorică, aveau dreptate. SUA comunicaseră, 
de la 22 iulie 1968, Moscovei că Washingtonul considera desfăşurănle 
din Cehoslovacia ca fiind „o problemă a cehilor şi a celorlalte ţări ale 
Pactului de la Varşovia”. 

Fostul lider comunist cehoslovac Zdenek Mlynár afirmă că, în 
discuţiile dintre sovietici şi cehoslovaci de la Moscova (după invazie), 
Brejnev ar fi spus că preşedintele Johnson, întrebat de Moscova 
dacă acordurile de la Ialta şi Potsdam sunt considerate de guvernul 
american ca pe deplin valabile, ar fi răspuns că „în ceea ce priveşte 
Cehoslovacia şi România ele sunt recunoscute fără rezerve, în cazul 
Iugoslaviei ar trebui să se discute”. 

Ceea ce se ştie însă sigur este că pe măsura înmulțirii zvonurilor 
despre o intervenție sovietică iminentă în România (agenţia UPI a 
transmis ştirea că invazia avea să aibă loc dacă Ceauşescu nu abando- 
na conducerea partidului şi a ţării), SUA au înţeles că, fără a fi inte- 
resate vital în România, vor suferi o gravă pierdere de prestigiu dacă 
o a doua țară din Est va fi victima politicii de forță a Kremlinului, fără 
ca Washingtonul să reacționeze. În memoriile sale, Anatolii Dobrînin, 
pe atunci ambasador al URSS la Washington, relatează că la 23 august 
secretarul de stat al SUA Dean Rusk l-a întrebat: „Nu este acum la rând 
România? Asta ar fi din cale-afară de mult şi, atunci, opinia publică 
americană ar fi greu de controlat”. Fostul diplomat sovietic arată că 
„speculaţiile din Occident în legătură cu posibilitatea unei invazii 
sovietice în România au fost provocate în fond de refuzul ei de a 
participa la acțiunea comună a țărilor tratatului de la Varşovia împotriva 
Cehoslovaciei. La Moscova exista într-adevăr o puternică iritare față 
de comportarea lui Ceauşescu şi se trecuse chiar la deplasarea 
demonstrativă de trupe sovietice în apropierea graniţelor României. 
Totuşi, problema unei invazii în România nu s-a pus serios la Moscova, 
căci stabilitatea regimului comunist acolo nu provoca nelinişte”. 

La 28 august Dean Rusk şi-a exprimat îngrijorarea în legătură cu 
mişcările de trupe sovietice la frontierele României şi cu „alte fapte”, 
care făceau ca la Washington să se creadă că o invazie sovietică în 
România era iminentă. Din partea preşedintelui Johnson, Dean Rusk 
a spus: „În numele întregii umanităţi, vă rugăm să nu faceţi asta, căci 
urmările sunt greu de prevăzut”. 

Într-o cuvântare rostită la San Antonio (Texas), în seara zilei de 
30 august, preşedintele SUA, Lyndon B. Johnson, referindu-se la 
zvonurile că o invazie de tipul celei din Cehoslovacia „s-ar putea 
repeta, în zilele ce urmează, în altă parte a Europei Răsăritene”, a cerut 
ferm ca „nimeni să nu dezlănţuie câinii războiului”. 

Avertismentele au avut efect: la 31 august, Dobrînin a comunicat 
lui Dean Rusk că informaţiile despre intenția URSS de a invada 
România nu aveau nici un temei. 

Atât timp cât toate documentele sovietice nu sunt accesibile cerce- 
tătorilor români, este imposibil de ştiut cu certitudine care au fost planurile 
sovietice față de România, în timpul crizei cehoslovace: dorința de 
invazie, descurajată de hotărârea lui Ceauşescu de a rezista (la 30 august, 
ambasadorul RFG la NATO anunţase că armata română va opune 
rezistență în cazul unei invazii), război al nervilor sau falsă alarmă? 

Este de netăgăduit că Nicolae Ceauşescu a luat în considerare 
posibilitatea unei confruntări armate, dovadă că, în timpul întâlnirii 
de la Vîrşeţ cu Tito (24 august), a fost evocată eventualitatea retra- 
gerii armatei române în lugoslavia (Tito s-a declarat de acord cu 
această retragere, dar a spus că militarii români vor fi dezarmați). 

Discuţiile sovieto-cehoslovace de la Moscova şi începutul 
„normalizării” în Cehoslovacia (liderii de la Praga au fost constrânşi 
să accepte prezenţa trupelor invadatoare pe teritoriul ţării lor) au 
atenuat încordarea din relațiile româno-sovietice. Documentele sovie- 
tice studiate de Mark Kramer l-au făcut pe acest istoric să formuleze 
opinia că, în realitate, atât Bucureştiul cât şi Moscova au dat dova- 
dă de reţinere, evitând orice escaladare care să ducă la confruntare, 
astfel că, scrie Kramer în concluzie, „dacă imaginea care reiese din 
noile mărturii documentare este corectă — şi există temeiuri pentru 
a crede că este corectă —, atunci este necesar să se întreprindă mult 
mai multe cercetări asupra păstrării distanţei (stand-off) de către 
sovietici şi români, ca un studiu de caz pentru gestiunea unei crize”. 

La frontierele României, sursele interne, accesibile până acum, nu 
indică semnele unei invazii iminente: cel mult se constată că la 
Vadul Siret grănicerii au fost înlocuiţi de cazaci, efectivele 
dubându-sc; unui conductor de tren român un grănicer sovietic i-a 
spus: „Lasă, că mari curve sunteţi voi, românii”; la pichetul Ostrov, 
doi bulgari au strigat către doi români aflați la cules de vie: „Culegeţi 
voi strugurii, că noi bem vinul”. În Occident, ştirile au fost însă 
dramatice: Mihail Vozlenski, autorul „Nomenclaturii”, afirmă că, în 
chip de sondaj, un tanc sovietic ar fi trecut frontiera cu România, fiind 
distrus; sovieticii l-ar fi remorcat și readus pe teritoriul lor! 


MINIREVOLUȚIA CULTURALĂ 


Caracterizată de occidentali, grăbiţi să restabilească atmosfera de 
destindere în raporturile Est-Vest, drept un „incident de parcurs”, 
invazia din Cehoslovacia a fost manifestarea brutală a ceea ce s-a nu- 
mit „doctrina Brejnev” sau a „suveranităţii limitate”: ori de câte ori 
socialismul este în primejdie într-o ţară a lagărului socialist, celelalte 
state ale lagărului au dreptul să intervină pentru a salva regimul 
ameninţat de forţele „burgheze, contrarevoluţionare”, altfel spus, 

Uniunea Sovietică îşi aroga dreptul de a-şi trimite trupele de fiecare 
dată când ţările din sfera ei de hegemonie se îndepărtau de modelul 
sovietic al socialismului. 

Invazia din Cehoslovacia a arătat ţărilor din estul Europei că 
orice inovaţie considerată primejdioasă la Moscova atrage după sine 
venirea trupelor sovietice. A rămâne în limitele ortodoxiei marxiste 
însemna a lua Kremlinului motivul sau pretextul intervenţiei militare. 

Pentru a-şi consolida poziţia în faţa Moscovei, Ceauşescu a 
făcut — prin ambasadorul Corneliu Bogdan — repetate referiri la o 
posibilă vizită a preşedintelui Richard Nixon în România. Demer- 
surile au rămas, inițial, fără ecou, până când liderul american, iritat 
de refuzul URSS de a interveni pentru găsirea unei formule de pace 
în Vietnam, s-a hotărât, după expresia lui Corneliu Bogdan, „să-i pişte 
de nas pe ruşi” printr-o vizită în România. 

Ceauşescu a fost atât de grăbit să primească vizita lui Nixon — 
prima vizită a unui preşedinte american într-o ţară comunistă — încât 
a amânat Congresul al X-lea al PCR, la care fuseseră invitate delegaţii 
ale partidelor „frăţeşti””, inclusiv PCUS. 

Vizita a reprezentat un mare succes al celor doi preşedinţi: Nixon 
pentru iniţiativa de a pătrunde în sfera de hegemonie sovietică, 
Ceauşescu pentru statura de personalitate a vieţii politice interna- 
tionale. „Preşedintele îl consideră pe Ceauşescu extrem de dibaci şi 
de deştept şi a fost foarte puternic impresionat de el”, nota în jurnalul 
său unul din principalii consilieri ai lui Nixon, H. R. Haldeman. 

Liderul român şi-a asumat funcţia de transmiţător al mesajelor 
americane către China, tot mai interesată de normalizarea relaţiilor 
cu Washingtonul, pe măsură ce se încordau cele cu Moscova. 
Beijingul, hiperprecaut, a preferat să folosească, în acest scop, cana- 
lul pakistanez, apoi contacte directe, temându-se de interceptarea în 
România, de către agenţii sovietici, a schimbului de mesaje chino- 
americane. 

Pe măsură ce politica proprie a României — deci distinctă de a 
Moscovei — aducea un prestigiu spont preşedintelui ei, Ceauşescu 
începea să renunţe la liberalizarea care, în anii 1965-1968, îi adusese 
o atât de largă adeziune. „Destinderea internă”, asociată cu atât de 
ferma condamnare a invaziei în Cehoslovacia, adusese regimului 
sprijinul unor intelectuali trecuţi prin închisori, ca Alexandru Ivasiuc 
şi Paul Goma, înscrişi în PCR în timpul crizei cehoslovace. 

Stagnarea intervenită în liberalizarea internă poate fi explicată prin 
evenimentele din vara anului 1968, în înţelesul că lui 

Nicolae Ceauşescu i-a fost teamă de reacţia sovietică în cazul 
acordării unei prea largi libertăţi de expresie, în raport cu tiparele 
regimului comunist. Nu este, de asemenea, exclus ca Nicolae 
Ceauşescu să-şi fi dat seama că, menţinând acest curs, mai devreme 
sau mai târziu aveau să apară grupuri sau personalităţi care să 
depăşească limitele liberalizării fixate de conducere (aşa cum în 
Cehoslovacia fusese „Manifestul celor 2 000 de cuvinte”). O astfel 
de situaţie ar fi fost pentru el de două ori primejdioasă: l-ar fi arătat 
în ochii Moscovei ca un lider incapabil să controleze situaţia din ţară, 
iar în interior şi în Occident ar fi apărut ca fiind în urma altor forţe 
sau personalități mai „avansate” pe calea liberalizării. 

Dacă anii 1968-1971 au reprezentat un fel de „no man land” 
ideologic, din iulie 1971, odată cu lansarea „tezelor din iulie”, a 
început aşa-numita „minirevoluţie culturală”, adică îndreptarea 
României spre modelul chinez (în China era în plină desfăşurare 
„revoluţia culturală” lansată de preşedintele Mao) şi spre cel nord- 
coreean. Este foarte larg răspândită părerea că ideologizarea până la 
forme groteşti a politicii interne a partidului, începută prin „tezele din 
iulie” 1971, a fost urmarea vizitelor făcute de Ceauşescu, în acel an, 
în China comunistă şi în Coreea de Nord. 

Poate că în puţine cazuri formula post hoc, ergo propter hoc 
(după aceasta, deci din cauza aceasta), care transformă un raport de 
succesiune într-unul de cauzalitate, şi-a mai găsit o atât de convin- 
gătoare ilustrare: abia întors din cele două ţări amintite, Ceauşescu 
a lansat noua sa orientare. Explicaţia este însă simplificatoare şi 
chiar înşelătoare. 

În stadiul actual al informaţiei, nu se pot formula decât ipoteze în 
privinţa deciziei lui Ceaușescu. Ceea ce se omite din contextul în care 
au apărut „tezele din iulie” este stadiul relaţiilor româno-sovietice în 
vara anului 1971. În memoriile sale, Henry Kissinger relatează că în 
acea perioadă Moscova a declanşat „un război al nervilor” împotriva 
României şi că a fost necesară intervenţia SUA pentru a i se pune 
capăt, fără însă ca el să aibă certitudinea că demersul Washingtonului 
a fost cel care a curmat presiunile sovietice asupra României. 

Se ştie din alte surse că apropierii româno-chineze, ilustrată de 
vizita lui Ceauşescu în China, Moscova i-a răspuns prin concentrări 
de trupe şi manevre în sudul URSS şi prin critici la adresa României 
apărute în presa ţărilor-satelit. 


d 

Escala făcută la Moscova pe drumul de întoarcere (24 iunie) i-a 
dat lui Ceauşescu măsura nemulțumirii Moscovei. Premierul 
Kosîghin — notează în jurnalul său George Macovescu, pe atunci 
prim-adjunct al ministrului de Externe, membru al delegaţiei — 
„acuză pe chinezi — şi implicit pe români — că s-au folosit de vizită 
pentru a intensifica propaganda împotriva URSS-ului, pentru a ațâța 
tările mici şi mijlocii împotriva Moscovei sub lozinca asupririi 
acestora de către superputeri şi, în special, de către «imperialismul 
sovietic». Relatând aroganţa şi iritarea demnitarului sovietic în 
prezentarea acuzațiilor la adresa României, George Macovescu 
conchide: „Ne trebuie multă flexibilitate şi, în acelaşi timp, fermitate, 
multă abilitate pentru a ne păstra libertatea de manevră şi pentru a 
evita ascuțirea conflictului. După cele întâmplate în 1968 în 
Cehoslovacia sunt posibile orice gesturi față de România. Întâlnirea 
de pe aeroportul din Moscova trebuie să dea de gândit conducerii ţării 
ŞI a partidului. Pericolul unei invazii de tipul celei din Cehoslovacia 
nu este înlăturat” (subl.n.). 

Ceauşescu avea, aşadar, de ce să considere necesară o nouă dova- 
dă de ortodoxie marxistă oferită Kremlinului. Ipotetic, aceasta repre- 
zenta cauza externă a „minirevoluţiei culturale”. 

Există însă cel puţin alte trei cauze, acestea toate de ordin intern. 

Aşa cum s-a văzut, Ceauşescu voia să afirme identitatea României 
în „lagărul” socialist şi, în primul rând, în Pactul de la Varşovia. O 
astfel de politică reclama un alt model de edificare a socialismului 
decât cel sovietic. După invazia URSS şi a sateliților ei în Cehoslo- 
vacia, orice tendință de inovaţie în această privinţă putea atrage 
aplicarea „doctrinei Brejnev”. În căutarea unei formule distincte de 
cea sovietică, Nicolae Ceauşescu a găsit în China şi Coreea de Nord 
variante ale modelului sovietic care corespundeau şi viziunii sale — 
sprijinită pe o atât de firavă cultură marxistă încât, practic, ea era 
inexistentă — asupra socialismului. Modelul chinez şi cel nord-core- 
ean erau întemeiate pe un regim autoritar, axat pe cultul liderului su- 
prem şi pe primatul ideologiei. Ceauşescu se voia şi el înălţat pe un 
piedestal, cel puţin la fel de înalt ca acel al lui Mao şi al lui Kim Ir Sen. 

În această dorinţă, el a fost încurajat de soţia sa, Elena Ceauşescu. 
Vizita în China a coincis cu ascensiunea politică a lui Jiang Qing, soția 
lui Mao, care, în haosul creat de „revoluţia culturală”, şi-a croit cu 
abilitate drum spre vârful puterii. Cuplul Ceauşescu se voia o replică 

română a cuplului Mao. În evenimentele din China soţii Ceauşescu 
au văzut, în primul rând, estomparea partidului comunist în beneficiul 
liderilor, în speţă al „perechii conducătoare”. 

În al treilea rând, „minirevoluţia culturală” trebuie pusă în legă- 
tură cu schimbările survenite în compoziţia socială a partidului 
comunist. Înainte de a le analiza este necesar însă să se abandoneze 
imaginea potrivit căreia în 1971 s-a impus formula care exista în 1989. 
Regimul Ceauşescu a cunoscut o evoluţie şi, dacă anul 1971 
marchează o cotitură, nu înseamnă că în iulie 1971 el a luat înfăţişarea 
care ar fi rămas neschimbată până la prăbuşirea sa. 

În realitate, începutul făcut în 1971 a fost continuat, amplificat şi 
agravat în decurs de aproape două decenii. 

Progresele procesului de industrializare au atras spre oraşe un flux 
de populaţie ţărănească. S-a petrecut şi în România un fenomen 
întâlnit în URSS în anii '20-—'30: în partidul comunist, membrii cu 
origine rurală i-au întrecut numeric pe cei cu origine urbană. Între 
acești țărani veniţi la oraş se aflau mulți care, scăpând de arşiţa 
câmpului, nu voiau să cunoască rigorile fabricii. Partidul oferea o cale 
neașteptată de sustragere de la munca fizică şi, în acelaşi timp, de 
promovare socială: aceea de activist. „Rolul conducător” al partidului 
îi conferea poziţia de îndrumător şi supraveghetor al celorlalți, de la 
întreprindere până la un sector al vieţii sociale. Aceşti țărani, care 
suplincau incultura cu viclenia, confundată cu inteligenţa, nu puteau 
avea — deşi pretindeau altora să aibă — „nivel ideologic”. Marxismul 
nefiind chiar la îndemâna oricui, Stalin l-a simplificat până la 
schematizare (patru trăsături ale dialecticii, trei ale materialismului 
filosofic marxust!), oferind o Summa marxista accesibilă comunistului 
de rând. 

Într-o ţară care se voia independentă de Moscova, a pune „cate- 
hismul” lui Stalin în mâna activiştilor nu era potrivit. „Minirevoluţia 
culturală” şi-a asumat sarcina de a da activiştilor o ideologie simpli- 
ficată, care să-i scutească de efortul de a gândi ei înşişi. Cuvântănile 
secretarului general s-au substituit marxismului şi au oferit răspunsuri 
simple, în formule atât de repetate, încât începutul unei structuri lăsa 
să se întrevadă sfârşitul. Ceauşescu nu şi-a confecționat — ca Mao — 
o cărticică a citatelor, dar a făcut din „studiul” cuvântărilor sale 
(perfectă ilustrare a remarcii lui Charles Péguy, „repetiţia este retorica 
celor simpli”) baza întregii activităţi ideologice, teoretice şi practice 

din România. Citarea lui a devenit un ritual, în ultimii ani ai regimului, 
orice cuvântare sau lucrare trebuind să includă un „citat din 
secretarul general. 

„Minirevoluţia culturală” a ideologizat toate sectoarele importante 
ale vieţii sociale, dând nomenclaturii de partid o autoritate sporită: 
de la secretarul organizaţiei de bază din unitatea cea mai de jos până 
la primii-secretari de judeţe, deasupra cărora se afla Comitetul Politic 
Executiv, s-a închegat o ierarhie amintind de structurile feudo- 
vasalice, cu deosebirea că locul fidelității personale care lega pe 
suzeran de vasal l-au luat carierismul şi oportunismul. 

Poate că în nici o ţară comunistă fenomenul analizat cu pătrundere 
de bulgaro-românul Christian Rakovski şi cunoscut sub denumirea 
„degenerare birocratică a socialismului” nu a căpătat forme atât de 
groteşti ca în România. Primitivitatea spirituală şi intelectuală a unei 
„contraselecţii” a fost semnul caracteristic al nomenclaturii promovate 
de „minirevoluţia culturală”. 

Monarh fără coroană — dar cu sceptru (ceea ce i-a atras felicitănle 
lui Salvador Dali; marele pictor, partizan al regalității, era bucuros 
să vadă un preşedinte de republică având un însemn monarhic) —, 
Ceauşescu ştia că orice aparat birocratic tinde să se autonomizeze, 
şi de aici până la aspiraţia de putere mai mare drumul este scurt. 
Pentru a împiedica pe „seniorii” de partid să se emancipeze, 
Ceauşescu a introdus principiul „rotării cadrelor”, care, în limbaj 
popular, însemna a nu permite nimănui să „prindă rădăcini” în funcţia 
deținută. 

Dacă încercarea de a fi desemnat secretar general pe viaţă nu a 
reuşit mai mult din cauza opoziției partidelor frățeşti decât din cauza 
împotrivirii din interiorul PCR, Ceauşescu a modificat statutul PCR, 
introducând ca atribuţie a Congresului alegerea secretarului general, 
care, în loc de a mai fi al Comitetului Central, era al partidului. 
Practic, el devenise singura persoană inamovibilă, sub acoperirea 
democraţiei de partid: nu Comitetul Central sau Biroul Politic, ci 
Congresul îl alegea pe liderul suprem. 

„Epoca Nicolae Ceauşescu”, care, începută cronologic în 1965, îşi 
conturează de fapt fizionomia după 1971, stă sub semnul febrilității. 
Atât în politica internă cât şi în cea externă, totul se face sub directa 
îndrumare a secretarului general, într-un climat de încordare la care, 
pe măsură ce regimul întâmpină dificultăţi, se adaugă teama 

executanţilor că vor atrage mânia conducătorului. Iniţiativa subalter- 
nilor se diminuează până la dispariție. Toţi aşteaptă „indicaţiile preţioa- 
se” ale lui Ceauşescu, singurul act de curaj fiind falsificarea realităţii 
printr-o gamă variată de tertipuri, care merg de la potemkiniade de decor 
în fabrici până la prezentarea unor succese imaginare. 

După exemplul soţiei lui Mao, Elena Ceauşescu urcă rapid în ierar- 
hia de partid şi, deşi postul de stat cel mai înalt deţinut de ea este de 
prim-viceprim-ministru, „cabinetul doi” se află la egalitate cu cel 
dintâi. Dacă la Sparta erau doi regi, în România a existat o monarhie 
comunistă bicefală. Setea de putere a Elenei Ceauşescu a fost egalată 
doar de incultura şi grosolănia ei, care-i şochează până şi pe membrii 
Cepex-ului. Elena Ceauşescu i-a făcut lui Nicolae Ceauşescu un rău 
mai mare decât toți opozanţii şi disidenţii luaţi la un loc: a proiectat 
asupra lui ostilitatea, apoi ura îndreptată asupra ei şi l-a discreditat, 
creându-i imaginea unui bărbat subordonat soției sale (în memoriile 
sale, fostul secretar prezidenţial, Silviu Curticeanu a pus în lumină, 
cu numeroase exemple, rolul funest al Elenei Ceauşescu). 

Dacă birocraţia de partid a fost primul stâlp al regimului 
Ceauşescu, cel de al doilea a fost Securitatea. Fără a mai recurge la 
represiuni masive, ca în timpul lui Stalin, regimul a creat prin 
Securitate un climat de frică şi suspiciune care a sfârşit prin a deveni 
paralizant. O reţea de informatori (dar şi de turnători voluntari) 
semnalează cele mai mici manifestări de opoziţie, nemulţumire sau 
nonconformism. S-a răspândit — şi cu sprijinul Securităţii — frica de 
microfoane: oamenii îşi vorbeau prin semne, acopereau cu perna 
telefonul, ieșeau pe culoare sau în grădină. Faptul că numărul ares- 
taților din raţiuni politice rămânea redus face ca opoziţia „verbală” 
să se intensifice, dar nivelul obişnuit este cel al „bancurilor cu Bulă”. 

România ilustrează perfect anecdota celor şase paradoxuri ale 
socialismului: nu există şomaj, dar nimeni nu lucrează; nimeni nu 
lucrează, dar planul se depăşeşte; planul se depășește, dar magazinele 
sunt goale; magazinele sunt goale, dar toţi au frigiderele pline; toţi 
au frigiderele pline, dar toți sunt nemulţumiţi; toţi sunt nemulţumiţi, 
dar la alegeri guvernul obţine 99,99% din voturi. 

Regimul Ceauşescu, atât de abhorat de populaţie în 1989, s-a 
născut din convergenţa a trei factori: modelul stalinist al socialismului, 
voinţa liderului şi, oricât ar părea de surprinzător, concursul activ sau 
pasiv al populaţiei; activ prin pătura de nomenclaturişti și pasiv prin 

acceptarea obedientă, resemnată a formelor şi dispoziţiilor celor 
mai aberante ale regimului. Când o putere nu întâlneşte nici o stavilă, 
nici O rezistenţă, ea are tendinţa de a invada şi alte sectoare decât cele 
controlate în chip obişnuit de către stat şi de a deveni şi mai 
apăsătoare. Această pasivitate nu se poate explica prin frică, pentru 
că reprimarea opozanților a rămas până la sfârşit moderată. Chiar în 
noiembrie 1989, când regimul simţea tot mai acut ameninţarea, 
gesturile de opoziţie nu atrag arestarea: un subofițer din Timişoara 
care refuză să voteze în organizaţia de bază realegerea lui Ceauşescu 
ca secretar general la Congresului al XIV-lea al PCR este mutat din 
garnizoană. Absența rezistenţei este expresia unei societăți obişnuite, 
în „durata lungă” (în înţeles braudelian), să accepte. În locul disi- 
denţilor, al samizdatului, al „Solidarităţii” — deşi, cum se va vedea, 
nu au lipsit ici şi colo, când şi când, gesturi de împotrivire —, oamenii 
preferă să dobândească un carnet roşu de partid pentru a se împărtăşi — 
cum se spune în Evanghelie — „din firimiturile care cad de la masa 
domnilor lor”. Ana Blandiana va lansa o formulă explicativă: „popor 
vegetal”; unii sunt indignaţi, alţii încuviinţează, jenaţi. 


În planul politicii externe, Ceauşescu înregistrează numeroase 
succese. Până la venirea administraţiei Carter, relaţiile cu SUA 
cunosc un curs ascendent, care culminează cu acordarea clauzei 
națiunii celei mai favorizate României, în 1974. Deşi de caracter 
economic, hotărârea Washingtonului are o profundă semnificaţie 
politică: SUA răsplătesc politica de autonomie a României în Pactul 
de la Varşovia şi conferă lui Ceauşescu — , maverick” al blocului 
sovietic — o statură internaţională cum puţini oameni politici români 
au avut. 

Nicolae Ceauşescu ține piept Kremlinului, șicanează Pactul de la 
Varşovia, mediază în conflictul din Orientul Mijlociu, Golda Meir, 
premierul Israelului, îl găseşte „atrăgător şi energic”, cancelarul 
Willy Brandt îl consideră un interlocutor vrednic de interes, prin 
alergia pe care o manifestă faţă de diviziunea Europei în blocuri 
militare, preşedinţii SUA, Richard Nixon şi Gerald Ford, vizitează 
România sau îl invită la Casa Albă pe Ceauşescu. 

Istorici şi analişti străini se apleacă asupra fenomenului. Pentru 
Hugh Seton-Watson, în 1967, politica externă a României reprezintă 
cel mai important eveniment din istoria Europei de Sud-Est de la 


Istoria contemporană 510 


moartea lui Stalin. În 1983, Helene Carrere d'Encausse va scrie că 
singura ţară din Pactul de la Varșovia care a izbutit să iasă din situa- 
tia de satelit sovietic pentru a deveni independentă este România. 


VRAJA SE DESTRAMĂ 


Primii nori care apar pe cerul senin al regimului Ceauşescu vin 
din două direcţii. La Conferinţa pentru securitate şi cooperare 
europeană de la Helsinki (1975), încheiată printr-un Acord final, care 
consacră statu-quo-ul politic şi teritorial al continentului, ţările 
occidentale au stăruit pentru discutarea unui aşa-numit „coş al 
treilea” — după problemele politice şi economice —, cuprinzând 
dreptunile omului. URSS, preocupată să-şi vadă definitiv recunoscută 
hegemonia în Europa de Est, se văzuse nevoită să facă această 
concesie Occidentului, hotărâtă însă să nu o respecte. 

Înscrierea drepturilor omului — în primul rând libera circulaţie, 
dreptul fiecăruia de a părăsi şi a se întoarce în ţara de origine — 
într-un act oficial, semnat de şefii de stat şi publicat în presă (aşadar, 
cunoscut de toţi), oferea un temei legal, lesne de invocat de toţi cei 
loviți sau nemulţumiţi de regimul comunist. 

La începutul anului 1977, un grup de disidenţi cehoslovaci au 
redactat un document intitulat „Carta 77”, sinteză între aspiraţiile 
„Primăverii de la Praga din 1968” şi drepturile recunoscute prin 
Acordul de la Helsinki. Scriitorul Paul Goma şi alţi câţiva români îşi 
dau adeziunea la „Carta 77”, iar Paul Goma îi cere, printr-o scrisoare, 
lui Ceauşescu, cel care a condamnat intervenţia Pactului de la 
Varşovia în Cehoslovacia, să se solidarizeze cu autorii „Cartei”. 

La 4 martie 1977 un puternic cutremur de pământ (7,2 pe scara 
Richter) zguduie România, făcând circa 2 500 de victime şi provocând 
prăbuşirea a numeroase blocuri (cele mai multe în Bucureşti). 
Cutremurul a produs un puternic şoc psihic: sub lovitura lui 
neașteptată (trecuseră 37 de ani de la un seism de asemenea magnitu- 
dine), societatea românească a avut o primă reacţie de solidaritate în 
faţa morţii şi a distrugerii. Paul Goma a publicat în „România literară” 
un mic text, intitulat „Pământ de flori”, în care nu lipseşte totuşi critica 
la adresa grabei cu care, la directivele lui Ceauşescu, se acoperă 

urmele dezastrului. Faptul că acest text a văzut lumina tiparului 
apărea ca semnul unui „front unit” românesc, de la partid la disident, 
în fața calamității. 

După solidaritate a urmat însă ceea ce Paul Goma a numit „,cutre- 
murul oamenilor”. Ca şi cum neputința — absolut firească, dar totuşi 
neputinţă! — a autorităţilor în fața naturii dezlănțuite ar fi dezvăluit 
că regimul nu este atotputernic, curentul de opoziție s-a intensificat 
şi a cunoscut o puternică ţâşnire în greva minerilor din Valea Jiului 
în august 1977. 

Cauza imediată a grevei a constituit-o un proiect de lege privitor 
la minerii pensionari cu drept de muncă. Discuţiile dintre mineri în 
legătură cu aceste dispoziţii au abordat condiţiile nesatisfăcătoare de 
muncă din Valea Jiului, în seara zilei de 30 iulie, luându-se, la 
Lupeni, hotărârea ca o delegaţie alcătuită din o sută de persoane să 
plece la Bucureşti pentru a discuta cu Ceauşescu. 

Primul-secretar al comitetului de partid Petroşani, Clement Negruţ, 
a încercat, la 1 august, să discute cu minerii revendicările lor, dar 
dialogul a degenerat în altercaţii care au alarmat autorităţile locale. 
Ele s-au grăbit să informeze Bucureştiul, Ilie Verdeț anunțându-şi 
sosirea (în acele zile, N. Ceauşescu se afla la Neptun, unde purta 
discuții cu secretarul general al PC Spaniol, Santiago Carillo). Minerii 
au refuzat orice discuţie cu Ilie Verdeț, acuzat de a fi nereceptiv la 
cererile lor, şi au cerut venirea lui Ceauşescu. 

Minerii din Lupeni au hotărât să-i antreneze pe toți ortacii din 
Valea Jiului în acţiunea lor revendicativă şi au constituit un punct de 
dirijare în ghereta paznicului de la poarta nr. 2. În după-amiaza zilei 
de | august, a fost trimisă o echipă alcătuită din Ile Verdeț, prim- 
viceprim-ministru, Gheorghe Pană, preşedintele UGSR şi ministru 
al Muncii, Constantin Băbălău, ministrul Minelor, însoţiţi de ofiţeri 
din Ministerul de Interne şi de la Departamentul Securităţii Statului, 
în Valea Jiului pentru a potoli nemulțumirea minerilor. 

Încercările oficialilor de la Bucureşti de a discuta cu minerii s-au 
lovit de cererea lor ca secretarul general să vină personal. La 
microfonul instalat la amintita gheretă s-au perindat numeroşi 
vorbitori, care au zugrăvit tabloul sumbru al condiţiilor de viaţă ale 
minerilor. Ca lider al acestora s-a impus Constantin Dobre, de la mina 
Paroşeni, care a decis, în cele din urmă, sechestrarea lui Ilie Verdeț, 
Gh. Pană şi Clement Negruţ. 

Sosit, în sfârşit, la 3 august la Petroşani, Ceauşescu a luat 
cunoştinţă de cererile minerilor, prezentate de Constantin Dobre, la 
aceeaşi gheretă: „program de lucru de şase ore; modificarea 
proiectului Legii nr. 3/1977, în ceea ce priveşte pensionarea (la 
vârsta de 50 de ani, dacă sunt lucraţi 20 de ani efectiv), masă caldă 
gratuită la intrarea în schimb; asigurarea echipamentului de protecţie; 
aprovizionarea cu produse agroalimentare şi industriale în cantități 
suficiente; normalizarea aprovizionării cu butelii de aragaz; mărirea 
duratei de distribuire a apei calde şi reci; construirea de locuinţe şi 
de cămine pentru nefamilişti” şi alte revendicări cu caracter economic 
ŞI social. În final, se cerea ca „nici un miner să nu fie arestat, anchetat 
ori persecutat pentru evenimentele de la Lupeni”. 

Ceauşescu nu s-a angajat la o discuţie cu comitetul de grevă, ci 
a replicat, la citirea fiecărei revendicări, răspunsurile lui fiind fie acla- 
mate, fie huiduite. Comentarii înregistrate de Securitate redau 
imaginea neașteptată a unui Ceauşescu confruntat cu o mulțime scă- 
pată de sub control şi impresia făcută în Valea Jiului de această 
situație inedită: „La Petroşani, luni şi marţi, minerii au făcut grevă 
şi nu au intrat în mină până nu a venit secretarul general la faţa locului, 
pentru pensii şi salariu. Am urmărit la radio, dar nu au anunţat nimic, 
a fost la miting la Petroşani şi Vasile şi ce mi-a povestit tot să te ia 
groaza, îl huiduiau pe secretarul general. Dar să nu vorbeşti la 
nimeni” (Vârje Gheorghe, de la căminul nr. 1 Deva); „Activiştii 
trimişi să-i tempereze (pe mineri — n.n.) au fost luaţi ostatici, 
muncitorii nu au vrut să părăsească mina şi au cerut să discute cu 
preşedintele (Ceaușescu — n.n.), care împreună cu însoțitorii au sosit 
ŞI au urcat la tribună într-o tăcere ruptă penibil de uralele unui grup 
izolat. Ceilalţi spărgători de grevă, dispersaţi în mulțime, ţintuiţi de 
privirile dușmănoase şi apropourile minerilor, au trebuit să tacă. El 
(Ceauşescu — n.n.) a spus că, datorită condiţiilor complexe, 
exploatările miniere din Valea Jiului se vor constitui într-o centrală 
separată, că minerilor li s-a mărit retribuţia reală cu 30 la sută, că vor 
putea ieşi la pensie la 50 de ani, sau după 20 de ani de vechime. La 
cererea muncitorilor urlată în piață, le-a promis duminica liberă și ziua 
de muncă de 6 ore, cu condiţia să dea aceeaşi producţie. Am văzut 
cum, rupând cordonul, oamenii se îndreptau spre el cu scrisori. Inutil 
să mai adaug că minerii au obţinut tot ce au vrut” (arhitect Ninel 
Dobrei de la IPEH Deva). 

De fapt, minerii nu au obţinut satisfacerea tuturor revendicărilor. 
De pildă, cel desemnat să rămână în Valea Jiului pentru a supraveghea 
îndeplinirea cererilor prezentate lui Ceauşescu nu a fost C. Băbălău, 
cum doreau minerii, ci Ilie Verdet. 

Greva din Valea Jiului nu a fost o acțiune politică şi — în ciuda 
huiduielilor — nici o manifestare anti-Ceauşescu: revendicările 
minerilor au fost exclusiv economice şi sociale, iar cererea lor 
stăruitoare a fost ca Nicolae Ceauşescu să vină în Valea Jiului. Se 
manifesta străvechiul stereotip al „bunului monarh”! 

Represiunea a fost camuflată şi înceată. Conducătorii apăruţi 
spontan au fost strămutați (Constantin Dobre a fost trimis la Școala 
de partid „Ștefan Gheorghiu'"!), alţii supuşi unei atente supravegheri 
şi avertizaţi de Securitate, când spusele lor au fost considerate 
primejdioase. 

Tăcerea totală cu care a fost înconjurată greva din Valea Jiului a 
izolat-o în fapt de restul ţării, marea majoritate a populaţiei aflând de 
ea de la postul de radio „Europa Liberă”. 

Paul Goma, după 11 luni de disidenţă, a acceptat paşaportul şi a 
plecat cu familia în Franţa (20 noiembrie). Generalul Pleşiţă, adjun- 
ctul ministrului de Interne, îl avertizase că „mâna Securităţii este lun- 
gă”, şi că, sosit la Paris, va avea „un semn” al adevărului spuselor 
sale: într-adevăr, la 18 noiembrie, Monica Lovinescu, personalitate 
de marcă a exilului românesc, şi, prin colaborările sale la „Europa 
Liberă”, a opoziţiei faţă de regimul comunist din România, era agre- 
sată de doi necunoscuţi, care, după unele indicii, nu erau francezi. 

La sfârşitul lui 1977, se părea că urmările „cutremurului oame- 
nilor” erau şterse. 


Evoluţiile din România au coincis cu o nouă orientare în politica 
SUA, odată cu intrarea în funcţie a administraţiei Carter (20 ianuarie 
1977). Henry Kissinger, artizanul politicii externe a SUA în timpul 
preşedinţilor Nixon şi Ford, încurajase diferenţierile intersocialiste, 
adică tendinţele de afirmare a unei direcţii de politică externă diferită 
de cea al Kremlinului, în lumea comunistă (România, China); 
consilierul pentru problemele securității naţionale a preşedintelui 
Carter, Zbigniew Brzezinski, a considerat că interesul SUA este de 
a încuraja diferenţierile intrasocialiste, altfel spus, curentele şi 
atitudinile favorabile respectării drepturilor omului, cu un cuvânt, 

democratice în interiorul țărilor socialiste. Din 1977, drepturile 
omului au devenit unul din criteriile de bază ale evaluării statelor şi 
regimurilor în politica SUA. 

Noul curs al diplomaţiei Washingtonului a răcit relațiile româno- 
americane. Regimul Ceauşescu fusese bine privit în capitala SUA, 
întrucât: a) se autonomizase în Pactul de la Varșovia; b) servise 
drept canal al SUA în relaţiile cu Vietnamul de Nord, China, orga- 
nizaţiile arabe în conflict cu Israelul; c) permisese emigrarea evreilor 
şi etnicilor germani din România; d) reprimarea adversarilor 
regimului fusese menţinută în limite moderate. 

Pe măsură ce SUA stabileau relaţii directe cu statele sau 
organizațiile pe lângă care intermediase Ceauşescu, era firesc — 
desigur — ca interesul pentru preşedintele român să scadă, după cum 
plecarea evreilor şi a unui foarte mare număr de germani din România 
reducea „performanţa regimului de la Bucureşti în domeniul liberei 
emigrări, întrucât Ceauşescu nu era dispus să îngăduie românilor să 
părăsească definitiv ţara. Numărul celor care solicitau pașapoarte în 
vederea emigrării era în continuă creștere, ca urmare a înrăutăţirii 
situației economice. Potrivit amendamentului Jackson-—Vanik, clauza 
națiunii celei mai favorizate era acordată numai țărilor care permiteau 
libera emigrare a cetăţenilor lor, or, regimul Ceauşescu începea să ia 
măsuri destinate să blocheze plecarea definitivă din ţară a românilor. 

Deocamdată aceşti factori nu acționau cu putere nici în relațiile 
româno-americane (totuşi, președintele Carter nu a vizitat România), 
nici asupra imaginii lui Ceauşescu. 

Vizita liderului comunist chinez Hua Guofeng în România (16-21 
august 1978) a făcut din nou dovada că România nu mai era un satelit 
obedient al Moscovei. Cu acea artă specifică a presei sovietice de a 
afirma insidios poziția oficială, când relaţiile politice nu permiteau 
să fie răspicat formulată, „Pravda ” cita ziarul britanic „Observer”, care 
scria în legătură cu eforturile Bucureştiului de a nu lăsa impresia 
angajării într-o alianţă cu fratele inamic al Moscovei: „Corectitudinea 
diplomatică, prin care se disting românii, începe să arate la fel de 
nefolositoare ca şi purtatul mănușilor de piele de căprioară când ai 
de-a face cu plutoniul”. 

Tensiunea din relațiile româno-sovietice, provocată de vizita lui 
Hua Guofeng, ca şi alte poziţii rebele ale lui Ceauşescu în cadrul 
Pactului de la Varşovia, au determinat Washingtonul să facă un gest 

de sprijin în direcția Bucureştiului, întrucât la Casa Albă nu se 
excludea o replică militară sovietică la insubordonarea României. Din 
însărcinarea personală a lui Carter, secretarul de stat la Finanţe, 
Michael Blumenthal, a făcut o escală la Bucureşti (vizitase Moscova 
şi Bonn) în zilele de 8—9 decembrie 1977 şi a declarat că venise pentru 
„a reafirma poporului român şi preşedintelui Ceauşescu importanţa 
pe care noi o acordăm independenţei României şi prieteniei dintre 
SUA şi România”. În evaluarea cercetătorilor americani Joseph F. 
Harrington şi Bruce J. Courtney, „Misiunea Blumenthal a fost una 
din cele mai directe intervenţii în sfera politică a Pactului de la 
Varşovia făcută vreodată de un preşedinte american”. 


SEMNELE CRIZEI 


Astfel de gesturi se asemănau ultimelor raze de soare înainte de 
a apune. Situaţia internă a României se deteriora tot mai mult, ca ur- 
mare a dificultăţilor economice. În vederea construirii unor „mamuti 
industriali”, destinați, în concepția lui, să asigure independența 
economică a României, Ceauşescu contractase împrumuturi masive 
pe piaţa de capital occidentală, ceea ce a făcut ca datoria externă a 
României să crească de la 1,2 miliarde de dolari în 1971 la 9,5 
miliarde de dolari în 1981. 

Cu acelaşi elan cu care se lansase în accelerarea şi amplificarea 
industrializării, Ceauşescu a declanşat campania de rambursare a dato- 
riilor externe prin creşterea masivă a exporturilor, inclusiv de produse 
agroalimentare necesare populaţiei, şi drastica reducere a importurilor, 
inclusiv a celui de medicamente. 

În acelaşi timp, el a ordonat începerea unor lucrări de proportii 
considerabile ca, de pildă, construirea unui centru civic în Bucureşti, 
sistematizarea cursului Dâmboviţei, sistematizarea satelor etc. Demo- 
larea unor cartiere întregi în Bucureşti (între care şi biserici și monumente 
istorice precum mănăstirea Văcărești, ansamblu unic în arhitectura 
sud-est europeană a secolului al XVIII-lea) a provocat o vie nemulțumire 
în rândurile populaţiei şi în cercurile informate din străinătate. 

Dacă în ţară gravitatea situaţiei economice nu era încă percepută 
la dimensiunile ei reale, secţia a 11-a a spionajului extern din cadrul 

KGB a considerat încă din 1983 că România se îndrepta spre o 
prăbuşire economică, perspectivă îngrijorătoare pentru Kremlin, care 
se temea de o orientare, în aceste condiţii, a acesteia spre Vest. 

Lipsurile resimțite tot mai puternic în aprovizionare — cozile la 
magazinele alimentare au devenit un element nelipsit din peisajul 
citadin — şi regimul de economii şi restricţii, mai ales la consumul 
electric, ceea ce a avut drept rezultat cufundarea în întuneric a ora- 
şelor şi, în general, a țării, au alimentat starea de nemulțumire a 
populaţiei. Dacă atunci când nu pot oferi „pâine” populaţiei autori- 
tăţile îi dau mai mult „circ”, Nicolae Ceauşescu a limitat la două ore 
programul de televiziune, şi acest scurt răstimp fiind acoperit de 
prezentarea cuvântărilor sau vizitelor sale de „lucru”. În India, se 
considerase că, pentru a opri creşterea populației, mai eficientă decât 
sterilizarea era electrificarea satelor, pentru ca privitul televizorului 
să înlocuiască plăcerile patului; în România, interzicerea avortului 
se asocia cu restrângerea până la anulare a „opiului pentru populaţie” 
care este televiziunea, astfel că, privaţi de satisfacțiile aflate la înde- 
mâna oricui, românii începeau să murmure (acolo unde era posibil, 
telespectatorii s-au îndreptat spre posturile bulgar, maghiar şi 
iugoslav). Între regim şi popor se adâncea o prăpastie, cuplul 
prezidențial atrăgând tot mai puternic ura populaţiei. 

În chip surprinzător, starea de spirit a populaţiei fusese corect 
descrisă încă din 1978 de un scriitor, Eugen Barbu, solidar totuşi cu 
regimul. Într-un text despre Caragiale, publicat în revista „Săptămâna” 
(27 octombrie 1978), el scria, cu evidentă referire la Ceauşescu şi 
politica sa: „Oratoria deasă şi fără fond duce la un scepticism în mase, 
aproape automat. Mulţimile nu se hrănesc cu vorbe, ci cu salarii 
îndestulătoare şi un bun trai care nu trebuie să devină neapărat 
opulenţă, adică cu respectarea cerinţelor elementare, care să asigure 
o viață cât de cât onorabilă. A agita mereu lozinci şi promisiuni de 
prosperitate şi a lăsa cetăţeanul numai să spere este cea mai mare 
imprudenţă a politicianului care crede că mulţimea este un animal fără 
creier. Dispreţul pentru bunul-simţ general popular a surpat mulţi regi, 
şi asta am învăţat-o din istorie. Celebra legătură de fân pusă în fața 
măgarului care duce samarul, în speranţa că va atinge vreodată, 
într-un viitor imprecis, pachetul de hrană, ţine cât poate să țină. 
Măgarul însă mai are un obicei prost: dă îndărăt”. (Nu este exclus ca 
dezvăluirea ulterioară a plagiatului lui Eugen Barbu din romanul său 
Incognito să fi fost o sancţiune pentru acest text, ca şi un avertisment, 

foarte eficace de vreme ce scriitorul va fi apoi un fidel al lui 
Ceauşescu şi... al Securităţii!) 

„Datul îndărăt” din textul lui Eugen Barbu s-a manifestat printr-o 
ostilitate surdă, dar din ce în ce mai puternică, la nivel popular, şi prin 
încercări de închegare a unor comploturi menite să-l răstoarne pe 
Ceauşescu. 

În stadiul actual al informaţiei, cel care apare a fi acţionat cel mai 
stăruitor în această direcţie a fost generalul Nicolae Militaru. Potrivit 
relatării lui Ion Pacepa (şef-adjunct al DIE, refugiat în SUA în 1978), 
cariera generalului Militaru — apreciat de Ceaușescu — ar fi fost frântă 
de descoperirea legăturii sale cu o agentă secretă sovietică (generalul 
a negat întotdeauna acest episod). În memoriile sale, Vadim Medvedev, 
unul din cei mai apropiaţi colaboratori ai lui M.S. Gorbaciov, scrie: „Îmi 
amintesc că, într-o vreme, s-a întreprins de către unii militari şi alte forțe 
cu orientare opoziţionistă încercarea de a atrage conducerea sovietică 
în problemele interne (ale României — n.n.). Astfel de semnale ne-a 
transmis, prin ambasadorul nostru, generalul-colonel Militaru, dând de 
înţeles că mişcarea împotriva lui Ceauşescu avea destul de mulți 
aderenti în cercurile militare, diplomatice şi altele. Se punea, în esenţă, 
problema sprijinirii eforturilor forțelor de opoziţie din partea sovietică. 
Aceste comunicări au fost raportate de mine lui Gorbaciov. Hotărârea 
a fost — să nu li se dea nici un răspuns”. 


CRIZĂ ȘI REFORMĂ 


În memoriile sale, Vadim Medvedev menţionează pe opozanţii de 
marcă ai secretarului general al PCR. Cel care s-a manifestat public, 
în plin congres al partidului (în 1981, la Congresul al XII-lea al PCR), 
a fost vechiul militant Constantin Pârvulescu, dar vocea sa a rămas cu 
totul singulară şi, în afara senzaţie: provocate de o manifestare inedită, 
acţiunea lui a rămas fără ecou. După o ascensiune spectaculoasă, Ion 
Iliescu şi-a frânt, practic, cariera în 1971, la declanşarea minirevoluţiei 
culturale, fiind considerat de Ceauşescu ca insuficient de intransigent 
în afirmarea ideologiei partidului. În evident declin, el a ajuns, în cele 
din urmă, directorul Editurii Tehnice, fiind considerat, pe plan 
internațional, ca succesorul cel mai probabil al lui Ceauşescu, dacă şi 

în România s-ar fi impus orientarea reformistă inaugurată în URSS de 
M. S. Gorbaciov, după desemnarea sa ca secretar general al PCUS 
(1985). Dacă se ştie puţin despre atitudinea opoziționistă a lui Vasile 
Patilineţ — secondant energic al lui Ceauşescu la începutul „domniei 
acestuia, în calitate de secretar al CC, responsabil cu Securitatea, 
Armata şi Justiţia, căzut apoi şi el în dizgrație şi trimis ca ambasador 
în Turcia, unde a murit într-un accident de automobil —, în schimb, cel 
mai „mediatizat” în Occident, graţie iniţiativelor şi relaţiilor sale în 
mediile politice şi universitare, a fost Silviu Brucan. Activist de factură 
stalinistă în primii ani ai regimului comunist, el a luat apoi contact cu 
lumea americană, ca ambasador la Washington, apoi la ONU, şi, 
asociind o minte ascuţită cu o bună cultură politologică, a înţeles 
gravele disfuncționalităţi ale socialismului de tip stalinist, analizele sale 
bucurându-se de prețuirea analiştilor şi sovietologilor americani. 

Dacă în Polonia, chiar şi după introducerea la 13 decembrie 1981 
a legii marţiale, curentul creat de sindicatul „Solidaritatea” şi de 
intelectualii disidenţi a continuat să se manifeste, dacă în Cehoslova- 
cia, în ciuda măsurilor de represiune, membrii „Cartei 77” nu au 
abandonat lupta, dacă în Ungaria disidenţii desfăşurau o activitate 
semilegală, în România, absenţa unui curent — nu a unor indivizi 
izolați — ostil regimului şi forţa aparatului de represiune, atât cea reală 
cât şi cea, mai puternică, imaginată de populaţie, văzând la tot pasul 
informatori şi microfoane, au făcut ca regimul să nu fie amenințat 
serios din interior. Căderea lui nu putea veni decât din exterior, mai 
exact, când schimbarea raportului de forţe Est—Vest avea să 
submineze întreg „lagărul” socialist şi, pe cale de consecinţă, să 
slăbească şi regimul din România. 

Marile mutații, încununate, în 1989, cu prăbuşirea comunismului 
în Europa, îşi au originea în lansarea „Iniţiativei de Apărare 
Strategică” (SDI) de către preşedintele SUA, Ronald Reagan. Până 
atunci, între cele două superputeri existase aşa-numita capacitate de 
„distrugere reciprocă asigurată” (Mutual Assured Destruction), atât 
SUA cât şi URSS dispunând de mijloace de distrugere în masă care 
să descurajeze un atac nuclear al celeilalte superputeri. Potrivit 
strategiei de descurajare nucleară, SUA şi URSS dispuneau de 
capacitatea de „a doua lovitură”, în cazul unui atac nuclear. Superpu- 
terea lovită continua să dispună de mijloace de distrugere în masă în 
asemenea cantitate, încât să provoace atacatorului pierderi atât de mari 

care să-l descurajeze de la iniţiativa folosirii armei nucleare. Nici una 
din superputeri nu dispunea însă de capacitatea de „primă lovitură”, 
adică de capacitatea de a-l lovi pe adversar atât de masiv, încât 
acesta să nu mai aibă mijloacele unei replici de descurajare. „Iniţiativa 
de Apărare Strategică”, prin crearea unui scut spaţial deasupra 
teritoriului american, conferea, în fapt, SUA capacitatea de primă 
lovitură şi anula „distrugerea reciprocă asigurată”, rupând astfel 
echilibrul nuclear dintre cele două superputeri. Dacă voia să păstreze 
acest statut, URSS trebuia să se doteze şi ea cu un scut spaţial. 

Încă înainte de lansarea SDI, economia şi societatea sovietică 
dădeau semne de criză: scăderea speranţei de viaţă cu patru ani în anii 
"70, pentru bărbaţi, şi creşterea mortalităţii infantile făceau ca experţii 
să considere, în 1987, că, „Măsurată după sănătatea poporului ei, 
Uniunea Sovietică nu mai este o naţiune dezvoltată”. În domeniul 
economic, însuşi criteriul formulat de Lenin — „orice orânduire 
învinge dacă asigură o productivitate a muncii superioară celeilalte 
orânduiri ” — punea în evidenţă falimentul socialismului, incapabil să 
asigure o productivitate a muncii superioară capitalismului. 

Pentru a ieşi din criză, M.S. Gorbaciov a promovat o politică de 
reforme (perestroika — restructurare) destinată să elimine acele 
structuri ale sistemului considerate a fi răspunzătoare de blocajele 
existente. Noul secretar general a înţeles, pe măsură ce perestroika 
prindea viaţă, că ea reclamă o altă metodă de înfăptuire decât „revo- 
luţiile de sus”, înfăptuite de Petru I şi Stalin, şi a hotărât să recurgă 
la „transparenţă” (glasnost) ca mijloc de a-şi asigura o largă adeziune 
populară, cu atât mai necesară cu cât perestroika se lovea de rezistenţa 
unei însemnate părți a nomenclaturii, prizonieră a conservatorismului. 

Gorbaciov credea că numai prin reformarea sistemului acesta va 
putea face faţă noilor sfidări, între care cea mai gravă pentru statutul 
de superputere al URSS era Iniţiativa de Apărare Strategică. Sistemul 
socialist de tip stalinist era viciat structural şi condamnat istoriceşte, 
chiar în logica marxismului, dar necesitatea de a se angaja într-o nouă 
spirală a cursei înarmărilor a precipitat deznodământul. Sfârşitul a 
venit din tentativa de a reforma un sistem care nu era reformabil. 
Partidul comunist, Securitatea, Nomenclatura şi Economia planificată 
erau cei patru stâlpi ai regimului, stâlpi care nu mai puteau fi 
„reparaţi”, ci înlocuiţi, iar orice înlocuire a unuia atrăgea slăbirea 
construcției şi prăbuşirea ei. 

Înainte ca efectele acestei deschideri a cutiei „Pandorei soci- 
aliste” să fie vizibile, perestroika lui Gorbaciov a fost salutată de 
majoritatea opiniei publice din ţările est-europene, care vedea în 
politica de reformă a secretarului general al PCUS ieşirea dintr-un 
sistem atât de osificat, încât devenise de nesuportat (când Gorbaciov 
a vizitat, în aprilie 1987, Cehoslovacia, în Piaţa Václav din Praga s-a 
strigat din mulţimea venită din proprie iniţiativă să-l salute: „Mihail 
Sergheievici rămâneţi la noi, dacă nu un an, măcar câteva luni! ””). 

Curentul tot mai favorabil schimbărilor — schimbări în limitele 
sistemului socialist! —, curent cauţionat de însuşi secretarul general 
al PCUS, a fost întâmpinat cu ostilitate de echipele de conducători 
din ţările est-europene (cu excepţia Ungariei, unde, chiar zdrobită, 
moştenirea revoluţiei din 1956 rămăsese puternică în conştiinţa 
publică, şi, în parte, a Poloniei). 

Întocmai ca Gheorghiu-Dej, care în 1956, când Hruşciov lansase 
destalinizarea, se prezentase ca un precursor al noii orientări de la 
Moscova, susținând că în România destalinizarea începuse din timpul 
lui... Stalin! (prin eliminarea, în 1952 a Anei Pauker și a lui Vasile 
Luca), tot astfel şi Ceauşescu s-a străduit să dovedească tuturor că 
în România un nou curs fusese inaugurat odată cu venirea sa la 
putere în 1965 şi că efortul de perfecţionare a sistemului rămăsese 
constant (de pildă, „noul mecanism economico-financiar” sau „părţile 
sociale” subscrise de salariaţi la întreprinderi, măsuri formale care 
nu au modificat cu nimic articulațiile de bază ale sistemului). 

În realitate, Ceauşescu, chiar când a anunţat schimbări, a dat de 
fiecare dată înapoi când a fost vorba să se treacă la înfăptuirea lor. 
Un bun exemplu îl oferă declaraţiile sale din 1982: „Nu trebuie să 
ne fie frică dacă țăranul se îmbogățește” — sunând, probabil, fără să 
o ştie, buharinist! —, dar fără a fi urmate de nici o măsură care să 
încurajeze inițiativa ţărănească de a spori producţia-marfă, ceea ce ar 
fi avut consecinţe atât de benefice pentru aprovizionarea oraşelor cu 
produse agroalimentare. 

Politica de reformă a lui Gorbaciov a adăugat o nouă componen- 
tă la relaţiile atât de bogate în asperităţi între Moscova și Bucureşti. 
Ceauşescu nu intenţiona să urmeze „sfaturile” lui Gorbaciov de a se 
alătura și el curentului novator al perestroikăi. Atitudinea liderului 
român era determinată de două motivații: a) refuzul de a reintegra 
ceea ce i se părea a fi o nouă „disciplină de bloc”, îmbrăcată, acum, 

în veşmântul mai atrăgător al „reînnoirii” socialiste; b) viziunea 
conservator-dogmatică, adversară schimbărilor structurale. Este 
caracteristic, din perspectiva celei de a doua motivații, reactualizarea 
de către Ceauşescu a conceptului, aproape „uitat”, în documentele de 
partid şi în cuvântările sale, a „luptei de clasă”. La întâlnirea liderilor 
Pactului de la Varşovia (Bucureşti, 7—8 iulie 1989), el a declarat: „Cât 
timp există clase antagoniste, lupta de clasă rămâne o lege 
fundamentală a dezvoltării societății”. 

În trecut, de fiecare dată când se aflase în divergență cu Kremlinul, 
Ceauşescu ştiuse că Occidentul şi, în primul rând SUA, vor fi alături 
de el, chiar dacă aprobarea nu va fi dublată de un sprijin efectiv. 
Imensa eroare politică a lui Ceauşescu este de a nu fi înţeles că, după 
1985, adică după înscăunarea lui Gorbaciov şi lansarea perestroikăi, 
Occidentul, în cap cu SUA, dorea alinierea tuturor ţărilor-satelit la 
politica de reformă a Kremlinului şi că, prin urmare, departe de a 
aprecia atitudinile de maverick din trecut ale lui Ceaușescu, le 
dezaproba. Această dezaprobare era cu atât mai fermă cu cât 
atitudinea lui Ceauşescu era asociată cu reluarea unor teze vădit 
conservatoare, iar regimul său de mână forte, sprijinit pe ubicuitatea 
Securităţii, se afla în flagrant dezacord cu retorica gorbaciovistă a 
democraţiei socialiste autentice, care se întâlnea cu apărarea 
„drepturilor omului” de către Occident (revenirea la Moscova a 
savantului Andrei Saharov, exilat la Gorki, pentru atitudinea sa 
politică, în care apărarea drepturilor omului era un aspect esenţial, 
şi convorbirea sa cu Gorbaciov, care pusese capăt deportării şi 
tracasărilor polițienești, a avut un mare ecou internaţional). 

Dacă în 1968 Ceaușescu versus Brejnev atrăsese admiraţia 
unanimă, Ceaușescu versus Gorbaciov atrăgea condamnarea 
unanimă. Poate că din vara anului: 1940 România — sau, în 1989, mai 
exact regimul — nu fusese atât de izolată pe plan internațional ca în 
ultimii ani ai „epocii Nicolae Ceauşescu”. 

Liderului român nu-i venea, pur şi simplu, să creadă — pentru că nu 
înţelegea schimbările survenite pe plan internaţional — că Washingtonul 
şi-a întors faţa de la el şi că retorica lui despre politica de independență 
nu mai aveau nici un ecou la Casa Albă. În cartea lor despre relaţiile 
româno-americane în anii 1985-1989, Roger Kirk şi Mircea Răceanu 
(primul fost ambasador al SUA la Bucureşti în acei ani, cel de al 
doilea fost director-adjunct al secţiei SUA şi Canada, în MAE, acuzat, 

apoi, de a fi spion american, condamnat la moarte şi, în cele din urmă, 
grațiat la intervenţia preşedintelui SUA) au pus în lumină incapacitatea 
sau refuzul lui Ceauşescu de a recepta corect semnalele Washingtonului, 
preocupat în primul rând de încălcările drepturilor omului în România. 
Imaginea liderului român a fost întunecată de demolănile din Bucureşti 
şi din ţară (la cele din Capitală s-au adăugat proiectele de „sistematizare 
a satelor”, percepută în Occident şi ca o tentativă de dislocare a 
minorităţii maghiare), de privaţiunile impuse populaţiei pentru a se 
lichida datoria externă şi de măsurile represive împotriva disidenților, 
între care profesoara Doina Cornea de la Cluj a căpătat o notorietate 
internațională prin acţiunile ei curajoase. 

În nota adresată la 30 octombrie 1989 de raportorul pentru 
România al Centrului pentru drepturile omului de pe lângă Oficiul 
ONU din Geneva ministrului de Externe al României figurau 131 
cazuri de violare a drepturilor omului în România, printre care şi 
măsurile represive împotriva opozanților politici (Gabriel Andreescu, 
Petre Mihai Băcanu, Ana Blandiana, Liviu Cangeopol, Doina Cornea, 
Radu Filipescu, Dumitru luga, Aurel Dragoş Munteanu, Dan 
Petrescu, Andrei Pleşu etc., dar şi Constantin Pârvulescu şi ceilalți 
autori ai „Scrisorii celor şase”). 


FURTUNA SE APROPIE 


Criza regimului Ceauşescu a fost brutal pusă în lumină de 
tulburările de la 15 noiembrie 1987 de la Braşov, când, în ziua 
alegerilor, mulțimea, încurajată de schimbările intervenite în URSS, 
cunoscute, în primul rând, graţie postului de radio „Europa Liberă”, 
a atacat sediul comitetului de partid, unde descoperirea unor alimente, 
de negăsit în magazinele din ţară, a sporit indignarea oamenilor. 
Dacă în 1977 greva minerilor din Valea Jiului a rămas fără răsunetul 
cuvenit, ca urmare a tăcerii totale a mediilor oficiale din ţară şi a 
măsurilor de izolare a perimetrului minier şi a liderilor grevei (doar 
„Europa Liberă” a transmis ştiri mai amănunțite despre grevă), de astă 
dată Silviu Brucan a adresat o scrisoare deschisă lui Ceaușescu — 
puternic mediatizată de „Europa Liberă” şi de presa din Occident — 
în care îl avertiza asupra falimentului ineluctabil al regimului, dacă 

nu se decidea să-l reformeze. Gestul lui Silviu Brucan a rămas 
singular, astfel că în Occident pasivitatea societății româneşti a fost 
rezumată în formula ,„Mămăliga nu face explozie”. 

Izolarea şi conservatorismul lui Ceauşescu au fost relevate de 
strania sa apropiere de liderul est-german Erich Honecker. Publicistul 
William Totok a caracterizat corect alianţa antireformistă a celor doi 
lideri, care în trecut fuseseră în raporturi reci, ca urmare a politicii 
lui Ceauşescu de distanțare de Moscova şi a fidelității lui Honecker 
faţă de Kremlin: „Antisovietismul disimulat al lui Ceauşescu nu l-a 
transformat defel într-un antistalinist. În schimb, prosovietismul lui 
Honecker s-a fisurat de-abia după apariţia lui Gorbaciov pe scena 
politică. Cei doi lideri, Ceauşescu şi Honecker, s-au distins printr-o 
fidelitate absolută față de dogma marxistă, care a devenit pentru ei 
nu numai un instrument de menţinere a propriei puteri, ci şi un 
surogat de religie, prin care doreau să-şi mântuiască supușii”. 

Ostilitatea faţă de Gorbaciov a lui Ceauşescu s-a manifestat, 
dincolo de orice obligații protocolare, în timpul vizitei liderului 
sovietic în România, în mai 1987. Oaspetele a înţeles imediat care 
era atmosfera la Bucureşti, când s-a petrecut episodul relatat de 
Vadim Medvedev: „Încercările lui Gorbaciov, după obiceiul său, de 
a se apropia de oameni, de a spune ceva, de a-i asculta s-a lovit de 
un zid compact de tăcere sau de scandarea încăpăţânată «Ceauşescu-— 
Gorbaciov»! Fără să se mai stăpânească, el (Gorbaciov — n.n.) s-a 
adresat către mulțime: «Nu puteţi să spuneţi şi altceva în afară de 
«Ceauşescu-Gorbaciov!»? A răspuns o tăcere încordată, apoi, ca la 
o comandă, din nou acelaşi «Ceauşescu- Gorbaciov!»”. 

„Ca răspuns la o replică a Raisei Maximovna (soţia lui Gorbaciov — 
n.n.) — scne Gorbaciov în memoriile sale — Ceauşescu a remarcat cu 
sarcasm că, dacă ar fi cetățean al URSS, ar scrie o scrisoare lui Mihail 
Sergheievici (Gorbaciov — n.n.) cu rugămintea să se ocupe mai puţin 
de problemele internaționale şi mai mult de cele interne, manifestând 
precauţie în problemele democratizării şi transparenţei (glasnost). 
Atunci nici eu nu am mai putut să mă stăpânesc şi să umblu cu 
delicateţuri: «Ceea ce dvs. prezentaţi ca fiind pentru bunăstarea şi 
umanismul societății n-are nimic comun nici cu una, nici cu alta, ca 
să nu mai vorbim de democraţie — ţineţi toată ţara într-o stare de frică, 
izolând-o de lumea înconjurătoare» [...]. Nicolae a încercat să 
obiecteze, s-a enervat dar, evident, nu a putut spune nimic convingător”. 

Discuţia devenise atât de zgomotoasă — relatează Gorbaciov — 
încât cineva a dat dispoziţie să se închidă ferestra camerei pentru ca 
gărzile din parcul reşedinţei să nu fie martorii acestui dialog atât de 
neobişnuit. 

Vadim Medvedev, căruia Gorbaciov i-a povestit cele întâmplate 
la Bucureşti, conchide corect: „Pe scurt, a avut loc o înfruntare asu- 
pra tuturor problemelor de interes vital. Ea a pus în lumină abordarea 
diametral opusă de către cei doi conducători a rezolvării acestor 
probleme”. 

A continuat, în acelaşi timp, răcirea relaţiilor cu SUA. Barome- 
trul raporturilor dintre Ceauşescu şi administraţiile de la Washington 
era reînnoirea clauzei naţiunii celei mai favorizate pentru România. 
Cu fiecare an, în discuţiile desfăşurate cu acest prilej în Congresul 
SUA se înmulțeau criticile la adresa regimului Ceauşescu, acuzat de 
încălcarea drepturilor omului: dificultăţi în eliberarea vizelor pentru 
plecarea definitivă din ţară și persecutarea disidenţilor, precum şi 
marile privaţiuni impuse populaţiei și intenţia de sistematizare a 
satelor. Devenea tot mai problematică reînnoirea clauzei, mai ales că 
Nicolae Ceauşescu refuza orice concesii, calificând criticile americane 
drept amestec în afacerile interne. Duelul dintre Washington şi 
Bucureşti pe acestă temă s-a încheiat prin renunţarea de către 
Ceauşescu la clauză (28 februarie 1988). Liderul român alesese 
formula „albanizării”, adică a unei totale izolări, cu convingerea că 
va putea naviga cu arca sa în potopul devenit tot mai ameninţător. 

Ameliorarea substanţială a relaţiilor sovieto-americane ca urmare 
a dialogului dintre Ron și Gorby, precum şi tensiunile şi schimbările 
din țările socialiste agravau izolarea regimului Ceauşescu, ferm 
hotărât să refuze perestroika şi glasnost. Avertismentul dat de 
Gorbaciov lui Honecker cu prilejul vizitei la Berlin, când se celebra 
a 40-a aniversare a RDG: „Istoria nu-i iartă pe cei care i se opun”, 
era valabil şi pentru liderul de la Bucureşti, prezent şi el la festivitățile 
din 6-7 octombrie 1989. 

De fapt, pentru regimul Ceauşescu începuse numărătoarea inversă. 
În stadiul actual al informaţiei, nu se ştie dacă situaţia sa a fost 
examinată în chip specific la întâlnirea de la Malta dintre George Bush 
şi Mihail Gorbaciov (2—3 decembrie 1989). Este sigur însă că liderul 
sovietic a declarat că URSS nu se va opune curentului reformator din 
ţările aflate în zona sa dc influență, iar preşedintele american s-a 

angajat, în numele țării sale, să nu caute avantaje strategice şi politice 
de pe urma mutaţiilor intervenite în Europa de Est. 

La întâlnirea la vârf a liderilor ţărilor din Pactul de la Varşovia, 
4 decembrie, a avut loc un duel oratoric Ceauşescu-Gorbaciov. 
Intrat în panică față de schimbările politice survenite în țările blocului 
sovietic, Ceauşescu i-a cerut lui Gorbaciov ca URSS „să-şi exercite 
influenţa prin elaborarea unor noi orientări”; el considera că trebuie 
reflectat „cum trebuie acţionat în unele ţări socialiste”. Gorbaciov i-a 
replicat că pe lângă această problemă mai există una: „cine şi de ce 
nu a acționat de atât de mult timp sau a acționat cu totul altfel decât 
o cerea vremea”. El i-a ironizat pe Ceauşescu şi Honecker (înlăturat 
între timp) pentru ostilitatea lor față de perestroika şi de Gorbaciov. 
Ceauşescu a dezminţit aceste afirmaţii şi... l-a invitat pe liderul 
sovietic la o vânătoare în România! 

Care era în acea perioadă strategia Kremlinului? Uniunea Sovie- 
tică — în speţă, Gorbaciov — nu intenţiona să renunțe la zona sa de 
influenţă şi de securitate din Europa de Est. La Malta s-a convenit 
că atât NATO cât şi Pactul de la Varşovia vor continua să fie cei doi 
poli ai securității europene. Ceea ce dorea Moscova era ca, în interesul 
menținerii sistemului socialist, regimurile conservatoare anchilozate 
să fie înlocuite de regimuri reformatoare, „după chipul şi asemănarea” 
celui gorbaciovist. 

În România, la eşalonul de vârf al PCR nu existau nici un fel de 
reformatori. În rândul membrilor de partid din vechea gardă, nemulţu- 
mirea față de autontarismul lui Ceaușescu era puternică, dar nu se 
manifesta deschis din cauza fricii de Securitate. În noul context creat 
de reformele gorbacioviste şi de schimbările din celelalte țări socialiste, 
şase comunişti care deţinuseră în trecut funcții importante — Gheorghe 
Apostol, Alexandru Bârlădeanu, Constantin Pârvulescu, Corneliu 
Mănescu, Silviu Brucan şi Grigore Răceanu — au adresat în martie 
1989 o scrisoare lui Ceauşescu („Scrisoarea celor şase”), în care, 
după ce făceau un rechizitonu la adresa regimului său de dictatură, 
cereau: 1) renunţarea la planul de sistematizare a satelor; 2) restaurarea 
garanțiilor constituționale privind drepturile omului; 3) oprirea 
„exportului de alimente care ameninţa existenţa biologică a naţiunii”. 

Dintre semnatarii Scrisorii, Silviu Brucan avea cele mai întinse 
relaţii internaționale. La sfârşitul anului 1988, el avusese o întreve- 
dere secretă cu M.S. Gorbaciov la Moscova, care — arată 

Silviu Brucan — „De la început a declarat că este de acord cu acţiunea 
de răsturnare a lui Ceauşescu, cu condiţia ca ea să fie concepută şi 
realizată astfel încât să ducă la menţinerea partidului comunist ca forță 
politică conducătoare în România ”. Potrivit lui Silviu Brucan, liderul 
sovietic „repeta aproape mecanic mereu «Partidul trebuie să rămână 
în picioare, altfel va fi haos». În acelaşi timp, a ţinut să declare 
categoric că nu se va amesteca în treburile interne ale României, aşa 
cum nu a făcut-o în celelalte țări est-europene”. 

Aceste declarații atât de categorice ale lui Mihail Gorbaciov nu 
trebuie acceptate ca fiind adevărate. Astăzi este stabilit cu certi- 
tudine că celebra „revoluţie de catifea” de la Praga a fost pregătită 
de o înţelegere între generalul Alois Lorens, șeful poliţiei secrete 
cehoslovace, şi generalul Viktor Gruşko, şeful-adjunct al KGB, care 
a pus la punct scenariul destabilizării care să facă posibilă înlă- 
turarea primului-secretar al PCC, Milos Jakeš, un conservator, şi 
înlocuirea lui cu Zdenek Mlynár, un lider comunist din echipa lui 
Dubcek (o manifestaţie a studenţilor urma să fie brutal reprimată de 
miliţie — au fost 561 răniţi la manifestaţia din 17 noiembrie 1989! —, 
un locotenent de securitate, care se dădea drept student, urmând să 
simuleze moartea pentru a spori indignarea publică). Disfuncţiona- 
lități în planul elaborat de cele două Securităţi, şi, mai ales, refuzul 
lui Mlynâr de a accepta postul de lider al PCC oferit de sovietici au 
deschis, în final, accesul la putere al lui Václav Havel, după ce în 
fruntea PCC fusese plasat Karel Urbanek. 


CĂDEREA 


Potrivit informaţiilor lui Radu Portocală, de la hebdomadarul 
francez „Le Point”, încă de la începutul lui 1989 KGB informase 
serviciile secrete francez şi italian că Nicolae Ceauşescu va fi răsturnat 
în cursul acelui an. 

Cu acea orbire — de fapt, refuzul de a accepta realitatea — caracte- 
ristică atâtor conducători în preajma căderii lor, Ceauşescu a 
organizat, după vechiul tipic al adulării şi scandării repetate a numelui 
său, Congresul al XIV-lea al PCR, desfăşurat ca şi cum nimic nu s-ar 
fi întâmplat nici în ţară, nici în afara ei (20—24 noiembrie). 

Poate că nimic nu reflectă mai bine ruperea de realitate a lui 
Nicolae Ceauşescu decât fişele cu „probleme personale” ale membri- 
lor nomenclaturii întocmite de „organe” înainte de desfăşurarea 
Congresului. Astfel, în locul unei analize lucide a crizei în care se 
zbătea propriul regim, Ceaușescu era interesat să afle că socrul 
(decedat în 1979) al lui Barbu Petrescu, prim-secretar al Comitetului 
municipal PCR-Bucureşti și membru supleant al Cepex, fusese 
membru al PNȚ, şi, în urma unor manifestări ostile „regimului”, 
stătuse doi ani în închisoare (1952-1954) sau că soţul Elenei Nae, 
membră a CC al PCR şi prim-secretar al Comitetului judeţean PCR- 
Botoşani, avea o nepoată (fiică a fratelui!) plecată definitiv cu familia 
în SUA. „Până la plecarea din ţară — preciza nota- au fost cunoscuți 
ca elemente recalcitrante, pretabile la acţiuni de dezordine”. Nici 
„mâna dreaptă” a Elenei Ceauşescu la Consiliul Naţional pentru 
Știință şi Tehnologie, Ion Ursu, nu a scăpat acestei scrutări de cadre. 
Fişa semnala că fratele său, împreună cu fiica, rămăseseră în RFG 
în 1984, iar soţia acestuia (deci cumnata lui Ion Ursu) făcuse cerere 
de plecare definitivă din ţară. Nu e de mirare că numai la două luni 
de la întocmirea acestor fişe regimul preocupat de asemenea 
„probleme” avea să se prăbuşească. 

Existase speranţa, circulaseră zvonuri că la congres Ceaușescu va 
anunţa schimbări importante în politica sa internă. Lipsurile alimentare 
atinseseră cote fără precedent în istoria românească: nici în timp de 
război populația nu fusese supusă la o asemenea alimentație mizeră. 
Atât timp cât se plătiseră datoriile externe, existase măcar o explicaţie 
de ce oamenii erau obligaţi să consume „tacâmuri de pui”. Acum, 
când datoria externă fusese lichidată, cozile formate din timpul 
nopţii la magazine, raționalizarea alimentelor de bază, dificultatea de 
a le procura, chiar în asemenea condiţii, adânceau prăpastia dintre 
conducător și popor. Dacă în alte situaţii de criză politică, când se 
produce fractura dintre guvernaţi şi guvernanţi, masa percepe această 
ruptură ca „noi” şi „ei, în România anului 1989 era vorba de „noi” 
şi „el”. Peste ţară se aşternuse o atmosferă de aşteptare şi de ură. Pre- 
cum în episodul relatat de prorocul Daniel (5, 25-28), când o mână 
nevăzută anunţase pieirea regatului lui Belşaţar, fiul lui Nabuco- 
donosor, scriind cuvintele: „numărat, cântărit, împărțit”, tot astfel, 
pretutindeni în România se simţea că zilele lui Ceauşescu sunt 
numărate, că el este izolat, că regimul său se va destrăma. 

Potrivit lui Radu Portocală, la 24 noiembrie, în chiar ziua încheierii 
Congresului al XIV-lea, „«o sursă demnă de încredere din Europa de 
Est» încredinţează în particular şi sub pecetea secretului că «Sovieticii 
sunt acum decişi să se debaraseze de Ceauşescu». Ea (sursa — n.n.) 
adaugă două precizări de interes deosebit: «Operația va fi declanşată 
prin manifestații de stradă şi va cuprinde o intervenţie a regelui 
Miha: al României la posturile ungare, cu destinația România». La 
întrebarea «Când?» răspunsul devine laconic: «În curând». La 
4 decembrie, aceeaşi sursă declara că evenimentele anunţate vor 
avea loc «foarte curând». Radio «Europa Liberă» va interzice 
transmiterea acestei informații”. Desfăşurarea evenimentelor — 
manifestaţiile de stradă, alocuţiunea regală, transmisă de Budapesta — 
a confirmat relatarea sursei revistei „Le Point”. 

În „România literară” din 7 decembrie 1989, Ileana Ene publica 
un document cu rezonanţe de mare actualitate: o scrisoare trimisă la 
2 noiembrie 1918 de Octavian Goga, aflat la Paris, lui C. Argetoianu, 
în ţară: „Stimate amice, îți scriu aceste rânduri, cari nu ştiu dacă îţi 
vor ajunge la mână — ţi le scriu pentru a-ţi arăta straşnica decepţiune 
ce avem aici de voi toţi, cari până astăzi n-aţi izbutit încă să daţi peste 
cap pe Marghiloman şi să vă puneţi de acord cu noul curs al 
evenimentelor. Situaţia României aici e relativ bună, totul însă 
depinde de ce se face la Iaşi. Rolul nostru internațional nu se poate 
relua decât printr-o acţiune la laşi. Faceți deci totul ca să putem 
avea acest rol. Răsturnaţi guvernul...” . Dacă se înlocuieşte numele 
lui Marghiloman cu cel al lui Ceauşescu şi dacă se iau în considerare 
informaţiile că acţiunea de răsturnare a lui Ceauşescu urma să înceapă 
la laşi, scrisoarea capătă aspectul unui îndemn deghizat la acţiune. 
Dar totul ar putea fi şi o simplă coincidenţă. 

Aflat pe un vulcan, în ale cărui adâncuri se adună lava erupției 
nimicitoare, Ceauşescu a crezut că poate obţine sprijinul opiniei 
publice, condamnând la Congresul al XIV-lea al PCR, fără a-l 
nominaliza, Pactul Molotov-Ribbentrop şi cerând lichidarea 
consecinţelor acestui pact, ceea ce însemna revendicarea, sub o 
formă voalată, a teritoriilor răpite de URSS în 1940. 

Potrivit mărturiei lui Paul Niculescu-Mizil, la şedinţa Cepex în 
care a fost prezentat raportul pe care Ceauşescu avea să-l expună 
Congresului, secretarul general a spus: „« Aceste lucruri le-am discutat 
nu o singură dată, vă sunt cunoscute. Este însă o singură chestiune 

nouă, de o importanţă politică deosebită, pe care o ridic şi consider 
obligatoriu să ne consultăm asupra ei». Apoi a citit textul ce se 
găseşte în raportul publicat cu privire la Pactul Ribbentrop—Molotov, 
din 1939. [...] punctul de vedere exprimat de N. Ceauşescu a fost 
aprobat în unanimitate”. O campanie urma să fie declanşată în 
decembrie pe această temă. Este de mirare că un marxist, cunoscător, 
în principiu, al rolului determinant al condiţiilor materiale de 
existenţă, să fi crezut că un popor obsedat de procurarea hranei mai 
putea vibra la idcalul refacerii patrimoniului teritorial-național. 

Reacţia sovietică a fost promptă: la 23 noiembrie, Ceauşescu a 
primit de la Gorbaciov un mesaj în care se spunea, printre altele: „Cele 
mai curajoase schimbări de pe continentul nostru pot fi încununate 
de succes şi pot fi reciproc avantajoase numai în condiţiile menţinerii 
şi întăririi bazelor stabilității europene. Acestea nu trebuie să afecteze 
realităţile teritorial-politice statornicite, să renască pretenţii teritoriale 
vechi sau să dea naştere altora noi, să afecteze granițele statelor 
europene [...]. Pacea în Europa va rămâne trainică atât timp cât va 
fi închisă această «cutie a Pandorei». 

În atmosfera de bunker asediat în care trăiau Nicolae şi Elena 
Ceauşescu şi anturajul lor, un membru al familiei „domnitoare” a avut 
o percepţie mai lucidă a situaţiei internaţionale: generalul Ilie 
Ceauşescu, fratele dictatorului. 

Convins că trebuia să rămână deschis canalul spre SUA, el inițiase 
un colocviu româno-american la Bucureşti pentru sfârşitul anului 
1989. Elena Ceauşescu, care nu-şi agrea deloc acest cumnat, dinamic 
şi plin de iniţiative în sfere pe care ea le considera a nu fi de 
competenţa lui (organizarea sau participarea la reuniuni şi programe 
internaţionale de cercetare), a anulat acest colocviu. Generalul Ilie 
Ceauşescu nu s-a dat bătut şi a obţinut de la fratele său ţinerea 
acestui colocviu, considerat de el foarte important pentru a cunoaşte 
poziţia SUA față de România. 

Colocviul — ultimul colocviu româno-american din perioada 
comunistă — s-a desfăşurat la Bucureşti în zilele de 12-14 decembrie 
1989, în delegaţia americană aflându-se fostul ambasador al SUA la 
Bucureşti, Harry Barnes (prieten al lui Vlad Georgescu). Mesajul 
transmis de delegația americană a fost fără echivoc: politica de 
independenţă trebuie asociată cu democraţia, sistematizarea satelor 

trebuie abandonată, lipsurile în aprovizionarea populaţiei sunt into- 
lerabile, persecutarea „elitelor universitare şi diplomatice” trebuie să 
înceteze (în discuţii particulare a fost amintit Silviu Brucan). A fost 
cel din urmă semnal transmis de Washington lui Ceauşescu. 


A FOST ÎN DECEMBRIE '89 O REVOLUȚIE? 


În orice mişcare de masă există un incident declanşator, adesea 
cu o legătură firavă cu motivele reale de nemulțumire. Această 
funcţie a îndeplinit-o acțiunea miliției din Timişoara pentru a-l eva- 
cua pe pastorul reformat László Tökes din locuinţa sa, după ce acesta 
refuzase să dea curs deciziei episcopului reformat de Oradea de a fi 
transferat în altă parohie. Este evident că românii, care nu se mişca- 
seră când s-au demolat biserici ca mănăstirea Văcăreşti sau Sf. Vineri 
din Bucureşti, nu s-au ridicat pentru a-l proteja pe un pastor... ungur, 
fie el şi disident. Întocmai cum în Răscoala lui Liviu Rebreanu 
incidentul declanșator al răscoalei ţăranilor de pe moşia boierului 
Miron Iuga îl constituie palma dată de şoferul latifundiarului unui 
copil din sat care sărise în fața automobilului, gata de a fi călcat, tot 
astfel evacuarea lui László Tökes a fost scânteia care, în atmosfera 
supraîncărcată de nemulţumire, a declanşat explozia. 

Ceauşescu şi-a imaginat tulburările de la Timişoara (comitetul de 
partid a fost atacat şi devastat) ca o reeditare a celor din 15 noiem- 
brie 1987 de la Braşov. Pentru a nu dramatiza situația, el a hotărât 
să efectueze vizita de mult programată în Iran, lăsând conducerea ţării 
în seama Elenei Ceauşescu şi a lui Manea Mănescu. 

Încercările de a reprima revolta timişoreană s-au dovedit infruc- 
tuoase. Sentimentul că trebuie mers până la capăt, că nu mai există 
întoarcere, pusese stăpânire pe toţi. Represiunea — arestări, morți ȘI 
răniţi, ca urmare a deschiderii focului de către armată şi securitate — 
nu mai speria mulțimea. Un sentiment de solidaritate şi de forță 
unea pe cei hotărâți să răstoarne acum un conducător detestat. 

Primul-ministru Constantin Dăscălescu, trimis de Ceauşescu la 
Timişoara, nu a putut decât să constate neputinta organelor şi forțelor 

locale de a zăgăzui potopul: „Azi în Timişoara, mâine în toată țara”, era 
convingerea- şi speranța — îndrăzneților locuitori din capitala Banatului. 
Din noaptea de 17—18 decembrie agențiile de presă străine, 
îndeosebi cele ungare şi iugoslave, au început să transmită relatări 
despre evenimentele din Timişoara, cifrând la mii de morți victimele 
represiunii. „Măcelul” de la Timişoara (până la 22 decembrie s-au 
înregistrat 73 de morţi, din care 71 împuşcaţi), astfel cum era prezentat 
de radiourile şi televiziunile străine, receptate în România, a jucat un 
rol hotărâtor în „demonizarea” imaginii lui Ceauşescu și în crearea 
curentului de revoltă în rândurile populaţiei din întreaga ţară. 
Replica lui Ceauşescu a fost total inadecvată: el a pus tulburările 
din Timişoara pe seama agenturilor străine, în cadrul unei cuvântări 
televizate în seara zilei de 20 decembrie, iar a doua zi a organizat un 
miting la Bucureşti, în faţa sediului Comitetului Central, crezând că 
va putea reedita performanţa din 21 august 1968. Ceauşescu nu 
citise, desigur, lucrarea lui Marx 78 Brumar al lui Ludovic Bonaparte, 
care, întregind o observaţie a lui Hegel despre repetarea evenimen- 
telor, preciza că, prima dată, ele au o solemnitate tragică, iar a doua 
oară iau aspect de farsă. Mulțimea din Piaţa Palatului a intrat în panică 
din motive neelucidate (s-a spus că s-a aruncat o petardă, că femei 
care ar fi fost înţepate pe la spate au început să țipe, ceea ce a născut 
panica), astfel că Nicolae Ceauşescu însuși, descumpănit, a trebuit 
să-şi întrerupă discursul. El denunţase din nou uneltirile forțelor 
ostile României şi, în final, promisese derizonii sporuri de venituri. 
Mitingul, încheiat într-o stare de confuzie, a dezvăluit tuturor că 
Nicolae Ceauşescu scăpase situaţia de sub control. În centrul Capita- 
lei, grupuri formate spontan manifestau împotriva lui. În cursul 
după-amiezii, în Piaţa Universităţii, rândurile nemulțumiţilor au 
sporit considerabil; a apărut o baricadă în fața hotelului „Intercon- 
tinental”. Încercările armatei şi Securităţii de a împrăştia pe manifes- 
tanţi s-au lovit de hotărârea lor de a ţine piept forţelor de represiune. 
În cursul nopţii, ca urmare a intervenţiei blindatelor, piaţa a fost golită. 
Răgazul obținut de dictator a fost doar de câteva ore. A doua zi, 
mulțimea a blocat străzile din jurul Comitetului Central. Ceauşescu 
s-a aflat în faţa alternativei de a ordona o baie de sânge sau a ceda. 
Sinuciderea ministrului Apărării, generalul Vasile Milea, a sporit 
deruta dictatorului, care s-a lăsat convins de generalul Victor Atanase 
Stănculescu (pe care hotărâse din după-amiaza zilei precedente să-l 

numească ministrul Apărării, chemându-l în acest scop de la 
Timişoara) să părăsescă sediul CC cu un elicopter. Fuga cuplului 
prezidenţial a marcat sfârşitul regimului Ceauşescu. 

Rapiditatea căderii dictaturii a declanşat entuziasmul mulțimii. 
„Ole, ole, ole — Ceauşescu nu mai e!”, răsuna pretutindeni. La 
Televiziune a început un adevărat asalt, de astă dată pentru a apărea 
pe micul ecran. Un poet, Mircea Dinescu (aflat până atunci în stare 
de arest la domiciliu pentru atitudinile sale de disident), şi un actor, 
Ion Caramitru, au vestit căderea dictaturii. Apoi studioul 4 a fost 
invadat de „revoluționari ””, foşti demnitari comunişti, personalităţi ale 
vieţii culturale, feţe bisericeşti etc. Puterea era la îndemâna oricui şi 
oricine dintre cei aflaţi în stradă era îndreptăţit să o reclame. 

Când Ceauşescu mai era încă în clădirea CC, în Piaţa Palatului, 
dintr-o maşină cu un megafon se rostise numele lui Corneliu 
Mănescu, Silviu Brucan, Gheorghe Apostol (semnatari ai „Scrisorii 
celor şase”), precum şi al disidenţilor Doina Cornea și Dan Petrescu, 
ca viitori membri ai conducerii țării. 

De la prânz, în timp ce rapida succesiune a vorbitorilor de la 
Televiziune părea să corecteze zicala „Românul e născut poet” în 
„Românul e născut orator”, un grup alcătuit din Ion Iliescu, Silviu 
Brucan, Dumitru Mazilu, Petre Roman şi generalul Nicolae Militaru 
începea să facă acte de autoritate. S-a constituit un Front al Salvării 
Naţionale, al cărui conducător a devenit Ion Iliescu. 

Odată cu căderea serii au început să se răspândească zvonurile 
despre iminente atacuri ale „teroriştilor” asupra Televiziunii, 
Radioului, fostului Comitet Central. La lăsarea întunericului, s-au 
auzit şi primele focuri de armă. 

Au urmat trei zile ale celui mai straniu război din istona României. 
Armata, în multe locuri, înconjurată de mulţimea chemată isteric la 
Televiziune să apere instituţiile împotriva „teroriştilor” (nimeni nu 
se întreba cum ar fi putut nişte civili, fie şi înarmaţi — dar de unde şi 
cu ce? —, să lupte mai bine decât militarii), a purtat „lupte” cu „forțele 
ostile revoluţiei”, rămase însă până la capăt invizibile. 

“Sub motiv că atacurile „teroriştilor”” erau determinate de dorinţa 
lor de a-i elibera pe cei doi Ceaușești, reţinuţi încă din după-amiaza 
zilei de 22 decembrie într-o cazarmă din Târgovişte, nucleul din jurul 
lui Ion Iliescu a decis execuţia cuplului acum răsturnat. Pentru a da 
o aparenţă de legalitate, s-a organizat în pripă un proces, dovedit a 


533 O monarhie comunistă: România sub Ceaușescu 


fi ultimul proces de tip stalinist din Europa de Est, şi care, la difuzarea 
sa în străinătate, a provocat un val de proteste, contribuind masiv la 
discreditarea țării. Cei doi avocaţi au fost, pentru a relua formula unui 
comentator străin, „odioşi prin ridicol”, unul (Nicolae Teodorescu) 
spunând: „le-am făcut noi onoarea, venind de la Bucureşti să le 
acordăm apărarea”, celălalt (Constantin Lucescu) cerând preşedintelui 
tribunalului să nu-l mai lase pe acuzat să vorbească („dacă îi mai daţi 
cuvântul în continuare, considerăm că este o jignire adresată poporului 
român şi actului de justiţie românească'!). S-ar putea — este, aşadar, 
o ipoteză — ca preşedintele tribunalului, înaintat imediat la gradul de 
general, Gică Popa, să se fi sinucis când şi-a dat seama, mai târziu, 
că prezidase în fapt un linşaj juridic. Dacă ipoteza este corectă, Gică 
Popa a fost singurul om de onoare dintre cei aflaţi la Târgovişte pentru 
a organiza procesul şi execuţia cuplului Ceauşescu (25 decembrie 
1989). 

O comisie parlamentară precum şi numeroşi ziarişti, analişti şi 
istorici au încercat fără succes să lămurească evenimentele petrecute 
în zilele de 22-25 decembrie 1989. Ipoteze şi scenarii s-au revărsat 
în paginile publicaţiilor sau pe micile ecrane. Nici astăzi nu poate fi 
formulat un răspuns cert. 

Un fapt tulburător şi unic în istoria militară universală s-a petrecut 
atunci în România: în lupta dintre armată şi „terorişti ”, partea înfrântă — 
„teroriştii — nu a lăsat pe „câmpul de bătălie” nici un mort, nici un 
rănit şi nici un prizonier. Acest fapt neobişnuit îndreptăţeşte ipoteza — 
certitudine nu poate exista fără o fundamentare documentară — că, în 
realitate, „teroriştii” au fost un grup restrâns de diversionişti. Acţiunile 
lor, amplificate de anunţurile şi apelurile isterice de la Televiziune, au 
creat un climat de adevărată teroare în rândurile populaţiei, stăpânită, 
în cea mai mare parte a ei, de gândul de a supravieţui în faţa acestor 
forţe malefice care atacau, ucideau, otrăveau apa etc. Pentru a cita doar 
un singur exemplu, iată un fragment din însemnările unui elev al Școlii 
Militare de ofiţeri activi „Nicolae Bălcescu” din Sibiu, 22 decembrie 
1989: „Ora 21,00. Sunt pe aliniament, în spatele şcolii [...]. Se aşteap- 
tă un atac terorist pe aici. Ora 23,00. Sunt chemat la companie. 
Suntem aşezaţi în dispozitiv de plutoane la companiile şi comanda 
batalionului. Mi-e teamă noaptea, când nu se vede nimic. Elevii se 
împuşcă între ei. Chpe de coşmar. 

Teroriştii otrăvesc apa. Tuturor le este teamă pentru familii. Se 
găseşte în poșeta unei securiste planul «Orient 79», data 17 decem- 
brie 1989 — plan groaznic: distrugerea armatei, ocuparea școlii şi 
depozitului de muniții”. 

Astfel de zvonuri au circulat în toată ţara. Războiul psihologic şi 
războiul electronic au fost desfăşurate cu o siguranţă care indică 
prezenţa experților. Eficacitatea lor a fost sporită de nepregătirea 
armatei (foarte multe din victimele acelor zile — inclusiv militari — 
au fost oameni împușcați de militari, care se credeau atacați) şi de 
spaima populaţiei. 

Diversioniştii au tras numai cât era necesar pentru a crea climatul 
de teroare. La cele câteva focuri ale diversioniştilor, militarii au 
răspuns cu mii de gloanţe, creând astfel impresia (mai ales când s-au 
asociat şi incendiile, ca acelea de la Biblioteca Centrală Universitară 
şi fostul Palat regal) a unui adevărat război. 

Acţiunile diversioniştilor nu pot fi explicate — evident, ipotetic, 
în absenţa probelor decisive — decât ca având funcţia să împiedice 
crearea altor centre de putere, în afara nucleului instalat la conducerea 
Frontului Salvării Naţionale. Revoltei populare împotriva regimului 
Ceauşescu i-a urmat o lovitură de stat în pregătirea căreia forțe 
externe au avut un rol de seamă — aceasta este opinia noastră în stadiul 
actual al cercetării. 

Dacă la procesul cuplului Ceauşescu dictatorul a fost acuzat de 
„genocid”, adică de moartea a peste 60 000 de persoane, inves- 
tigaţiile ulterioare au arătat că în timpul evenimentelor din decembrie 
1989 au murit 1 104 persoane, din care 160 până în 22 decembrie, 
iar 944 după această dată; numărul răniților s-a ridicat la 3 321, 
dintre care 1 107 până la 22 decembrie 1989, iar 2 214 după această 
dată. Cum se poate, aşadar, constata, majoritatea morților şi răniților 
provine din perioada de după căderea lui Ceauşescu. 

Prăbuşirea comunismului în România, dezagregarea sistemului 
socialist — în realitate, sfera de hegemonie a URSS din Europa de 
Est — şi destrămarea Uniunii Sovietice au deschis naţiunii române 
drumul spre democraţie şi economia de piaţă, adică acele structuri 
politice și economice considerate ca fiind cele mai apte să asigure în 
principiu libertatea şi prosperitatea oamenilor. În sens hegelian, 
Francis Fukuyama a vorbit de „sfârşitul istoriei”, adică de atingerea 

unei organizări a societăţii umane care poate apărea, cel puţin astăzi, 
ca definitivă. 

Reconstituirea şi analiza evenimentelor din anii 1990-2008 nu pot 
fi încă întreprinse de către istoric, sursele de informare fiind 
inaccesibile. Orice tentativă în această direcţie l-ar duce pe cercetător 
de la istorie la politică. 

Un fapt se impune însă cu evidenţă pentru oricine a urmărit 
perioada de tranziţie din România: aproape toate sectoarele de 
activitate s-au aflat, în aceşti ani, sub semnul celor două plăgi abătute 
asupra societăţii româneşti de cel puţin trei sute de ani: bacsiş şi hatâr. 
Corupţia şi hoţia au ajuns la niveluri fără precedent în istoria 
naţională. Libertatea — atât de râvnită în anii dictaturii comuniste — 
a fost înţeleasă ca libertatea de a face orice sau de a nu face nimic: 
în timp ce se înregistra creşterea masivă a accidentelor de circulaţie, 
pentru că democraţia era percepută ca dreptul de a trece pe roşu, 
producţia scădea vertiginos. Exemplul germanilor şi japonezilor, 
care după catastrofele din anii celui de-al doilea război mondial 
şi-au suflecat mânecile şi au făcut ca ţările lor să renască din ruine 
ŞI, în domenii esenţiale, să-i întreacă pe învingătorii lor, a rămas străin 
plaiului mioritic. 

Românii şi-au imaginat că libertatea aduce de la sine prosperitatea; 
credeau — cei mai mulţi — că a doua zi după căderea comunismului vor 
trăi ca familia Ewing din serialul „Dallas”; nu înțelegeau că numai prin 
eforturi proprii vor putea aduce bunăstarea în ţara lor. Incompetenţa şi 
corupţia guvernanțţilor s-a altoit pe un sentiment de lehamite, mai întâi, 
de descurajare, apoi, de neputinţă în final. 

Vechea aspirație de „a fi în pas cu Europa” (de fapt, cea apuseană) 
a îmbrăcat forma dorinţei integrării structurilor europene şi euro-atlantice. 
Integrarea a fost înțeleasă, în primul rând, ca semnarea unor acorduri şi 
tratate şi aproape deloc ca o schimbare structurală de moravuri, 
obişnuinţe, comportamente. Europa Occidentală a fost pregătită pentru 
capitalism de şcoala severă a vieţii urbane din evul mediu. Locuitorul 
oraşului medieval a trecut prin şcoala aspră a disciplinei impuse de 
regulamente riguroase, care stabileau cum să producă marfa, când să 
stingă, seara, focul etc. Biserica catolică i-a impus un orar fix de 
rugăciune. 

La noi, în lumea de ţărani (oraşele din Vechiul Regat erau nişte sate 
mai mari) până şi reglementările agrare din perioada fananotă nu au putut 
uniformiza regimul de obligaţii ale țăranilor: „câte bordeie, atâtea 

obiceie”. Capitalismul nu a apucat să facă din disciplina muncii un 
fenomen de masă. Absența oraşelor autentic româneşti (nu cele fondate 
de sași sau de maghiari în Transilvania) a făcut să nu se nască un 
adevărat spirit civic, un spirit care să oblige cetăţeanul să respecte 
colectivitatea şi constrângerile vieţii în comun; fiecare locatar din bloc — 
pentru a lua un singur exemplu — îşi „închide” balconul cum îl taie capul, 
fără nici cea mai mică preocupare de estetica ansamblului. Mentalitatea 
țărănească e atotputernică la oraş. Ce-ar fi dacă la New York fiecare 
locatar al unui zgârie nori şi-ar „îmbunătăţi ”, la exterior, apartamentul 
după cum vrea el? 

Suntem în Europa, aparținem, prin urmare, Europei, dar dominaţia 
otomană și influenţa orientală, exercitată în umbra ei, ne-au desprins de 
marele curent înnoitor generat de apariția capitalismului în Europa 
Apuseană şi Centrală. Când, în secolul al XVIII-lea, asupra societăţii 
româneşti a început să se exercite influenţa apuseană — mai exact, 
franceză —, efectele ei s-au resimțit doar la nivelul elitei. Ocupaţia 
sovietică şi regimul comunist ne-au readus sub capacul strivitor al 
Orientului; acum însă în locul turcului era rusul şi, aşa cum s-a spus, 
zeârie-l puţin pe rus şi dai de mongol. 

Integrarea structurilor europene și euro-atlantice este un proces de 
lungă durată, mult mai lungă decât admiterea României în NATO (2004) 
Şi în Uniunea Europeană (2007). Nu e vorba doar de demersuri 
diplomatice, ci de o schimbare de mentalitate. 

În dorinţa — legitimă şi în perfect acord cu interesul naţional — de a 
deveni membri ai Alianţei nord-atlantice, factorii de decizie ai României 
au hotărât negocierea şi semnarea unui tratat de bună vecinătate şi 
cooperare cu Ucraina, un tratat care să netezească drumul spre NATO. 
El a fost precedat de un tratat similar cu Ungaria (1996), conceput ca 
expresie a unei „reconcilieri istorice”, de tipul celei franco-germane, dar 
rămas, cel puţin deocamdată, fără suportul de conştiinţă colectivă al celor 
două națiuni. 

Tratatul cu Ucraina a fost conceput altfel: ca expresia unui „sacrificiu 
istoric”, adică al abandonării drepturilor româneşti asupra nordului 
Bucovinei, nordului şi sudului Basarabiei, ținutului Herţa, insulelor de 
pe braţul Chilia şi Insulei Şerpilor anexate de URSS în 1940 şi 1948 
(Insula Şerpilor). De astă dată nu mai era vorba nici de note ultimative, 
nici de înfrângeri militare, nici de ocupaţie sovietică, nici de un guvern 
impus de ocupanţi; Nu! Eram liberi şi stăpâni pe deciziile noastre. O 
negociere făcută sub presiunea nemiloasă a timpului (tratatul trebuia 
semnat înainte de summitul NATO de la Madrid, care avea să decidă 

asupra noilor membri), o negociere desfăşurată împotriva regulilor 
diplomaţiei — căci partea ucraineană știa dinainte că suntem gata să 
renunţăm la totul (preşedintele României ceruse poporului român să facă 
„un sacrificiu istoric”) şi nu ne putem ridica de la masa tratativelor fără 
să semnăm tratatul înainte de reuniunea de la Madrid — a dat Ucrainei 
un avantaj considerabil şi ea a avut câştig de cauză, fiindu-i recunoscută 
suveranitatea asupra unor teritorii româneşti pe care nu le-a stăpânit 
niciodată (în afara perioadei sovietice, după actul de forță stalinist din 
1940). 2 iunie 1997 — ziua semnării la Neptun a tratatului româno- 
ucrainean — e o dată dureroasă în istoria României. 

Sacrificiul s-a dovedit inutil: România nu a fost admisă atunci în 
NATO, iar situaţia românilor din Ucraina nu s-a îmbunătățit. 

Apăsaţi de grijile traiului zilnic, românii — cei mai mulţi dintre ei — 
nu au înţeles că s-a produs un fapt de excepţională gravitate: am renun- 
tat — acum de bună voie şi nesiliţi de nimeni — la părţi din patrimoniul 
istorico-teritonial al neamului nostru. 

Criza iugoslavă din 1999 şi, mai ales, atentatele din 11 septembrie 
2001 au creat un nou context geostrategic — regional şi mondial. 

Garanţiile de securitate aduse de aparteneţa la NATO nu valorează 
însă mare lucru, dacă România va continua să se scufunde în corupție 
şi capitalism de tip latino-american. Mizena nu face casă bună cu 
democrația. Românii vor trebui să iasă din starea de resemnare şi să ceară 
clasei politice să-și facă datoria. Dar pentru ca efortul tuturor — cârmuiţi 
şi cârmuitori — spre propăşirea ţării să aibă succes, este necesar ca ei să 
aibă o măsură dreaptă a calităților şi defectelor lor, să înceteze, aşadar, 
de a confirma remarca usturătoare a lui Paul Goma: „Românii din 
moşi-strămoaşe sunt ferm convinşi că ci sunt cei mai deştepţi şi cei mai 
şmecheri dintre traci”. Deocamdată au devenit „căpşunari” în Spania, 
angajaţi huliți în Italia, mercenari în Irak şi Afghanistan (pe 70-80 de 
dolari zilnic!). Viitorul este sumbru: suntem un neam sleit, ieşit din 
istorie. 


CAPITOLUL 5 


PROBLEME CONTROVERSATE SAU 
NECLARIFICATE ALE ISTORIEI ROMÂNIEI 


Fără a intra într-o discuţie aprofundată despre gnoseologia istorică 
(lucrarea de bază rămâne cea a lu: H.-l. Marrou, De la connaissance 
historique; prima ediţie a apărut în 1954), vom spune că, întocmai ca în 
orice efort de cunoaştere, şi cel istoric stabileşte, pe parcursul desfăşurării 
lui, un şir de adevăruri relative care însumate tind spre infinit să atingă 
adevărul absolut. Altfel spus, procesul de cunoaștere istorică nu se 
epuizează niciodată, ca de altminteri în orice ştiinţă. 

În cazul istoriei” mai intervine însă un factor. Istoria nu este o ştiinţă 
experimentală ca fizica sau chimia, de pildă, unde pe baza repetării 
fenomenelor se pot formula legi verificabile în laborator. După cum se 
ştie, Școala neokantiană de la Baden a împărțit ştiinţele în două mari 
categorii: nomotetice, cele care formulează legi, și ideografice, cele care 
descriu fenomene. Materialismul istoric a încercat să descopere legile 
obiective care guvernează procesul istoric, dar, astăzi, această direcţie de 
cercetare este practic abandonată. Istoria rămâne o ştiinţă ideografică al 
cărei demers cognitiv se desfășoară pe două paliere: cel a reconstituirii 
faptelor şi cel al interpretării lor, în primul rând stabilirea raporturilor 
cauzale. Primul palier este reductibil la întrebarea cum? Al doilea la 
întrebarea de ce? Dacă la prima întrebarea răspunsul depinde, în primul 
rând, de competenţa profesională a istoricului (documentare, spirit critic 
în analiza surselor), la cea de-a doua intervin şi concepția filosofică a 
istoricului, opțiunile sale politice, mediul social, politic şi intelectual. 
Desigur, principiul obiectivităţii este întotdeauna afirmat cu tărie de 
orice istoric (sine ira et studio), dar, aşa cum a arătat H.-l. Marrou, 


* Termenul istorie apare în limba română cu două înțelesuri: a) procesul 
evoluției societății umane şi b) ştiinţa care îl studiază. Limba germană, spre pildă, 
face distincție între Geschichte (istorie) şi Geschichtswissenschafit (ştiinţa istoriei). 

„istoria este inseparabilă de istoric”, astfel că adesea obiectivitatea 
rămâne un nobil deziderat, greu de atins. Constatare valabilă mai ales în 
privinţa cercetărilor de istorie contemporană (exemple sugestive: 23 
august 1944, regimul comunist, evenimentele din decembrie 1989). 

Cunoaşterea istoriei se reînnoieşte permanent prin noi descoperiri de 
surse (arheologice sau documentare, ultimul termen în sensul cel mai 
larg) şi prin noi interpretări. Informaţia nouă şi punctele de vedere noi 
determină revizuiri ale cunoştinţelor anterioare. După formula atât de 
corectă a lui Ernst Nolte, „«revizuirile» sunt pâinea de toate zilele a 
cercetării ştiinţifice”. 

Experienţa regimurilor totalitare, când adevărul istoric a fost „ajustat ” 
în funcţie de cerințele politice, a făcut ca, în rândurile marelui public, 
să se nască suspiciuni în privinţa „revizioniştilor”. Să o spunem răspicat: 
nu este vorba de „revizuiri” dictate de autorităţile politice, ci de 
reconsiderări întemeiate pe progresul cercetării ştiinţifice. 

Şi în istoriografia română — ca şi în alte istoriografui — există un şir 
de probleme controversate, unele de veche dată, cărora progresul 
investigaţiei nu a putut să le aducă o soluţie satisfăcătoare, dacă nu pentru 
toți, măcar pentru majoritatea cercetătorilor. 

Enumerăm mai jos câteva probleme de acest fel, conştienţi fiind că 
lista lor este mai lungă. 

1) Problema continuității daco-romane la nord de Dunăre. 
Născută, cum s-a văzut, dintr-o confruntare politică generată de încercarea 
românilor transilvăneni de a obţine egalitatea în drepturi cu „naţiunile” 
din Transilvania, apoi, după 1918, de apartenenţa Transilvaniei la 
România, problema continuității a pierdut din acuitate — şi chiar din 
însemnătate — pe măsură ce întâietatea istorică de locuire a cedat locul 
raportului demografic (cine este majoritar!). Astăzi, unul din adversarii 
cei mai cunoscuţi ai continuității este profesorul german Gottfried 
Schramm (vezi, de pildă, Frühe Schicksal der Rumänen, „Zeitschrift für 
Balkanologie“, nr. 2, 1985; nr. 1, 1986; nr. 1, 1987), în timp ce printre 
partizanii continuității Vladimir Iliescu (profesor la Universitatea din 
Aachen) a adus cele mai importante contribuţii la studiul izvoarelor 
antice, formulând argumente împotriva tezei despre evacuarea masivă a 
populaţiei provinciei Dacia, în timpul lui Aurelian (vezi Vladimir Iliescu, 
Scripta Minora, Craiova, Ed. Universitaria, 2004). Aşa cum a remarcat 
Virgil Ciocîltan, nici una din cele două „tabere” nu a putut aduce un 
argument care să elimine total şi definitiv interpretarea adversă. 

Pentru punctele de vedere în litigiu, vezi Diskussionsforum. Unter 
welchen historischen Umständen wurden die Rumänen zur Mehrheit auf 
dem Boden ihres heutigen Staates? Ergebnisse einer kleinen Konferenz, 
„Korrespondenzblatt für siebenbürghische Landeskunde”, 25, 2002, 1, 
pp. 62-70. 

2) Români şi maghiari în Transilvania. Istoriografia ungară 
continuă să conteste anterioritatea românilor față de maghiari în interiorul 
arcului carpatic. Pentru punctul de vedere opus, prezentat, documentat 
şi echilibrat, vezi Ioan-Aurel Pop, Românii și maghiarii în secolele 
IX-XIV. Geneza statului medieval în Transilvania, ed. a Il-a, Sibiu, 
Tribuna, 2003. 

3) Feudalismul românesc. Identificarea greşită a cercetării istoriei 
economice şi sociale precum şi a elaborării conceptuale cu marxismul 
a făcut ca studiul evului mediu românesc să se cantoneze din 1990 în 
domeniul politicului. Progresele aici au fost notabile în ultimii ani. 
Împlinirea a 500 de ani de la moartea lui Ştefan cel Mare a prilejuit 
apariţia unei bogate şi valoroase bibliografii consacrate voievodului 
moldovean, între care se distinge monumentala monografie a lui Ştefan 
S. Gorovei şi a Mariei Magdalena Szekely, Princeps Omni Laude Maior. 
O istorie a lui Ștefan cel Mare, Sfânta Mănăstire Putna, 2005. 

Studiul structurilor economice şi sociale a înregistrat, practic, o 
stagnare. De n-ar fi fost volumul lui Neagu Djuvara, Thocomerius — Negru 
Vodă. Un voivod cuman la inceputurile Ţării Româneşti, Bucureşti, Ed. 
Humanitas, 2007, care a reamintit rolul cumanilor în perioada de formare 
a statului Ţara Românească (un volum care a beneficiat de o largă 
publicitate), ar fi rămas uitată teoria lui Henri H. Stahl despre rolul 
popoarelor nomade în constituirea aşa-numitului mod de producţie 
tributal. Dintre lucrările marelui sociolog — dar şi istoric — amintim doar 
Probleme confuze în istoria socială a României, Bucureşti, Ed. Academiei 
Române, 1992, în egală măsură, bilanţ și îndemn la cercetarea unor 
probleme fundamentale ale istoriei României. Ţinând seama de actualul 
context istonografic, ne îndoim că tinerii cercetători îşi vor da osteneala 
să cunoască ideile lui Henri H. Stahl şi să le ducă mai departe. 

Deocamdată, deşi vechi de câteva decenii, studiile lui PP. Panaitescu, 
incluse în volumul Interpretări românești, apărut în 1947 (cuprinzând însă 
articole din anii '30), rămân un ghid pentru înţelegerea societății medievale 
româneşti (o ediţie nouă, cu adaosuri, o datorăm lui Ștefan S. Gorovei, 
P.P. Panaitescu, Interpretări românești, Bucureşti, Ed. Enciclopedică, 

1994). Ca şi în cazul lui Henri H. Stahl, ar fi de dorit ca vederile 
medievistului român să fie aprofundate prin noi cercetări. 

O problemă care ar merita să fie discutată este aceea privind „a 
doua iobăgie”, căreia acad. Andrei Oțetea i-a consacrat mulţi ani de 
cercetare. Care au fost consecinţele trecerii, ca urmare a Păcii de la 
Adrianopol (1829), a economiei marelui domeniu la o producție de 
cereale-marfă destinată exportului? Problemă capitală pentru direcția de 
dezvoltare a societăţii moldo-muntene, la începutul epocii moderne. 

4) Modernizarea societăţii româneşti. Cercetările „moderniştilor'” 
români s-au îndreptat asupra mişcării de emancipare şi de unitate 
națională. Generaţia paşoptistă s-a bucurat — și pe bună dreptate — de 
atenţia cea mai stăruitoare, revoluţia din 1848 şi Unirea Principatelor din 
1859 plasându-se pe primul loc (ex aequo’). O problemă, totuşi, de 
maxim interes care a rămas marginală este aceea a procesului de 
modernizare a României. 

Contribuții capitale au rămas uitate în biblioteci, chiar dacă unele au 
fost reeditate: G. Ibrăileanu, Spiritul critic în cultura românească (prima 
ediție în 1909); Șt. Zeletin, Burghezia română. Originea şi rolul ei 
istoric, Bucureşti, Cultura Naţională, 1925; Eugen Lovinescu, Istoria 
civilizației române moderne, 3 vol., Bucureşti, Ed. Ancora, 1924—1926 
(am citat doar primele ediţii). 

Un lung şir de probleme ale modernizării României au fost tratate cu 
adâncime în aceste lucrări, rămase fără posteritate, după ce constrângerile 
politice ale regimului comunist au dispărut. 

Este ciudat că o carte de bază ca aceea a lu: Constantin Dobrogeanu- 
Gherea, Neoiobăgia (Bucureşti, Socec, 1910) nu a beneficiat de o 
discuție fecundă nici în perioada regimului comunist (evaluarea 
revoluționarului rus, stabilit în România, a variat, dar, în final, „verdictul” 
a fost pozitiv, şi scrierile sale au fost reeditate de Institutul de Studii 
Istorice şi Social-Politice de pe lângă CC al PCR). 

O fericită inițiativă, care nu poate fi lăudată îndeajuns, este colecţia 
„Gândirea politică românească”, publicată de Editura Domino(r). 
Volumele apărute (Constantin Stere, Lotar Rădăceanu, Șerban Voinea, 
Radu Dragnea, Ştefan Antim, Eugen Demetrescu, Melchisedec 
Ștefănescu, Mihail Fărcăşanu) oferă o solidă bază de discuţie privind 
spiritul critic moldovenesc şi cel revoluţionar-muntean, teoria „formei 
fără fond”, neoiobăgia, regimul oligarhic etc. Mai multe volume ale 
colecţiei beneficiază de prefeţele pătrunzătoare ca analiză şi la curent cu 

problematica din literatura internațională ale lui Victor Rizescu. Dacă el 
le va reuni într-un volum — cu sistematizarea necesară — vom beneficia 
de o contribuție de cea mai mare valoare, deschizătoare de noi perspective 
de înțelegere. 

Definirea căilor de formare a societății moderne în spațiul românesc 
este una dintre cele mai însemnate — în ce ne privește, o considerăm cea 
mai însemnată — ale istoriei României și mărturisim că deficiența cea mai 
mare a lucrării de față este absența unei discuții pe această temă. Faptul 
se explică prin convingerea — după citirea prefețelor amintite şi a altor 
studii ale lui Victor Rizescu — că nu avem pregătirea de a o face, întrucât 
nu suntem un specialist al epocii moderne. 

În ce ne priveşte, credem că punctul de pornire trebuie să fie volumul 
lui Daniel Chirot, Socia/ Change in a Peripheral Society. The Creation 
of a Balkan Colony (New York-San Francisco-Londra, Academic Press, 
1976, trad. rom. de Victor Rizescu, Bucureşti, Ed. Corint, 2002), care 
oferă o analiză a evoluţiei societăţii dintre Carpaţi și Dunăre în secolele 
XIII-XX (până la primul război mondial şi imediat după el). Autorul 
citează pe Barrington Moore Jr. (Socia/ Origins of Dictatorship and 
Democracy: Lord and Peasant in the Making of the Modern World, 
Boston, Beacon, 1967, p. XIII): „Faptul că țările mici sunt dependente 
economic și politic de cele mari şi puternice înseamnă că factorii 
determinanți ai transformărilor lor trebuie căutați în afara graniţelor. Mai 
înseamnă, de asemenea, că problemele lor politice nu pot fi considerate 
la fel de importante ca cele cu care se confruntă țările mari”, şi 
comentează: „Dar chiar dacă am admite aceasta — acceptând în acelaşi 
timp că țările mari ale unei perioade istorice pot să nu mai aparţină 
aceleiaşi categorii într-o altă perioadă —, rămân încă de stabilit anumite 
lucruri: în ce sens putem spune că ţările mici sunt diferite de cele mari 
și cum se desfăşoară evoluţia lor?” (pp. 252-253 trad. rom.). 

Credem cu tărie că, în ultimă instanţă, cheia pentru înţelegerea 
evoluţiei societății româneşti se află în studiul problemei agrare, în 
sensul cel mai larg al termenului, de la repartiţia proprietăţii funciare şi 
până la mentalităţile marilor stăpâni de pământ şi ale ţăranilor. În fond, 
românii, popor de țărani, poartă şi astăzi pecetea acestei origini. Sămă- 
nătorismul şi poporanismul au exaltat calitățile ţăranului român şi au 
oferit o imagine idilică a acestuia, în felul tablourilor lui Nicolae 
Grigorescu. Realitatea este însă alta: modelată psihic prin secole de 
exploatare, foame, mizerie şi umilinţe, țărănimea a răspuns la aceste 

provocări (challenges) printr-un şir de atitudini și reacţii care au făcut 
din ea una din forțele cele mai înapoiate ale societăţii româneşti. Regimul 
comunist a declanşat — ca şi în Rusia Sovietică — o „năvală” a ţărănimii 
la oraşe. Ţărănimea, nu muncitorimea (disproporția numerică era 
covârşitoare în favoarea celei dintâi), a furnizat cadrele regimului 
comunist (chiar când se vorbeşte de ongine muncitorească, este vorba 
de un ţăran abia venit la oraş). A examina originile sociale — am precizat, 
ţărăneşti, mai ales —, pentru a relua titlul lui Barrington Moore Jr., ale 
democrației şi dictaturii în România este una din sarcinile cele mai 
urgente ale istoricilor noştri. 

În lumina teoriei despre centrul(capitalist)-periferie (spaţiul românesc) 
va trebui urmărită rămânerea în urmă a societății moldo-muntene/ 
româneşti în raport cu Europa Occidentală. Efortul de recuperare („formă 
fără fond”, critica junimistă sau teoria imitaţiei, Eugen Lovinescu) va 
trebui examinat, valorificându-se discuţiile privind procesul de 
modernizare desfăşurate în istoriografia internaţională. 

Repetăm: pentru a înţelege situația actuală a României trebuie pornit 
de la fundamentalul secol al XIX-lea. 

5) România interbelică. Procesul de modernizare trebuie urmărit în 
continuare după 1918, când în frontierele statului român au intrat 
provincii marcate de sigiliul Mitteleuropei (Transilvania, Banat, 
Bucovina), dar şi de înapoierea Rusiei ţariste (Basarabia). Fără a 
împărtăşi întru totul teoria lui Samuel Huntington despre şocul 
civilizaţiilor, este vizibilă deosebirea de facies dintre o parte şi alta a 
Carpaţilor (în Bucovina, mai ales, în partea de sud, deosebirea este mai 
puțin marcată). Cum s-a făcut integrarea acestor provincii în statul 
român? În privința Basarabiei, cercetătorii, când pun accentul pe 
realizările în cei 22 de ani de apartenenţă la România Mare, când — şi 
ei sunt mai numeroşi — critică dezinteresul autorităților de la Bucureşti 
pentru amintita provincie, considerată — spun ei — drept un loc de exil 
pentru funcţionarii şi militarii din Vechiul Regat rău văzuţi dintr-un 
motiv sau altul. 

A fost perioada interbelică cea mai fericită din istoria României? 
Progresul economic este de necontestat, mai ales dacă se ţine seama de 
devastările războiului (1916-1918) şi de marea criză economică mondială 
(1929-1933), ale cărei urmări au fost însă rapid absorbite. Noua decolare 
economică din anii 1934—1937 a conferit, în percepţia comună, ţării 
noastre imaginea unei Romania felix. Polarizarea societăţii nu poate fi 

însă tăgăduită. Care a fost nivelul de trai al majorității populaţiei 
ţărăneşti? Și pentru acest domeniu studiile de istorie economică şi 
socială sunt în suferinţă. 

Ca o reacţie la tabuurile regimului comunist, dar şi a unei reactivări — 
fie şi firavă — a mişcării legionare a apărut o literatură destul de bogată 
pe această temă. Institutul Naţional pentru Studiul Totalitarismului a 
tipărit o colecție de documente, Totalitarismul de dreapta în România. 
Origini, manifestări, evoluție/ Ideologie și formaţiuni de dreapta în 
România (ed. loan Scurtu), bază de informaţie indispensabilă pentru 
studiul mişcării legionare. Evaluarea extremei drepte românești continuă 
să nască polemici, aşa cum s-a văzut cu prilejul apariției cărții lui Sorin 
Lavric, Noica și ideologia legionară, Bucureşti, Ed. Humanitas, 2008; 
lucrare de referință rămâne cea a lui Zigu Ornea, Anii treizeci. Extrema 
dreaptă românească, Bucureşti, Ed. Fundaţiei Culturale Române, 1996. 
Deşi ignorată astăzi, cartea lui Lucrețiu Pătrășcanu Sub trei dictaturi 
(prima ediție, 1945) ar putea avea — în opinia noastră — o valoare 
orientativă pentru direcționarea investigaţiilor, cu toate poncifele 
caracterizărilor de partid. 

6) Regimul Antonescu. Cea mai controversată problemă a istonei 
contemporane a României este evaluarea regimului Antonescu. Încă din 
timpul regimului comunist, pe măsura manifestării „comunismului 
naţional”, vechea formulă a documentelor de partid „dictatură militaro- 
fascistă” a început să fie trecută sub tăcere, inițial pentru a deculpabiliza 
armata, apoi pentru a diminua ponderea fascismului în viaţa politică 
românească. 

Gheorghe Buzatu, cel mai productiv contemporanist român, a tipărit 
un număr impresionant de surse, studii şi lucrări despre mareşalul Ion 
Antonescu şi politica sa. În imposibilitatea de a prezenta o bibliografie 
atât de întinsă, cităm doar cele din urmă lucrări: Gh. Buzatu, Stela 
Cheptea, Marusia Cârstea, Pace şi război (1940-1944). Jurnalul 
mareșalului lon Antonescu (comentarii, anexe, cronologie), vol. |, 
Preludii. Explozia. Revanşa (4.1X.1940-31.X11.1941), laşi, Casa 
Editonală Demiurg, 2008, şi Gh. Buzatu, România sub imperiul haosului 
(1939-1945), Bucureşti, Ed. RAO, 2007. Punctul de vedere al autorului 
este că „România, spre deosebire de Reichul lui Adolf Hitler, a purtat 
un război drept de la un capăt la altul (22 iunie 1941—23 august 1944)”: 
„Războiul din Est (1941—1944) al României a fost de la un capăt la altul 
unul naţional şi anticomunist”. 

Principalele „capete de acuzare” la adresa regimului Antonescu for- 
mulate de alţi cercetători sunt: a) trecerea Nistrului şi continuarea 
operaţiilor militare în adâncul teritoriului sovietic şi b) politica antisemită 
(problema Holocaustului în România). 

Politica de purificare etnică a regimului Antonescu a făcut obiectul 
a numeroase lucrări, dintre care sunt de amintit: Radu Ioanid, Evreii sub 
regimul Antonescu, Bucureşti, Ed. Hasefer, 1997; România și Transnistria: 
Problema Holocaustului (coord. Viorel Achim, Constantin lordache), 
Bucureşti, Curtea Veche, 2004, şi Ottmar Traşcă, Dennis Deletant, Al 
III-lea Reich şi Holocaustul din România. 1940-1944. Documente din 
arhivele germane, Ed. Institutului Naţional pentru Studierea Holocaustului 
din România „Elie Wiesel”, Bucureşti, 2007. Studiul lui Dennis Deletant 
reflectă stadiul actual al cercetărilor privind Holocaustul/Shoah în 
România: „uciderea evreilor a fost înfăptuită de autorităților române sub 
dictatura militară a mareșalului Ion Antonescu (1941-1944) [...] moartea 
evreilor nu a fost numai rezultatul uciderilor sistematice în masă, ci şi 
rezultatul deportărilor şi al urmărilor acestora [...] politica României față 
de evrei a fost independentă de Germania, în sensul că Antonescu a 
acționat din propria voinţă în ceea ce-i privește pe evrei, în contextul 
dominaţiei naziste în Europa [...] în vara anului 1942, Antonescu şi-a 
schimbat fundamental politica față de evrei prin încetarea deportărilor în 
Transnistria. Nu numai că nu a dat curs cerinţelor Germaniei de a trimite 
populația evreiască rămasă în România — Banat, sudul Transilvaniei, 
Valahia şi Moldova — în lagărele morţii din Polonia, dar a suspendat, de 
asemenea, deportările în Transnistria [...]. Ca soluţie la «problema 
evreiască», Antonescu a înlocuit deportarea cu emigrarea în Palestina”. 

Cauzele care au determinat schimbarea de atitudine a mareşalului nu 
pot fi stabilite cu certitudine. Cel mai probabil, nu este vorba de o 
explicaţie monocauzală, ci, ca mai totdeauna în istorie, pluricauzală. 

Numărul victimelor este estimat la 300 000, plasând România pe locul 
al doilea după Germania, dacă se ţine seama de faptul că „deportarea 
celor 500 000 de evrei din Ungaria, incluzând 151 000 din Transilvania 
de Nord, în lagărele de exterminare din Polonia a fost realizată după 
ocuparea ţării de către Germania, la 19 martie 1944” (Dennis Deletant). 

7) 23 august 1944. Desprinderea României de Reich prezintă două 
aspecte obscure, strâns legate între ele: 

a) Partidul Comunist din România a acționat, în perioada pregătirii 
actului de la 23 august 1944, după instrucțiunile Moscovei sau şi-a 

elaborat o linie politică în mod independent? A fost actul de la 23 august 
1944, în consecinţă, o surpriză pentru Kremlin? 

b) A contrariat el intenţiile Uniunii Sovietice în România? 

Dacă pentru a răspunde la prima întrebare nu dispunem de surse care 
să îngăduie un răspuns ferm, în al doilea caz se poate avansa cu o 
informaţie probantă că regimul instaurat la Bucureşti — o mare coaliţie 
politică, incluzându-i pe comunişti — corespundea interesului sovietic de 
a arăta aliaților anglo-americani că URSS nu intenționează să comunizeze 
tările „eliberate”. 

Criticile pe care Ana Pauker, revenită din URSS în România, la 16 
septembrie 1944, le-ar fi formulat la adresa comuniştilor din ţară care 
sprijiniseră actul de la 23 august 1944 în loc să lase ca ţara să fie 
„eliberată” de Armata Roşie, ceea ce i-ar fi impus — credea ea — imediat 
pe comunişti la putere, aceste critici sunt cunoscute numai prin formulări 
ale adversarilor ei, când ea căzuse în dizgrație. Dacă le-a formulat cu 
adevărat, criticile Anei Pauker sunt dovada unui radicalism împărtăşit 
de unii comunişti din ţările est-europene, grăbiţi să vadă instaurate în 
tările lor regimuri comuniste. 

8) Instaurarea regimului comunist în România. Nu dispunem de 
documente sovietice care să permită o reconstituire riguroasă a deciziei 
lui Stalin de a impune în România, la 6 martie 1945, un guvern controlat 
de Partidul Comunist, în ciuda etichetei autolipite de „largă concentrare 
democratică”. 

În afara celor 90 de procente acordate de Churchill Uniunii Sovietice 
în România şi acceptate de Stalin (9 octombrie 1944), trebuie avută în 
vedere informația din memorandumul lui Averell Harriman (16 
decembrie 1945) privind acordul de procentaj, potrivit căreia, în 
convorbirile pe marginea acestui acord între Stalin şi Churchill s-a 
hotărât că URSS va avea „o răspundere precumpănitoare în România în 
cursul războiului şi un interes mai mare (nedeterminat) decât partea 
britanică în perioada postbelică”. 

În lumina acestei informaţii — necunoscută până acum — se confirmă, 
credem noi, că Churchill şi Stalin au „valorificat” cele 90% pe care le 
aveau în Grecia şi, respectiv, România: premierul britanic împiedicând 
accesul comuniştilor la putere în Grecia (vizita lui Atena, 25-28 
decembrie 1944), liderul sovietic dând, practic, puterea Partidului 
Comunist din România. 

Nu dispunem de instrucţiunile date de Stalin lui A.I. Vîşinski, urmate 
de sosirea acestuia în România, la 27 februarie 1945, care ar dezvălui 
intenţiile dictatorului sovietic, astfel că nici cel mai recent studiu pe 
această problemă nu poate face definitiv lumină într-o problemă de 
interes nu numai pentru istona României, ci şi pentru originile Războiului 
rece (Alfred J. Rieber, The Crack in the Plaster: Crisis in Romania and 
the Origins of the Cold War, „The Journal of Modern History”, 76/March 
2004, pp. 62-106). 

9) Întrevederea Corneliu Mănescu-Dean Rusk (4 octombrie 
1963). În cuprinsul lucrării de faţă am utilizat informaţia fostului 
diplomat american Raymond Garthoff, publicată în revista „Bulletin” 
(1995), editată de Cold War International History Project (Woodrow 
Wilson Center for Scholars, Washington D.C.). În volumul său 
memorialistic A Journey through the Cold War. A Memoir of Containment 
and Coexistence, Washington D.C., Brookings Institution Press, 2001, 
Raymond Garthoff revine asupra acestei întâlniri, afirmând că ea a avut 
loc la 30 septembrie 1963, participanţii fiind Corneliu Mănescu, cu 
interpretul său, și Dean Rusk. 

Un raport privind întâlnirea Mănescu-Rusk din 4 octombrie 1963 (dată 
menționată anterior de Raymond Garthoft) înaintat lui Gh. Gheorghiu-Dej 
enumeră ca participanţi, în afară de cei doi, pe Mircea Malita, adjunct al 
ministrului Afacerilor Externe, Adlai Stevenson, reprezentantul SUA la 
ONU, John Baker, consilier la Misiunea Permanentă a SUA la ONU, şi 
St. Năstăsescu, secretar II în MAE, interpret (documentul mi-a fost 
comunicat de dl Constantin Moraru, căruia îi mulțumesc şi pe această cale) 
şi nu conţine cele spuse de ministrul român în maniera relatată de 
Raymond Garthoff, în afară de următoarea declaraţie a lui C. Mănescu: 
„România este deosebit de interesată în încheierea unui acord eficient de 
nediseminare a armelor nucleare. România n-ar dori să primească 
asemenea arme, nici să producă şi nici să se pomenească cu lovituri 
nucleare”. (Sperăm că dl Constantin Moraru va edita în curând acest 
document.) Problema a fost reluată de Dan Cătănuș, Dialoguri secrete: 
noi informaţii despre întâlnirea Rusk-Mănescu din 4 octombrie 1963 
(„Arhivele totalitarismului'”), nr. 1—2, 2008, sub tipar). 

10) „Minirevoluţia culturală” din 1971. Ce a determinat în iulie 
abandonarea de către Nicolae Ceauşescu a orientării liberale şi trecerea 
la un neodogmatism? Vizitele în RP Chineză şi RPD Coreeană care i-au 
oferit modelele lui Mao şi Kim Ir Sen sau presiuni sovietice? Și în 

acest caz, explicaţiile monocauzale sunt de înlăturat. O mărturie recent 
apărută ar putea constitui un indiciu care să privilegieze explicaţia 
întemeiată pe amenințările Moscovei (vezi, mai sus, p. 505). George 
Macovescu, pe atunci prim-adjunct al ministrului Afacerilor Externe, a 
fost martorul întrevederii dintre Nicolae Ceauşescu şi Aleksei Kosîghin, 
preşedintele Consiliului de Miniştri al URSS, desfăşurată la aeroportul 
din Moscova, unde delegaţia română a făcut o escală în drumul spre casă. 
Mărturia lui George Macovescu, consemnată în jurnalul său personal, 
are o valoare superioară faţă de orice alte relatări oficiale, care — prin forța 
lucrurilor — trebuiau să treacă sub tăcere sau să atenueze divergenţele 
sovieto-române. Relatarea lui George Macovescu este de cea mai mare 
însemnătate pentru spulberarea afirmației stupide că politica României 
de distanţare de Moscova era un aranjament între Ceauşescu şi 
conducerea de la Kremlin, altfel spus, că era regizată de sovietici. lată 
şi alte fragmente din jurnalul lui George Macovescu pe lângă citatul din 
lucrarea de față (p. 505): „... Atmosfera este rece. După obişnuitele 
fraze rostite în asemenea împrejurări, Kosîghin începe să-i reproşeze lui 
N. Ceauşescu că s-a întreprins vizita în China, care apare ca un gest ostil 
Uniunii Sovietice, date fiind relațiile dintre Moscova şi Pekin [...]. 
Atitudinea lui Kosîghin mi-a demonstrat că vizita delegație: române în 
China a deranjat puternic politica Moscovei; că URSS-ul se teme de 
China, de rolul acesteia în Asia şi în lumea întreagă; că politica sovietică 
de mare putere este concurată de aceea a Chinei; că politica României 
nu este deloc pe placul Kremlinului. Comportarea arogantă a lui 
Kosîghin — contrată de replica lui Ceauşescu — a arătat încă o dată care 
este esenţa atitudinii sovietice faţă de ţara noastră. Ne trebuie o mare 
atenţie, deoarece nu ne putem aștepta la nimic bun din partea Moscovei” 
(George Macovescu, Jurnal, vol. 1, 1952-1962, ediție îngrijită de Mioara 
Anton, București, Ed. Dominor, 2006, pp. 88—90). 

Pentru reorientarea politicii lui Nicolae Ceauşescu, vezi Ana-Maria 
Cătănuş (ed.), Sfârșitul perioadei liberale a regimului Ceaușescu: 
Minirevoluţia culturală din 1971, Bucureşti, Institutul Naţional pentru 
Studiul Totalitarismului, 2005. 


BIBLIOGRAFIE SELECTIVĂ 


A. IZVOARE 


Ediţiile de izvoare istorice ilustrează perfect observaţia criticului 
literar Mihai Ungheanu din Bib/ioteca proiectelor eșuate (Exactitatea 
admirației, Bucureşti, 1985, pp. 7-12). „Unul din semnele distinctive ale 
literaturii române este marele ei număr de proiecte eşuate.” Ediţii 
începute şi neterminate, ediții haotice, ediții ce şi-au schimbat pe 
parcursul tipăririi normele de publicare a surselor sau înfăţişarea 
editorială. Lipsa de continuitate şi inconsecvenţa sunt — din păcate — 
vizibile la tot pasul în publicarea izvoarelor istoriei românilor. 

Un mare corpus al surselor precumpănitor narative privind istoria 
antică şi timpuriu medievală s-a oprit la al patrulea tom: 

Fontes historiae daco-romanae, vol. I-IV, Bucureşti, Ed. Academiei, 
1964-1982, cuprinde informaţii şi relatări despre spaţiul carpato- 
danubian din secolul al VI-lea înainte de Hristos până în secolul al XV-lea 
(autori greci, latini, bizantini). De un interes deosebit se anunțau volumele 
cuprinzând informaţiile din sursele orientale, pregătite de Aurel Decei, 
volume abandonate după moartea reputatului orientalist (unele ştiri din 
aceste surse au fost comentate şi valorificate de Virgil Ciociîltan). Sursele 
latine ce urmau a fi tipărite în acestă colecţie nu au mai apărut niciodată. 
Atât timp cât acest corpus nu este încheiat, rămâne utilă colecția: 

G. Popa-Lisseanu, /zvoarele istoriei românilor, vol. L-XIV, Bucureşti, 
Ed. „Bucovina“, I.E. Toronţiu, 1934-1939. Colecţia cuprinde texte 
antice şi medievale (autorul a dat atât originalul cât şi traducerea intregii 
lucrări, nu numai a informaţiilor privind istoria României, aşa cum s-a 
procedat în Fontes historiae daco-romanae). Colecţia nu respectă 
principiul cronologic, începând cu Cronica notarului anonim al regelui 
Bela şi terminând cu lordanes. 

Documentele interne ale Țărilor române (Moldova, Țara Românească, 
Transilvania) au început să fie editate, cu respectarea normelor de 
tipărire a izvoarelor (o primă încercare, făcută din inițiativa lui 

Mihail Roller, Documente privind istoria Romîniei, cuprindea numai 
traducerile în limba română ale textelor slave, latine şi greceşti, ceea ce 
diminua considerabil valoare ştiinţifică a ediţiei) într-un mare corpus: 

Documenta Romaniae Historica, în curs de publicare (primul volum 
a apărut în 1966, Bucureşti, Ed. Academiei). Colecţia cuprinde patru serii: 
A. Moldova; B. Ţara Românească; C. Transilvania; D. Relaţii între 
Ţările române. Ritmul de publicare este foarte lent, iar seriile nu sunt 
uniforme din unghiul de vedere al normelor de publicare. 

Pentru studiul secolelor XVIII-XIX, o colecţie tematică cu conţinut 
valoros, care şi-a încetat apariția după primele două volume, este 
Documente privind relaţiile agrare în veacul al XVIII-lea, vol. |, Tara 
Românească, Bucureşti, Ed. Academiei, 1961; vol. II, Moldova, Bucureşti, 
Ed. Academiei, 1966. Volumele pregătite de Ilie Corfus privind relaţiile 
agrare în Ţara Românească în prima jumătate a secolului al XIX-lea au 
rămas în manuscris. Tot netipărite sunt şi documentele referitoare la 
fiscalitatea din Ţara Românească în secolul al XVIII-lea şi cele privind 
economia marelui domeniu în acelaşi secol (sămile mănăstirilor muntene) 
și condicele de venituri şi cheltuieli ale Mitropoliei Ţării Româneşti, 
pregătite pentru anii "60 -—'70 la Institutul de Istorie „N. Iorga”. 

O colecţie haotică — de fapt un curs universitar în care sunt intercalate 
documente din anii 1774—1821 — este V.A. Urechia, Istoria românilor 
vol. I-XII, Bucureşti, f.e., 1891—1902, încă utilă pentru studiul perioadei 
de sfârşit a regimului fanariot. 

Evenimentelor din 1821 le este consacrată colecţia: Documente 
privind istoria României. Răscoala din 1821, vol. I-V, Bucureşti, Ed. 
Academiei, 1959-1962. 

Revoluţia din 1848 este reflectată în documentele cuprinse în colecţia 
tematică Anul 1848 în Principatele române, vol. I-V1, Bucureşti, „Carol 
Gobl“, 1902-1910. 

O excelentă culegere de texte din epoca pașoptistă a dat Cornelia 
Bodea, 1848 la români, 3 vol., Bucureşti, Ed. Enciclopedică, 1998. 

Procesul de constituire a statului român modern poate fi reconstituit 
în liniile sale generale în colecţia Acte și documente relative la istoria 
renascerei României, vol. I-X, Bucureşti, „Carol Göbl“, 1889-1909; 
cuprinde documente interne şi externe din perioada 1391-1859, grosul 
formându-l cele din perioada 1856-1859. 

Unirea Moldovei şi Ţării Româneşti, în 1859, face obiectul unei 
colecţii tematice de surse interne şi externe (rapoarte consulare) în curs 

de editare: Documente privind Unirea Principatelor; primul volum a 
apărut în 1959, Bucureşti, Ed. Academiei. 

Societatea românească, contextul internațional şi operațiile armatei 
române în anii 1877-1878 sunt prezentate în colecţia tematică Documente 
privind istoria României. Războiul pentru independență, vol. I-IX, 
Bucureşti, Ed. Academiei, 1953-1955. Sunt incluse documente din 
perioada 1871-15 ianuarie 1878. 

Pentru făurirea României Mari şi recunoaşterea ei prin tratatele din 
anii 1919-1920, de folos este seria 7978 la români. Desăvârșirea unității 
naționale-statale a poporului român. Recunoaşterea ei internaţională. 
1918. Documente interne şi externe, vol. 1-IX, Bucureşti, Ed. Științifică 
şi Enciclopedică, 1981-1987. 

O colecţie de documente interne şi externe, de circuit închis (unele 
volume poartă menţiunea Strict secret), pregătită de Institutul de Istorie 
a Partidului (ulterior Institutul de Studii Istorice şi Social-Politice) de pe 
lângă CC al PCR, în vederea elaborării istoriei PCR (proiect nerealizat), 
îmbrățișează perioada 1821-1947, dar sursele cele mai importante sunt 
pentru perioada 1934—1944. Seria de volume este intitulată: /storia 
Partidului Comunist Român. Sinteză, vol. I-VII, Bucureşti f.a. 

Pentru viaţa politică în anii celui de-al doilea război mondial, pregătirea 
şi înfăptuirea actului de la 23 august 1944 şi începuturile sovietizării 
României, documente interne şi externe (mai ales germane, engleze şi 
americane) se găsesc în volumele: 23 August 1944. Documente, vol. I-IV, 
Bucureşti, Ed. Științifică și Enciclopedică, 1984—1985. 

Esenţială pentru cunoașterea situației României în perioada 
1940-1944 este seria de documente publicate de Arhivele Naţionale ale 
României, în curs de apariţie: Stenogramele şedinţelor Consiliului de 
Miniştri. Guvernarea Antonescu (primul volum, Bucureşti, 1997). 

Pentru operaţiunile desfăşurate de armata română în perioada 
23 august 1944-25 octombrie 1945 foarte utile sunt rapoartele de operaţii, 
ordine etc. publicate în corpusul Documente privind istoria militară a 
poporului român. 

Operatiile din zilele de 23-31 august 1944 sunt prezentate în patru 
volume ale acestei colecţii publicate de Ed. Militară. Tot atât de amănunțit 
sunt urmărite cele din primele zile ale lui septembrie, apoi restul evenimentelor 
până la 25 octombrie 1945 au fost „comprimate” într-un volum. 

Discuţiile la nivelul cel mai înalt al conducerii de partid sunt surprinse 
în Stenogramele şedinţelor Biroului Politic al Comitetului Central al 
Partidului Muncitoresc Român, tipărite de Arhivele Naţionale ale 


Bibliografie selectivă 554 


României (primul volum, consacrat anului 1948, București, 2002). Seria 
este în curs de apariție. 

Cea mai importantă colecție de documente externe privind istoria 
românilor este Colecția Hurmuzaki, la originea căreia se află cele circa 6 000 
de documente transcrise de Eudoxiu de Hurmuzaki, mai ales din arhivele 
vieneze, şi tipărite după moartea lui (1874) în ceea ce avea să devină 
colecția ce-i poartă numele. Deşi la editarea celor 44 de volume (vol. XIII 
are şi un XIII bis) au participat mari istorici precum loan Bogdan şi Nicolae 
lorga, colecția a fost publicată fără aplicarea unor norme unificatoare, 
consultarea ei fiind deosebit de anevoioasă. 

Din 1962 s-a început editarea unei serii noi a colecţiei: 

Prima serie: 

Documente privitoare la istoria românilor. culese de Eudoxiu de 
Hurmuzaki, vol. -XXII (cu numeroase volume supliment), Bucureşti, 
1876-1940, în total 44/45 volume. 

A doua serie: 

Documente privind istoria României. Colecţia Eudoxiu de 
Hurmuzaki, Serie nouă, vol. I-IV, Bucureşti, Ed. Academiei, 1962-1974. 

Colecţia, în ambele ei serii, îmbrățișează perioada 1199-1823. 

Pentru dominația otomană de văzut: Documente turcești privind istoria 
României, 3 vol., ed. Mustafa A. Mehmed, Bucureşti, Ed. Academiei, 
1976-1986; Tahsin Gemil, Relațiile Tărilor române cu Poarta otomană in 
documente turceşti. 1601—1712, Bucureşti, 1984; Valeriu Veliman, Relațiile 
româno-otomane (1711-1821). Documente turceşti, Bucureşti, 1984; 
ultimele două lucrări tipărite de Direcţia Generală a Arhivelor Statului. 

Una dintre cele mai valoroase colecţii de surse externe este corpusul 
Călători străini despre Țările române, vol. I-X (ultimul, în două părți), Bucu- 
rești, Ed. Ştiinţifică, în final Ed. Academiei, 1968-2001. Cuprinde relatări 
ale călătorilor străini în spaţiul românesc din secolul al XIV-lea până la 1800. 
În prezent, se editează o nouă serie, consacrată secolului al XIX-lea. 

Cronicile medievale româneşti au cunoscut numeroase ediţii, mai ales 
cele ale lu: Grigore Ureche, Miron Costin şi lon Neculce. 

O colecţie intitulată Cronicile medievale ale României a început să 
fie publicată de Ed. Academiei în 1959, printre volumele apărute 
numărându-se cele două mari cronici muntene, Letopiseţul Cantacuzinesc 
şi Istoriile domnilor Țării Româneşti, de Radu Popescu, Cronica 
Ghiculeştilor, precum şi Cronica Banatului a lu Nicolae Stoica de 
Haţeg. 


555 Bibliografie selectivă 


O foarte utilă antologie în două volume, intitulată Literatura română 
veche (1402-1647), au publicat Gh. Mihăilă şi Dan Zamfirescu (2 vol., 
Bucureşti, Ed. Tineretului, 1969), textele fiind însoţite de comentarii 
înnoitoare sub aspectul interpretării (două texte ale lui Mihai Viteazul 
sunt traduse, prezentate şi adnotate de Aurel Decei). 

Dintre sursele narative externe sunt de amintit colecția Scriptores 
Byzantini publicate de Ed. Academiei, în care au apărut cronicile lui 
Procopius din Caesareea, Ducas, Laonic Chalcocondil, Sphrantzes etc. 
(cele mai multe volume fiind datorate lui Vasile Grecu), precum şi 
extrasele din cronicile turceşti referitoare la evenimente de istorie 
românească tipărite în Cronici turcești privind Ţările române (3 vol., 
Bucureşti, Ed. Academiei, 1965-1980). 


B. LUCRĂRI GENERALE 


A.D. Xenopol, Istoria românilor din Dacia traiană, ed. a 3-a, 
vol. I-XIV, Bucureşti, Ed. Cartea Românească, f.a. (în curs de reeditare). 

Prezintă istoria românilor de la origini până la abdicarea lui Alexandru 
loan Cuza (1866). Raportând-o la perioada când a fost scrisă, rămâne 
cea mai bună sinteză de istorie naţională (în curs de reeditare). 

Ei i se adaugă: 

A. D. Xenopol, Istoria partidelor politice în România, vol. |, De la 
origini până la 1866, Bucureşti, Ed. Albert Baer, 1910 (rămasă neterminată). 

N. lorga a scris, în mai multe rânduri, sinteze de istorie românească: 

Geschichte des rumänischen Volkes in Rahmen seiner Staatsbildun- 
gen, vol. I-II, Gotha, Ed. „F.A. Perthes”, 1905. 

Tradusă în limba română: Istoria poporului românesc, vol. I-IV (în 
două părţi), Bucureşti, „Datina Românească”, 1922-1928. 

Retipărită, cu note explicative şi aduceri la zi bibliografice, de 
Georgeta Penelea, Istoria poporului românesc, Bucureşti, Ed. Ștunțifică 
și Enciclopedică, 1985. 

Sinteza din 1905 este prima privire unitară asupra istoriei românilor, 
pe deasupra fragmentărilor politice (pluralismul statal şi stăpânirile străine). 

Istoria românilor şi a civilisaţiei lor, Bucureşti, Ed. Fundaţiei 
„Ferdinand l-iu”, 1930. 

Expunere rapidă asupra istoriei româneşti de la cele mai vechi 
timpuri până la Marea Unire din 1918. 

Istoria românilor, vol. I-X (11 tomuri), Bucureşti, „Datina Româ- 
nească”, 1936-1939. 

Monument de eruditie, dar textul, stufos, rămâne greu de urmărit, mai 
ales de către nespecialişti (în curs de reeditare). 

Are şi o versiune franceză: Histoire des Roumains et de la Romanite 
Orientale, vol. I-X (11 tomuri), Bucureşti, Imprimerie de l’État, 
1937—1945. 

Încadrarea istoriei naționale în cea universală a fost încercată de 
N. Iorga în lucrarea: La place des Roumains dans l'histoire universelle, 
vol. I-III, Bucureşti, „Datina Românească”, 1935—1936. 

O traducere în limba română, cu note şi comentarii de Radu 
Constantınescu: Locul românilor în istoria universală, București, 
Ed. Științifică şi Enciclopedică, 1985. 

„Noua școală de istorie”, apărută ca o reacţie pozitivistă faţă de 
personalitatea copleşitoare a lui lorga, acuzat de viziune romantică de tinerii 
istorici grupaţi în jurul „Revistei istorice române” publicată din 1931, a 
dat o singură lucrare de sinteză: Constantin C. Giurescu, Istoria românilor; 
vol. I-III (în 5 tomuri), Bucureşti, 1935—1946 (reeditată în 2000). 

Lucrare de o foarte limpede expunere, aproape didactică, bogat 
ilustrată, ea s-a bucurat de un mare succes, cunoscând mai multe ediţii 
(primele volume). Rămasă neterminată. 

Istoriografia marxistă, deşi şi-a propus, în mai multe rânduri, să dea 
o mare sinteză de istorie a României, nu a izbutit să ducă lucrarea până 
la capăt. 

Istoria României, vol. I-IV, Bucureşti, Ed. Academiei, 1960-1964, 
prezintă trecutul românilor şi al „naționalităților conlocuitoare” de la 
origini până la Războiul de independenţă (1877-1878). 

Un compendiu mai puțin tributar schemelor şi propagandei de partid 
este cel întocmit sub direcția lui Andrei Oțetea: Istoria poporului român, 
Bucureşti, Ed. Științifică, 1970. Lucrarea are versiuni în limba engleză 
(tipărită în SUA) şi italiană. 

Constantin C. Giurescu și Dinu Giurescu au început publicarea unei mari 
sinteze: Istoria românilor, vol. I-II, Bucureşti, Ed. Ştiinţifică și Enciclopedică, 
1974—1976. Rămasă neterminată, se opreşte la Mihai Viteazul. 

Un compendiu de succes al celor doi autori este Istoria românilor din 
cele mai vechi timpuri până astăzi, Bucureşti, 1971. 

Sub egida Academiei Române este în curs de apariţie un tratat de /sforie 
a Românilor, din care au apărut nouă volume/10 tomuri (Bucureşti, 
2001-2008). 

Alte sinteze de istorie a României: 

Mihai Bărbulescu, Dennis Deletant, Keith Hitchins, Şerban Papacostea, 
Pompiliu Teodor, /storia României, Bucureşti, Ed. Enciclopedică, 1998 
(reeditată în 2002). 

Istoria României. Compendiu, coordonator: loan-Aurel Pop, loan 
Bolovan, Cluj-Napoca, Institutul Cultural Român, Centrul de Studii 
Transilvania, 2004. 

De consultat, de asemenea: 

loan Scurtu şi Gheorghe Buzatu, /storia românilor în secolul XX 
(1918-1945), Bucureşti, Ed. Paideia, 1999. 

loan Scurtu, /storia românilor în timpul celor patru regi (1866-1947), 
vol. I, Carol I, vol. II, Ferdinand I, vol. II, Carol al II-lea; vol. IV, Mihai I, 
Bucureşti, 2001. 

Dintre sintezele apărute peste hotare, cea mai bună prin informaţie 
şi prin obiectivitate aparţine unui perfect cunoscător al problemelor 
româneşti, englezul Robert W. Seton-Watson: A History of the 
Roumanians, Cambridge, „The University Press“, 1934. 
sinteză apărută în străinătate: Catherine Durandin, Historie des Roumains, 
Paris, Fayard, 1995. 

Un istoric francez de origine română, Traian Sandu, este autorul 
lucrării Histoire de la Roumanie, Paris, Perrin, 2008. 

Bune capitole de istorie a României se găsesc în marea sinteză 
publicată în SUA, editată de Peter F. Sugar şi Donald W. Treadgold, în 
volumele V, VIII şi LX: 

Peter Sugar, Southeastern Europe under Ottoman Rule, 1354-1804, 
Seattle—Londra, University of Washington Press, 1977. 

Charles şi Barbara Jelavich, The Establishment of the Balkan National 
States, 1804-1920, Seattle-Londra, University of Washington Press, 1977. 

Joseph Rothschild, East Central Europe between the Two World 
Wars, Seattle-Londra, University of Washington Press, 1974. 

O sinteză parțială a dat cel mai bun specialist american în istoria 
României: 

Keith Hitchins, History of Roumania, 1866-1947, Cambnidge, 1994 
(trad. rom. 1996). 

O viziune integratoare, întemeiată pe cele mai recente rezultate ale 
noilor orientări de investigație, la Bogdan Murgescu, Istorie românească. 
Istorie universală, Bucureşti, 1994. 

Pentru istoria confesională a românilor: Mircea Păcurariu, /storia 
Bisericii Ortodoxe Române, 3 vol., Bucureşti, Ed. Institutului Biblic şi 
de Misiune al BOR, 1990-1991; din perspectiva greco-catolică: Pr. Dr. 
loan M. Bota, Istoria Bisericii universale şi a Bisericii româneşti de la 
origini până în zilele noastre, Cluj-Napoca, Viaţa Creştină, 1994. 

Prima privire de sinteză (până la 1800) din perspectiva ecoistonei la Paul 
Cemovodeanu şi Paul Binder, Cavalerii Apocalipsului, Bucureşti, Ed. Silex, 
1993. 

Deşi limitată la Țara Românească (Muntenia), o analiză cu valoare 
generală oferă lucrarea lui Daniel Chirot, Social Change in a Peripheral 
Society, The Creation of a Balkan Colony, New York, Academic Press, 1976. 


C. INSTRUMENTE DE LUCRU 


Pentru o orientare în literatura istoniografică românească din perioada 
postbelică de consultat: 

Bibliografia istorică a României, vol. I, IV-XI, Bucureşti- 
Cluj-Napoca, 1970-2007. 

Excelente capitole de istorie şi istorie a economiei se găsesc în 
Enciclopedia României, vol. I-IV, Bucureşti, 1938-1943. 

Pentru stadiul actual al cercetătorilor de istorie veche: 

Enciclopedia arheologiei și istoriei vechi a României, coordonator 
Constantin Preda (au apărut trei volume — literele A—Q — din cele patru 
proiectate), Bucureşti, Ed. Enciclopedică, 1994—2000. 

Pentru evul mediu: 

Constantin Rezachevici, Enciclopedia domnilor români. Cronologia 
critică a domnilor din Tara Românească și Moldova, a. 1324—1881, 
vol. I, secolele XIV-XVI, Bucureşti, Ed. Enciclopedică, 2001. 

Pentru perioada comunistă: 

Consiliul Naţional pentru Studierea Arhivelor Securității, Membrii 
CC al PCR. 1945-1989. Dicţionar, Bucureşti, Ed. Enciclopedică, 2004. 

